# verses

text:
что̀ согрѣши́ли є҆смы̀ тебѣ̀ и҆ что̀ непра́во содѣ́ѧхомъ на тѧ̀, ѩ҆́кѡ ѡ҆ставлѧ́ѧй на́съ сѣ́лъ є҆сѝ на мѣ́стѣ то́мъ;


text:
ты́ бо на́мъ ѡ҆ста́лсѧ є҆сѝ є҆ди́нъ ѿ всѣ́хъ люді́й, ѩ҆́коже гро́здъ ѿ вїногра́да и҆ ѩ҆́кѡ свѣти́лникъ въ мѣ́стѣ мра́чнѣ и҆ ѩ҆́кѡ приста́нище и҆ кора́бль спасе́ный ѿ бѹ́ри:


text:
а҆́ще ѹ҆̀бо ты̀ на́съ ѡ҆ста́виши, ко́ль лѹ́чше бы на́мъ бы́ло, а҆́ще бы́хомъ сожже́ни бы́ли и҆ мы̀ съ сожже́нїемъ сїѡ́на;


text:
нижѐ бо мы̀ є҆смы̀ лѹ́чши тѣ́хъ, и҆̀же та́мѡ ѹ҆мро́ша. И҆ пла́каша гла́сомъ вели́кимъ. И҆ ѡ҆вѣща́хъ къ ни҄мъ и҆ реко́хъ:


text:
а҆́зъ бо не ѡ҆ста́вихъ ва́съ, ни ѿидо́хъ ѿ ва́съ, но прїидо́хъ на сїѐ мѣ́сто, да помолю́сѧ ѡ҆ разоре́нїи сїѡ́на, да взыщѹ̀ мл҇рдїе за смире́нїе ст҃ы́ни ва́шеѧ:


text:
а҆́зъ же сѣдо́хъ на по́ли се́дмь дні́й, ѩ҆́коже мѝ повелѣ̀, и҆ ѩ҆до́хъ то́кмѡ ѿ цвѣтѡ́въ се́лныхъ, и҆ ѿ тра́въ сотворена̀ бы́сть мнѣ̀ пи́ща во дне́хъ тѣ́хъ.


text:
И҆ ви́дѣхъ, и҆ сѐ, возмога́ше то́й человѣ́къ съ ты́сѧщьми небе́сными, и҆ а҆́може лицѐ своѐ ѡ҆браща́ше, да воззри́тъ, трепета́хѹ всѧ҄, ѩ҆̀же под̾ ни́мъ ви́дѧхѹсѧ,


text:
и҆ а҆́може и҆схожда́ше гла́съ ѿ ѹ҆́стъ є҆гѡ̀, возжиза́хѹсѧ всѝ, и҆̀же слы́шахѹ гла́съ є҆гѡ̀, ѩ҆́коже поко́итсѧ землѧ̀, є҆гда̀ ѹ҆слы́шитъ ѻ҆́гнь.


text:
И҆ ви́дѣхъ по се́мъ, и҆ сѐ, собира́шесѧ мно́жество люді́й, и҆́хже не бѣ̀ числа̀, ѿ четы́рехъ вѣ҄тръ небе́сныхъ, да побѣдѧ́тъ человѣ́ка, и҆́же и҆зы́де ѿ мо́рѧ.


text:
И҆ по се́мъ ви́дѣхъ, и҆ сѐ, всѝ, и҆̀же со́брани сѹ́ть на него̀, да побо́рютъ є҆го̀, боѧ́хѹсѧ ѕѣлѡ̀, ѻ҆ба́че дерза́хѹ ра́товати.


text:
И҆ сѐ, є҆гда̀ ѹ҆ви́дѣ стремле́нїе мно́жества грѧдѹ́щагѡ, не воздви́же рѹкѝ своеѧ̀, ни ѻ҆рѹ́жїѧ держа́ше и҆ ни кото́рагѡ ѻ҆рѹ́дїѧ бра́ннагѡ, то́кмѡ ѩ҆́коже ви́дѣхъ:


text:
поне́же и҆спѹстѝ и҆з̾ ѹ҆́стъ свои́хъ а҆́ки дохнове́нїе ѻ҆гнѧ̀, и҆ ѿ ѹ҆сте́нъ є҆гѡ̀ ѩ҆́кѡ дѹ́хъ пла́мене, и҆ ѿ ѧ҆зы́ка своегѡ̀ и҆спѹска́ше и҆́скры и҆ бѹ҄ри, и҆ соединє́на сѹ́ть всѧ҄ вкѹ́пѣ сїѧ҄, дохнове́нїе ѻ҆гнѧ̀ и҆ дѹ́хъ пла́мене и҆ мно́жество бѹ́ри:


text:
и҆ нападѐ на мно́жество во ѹ҆стремле́нїи, є҆́же ѹ҆гото́вано бы́сть ѡ҆полча́тисѧ, и҆ пожжѐ всѣ́хъ <n>(и҆ и҆скоренѝ)</n>, ѩ҆́кѡ а҆́бїе ничто́же ви́дѣно бѧ́ше ѿ безчи́сленна мно́жества, ра́звѣ то́кмѡ пра́хъ и҆ ды́ма вонѧ̀. И҆ ви́дѣхъ и҆ ѹ҆страши́хсѧ.


text:
И҆ по си́хъ ви́дѣхъ того̀ человѣ́ка сходѧ́щаго съ горы̀ и҆ зовѹ́ща къ себѣ̀ мно́жество и҆но́е ми́рное:


text:
и҆ пристѹпа́хѹ къ немѹ̀ ли́ца человѣ́кѡвъ мно́гихъ, нѣ́кїихъ ра́дѹющихсѧ и҆ нѣ́кїихъ скорбѧ́щихъ, нѣ́цыи же привѧ́зани, нѣ́цыи приводѧ́ще ѿ тѣ́хъ, и҆̀же приноша́хѹсѧ. И҆ и҆знемого́хъ ѿ мно́жества стра́ха, и҆ возбѹди́хсѧ и҆ реко́хъ:


text:
ты̀ ѿ нача́ла показа́лъ є҆сѝ рабѹ̀ твоемѹ̀ чѹдеса̀ сїѧ҄, и҆ досто́йна мѧ̀ и҆мѣ́лъ є҆сѝ, да прїи́меши моли́твѹ мою̀:


text:
ѩ҆́коже бо мню̀ въ чѹ́вствѣ мое́мъ, го́ре и҆̀же ѡ҆ста́влени бѹ́дѹтъ во дни҄ ты҄ѧ, и҆ наипа́че го́ре си҄мъ, и҆̀же не сѹ́ть ѡ҆ста́влени,


text:
разѹмѣ́ю нн҃ѣ, ѩ҆̀же сѹ́ть ѿложє́на на послѣ҄днїѧ дни҄, и҆ ѹ҆срѧ́щѹтъ и҆̀хъ, но и҆ тѣ́хъ, и҆̀же ѡ҆ста́влени сѹ́ть:


text:
ѻ҆ба́че легча́е є҆́сть бѣ́дствѹющемѹ прїитѝ на сїѐ, не́же прейтѝ ѩ҆́кѡ ѡ҆́блакѹ ѿ вѣ́ка и҆ нн҃ѣ ви́дѣти, ѩ҆̀же слѹча́тсѧ въ послѣ҄днѧѧ времена̀. И҆ ѿвѣша̀ ко мнѣ̀ и҆ речѐ:


text:
и҆́же ѿи́метъ бѣдѹ̀ въ то̀ вре́мѧ, то́й сохрани́сѧ: и҆̀же въ бѣдѹ̀ впадо́ша, сі́и сѹ́ть, и҆̀же и҆мѣ́ютъ дѣла̀ и҆ вѣ́рѹ къ крѣпча́йшемѹ:


text:
то́й є҆́сть, є҆го́же храни́тъ вы́шнїй мнѡ́га времена̀, и҆́же сами́мъ собо́ю и҆зба́витъ сотворе́нїе своѐ и҆ то́й разсмо́тритъ, и҆̀же ѡ҆ста́влени сѹ́ть.


text:
и҆ ѩ҆́кѡ не держа́ше меча̀ и҆ ни ѻ҆рѹ́дїѧ бра́ннагѡ, порази́ бо стремле́нїе є҆гѡ̀ мно́жество, є҆́же прїи́де ра́товати є҆го̀, сїѐ є҆́сть толкова́нїе:


text:
и҆ и҆ні́и и҆ны́хъ помы́слѧтъ воева́ти, гра́дъ на гра́дъ и҆ мѣ́сто на мѣ́сто, и҆ ѩ҆зы́къ на ѩ҆зы́къ и҆ ца́рство на ца́рство:


text:
и҆ бѹ́детъ, є҆гда̀ бѹ́дѹтъ сїѧ҄, и҆ слѹча́тсѧ зна́мєнїѧ, ѩ҆̀же пре́жде показа́хъ тѝ, и҆ тогда̀ ѿкры́етсѧ сн҃ъ мо́й, є҆го́же ви́дѣлъ є҆сѝ ѩ҆́кѡ мѹ́жа восходѧ́ща:


text:
и҆ бѹ́детъ, є҆гда̀ ѹ҆слы́шатъ всѝ ѩ҆зы́цы гла́съ є҆гѡ̀, и҆ ѡ҆ста́витъ є҆ди́нъ кі́йждо во странѣ̀ свое́й бра́нь свою̀, ю҆́же и҆́мѹтъ дрѹ́гъ на дрѹ́га,


text:
и҆ собере́тсѧ во є҆ди́но собра́нїе мно́жество безчи́сленно, ѩ҆́кѡ хотѧ́ще прїитѝ и҆ ѡ҆полчи́тисѧ на него̀:


text:
сїѡ́нъ же прїи́детъ и҆ ѩ҆ви́тсѧ всѣ҄мъ ѹ҆гото́ванъ и҆ созда́нъ, ѩ҆́коже ви́дѣлъ є҆сѝ го́рѹ и҆зва́ѧнѹ без̾ рѹ́къ:


text:
то́й же сн҃ъ мо́й ѡ҆бличи́тъ, ѩ҆̀же и҆з̾ѡбрѣто́ша ѩ҆зы́цы, нечє́стїѧ и҆́хъ та҄, ѩ҆̀же къ бѹ́ри прибли́жишасѧ ра́ди лѹка́выхъ помышле́нїй и҆́хъ и҆ мѹче́нїй, и҆́миже начнѹ́тъ мѹ́читисѧ,


text:
ѩ҆̀же подѡ́бна сѹ́ть пла́мени: и҆ погѹби́тъ и҆̀хъ без̾ трѹ́дности, по зако́нѹ, и҆́же ѻ҆гню̀ подо́бенъ є҆́сть.


text:
сі́и сѹ́ть де́сѧть колѣ́нъ, и҆̀же плѣне́ни бы́ша ѿ землѝ своеѧ̀ во дни҄ ѡ҆сі́и царѧ̀, є҆го́же плѣнѝ салманаса́ръ ца́рь а҆ссѷрі́йскїй и҆ преведѐ и҆̀хъ за рѣкѹ̀, и҆ преведе́ни сѹ́ть въ зе́млю и҆нѹ́ю,


text:
ті́и же себѣ̀ да́ша совѣ́тъ то́й, да ѡ҆ста́вѧтъ мно́жество ѩ҆зы́кѡвъ, и҆ дабы̀ прошлѝ въ да́льнѹю странѹ̀, и҆дѣ́же никогда̀ ѡ҆бита́ше ро́дъ человѣ́ческїй,


text:
ѻ҆́ною бо страно́ю бѧ́ше пѹ́ть мно́гъ, пѹ́тьствовати лѣ́то є҆ди́но и҆ по́лъ, и҆́бо страна̀ та̀ зове́тсѧ а҆рсаре́ѳъ:


text:
па́ки вы́шнїй ѹ҆ста́витъ жи҄лы рѣчны҄ѧ, да возмо́гѹтъ пройтѝ: си́хъ ра́ди ви́дѣлъ є҆сѝ мно́жество съ ми́ромъ:


text:
но и҆ и҆̀же ѡ҆ста́влени сѹ́ть ѿ люді́й твои́хъ, сі́и сѹ́ть, и҆̀же ѡ҆брѧ́щѹтсѧ внѹ́трь предѣ҄лъ мои́хъ:


text:
бѹ́детъ ѹ҆̀бо, є҆гда̀ начне́тъ погѹблѧ́ти мно́жество тѣ́хъ, и҆̀же со́брани сѹ́ть ѩ҆зы́цы, защи́титъ и҆̀хъ, и҆̀же премого́ша люді́й,


text:
И҆ реко́хъ а҆́зъ: влдко гд҇и, сїе́ ми покажѝ, чесѡ̀ ра́ди ви́дѣхъ мѹ́жа восходѧ́ща ѿ се́рдца морска́гѡ; И҆ речѐ мнѣ̀:


text:
ѩ҆́коже не мо́жеши сїѧ҄ и҆спыта́ти, и҆лѝ зна́ти, ѩ҆̀же сѹ́ть во глѹбинѣ̀ морстѣ́й, та́кѡ не мо́жетъ кі́йждо ви́дѣти на землѝ сн҃а моего̀, и҆лѝ тѣ́хъ, и҆̀же съ ни́мъ сѹ́ть, то́кмѡ во вре́мѧ днѐ.


text:
Сїѐ є҆́сть толкова́нїе со́нїѧ, є҆́же ви́дѣлъ є҆сѝ и҆ є҆гѡ́же ра́ди просвѣще́нъ є҆сѝ здѣ̀ є҆ди́нъ:


text:
и҆ тогѡ̀ ра́ди показа́хъ тебѣ̀ мзды҄ ѹ҆ вы́шнѧгѡ: бѹ́детъ бо по и҆нѣ́хъ трїе́хъ дне́хъ, и҆на҄ѧ къ тебѣ̀ возгл҃ю и҆ и҆з̾ѧвлю̀ тебѣ̀ тѧ҄жкаѧ и҆ ди҄внаѧ.


text:
И҆ и҆до́хъ и҆ прїидо́хъ на по́ле, мно́гѡ сла́вѧ и҆ хвалѧ̀ вы́шнѧго ѡ҆ ди́вныхъ, ѩ҆̀же по вре́мени творѧ́ше,


text:
И҆ бы́сть въ тре́тїй де́нь, и҆ а҆́зъ сѣдѧ́хъ под̾ дѹ́бомъ, и҆ сѐ, гла́съ и҆зы́де проти́вѹ менє̀ ѿ кѹпины̀ и҆ речѐ: є҆́здро, є҆́здро! И҆ реко́хъ:


text:
ѿкрыва́ѧсѧ ѿкрове́нъ є҆́смь на кѹпинѣ̀ и҆ гл҃ахъ ко мѡѷсе́ю, є҆гда̀ слѹжа́хѹ лю́дїе моѝ во є҆гѵ́птѣ,


text:
и҆ посла́хъ є҆го̀ и҆ и҆зведо́хъ лю́ди моѧ҄ ѿ є҆гѵ́пта, и҆ возведо́хъ є҆го̀ на го́рѹ сїна́йскѹ и҆ держа́хъ є҆го̀ пред̾ собо́ю дни҄ мнѡ́ги,


text:
И҆ возвѣсти́хъ є҆мѹ̀ чѹдеса̀ мнѡ́га и҆ показа́хъ є҆мѹ̀ време́нъ та҄йнаѧ и҆ коне́цъ, и҆ заповѣ́дахъ є҆мѹ̀ гл҃ѧ:


text:
зна́мєнїѧ, ѩ҆̀же показа́хъ, и҆ сѡ́нїѧ, ѩ҆̀же ви́дѣлъ є҆сѝ, и҆ толкова҄нїѧ, ѩ҆̀же ты̀ вѣ́дѣлъ є҆сѝ, въ се́рдцы твое́мъ положѝ ѧ҆̀,


text:
ты́ бо воспрїѧ́тъ бѹ́деши ѿ всѣ́хъ, ѡ҆брати́шисѧ ѡ҆ста́тнїй съ совѣ́томъ мои́мъ и҆ съ подо́бными твои́ми, до́ндеже сконча́ютсѧ времена̀:


text:
на двана́десѧть бо часте́й раздѣле́нъ є҆́сть вѣ́къ, и҆ проидо́ша є҆го̀ десѧ́таѧ и҆ полдесѧ́тыѧ ча҄сти,


text:
нн҃ѣ ѹ҆̀бо ѹ҆стро́й до́мъ тво́й и҆ накажѝ лю́ди твоѧ҄, и҆ ѹ҆тѣ́ши смире́нныхъ и҆́хъ и҆ ѿрецы́сѧ ѹ҆жѐ тлѣ́нїѧ,


text:
и҆ ѿпѹстѝ ѿ себє̀ сме́ртное помышле́нїе и҆ ѿве́рзи ѿ себє̀ тѧ́гѡсти людскї҄ѧ, и҆ и҆звлецы̀ ѹ҆жѐ ѿ себє̀ немощно́е є҆стество̀ и҆ ѿста́ви во є҆ди́нѹ странѹ̀ смѹща҄ющаѧ тѧ̀ помышлє́нїѧ, и҆ тщи́сѧ пресели́тисѧ ѿ време́нъ си́хъ:


text:
ѹ҆дали́босѧ дале́че и҆́стина, и҆ прибли́жисѧ лжа̀: ѹ҆жѐ бо тщи́тсѧ прїитѝ є҆́же ви́дѣлъ є҆сѝ видѣ́нїе.


text:
се́ бо, а҆́зъ пойдѹ̀, ѩ҆́коже повелѣ́лъ є҆сѝ мнѣ̀, и҆ накажѹ̀ настоѧ́щыѧ лю́ди: а҆ и҆̀же родѧ́тсѧ, кто̀ наѹчи́тъ ѧ҆̀;


text:
поне́же зако́нъ тво́й сожже́нъ є҆́сть, тогѡ̀ ра́ди никто́же зна́етъ, ѩ҆̀же ѿ тебє̀ сотворє́на сѹ́ть, и҆лѝ ѩ҆̀же начнѹ́тсѧ дѣла̀:


text:
а҆́ще бо ѡ҆брѣто́хъ благода́ть пред̾ тобо́ю, послѝ въ мѧ̀ дх҃ъ ст҃ъ, да напишѹ̀ всѐ, є҆́же сотворе́но бы́сть въ вѣ́цѣ ѿ нача́ла, ѩ҆̀же бы́ша въ зако́нѣ твое́мъ пи҄сана, да возмо́гѹтъ человѣ́цы ѡ҆брѣстѝ стезю̀, и҆ и҆̀же восхотѧ́тъ жи́ти въ послѣ́днихъ временѣ́хъ, да живѹ́тъ.


text:
И҆ ѿвѣща̀ ко мнѣ̀ и҆ речѐ: ше́дъ соберѝ лю́ди и҆ рече́ши къ ни҄мъ, да не и҆́щѹтъ тебѐ дні́й четы́редесѧть,


text:
ты́ же ѹ҆гото́ви себѣ̀ дщи́цъ мно́гѡ и҆ возмѝ съ собо́ю сарі́а, даврі́а, салемі́а, є҆ха́на и҆ а҆сїе́лѧ, пѧ́ть и҆́хъ, и҆̀же ѹ҆гото́вани сѹ́ть къ писа́нїю ско́рѡ:


text:
и҆ прїи́деши сѣ́мѡ, и҆ а҆́зъ возжгѹ̀ въ се́рдцы твое́мъ свѣти́лникъ ра́зѹма, и҆ не ѹ҆га́снетъ, до́ндеже сконча́ютсѧ, ѩ҆̀же начне́ши писа́ти:


text:
и҆ когда̀ соверши́ши, нѣ҄каѧ ѩ҆́вственнѡ да сотвори́ши, нѣ́котѡраѧ мѹ҄дрымъ сокрове́ннѡ преда́си, въ заѹ́трїи бо въ се́й ча́съ начне́ши писа́ти.


text:
и҆ дана̀ ва́мъ є҆́сть землѧ̀ въ жре́бїй, и҆ землѧ̀ сїѡ́нъ, и҆ ѻ҆тцы̀ ва́ши и҆ вы̀ беззако́нїе сотвори́сте и҆ не содержа́сте пѹті́й, и҆̀хже повелѣ̀ ва́мъ вы́шнїй:


text:
а҆́ще ѹ҆̀бо повелитѐ чѹ́вствѹ ва́шемѹ и҆ поѹчитѐ се́рдце ва́ше, жи́ви соде́ржани бѹ́дете и҆ по сме́рти мл҇ть наслѣ́дите:


text:
сѹ́дъ бо по сме́рти прїи́детъ, є҆гда̀ па́ки ѡ҆живе́мъ, и҆ тогда̀ првдныхъ и҆мена̀ ѩ҆вѧ́тсѧ и҆ нечести́выхъ дѣла̀ пока́жѹтсѧ:


text:
И҆ бы́сть въ заѹ́трїи, и҆ сѐ, гла́съ воззва́ мѧ гл҃ѧ: є҆́здро! ѿве́рзи ѹ҆ста̀ твоѧ҄ и҆ пі́й, и҆́мже тѧ̀ напою̀.


text:
И҆ ѿверзо́хъ ѹ҆ста̀ моѧ҄, и҆ сѐ, ча́ша полна̀ подаѧ́шесѧ мнѣ̀: и҆ сїѐ, и҆́мже бѣ̀ и҆спо́лнена, бѧ́ше ѩ҆́коже вода̀, цвѣ́тъ же є҆ѧ̀ ѻ҆гню̀ подо́бенъ.


text:
И҆ прїѧ́хъ и҆ пи́хъ: и҆ тогда̀, є҆гда̀ пїѧ́хъ, се́рдце моѐ мѧтѧ́шесѧ ра́зѹмомъ, и҆ въ пе́рсехъ мои́хъ возраста́ше премѹ́дрость, и҆́бо дѹ́хъ мо́й содержа́шесѧ па́мѧтїю:


text:
Вы́шнїй дадѐ ра́зѹмъ пѧти́мъ мѹжє́мъ, и҆ писа́ша, ѩ҆̀же глаго́лахѹсѧ ѹ҆́жасы нѡщны́ѧ, и҆́хже не вѣ́дѧхѹ.


text:
гл҃а вы́шнїй, рекі́й: пє́рваѧ, ѩ҆̀же ппса́лъ є҆сѝ, въ ѩ҆́вѣ поста́ви, и҆ да чтѹ́тъ досто́йнїи и҆ недосто́йнїи:


text:
въ тѣ́хъ бо є҆́сть ко́рень ра́зѹма, и҆ премѹ́дрости и҆сто́чникъ, и҆ вѣ́дѣнїѧ рѣка̀. И҆ сотвори́хъ та́кѡ.


text:
Сѐ, глаго́ли во ѹ҆́шы лю́демъ мои҄мъ словеса̀ про҇ро́чества, ѩ҆̀же да́мъ во ѹ҆ста̀ твоѧ҄, гл҃етъ гд҇ь:


text:
Сѐ, а҆́зъ наведѹ̀ <n>(речѐ гд҇ь)</n> на крѹ́гъ земны́й ѕла҄ѧ, ме́чь и҆ гла́дъ, и҆ сме́рть и҆ погѹбле́нїе,


text:
ѹ҆жѐ не ѹ҆молчѹ̀ ѡ҆ нече́стїихъ и҆́хъ, ѩ҆̀же беззако́ннѡ содѣ́ловаютъ, ни потерплю̀ и҆̀мъ, ѩ҆̀же ѕлѣ̀ творѧ́тъ: сѐ, кро́вь непови́ннаѧ и҆ пра́веднаѧ вопїе́тъ ко мнѣ̀, и҆ дѹ́ши првдныхъ вопїю́тъ безпреста́ннѡ:


text:
Сѐ, лю́дїе моѝ ѩ҆́кѡ стада̀ къ заколе́нїю ведѹ́тсѧ, ѹ҆жѐ не потерплю̀ тогѡ̀, є҆́же ѡ҆бита́ти и҆̀мъ въ землѝ є҆гѵ́петстѣй,


text:
но и҆зведѹ̀ ѧ҆̀ рѹко́ю си́льною и҆ мы́шцею высо́кою, и҆ поражѹ̀ <n>(є҆гѵ́петъ)</n> ка́знїю ѩ҆́коже пре́жде, и҆ растлю̀ всю̀ зе́млю є҆гѡ̀:


text:
воспла́четсѧ є҆гѵ́петъ, и҆ ѡ҆снова҄нїѧ є҆гѡ̀ ка́знїю и҆збїє́на бѹ́дѹтъ и҆ наказа́нїемъ, ѩ҆̀же наведе́тъ є҆мѹ̀ бг҃ъ:


text:
воспла́чѹтъ дѣ́лателє дѣ́лающїи зе́млю, ѩ҆́кѡ ѡ҆скѹдѣ́ютъ сѣ́мена и҆́хъ ѿ ржѝ и҆ гра́да и҆ ѿ ѕвѣзды̀ стра́шныѧ.


text:
поне́же прибли́жисѧ ме́чь и҆ сокрѹше́нїе и҆́хъ, и҆ воста́нетъ ѩ҆зы́къ на ѩ҆зы́къ къ бра́ни, и҆ ме́чь въ рѹка́хъ и҆́хъ.


text:
Бѹ́детъ бо непостоѧ́нїе человѣ́кѡмъ, и҆ и҆ні́и и҆ны́хъ ѡ҆долѣва́ющїи вознерадѧ́тъ ѡ҆ царѝ свое́мъ, и҆ нача҄лницы пѹті́й ѡ҆ дѣ́лѣхъ свои́хъ въ могѹ́тствѣ свое́мъ.


text:
Не ѹ҆милосе́рдитсѧ человѣ́къ ко и҆́скреннемѹ своемѹ̀, на разоре́нїе домѡ́въ и҆́хъ во ѻ҆рѹ́жїе, на расхище́нїе и҆мѣ́нїй и҆́хъ, гла́да ра́ди хлѣ́бнагѡ и҆ ѡ҆скобле́нїѧ мно́га.


text:
Сѐ, а҆́зъ созыва́ю, речѐ гд҇ь, всѧ҄ цари҄ зє́мскїѧ, є҆́же менє̀ боѧ́тисѧ, и҆̀же сѹ́ть ѿ восто́ка и҆ ю҆́га, ѿ сѣ́вера и҆ лїва́на, ко ѡ҆браще́нїю къ себѣ̀, и҆ возда́ти, ѩ҆̀же возда́ша тѣ҄мъ:


text:
ѩ҆́коже творѧ́тъ да́же до дне́сь и҆збра҄ннымъ мои҄мъ, та́кѡ сотворю̀ и҆ возда́мъ въ нѣ҄дра и҆́хъ. Сїѧ҄ гл҃етъ гд҇ь бг҃ъ:


text:
не пощади́тъ десни́ца моѧ̀ грѣ́шникѡвъ, и҆ не преста́нетъ ме́чь на пролива́ющихъ кро́вь непови́ннѹю на землѝ:


text:
ѩ҆́кѡ вѣ́сть гд҇ь всѣ́хъ, и҆̀же согрѣша́ютъ є҆мѹ̀, сегѡ̀ ра́ди предадѐ и҆̀хъ въ сме́рть и҆ въ заколе́нїе.


text:
Ѹ҆же́ бо прїидо́ша на крѹ́гъ земны́й ѕла҄ѧ, и҆ пребѹ́дете въ ни́хъ, не и҆зба́витъ бо ва́съ бг҃ъ, поне́же согрѣши́сте пред̾ ни́мъ.


text:
и҆ и҆зы́дѹтъ рождє́нїѧ ѕмїє́въ а҆ра́вскихъ на колесни́цахъ мно́гихъ: ѩ҆́коже дыха́нїе <n>(вѣ́трѡвъ)</n> число̀ и҆́хъ понесе́тсѧ по землѝ, ѩ҆́кѡ ѹ҆жѐ ѹ҆боѧ́тсѧ и҆ вострепе́щѹтъ всѝ, и҆̀же и҆́хъ ѹ҆слы́шатъ:


text:
кармѡ́нѧне неи́стовствѹющїи во гнѣ́вѣ и҆зы́дѹтъ ѩ҆́кѡ вє́при ѿ дѹбра́вы и҆ прїи́дѹтъ въ си́лѣ вели́цѣй, и҆ ста́нѹтъ на бра́нь съ ни́ми и҆ ѡ҆пѹстоша́тъ ча́сть землѝ а҆ссѷрі́йскїѧ:


text:
и҆ по си́хъ превозмо́гѹтъ ѕмі́еве по́мнѧщїи рожде́нїе своѐ и҆ ѡ҆братѧ́тсѧ согласѹ́юще въ си́лѣ вели́цѣй на постиза́нїе и҆́хъ:


text:
и҆ ѿ ѡ҆́бласти а҆ссѷрі́йскїѧ ѡ҆бстоѧ́тель ѡ҆бста́нетъ и҆̀хъ и҆ сконча́етъ є҆ди́наго ѿ ни́хъ, и҆ бѹ́детъ боѧ́знь и҆ стра́хъ въ полцѣ̀ и҆́хъ, и҆ рве́нїе на цари҄ и҆́хъ.


text:
Сѐ, ѡ҆́блацы ѿ восто́ка и҆ сѣ́вера да́же до полѹ́дне, и҆ лицѐ и҆́хъ гро́зно ѕѣлѡ̀, и҆спо́лнено гнѣ́ва и҆ бѹ́ри:


text:
и҆ сразѧ́тсѧ междѹ̀ собо́ю и҆ сразѧ́тъ ѕвѣздѹ̀ мно́гѹ на землѝ и҆ ѕвѣздѹ̀ и҆́хъ: и҆ бѹ́детъ кро́вь ѿ меча̀ да́же до ѹ҆тро́бы,


text:
и҆ премо́гѹтъ вѣ́три ѿ восто́ка, и҆ ѡ҆творѧ́тъ є҆го̀, и҆ ѡ҆́блакъ, є҆го́же воздви́же во гнѣ́вѣ, и҆ ѕвѣзда̀ на сотворе́нїе стра́ха ѿ восто́чна вѣ́тра и҆ за́падна повреди́тсѧ:


text:
и҆ воздви́гнѹтсѧ ѡ҆́блацы ве́лїи и҆ ѕѣ́лнїи, по́лни гнѣ́ва, и҆ ѕвѣзда̀, да ѹ҆страша́тъ всю̀ зе́млю и҆ ѡ҆бита́ющихъ на не́й, и҆ возлїю́тъ на всѧ́ко мѣ́сто высо́ко и҆ вознесе́ное ѕвѣздѹ̀ стра́шнѹю,


text:
ѻ҆́гнь и҆ гра́дъ, и҆ мечы̀ лета́ющыѧ и҆ во́ды мнѡ́ги, ѩ҆́кѡ да напо́лнѧтсѧ всѧ҄ полѧ̀ и҆ всѝ и҆сто́чницы и҆сполне́нїемъ во́дъ мно́гихъ:


text:
и҆ сокрѹша́тъ гра́ды и҆ стѣ́ны, и҆ го́ры и҆ хо́лмы, <n>(и҆ ѹ҆дѡ́лїѧ)</n> и҆ древа̀ дѹбра҄внаѧ, и҆ сѣ҄на лѹ҄жнаѧ и҆ жи҄та и҆́хъ,


text:
соберѹ́тсѧ къ немѹ̀, и҆ ѡ҆бы́дѹтъ є҆го̀, и҆ и҆злїю́тъ ѕвѣздѹ̀ и҆ всю̀ ѩ҆́рость на́нь: и҆ взы́детъ пра́хъ и҆ ды́мъ да́же до небесѐ, и҆ всѝ, и҆̀же ѡ҆́крестъ, возрыда́ютъ ѡ҆ не́мъ,


text:
го́ре тебѣ̀ бѣ́днѣй! поне́же ѹ҆подо́биласѧ є҆сѝ є҆мѹ̀ и҆ ѹ҆краси́ла є҆сѝ дщє́ри твоѧ҄ въ любодѣѧ́нїи, ко ѹ҆гожде́нїю и҆ прославле́нїю въ любо́вныхъ твои́хъ, и҆̀же съ тобо́ю похотѣ́ша всегда̀ блѹди́ти:


text:
Сегѡ̀ ра́ди, речѐ гд҇ь, послю̀ на тѧ̀ ѕла҄ѧ, вдовство̀, ѹ҆бо́жество и҆ гла́дъ, и҆ ме́чь и҆ гѹби́телство на разоре́нїе домѡ́въ твои́хъ ѿ наси́лїѧ и҆ сме́рти,


text:
и҆ сла́ва си́лы твоеѧ̀ ѩ҆́коже цвѣ́тъ и҆́зсхнетъ, є҆гда̀ воста́нетъ зно́й, и҆́же по́сланъ є҆́сть на тѧ̀:


text:
и҆знемо́жеши ѩ҆́коже ѹ҆бо́жайшаѧ ѩ҆́звена и҆ нака́зана ѿ же́нъ, ѩ҆́кѡ не возмо́гѹтъ тебѐ прїѧ́ти си́льнїи и҆ любѡ́вницы.


text:
а҆́ще бы не закла́ла є҆сѝ и҆збра́нныхъ мои́хъ во всѧ́ко вре́мѧ, возвыша́ющи на пораже́нїе рѹ́цѣ и҆ глаго́лющи на сме́рть и҆́хъ, є҆гда̀ ѹ҆пива́ласѧ є҆сѝ;


text:
ѩ҆́коже сотвори́ши и҆збра҄ннымъ мои҄мъ, речѐ гд҇ь, та́кѡ сотвори́тъ тебѣ̀ бг҃ъ и҆ преда́стъ тѧ̀ во ѕла҄ѧ:


text:
и҆ ча҄да твоѧ҄ гла́домъ поги́бнѹтъ, ты́ же мече́мъ паде́ши, и҆ гра́ди твоѝ сокрѹша́тсѧ, и҆ всѝ твоѝ въ по́ли ѻ҆рѹ́жїемъ падѹ́тъ:


text:
и҆ и҆̀же сѹ́ть въ гора́хъ, гла́домъ поги́бнѹтъ и҆ ѩ҆́сти бѹ́дѹтъ мѧса̀ своѧ҄ ѿ гла́да хлѣ́ба и҆ кро́вь пи́ти ѿ жа́жды воды̀:


text:
и҆ въ прехожде́нїи поразѧ́тъ гра́дъ и҆збїе́нный, и҆ и҆скоренѧ́тъ нѣ́кѹю ча́сть землѝ твоеѧ̀, и҆ ча́сть сла́вы твоеѧ̀ и҆стребѧ́тъ, па́ки возвраща́ющесѧ къ вавѷлѡ́нѹ превраще́нномѹ:


text:
и҆ пожрѹ́тъ тѧ̀ и҆ гра́ды твоѧ҄, зе́млю твою̀ и҆ го́ры твоѧ҄, и҆ всѧ҄ дѹбра҄вы твоѧ҄ и҆ древеса̀ плодонѡ́снаѧ ѻ҆гне́мъ пожгѹ́тъ,


text:
сы́ны твоѧ҄ въ плѣне́нїе поведѹ́тъ, и҆ да҄ни твоѧ҄ въ коры́сть во́змѹтъ, и҆ сла́вѹ лица̀ твоегѡ̀ и҆стребѧ́тъ.


text:
Препоѧ́шитесѧ вре́тищемъ и҆ власѧни́цами и҆ пла́чите сынѡ́въ ва́шихъ и҆ болѣ́знѹйте, ѩ҆́кѡ прибли́жисѧ сокрѹше́нїе ва́ше:


text:
є҆да̀ ѿжене́тъ кто̀ льва̀ а҆́лчѹща въ лѣ́съ; и҆лѝ ѹ҆гаси́тъ ѻ҆́гнь во хвра́стїи ско́рѡ, є҆гда̀ начне́тъ возгара́ти;


text:
Землѧ̀ сотрѧсе́сѧ и҆ ѡ҆снова҄нїѧ є҆ѧ̀, мо́ре волнѹ́етсѧ и҆з̾ глѹбины̀, и҆ вѡ́лны є҆гѡ̀ возмѹтѧ́тсѧ и҆ ры҄бы є҆гѡ̀ ѿ лица̀ гд҇нѧ и҆ ѿ сла́вы си́лы є҆гѡ̀.


text:
Поне́же крѣпка̀ десни́ца є҆гѡ̀, ѩ҆́же лѹ́къ напрѧжѐ: стрѣ́лы є҆гѡ̀ ѻ҆стры҄, ѩ҆̀же ѿ негѡ̀ посыла́ютсѧ, не ѡ҆скѹдѣ́ютъ, є҆гда̀ начнѹ́тъ посыла́тисѧ въ концы҄ землѝ.


text:
И҆́мже ѡ҆́бразомъ не возвраща́етсѧ стрѣла̀ по́слана ѿ си́льнагѡ стрѣлца̀, та́кѡ не возвратѧ́тсѧ ѕла҄ѧ, ѩ҆̀же пѡ́слана бѹ́дѹтъ на зе́млю.


text:
Нача́ло болѣ́зней, и҆ мнѡ́га стена҄нїѧ: нача́ло гла́да, и҆ мнѡ́ги поги́бєли: нача́ло бра́ней, и҆ ѹ҆боѧ́тсѧ вла҄сти: нача́ло ѕѡ́лъ, и҆ вострепе́щѹтъ всѝ.


text:
Сѐ, бѹ́детъ ѻ҆би́лїе ни во что́же на землѝ, та́кѡ ѩ҆́кѡ возмнѧ́тъ себѣ̀ бы́ти ѹ҆пра́вленъ ми́ръ, и҆ тогда̀ возрастѹ́тъ ѕла҄ѧ на землѝ, ме́чь, гла́дъ и҆ вели́ко смѧте́нїе.


text:
Ѿ гла́да бо мно́зи, и҆̀же ѡ҆бита́ютъ на землѝ, поги́бнѹтъ, и҆ ме́чь и҆згѹби́тъ про́чихъ, и҆̀же ѡ҆ста́нѹтъ ѿ гла́да.


text:
И҆ ме́ртвїи ѩ҆́кѡ моты҄ла и҆зве́ржени бѹ́дѹтъ, и҆ не бѹ́детъ, и҆́же ѹ҆тѣ́шитъ и҆̀хъ: ѡ҆пѹстѣ́етъ бо землѧ̀, и҆ гра́ди є҆ѧ̀ разоре́ни бѹ́дѹтъ.


text:
занѐ ѡ҆ста́нѹтъ ѿ гра́да де́сѧть, и҆ два̀ ѿ ни́вы, и҆̀же сокры́ютсѧ въ гѹсты́хъ дѹбра́вахъ и҆ въ разсѣ́линахъ ка́менныхъ.


text:
и҆лѝ ѩ҆́коже въ вїногра́дѣ ѡ҆бра́нѣмъ гро́здїе ѡ҆ставлѧ́ютсѧ ѿ тѣ́хъ, и҆̀же прилѣ́жнѡ вїногра́дъ ѡ҆бира́ютъ:


text:
И҆ ѡ҆ста́влена бѹ́детъ землѧ̀ пѹста̀, и҆ ни҄вы є҆ѧ̀ состарѣ́ютсѧ, и҆ пѹтїѐ є҆ѧ̀ и҆ всѧ҄ стєзѝ є҆ѧ̀ те́рнїемъ зарастѹ́тъ, занѐ не про́йдѹтъ человѣ́цы по ни҄мъ.


text:
Воспла́чѹтъ дѣ҄вы не и҆мѹ́щыѧ ѡ҆брѹ́чникѡвъ, воспла́чѹтъ жє́ны не и҆мѣ́ющыѧ мѹже́й, воспла́чѹтъ дщє́ри и҆́хъ не и҆мѣ́ющыѧ по́мощи:


text:
И҆́мже ѡ҆́бразомъ бремена́таѧ є҆гда̀ роди́тъ въ девѧ́тый мц҇ъ сы́на своего̀, приближа́ющѹсѧ часѹ̀ рожде́нїѧ є҆ѧ̀, пре́жде часѡ́въ двѹ́хъ и҆лѝ трїе́хъ бѡлѣ́зни ѡ҆бдержа́тъ чре́во є҆ѧ̀, и҆ и҆сходѧ́щѹ младе́нцѹ ѿ чре́ва, не закоснѧ́тъ ни на є҆ди́нѹ чертѹ̀:


text:
Слы́шите сло́во, лю́дїе моѝ, ѹ҆гото́вайтесѧ на бра́нь, и҆ во ѕлы́хъ та́кѡ бѹ́дите, ѩ҆́коже прише́лцы землѝ:


text:
плоды́ бо и҆́хъ и҆ноплемє́нницы по́жнѹтъ и҆ и҆мѣ҄нїѧ и҆́хъ расхи́тѧтъ, и҆ до́мы превратѧ́тъ и҆ сынѡ́въ и҆́хъ плѣнѧ́тъ, и҆́бо во плѣне́нїи и҆ гла́дѣ родѧ́тъ ча҄да своѧ҄.


text:
И҆ и҆̀же кѹ́плю дѣ́ютъ хїще́нїемъ, ко́ль до́лгѡ ѹ҆краша́ютъ гра́ды и҆ до́мы своѧ҄, и҆ ѡ҆держа҄нїѧ и҆ ли́ца своѧ҄,


text:
та́кѡ возненави́дитъ пра́вда непра́вдѹ, є҆гда̀ ѹ҆краша́етсѧ, и҆ клеве́щетъ на ню̀ въ лицѐ, є҆гда̀ прїи́детъ и҆́же защища́етъ и҆зыскѹ́ющаго всѧ́къ грѣ́хъ на землѝ:


text:
Да не глаго́летъ грѣ́шникъ, ѩ҆́кѡ не согрѣшѝ, поне́же ѹ҆́глїе ѻ҆́гненное возгори́тсѧ на главѣ̀ є҆гѡ̀, и҆́же глаго́летъ: не согрѣши́хъ пред̾ гд҇емъ бг҃омъ и҆ сла́вою є҆гѡ̀.


text:
Сѐ, гд҇ь вѣ́сть всѧ҄ дѣла̀ человѣ́чєскаѧ и҆ начина҄нїѧ и҆́хъ, и҆ помышлє́нїѧ и҆́хъ и҆ сердца̀ и҆́хъ.


text:
и҆́же положѝ въ пѹсты́ни и҆сто́чники вѡдны́ѧ и҆ на верхѹ̀ го́ръ є҆зе́ра, во и҆спѹще́нїе рѣ́къ и҆з̾ высо́кагѡ ка́мене, да напаѧ́ютъ зе́млю,


text:
и҆́же сотворѝ человѣ́ка и҆ положѝ се́рдце є҆гѡ̀ посредѣ̀ тѣ́ла, и҆ вложѝ є҆мѹ̀ дѹ́хъ и҆ живо́тъ и҆ ра́зѹмъ


text:
и҆ дыха́нїе бг҃а вседержи́телѧ, и҆́же сотворѝ всѧ҄ и҆ и҆спытѹ́етъ всѧ҄ сокровє́ннаѧ въ сокрове́нныхъ землѝ:


text:
то́й зна́етъ начина́нїе ва́ше, и҆ ѩ҆̀же мы́слите въ сердца́хъ ва́шихъ согрѣша́юще и҆ хотѧ́ще ѹ҆таи́ти грѣхѝ ва́шѧ.


text:
и҆ вы̀ посра́млени бѹ́дете, є҆гда̀ произы́дѹтъ грѣсѝ ва́ши пред̾ челѡвѣ́ки, и҆ беззакѡ́нїѧ предста́нѹтъ, ѩ҆̀же ѡ҆бвинѧ́ти бѹ́дѹтъ въ де́нь то́й.


text:
Сѐ, сѹдїѧ̀ бг҃ъ, бо́йтесѧ є҆гѡ̀, ѡ҆ста́нитесѧ ѿ грѣ҄хъ ва́шихъ и҆ забѹ́дите беззакѡ́нїѧ ва҄ша ѹ҆жѐ твори́ти и҆̀хъ во вѣ́къ, и҆ бг҃ъ и҆зведе́тъ ва́съ и҆ и҆зба́витъ ѿ всѧ́кїѧ ско́рби.


text:
Се́ бо, возгара́етсѧ ѻ҆́гнь на ва́съ, ѩ҆зы́цы мно́зи, и҆ восхи́тѧтъ нѣ́кїихъ ѿ ва́съ и҆ зако́лютъ на же́ртвѹ їдѡлѡмъ:


text:
Слы́шите, возлю́бленнїи моѝ, речѐ гд҇ь: сѐ, пред̾ ва́ми сѹ́ть дні́е ско́рби, и҆ ѿ си́хъ и҆зба́влю ва́съ.


text:
И҆ и҆́же храни́тъ за́пѡвѣди и҆ повелѣ҄нїѧ моѧ҄, речѐ гд҇ь бг҃ъ, да не преѡтѧгча́тъ ва́съ грѣсѝ ва́ши, нижѐ превзы́дѹтъ беззакѡ́нїѧ ва҄ша.


text:
и҆́мже ѡ҆́бразомъ ни́ва стиснѧ́етсѧ ѿ дѹбра́вы, и҆ те́рнїемъ покрыва́етсѧ стезѧ̀ є҆ѧ̀, є҆́юже не прохо́дитъ человѣ́къ, и҆ и҆сторга́етсѧ, и҆ посыла́етсѧ на сожже́нїе ѻ҆гню̀.


