# verses

text:
И҆ раз̾ѧри́сѧ навѹходоно́соръ на всѧ́кѹ зе́млю сїю̀ ѕѣлѡ̀, и҆ клѧ́тсѧ престо́ломъ и҆ ца́рствомъ свои́мъ всѧ́чески ѿмсти́ти всѣ҄мъ предѣ́лѡмъ кїлїкі́и и҆ дама́ска и҆ сѷрі́и, погѹби́ти мече́мъ свои́мъ и҆ всѧ҄ живѹ́щыѧ въ землѝ мѡа́вли и҆ сы́ны а҆ммѡ҆ни, и҆ всю̀ ї҆ѹде́ю и҆ всѣ́хъ сѹ́щихъ во є҆гѵ́птѣ, до́идеже прїитѝ на предѣ́лы двѹ́хъ мо́рь.


text:
И҆ ѡ҆полчи́сѧ въ си́лѣ свое́й на а҆рфаѯа́да царѧ̀ въ лѣ́то седмоена́десѧть, и҆ ѡ҆долѣ̀ на бра́ни свое́й, и҆ побѣдѝ всю̀ си́лѹ а҆рфаѯа́довѹ и҆ всю̀ ко́нницѹ є҆гѡ̀ и҆ всѧ҄ колєсни́цы є҆гѡ̀,


text:
и҆ воз̾ѡблада̀ гра́дами є҆гѡ̀: и҆ прїи́де да́же до є҆квата́нъ, и҆ ѡ҆держа̀ столпы̀, и҆ плѣнѝ стѡ́гны є҆гѡ̀, и҆ красотѹ̀ є҆гѡ̀ положѝ во ѹ҆ничиже́нїе є҆гѡ̀:


text:
и҆ взѧ̀ а҆рфаѯа́да на гора́хъ рага́влихъ, и҆ и҆збодѐ є҆го̀ сѹ́лицами свои́ми, и҆ и҆стребѝ є҆го̀ да́же въ де́нь ѻ҆́ный:


text:
и҆ возврати́сѧ съ ни́ми въ нїнеѵі́ю са́мъ и҆ всѐ присовокѹпле́нїе є҆гѡ̀, мно́жество мѹже́й ра́тныхъ мно́гое ѕѣлѡ̀, и҆ бѣ̀ та́мѡ почива́ѧ и҆ пи́ршествѹѧ са́мъ и҆ си́ла є҆гѡ̀ дні́й сто̀ два́десѧть.


text:
И҆ въ лѣ́то ѻ҆смоена́десѧть, и҆ въ два́десѧть вторы́й <n>(де́нь)</n> пе́рвагѡ мц҇а, бы́сть сло́во въ домѹ̀ навѹходоно́сора царѧ̀ а҆ссѷрі́йска, ѿмсти́ти всѧ́цѣй землѝ, ѩ҆́коже глаго́лаше.


text:
И҆ созва̀ всѧ҄ слѹжи́тєли своѧ҄ и҆ всѧ҄ вельмо́жы своѧ҄, и҆ соѡбщѝ съ ни́ми та́йнѹ совѣ́та своегѡ̀, и҆ совершѝ всю̀ ѕло́бѹ землѝ ѿ ѩ҆́стъ свои́хъ:


text:
И҆ бы́сть, є҆гда̀ совершѝ совѣ́тъ сво́й, призва̀ навѹходоно́соръ ца́рь а҆ссѷрі́йскїй ѻ҆лофе́рна вождонача́лника си́лы своеѧ̀, втора́го сѹ́ща по не́мъ, и҆ речѐ къ немѹ̀:


text:
сїѧ҄ глаго́летъ ца́рь вели́кїй, господи́нъ всеѧ̀ землѝ: сѐ, ты̀ и҆зы́деши ѿ лица̀ моегѡ̀ и҆ во́змеши съ собо́ю мѹже́й ѹ҆пова́ющихъ въ крѣ́пости свое́й, пѣшцє́въ до ты́сѧщей сто̀ два́десѧть, и҆ мно́жество ко́ней со вса́дниками ты́сѧщей двана́десѧть,


text:
и҆ возвѣсти́ши и҆̀мъ ѹ҆готовлѧ́ти зе́млю и҆ во́дѹ, ѩ҆́кѡ и҆зы́дѹ въ ѩ҆́рости мое́й на ни́хъ, и҆ покры́ю всѐ лицѐ землѝ нога́ми си́лы моеѧ̀, и҆ да́мъ и҆̀хъ въ расхище́нїе и҆̀мъ:


text:
и҆ ѩ҆́звеннїи и҆́хъ и҆спо́лнѧтъ дє́бри и҆ пото́ки и҆́хъ, и҆ рѣка̀ наводнѧ́ющаѧсѧ ме́ртвыми и҆́хъ напо́лнитсѧ:


text:
ты́ же и҆зше́дъ приѡдержи́ши мнѣ̀ всѧ́къ предѣ́лъ и҆́хъ, и҆ ѿдадѹ́тъ тебѣ̀ сами́хъ себѐ, и҆ соблюде́ши мѝ и҆̀хъ на де́нь ѡ҆бличе́нїѧ и҆́хъ:


text:
непокарѧ́ющихсѧ же не пощади́тъ ѻ҆́ко твоѐ, є҆́же да́ти и҆̀хъ на ѹ҆бїе́нїе и҆ расхище́нїе во все́й землѝ твое́й:


text:
ты́ же да не престѹпи́ши є҆ди́нагѡ ко́егѡ ѿ глагѡ́лъ господи́на твоегѡ̀, но соверша́ѧ да соверши́ши, ѩ҆́коже заповѣ́дахъ тебѣ̀, и҆ да не ѹ҆косни́ши сотвори́ти сїѧ҄.


text:
И҆ и҆зы́де ѻ҆лофе́рнъ ѿ лица̀ господи́на своегѡ̀, и҆ созва̀ всѧ҄ вельмо́жы и҆ воевѡ́ды и҆ нача́лники си́лы а҆ссѹ́рскїѧ,


text:
и҆ и҆зчи́сли и҆збра́нныхъ мѹже́й на ѡ҆полче́нїе, ѩ҆́коже заповѣ́да є҆мѹ̀ господи́нъ є҆гѡ̀, до двана́десѧть те́мъ, и҆ ко́нникѡвъ стрѣлцє́въ двана́десѧть ты́сѧщей,


text:
и҆ взѧ̀ велблю́ды и҆ ѻ҆слы̀ и҆ мскѝ припа́сѡвъ ра́ди свои́хъ мно́жество мно́го ѕѣлѡ̀, и҆ ѻ҆́вцы и҆ волы̀ и҆ козлы̀ на ѹ҆гото́ванїе и҆́хъ, и҆̀мже не бѣ̀ числа̀,


text:
и҆ и҆зы́де са́мъ и҆ всѧ̀ си́ла є҆гѡ̀ въ пѹ́ть, є҆́же пред̾итѝ царю̀ навѹходоно́сорѹ и҆ покры́ти всѐ лицѐ землѝ къ за́падѡмъ колесни́цами и҆ ко́нницами и҆ пѣшца́ми и҆збра́нными свои́ми:


text:
и҆ мно́гое примѣше́нїе ѩ҆́кѡ прѹ́зи и҆зыдо́ша съ ни́ми и҆ ѩ҆́кѡ песо́къ землѝ, не бо̀ бѣ̀ числа̀ ѿ мно́жества и҆́хъ.


text:
И҆ и҆зыдо́ша и҆з̾ нїнеѵі́и пѹте́мъ трїе́хъ дні́й на лицѐ по́лѧ вектїле́ѳъ, и҆ ѡ҆полчи́шисѧ ѿ вектїле́ѳа бли́з̾ горы̀ сѹ́щїѧ ѡ҆шѹ́юю вы́шнїѧ кїлїкі́и.


text:
и҆ и҆зсѣчѐ фѹ́да и҆ лѹ́да, и҆ поплѣнѝ всѣ́хъ сынѡ́въ рассі́са и҆ сынѡ́въ ї҆сма́илевыхъ сѹ́щихъ по лицѹ̀ пѹсты́ни хеллеѡ́нскїѧ къ ю҆́гѹ.


text:
И҆ пре́йде є҆ѵфра́тъ, и҆ про́йде месопота́мїю, и҆ раскопа̀ всѧ҄ гра́ды высѡ́кїѧ сѹ́щыѧ при пото́цѣ а҆врѡ́нѣ, до́ндеже прїитѝ къ мо́рю:


text:
и҆ ѡ҆б̾ѧ́тъ предѣ́лы кїлїкї҄йскїѧ, и҆ посѣчѐ всѣ́хъ противостоѧ́щихъ себѣ̀: и҆ прїи́де да́же до предѣ҄лъ ї҆а́феѳовыхъ, сѹ́щихъ къ ю҆́гѹ на лицы̀ а҆раві́и,


text:
и҆ сни́де на по́ле дама́сково во дне́хъ жа́твы пшени́цъ, и҆ пожжѐ всѧ҄ ни҄вы и҆́хъ, а҆ ѡ҆́вчїѧ и҆ волѡ́выѧ стада̀ дадѐ въ погѹбле́нїе, и҆ гра́ды и҆́хъ поплѣнѝ, и҆ полѧ̀ и҆́хъ ѡ҆пѹстошѝ, и҆ поразѝ всѧ҄ ю҆́ношы и҆́хъ ѻ҆́стрїемъ меча̀.


text:
И҆ нападѐ стра́хъ и҆ тре́петъ є҆гѡ̀ на всѣ́хъ живѹ́щихъ въ примо́рїи, сѹ́щихъ въ сїдѡ́нѣ и҆ тѵ́рѣ и҆ ѡ҆бита́ющихъ въ сѹ́рѣ и҆ ѻ҆кі́нѣ и҆ на всѣ́хъ живѹ́щихъ во ї҆емнаа́нѣ. И҆ живѹ́щїи во а҆зѡ́тѣ и҆ а҆скалѡ́нѣ ѹ҆боѧ́шасѧ є҆гѡ̀ ѕѣлѡ̀.


text:
сѐ, мы̀ ѻ҆́троцы навѹходоно́сора царѧ̀ вели́кагѡ поверга́емсѧ пред̾ тобо́ю, ѹ҆потребѝ на́съ, ѩ҆́коже ѹ҆го́дно є҆́сть лицѹ̀ твоемѹ̀:


text:
сѐ, се́ла на҄ша, и҆ всѧ́кое мѣ́сто на́ше, и҆ всѐ по́ле пшени́цъ, и҆ ѡ҆́вчїѧ и҆ волѡ́выѧ стада̀, и҆ всѧ҄ ѡ҆гра҄ды селе́нїй на́шихъ, сѹ́ть пред̾ лице́мъ твои́мъ, ѹ҆потребѝ, ѩ҆́коже ѹ҆го́дно тебѣ̀:


text:
сѐ, и҆ гра́ди на́ши, и҆ живѹ́щїи въ ни́хъ рабѝ твоѝ сѹ́ть: ше́дъ срѣ́ти и҆̀хъ, ѩ҆́коже є҆́сть бла́го пред̾ ѻ҆чи́ма твои́ма.


text:
И҆ сни́де на помо́рїе са́мъ и҆ си́ла є҆гѡ̀, и҆ ѹ҆твердѝ стра́жею гра́ды высѡ́кїѧ и҆ взѧ̀ и҆з̾ ни́хъ на споборе́нїе мѹже́й и҆збра́нныхъ.


text:
И҆ разорѝ всѧ҄ предѣ́лы и҆́хъ, и҆ дѹбра҄вы и҆́хъ и҆зсѣчѐ. И҆ бѣ̀ заповѣ́дано є҆мѹ̀ и҆стреби́ти всѣ́хъ богѡ́въ землѝ, ѩ҆́кѡ да самомѹ̀ є҆ди́номѹ навѹходоно́сорѹ послѹ́жатъ всѝ ро́ди и҆ всѝ ѩ҆зы́цы, и҆ всѧ҄ племена̀ и҆́хъ да призыва́ютъ є҆го̀ въ бо́га.


text:
и҆ ѡ҆полчи́сѧ междѹ̀ гава́емъ и҆ скѵ́ѳскимъ гра́домъ, и҆ бѣ̀ та́мѡ мц҇ъ дні́й, ко є҆́же собра́ти всѧ́кїй припа́съ си́лы своеѧ̀.


text:
И҆ ѹ҆слы́шаша сы́нове ї҆и҃лєвы живѹ́щїи во ї҆ѹде́и всѧ҄, є҆ли҄ка сотворѝ ѻ҆лофе́рнъ ѩ҆зы́кѡмъ, вождонача́лникъ навѹходоно́сора царѧ̀ а҆ссѷрі́йскагѡ, и҆ и҆́мже ѡ҆́бразомъ расхи́ти всѧ҄ свѧщє́ннаѧ и҆́хъ и҆ дадѐ сїѧ҄ во и҆стребле́нїе:


text:
поне́же неда́внѡ и҆зыдо́ша ѿ плѣне́нїѧ и҆ неда́внѡ всѝ лю́дїе совра́шасѧ ї҆ѹде́йстїи, и҆ сосѹ́ди и҆ ѻ҆лта́рь и҆ до́мъ ѿ ѡ҆скверне́нїѧ ѡ҆свѧщє́на бы́ша.


text:
И҆ посла́ша во всѧ́кїй предѣ́лъ самарі́и и҆ кѡні́и, и҆ веѳѡрѡ́на и҆ велме́на и҆ ї҆ерїхѡ́на, и҆ въ хѡвѹ̀ и҆ є҆сѡ́рѹ и҆ во ю҆до́ль сали́мскѹю,


text:
и҆ предпрїѧ́ша всѧ҄ верхѝ го́ръ высо́кихъ, и҆ ѡ҆гради́ша стѣна́ми сѹ́щыѧ въ ни́хъ се́ла, и҆ ѿложи́ша на пи́щѹ ко приѹготовле́нїю бра́ни, ѩ҆́кѡ неда́внѡ бы́ша полѧ̀ и҆́хъ пожа҄та.


text:
И҆ писа̀ ї҆ѡакі́мъ ї҆ере́й вели́кїй, и҆́же бѣ̀ во дне́хъ ѻ҆́нѣхъ во ї҆ер҇ли́мѣ, живѹ́щымъ во ветѷлѹ́и и҆ ветомесѳе́мѣ, и҆́же є҆́сть проти́вѹ є҆сдрилѡ́иа, на лицы̀ по́лѧ сѹ́щагѡ бли́з̾ дѡѳаі́ма,


text:
глаго́лѧ ѡ҆держа́ти восхо́ды го́рнїѧ, и҆́бо и҆́ми бѣ̀ вхо́дъ во ї҆ѹде́ю, и҆ бѣ̀ ѹ҆до́бно возбранѧ́ти и҆̀хъ приходѧ́щихъ, тѣ́снѹ прохо́дѹ сѹ́шѹ, ѩ҆́кѡ всѣ҄мъ мѹжє́мъ по два̀ <n>(проитѝ)</n>.


text:
И҆ сотвори́ша сы́нове ї҆и҃лєвы, ѩ҆́коже повелѣ̀ и҆̀мъ ї҆ѡакі́мъ ї҆ере́й вели́кїй и҆ старѣ́йшинство всегѡ̀ со́нма ї҆и҃лева, и҆̀же сѣдѧ́хѹ во ї҆ер҇ли́мѣ.


text:
И҆ возопи́ша всѧ́кїй мѹ́жъ ї҆и҃левъ къ бг҃ѹ съ прилѣжа́нїемъ вели́кимъ и҆ смири́ша дѹ́шы своѧ҄ въ прилѣжа́нїи вели́цѣмъ:


text:
са́ми и҆ жєны̀ и҆́хъ и҆ младе́нецы и҆́хъ, и҆ ско́ти и҆́хъ, и҆ всѧ́кїй пришле́цъ и҆ нае́мникъ, и҆ сребро́мъ кѹ́пленый и҆́хъ, возложи́ша вре́тища на чрє́сла своѧ҄.


text:
И҆ всѧ́кїй мѹ́жъ ї҆и҃левъ и҆ жена̀, и҆ дѣ́ти, и҆ жнвѹ́щїи во ї҄ер҇ли́мѣ падо́ша пред̾ лице́мъ хра́ма, и҆ посы́паша пе́рстїю главы҄ своѧ҄, и҆ простро́ша врє́тища своѧ҄ пред̾ лице́мъ гд҇нимъ,


text:
и҆ ѻ҆лта́рь вре́тищемъ ѡ҆дѣ́ѧша, и҆ возопи́ша къ бг҃ѹ ї҆и҃левѹ є҆динодѹ́шнѡ прилѣ́жнѡ, є҆́же не да́ти въ расхище́нїе младе́нцєвъ и҆́хъ, и҆ же́нъ въ плѣне́нїе, и҆ градѡ́въ наслѣ́дїѧ и҆́хъ въ разоре́нїе, и҆ ст҃а҄ѧ во ѡ҆скверне́нїе и҆ поноше́нїе, ѡ҆бра́дованїе ѩ҆зы́кѡмъ.


text:
И҆ ѹ҆слы́ша гд҇ь гла́съ и҆́хъ и҆ призрѣ̀ на ско́рбь и҆́хъ. И҆ бѧ́хѹ лю́дїе постѧ́щесѧ дни҄ мнѡ́ги во все́й ї҆ѹде́и и҆ ї҆ер҇ли́мѣ, пред̾ лице́мъ ст҃ы́хъ гд҇а вседержи́телѧ.


text:
И҆ ї҆ѡакі́мъ ї҆ере́й вели́кїй, и҆ всѝ предстоѧ́щїи пред̾ гд҇емъ, ї҆ере́є и҆ слѹжа́щїи гд҇еви, вре́тищами преиоѧ́сани ѡ҆ чре́слѣхъ свои́хъ, приноша́хѹ всесожже́нїе непреста́нное и҆ ѡ҆бѣ́ты и҆ произвѡ́льнаѧ даѧ҄нїѧ люді́й:


text:
и҆ бѣ̀ пе́пелъ на кїда́рѣхъ и҆́хъ, и҆ вопїѧ́хѹ ко гд҇ѹ ѿ всеѧ̀ си́лы, да посѣти́тъ во бл҃го ве́сь до́мъ ї҆и҃левъ.


text:
И҆ возвѣще́ио бы́сть ѻ҆лофе́рнѹ вождонача́лникѹ си́лы а҆ссѹ́рскїѧ, ѩ҆́кѡ сы́нове ї҆и҃лєвы ѹ҆гото́вашасѧ на бра́нь, и҆ прохо́ды го́рнїѧ заключи́ша, и҆ ѡ҆гради́ша стѣна́ми всѧ́кїй ве́рхъ горы̀ высо́кїѧ, и҆ положи́ша на полѧ́хъ преткновє́нїѧ.


text:
И҆ разгнѣ́васѧ ѩ҆́ростїю ѕѣлѡ̀, и҆ созва̀ всѣ́хъ нача́лникѡвъ мѡа́влихъ и҆ воево́дъ сынѡ́въ а҆ммѡ́нихъ и҆ всѣ́хъ вла́стелей помо́рїѧ,


text:
и҆ рече́ и҆̀мъ: возвѣсти́те ѹ҆̀бо мѝ, сы́нове ханаа҄ни, кто̀ лю́дїе сі́и живѹ́щїи въ го́рней, и҆ каковы̀, въ ни́хже живѹ́тъ, гра́ди, и҆ мно́жество си́лы и҆́хъ, и҆ въ че́мъ держа́ва и҆́хъ и҆ крѣ́пость и҆́хъ, и҆ кто̀ поста́вленъ над̾ ни́ми ца́рь во́ждь во́инства и҆́хъ;


text:
и҆ чесѡ̀ ра́ди сопроти́вишасѧ, є҆́же не и҆зы́ти во срѣ́тенїе мнѣ̀, па́че всѣ́хъ живѹ́щихъ на за́падѣхъ;


text:
И҆ речѐ къ немѹ̀ а҆хїѡ́ръ во́ждь всѣ́хъ сынѡ́въ а҆ммѡ́нихъ: послѹ́шай ѹ҆бо, господи́не мо́й, сло́ва ѿ ѹ҆́стъ раба̀ твоегѡ̀, и҆ возвѣщѹ̀ тебѣ̀ и҆́стинѹ ѡ҆ лю́дехъ си́хъ, и҆̀же ѡ҆бита́ютъ въ го́рней се́й бли́з̾ тебє̀ живѹ́ще, и҆ не и҆зы́детъ ло́жь и҆з̾ ѹ҆́стъ раба̀ твоегѡ̀:


text:
и҆ всели́шасѧ пе́рвѣе въ месопота́мїи, поне́же не восхотѣ́ша послѣ́довати богѡ́мъ ѻ҆тцє́въ свои́хъ, и҆̀же бѣ́ша въ землѝ халде́йстѣй:


text:
и҆ ѿврати́шасѧ ѿ пѹтѝ ѻ҆тє́цъ свои́хъ и҆ поклони́шасѧ бг҃ѹ нб҃сѐ, бг҃ѹ, є҆го́же позна́ша: и҆ и҆згна́ша и҆̀хъ ѿ лица̀ богѡ́въ свои́хъ, и҆ побѣго́ша въ месопота́мїю и҆ ѡ҆бита́ша та́мѡ дни҄ мнѡ́ги:


text:
и҆ речѐ бг҃ъ и҆́хъ, да и҆зы́дѹтъ ѿ прише́лствїѧ своегѡ̀ и҆ да и҆́дѹтъ въ зе́млю хаиаа́ню: и҆ всели́шасѧ та́мѡ, и҆ ѹ҆мно́жишасѧ зла́томъ и҆ сребро́мъ и҆ скѡты̀ мно́гими ѕѣлѡ̀:


text:
и҆ снидо́ша во є҆гѵ́петъ, покры́ бо лицѐ землѝ ханаа́ни гла́дъ, и҆ прише́лствоваша та́мѡ, до́идеже прекорми́шасѧ, и҆ бы́ша та́мѡ во мно́жество мно́го, и҆ не бѣ̀ числа̀ ро́дѹ и҆́хъ:


text:
и҆ воста̀ на ни́хъ ца́рь є҆гѵ́петскїй и҆ прехи́три и҆̀хъ, и҆ въ трѹдѣ̀ и҆ плі́нѳѣ смирѝ и҆̀хъ, и҆ положѝ и҆̀хъ въ рабы҄:


text:
и҆ возопи́ша къ бг҃ѹ своемѹ̀, и҆ поразѝ всю̀ землю є҆гѵ́петскѹю ѩ҆́звами, въ ни́хже не бѣ̀ и҆зцѣле́нїе, и҆ и҆згна́ша и҆̀хъ є҆гѵ́птѧне ѿ лица̀ своегѡ̀:


text:
и҆ всели́шасѧ въ землѝ а҆морре́ѡвъ, и҆ всѣ́хъ є҆севѡні́тѡвъ и҆стреби́ша крѣ́постїю свое́ю, и҆ преше́дше ї҆ѻрда́нъ наслѣ́диша всю̀ го́рнюю:


text:
и҆ и҆згна́ша ѿ лица̀ своегѡ̀ ханане́а и҆ ферезе́а, и҆ ї҆евѹсе́а и҆ сѷхе́ма и҆ всѣ́хъ гергесе́ѡвъ, и҆ ѡ҆бита́ша въ не́й дни҄ мнѡ́ги:


text:
и҆ до́идеже не согрѣши́ша пред̾ бг҃омъ свои́мъ, бѣ́ша блага҄ѧ съ ни́ми, поне́же бг҃ъ ненави́дѧй непра́вды съ ни́ми є҆́сть:


text:
є҆гда́ же ѿстѹпи́ша ѿ пѹтѝ, є҆го́же завѣща̀ и҆̀мъ, и҆стреби́шасѧ во мно́зѣхъ бра́нехъ на мно́го ѕѣлѡ̀, и҆ плѣне́ни бы́ша въ зе́млю не свою̀, и҆ хра́мъ бг҃а и҆́хъ бы́сть въ попра́нїе, и҆ гра́ди и҆́хъ ѡ҆держа́ни бы́ша ѿ сѹпоста҄тъ:


text:
и҆ нн҃ѣ ѡ҆брати́вшесѧ къ бг҃ѹ своемѹ̀, взыдо́ша ѿ разсѣ́ѧнїѧ, и҆дѣ́же разсѣ́ѧни бы́ша та́мѡ, и҆ ѡ҆держа́ша ї҆ер҇ли́мъ, и҆дѣ́же свѧти́лище и҆́хъ, и҆ всели́шасѧ въ го́рней, поне́же бѣ̀ пѹста̀:


text:
и҆ ни҃ѣ, влады́ко господи́не, а҆́ще ѹ҆бѡ є҆́сть безѹ́мїе въ лю́дехъ си́хъ, и҆ согрѣша́ютъ къ бг҃ѹ своемѹ̀, и҆ разсмо́тримъ сїѐ, ѩ҆́кѡ є҆́сть въ ни́хъ собла́знъ се́й, и҆ взы́демъ и҆ повою́емъ и҆̀хъ:


text:
а҆́ще же нѣ́сть беззако́нїѧ въ ѩ҆зы́цѣ и҆́хъ, да пре́йдетъ господи́нъ мо́й, да не когда̀ защи́титъ гд҇ь и҆́хъ и҆ бг҃ъ и҆́хъ по ни́хъ, и҆ бѹ́демъ въ поноше́нїе пред̾ все́ю земле́ю.


text:
И҆ бы́стѣ ѩ҆́кѡ преста̀ а҆хїѡ́ръ глаго́лѧ словеса̀ сїѧ҄, и҆ возропта́ша всѝ лю́дїе ѡ҆бстоѧ́щїи шате́ръ и҆ предстоѧ́щїи, и҆ рѣ́ша вельмѡ́жи ѻ҆лофе́рнѡвы и҆ вси живѹ́щїи въ примо́рїи и҆ въ мѡа́вѣ посѣщѝ є҆го̀:


text:
не бо̀ ѹ҆бои́мсѧ ѿ сынѡ́въ ї҆и҃левыхъ: се́ бо, лю́дїе, въ ни́хже нѣ́сть си́лы, нижѐ могѹ́тства ко ѡ҆полче́нїю крѣ́пкомѹ:


text:
И҆ є҆гда̀ ѹ҆тиши́сѧ мѧте́жъ мѹже́й сѹ́щихъ ѡ҆́крестъ засѣда́нїѧ и҆ речѐ ѻ҆лофе́рнъ вождонача́лникъ си́лы а҆ссѹ́рскїѧ ко а҆хїѡ́рѹ пред̾ всѣ́мъ наро́домъ и҆ноплеме́нникѡвъ и҆ ко всѣ҄мъ сынѡ́мъ мѡа҄влимъ:


text:
и҆ кто́ є҆си ты̀, а҆хїѡ́ре, и҆ нає́мницы є҆фрє́мли, ѩ҆́кѡ проро́чествовалъ є҆сѝ въ на́съ, ѩ҆́коже дне́сь, и҆ ре́клъ є҆сѝ ро́дъ ї҆и҃левъ не воева́ти, ѩ҆́кѡ бг҃ъ и҆́хъ защища́етъ и҆̀хъ; и҆ кто̀ бг҃ъ, а҆́ще не навѹходоно́соръ; се́й по́слетъ держа́вѹ свою̀ и҆ и҆стреби́тъ и҆̀хъ ѿ лица̀ землѝ, и҆ не и҆зба́витъ и҆́хъ бг҃ъ и҆́хъ:


text:
но мы̀ рабѝ є҆гѡ̀ порази́мъ и҆́хъ ѩ҆́ки человѣ́ка є҆ди́наго, и҆ не претерпѧ́тъ крѣ́пости ко́ней на́шихъ,


text:
попере́мъ бо и҆̀хъ и҆́ми, и҆ го́ры и҆́хъ ѹ҆пїю́тсѧ въ кро́ви и҆́хъ, и҆ полѧ̀ и҆́хъ и҆спо́лнѧтсѧ ме́ртвыми и҆́хъ, и҆ не постои́тъ стопа̀ но́гъ и҆́хъ проти́вѹ лица̀ на́шегѡ, но погѹбле́нїемъ поги́бнѹтъ, глаго́летъ ца́рь навѹходоно́соръ, господи́нъ всеѧ̀ землѝ, рече́ бо: не вотщѐ бѹ́дѹтъ глаго́лы слове́съ є҆гѡ̀:


text:
ты́ же, а҆хїѡ́ре, нае́мниче а҆ммѡ́нь, и҆́же глаго́лалъ є҆сѝ словеса̀ сїѧ҄ въ де́нь непра́вды твоеѧ̀, не ѹ҆́зриши ктомѹ̀ лица̀ моегѡ̀ ѿ днѐ сегѡ̀, до́ндеже не ѿмшѹ̀ ро́дѹ сѹ́щихъ и҆з̾ є҆гѵ́пта,


text:
и҆ тогда̀ про́йдетъ ме́чь во́инства моегѡ̀ и҆ наро́да рабѡ́въ мои́хъ ре́бра твоѧ҄, и҆ паде́ши въ ѩ҆́звенныхъ и҆́хъ, є҆гда̀ возвращѹ́сѧ:


text:
и҆ а҆́ще ѹ҆пова́еши се́рдцемъ твои́мъ, ѩ҆́кѡ не во́змѹтсѧ да не и҆спада́етъ твоѐ лицѐ: рѣ́хъ, и҆ ничто́же ѿпаде́тъ ѿ глаго́лѡвъ мои́хъ.


text:
И҆ повелѣ̀ ѻ҆лофе́рнъ рабѡ́мъ свои҄мъ, и҆̀же предстоѧ́хѹ въ шатрѣ̀ є҆гѡ̀, ѩ҆́ти а҆хїѡ́ра и҆ ѿвстѝ є҆го̀ къ ветѷлѹ́и и҆ преда́ти въ рѹ́ки сынѡ́въ ї҆и҃левых.


text:
И҆ ѩ҆́ша є҆го̀ рабѝ є҆гѡ̀ и҆ и҆зведо́ша є҆го̀ внѣ̀ полка̀ на по́ле, и҆ воздвиго́шасѧ ѿ среды̀ напо́льныѧ въ го́рнюю и҆ прїидо́ша на и҆сто́чники, и҆̀же бы́ша под̾ ветѵ́лѹ́ею.


text:
И҆ ѩ҆́кѡ ѹ҆би́дѣша и҆̀хъ мѹ́жїе гра́да на верхѹ̀ горы̀, взѧ́ша ѻ҆рѹ҄жїѧ своѧ҄ и҆ ѿидо́ша внѣ̀ гра́да на ве́рхъ горы̀: и҆ бсѧ́кїй мѹ́жъ пра́щникъ ѡ҆держа́ша восхо́дъ сво́й и҆ мета́хѹ ка́менїемъ на ни́хъ.


text:
И҆ подше́дше под̾ го́рѹ, свѧза́ша а҆хїѡ́ра и҆ ѡ҆ста́виша пове́рженна под̾ ко́ренемъ горы̀, и҆ ѿидо́ша ко господи́нѹ своемѹ̀.


text:
Снизоше́дше же сы́нове ї҆и҃лєвы ѿ гра́да своегѡ̀ ста́ша над̾ ни́мъ, и҆ разрѣши́вше є҆го̀ введо́ша въ ветѷлѹ́ю и҆ поста́виша є҆го̀ пред̾ нача́лниками гра́да своегѡ̀,


text:
и҆̀же бы́ша во дне́хъ ты́хъ, ѻ҆зі́а сы́нъ мі́хинъ ѿ пле́мене сѷмеѡ́нѧ, и҆ хаврі́й сы́нъ гоѳонїи́левъ, и҆ хармі́й сы́нъ мелхїи́левъ.


text:
И҆ созва́ша всѣ́хъ старѣ́йшинъ гра́да: и҆ стеко́шасѧ всѧ́кїй ю҆́ноша и҆́хъ и҆ жєны̀ въ собра́нїе, и҆ поста́виша а҆хїѡ́ра посредѣ̀ всегѡ̀ наро́да своегѡ̀. И҆ вопросѝ є҆го̀ ѻ҆зі́а ѡ҆ слѹчи́вшемсѧ.


text:
И҆ ѿвѣща́въ возвѣстѝ и҆̀мъ глаго́лы засѣда́нїѧ ѻ҆лофе́рнова и҆ всѧ҄ глаго́лы, є҆ли҄ка глаго́ла посредѣ̀ кнѧзе́й сынѡ́въ а҆ссѹ́рскихъ, и҆ є҆ли҄ка велерѣ́чева ѻ҆лофе́рнъ на до́мъ ї҆и҃левъ.


text:
гд҇и бж҃е нб҃сѐ, при́зри на горды҄ни и҆́хъ, и҆ поми́лѹй смире́нїе ро́да на́шегѡ, и҆ при́зри на лицѐ ѡ҆свѧще́нныхъ тевѣ̀ въ де́нь се́й.


text:
И҆ взѧ̀ є҆го̀ ѻ҆зі́а и҆з̾ собра́нїѧ въ до́мъ сво́й и҆ сотворѝ пи́ръ старѣ́йшинамъ, и҆ призыва́хѹ бг҃а ї҆и҃лева на по́мощь всю̀ но́щь ѻ҆́нѹ.


text:
Во ѹ҆́трїе же ѡ҆б̾ѧвѝ ѻ҆лофе́рнъ всемѹ̀ во́инствѹ своемѹ̀ и҆ всѣ҄мъ лю́демъ свои҄мъ, и҆̀же прїидо́ша на споборе́нїе є҆мѹ̀, воздви́гнѹтисѧ къ ветѷлѹ́и и҆ восхо́ды го́рнїѧ предвоспрїѧ́ти и҆ твори́ти бра́нь проти́вѹ сынѡ́въ ї҆и҃левыхъ.


text:
И҆ воздви́жесѧ въ де́нь то́й всѧ́къ мѹ́жъ си́льный и҆́хъ: а҆ си́ла и҆́хъ мѹже́й ра́тныхъ, мѹже́й пѣ́шихъ сто̀ се́дмьдесѧть ты́сѧщъ, и҆ ко́иникѡвъ ты́сѧщей двана́десѧть, кромѣ̀ приѹготовле́нїѧ и҆ мѹже́й, и҆̀же бы́ша пѣшцы̀ въ ни́хъ, мно́жество мно́го ѕѣлѡ̀.


text:
И҆ ѡ҆полчи́шасѧ бо ю҆до́ли бли́ѯ ветѷлѹ́и при и҆сто́чницѣ, и҆ протѧго́шасѧ въ широтѹ̀ ѿ дѡѳаі́ма да́же до велѳе́ма, и҆ въ долготѹ́ ѿ ветѷлѹ́и да́же до кѷамѡ́на, и҆́же є҆́сть проти́вѹ є҆сдрилѡ́иа.


text:
Сы́нове же ї҆и҃лєвы, ѩ҆́кѡ ѹ҆ви́дѣша и҆́хъ мно́жество, смѹти́шасѧ ѕѣлѡ̀, и҆ речѐ кі́йждо ко бли́жнемѹ своемѹ̀: нн҃ѣ поли́жѹтъ сі́и лицѐ землѝ всеѧ̀, и҆ нижѐ го́ры высѡ́кїѧ, нижѐ дє́бри, нижѐ хо́лми снесѹ́тъ тѧ́жесть и҆́хъ.


text:
И҆ взе́мше кі́йждо ѻ҆рѹ҄дїѧ ра҄тнаѧ своѧ҄ и҆ возже́гше ѻ҆гни҄ на ба́шнехъ свои́хъ, пребыва́ша стрегѹ́ще всю̀ но́щь ѻ҆́нѹ.


text:
Во вторы́й же де́нь и҆зведѐ ѻ҆лофе́рнъ всю̀ ко́нницѹ свою̀ проти́вѹ лица̀ сынѡ́въ ї҆и҃левыхъ,и҆̀же бы́ша въ ветѷлѹ́и,


text:
и҆ ѹ҆сма́триваше восхо́дѡвъ гра́да и҆́хъ, и҆ на и҆сто́чники гра́да и҆́хъ на́йде, и҆ предвоспрїѧ̀ и҆̀хъ, и҆ приста́ви къ ни҄мъ ѡ҆полчє́нїѧ мѹже́й ра́тныхъ, а҆ са́мъ возврати́сѧ къ лю́демъ свои҄мъ.


text:
И҆ прише́дше къ немѹ̀ всѝ нача҄лницы сыиѡ́въ и҆са́ѵлихъ и҆ всѝ вожде́ве люді́й мѡа́влихъ и҆ воевѡ́ды примо́рїѧ рѣ́ша:


text:
наро́дъ бо се́й сынѡ́въ ї҆и҃левыхъ не ѹ҆пова́ютъ на ко́пїѧ своѧ҄, но на высоты҄ го́ръ свои́хъ, въ ни́хже ѻ҆нѝ живѹ́тъ, не бо̀ є҆́сть ѹ҆до́бно прїитѝ верха́ми го́ръ и҆́хъ:


text:
и҆ нн҃ѣ, влады́ко, не ра́тѹй на ни́хъ, ѩ҆́коже быва́етъ ра́ть ѡ҆полче́нїѧ, и҆ не паде́тъ ѿ люді́й твои́хъ мѹ́жъ є҆ди́нъ:


text:
пребѹ́ди въ полцѣ̀ твое́мъ, соблюда́ѧй всѧ́каго мѹ́жа ѿ си́лы твоеѧ̀, и҆ да ѡ҆бдержа́тъ ѻ҆́троцы твоѝ и҆сто́чникъ водны́й, и҆́же и҆схо́дитъ и҆з̾ ко́рене горы̀,


text:
занѐ ѿтѹ́дѹ напаѧ́ютсѧ всѝ живѹ́щїи въ ветѷлѹ́и: и҆ погѹби́тъ и҆̀хъ жа́жда, и҆ ѿдадѧ́тъ гра́дъ сво́й, а҆ мы̀ и҆ лю́дїе на́ши взы́демъ на бли҄зкїѧ верхѝ го́ръ и҆ ѡ҆иолчи́мсѧ на ни́хъ въ пред̾ѡхране́нїе, є҆́же не и҆зы́ти и҆з̾ гра́да мѹ́жѹ є҆ди́номѹ:


text:
и҆ и҆ста́ютъ гла́домъ са́ми и҆ жены̀ и҆́хъ и҆ ча҄да и҆́хъ и҆ пре́жде не́же прїитѝ мечѹ̀ на ни́хъ, падѹ́тъ на сто́гнахъ ѡ҆бита́нїѧ своегѡ̀:


text:
и҆ возда́си и҆̀мъ воздаѧ́нїе лѹка́вое, поне́же бозкрамо́лствоваша и҆ не срѣто́ша лица̀ твоегѡ̀ въ ми́рѣ.


text:
И҆ ѹ҆гѡ́дна бы́ша словеса̀ и҆́хъ пред̾ ѻ҆лофе́рномъ и҆ пред̾ всѣ́ми слѹги҄ є҆гѡ̀, и҆ ѹ҆ста́виша сотвори́ти, ѩ҆́коже глаго́лаша.


text:
И҆ воздви́жесѧ по́лкъ сынѡ́въ а҆ммѡ́нихъ, и҆ съ ни́ми пѧ́ть ты́сѧщей сынѡ́въ а҆ссѹ́рскихъ, и҆ ѡ҆иолчи́шасѧ во ю҆до́ли и҆ предвоспрїѧ́ша во́ды и҆ и҆сто́чники во́дъ сынѡ́въ ї҆и҃левыхъ.


text:
И҆ взыдо́ша сы́иове и҆са҄ѵли и҆ сы́нове а҆ммѡ҄ни и҆ ѡ҆полчи́шасѧ въ го́рнѣй проти́вѹ дѡѳі́ма, и҆ посла́ша ѿ себє̀ къ ю҆́гѹ и҆ восто́кѹ проти́вѹ є҆креви́ла, и҆́же є҆́сть бли́з̾ хѹ́са, и҆́же є҆́сть при пото́цѣ мохмѹ́ръ: а҆ про́чее во́инство а҆ссѷрі́ѡвъ ѡ҆полчи́шасѧ на по́ли и҆ покры́ша всѐ лицѐ землѝ: и҆ шатры̀ и҆ припа́сы и҆́хъ разста́вишасѧ въ наро́дѣ мно́зѣ, и҆ бы́ша во мно́жество мно́го ѕѣлѡ̀.


text:
Сы́нове же ї҆и҃левы возопи́ша ко гд҇ѹ бг҃ѹ своемѹ̀, занѐ возмалодѹ́шествова дѹ́хъ и҆́хъ, ѩ҆́кѡ ѡ҆быдо́ша всѣ́хъ вразѝ и҆́хъ, и҆ не бѣ̀ возмо́жно и҆збѣжа́ти и҆з̾ среды̀ и҆́хъ.


text:
И҆ пребы́сть ѡ҆́крестъ и҆́хъ всѐ ѡ҆полче́нїе а҆ссѹ́рское, пѣшцы̀ и҆ колєсни́цы и҆ кѡ́нницы и҆́хъ, дні́й три́десѧть четы́ре: и҆ ѡ҆скѹдѣ́ша всѣ҄мъ живѹ́щымъ во ветѷлѹ́и всѧ҄ прїѧ́тєлища и҆́хъ водна҄ѧ,


text:
и҆ рвы̀ ѡ҆скѹдѣва́ша, и҆ не и҆мѣ̀ѧхѹ пи́ти въ сы́тость воды̀ днѐ є҆ди́нагѡ, занѐ мѣ́рою дава́хѹ и҆̀мъ пи́ти.


text:
И҆ смѧто́шасѧ младе́нцы и҆́хъ и҆ жєны̀ и҆́хъ и҆ ю҆́нѡши, и҆знемога́хѹ ѿ жа́жды и҆ па́дахѹ на сто́гнахъ гра́да и҆ въ прохо́дѣхъ вра́тъ, и҆ не бѣ̀ крѣ́пости ктомѹ̀ въ ни́хъ.


text:
И҆ собра́шасѧ всѝ лю́дїе ко ѻ҆зі́и и҆ кнѧзє́мъ гра́да, ю̀нѡши и҆ жєны̀ и҆ ѻ҆́троцы и҆ возопи́ша гла́сомъ вели́кимъ и҆ рѣ́ша пред̾ всѣ́ми старѣ́йшинами:


text:
да сѹ́дитъ бг҃ъ междѹ̀ на́ми и҆ ва́ми, ѩ҆́кѡ сотвори́сте въ на́съ непра́вдѹ ве́лїю, не глаго́люще ми҄рнаѧ съ сынмѝ а҆ссѹ́рскими:


text:
и҆ нн҃ѣ нѣ́сть помо́щника на́мъ, но продадѐ на́съ бг҃ъ въ рѹ́цѣ и҆́хъ, є҆́же низве́ржєнымъ бы́ти пред̾ ни́ми жа́ждею и҆ погѹбле́нїемъ вели́кимъ:


text:
и҆ нн҃ѣ призови́те и҆̀хъ и҆ ѿдади́те гра́дъ ве́сь въ расхище́нїе лю́демъ ѻ҆лофе́рнѡвымъ и҆ все́й си́лѣ є҆гѡ̀:


text:
лѹ́чше бо на́мъ бы́ти и҆̀мъ въ расхище́нїе, бѹ́демъ бо въ рабы҄, и҆ жива̀ бѹ́детъ дѹша̀ на́ша, и҆ не ѹ҆́зримъ сме́рти младе́нцєвъ на́шихъ во ѻ҆чесѣ́хъ на́шихъ, и҆ же́нъ и҆ ча҄дъ на́шихъ и҆зчеза́щихъ дѹша́ми свои́ми:


text:
свидѣ́телствѹемъ ва́мъ не́бомъ и҆ земле́ю и҆ бг҃омъ на́шимъ и҆ гд҇емъ ѻ҆тє́цъ на́шихъ, и҆́же ѿмща́етъ на́мъ по грѣхѡ́мъ на́шымъ и҆ по грѣхѡ́мъ ѻ҆тє́цъ на́шихъ, да не сотвори́тъ по глаго́лѡмъ си҄мъ во дне́шнїй де́нь.


text:
И҆ бы́сть пла́чь ве́лїй посредѣ̀ собра́нїѧ всѣ́хъ є҆динодѹ́шнѡ, и҆ возопи́ша ко гд҇ѹ бг҃ѹ гла́сомъ вели́кимъ.


text:
И҆ речѐ къ ни҄мъ ѻ҆зі́а: дерза́йте, бра́тїѧ, претерпи́мъ є҆щѐ пѧ́ть дні́й, въ ни́хже ѡ҆брати́тъ гд҇ь бг҃ъ на́шъ мл҇ть свою̀ на на́съ, не бо̀ ѡ҆ста́витъ на́съ въ коне́цъ:


text:
И҆ распѹстѝ люді́й ко своемѹ̀ ѡ҆полче́нїю: и҆ на стѣ́ны и҆ ба҄шни гра́да своегѡ̀ ѿидо́ша, а҆ жены̀ и҆ ча҄да въ до́мы и҆́хъ ѿсла̀. И҆ бы́ша во смире́нїи мно́зѣмъ во гра́дѣ.


text:
И҆ ѹ҆слы́ша во дне́хъ ѻ҆́нѣхъ ї҆ѹді́ѳъ дще́рь мерарі́и, сы́на ѡ҆́ѯова, сы́на ї҆ѡ́сифова, сы́на ѻ҆зїи́лева, сы́на є҆лкі́ева, сы́на а҆нані́ева, сы́на гедеѡ́нова, сы́на рафаі́нова, сы́на а҆кїѳѡ́нова, сы́на и҆лі́ева, сы́на є҆лїа́вова, сы́на наѳанаи́лева, сы́на саламїи́лева, сы́на саласадаі́ева, сы́на ї҆еи́лева.


text:
настоѧ́ше бо над̾ вѧ́жѹщими снопы̀ на по́ли, и҆ зно́й прїи́де на главѹ̀ є҆гѡ̀, и҆ падѐ на ѻ҆́дръ и҆ сконча́сѧ во ветѷлѹ́и гра́дѣ свое́мъ: и҆ погребо́ша є҆го̀ со ѻ҆тцы҄ є҆гѡ̀ на селѣ̀ сѹ́щемъ посредѣ̀ дѡѳаі́ма и҆ валамѡ́на.


text:
И҆ сотворѝ себѣ̀ жили́ще на кро́вѣ до́мѹ своегѡ̀ и҆ возложѝ на чре́сло своѐ вре́тище, и҆ бѧ́хѹ на не́й ри҄зы вдовства̀ є҆ѧ̀:


text:
и҆ постѧ́шесѧ всѧ҄ дни҄ вдовства̀ своегѡ̀ кромѣ̀ предсѹббѡ́тїй и҆ сѹббѡ́тъ, и҆ предновомч҇їй и҆ новомч҇їй, и҆ пра́здникѡвъ и҆ ра́дованїй до́мѹ ї҆и҃лева:


text:
и҆ бѣ̀ добра̀ ви́домъ и҆ красна̀ взо́ромъ ѕѣлѡ̀: и҆ ѡ҆ста́ви є҆́й манассі́а мѹ́жъ є҆ѧ̀ сребро̀ и҆ зла́то, и҆ ѻ҆́троки и҆ ѻ҆трокѡви́цы, и҆ скоты̀ и҆ се́ла, и҆ пребыва́ше над̾ ни́ми:


text:
И҆ ѹ҆слы́ша глаго́лы люді́й ѕлы҄ѧ на нача́лника, ѩ҆́кѡ возмалодѹ́шествоваша ѡ҆ скѹ́дости во́дъ: и҆ слы́ша всѧ҄ словеса̀ ї҆ѹді́ѳъ, ѩ҆̀же глаго́лаше къ ни҄мъ ѻ҆зі́а, ѩ҆́кѡ клѧ́тсѧ и҆̀мъ преда́ти гра́дъ по пѧтѝ дне́хъ а҆ссѷрі́ѡмъ:


text:
и҆ посла́вши рабы́ню свою̀, приста́вницѹ всемѹ̀ и҆мѣ́нїю є҆ѧ̀, призва̀ ѻ҆зі́ю и҆ хаврі́иа и҆ хармі́на, старѣ́йшинъ гра́да своегѡ̀.


text:
И҆ прїидо́ша къ не́й, и҆ речѐ къ ни҄мъ: послѹ́шайте ѹ҆̀бо менѐ, нача҄лницы живѹ́щихъ во ветѷлѹ́и, ѩ҆́кѡ непра́во сло́во ва́ше, є҆́же глаго́ласте пред̾ людьмѝ въ де́нь се́й, и҆ ѹ҆ста́висте клѧ́твѹ, ю҆́же глаго́ласте междѹ̀ бг҃омъ и҆ ва́ми, и҆ рѣ́сте преда́ти гра́дъ врагѡ́мъ на́шымъ, а҆́ще не въ ты҄ѧ ѡ҆брати́тсѧ гд҇ь помощѝ на́мъ:


text:
и҆ ни҃ѣ кто̀ є҆стѐ вы̀, и҆̀же и҆скѹси́сте бг҃а во дне́шнїй де́нь, и҆ ѹ҆ста́висте кромѣ̀ бг҃а посредѣ̀ сынѡ́въ человѣ́ческихъ;


text:
поне́же глѹбины̀ се́рдца человѣ́ческагѡ не и҆зслѣ́дите и҆ слове́съ мы́сли є҆гѡ̀ не пости́гнете: и҆ ка́кѡ бг҃а, и҆́же сотворѝ всѧ҄ сїѧ҄, и҆спыта́ете, и҆ ѹ҆́мъ є҆гѡ̀ ѹ҆вѣ́даете, и҆ мы́сль є҆гѡ̀ позна́ете; ника́коже, бра́тїѧ, не прогнѣвлѧ́йте гд҇а бг҃а на́шегѡ:


text:
Занѐ а҆́ще не восхо́щетъ въ пѧтѝ днѣ́хъ помощѝ на́мъ, то́и и҆́мать вла́сть въ кі́ихъ хо́щетъ покры́ти дне́хъ, и҆лѝ и҆ и҆стреби́ти на́съ пред̾ лице́мъ врагѡ́въ на́шихъ:


text:
вы́ же не ѡ҆должа́йте совѣ́тами гд҇а бг҃а на́шего, занѐ не ѩ҆́кѡ человѣ́кѹ бг҃ѹ прети́ти, нижѐ ѩ҆́кѡ сы́на человѣ́ча сѹди́ти:


text:
сегѡ̀ ра́ди ѡ҆жида́юще ѿ негѡ̀ сп҇нїѧ, призове́мъ є҆го̀ на по́мощь на́шѹ, и҆ послѹ́шаетъ гла́са на́шегѡ, а҆́ще бѹ́детъ є҆мѹ̀ ѹ҆го́дно:


text:
и҆́бо не воста̀ въ ро́дѣхъ на́шихъ, нижѐ є҆́сть во дне́шнїй де́нь, нижѐ пле́мѧ, нижѐ ѻ҆те́чество, нижѐ со́нмъ, нижѐ гра́дъ ѿ на́съ, и҆̀же покланѧ́ютсѧ богѡ́мъ рѹкотворє́ннымъ, ѩ҆́коже бы́сть въ пе́рвыхъ дне́хъ,


text:
и҆́хже ра́ди преда́ни бы́ша под̾ ме́чь и҆ на расхище́нїе ѻ҆тцы̀ на́ши и҆ падо́ша паде́нїемъ вели́кимъ пред̾ врага́ми на́шими:


text:
мы́ же и҆на́гѡ бг҃а не позна́хомъ ра́звѣ є҆гѡ̀, тѣ́мже ѹ҆пова́емъ, ѩ҆́кѡ не пре́зритъ на́съ, нижѐ ѿ ро́да на́шегѡ:


text:
поне́же, внегда̀ взѧ҄тымъ бы́ти на́мъ, та́кѡ сѧ́детъ всѧ̀ ї҆ѹде́а, и҆ расхищє́на бѹ́дѹтъ свѧта҄ѧ на҄ша, и҆ взѹ́щетъ ѡ҆скверне́нїѧ и҆́хъ ѿ ѹ҆́стъ на́шихъ,


text:
и҆ ѹ҆бїє́нїѧ бра́тїи на́шеѧ и҆ плѣне́нїе землѝ и҆ ѡ҆пѹстѣ́нїе наслѣ́дїѧ на́шегѡ ѡ҆брати́тъ на главѹ̀ на́шѹ во ѩ҆зы́цѣхъ, и҆дѣ́же а҆́ще порабо́таемъ та́мѡ, и҆ бѹ́демъ въ собла́знъ и҆ въ поноше́нїе пред̾ стѧжа́вшими на́съ,


text:
и҆ ни҃ѣ, бра́тїѧ, пока́жемъ бра́тїи на́шей, ѩ҆́кѡ ѿ на́съ зави́ситъ дѹша̀ и҆́хъ, и҆ свѧта҄ѧ и҆ до́мъ и҆ ѻ҆лта́рь ѹ҆твержда́етсѧ на на́съ:


text:
кромѣ̀ си́хъ всѣ́хъ возблагодари́мъ гд҇еви бг҃ѹ на́шемѹ, и҆́же и҆скѹша́етъ на́съ, ѩ҆́коже и҆ ѻ҆тцє́въ на́шихъ:


text:
помѧни́те, є҆ли҄ка сотворѝ со а҆враа́момъ, и҆ є҆ли́кими и҆скѹша́ше ї҆саа́ка, и҆ є҆ли҄ка бы́ша ї҆а́кѡвѹ въ месопота́мїи сѵ́рстѣй, пасѹ́щѹ ѻ҆́вцы лава́на бра́та ма́тере своеѧ̀,


text:
Зане не ѩ҆́коже ѻ҆́ныхъ и҆скѹсѝ во и҆стѧза́нїи се́рдца и҆́хъ, и҆ на́съ не ѡ҆би́дѣ, но въ наѹче́нїе наказѹ́етъ гдь приближа́ющихсѧ є҆мѹ̀.


text:
И҆ речѐ къ не́й ѻ҆зі́а: всѧ҄, є҆ли҄ка рекла̀ є҆сѝ, благи́мъ сре́дцемъ глагола́ла є҆сѝ, и҆ нѣ́сть, и҆́же бы противоста́лъ словесе́мъ твои҄мъ,


text:
поне́же не ни҃ѣ мѹ́дрость твоѧ̀ ѩ҆́вна є҆́сть, но ѿ нача́ла дні́й твои́хъ вѣ́даютъ всѝ лю́дїе ра́зѹмъ тво́й, ка́кѡ бла́го є҆́сть смышле́нїе се́рдца твоегѡ̀:


text:
но лю́дїе жажда́хѹ ѕѣлѡ̀ и҆ принѹ́диша сотвори́ти на́съ, ѩ҆́коже глаго́лахомъ и҆̀мъ, и҆ навестѝ клѧ́твѹ на на́съ, є҆ѧ́же не престѹ́пимъ:


text:
и҆ ни҃ѣ моли́сѧ ѡ҆ на́съ, и҆́бо жена̀ благочести́ва є҆сѝ, и҆ по́слетъ гд҇ь до́ждь во и҆сполне́нїе рвѡ́въ на́шихъ, и҆ ѡ҆скѹдѣва́ти не бѹ́демъ ктомѹ̀.


text:
И҆ речѐ къ ни҄мъ ї҆ѹді́ѳъ: послѹ́шайте менѐ, и҆ сотворю̀ дѣ́ло, є҆́же простре́тсѧ въ ро́ды родѡ́въ сынѡ́мъ ро́да на́шегѡ:


text:
вы̀ ста́нете при вратѣ́хъ въ но́щь сїю̀, и҆ и҆зы́дѹ а҆́зъ съ рабы́нею мое́ю, и҆ во дне́хъ, по ни́хже рѣ́сте преда́ти гра́дъ врагѡ́мъ на́шымъ, посѣти́тъ гд҇ь ї҆и҃лѧ рѹко́ю мое́ю:


text:
И҆ речѐ ѻ҆зі́а и҆ нача҄лницы къ не́й: и҆дѝ съ ми́ромъ, и҆ гд҇ь бг҃ъ пред̾ тобо́ю на ѿмще́нїе врагѡ́въ на́шихъ.


text:
Ї҆ѹді́ѳъ же падѐ на лицѐ, и҆ возложѝ пе́рсть на главѹ̀ свою̀, и҆ сложѝ, и҆́мже ѡ҆дѣвашесѧ, вре́тище. И҆ бѧ́ше неда́внѡ приноси́мо во ї҆ер҇ли́мѣ въ домѹ̀ гд҇ни кади́ло въ ве́черъ то́й, и҆ возопѝ глсомъ вели́кимъ ї҆ѹді́ѳъ ко гд҇ѹ и҆ речѐ:


text:
гд҇и, бж҃е ѻ҆тца̀ моегѡ̀ сѷмеѡ́на, є҆мѹ́же да́лъ є҆сѝ въ рѹ́кѹ ме́чь во ѿмще́нїе и҆норо́дныхъ, и҆̀же растли́ша ложесна̀ дѣви҄ча во ѡ҆скверне́нїе и҆ ѡ҆бнажи́ша нѣ́дро въ срамотѹ̀ и҆ ѡ҆скверни́ша ложесна̀ въ поноше́нїе,


text:
ре́клъ бо є҆сѝ: да не бѹ́детъ та́кѡ: и҆ сотвори́ша, за ѩ҆̀же да́лъ є҆сѝ кнѧ҄зи и҆́хъ на ѹ҆бїе́нїе, и҆ посте́лю и҆́хъ, ѩ҆́же вѣ́дѧше прельще́нїе и҆́хъ, въ кро́вь, и҆ порази́лъ є҆сѝ рабѡ́въ ѡ҆ влады́цѣхъ и҆ влады́ки на престо́лѣхъ и҆́хъ,


text:
и҆ да́лъ є҆сѝ жєны̀ и҆́хъ въ расхище́нїе и҆ дщє́ри и҆́хъ въ плѣне́нїе и҆ всѧ҄ кѡры́сти и҆́хъ въ раздѣле́нїе сынѡ́мъ возлю́блєннымъ ѿ тебє̀, и҆̀же и҆ возревнова́ша ре́вностїю твое́ю и҆ мерзи́шасѧ ѡ҆скверне́нїемъ кро́ве своеѧ̀ и҆ призва́ша тѧ̀ въ помо́щника: бж҃е, бж҃е мо́й, и҆ мене́ ѹ҆слы́ши вдовѹ̀:


text:
ты́ бо сотвори́лъ є҆сѝ, ѩ҆̀же пре́жде ѻ҆́ныхъ и҆ ѡ҆́наѧ, и҆ ѩ҆̀же по си́хъ и҆ ѩ҆̀же нн҃ѣ, и҆ грѧдѹ́щаѧ проразѹмѣ́лъ є҆сѝ, и҆ собы́шасѧ, ѩ҆̀же мы́слилъ є҆сѝ,


text:
и҆ предста́ша, ѩ҆̀же ѹ҆ста́вилъ є҆сѝ, и҆ рѣ́ша: сѐ, є҆смы̀: вси́ бо пѹтїѐ твоѝ гото́ви, и҆ сѹ́дъ тво́й во проразѹмѣ́нїи:


text:
се́ бо, а҆ссѷрі́ане ѹ҆мно́жишасѧ въ си́лѣ своей, вознесо́шасѧ ѡ҆ конѝ и҆ ѡ҆ вса́дницѣ, возвелича́шасѧ въ мы́шцѣ пѣшє́въ, ѹ҆пова́ша на щи́тъ и҆ копїѐ и҆ лѹ́къ и҆ пра́щѹ, и҆ не позна́ша, ѩ҆́кѡ ты̀ є҆сѝ гд҇ь сокрѹша́ѧй бра҄ни:


text:
гд҇ь и҆́мѧ тебѣ̀, ты̀ сокрѹшѝ и҆́хъ крѣ́пость си́лою твое́ю и҆ низложѝ держа́вѹ и҆́хъ ѩ҆́ростїю твое́ю: ѹ҆совѣ́товаша бо ѡ҆мерзи́ти ст҃а҄ѧ твоѧ҄, ѡ҆скверни́ти селе́нїе ѹ҆покое́нїѧ и҆́мене сла́вы твоеѧ̀ и҆ ѡ҆прове́ргнѹти желѣ́зомъ ро́гъ ѻлтарѧ̀ твоегѡ̀:


text:
воззрѝ на го́рдость и҆́хъ, послѝ гнѣ́въ тво́й на главы҄ и҆́хъ, да́ждь въ рѹ́кѹ мою̀ вдо́вїю, ю҆́же ѹ҆мы́слихъ, крѣ́пость,


text:
поразѝ раба́ ѿ ѹ҆сте́нъ хи́трости моеѧ̀ ѡ҆ кнѧ́зи и҆ кнѧ́зѧ ѡ҆ рабѣ̀ є҆гѡ̀, сокрѹшѝ горды́ню и҆́хъ рѹко́ю же́нскою:


text:
не бо̀ во мно́жествѣ крѣ́пость твоѧ̀, нижѐ могѹ́тство твоѐ въ си́льныхъ, но смире́нныхъ є҆сѝ бг҃ъ, малѣ́йшихъ є҆сѝ помо́щникъ, застѹ́пникъ немощны́хъ, ѿча́ѧнныхъ покрови́тель, ненаде́жныхъ си҃си́тель:


text:
є҆́й, є҆́й, бж҃е ѻ҆тца̀ моегѡ̀ и҆ бж҃е насле́дїѧ ї҆и҃лева, влдко небе́съ и҆ землѝ, созда́телю во́дъ, цр҃ю̀ всеѧ̀?о҇ри твоеѧ̀, ты̀ ѹ҆слы́ши моле́нїе моѐ


text:
и҆ да́ждь сло́во моѐ и҆ хи́трость въ ѩ҆́звѹ и҆ ра́нѹ и҆́хъ и҆̀же проти́вѹ завѣ́та твоегѡ̀ и҆ до́мѹ ѡ҆сщ҃е́ннагѡ твоегѡ̀, и҆ въ верха̀ сїѡ́нѧ и҆ до́мѹ ѡ҆держа́нїѧ сынѡ́въ твои́хъ ѹ҆совѣтова́ша же́стѡкаѧ,


text:
и҆ сотворѝ во все́мъ ѩ҆зы́цѣ твое́мъ и҆ во все́мъ пле́мени позна́нїе, є҆́же вѣ́дати, ѩ҆́кѡ ты є҆си, бж҃е бг҃ъ всеѧ̀ си́лы и҆ держа́вы, и҆ нѣ́сть и҆на́гѡ защи́тника ро́да ї҆и҃лева кромѣ̀ тебє̀.


text:
и҆ воста̀ ѿ поверже́нїѧ и҆ призва̀ рабы́ню свою̀ и҆ сни́де въ до́мъ, въ не́мже пребыва́ше во дни҄ сѹббѡ҄тнїѧ и҆ въ пра́здники своѧ҄,


text:
и҆ сложѝ вре́тище, и҆́мже ѡ҆дѣва́шесѧ, и҆ совлечѐ ри҄зы вдовства̀ своегѡ̀, и҆ ѡ҆бмы̀ тѣ́ло водо́ю и҆ пома́засѧ мѵ́ромъ бога́тымъ, и҆ разчеса̀ власы̀ главы̀ своеѧ̀ и҆ возложѝ ѹ҆вѧ́сло на ню̀ и҆ ѡ҆блече́сѧ въ ри҄зы весе́лїѧ своегѡ̀, и҆́миже ѡ҆дѣва́шесѧ во дни҄ живота̀ мѹ́жа своегѡ̀ манассі́и:


text:
и҆ взѧ̀ санда҄лїѧ на но́ги своѧ҄, и҆ ѡ҆бложѝ мони҄ста и҆ цѣ҄пки, и҆ пє́рстни и҆ ѹ҆серѧ҄зи и҆ всѐ ѹ҆краше́нме своѐ, и҆ ѹ҆краси́сѧ ѕѣлѡ̀ на прельще́нме ѻ҆че́съ мѹ́жескихъ, є҆ли́цы а҆́ще ѹ҆ви́дѧтъ ю҆̀:


text:
и҆ дадѐ рабы́ни свое́й ѡ҆плете́нъ сосѹ́дъ вїна̀ и҆ чва́нецъ є҆ле́а, и҆ мѣше́цъ напо́лни мѹко́ю и҆ плетени҄цы смо́квами и҆ хлѣ҄бы чи́стыми, и҆ ѡ҆бвѝ всѧ҄ сосѹ́ды своѧ҄, и҆ возложѝ на ню̀.


text:
И҆ и҆зыдо́стѣ ко вратѡ́мъ гра́да ветѷлѹ́и и҆ ѡ҆брѣто́стѣ стоѧ́щихъ при ни́хъ ѻ҆зі́ю и҆ ста́рцєвъ гра́да хаврі́на и҆ хармі́на.


text:
ѩ҆́коже ѹ҆ви́дѣша ю҆̀, и҆ бѣ̀ и҆змѣне́но лицѐ є҆ѧ̀, и҆ ри́зѹ премѣне́ннѹ є҆ѧ̀, и҆ ѹ҆диви́шасѧ ѡ҆ красотѣ̀ є҆ѧ̀ попремно́гѹ ѕѣлѡ̀ и҆ рѣ́ша є҆́й:


text:
бг҃ъ, бг҃ъ ѻ҆тє́цъ на́шихъ да да́стъ тѧ̀ въ благода́ть и҆ соверши́тъ начина҄нїѧ твоѧ҄ въ вели́чїе сынѡ́въ ї҆и҃левыхъ и҆ возвыше́нїе ї҆ер҇ли́ма. И҆ поклони́сѧ бг҃ѹ


text:
и҆ речѐ къ ни҄мъ: повели́те ѿве́рсти мѝ врата̀ гра́да, и҆ и҆зы́дѹ ко соверше́нїю слове́съ, и҆̀хже глаго́ласте со мно́ю. И҆ повелѣ́ша ю҆́ношамъ ѿве́рсти є҆й, ѩ҆́коже глаго́лаше.


text:
И҆ сотвори́ша та́кѡ. И҆ и҆зы́де ї҆ѹді́ѳъ сама̀ и҆ рабы́нѧ є҆ѧ̀ съ не́ю: назира́хѹ же ю҆̀ мѹ́жїе гра́да, до́ндеже сни́де съ горы̀, до́ндеже пре́йде ю҆до́ль, и҆ ктомѹ̀ не ѹ҆ви́дѣша є҆ѧ̀.


text:
и҆ взѧ́ша ю҆̀ и҆ вопроси́ша: ѿ ко́ихъ є҆сѝ; и҆ ѿкѹ́дѹ грѧде́ши; и҆ ка́мѡ и҆́деши; И҆ речѐ: дщѝ є҆́смь є҆вре́ѡвъ и҆ ѹ҆бѣга́ю ѿ лица̀ и҆́хъ, ѩ҆́кѡ и҆́мѹтъ пре́дани бы́ти ва́мъ на поглоще́нїе:


text:
и҆ а҆́зъ грѧдѹ̀ пред̾ лицѐ ѻ҆лофе́рна вождонача́лника си́лы ва́шеѧ, є҆́же возвѣсти́ти глаго́лы и҆́стины, и҆ покажѹ̀ пред̾ лице́мъ є҆гѡ̀ пѹ́ть, по немѹ́же по́йдетъ и҆ воз̾ѡблада́етъ все́ю го́рнею, и҆ не поги́бнетъ ѿ мѹже́й є҆гѡ̀ пло́ть є҆ди́на,нижѐ дѹ́хъ жи́зни.


text:
ѩ҆́коже ѹ҆слы́шаша мѹ́жїе глаго́лы є҆ѧ̀ и҆ ѹ҆смотри́ша лицѐ є҆ѧ̀, и҆ бѧ́ше пред̾ ни́ми чѹдна̀ красото́ю ѕѣлѡ̀, и҆ рѣ́ша къ не́й:


text:
спасла̀ є҆сѝ дѹ́шѹ твою̀, потща́вшисѧ сни́ти пред̾ лицѐ господи́на на́шегѡ: и҆ нн҃ѣ пристѹпѝ ко шатрѹ̀ є҆гѡ̀, и҆ ѿ на́съ прово́дѧтъ тѧ̀, до́ндеже предадѹ́тъ тѧ̀ въ рѹ́цѣ є҆гѡ̀:


text:
а҆́ще же ста́неши пред̾ ни́мъ, да не ѹ҆бои́шисѧ се́рдцемъ твои́мъ, но возвѣстѝ по глаго́лѡмъ твои҄мъ, и҆ бла́го тебѣ̀ сотвори́тъ.


text:
И҆ и҆збра́ша ѿ себє̀ мѹже́й сто̀ и҆ присовокѹпи́ша є҆́й и҆ рабы́ни є҆ѧ̀, и҆ ведо́ша ѧ҆̀ ко шатрѹ̀ ѻ҆лофе́рновѹ.


text:
И҆ бы́сть стече́нїе во все́мъ ѡ҆полче́нїи, разгласи́сѧ бо по шатрѡ́мъ прише́ствїе є҆ѧ̀: и҆ прише́дше ѡ҆крѹжа́хѹ ю҆̀, ѩ҆́кѡ стоѧ́ше внѣ̀ шатра̀ ѻ҆лофе́рнова, до́ндеже возвѣсти́ша є҆мѹ̀ ѡ҆ ней.


text:
И҆ чѹдѧ́хѹсѧ ѡ҆ красотѣ̀ є҆ѧ̀ и҆ ѹ҆дивлѧ́хѹсѧ сынѡ́мъ ї҆и҃лєвымъ ѡ҆ не́й, и҆ рѣ́ша кі́йждо ко бли́жнемѹ ссвемѹ̀: кто̀ пре́зритъ люді́й си́хъ, и҆̀же и҆́мѹтъ ѹ҆ себє̀ же́нъ таковы́хъ; ѩ҆́кѡ не добро̀ є҆́сть ѡ҆ста́вити и҆з̾ ни́хъ мѹ́жа є҆ди́наго, и҆̀же ѡ҆ста́влени бы́вше возмо́гѹтъ прехи́трити всю̀ зе́млю.


text:
И҆ бѣ̀ ѻ҆лофе́рнъ ѡ҆почива́ѧ на ѻ҆дрѣ̀ свое́мъ под̾ завѣ́сою, ѩ҆́же бѣ̀ ѿ порфѵ́ры и҆ зла́та и҆ смара́гда и҆ ка́менїй многоцѣ́нныхъ втка́нныхъ.


text:
Е҆гда́ же прїи́де пред̾ лицѐ є҆гѡ̀ ї҆ѹді́ѳъ и҆ слѹ́гъ є҆гѡ̀, диви́шасѧ всѝ ѡ҆ красотѣ̀ лица̀ є҆ѧ̀. И҆ па́дши на лицѐ поклони́сѧ є҆мѹ̀: и҆ воздвиго́ша ю҆̀ рабѝ є҆гѡ̀.


text:
И҆ речѐ къ не́й ѻ҆лофе́рнъ: дерза́й, же́но, да не ѹ҆страша́ешисѧ се́рдцемъ твои́мъ, занѐ а҆́зъ не ѡ҆ѕло́бихъ человѣ́ка, и҆́же и҆зво́ли слѹжи́ти царю̀ навѹходоно́сорѹ всеѧ̀ землѝ:


text:
и҆ нн҃ѣ лю́дїе твоѝ живѹ́щїи въ го́рней, а҆́ще бы не ѹ҆ничто́жили мѧ̀, не воздви́глъ бы́хъ копїѧ̀ моегѡ̀ на ни́хъ, но ѻ҆нѝ са́ми себѣ̀ сотвори́ша сїѧ҄:


text:
и҆ нн҃ѣ глаго́ли мѝ, чесѡ̀ ра́ди ѿшла̀ є҆сѝ ѿ ни́хъ и҆ пришла̀ є҆сѝ къ на́мъ; прихо́диши бо ко спасе́нїю: дерза́й, въ но́щь сїю̀ жива̀ бѹ́деши, и҆ въ про́чее:


text:
нѣ́сть бо, и҆́же ѡ҆би́дитъ тѧ̀, но бла́го тебѣ̀ сотвори́тъ, ѩ҆́коже быва́етъ рабѡ́мъ господи́на моегѡ̀ царѧ̀ навѹходоно́сора.


text:
И҆ речѐ къ немѹ̀ ї҆ѹді́ѳъ: прїимѝ глаго́лы рабы̀ твоеѧ̀, и҆ да проглаго́летъ рабы́нѧ твоѧ̀ пред̾ лице́мъ твои́мъ, и҆ не возвѣщѹ̀ лжѝ госиоди́нѹ моемѹ̀ въ но́щь сїю̀:


text:
и҆ а҆́ще и҆́маши послѣ́довати словесе́мъ рабы́ни твоеѧ̀, соверше́нно дѣ́ло сотвори́тъ съ тобо́ю бг҃ъ, и҆ не ѿпаде́тъ господи́нъ мо́и ѿ начина́нїй свои́хъ:


text:
жїве́тъ бо ца́рь навѹходоно́соръ всеѧ̀ землѝ, и҆ живе́тъ держа́ва є҆гѡ̀, и҆́же посла́ тѧ во и҆справле́нїе всѧ́кїѧ дѹшѝ, ѩ҆́кѡ не то́кмѡ человѣ́цы тебє̀ ра́ди послѹ́жатъ є҆мѹ̀, но и҆ ѕвѣ́рїе по́льнїи и҆ ско́ти и҆ пти҄цы небє́сныѧ крѣ́постїю твое́ю жи́ви бѹ́дѹтъ ѡ҆ навѹходоно́сорѣ и҆ все́мъ до́мѣ є҆гѡ̀:


text:
слы́шахомъ бо премѹ́дрость твою̀ и҆ хи́трѡсти дѹшѝ твоеѧ̀, и҆ возвѣсти́сѧ все́й землѝ, ѩ҆́кѡ ты̀ є҆ди́нъ бла́гъ во все́мъ ца́рствѣ и҆ си́ленъ въ ра́зѹмѣ и҆ чѹ́денъ во ѡ҆полче́нїихъ бра́ни:


text:
и҆ нн҃ѣ̀ сло́во, є҆́же и҆зречѐ а҆хїѡ́ръ въ засѣда́нїи твое́мъ, слышахомъ глаго́лы є҆гѡ̀, ѩ҆́кѡ снабдѣ́ша є҆го̀ мѹ́жїе гра́да ветѷлѹ́и, и҆ возвѣстѝ и҆̀мъ всѧ҄, є҆ли҄ка и҆зглаго́ла ѻ҆́нъ ѹ҆ тебє́:


text:
сегѡ̀ ра́ди, влады́ко господи́не, да не престѹпа́еши словесѐ є҆гѡ̀, но положѝ є҆го̀ въ твое́мъ се́рдцы, ѩ҆́кѡ и҆́стинно є҆́сть: не бо̀ ѿмща́етсѧ ро́дъ на́шъ, не превозмога́етъ ме́чь на ни́хъ, а҆́ще не согрѣша́тъ къ бг҃ѹ своемѹ̀:


text:
и҆ нн҃ѣ да не бѹ́детъ господи́нъ мо́й ѿве́рженъ и҆ недѣйстви́теленъ, и҆ нападе́тъ сме́рть на лицѐ и҆́хъ, и҆ пости́гнетъ и҆̀хъ согрѣше́нїе, и҆́мже раздража́тъ бг҃а своего̀, когда́ либо а҆́ще сотворѧ́тъ безмѣ́стїе:


text:
поне́же бо ѡ҆скѹдѣ́ша и҆̀мъ бра҄шна, и҆ ѹ҆ма́лисѧ всѧ̀ вода̀, восхотѣ́ша ѹ҆стреми́тисѧ на скоты̀ своѧ҄, и҆ всѧ҄, є҆ли҄ка ѡ҆предѣлѝ и҆̀мъ бг҃ъ въ зако́нѣхъ свои́хъ не ѩ҆́сти, ѹ҆мысли́ша ѹ҆потреблѧ́ти:


text:
и҆ нача́тки пшени́цы, и҆ десѧти҄ны вїиа̀ и҆ є҆ле́а, ѩ҆̀же соблюда́хѹ ѡ҆свѧти́вше ї҆ереѡ́мъ предстоѧ́щымъ во ї҆ер҇ли́мѣ пред̾ лице́мъ бг҃а на́шегѡ, сѹди́ша и҆ждива́ти, и҆̀мже нижѐ рѹка́ми подоба́ше прикаса́тисѧ комѹ̀ ѿ люді́й:


text:
и҆ посла́ша во ї҆ер҇ли́мъ, ѩ҆́кѡ и҆ та́мѡ живѹ́щїи сотвори́ша сїѧ҄, да принесѹ́тъ и҆̀мъ разрѣше́нїе ѿ старѣ́йшинъ:


text:
тѣ́мже а҆́зъ раба̀ твоѧ̀, позна́вши сїѧ҄ всѧ҄, ѿбѣго́хъ ѿ лица̀ и҆́хъ: и҆ посла̀ мѧ̀ бг҃ъ твори́ти съ тобо́ю дѣла̀, ѡ҆ ни́хже ѹ҆жа́снетсѧ всѧ̀ землѧ̀, є҆ли҄цы а҆́ще ѹ҆слы́шатъ сїѧ҄,


text:
занѐ раба̀ твоѧ̀ благочести́ва є҆́сть и҆ слѹжа́щи но́щїю и҆ дне́мъ бг҃ѹ нб҃сѐ: и҆ нн҃ѣ пребѹ́дѹ ѹ҆ тебє̀, господи́не мо́й, и҆ да и҆схо́дитъ раба̀ твоѧ̀ въ нощѝ въ де́брь и҆ мо́литсѧ къ бг҃ѹ: и҆ возвѣсти́тъ мѝ, є҆гда̀ сотворѧ́тъ согрѣшє́нїѧ своѧ҄:


text:
и҆ прише́дши возвѣщѹ̀ тебѣ̀, и҆ и҆зы́деши со все́ю си́лою твое́ю, и҆ нѣ́сть, и҆́же воспроти́витсѧ тебѣ̀ ѿ ни́хъ:


text:
и҆ поведѹ́ тѧ сквозѣ̀ ї҆ѹдею, до́идеже прїитѝ прѧ́мѡ ї҆ер҇ли́ма, и҆ положѹ̀ сѣда́лище твоѐ посредѣ̀ є҆гѡ̀, и҆ пожене́ши и҆̀хъ а҆́ки ѻ҆́вцы, и҆̀мже нѣ́сть па́стырѧ, и҆ не возско́млетъ пе́съ ѧ҆зы́комъ свои́мъ проти́вѹ тебє̀: занѐ мнѣ̀ сїѧ҄ речє́на сѹ́ть по предвѣ́дѣнїю моемѹ̀ и҆ возвѣщє́иа мѝ, и҆ послана̀ є҆́смь возвѣсти́ти тебѣ̀.


text:
И҆ ѹ҆гѡ́дна бы́ша словеса̀ є҆ѧ̀ пред̾ ѻ҆лофе́рномъ и҆ пред̾ всѣ́ми слѹги҄ є҆гѡ̀, и҆ диви́шасѧ ѡ҆ премѹ́дрости є҆ѧ̀ и҆ рѣ́ша:


text:
И҆ речѐ къ не́й ѻ҆лофе́рнъ: бла́го сотворѝ бг҃ъ посла́вый тѧ̀ пред̾ людьмѝ, є҆́же бы́ти въ рѹка́хъ на́шихъ держа́вѣ, на ѹ҆ничижи́вшихъ же господи́на моего̀ поги́бели:


text:
и҆ нн҃ѣ̀ красна̀ є҆сѝ ты̀ взо́ромъ твои́мъ и҆ блага̀ во словесѣ́хъ твои́хъ: занѐ а҆́ще сотвори́ши, ѩ҆́коже глаго́лала є҆сѝ, бг҃ъ тво́й бѹ́детъ мо́й бг҃ъ, и҆ ты̀ въ домѹ̀ царѧ̀ навѹходоно́сора сѧ́деши и҆ бѹ́деши и҆мени́та по все́й землѝ.


text:
И҆ повелѣ̀ ввестѝ ю҆̀, и҆дѣ́же положе́ни бы́ша сосѹ́ди сре́брѧнїи є҆гѡ̀, и҆ повелѣ̀ ѹ҆гото́вити є҆́й ѿ пи́щей ѹ҆строева́емыхъ себѣ̀ и҆ ѿ вїна̀ своегѡ̀ пи́ти.


text:
И҆ речѐ ї҆ѹді́ѳъ: не снѣ́мъ ѿ ни́хъ, да не бѹ́детъ собла́знъ, но ѿ принесе́нныхъ со мно́ю мнѣ̀ подава́емо да бѹ́детъ.


text:
И҆ речѐ къ ней ѻ҆лофе́рнъ: а҆́ще же ѡ҆скѹдѣ́ютъ сѹ҄щаѧ съ тобо́ю, ѿкѹ́дѹ принесе́мъ тебѣ̀ дава́ти подѡ́бнаѧ си҄мъ; нѣ́сть бо съ на́ми ѿ ро́да твоегѡ̀.


text:
И҆ речѐ ї҆ѹді́ѳъ къ немѹ̀: жива̀ є҆́сть дѹша̀ твоѧ̀, господи́не мо́й, ѩ҆́кѡ не и҆ждиве́тъ раба̀ твоѧ̀ сѹ́щихъ со мно́ю, до́ндеже сотвори́тъ гд҇ь рѹко́ю мое́ю, ѩ҆̀же ѹ҆ста́ви.


text:
И҆ ведо́ша ю҆̀ ѻ҆́троцы ѻ҆лофе́рнѡвы въ шате́ръ, и҆ спа̀ да́же до полѹ́нощи: и҆ воста̀ ѡ҆ ѹ҆́тренней стра́жи


text:
и҆ посла̀ ко ѻ҆лофе́рнѹ, глаго́лющи: да повели́тъ ѹ҆̀бо господи́нъ мо́й пѹща́ти рабѹ̀ твою̀ на моли́твѹ и҆сходи́ти.


text:
И҆ повелѣ̀ ѻ҆лофе́рнъ тѣлохрани́телємъ не возбранѧ́ти є҆́й. И҆ пребы́сть въ полкѹ̀ дни҄ трѝ: и҆ и҆схожда́ше въ нощѝ въ де́брь ветѷлѹ́и и҆ ѹ҆мыва́шесѧ во ѡ҆полче́нїи во и҆сто́чницѣ воды̀,


text:
и҆ ѩ҆́кѡ взы́де, молѧ́шесѧ гдо҇ѹ бг҃ѹ ї҆и҃левѹ, да ѹ҆пра́витъ пѹ́ть є҆ѧ̀ ко возставле́нїю сынѡ́въ люді́й свои́хъ:


text:
И҆ бы́сть въ де́нь четве́ртый, сотворѝ ѻ҆лофе́рнъ пи́ръ рабѡ́мъ свои҄мъ є҆ди҄нымъ, и҆ не призва̀ въ послѹже́нїе ни є҆ди́нагѡ ѿ сѹ́щихъ при слѹ́жбахъ,


text:
и҆ речѐ вагѡ́ю є҆ѵнѹ́хѹ, и҆́же бѧ́ше приста́вникъ над̾ всѣ́ми сѹ́щими є҆гѡ̀: ше́дъ ѹ҆̀бо ѹ҆вѣща́й женѹ̀ є҆вре́иню, ѩ҆́же є҆́сть ѹ҆ тебє̀, є҆́же прїитѝ къ на́мъ и҆ ѩ҆́сти и҆ пи́ти съ на́ми:


text:
се́ бо, стѹ́дно лицѹ̀ на́шемѹ, а҆́ще женѹ̀ сицевѹ́ю ѡ҆ста́вимъ не бесѣ́довавше съ не́ю, занѐ а҆́ще сеѧ̀ не призове́мъ, посмѣе́тсѧ на́мъ.


text:
И҆ и҆зы́де вагѡ́а ѿ лица̀ ѻ҆лофе́рнова и҆ вни́де къ не́й и҆ речѐ: да не ѡ҆блѣни́тсѧ ѹ҆̀бо ѻ҆трокови́ца до́браѧ сїѧ̀, прише́дши ко господи́нѹ моемѹ̀, просла́витисѧ пред̾ лице́мъ є҆гѡ̀ и҆ пи́ти съ на́ми въ весе́лїе вїно̀ и҆ бы́ти въ де́нь сей, ѩ҆́кѡ дщѝ є҆ди́на ѿ сынѡ́въ а҆ссѹ́ровыхъ, ѩ҆́же предстоѧ́тъ въ домѹ̀ навѹходоно́соровѣ.


text:
И҆ речѐ къ немѹ̀ ї҆ѹді́ѳъ: и҆ кто̀ є҆́смь а҆́зъ противоглаго́лющи господи́нѹ моемѹ̀; занѐ всѐ, є҆́же бѹ́детъ пред̾ ѻ҆чесы̀ є҆гѡ̀ ѹ҆го́дно, потща́вшисѧ сотворю̀, и҆ бѹ́детъ сїѐ мѝ ра́дованїе да́же до днѐ сме́рти моеѧ̀.


text:
И҆ воста́вши ѹ҆краси́сѧ ѡ҆дѣѧ́нїемъ и҆ всѧ́кимъ ѹ҆краше́нїемъ же́нскимъ: и҆ прїи́де раба̀ є҆ѧ̀ и҆ постла̀ є҆́й пред̾ ѻ҆лофе́рномъ до́лѹ ковры̀, и҆̀хже взѧ̀ ѿ вагѡ́и ко повседне́вномѹ ѹ҆потребле́нїю своемѹ̀, во є҆́же ѩ҆́сти возле́гшей на ни́хъ:


text:
и҆ вше́дши возлежѐ ї҆ѹді́ѳъ. И҆ и҆зстѹпѝ се́рдце ѻ҆лофе́рново ѡ҆ ней, и҆ подви́жесѧ дѹша̀ є҆гѡ̀: и҆ бѧ́ше жела́теленъ ѕѣлѡ̀, є҆́же сни́тисѧ съ не́ю, и҆ ѹ҆смотрева́ше вре́меие, є҆́же ѡ҆больсти́ти ю҆̀, ѿ негѡ́же днѐ ви́дѣ ю҆̀:


text:
И҆ речѐ ї҆ѹді́ѳъ: бѹ́дѹ ѹ҆̀бо пи́ти, господи́не, ѩ҆́кѡ возвели́чисѧ живо́тъ мо́й во мнѣ̀ дне́сь па́че всѣ́хъ дні́й рожде́нїѧ моегѡ̀.


text:
И҆ возвесели́сѧ ѻ҆лофе́рнъ ѡ҆ не́й и҆ пѝ вїна̀ мно́гѡ ѕѣлѡ̀, є҆ли́кѡ не пѝ никогда́же въ де́нь є҆ди́нъ, ѿне́лиже роди́сѧ.


text:
Е҆гда́ же по́здѣ бы́сть, потща́шасѧ рабѝ є҆гѡ̀ ѿитѝ, и҆ вагѡ́а заключѝ шате́ръ ѿвнѣ̀ и҆ ѿпѹстѝ предстоѧ́щихъ ѿ лица̀ господи́на своегѡ̀, и҆ ѿидо́ша къ ло́жамъ свои҄мъ, бѧ́хѹ бо всѝ ѹ҆трѹжде́ни, занѐ на мно́зѣ пребы́сть пи́ръ.


text:
Ѡ҆ста́сѧ же ї҆ѹді́ѳъ є҆ди́на въ шатрѣ̀, и҆ ѻ҆лофе́рнъ пове́рженъ на ло́жи свое́мъ: бѧ́ше бо преиспо́лненъ вїно́мъ.


text:
И҆ речѐ ї҆ѹді́ѳъ рабѣ̀ свое́й, да стои́тъ внѣ̀ ло́жницы є҆ѧ̀ и҆ да смо́тритъ и҆схо́да є҆ѧ̀ ѩ҆́коже по всѧ́къ де́нь: рече́ бо, ѩ҆́кѡ и҆зы́ти и҆́мать на моли́твѹ свою̀: и҆ вагѡ́ю глаго́ла по словесе́мъ си҄мъ.


text:
И҆ ѿидо́ша всѝ ѿ лица̀ є҆ѧ̀, и҆ ни є҆ди́нъ ѡ҆ста́сѧ въ ло́жницѣ ѿ ма́ла да́же до вели́ка. И҆ ста́вши ї҆ѹді́ѳъ при ѻ҆дрѣ̀ є҆гѡ̀, речѐ въ се́рдцы свое́мъ: гд҇и, бж҃е всеѧ̀ си́лы, при́зри въ ча́съ се́й на дѣла̀ рѹ́къ мои́хъ ко возвыше́нїю ї҆ер҇ли́ма,


text:
ѩ҆́кѡ нн҃ѣ̀ вре́мѧ помоществова́ти наслѣ́дїю твоемѹ̀ и҆ соверши́ти начина́нїе моѐ ко сокрѹше́нїю врагѡ́въ, и҆̀же воста́ша на на́съ.


text:
И҆ пристѹпи́вши къ сто́лпникѹ ѻ҆дра̀, и҆́же бѧ́ше ѹ҆ главы̀ ѻ҆лофе́рновы, снѧ́тъ ме́чь є҆гѡ̀ съ негѡ̀,


text:
и҆ прибли́жившисѧ ко ѻ҆дрѹ̀, взѧ̀ въ го́рсть власы̀ главы̀ є҆гѡ̀ и҆ речѐ: ѹ҆крѣпи́ мѧ, гд҇и бж҃е ї҆и҃левъ, въ де́нь се́й.


text:
и҆ ѿвалѝ тѣ́ло є҆гѡ̀ ѿ посте́лн, и҆ ѿѧ̀ завѣ́сѹ ѿ столпѡ́въ: и҆ по ма́лѣ и҆зы́де и҆ предадѐ рабы́ни свое́й главѹ̀ ѻ҆лофе́рновѹ:


text:
и҆ вложѝ ю҆̀ въ мѣше́цъ снѣ́дей свои́хъ. И҆ и҆зыдо́стѣ ѻ҆́бѣ кѹ́пнѡ по ѡ҆бы́чаю своемѹ̀ на моли́твѹ: и҆ прошедшѣ по́лкъ, ѡ҆быдо́стѣ де́брь ѻ҆́нѹю, и҆ взыдо́стѣ на го́рѹ ветѷлѹ́и, и҆ прїидостѣ ко вратѡ́мъ є҆ѧ̀.


text:
И҆ речѐ ї҆ѹді́ѳъ и҆здале́ча стрегѹ́щымъ на вратѣ́хъ: ѿве́рзите нн҃ѣ, ѿве́рзите врата̀, съ на́ми бг҃ъ, бг҃ъ на́шъ, сотвори́ти є҆щѐ крѣ́пость во ї҆и҃ли и҆ си́лѹ на врагѝ, ѩ҆́коже и҆ дне́сь сотворѝ.


text:
И҆ бы́сть ѩ҆́кѡ ѹ҆слы́шаша мѹ́жїе гра́да тогѡ̀ гла́съ є҆ѧ̀, потща́шасѧ сни́ти ко вратѡ́мъ гра́да своегѡ̀ и҆ созва́ша ста́рцєвъ гра́да.


text:
И҆ стеко́шасѧ всѝ ѿ ма́ла да́же до вели́ка, ѩ҆́кѡ па́че ча́ѧнїѧ бѣ̀ и҆мъ, є҆́же прїитѝ є҆́й, и҆ ѿверзо́ша врата̀ и҆ воспрїѧ́ша и҆̀хъ: и҆ вже́гше ѻ҆́гнь во свѣще́нїе, ѡ҆крѹжи́ша и҆̀хъ.


text:
Ѻ҆на́ же речѐ къ ни҄мъ гла́сомъ вели́кимъ: хвали́те бг҃а, хвали́те: хвали́те бг҃а, и҆́же не ѿста́ви мл҇ти своеѧ̀ ѿ до́мѹ ї҆и҃лева, но сокрѹшѝ врагѝ на́шѧ рѹко́ю мое́ю въ но́щь сїю̀.


text:
И҆ и҆зе́мши главѹ̀ и҆з̾ мѣшца̀ показа̀ и҆ речѐ и҆̀мъ: сѐ, глава̀ ѻ҆лофе́рна вождонача́лника си́лы а҆ссѹ́рскїѧ, и҆ сѐ, завѣ́са, за не́юже лежа́ше во пїѧ́нствахъ свои́хъ, и҆ поразѝ є҆го̀ гд҇ь рѹко́ю же́нскою:


text:
и҆ жи́въ є҆́сть гд҇ь, и҆́же сохрани́ мѧ въ пѹтѝ мое́мъ, и҆́мже ходи́хъ, ѩ҆́кѡ прельстѝ є҆го̀ лицѐ моѐ въ па́гѹбѹ є҆гѡ̀, и҆ не сотворѝ грѣха̀ со мно́ю во ѡ҆скверне́нїе и҆ срамотѹ̀.


text:
И҆ ѹ҆жасо́шасѧ всѝ лю́дїе ѕѣлѡ̀, и҆ па́дше поклони́шасѧ бг҃ѹ, и҆ рѣ́ша є҆динодѹ́шнѡ: блг҇ве́нъ є҆сѝ, бж҃е на́шъ, ѹ҆ничто́живый въ день се́й врагѝ люді́й твои́хъ.


text:
И҆ речѐ є҆́й ѻ҆зі́а: блг҇ве́на ты̀ є҆сѝ, дщѝ, бг҃омъ вы́шнимъ па́че всѣ́хъ же́нъ ѩ҆̀же на землѝ, и҆ блг҇ве́нъ гд҇ь бг҃ъ, и҆́же созда̀ небеса̀ и҆ зе́млю, и҆́же ѹ҆пра́ви тѧ̀ на сокрѹше́нїе главы̀ кнѧ́зѧ врагѡ́въ на́шихъ:


text:
ѩ҆́кѡ не ѿста́нетъ наде́жда твоѧ̀ ѿ се́рдца человѣ҄къ, помина́ющихъ крѣ́пость бж҃їю, да́же до вѣ́ка:


text:
и҆ да сотвори́тъ тебѣ̀ сїѧ҄ бг҃ъ въ возноше́нїе вѣ́чное, є҆́же посѣща́ти тѧ̀ во благи́хъ, за є҆́же не пощадѣ́ла є҆сѝ дѹшѝ твоеѧ̀ смире́нїѧ ра́ди ро́да на́шегѡ, но посо́бствовала є҆сѝ паде́нїю на́шемѹ, въ правотѣ̀ ходи́вши пред̾ бг҃омъ на́шимъ. И҆ рѣ̀ша всѝ лю́дїе: бѹ́ди, бѹ́ди.


text:
И҆ речѐ къ ни҄мъ ї҆ѹді́ѳъ: послѹ́шайте ѹ҆̀бо менѐ, бра́тїѧ, и҆ взе́мше главѹ̀ сїю̀ повѣ́сите ю҆̀ на забра́лѣ стѣны̀ ва́шеѧ:


text:
и҆ бѹ́детъ є҆гда̀ возсїѧ́етъ ѹ҆тро, и҆ взы́детъ со́лнце на зе́млю, прїимете ко́ждо ѻ҆рѹ҄дїѧ бра҄ннаѧ ва҄ша, и҆ и҆зы́дете всѧ́къ мѹ́жъ си́льный внѣ̀ гра́да, и҆ дади́те воево́дѹ над̾ ними, а҆́ки сходѧ́ще на по́ле ко пе́рвѣй стра́жи сынѡ́въ а҆ссѹ́ровыхъ, и҆ не сни́дете:


text:
и҆ взе́мше сі́и всеѻрѹ҄жїѧ своѧ҄, по́йдѹтъ ко ѡ҆полче́нїю своемѹ̀, и҆ возбѹ́дѧтъ воевѡ́ды си́лы а҆ссѹ́ровы, и҆ стекѹ́тсѧ ко шатрѹ̀ ѻ҆лофе́рновѹ, и҆ не ѡ҆крѧ́щѹтъ є҆гѡ̀, и҆ нападе́тъ на ни́хъ стра́хъ, и҆ побѣ́гнѹтъ ѿ лица̀ ва́шегѡ:


text:
и҆ возслѣ́довавшїи ва́мъ, и҆ всѝ живѹ́щїи во все́мъ предѣ́лѣ ї҆и҃лстѣмъ, постила́йте ѧ҆̀ по пѹтє́мъ и҆́хъ:


text:
пре́жде же є҆́же сотвори́ти сїѧ҄, призови́те мнѣ̀ а҆хїѡ́ра а҆ммані́тина, да ви́дѣвъ позна́етъ ѹ҆ничтожа́ющаго до́мъ ї҆и҃левъ, и҆ сего̀ ѩ҆́кѡ на сме́рть по́сланнаго къ на́мъ.


text:
И҆ призва́ша а҆хїѡ́ра и҆з̾ до́мѹ ѻ҆зі́ина. Е҆гда́ же прїи́де и҆ ви́дѣ главѹ̀ ѻ҆лофе́рновѹ въ рѹцѣ̀ мѹ́жа є҆ди́нагѡ въ собра́нїи люді́й, падѐ на лицѐ, и҆ разсла́бисѧ дѹ́хъ є҆гѡ̀.


text:
Е҆гда́ же под̾ѧ́ша є҆го̀, припадѐ къ нога́ма ї҆ѹді́ѳы, и҆ поклони́сѧ лицѹ̀ є҆ѧ̀, и҆ речѐ: благослове́на ты̀ во всѧ́цѣмъ селе́нїи ї҆ѹ́динѣ и҆ во всѧ́цѣмъ ѩ҆зы́цѣ, и҆̀же ѹ҆слы́шавше и҆́мѧ твоѐ смѧтѹ́тсѧ:


text:
и҆ нн҃ѣ̀ возвѣсти́ ми, є҆ли҄ка сотвори́ла є҆сѝ во дне́хъ си́хъ. И҆ возвѣстѝ є҆мѹ̀ ї҆ѹді́ѳъ посредѣ̀ люді́и всѧ҄, є҆ли҄ка сотворѝ, ѿ негѡ́же днѐ и҆зы́де, до́ндеже глаго́лаше и҆̀мъ.


text:
Е҆гда́ же преста̀ глаго́лющи, воскли́кнѹша лю́дїе гла́сомъ вели́кимъ и҆ дадо́ша гла́съ весе́лый во гра́дѣ свое́мъ.


text:
Ви́дѣвъ же а҆хїѡ́ръ всѧ҄, є҆ли҄ка сотворѝ бг҃ъ ї҆и҃левъ, вѣ́рова бг҃ѹ ѕѣлѡ̀, и҆ ѡ҆брѣ́за пло́ть кра́йнюю свою̀, и҆ приложи́сѧ къ до́мѹ ї҆и҃левѹ да́же до днѐ сегѡ̀.


text:
Е҆гда́ же денни́ца взы́де, свѣ̀сиша главѹ̀ ѻ҆лофе́рновѹ со стѣны̀: и҆ воспрїѧ́тъ всѧ́къ мѹ́жъ ї҆и҃левъ ѻ҆рѹ҄жїѧ своѧ҄, и҆ и҆зыдо́ша полка́ми на восхо́ды горы̀.


text:
Сы́нове же а҆ссѹ́рѡвы, ѩ҆́кѡ ѹ҆ви́дѣша и҆̀хъ, разосла́ша къ вождє́мъ свои҄мъ: ѻ҆ни́ же прїидо́ша къ воево́дамъ и҆ ты́сѧщникѡмъ и҆ ко всѧ́комѹ киѧ́зю своемѹ̀,


text:
и҆ прїидо́ша къ шатрѹ̀ ѻ҆лофе́рновѹ, и҆ рѣ́ша сѹ́щемѹ над̾ всѣми є҆гѡ̀: возбѹдѝ ѹ҆̀бо господи́на на́шего, занѐ дерзнѹ́ша рабѝ сходи́ти къ на́мъ на бра́нь, да и҆стребѧ́тсѧ въ коне́цъ.


text:
Е҆гда́ же никто́же послѹ́шаше, раствори́въ вни́де въ ло́жницѹ и҆ ѡ҆брѣ́те є҆го̀ при пра́зѣ пове́ржена ме́ртва, и҆ глава̀ є҆гѡ̀ ѿѧ́та бы́сть ѿ негѡ̀:


text:
и҆ возопѝ гла́сомъ вели́кимъ съ пла́чемъ и҆ стена́нїемъ и҆ во́племъ крѣ́пкимъ, и҆ раздра̀ ри҄зы своѧ҄:


text:
и҆ вни́де въ шате́ръ, и҆дѣ́же бѣ̀ ї҆ѹді́ѳъ ѡ҆бита́ющи, и҆ не ѡ҆брѣ́те є҆ѧ̀, и҆ и҆зскочѝ къ лю́демъ и҆ возопѝ:


text:
ѿверго́шасѧ рабѝ, сотворѝ стѹ́дъ є҆ди́на жена̀ є҆вре́йскаѧ на до́мъ царѧ̀ навѹходоно́сора: занѐ сѐ, ѻ҆лофе́рнъ до́лѹ, и҆ главы̀ нѣ́сть на не́мъ.


text:
Е҆гда́ же ѹ҆слы́шаша сїѧ҄ глаго́лы кнѧ́зїе си́лы а҆ссѹ́ровы, раздра́ша ри҄зы своѧ҄, и҆ смѧте́сѧ дѹша̀ и҆́хъ ѕѣлѡ̀, и҆ бы̀сть и҆́хъ кри́къ и҆ во́пль ѕѣлѡ̀ посредѣ̀ полка̀.


text:
и҆ нападѐ на нѧ̀ стра́хъ и҆ тре́петъ, и҆ не бѣ̀ человѣ́ка пребыва́юща пред̾ лице́мъ бли́жнѧгѡ ктомѹ̀, но и҆сте́кше є҆динодѹ́шнѡ бѣжа́хѹ по всѧ́комѹ пѹтѝ по́лѧ и҆ наго́рныѧ:


text:
и҆ и҆̀же ѡ҆полчи́вшїисѧ въ го́рней ѡ҆́крестъ ветѷлѹ́и ѡ҆брати́шасѧ въ бѣ́гство: и҆ тогда̀ сы́нове ї҆и҃лєвы всѧ́къ мѹ́жъ ра́тникъ ѿ ни́хъ ѹ҆стреми́шасѧ на ни́хъ.


text:
И҆ посла̀ ѻ҆зі́а въ ветомасѳе́мъ и҆ виваю̀, и҆ хѡваю̀ и҆ хѡлѹ̀, и҆ во всѧ́къ предѣ̀лъ ї҆и҃левъ, вѣ́стники ѡ҆ соверши́вшихсѧ, и҆ да всѝ потекѹ́тъ в̾слѣ́дъ врагѡ́въ на погѹбленїе и҆́хъ.


text:
Е҆гда́ же ѹ҆слы́шаша сы́нове ї҆и҃лєвы, всѝ є҆динодѹ́шнѡ нападо́ша на ни́хъ и҆ сѣко́ша и҆̀хъ да́же до хѡвы̀. Та́кожде же и҆ и҆̀же и҆з̾ ї҆ер҇ли́ма прїидо́ша и҆ и҆з̾ всеѧ̀ наго́рныѧ: возвѣсти́ша бо и҆̀мъ бы҄вшаѧ ѡ҆полче́нїю врагѡ́въ и҆́хъ: и҆ и҆̀же въ галаа́дѣ и҆ въ галїле́и бодо́ша и҆̀хъ ѩ҆́звою вели́кою, до́ндеже минѹ́ша дама́скъ и҆ предѣ́лы є҆гѡ̀.


text:
Про́чїи же живѹ́щїи во ветѷлѹ́и, нападо́ша на по́лкъ а҆ссѹ́ровъ и҆ плѣни́ша и҆̀хъ и҆ ѡ҆богати́шасѧ ѕѣлѡ̀.


text:
Сы́нове же ї҆и҃лєвы возврати́вшесѧ ѿ сѣ́чи, воз̾ѡблада́ша про́чими, и҆ вє́си и҆ се́ла, ѩ҆̀же въ го́рней и҆ напо́льнѣй, воз̾ѡблада́ша мно́гими коры́стьми: бѣ̀ бо мно́жество мно́го ѕѣлѡ̀.


text:
Ї҆ѡакі́мъ же ї҆ере́й вели́кїй и҆ старѣ҄йшины сынѡ́въ ї҆и҃левыхъ живѹ́щїи во ї҆ер҇ли́мѣ прїидо́ша є҆́же зрѣ́ти бл҃га҄ѧ, ѩ҆̀же сотворѝ гд҇ь ї҆и҃лю, и҆ є҆́же ви́дѣти ї҆ѹді́ѳъ и҆ глаго́лати съ не́ю ми́ръ.


text:
Е҆гда́ же прїидо́ша къ не́й, благослови́ша ю҆̀ всѝ є҆динодѹ́шнѡ и҆ рѣ́ша къ не́й: ты̀ возвыше́нїе ї҆и҃лево! ты̀ ра́дованїе вели́ко ї҆и҃лево! ты̀ сла́ва велїѧ ро́да на́шегѡ!


text:
сотвори́ла є҆сѝ всѧ҄ сїѧ҄ рѹко́ю твое́ю, сотвори́ла є҆сѝ блага҄ѧ со ї҆и҃лемъ, и҆ да бл҃говоли́тъ ѡ҆ ни́хъ бг҃ъ: благослове́на бѹ́ди ѹ҆ вседержи́телѧ гд҇а въ вѣ́чное вре́мѧ. И҆ рѣ́ша всѝ лю́дїе: бѹ́ди.


text:
И҆ плѣнѧ́хѹ всѝ лю́дїе по́лкъ чрез̾ дні́й три́десѧть, и҆ да́ша ї҆ѹді́ѳѣ шате́ръ ѻ҆лофе́рновъ и҆ всѧ҄ срє́брѧныѧ сосѹ́ды, и҆ ѻ҆дры̀ и҆ ѹ҆мыва҄лницы, и҆ всѧ҄ ѹ҆строє́нїѧ є҆гѡ̀. И҆ прїе́мши ѻ҆на̀ возложѝ на мска̀ своего̀, и҆ впрѧжѐ колєсни́цы, и҆ сложѝ ѧ҆̀ на нѧ̀.


text:
И҆ притечѐ всѧ́каѧ жена̀ ї҆и҃лска є҆́же ви́дѣти ю҆̀, и҆ благослови́ша ю҆̀ и҆ сотвори́ша є҆́й ли́къ ѿ себє̀. И҆ взѧ̀ ко́пїѧ цвѣта́ми ѹ҆кра́шєннаѧ въ рѹ́цѣ своѝ и҆ дадѐ жена́мъ сѹ́щымъ съ не́ю:


text:
и҆ ѹ҆вѣнча́сѧ ма́слиною сама̀ и҆ ѩ҆̀же съ не́ю, и҆ и҆дѧ́ше пред̾ всѣ́ми людьмѝ въ ли́цѣ, ведѹ́щи всѣ́хъ же́нъ. И҆ послѣ́доваше всѧ́къ мѹ́жъ ї҆и҃левъ воѻрѹже́ни съ вѣнцы҄ и҆ пѣ̀сньми во ѹ҆ста́хъ свои́хъ.


text:
И҆ речѐ ї҆ѹді́ѳъ: начни́те бг҃ѹ моемѹ̀ въ тѷмпа́нѣхъ, пойте гд҇еви моемѹ̀ въ кѷмва́лѣхъ, кра́снѡ воспо́йте є҆мѹ̀ пѣ́снь но́вѹ, возноси́те и҆ призыва́йте и҆́мѧ є҆гѡ̀:


text:
ѩ҆́кѡ бг҃ъ сокрѹша́ѧй бра҄ни гд҇ь, ѩ҆́кѡ во ѡ҆полченїихъ є҆гѡ̀ посредѣ̀ люді́й и҆з̾ѧ́тъ мѧ̀ и҆з̾ рѹкѝ гонѧ́щихъ мѧ̀:


text:
прїи́де а҆ссѹ́ръ и҆з̾ го́ръ ѿ сѣ́вера, прїи́де во тма́хъ си́лы своеѧ̀, и҆́хже мно́жество заградѝ и҆сто́чники, и҆ ко́нница и҆́хъ покры̀ хо́лмы:


text:
речѐ пожещѝ предѣ́лы моѧ҄, и҆ ю҆́ношы моѧ҄ ѹ҆би́ти мече́мъ, и҆ ссѹ́щыѧ моѧ҄ положи́ти въ помо́стъ, и҆ младе́нцы моѧ҄ да́ти въ расхище́нїе, и҆ дѣ҄вы моѧ҄ плѣни́ти:


text:
не бо̀ падѐ си́льный и҆́хъ ѿ ю҆́ношъ, нижѐ сы́нове тїта́нѡвы порази́ша є҆го̀, нижѐ высо́цы и҆споли́ни нападо́ша на него̀, но ї҆ѹді́ѳъ дщѝ мера́рїна доброто́ю лица̀ своегѡ̀ разсла́би є҆го̀:


text:
совлече́сѧ бо ѡ҆дѣѧ́нїѧ вдовства̀ своегѡ̀ на возвыше́нїе бѣ́дствѹющихъ во ї҆и҃ли, пома́за лицѐ своѐ ѹ҆маще́нїемъ


text:
тогда̀ воскли́кнѹша смире́ннїи моѝ и҆ возопи́ша немощні́и моѝ, и҆ ѹ҆страши́шасѧ: вознесо́ша гла́съ сво́й, и҆ побѣжде́ни бы́ша:


text:
сы́нове ѻ҆трокови́цъ бодо́ша и҆̀хъ и҆ ѩ҆́кѡ рабѡ́въ бѣглецѡ́въ ѹ҆ѧзвлѧ́хѹ и҆̀хъ, погибо́ша ѿ ѡ҆полче́нїѧ гд҇а моегѡ̀:


text:
воспою̀ гд҇еви моемѹ̀ пѣ́снь но́вѹ: гд҇и, ве́лїй є҆сѝ и҆ сла́венъ, ди́венъ въ крѣ́пости, непребори́мый,


text:
тебѣ̀ да рабо́таетъ всѧ́ка тва́рь твоѧ̀: ѩ҆́кѡ ре́клъ є҆сѝ, и҆ бы́ша: посла́лъ є҆сѝ дх҃а твоего̀, и҆ созда̀: и҆ нѣ́сть, и҆́же противоста́нетъ гла́сѹ твоемѹ̀:


text:
го́ры бо ѿ ѡ҆снова́нїи съ вода́ми подви́гнѹтсѧ, ка́менїе же ѿ лица̀ твоегѡ̀ ѩ҆́кѡ во́скъ рата́етъ: над̾ боѧ́щимисѧ же тебє̀ ты̀ ѹ҆мл҇тивлѧ́ешисѧ,


text:
ѩ҆́кѡ ма́лѡ всѧ́ка же́ртва въ воню̀ благоѹха́нїѧ, и҆ малѣ́йшїй всѧ́къ тѹ́къ во всесожже́нїе тебѣ̀: боѧ́йсѧ же гд҇а вели́къ вы́нѹ:


text:
го́ре ѩ҆зы́кѡмъ востаю́щымъ на ро́дъ мо́й: гд҇ь вседержи́тель ѿмститъ и҆̀мъ въ де́нь сѹ́дный, да́ти ѻ҆́гнь и҆ че́рвїе на плѡ́ти и҆́хъ, и҆ воспла́чѹтсѧ въ чѹ́вствѣ да́же до вѣ́ка.


text:
Е҆гда́ же внидо́ша во ї҆ер҇ли́мъ, поклони́шасѧ бг҃ѹ: и҆ є҆гда̀ ѡ҆чи́стишасѧ лю́дїе, принесо́ша всесожега́ємаѧ своѧ҄ и҆ произвѡ́льнаѧ своѧ҄ и҆ да́ры своѧ҄.


text:
И҆ возложѝ ї҆ѹді́ѳъ всѧ҄ сосѹ́ды ѻ҆лофе́рнѡвы, є҆ли҄ки дадо́ша лю́дїе є҆́й, и҆ завѣ́сѹ, ю҆̀же взѧ̀ ѻ҆иа̀ ѿ ло́жницы є҆гѡ̀, въ да́ръ гд҇ѹ дадѐ.


text:
И҆ бѧ́хѹ лю́дїе веселѧ́щесѧ во ї҆ер҇ли́мѣ пред̾ лице́мъ ст҃ы́хъ мц҇ы трѝ, и҆ ї҆ѹді́ѳъ съ ни́ми пребы́сть.


text:
По дне́хъ же си́хъ возврати́сѧ кі́йждо во наслѣ́дїе своѐ: и҆ ї҆ѹді́ѳъ ѿи́де во ветѵлѹ́ю, и҆ пребыва́ше над̾ стѧжа́нїемъ свои́мъ, и҆ бы́сть во вре́мѧ своѐ сла́вна во все́й землѝ.


text:
И҆ мно́зи жела́ша є҆ѧ̀, и҆ не позна̀ мѹ́жъ є҆ѧ̀ всѧ҄ дни҄ живота̀ є҆ѧ̀, ѿ негѡ́же днѐ ѹ҆́мре манассі́а мѹ́жъ є҆ѧ̀ и҆ приложи́сѧ къ лю́демъ свои҄мъ.


text:
И҆ произы́де вели́ка ѕѣ́лѡ̀, и҆ состарѣ́сѧ въ домѹ̀ мѹ́жа своегѡ̀ лѣ́тъ ста̀ пѧтѝ, и҆ ѿпѹстѝ рабы́ню свою̀ свобо́днѹ, и҆ ѹ҆́мре во ветѷлѹ́и, и҆ погребо́ша ю҆̀ въ пеще́рѣ мѹ́жа є҆ѧ̀ манассі́и.


text:
И҆ пла́касѧ є҆ѧ̀ до́мъ ї҆и҃левъ дні́й се́дмь. И҆ раздѣлѝ и҆мѣ҄нїѧ своѧ҄ пре́жде сме́рти своеѧ̀ всѣ҄мъ бли҄жнимъ манассі́и мѹ́жа своегѡ̀ и҆ бли҄жнимъ ро́да своегѡ̀.


text:
Возлюби́те пра́вдѹ, сѹдѧ́щїи зе́млю: мѹ́дрствѹйте ѡ҆ гд҇ѣ въ благосты́ни и҆ въ простотѣ̀ се́рдца взыщи́те є҆го̀:


text:
ст҃ы́й бо дх҃ъ наказа́нїѧ ѿбѣжи́тъ льсти́ва и҆ ѿи́метсѧ ѿ помышле́нїй неразѹ́мныхъ и҆ ѡ҆бличи́тсѧ ѿ находѧ́щїѧ непра́вды.


text:
Человѣколюби́въ бо дѹ́хъ премѹ́дрости и҆ не ѡ҆безвини́тъ хѹ́льника ѿ ѹ҆сте́нъ є҆гѡ̀: ѩ҆́кѡ внѹ́треннихъ є҆гѡ̀ свидѣ́тель є҆́сть бг҃ъ и҆ се́рдца є҆гѡ̀ и҆спыта́тель и҆́стиненъ и҆ ѧ҆зы́ка слы́шатель:


text:
Въ совѣ́тѣхъ бо нечести́вагѡ и҆стѧза́нїе бѹ́детъ, слове́съ же є҆гѡ̀ слы́шанїе ко гд҇ѹ прїи́детъ во ѡ҆бличе́нїе беззако́нїй є҆гѡ̀:


text:
Храни́тесѧ ѹ҆̀бо ѿ ропта́нїѧ неполе́зна и҆ ѿ ѡ҆болга́нїѧ щади́те ѧ҆зы́къ: ѩ҆́кѡ вѣща́нїе та́йное тщѐ не пре́йдетъ, ѹ҆ста̀ же лжѹ҄щаѧ ѹ҆бива́ютъ дѹ́шѹ.


text:
Не вожделѣ́йте сме́рти въ заблѹжде́нїи живота̀ ва́шегѡ, нижѐ привлека́йте поги́бели дѣла́ми рѹ́къ ва́шихъ:


text:
Созда́ бо во є҆́же бы́ти всѣ҄мъ, и҆ спаси́тєлны бытїѧ҄ мі́ра, ни бо̀ є҆́сть въ ни́хъ врачева́нїѧ гѹби́телнагѡ, нижѐ а҆́дѹ ца́рствїѧ на землѝ.


text:
нечести́вїи же рѹка́ма и҆ словесы̀ призва́ша ю҆̀, дрѹги́ню вмѣни́ша ю҆̀ и҆ и҆ста́ѧша, и҆ завѣ́тъ положи́ша съ не́ю, ѩ҆́кѡ досто́йни сѹ́ть ѻ҆́ноѧ ча́сти бы́ти.


text:
Реко́ша бо въ себѣ̀ помышлѧ́ющїи непра́вѡ: ма́лъ є҆́сть и҆ печа́ленъ живо́тъ на́шъ, и҆ нѣ́сть и҆зцѣле́нїѧ въ кончи́нѣ человѣ́честѣ, и҆ нѣ́сть позна́нъ возврати́выйсѧ ѿ а҆́да.


text:
ѩ҆́кѡ самослѹча́йнѡ рожде́ни є҆смы̀, и҆ по се́мъ бѹ́демъ ѩ҆́коже не бы́вше: поне́же ды́мъ дыха́нїе въ но́здрехъ на́шихъ, и҆ сло́во и҆́скра въ движе́нїи се́рдца на́шегѡ:


text:
и҆ и҆́мѧ на́ше забве́но бѹ́детъ во вре́мѧ, и҆ никто́же воспомѧне́тъ дѣ́лъ на́шихъ: и҆ пре́йдетъ живо́тъ на́шъ ѩ҆́кѡ слѣды̀ ѡ҆́блака, и҆ ѩ҆́кѡ мгла̀ разрѹши́тсѧ, разгна́наѧ ѿ лѹ҄чь со́лнечныхъ и҆ теплото́ю є҆гѡ̀ ѡ҆тѧгчи́вшисѧ.


text:
Стѣ́ни бо прехо́дъ житїѐ на́ше, и҆ нѣ́сть возвраще́нїѧ кончи́ны на́шеѧ: ѩ҆́кѡ запеча́тана є҆́сть, и҆ никто̀ возвраща́етсѧ.


text:
Прїиди́те ѹ҆̀бо и҆ наслади́мсѧ настоѧ́щихъ благи́хъ, и҆ ѹ҆потреби́мъ созда́нїѧ, ѩ҆́кѡ въ ю҆́ности ско́рѡ:


text:
вїна̀ дража́йшагѡ и҆ мѵ́ра <n>(благово́нна)</n> и҆спо́лнимсѧ, и҆ да не пре́йдетъ на́съ цвѣ́тъ житїѧ̀:


text:
ни є҆ди́нъ ѿ на́съ лише́нъ да бѹ́детъ на́шегѡ наслажде́нїѧ, вездѣ̀ ѡ҆ста́вимъ зна́менїе весе́лїѧ, ѩ҆́кѡ сїѧ̀ ча́сть на́ша и҆ жре́бїй се́й.


text:
Наси́лїе сотвори́мъ ѹ҆бо́гѹ првдномѹ, не пощади́мъ вдови́цы, нижѐ ста́рца ѹ҆стыди́мсѧ сѣди́нъ многолѣ́тныхъ.


text:
Ѹ҆лови́мъ же <n>(ле́стїю)</n> првднаго, ѩ҆́кѡ непотре́бенъ на́мъ є҆́сть и҆ проти́витсѧ дѣлѡ́мъ на́шымъ, и҆ поно́ситъ на́мъ грѣхѝ зако́на и҆ ѕлосла́витъ на́мъ грѣхѝ ѹ҆че́нїѧ на́шегѡ:


text:
тѧ́жекъ є҆́сть на́мъ и҆ къ видѣ́нїю, ѩ҆́кѡ неподо́бно <n>(є҆́сть)</n> и҆ны҄мъ житїѐ є҆гѡ̀, и҆ ѿмѣ҄нны <n>(сѹ́ть)</n> стєзѝ є҆гѡ̀:


text:
въ порѹга́нїе вмѣни́хомсѧ є҆мѹ̀, и҆ ѹ҆далѧ́етесѧ ѿ пѹті́й на́шихъ ѩ҆́кѡ ѿ нечисто́тъ: блажи́тъ послѣ҄днѧѧ првдныхъ и҆ сла́витсѧ ѻ҆ц҃а̀ и҆мѣ́ти <n>(себѣ̀)</n> бг҃а.


text:
Досажде́нїемъ и҆ мѹ́кою и҆стѧ́жимъ є҆го̀, да ѹ҆вѣ́мы кро́тость є҆гѡ̀ и҆ и҆скѹ́симъ безѕло́бство є҆гѡ̀:


text:
и҆ не ѹ҆вѣ́дѣша та҄инъ бж҃їихъ, нижѐ мзды̀ ѹ҆пова́ша преподо́бїѧ, нижѐ присѹди́ша че́сти дѹша́мъ непорѡ́чнымъ.


text:
И҆́бо пред̾ лице́мъ человѣ́ческимъ а҆́ще и҆ мѹ́кѹ прїи́мѹтъ, ѹ҆пова́нїе и҆́хъ безсме́ртїѧ и҆спо́лнено:


text:
и҆ вма́лѣ нака́зани бы́вше, вели́кими благодѣ́телствовани бѹ́дѹтъ, ѩ҆́кѡ бг҃ъ и҆скѹсѝ и҆̀хъ и҆ ѡ҆брѣ́те и҆̀хъ достѡ́йны себѣ̀:


text:
Надѣ́ющїисѧ на́нь ѹ҆разѹмѣ́ютъ и҆́стинѹ, и҆ вѣ́рнїи въ любвѝ пребѹ́дѹтъ є҆мѹ̀, ѩ҆́кѡ блгдть и҆ мл҇ть въ прпдбныхъ є҆гѡ̀ и҆ посѣще́нїе во и҆збра́нныхъ є҆гѡ̀.


text:
Нечести́вїи же, ѩ҆́кѡ помы́слиша, прїи́мѹтъ запреще́нїе, и҆̀же неради́вшїи ѡ҆ првднѣмъ и҆ ѿ гд҇а ѿстѹпи́вше.


text:
Премѹ́дрость бо и҆ наказа́нїе ѹ҆ничижа́ѧй ѡ҆каѧ́ненъ, и҆ пра́здно ѹ҆пова́нїе и҆́хъ, и҆ трѹды̀ безплѡ́дны, и҆ неключи҄ма дѣла̀ и҆́хъ:


text:
ѩ҆́кѡ блаже́на є҆́сть непло́ды неѡскверне́наѧ, ѩ҆́же не позна̀ ло́жа во грѣсѣ̀, и҆мѣ́ти бѹ́детъ пло́дъ въ посѣще́нїи дѹ́шъ:


text:
и҆ є҆ѵнѹ́хъ, и҆́же не содѣ́ла въ рѹкѹ̀ <n>(своє́ю)</n> беззако́нїѧ, нижѐ помы́сли на гд҇а лѹка҄ваѧ, да́стсѧ бо є҆мѹ̀ вѣ́ры благода́ть и҆збра́нна и҆ жре́бїй во хра́мѣ гд҇ни ѹ҆го́днѣйшїй.


text:
а҆́ще бо долгоживо́тни бѹ́дѹтъ, ни во что́же вмѣнѧ́тсѧ, и҆ безче́стна на послѣ́докъ ста́рость и҆́хъ:


text:
Лѹ́чше безча́дство со добродѣ́телїю: безсме́ртїе бо є҆́сть въ па́мѧти є҆ѧ̀, ѩ҆́кѡ и҆ пред̾ бг҃омъ позна́етсѧ и҆ пред̾ человѣ҄ки:


text:
присѹ́щѹю бо подража́ютъ ю҆̀ и҆ жела́ютъ ѿше́дшїѧ, и҆ въ вѣ́цѣ вѣнцено́снѡ чти́тсѧ нескве́рныхъ по́двигѡвъ бра́нь ѡ҆долѣ́вши.


text:
Многопло́дно же нечести́выхъ мно́жество неключи́мо бѹ́детъ, и҆ прелюбодѣ҄йнаѧ насаждє́нїѧ не дадѹ́тъ коре́нїѧ въ глѹбинѹ̀, нижѐ крѣ́пко стоѧ́нїе сотворѧ́тъ:


text:
а҆́ще бо и҆ вѣ҄тви на вре́мѧ процвѣтѹ́тъ, не крѣ́пкѡ возше́дше ѿ вѣ́тра поколе́блютсѧ и҆ ѿ ѕѣ́лныхъ вѣ́трѡвъ и҆скоренѧ́тсѧ:


text:
сокрѹша́тсѧ вѣ҄тви несовершє́нны, и҆ пло́дъ и҆́хъ неключи́мь, ѡ҆ско́менъ въ снѣ́дь, и҆ ни во что̀ потре́бенъ.


text:
Ѿ беззако́нныхъ бо снѡ́въ ча҄да ражда́ємаѧ свидѣ́телїе сѹ́ть лѹка́вствїѧ на роди́тєли во и҆спыта́нїи и҆́хъ.


text:
лю́дїе же ви́дѣвше и҆ не разѹмѣ́вше, нижѐ поло́жше въ помышле́нїи таково́е, ѩ҆́кѡ блгдть и҆ мл҇ть въ прпдбныхъ є҆гѡ̀ и҆ посѣще́нїе во и҆збра́нныхъ є҆гѡ̀.


text:
Ѡ҆сѹ́дитъ же првдникъ ѹ҆мира́ѧй живы́хъ нечести́выхъ, и҆ ю҆́ность сконча́вшаѧсѧ ско́рѡ долголѣ́тнѹю ста́рость непра́веднагѡ.


text:
Ѹ҆́зрѧтъ бо кончи́нѹ премѹ́драгѡ и҆ не ѹ҆разѹмѣ́ютъ, что̀ ѹ҆совѣ́това ѡ҆ не́мъ и҆ во что̀ ѹ҆твердѝ є҆го̀ гд҇ь:


text:
и҆ бѹ́дѹтъ посе́мъ въ паде́нїе безче́стно и҆ во ѹ҆кори́знѹ въ ме́ртвыхъ въ вѣ́къ: ѩ҆́кѡ расто́ргнетъ и҆̀хъ безгла҄сны ни́цъ и҆ поколе́блетъ и҆̀хъ ѿ ѡ҆снова́нїй, и҆ да́же до послѣ́днихъ ѡ҆пѹстѣ́ютъ и҆ бѹ́дѹтъ въ болѣ́зни, и҆ па́мѧть и҆̀хъ поги́бнетъ:


text:
прїи́дѹтъ въ помышле́нїе грѣхѡ́въ свои́хъ боѧзли́вїи, и҆ ѡ҆блича́тъ и҆̀хъ проти́вѹ беззакѡ́нїѧ и҆́хъ.


text:
Тогда̀ ста́нетъ во дерзнове́нїи мно́зѣ првдникъ пред̾ лице́мъ ѡ҆скорби́вшихъ є҆го̀ и҆ ѿмета́ющихъ трѹды̀ є҆гѡ̀:


text:
и҆ рекѹ́тъ въ себѣ̀ ка́ющесѧ и҆ въ тѣснотѣ̀ дѹ́ха воздыха́юще: се́й бѣ̀, є҆го́же и҆мѣ́хомъ нѣ́когда въ посмѣ́хъ и҆ въ при́тчѹ поноше́нїѧ.


text:
?И҆́бо заблѹди́хомъ ѿ пѹтѝ и҆́стиннагѡ, и҆ пра́вды свѣ́тъ не ѡ҆блиста̀ на́мъ, и҆ со́лнце не возсїѧ̀ на́мъ:


text:
беззако́нныхъ и҆спо́лнихомсѧ сте́зь и҆ поги́бели и҆ ходи́хомъ въ пѹсты҄ни непроходи҄мыѧ, пѹти́ же гд҇нѧ не ѹ҆вѣ́дѣхомъ.


text:
ѩ҆́кѡ кора́бль преходѧ́й волнѹ́ющѹюсѧ во́дѹ, є҆гѡ́же прохо́дѹ нѣ́сть стопы̀ ѡ҆брѣстѝ, нижѐ стезѝ ше́ствїѧ є҆гѡ̀ въ волна́хъ:


text:
и҆лѝ ѩ҆́кѡ пти́цы, прелета́ющїѧ по а҆́ерѹ, ни є҆ди́но ѡ҆брѣта́етсѧ зна́менїе пѹтѝ, ѩ҆́звою же смѹща́ѧй бїе́мый дѹ́хъ ле́гкїй, и҆ разсѣца́емый си́лою шѹмѧ́щею движе́нїемъ кри́лъ прелетѣ̀, и҆ посе́мъ ни є҆ди́но зна́менїе ѡ҆брѣ́тесѧ прохо́дѹ въ не́мъ:


text:
и҆лѝ ѩ҆́кѡ стрѣло́ю и҆спѹще́ною на намѣ́реное мѣ́сто разсѣ́ченный а҆́еръ внеза́пѹ въ себѣ̀ самѣ́мъ заключе́нъ бы́сть, ѩ҆́кѡ не позна́тисѧ прохо́дѹ є҆ѧ̀:


text:
та́кѡ и҆ мы̀ рожде́ни ѡ҆скѹдѣ́хомъ и҆ добродѣ́тели ѹ҆́бѡ ни є҆ди́нагѡ зна́менїѧ мо́жемъ показа́ти, во ѕло́бѣ же на́шей сконча́хомсѧ.


text:
И҆́бо ѹ҆пова́нїе нечести́вагѡ, ѩ҆́кѡ пра́хъ ѿ вѣ́тра под̾е́млемый и҆ ѩ҆́кѡ пѣ́на мѧ́гка ѿ бѹ́ри расто́ргнена, и҆ ѩ҆́кѡ ды́мъ ѿ вѣ́тра разлива́етсѧ и҆ ѩ҆́кѡ па́мѧть прише́лца є҆ди́нагѡ днѐ пре́йде:


text:
сегѡ̀ ра́ди прїи́мѹтъ цр҇твїе благолѣ́пїѧ и҆ вѣне́цъ добро́ты ѿ рѹкѝ гд҇ни, ѩ҆́кѡ десни́цею покры́етъ и҆̀хъ и҆ мы́шцею защи́титъ и҆̀хъ.


text:
По́йдѹтъ праволѹ҄чныѧ стрѣ́лы мѡ́лнїины, и҆ ѩ҆́кѡ ѿ благокрѹ́гла лѹ́ка ѡ҆блакѡ́въ на намѣ́ренїе полетѧ́тъ:


text:
и҆ ѿ каменоме́тныѧ ѩ҆́рости и҆спо́лнь падѹ́тъ гра́ды: вознегодѹ́етъ на ни́хъ вода̀ морска́ѧ, рѣ́ки же потопѧ́тъ на́глѡ:


text:
ѩ҆́кѡ дана̀ є҆́сть ѿ гд҇а держа́ва ва́мъ и҆ си́ла ѿ вы́шнѧгѡ, и҆́же и҆стѧ́жетъ дѣла̀ ва҄ша и҆ помышлє́нїѧ и҆спыта́етъ:


text:
ѩ҆́кѡ слѹзѝ сѹ́ще цр҇тва є҆гѡ̀ не сѹди́сте пра́вѡ, ни сохрани́сте зако́на, нижѐ по во́ли бж҃їей ходи́сте.


text:
Не щади́тъ бо лица̀ всѣ́хъ влдка, нижѐ ѹ҆срами́тсѧ вельмо́жи, ѩ҆́кѡ ма́ла и҆ вели́ка се́й сотворѝ, подо́бнѣ же проразѹмѣва́етъ ѡ҆ всѣ́хъ:


text:
и҆́бо сохранѧ́ющїи преподо́бнѣ преподѡ́бнаѧ преподо́бни бѹ́дѹтъ, и҆ и҆̀же наѹчи́вшїисѧ си҄мъ, ѡ҆брѧ́щѹтъ ѿвѣ́тъ.


text:
Свѣтла̀ и҆ не ѹ҆вѧда́ема є҆́сть премѹ́дрость, и҆ ѹ҆до́бнѡ ви́дитсѧ ѿ лю́бѧщихъ ю҆̀, и҆ ѡ҆брѧ́щетсѧ ѿ и҆́щѹщихъ ю҆̀:


text:
Е҆́же бо мы́слити ѡ҆ не́й, ра́зѹма <n>(є҆́сть)</n> соверше́нство, и҆ бдѧ́й є҆ѧ̀ ра́ди вско́рѣ без̾ печа́ли бѹ́детъ:


text:
ѩ҆́кѡ досто́йныхъ є҆ѧ̀ сама̀ ѡ҆бхо́дитъ и҆́щѹщи, и҆ на стезѧ́хъ показѹ́етсѧ и҆̀мъ благопрїѧ́тнѡ, и҆ во все́мъ провидѣ́нїи срѣта́етъ и҆̀хъ.


text:
хране́нїе же зако́нѡвъ ѹ҆твержде́нїе нерастлѣ́нїѧ <n>(є҆́сть)</n>, нерастлѣ́нїе же твори́тъ бли́з̾ бы́ти бг҃а:


text:
А҆́ще ѹ҆̀бо наслажда́етесѧ престо́лами и҆ ски҄птры, ѽ, ца́рїе люді́й, почти́те премѹ́дрость, да во вѣ́ки ца́рствѹете.


text:
и҆ во чре́вѣ ма́терни и҆з̾ѡбрази́хсѧ пло́ть, въ десѧтомѣ́сѧчнѣмъ вре́мени согѹсти́всѧ въ кро́ви ѿ сѣ́мене мѹ́жеска и҆ ѹ҆слажде́нїѧ сно́мъ соше́дшагѡсѧ.


text:
И҆ а҆́зъ рожде́нъ воспрїѧ́хъ ѻ҆́бщагѡ а҆́ера и҆ на подобостра́стнѹю зе́млю спадо́хъ, пе́рвый гла́съ подо́бный всѣ҄мъ и҆спѹсти́хъ пла́ча:


text:
Сегѡ̀ ра́ди помоли́хсѧ, и҆ да́нъ бы́сть мнѣ̀ ра́зѹмъ: призва́хъ, и҆ прїи́де на мѧ̀ дѹ́хъ премѹ́дрости.


text:
Предсѹди́хъ ю҆̀ па́че ски́птрѡвъ и҆ престо́лѡвъ, и҆ бога́тство ничто́же вмѣни́хъ ко сравне́нїю тоѧ̀,


text:
нижѐ ѹ҆подо́бихъ є҆ѧ̀ ка́меню драгоцѣ́нномѹ, ѩ҆́кѡ всѐ зла́то пред̾ не́ю песо́къ ма́лый, и҆ ѩ҆́кѡ бре́нїе вмѣни́тсѧ пред̾ не́ю сребро̀:


text:
па́че здра́вїѧ и҆ красоты̀ возлюби́хъ ю҆̀ и҆ пред̾избра́хъ ю҆̀ вмѣ́стѡ свѣ́та и҆мѣ́ти, ѩ҆́кѡ неѹгаса́емо є҆́сть блиста́нїе є҆ѧ̀.


text:
и҆ возвесели́хсѧ ѡ҆ всѣ́хъ, ѩ҆́кѡ и҆́ми ѡ҆блада́етъ премѹ́дрость: не вѣ́дѣхъ же ю҆̀ роди́телницѹ бы́ти си́хъ.


text:
неѡскѹ́дно бо є҆́сть сокро́вище человѣ́кѡмъ, є҆́же ѹ҆потреби́вшїи къ бг҃ѹ посла́шасѧ въ содрѹже́нїе, дара́ми ѿ наказа́нїѧ предста́влени.


text:
Мнѣ́ же дадѐ бг҃ъ глаго́лати по разѹмѣ́нїю и҆ мнѣ́ти досто́йнѣ ѡ҆ подава́емыхъ, ѩ҆́кѡ то́й и҆ премѹ́дрости предводи́тель є҆́сть и҆ премѹ́дрыхъ и҆спра́витель:


text:
Се́й бо дадѐ мнѣ̀ ѡ҆ сѹ́щихъ позна́нїе нело́жное, позна́ти составле́нїе мі́ра и҆ дѣ́йствїе стїхі́й,


text:
є҆стество̀ живо́тныхъ и҆ гнѣ́въ ѕвѣре́й, вѣ́трѡвъ ѹ҆си́лїе и҆ помышлє́нїѧ человѣ́кѡвъ, ра́знство лѣ́тораслемъ и҆ си҄лы коре́нїй.


text:
Е҆́сть бо въ то́й дѹ́хъ ра́зѹма ст҃ъ, є҆диноро́дный, многоча́стный, то́нкїй, благодви́жный, свѣ́тлый, нескве́рный, ѩ҆́сный, невреди́телный, благолюби́вый, ѻ҆́стръ, невозбра́ненъ, благодѣ́лателенъ,


text:
человѣколюби́въ, и҆звѣ́стный, крѣ́пкїй, безпеча́льный, всеси́льный, всеви́дѧй, и҆ сквозѣ̀ всѧ҄ проходѧ́й дѹ́хи разѹми҄чныѧ, чи҄стыѧ, тонча́йшыѧ.


text:
Всѧ́кагѡ бо движе́нїѧ подви́жнѣйша є҆́сть премѹ́дрость: достиза́етъ же и҆ проница́етъ сквозѣ̀ всѧ́чєскаѧ ра́ди <n>(своеѧ̀)</n> чистоты̀.


text:
Па́ра бо є҆́сть си́лы бж҃їѧ и҆ и҆злїѧ́нїе вседержи́телѧ сла́вы чи́стое: сегѡ̀ ра́ди ничто́же ѡ҆скверне́но на ню̀ напа́даетъ.


text:
Сїѧ́нїе бо є҆́сть свѣ́та пр҇носѹ́щнагѡ и҆ зерца́ло непоро́чно бж҃їѧ дѣ́йствїѧ и҆ ѡ҆́бразъ бл҃госты́ни є҆гѡ̀.


text:
Е҆ди́на же сѹ́щи всѧ́чєскаѧ мо́жетъ, и҆ пребыва́ющи въ себѣ̀ всѧ҄ ѡ҆бновлѧ́етъ, и҆ по родѡ́мъ въ дѹ́шы прпдбныхъ преходѧ́щи, дрѹ́ги бж҃їѧ и҆ про҇ро́ки ѹ҆строѧ́етъ:


text:
Е҆́сть бо сїѧ̀ благолѣ́пнѣе со́лнца и҆ па́че всѧ́кагѡ расположе́нїѧ ѕвѣ́здъ: свѣ́тѹ соравнѧ́ема ѡ҆брѣта́етсѧ пе́рваѧ:


text:
Сїю̀ возлюби́хъ и҆ поиска́хъ ѿ ю҆́ности моеѧ̀, и҆ взыска́хъ невѣ́стѹ привестѝ себѣ̀, и҆ люби́тель бы́хъ красоты̀ є҆ѧ̀.


text:
И҆ а҆́ще бога́тство є҆́сть вожделѣ́нное притѧжа́нїе въ животѣ̀, что̀ премѹ́дрости богатѣ́йше, є҆́юже дѣ́лаютсѧ всѧ҄;


text:
И҆ а҆́ще пра́вдѹ лю́битъ кто̀, трѹды̀ є҆ѧ̀ сѹ́ть добродѣ́тєли: цѣломѹ́дрїю бо и҆ ра́зѹмѹ ѹ҆чи́тъ, пра́вдѣ и҆ мѹ́жествѹ, и҆́хже потре́бнѣе ничто́же є҆́сть въ житїѝ человѣ́кѡмъ.


text:
А҆́ще же и҆ мно́гагѡ и҆скѹ́сства жела́етъ кто̀, вѣ́сть дрє́внѧѧ и҆ бы́ти хотѧ҄щаѧ разсмотрѧ́етъ: свѣ́сть и҆зви҄тїѧ слове́съ и҆ разрѣшє́нїѧ гада́нїй, зна́мєнїѧ и҆ чѹдеса̀ проразѹмѣва́етъ и҆ сбытїѧ҄ време́нъ и҆ лѣ́тъ.


text:
Сѹди́хъ ѹ҆̀бо сїю̀ привестѝ мнѣ̀ къ сожи́тїю, вѣ́дый, ѩ҆́кѡ бѹ́детъ мѝ совѣ́тница благи́хъ и҆ ѹ҆тѣше́нїе попече́нїй и҆ печа́ли.


text:
молча́щѹ мѝ потерпѧ́тъ и҆ вѣща́ющѹ мѝ и҆́мѹтъ внима́ти, и҆ глаго́лющѹ мѝ ѡ҆ мно́зѣ, рѹ́кѹ положа́тъ на ѹ҆ста̀ своѧ҄.


text:
ѹ҆боѧ́тсѧ менє̀ слы́шавшїи мѹчи́телїе стра́шнїи: во мно́жествѣ ѩ҆влю́сѧ бла́гъ и҆ въ бра́ни крѣ́покъ.


text:
Вше́дъ въ до́мъ мо́й ѹ҆поко́юсѧ съ не́ю: не бо̀ и҆́мать го́рести соѡбще́нїе є҆ѧ̀, ни болѣ́зни сожи́тїе тоѧ̀, но весе́лїе и҆ ра́дость.


text:
Сїѧ҄ помы́сливъ во мнѣ̀, печа́хсѧ въ се́рдцы мое́мъ, ѩ҆́кѡ безсме́ртїе є҆́сть въ сро́дствѣ премѹ́дрости,


text:
и҆ въ содрѹже́нїи є҆ѧ̀ ѹ҆слажде́нїе бла́го, и҆ въ трѹдѣ́хъ рѹкѹ̀ є҆ѧ̀ бога́тство без̾ ѡ҆скѹдѣ́нїѧ, и҆ въ соѡбѹче́нїи бесѣ́ды є҆ѧ̀ ра́зѹмъ, и҆ благосла́вїе въ приѡбще́нїи слове́съ є҆ѧ̀, ѡ҆бхожда́хъ и҆́шѹщь, да воспрїимѹ̀ ю҆̀ въ себѐ.


text:
Позна́въ же, ѩ҆́кѡ не и҆́накѡ ѡ҆держѹ̀, а҆́ще не бг҃ъ да́стъ, и҆ сїе́ же бѣ̀ ра́зѹма, є҆́же вѣ́дѣти, чїѧ̀ є҆́сть благода́ть, прїидо́хъ ко гд҇ѹ и҆ моли́хсѧ є҆мѹ̀, и҆ реко́хъ ѿ всегѡ̀ се́рдца моегѡ̀:


text:
ѩ҆́кѡ а҆́зъ ра́бъ тво́й и҆ сы́нъ рабы́ни твоеѧ̀, человѣ́къ не́мощенъ и҆ маловре́мененъ и҆ ѹ҆ма́ленъ въ ра́зѹмѣ сѹда̀ и҆ зако́нѡвъ.


text:
А҆́ще бо кто̀ бѹ́детъ и҆ соверше́нъ въ сынѣ́хъ человѣ́ческихъ, ѿсѹ́тствѹющей твое́й премдрости, ни во что́же вмѣни́тсѧ.


text:
и҆ ре́клъ мѝ є҆сѝ созда́ти хра́мъ въ горѣ̀ ст҃ѣ́й твое́й и҆ во гра́дѣ ѡ҆бита́нїѧ твоегѡ̀ ѻ҆лта́рь, подо́бїемъ ски́нїи <n>(твоеѧ̀)</n> ст҃ы́ѧ, ю҆́же пред̾ѹгото́валъ є҆сѝ ѿ нача́ла.


text:
И҆ съ тобо́ю премдрость вѣ́дѹщаѧ дѣла̀ твоѧ҄ и҆ присѹ́тствѹющаѧ тогда̀, є҆гда̀ мі́ръ твори́лъ є҆сѝ, и҆ вѣ́дѹщаѧ, что̀ є҆́сть ѹ҆го́дно пред̾ ѻ҆чи́ма твои́ма и҆ что̀ пра́во въ за́повѣдехъ твои́хъ:


text:
послѝ ю҆̀ съ нб҃съ ст҃ы́хъ и҆ ѿ пр҇то́ла сла́вы твоеѧ̀ послѝ ю҆̀: да сѹ́щи со мно́ю трѹди́тсѧ, и҆ ѹ҆вѣ́мъ, что̀ благоѹго́дно є҆́сть пред̾ тобо́ю:


text:
вѣ́сть бо ѻ҆на̀ всѧ҄ и҆ разѹмѣ́етъ, и҆ наста́витъ мѧ̀ въ дѣ́лѣхъ мои́хъ цѣломѹ́дреннѣ и҆ сохрани́тъ мѧ̀ во сла́вѣ свое́й:


text:
и҆ бѹ́дѹтъ прїѧ҄тна дѣла̀ моѧ҄, и҆ разсѹждѹ̀ лю́ди твоѧ҄ пра́веднѣ, и҆ бѹ́дѹ досто́инъ престо́лѡвъ ѻ҆тца̀ моегѡ̀.


text:
И҆ є҆два̀ разѹмѣва́емъ, ѩ҆̀же на землѝ, и҆ ѩ҆̀же въ рѹка́хъ ѡ҆брѣта́емъ со трѹдо́мъ: а҆ ѩ҆̀же на нб҃сѣ́хъ, кто̀ и҆зслѣ́ди;


text:
Во́лю же твою̀ кто̀ позна̀, а҆́ще бы не ты̀ да́лъ є҆сѝ премѹ́дрость и҆ посла́лъ є҆сѝ дх҃а ст҃а́го твоего̀ ѿ высоты̀;


text:
Сїѧ̀ и҆ во є҆диномы́слїи лѹка́вства смѣ́шеныхъ ѩ҆зы́кѡвъ ѡ҆брѣ́те првдника и҆ сохранѝ є҆го̀ непоро́чна бг҃ѹ, и҆ въ поболѣ́нїи ѡ҆ ча́дѣ крѣ́пка соблюдѐ.


text:
и҆́хже є҆щѐ свидѣ́телство лѹка́вствїѧ дымѧ́щаѧсѧ стои́тъ землѧ̀ пѹста̀, и҆ несоверше́нными времены̀ плодоносѧ҄щаѧ древеса̀, и҆ невѣ́рныѧ дѹшѝ па́мѧть стоѧ́щь сто́лпъ сла́нъ.


text:
Премѹ́дрость бо мимоходѧ́щїи не то́кмѡ повреди́шасѧ, є҆́же не вѣ́дѣти бла́га, но и҆ безѹ́мїѧ своегѡ̀ ѡ҆ста́виша житїю̀ па́мѧть, да въ ни́хже согрѣши́ша, нижѐ ѹ҆таи́тисѧ возмо́гѹтъ.


text:
Сїѧ̀ бѣжа́щаго ѿ гнѣ́ва бра́тнѧ првдника наста́ви на стєзѝ пра҄вы и҆ показа̀ є҆мѹ̀ цр҇твїе бж҃їе и҆ дадѐ є҆мѹ̀ ра́зѹмъ ст҃ы́хъ, почтѐ є҆го̀ въ трѹдѣ́хъ и҆ ѹ҆мно́жи трѹды̀ є҆гѡ̀.


text:
сохранѝ є҆го̀ ѿ вра҄гъ, и҆ ѿ навѣ́тѹющихъ защитѝ є҆го̀, и҆ по́двигъ крѣ́покъ на побѣ́дѹ дадѐ є҆мѹ̀, да ѹ҆вѣ́сть, ѩ҆́кѡ всѣ́хъ сильнѣ́е є҆́сть бл҃гоче́стїе.


text:
и҆ во ѹ҆́захъ не ѡ҆ста́ви є҆го̀, до́ндеже принесѐ є҆мѹ̀ ски́птръ ца́рствїѧ и҆ вла́сть на мѹ́чащихъ є҆го̀: лжи́выхъ же показа̀, поро́къ сотво́ршихъ на́нь, и҆ дадѐ є҆мѹ̀ сла́вѹ вѣ́чнѹю.


text:
Воздадѐ преподѡ́бнымъ мздѹ̀ трѹдѡ́въ и҆́хъ, наста́ви и҆̀хъ въ пѹ́ть ди́венъ и҆ бы́сть и҆̀мъ въ покро́въ дне́мъ и҆ въ пла́мень ѕвѣ́здъ въ нощѝ.


text:
Сегѡ̀ ра́ди пра́веднїи взѧ́ша кѡры́сти нечести́выхъ и҆ воспѣ́ша, гд҇и, и҆́мѧ ст҃о́е твоѐ, и҆ ѡ҆долѣ́телницѹ рѹ́кѹ твою̀ похвали́ша є҆динодѹ́шнѣ:


text:
возжада́ша и҆ призва́ша тебѐ, и҆ дана̀ бы́сть и҆̀мъ вода̀ ѿ ка́мене несѣко́магѡ и҆ и҆зцѣле́нїе жа́жды ѿ ка́мене же́стока.


text:
Е҆гда́ бо и҆скѹше́ни бы́ша и҆ въ ми́лости нака́зани, позна́ша, ка́кѡ во гнѣ́вѣ сѹди́мїи нечести́вїи мѹ́чишасѧ:


text:
си́хъ бо ѩ҆́кѡ ѻ҆ц҃ъ ѹ҆ча́щь и҆скѹси́лъ є҆сѝ, ѻ҆́нѣхъ же ѩ҆́кѡ же́стокъ цр҃ь ѡ҆сѹжда́ѧ и҆стѧза́лъ є҆сѝ.


text:
є҆го́же бо дре́вле во ѿложе́нїи ѿве́ржена ѿреко́шасѧ смѣю́щесѧ, при концы̀ собы́тїѧ ѹ҆диви́шасѧ, неподо́бною пра́вєднымъ томи́ми жа́ждею.


text:
За помышлє́нїѧ же безѹ҄мнаѧ непра́вды и҆́хъ, въ ни́хже заблѹди́вше почита́хѹ безсловє́снаѧ пресмыка҄ющаѧсѧ и҆ ѕвѣре́й хѹды́хъ, посла́лъ є҆сѝ и҆̀мъ мно́жество безслове́сныхъ живо́тныхъ во ѿмще́нїе,


text:
Не неможа́ше бо всеси́льнаѧ рѹка̀ твоѧ̀, ѩ҆́же сотворѝ мі́ръ ѿ без̾ѡбра́знагѡ вещества̀, посла́ти на ни́хъ мно́жество медвѣ́дей, и҆лѝ лю́тыхъ львѡ́въ,


text:
и҆лѝ новосозда́нныхъ ѩ҆́рости и҆спо́лненыхъ ѕвѣре́й незна́емыхъ, и҆лѝ ѻ҆́гненнымъ ды́шѹщихъ дѹ́хомъ, и҆лѝ ѕлосмра́дный произносѧ́щихъ ды́мъ, и҆лѝ стра҄шныѧ и҆з̾ ѻ҆че́й и҆́скры и҆спѹска́ющихъ:


text:
И҆ без̾ тѣ́хъ, є҆ди́нымъ дѹ́хомъ па́сти мого́ша, ѿ сѹда̀ гони́ми и҆ развѣ́ѧни ѿ дх҃а си́лы твоеѧ̀: но всѧ҄ мѣ́рою и҆ число́мъ и҆ вѣ́сомъ расположи́лъ є҆сѝ.


text:
Поне́же, ѩ҆́коже стра́жикъ въ превѣ́сѣхъ, <n>(та́кѡ)</n> ве́сь мі́ръ пред̾ тобо́ю, и҆ ѩ҆́кѡ ка́плѧ росы̀ ѹ҆́треннїѧ, сходѧ́щїѧ на зе́млю.


text:
Лю́биши же сѹ҄щаѧ всѧ҄, и҆ ни чесогѡ́же гнѹша́ешисѧ, ѩ҆̀же сотвори́лъ є҆сѝ: ниже́ бо ненави́дѧ что̀ ѹ҆стро́илъ є҆сѝ.


text:
Ка́кѡ же пребы́ло бы что̀, а҆́ще бы ты̀ не и҆зво́лилъ є҆сѝ; и҆лѝ, є҆́же не нарѣче́но ѿ тебє̀, сохрани́лосѧ бы;


text:
Тѣ́мже заблѹжда́ющихъ пома́лѹ ѡ҆блича́еши, и҆ въ ни́хже согрѣша́ютъ, воспомина́ѧ ѹ҆чи́ши, да премѣни́вшесѧ ѿ ѕло́бы вѣ́рѹютъ въ тѧ̀, гд҇и.


text:
и҆ чадоѹбі́йцъ неми́лостивыхъ, и҆ ѹ҆тробоѧ́дцєвъ человѣ́ческихъ пло́тей, и҆ кровопі́йцєвъ ѿ среды̀ ст҃ы́ни твоеѧ̀,


text:
Но и҆ си́хъ ѩ҆́кѡ человѣ́кѡвъ пощади́лъ є҆сѝ, посла́лъ же є҆сѝ предтекѹ́щыѧ во́инства твоегѡ̀ ѻ҆́сы, ѩ҆́кѡ да тѣ́хъ пома́лѹ и҆стребѧ́тъ.


text:
Не неси́ленъ є҆сѝ во бра́ни покори́ти нечести́выхъ пра́вєднымъ, и҆лѝ ѕвѣ́ремъ свирѣ҄пымъ, и҆лѝ сло́вомъ же́стокимъ до є҆ди́нагѡ потреби́ти:


text:
сѹдѧ́щь же пома́лѹ дава́лъ є҆сѝ мѣ́сто покаѧ́нїю, не невѣ́дѧй, ѩ҆́кѡ лѹка́въ ро́дъ и҆́хъ и҆ є҆сте́ственнаѧ ѕло́ба и҆́хъ, и҆ ѩ҆́кѡ не премѣни́тсѧ помышле́нїе и҆́хъ во вѣ́къ.


text:
Кто́ бо рече́тъ <n>(тебѣ̀)</n>: что̀ сотвори́лъ є҆сѝ; И҆лѝ кто̀ ста́нетъ проти́вѹ сѹдѹ̀ твоемѹ̀; кто́ же и҆стѧ́жетъ тѧ̀ ѡ҆ ѩ҆зы́цѣхъ поги́бшихъ, и҆̀хже ты̀ сотвори́лъ є҆сѝ; и҆лѝ кто̀ въ предста́телство тебѣ̀ прїи́детъ, ѿмсти́тель на непра́вєдныѧ человѣ́ки;


text:
Нѣ́сть бо и҆́нъ бг҃ъ ра́звѣ тебє̀, и҆́же ради́ши ѡ҆ всѣ́хъ, да пока́жеши, ѩ҆́кѡ не непра́вѡ сѹди́лъ є҆сѝ.


text:
Првднъ же сы́й, првднѡ всѧ҄ ѹ҆правлѧ́еши, недо́лжнаго же мѹ́читисѧ ѡ҆сѹди́ти чѹ́ждо мни́ши твоеѧ̀ си́лы.


text:
Ты́ же влдчествѹѧй си́лою въ кро́тости сѹ́диши и҆ съ вели́кимъ щадѣ́нїемъ разсмотрѧ́еши на́съ: съ тобо́ю бо є҆́сть, є҆гда̀ хо́щеши, є҆́же мощѝ.


text:
Наѹчи́лъ же є҆сѝ лю́ди твоѧ҄ сицевы́ми дѣ́лы, ѩ҆́кѡ подоба́етъ пра́ведномѹ бы́ти человѣколю́бцѹ, и҆ благонадє́жны сотвори́лъ є҆сѝ сн҃ы твоѧ҄, ѩ҆́кѡ дае́ши ѡ҆ грѣсѣ́хъ покаѧ́нїе.


text:
А҆́ще бо врагѝ ѻ҆трокѡ́въ твои́хъ и҆ до́лжныхъ сме́рти съ толи́кимъ мѹ́чилъ є҆сѝ внѧ́тїемъ и҆ щадѣ́нїемъ, даѧ́й времена̀ и҆ мѣ́сто, и҆́миже бы и҆змѣни́лисѧ ѿ ѕло́бы:


text:
съ коли́кимъ прилѣжа́нїемъ сѹди́лъ є҆сѝ сн҃ы твоѧ҄, и҆́хже ѻ҆тцє́мъ клѧ҄твы и҆ завѣ́ты да́лъ є҆сѝ благи́хъ ѡ҆бѣща́нїй.


text:
На́съ ѹ҆̀бо наказѹ́ѧ, врагѝ на́шѧ тма́ми бїе́ши, да бл҃госты́ню твою̀ помышлѧ́емъ сѹдѧ́ще, сѹди́ми же ча́емъ ми́лости.


text:
Ѿѻнѹ́дѹже и҆ непра́ведныхъ, во безѹ́мїи пожи́вшихъ живо́тъ, сво́йственными и҆́хъ ме́рзостьми мѹ́чилъ є҆сѝ,


text:
и҆́бо въ пѹте́хъ заблѹжде́нїѧ должа́е заблѹди́ша, бо́ги мнѧ́ще, ѩ҆̀же и҆ во живо́тныхъ вра́жїихъ безчє́стна, а҆́ки младе́нцы безѹ́мнїи прельсти́вшесѧ.


text:
Въ ни́хже бо ті́и стра́ждѹще негодова́хѹ, въ си́хъ, и҆̀хже мнѧ́хѹ бы́ти бо́ги, въ тѣ́хъ мѹ́чими, ви́дѧще є҆го́же пре́жде ѿмета́хѹсѧ зна́ти,


text:
Сѹ́етни ѹ҆̀бо всѝ человѣ́цы є҆сте́ственнѣ, въ ни́хже ѡ҆брѣта́етсѧ невѣ́дѣнїе ѡ҆ бз҃ѣ, и҆ ѿ ви́димыхъ бла҄гъ не возмого́ша ѹ҆разѹмѣ́ти сѹ́щаго, ни дѣлѡ́мъ вне́млюще позна́ша хитреца̀:


text:
но и҆лѝ ѻ҆́гнь, и҆лѝ дѹ́хъ, и҆лѝ ско́ръ воздѹ́хъ, и҆лѝ крѹ́гъ ѕвѣ́здный, и҆лѝ ѕѣ́лнѹю во́дѹ, и҆лѝ свѣти҄ла небє́снаѧ, строи́тєли мі́рѹ бо́ги <n>(бы́ти)</n> возмнѣ́ша.


text:
И҆́хже а҆́ще ѹ҆́бѡ красото́ю ѹ҆слажда́ющесѧ, сїѧ҄ бо́ги возмнѣ́ша, да ѹ҆вѣ́дѧтъ, коли́кѡ си́хъ влдка є҆́сть лѹ́чшїй: красоты́ бо родонача́лникъ созда̀ ѧ҆̀.


text:
А҆́ще же си́лѣ и҆ дѣ́йствїю ѹ҆диви́шасѧ, да ѹ҆разѹмѣ́ютъ ѿ ни́хъ, коли́кѡ сотвори́вый сїѧ҄ си́льнѣйшїй є҆́сть:


text:
Но ѻ҆ба́че на си́хъ є҆́сть ѹ҆ничиже́нїе ма́ло, и҆́бо са́ми сі́и не́гли прельща́ютсѧ, бг҃а и҆́щѹще и҆ хотѧ́ще ѡ҆брѣстѝ:


text:
а҆́ще бо толи́кѡ возмого́ша вѣ́дѣти, да возмо́гѹтъ ѹ҆разѹмѣ́ти вѣ́къ, си́хъ же влдкѹ ка́кѡ скорѣ́е не ѡ҆брѣто́ша;


text:
Ѡ҆каѧ́нни же сѹ́ть, и҆ въ ме́ртвыхъ ѹ҆пова҄нїѧ и҆́хъ, и҆̀же назва́ша бо́ги дѣла̀ рѹ́къ человѣ́ческихъ, зла́то и҆ сребро̀, хи́трости ѹ҆мышле́нїе, и҆ подѡ́бїѧ живо́тныхъ, и҆лѝ ка́менїе неключи́мо, дѣ́ло рѹкѝ дре́внїѧ.


text:
А҆́ще же кто̀ дровосѣ́чецъ тектѡ́нъ, ѹ҆го́дное дре́во ѿсѣ́къ, ѡ҆те́шетъ благохѹдо́жнѣ всю̀ корѹ̀ є҆гѡ̀, и҆ хи́трствѹѧ благолѣ́пнѣ сотвори́тъ ѹ҆го́денъ сосѹ́дъ во ѹ҆потребле́нїе житїѧ̀,


text:
ѡ҆ста́нокъ же и҆́же ѿ ни́хъ ни во что̀ благопотре́бенъ, дре́во кри́во и҆ сѹ́чїѧ по́лно, прїи́мъ и҆зваѧ̀ съ прилѣжа́нїемъ пра́здности своеѧ̀ и҆ и҆скѹ́сствомъ ра́зѹма и҆з̾ѡбразѝ є҆го̀, и҆ ѹ҆подо́би є҆го̀ ѡ҆́бразѹ человѣ́чѹ,


text:
и҆лѝ нѣ́коемѹ живо́тномѹ ничто́жномѹ ѹ҆подо́би є҆го̀, пома́завъ ша́рами разли́чными и҆ ѡ҆червлени́въ ви́дъ є҆гѡ̀, и҆ всѧ́къ поро́къ, и҆́же на не́мъ є҆́сть, и҆зма́завъ,


text:
Да не ѹ҆́бѡ паде́тъ, пред̾ѹмы́сли ѡ҆ не́мъ, вѣ́дый, ѩ҆́кѡ не мо́жетъ помощѝ себѣ̀: и҆́бо їдѡлъ є҆́сть и҆ тре́бѹетъ по́мощи.


text:
и҆ ѡ҆ здра́вїи ѹ҆́бѡ немощно́е призыва́етъ, и҆ ѡ҆ животѣ̀ ме́ртвое мо́литъ, и҆ въ по́мощь неключи́мое призыва́етъ,


text:
и҆ ѡ҆ пѹтеше́ствїи <n>(про́ситъ)</n> нижѐ ходи́ти могѹ́щаго, и҆ ѡ҆ притѧжа́нїи и҆ дѣѧ́нїи и҆ ѡ҆ рѹ́къ подтвержде́нїи некрѣ́пкаго рѹка́ми, мѹ́жества про́ситъ ѿ тогѡ̀, є҆́же всѣ́хъ є҆́сть немощнѣ́йшее.


text:
Плы́ти па́ки кто̀ помы́сливъ и҆ сверѣ҄пыѧ вѡ́лны преходи́ти, носѧ́щагѡ є҆го̀ кораблѧ̀ тлѣ́ннѣйшее дре́во призыва́етъ:


text:
тво́й же, ѻ҆́ч҃е, ѹ҆строѧ́етъ про́мыслъ: ѩ҆́кѡ да́лъ є҆сѝ и҆ въ мо́ри пѹ́ть и҆ въ волна́хъ стезю̀ крѣ́пкѹю,


text:
Хо́щеши же, да не бѹ́дѹтъ пра҄здна дѣла̀ премдрости твоеѧ̀: сегѡ̀ ра́ди и҆ малѣ́йшемѹ дре́вѹ ввѣрѧ́ютъ человѣ́цы дѹ́шы <n>(своѧ҄)</n>, и҆ преходѧ́ще вѡ́лны кораблеце́мъ и҆зба́влени сѹ́ть.


text:
И҆ ѿ нача́ла бо, є҆гда̀ погиба́хѹ го́рдїи и҆споли́ни, ѹ҆пова́нїе мі́ра въ кораблецѣ̀ и҆збѣжа́вшее, ѡ҆ста́ви вѣ́кѹ сѣ́мѧ рожде́нїѧ, рѹко́ю твое́ю ѹ҆стро́ено.


text:
Рѹкотворе́нное же про́клѧто є҆́сть, и҆ сотвори́вый є҆̀: ѩ҆́кѡ ѻ҆́въ ѹ҆́бѡ содѣ́ла, сїе́ же тлѣ́нное бо́гомъ и҆менова́сѧ.


text:
Сегѡ̀ ра́ди и҆ во їдѡлѣхъ ѩ҆зы́ческихъ бѹ́детъ ка́знь, ѩ҆́кѡ въ созда́нїи бж҃їи въ ме́рзость сотворе́ни сѹ́ть и҆ въ собла́зны дѹша́мъ человѣ́чєскимъ и҆ въ сѣ́ть нога́мъ бѹ́ихъ.


text:
Го́рькимъ бо пла́чемъ сѣ́тѹѧ ѻ҆те́цъ ско́рѡ восхище́нагѡ ча́да ѡ҆́бразъ сотвори́въ, є҆го́же тогда̀ человѣ́ка ме́ртва, нн҃ѣ ѩ҆́кѡ бо́га почтѐ: и҆ предадѐ подрѹ҄чнымъ та҄йны и҆ жє́ртвы:


text:
пото́мъ вре́менемъ возмо́гшїй нечести́вый ѡ҆бы́чай, а҆́ки зако́нъ храни́мь бы́сть, и҆ мѹчи́телей повелѣ́нїемъ почита́єма бѧ́хѹ и҆зва҄ѧннаѧ:


text:
и҆̀хже въ лицѐ не могѹ́ще чествова́ти человѣ́цы да́льнагѡ ра́ди ѡ҆бита́нїѧ, и҆здале́ча лицѐ и҆з̾ѡбрази́вше, ѩ҆́вный ѡ҆́бразъ почита́емагѡ царѧ̀ сотвори́ша, ѩ҆́кѡ да ѿстоѧ́щаго а҆́ки бли́з̾ сѹ́щаго ласка́ютъ со прилѣжа́нїемъ.


text:
Се́й бо хотѧ̀ ѹ҆годи́ти держа́вствѹющемѹ, произведѐ хи́тростїю <n>(свое́ю)</n> подо́бїе на лѹ́чшее:


text:
мно́жество же человѣ҄къ, привлече́но благоѡбра́зїемъ дѣ́ла, пре́жде вма́лѣ чествова́наго человѣ́ка нн҃ѣ въ бо́га вмѣни́ша.


text:
И҆ сїѐ бы́сть житїю̀ въ прельще́нїе, ѩ҆́кѡ и҆лѝ ѕлоключе́нїю, и҆лѝ мѹчи́телствѹ послѹжи́вше человѣ́цы, несоѻ́бщно и҆́мѧ ка́менїю и҆ древа́мъ ѡ҆бложи́ша.


text:
Посе́мъ не дово́лно бѣ̀ прельща́тисѧ ѡ҆ бж҃їи ра́зѹмѣ, но и҆ въ вели́цѣй живѹ́ще безѹ́мїѧ бра́ни, толи҄каѧ ѕла҄ѧ мі́ръ и҆менѹ́ютъ.


text:
И҆́бо и҆лѝ дѣтоѹбі́йствєнныѧ жє́ртвы, и҆лѝ сокровє́нныѧ та҄йны, и҆лѝ неи́стѡвныѧ ѿ и҆ны́хъ зако́нѡвъ пи́ршєства творѧ́ше,


text:
нижѐ житїѧ̀, нижѐ бра́кѡвъ чи́стыхъ є҆щѐ хранѧ́тъ: є҆ди́нъ же дрѹга́го и҆лѝ навѣ́томъ ѹ҆бива́етъ, и҆лѝ блѹдѧ̀ ѡ҆скорблѧ́етъ.


text:
Всѧ҄ же смѣ́шєна сѹ́ть, кро́вь и҆ ѹ҆бі́йство, татьба̀ и҆ ле́сть, растлѣ́нїе, невѣ́рство, смѧте́нїе, заклина́нїе, молва̀ благи́хъ,


text:
благода́ти забве́нїе, дѹша́мъ ѡ҆скверне́нїе, рожде́нїю премѣне́нїе, бра́кѡвъ безчи́нїе, прелюбодѣѧ́нїе и҆ стѹдодѣѧ́нїе.


text:
и҆́бо и҆лѝ веселѧ́щесѧ неи́стовствѹютъ, и҆лѝ проро́чествѹютъ лѡ́жнаѧ, и҆лѝ живѹ́тъ непра́веднѣ, и҆лѝ кленѹ́тсѧ ско́рѡ.


text:
За ѻ҆боѧ́ же на ни́хъ прїи́детъ сѹ́дъ: поне́же ѕлѣ̀ мѹ́дрствоваша ѡ҆ бз҃ѣ, вне́млюще їдѡлѡмъ, и҆ непра́веднѡ клѧ́шасѧ ле́стїю, презрѣ́вше преподо́бїе.


text:
И҆́бо а҆́ще согрѣши́мъ, твоѝ є҆смы̀, вѣ́дѹще держа́вѹ твою̀: и҆ а҆́ще не согрѣши́мъ, вѣ́мы, ѩ҆́кѡ тебѣ̀ вмѣни́хомсѧ.


text:
Е҆́же бо зна́ти тебѐ, всесоверше́на <n>(є҆́сть)</n> пра́вда, и҆ вѣ́дѣти держа́вѹ твою̀, ко́рень є҆́сть безсме́ртїѧ.


text:
Ниже́ бо прельстѝ на́съ человѣ́ческое ѕлохи́трое ѹ҆мышле́нїе, нижѐ сѣннопи́саныхъ трѹ́дъ безпло́дный, ви́дъ и҆зва́ѧнъ разли́чными ша҄ры,


text:
И҆́бо скѹде́льникъ, мѧ́гкѹю зе́млю мнѹ́щь со трѹдо́мъ, дѣ́лаетъ ко слѹже́нїю на́шемѹ ко́еждо: но ѿ тогѡ́жде бре́нїѧ созда̀ и҆ ѩ҆̀же чи́стыхъ дѣ́лъ слѹжє́бныѧ сосѹ́ды, и҆ сопроти҄вныѧ, всѧ҄ подо́бнѣ: си́хъ же ѻ҆бои́хъ коегѡ́ждо є҆́сть ѹ҆потребле́нїе, сѹдїѧ̀ є҆́сть бренодѣ́латель.


text:
И҆ ѕлотрѹ́дникъ бо́га сѹ́етна ѿ тогѡ́жде твори́тъ бре́нїѧ, и҆́же ма́лѡ пре́жде ѿ землѝ сотворе́нъ бы́въ, по ма́лѣ и҆́детъ, и҆з̾ неѧ́же взѧ́тъ бы́сть, и҆стѧ́занъ ѡ҆ дѹше́внѣмъ долзѣ̀.


text:
Но є҆́сть є҆мѹ̀ прилѣжа́нїе, не ѩ҆́кѡ и҆́мать трѹди́тисѧ, нижѐ ѩ҆́кѡ краткоконе́чно житїѐ и҆́мать: но ревнѹ́етъ златодѣ́лателємъ и҆ сребролїѧ́телємъ, и҆ мѣ́ди дѣ́лателємъ подража́етъ, и҆ сла́вѹ мни́тъ, ѩ҆́кѡ сквє́рнаѧ дѣ́лаетъ.


text:
Пе́пелъ бо є҆́сть се́рдце є҆гѡ̀, и҆ землѝ хѹ́ждше ѹ҆пова́нїе є҆гѡ̀, и҆ бре́нїѧ безче́стнѣе живо́тъ є҆гѡ̀:


text:
ѩ҆́кѡ не ѹ҆вѣ́дѣ созда́вшагѡ є҆го̀, и҆ вдохнѹ́вшагѡ є҆мѹ̀ дѹ́шѹ дѣйстви́тельнѹю, и҆ вдѹ́нѹвшагѡ дѹ́хъ живо́тный.


text:
Но вмѣни́ша и҆гра́лище бы́ти живо́тъ на́шъ, и҆ житїѐ всѐ ѹ҆пражне́но на приѡбрѣ́тенїе: и҆́бо глаго́лютъ, ѩ҆́кѡ подоба́етъ ѿкѹ́дѹ либо, а҆́ще и҆ ѿ ѕла̀, приѡбрѣта́ти.


text:
Се́й бо па́че всѣ́хъ вѣ́сть, ѩ҆́кѡ согрѣша́етъ, ѿ вещества̀ землена́гѡ ѹ҆дѡ́бныѧ къ сокрѹше́нїю сосѹ́ды и҆ и҆зваѧ҄нїѧ содѣва́ѧй.


text:
Вси́ же пребезѹ́мнѣйшїи и҆ ѡ҆каѧ́ннѣйшїи, па́че дѹшѝ младе́нческїѧ, вразѝ люді́й твои́хъ ѡ҆блада́вшїи и҆́ми:


text:
ѩ҆́кѡ всѧ҄ їдѡлы ѩ҆зы́чєски вмѣни́ша въ бо́ги, и҆̀мже нижѐ ѻ҆че́съ ѹ҆потребле́нїе ко зрѣ́нїю, нижѐ но́здри въ привлече́нїе а҆́ера, нижѐ ѹ҆́ши слы́шати, нижѐ пе́рсты рѹ́къ во ѡ҆сѧза́нїе, и҆ но́ги и҆́хъ пра҄здны ко хожде́нїю.


text:
Человѣ́къ бо сотворѝ и҆̀хъ, и҆ дѹ́ха взаи́мъ взѧ́въ созда̀ и҆̀хъ: ни є҆ди́нъ бо человѣ́къ мо́жетъ себѣ̀ подо́бна бо́га созда́ти:


text:
сме́ртенъ же сы́й ме́ртва дѣ́лаетъ рѹка́ма беззако́нныма: лѹ́чшїй бо є҆́сть їдѡлѡвъ свои́хъ: <n>(ѩ҆́кѡ)</n> се́й ѹ҆́бѡ поживѐ, ѻ҆́нїи же никогда̀.


text:
Нижѐ є҆ли́кѡ вожделѣ́ти ѩ҆́кѡ въ лицы̀ живо́тныхъ бла҄га сѹ́ть, ѿбѣго́ша же и҆ бж҃їѧ хвалы̀ и҆ блг҇ве́нїѧ є҆гѡ̀.


text:
Вмѣ́стѡ мѹче́нїѧ бла́го сотвори́лъ є҆сѝ лю́демъ твои҄мъ, въ похотѣ́нїе жела́нїѧ стра́нное вкѹше́нїе, пи́щѹ ѹ҆гото́валъ є҆сѝ кра́стєли,


text:
да ѻ҆́ни ѹ҆́бѡ вожделѣ́вшїи пи́щи, показа́нїемъ по́сланыхъ, и҆ ѿ нѹ́жнагѡ хотѣ́нїѧ ѿвратѧ́тсѧ, сі́и же вма́лѣ скѹ́дни бы́вше, и҆ стра́нна приѡбща́тсѧ вкѹше́нїѧ.


text:
Подоба́ше бо на ѻ҆́ныхъ ѹ҆́бѡ неизбѣ́жнѣй нищетѣ̀ наитѝ мѹчи́телствѹющихъ, си҄мъ же то́кмѡ показа́ти, ка́кѡ вразѝ и҆́хъ мѹ́чишасѧ.


text:
И҆́бо є҆гда̀ тѣ҄мъ на́йде же́стокъ ѕвѣре́й гнѣ́въ, и҆ ѹ҆грызе́ньми сверѣ́пыхъ и҆стреблѧ́хѹсѧ ѕмїє́въ,


text:
но не до конца̀ пребы́сть гнѣ́въ тво́й: въ наказа́нїе же вма́лѣ смѹще́ни бы́ша, зна́менїе и҆мѣ́юще спасе́нїѧ, на воспомина́нїе за́повѣди зако́на твоегѡ̀:


text:
тѣ́хъ бо а҆крї҄ды и҆ мѹ҄хи поби́ша ѹ҆грызе́нїемъ, и҆ не ѡ҆брѣ́тесѧ цѣльба̀ дѹша́мъ и҆́хъ, ѩ҆́кѡ досто́йни бѧ́хѹ ѿ таковы́хъ мѹ́читисѧ.


text:
Сынѡ́въ же твои́хъ нижѐ ѩ҆дови́тыхъ ѕмїє́въ зѹ́бы ѡ҆долѣ́ша: мл҇ть бо твоѧ̀ прихожда́ше и҆ и҆зцѣлѧ́ше и҆̀хъ.


text:
Въ па́мѧть бо слове́съ твои́хъ бѧ́хѹ ѹ҆сѣ́чени и҆ ско́рѡ и҆зцѣлѧ́хѹсѧ, да не во глѹбинѹ̀ впа́дше забве́нїѧ ѿлѹча́тсѧ твоегѡ̀ бл҃годѣѧ́нїѧ:


text:
Человѣ́къ же ѹ҆бива́етъ ѹ҆́бѡ ѕло́бою свое́ю: и҆зше́дшагѡ же дѹ́ха не возврати́тъ, нижѐ па́ки призыва́етъ дѹ́шѹ взѧ́тѹю.


text:
ѿмета́ющїисѧ бо тебѐ вѣ́дѣти нечести́вїи, въ крѣ́пости мы́шцы твоеѧ̀ бїе́ни бы́ша стра́нными дождьмѝ и҆ гра́дами, и҆ бѹ́рѧми гони́ми неизбѣ́жнѡ, и҆ ѻ҆гне́мъ растаева́еми.


text:
Пресла́вное бо, въ водѣ̀ всѧ҄ ѹ҆гаша́ющей мно́жае дѣ́йствоваше ѻ҆́гнь: спобо́рникъ бо є҆́сть мі́ръ ѡ҆ пра́ведныхъ.


text:
Ѻ҆вогда́ бо ѹ҆́бѡ ѹ҆кроща́шесѧ пла́мень, да не сожже́тъ по́сланныхъ живо́тныхъ на нечєсти́выѧ: но сі́и зрѧ́ще да вѣ́дѧтъ, ѩ҆́кѡ ѿ бж҃їѧ сѹда̀ стра́ждѹтъ гоне́нїе.


text:
Ѻ҆вогда́ же и҆ междѹ̀ водо́ю вы́ше си́лы ѻ҆́гненныѧ палѧ́ше, да беззакѡ́нныѧ землѝ порождє́нїѧ растли́тъ.


text:
Вмѣ́стѡ же си́хъ а҆́гг҃лскою пи́щею пита́лъ є҆сѝ лю́ди твоѧ҄, и҆ ѹ҆гото́ванъ хлѣ́бъ съ небесѐ посла́лъ є҆сѝ и҆̀мъ без̾ трѹда̀, всѧ́кое ѹ҆слажде́нїе въ себѣ̀ и҆мѣ́ющь и҆ ко всѧ́комѹ сли́чный вкѹше́нїю.


text:
Сѹщество́ бо твоѐ сла́дость твою̀ ко сынѡ́мъ пока́зоваше, и҆ ѹ҆гожда́ѧ є҆ди́нагѡ коегѡ́ждо во́ли, ѩ҆́коже кто̀ хотѧ́ше, превраща́шесѧ.


text:
Снѣ́гъ же и҆ ле́дъ терпѧ́хѹ ѻ҆́гнь и҆ не растаѧва́хѹ: да ѹ҆вѣ́дѧтъ, ѩ҆́кѡ плоды̀ врагѡ́въ и҆стреблѧ́ше ѻ҆́гнь горѧ́щь во гра́дѣ и҆ въ дожде́хъ блиста́ющь:


text:
Творе́нїе бо, тебѣ̀ творцѹ̀ всѣ́хъ слѹжа́щее, распростира́етсѧ на мѹ́кѹ проти́вѹ непра́ведныхъ и҆ легча́е твори́тсѧ во благодѣѧ́нїе ра́ди на тѧ̀ надѣ́ющихѧ.


text:
Сегѡ̀ ра́ди и҆ тогда̀ во всѧ҄ преѡбразѹ́емое всѣ́хъ корми́телницѣ блгдти твое́й слѹжа́ше къ во́ли тре́бѹющихъ:


text:
да наѹча́тсѧ сы́нове твоѝ, и҆̀хже возлюби́лъ є҆сѝ, гд҇и, ѩ҆́кѡ не рождє́нїѧ плодѡ́въ пита́ютъ человѣ́ка, но сло́во твоѐ тебѣ̀ вѣ́рѹющихъ соблюда́етъ.


text:
да зна́емо бѹ́детъ <n>(всѣ҄мъ)</n>, ѩ҆́кѡ подоба́етъ предвари́ти со́лнце на благодаре́нїе тебѣ̀ и҆ къ восто́кѹ свѣ́та тебѣ̀ поклони́тисѧ.


text:
Вели́цы бо сѹ́ть сѹдѝ твоѝ, <n>(гд҇и,)</n> и҆ неизглаго́ланни: сегѡ̀ ра́ди ненака҄занныѧ дѹ́ши заблѹди́ша.


text:
Возмнѣ́вше бо наси́льствовати ѩ҆зы́къ ст҃ы́й беззако́ннїи, ѹ҆́зницы тмы̀ и҆ до́лгою но́щїю свѧ́зани, заключе́ни под̾ кро́вы, бѣглецы̀ вѣ́чнагѡ провѣ́дѣнїѧ лежа́ша.


text:
Ѹ҆таи́тисѧ бо мнѧ́ще въ сокрове́нныхъ грѣсѣ́хъ, мра́чнымъ забве́нїѧ покрыва́ломъ расточе́ни бы́ша, ѹ҆жаса́ющесѧ лю́тѣ и҆ страши́лищами возмѹще́ни:


text:
ниже́ бо содержа́й и҆̀хъ верте́пъ без̾ стра́ха сохранѝ, шѹ́мы же сходѧ́ще возмѹща́хѹ и҆̀хъ, и҆ привидѣ҄нїѧ дрѧ҄хлаѧ печа́льными ли́цами ѩ҆влѧ́хѹсѧ.


text:
И҆ ѻ҆́гненнаѧ ѹ҆́бѡ ни є҆ди́на си́ла можа́ше ѡ҆свѣща́ти, нижѐ ѕвѣ́здъ свѣ́тлїи пла́менїе просвѣти́ти можа́хѹ въ тѹ̀ но́щь стра́шнѹю.


text:
ѩ҆влѧ́шесѧ же и҆̀мъ то́кмѡ внеза́пный ѻ҆́гнь стра́ха и҆спо́лнь: ѹ҆страша́еми же неви́димымъ ѻ҆́нымъ призра́комъ, мнѧ́хѹ гѡ́ршаѧ бы́ти ви҄димаѧ.


text:
Волше́бнагѡ же хѹдо́жества предлежа́хѹ посмѣѧ҄нїѧ, и҆ ѡ҆ премѹ́дрости велича́нїѧ ѡ҆бличе́нїе ѹ҆кори́зненно:


text:
ѡ҆бѣща́ющїисѧ бо и҆згна́ти стра́хи и҆ смѹщє́нїѧ ѿ дѹшѝ болѧ́щїѧ, сі́и посмѣѧ́телнымъ стра́хомъ болѧ́хѹ.


text:
И҆́бо а҆́ще и҆ ничто́же и҆̀хъ мѧте́жное ѹ҆страша́ше, ѕвѣре́й прехо́дами и҆ ѕмїє́въ звизда́ньми подви́жени погиба́хѹ тре́петни, и҆ а҆́ера ѿню́дъ неизбѣ́жнагѡ ѿрица́ющесѧ ви́дѣти.


text:
Боѧзли́ваѧ бо ѕло́ба, свои́мъ свидѣ́телствомъ ѡ҆сѹжда́ема, вы́нѹ прїе́млетъ во ѹ҆́мъ лю҄таѧ, содержи́ма со́вѣстїю.


text:
А҆ и҆̀же въ немощнѹ́ю пои́стиннѣ но́щь, и҆ ѿ немощна́гѡ а҆́да верте́пѡвъ наше́дшѹю, сно́мъ тѣ́мже спѧ́щїи,


text:
ѻ҆́во ѹ҆́бѡ страши́лищами мечта́нїй гони́ми бѧ́хѹ, ѻ҆́во же дѹшѝ и҆зчеза́хѹ преда́нїемъ: внеза́пный бо и҆̀мъ и҆ неча́ѧнный стра́хъ на́йде.


text:
Пото́мъ та́кѡ, кто́ либо когда̀ бѣ̀ ѻ҆на́мѡ, низпады́й хранѧ́шесѧ въ темни́цѣ без̾ желѣ́за заключе́нъ:


text:
а҆́ще бо земледѣ́латель кто̀ бы́сть, и҆лѝ па́стырь, и҆лѝ трѹдѡ́въ пѹсты́нныхъ дѣ́латель, пред̾ѧ́тъ бы́въ, неизбѣ́жнѹю терпѧ́ше нѹ́ждѹ:


text:
є҆ди́нымъ бо ѹ҆́жемъ тмы̀ всѝ бѧ́хѹ свѧ́зани. А҆́ще дѹ́хъ звизда́ѧй, и҆лѝ междѹ̀ ча́стыхъ древе́сныхъ вѣ́твей пти́чїй гла́съ сладкопѣ́снивый, и҆лѝ си́ла водна́ѧ текѹ́щи ѕѣ́лнѣ,


text:
и҆лѝ шѹ́мъ ѕѣ́лный низпа́дающихъ ка́менїй, и҆лѝ и҆гра́ющихъ живо́тныхъ тече́нїе неви́димое, и҆лѝ рыка́ющихъ лю́тыхъ ѕвѣре́й гла́съ, и҆лѝ ѿзыва́ющьсѧ ѿ де́брей го́рскихъ гла́съ, разслаблѧ́хѹ ѻ҆́ныхъ ѹ҆страша́юще.


text:
на є҆ди́ныхъ же ѻ҆́ныхъ простира́шесѧ тѧ́жкаѧ но́щь, ѡ҆́бразъ бѹ́дѹщагѡ и҆́хъ воспрїѧ́тїѧ тмы̀: са́ми же себѣ̀ бы́ша тмы̀ тѧжча́йшїи.


text:
Преподѡ́бнымъ же твои҄мъ превели́къ бѣ̀ свѣ́тъ: и҆́хже ѹ҆́бѡ гла́съ слы́шаше, ѡ҆́браза же не ви́дѧще, зане́же ѹ҆́бѡ и҆ ѻ҆нѝ <n>(тогѡ́жде)</n> не страда́хѹ, ѹ҆блажа́хѹ.


text:
Си́хъ ра́ди сто́лпъ ѻ҆гнегорѧ́щь, вожда̀ ѹ҆́бѡ невѣ́домагѡ пѹтьше́ствїѧ, со́лнце же невреди́телное любоче́стнагѡ стра́нствованїѧ по́далъ є҆сѝ.


text:
Досто́йни бо ѻ҆нѝ лиши́тисѧ свѣ́та и҆ блюсти́сѧ во тмѣ̀, и҆̀же заключе́ныхъ стрежа́хѹ сынѡ́въ твои́хъ, и҆́миже и҆мѧ́ше нетлѣ́нный зако́на свѣ́тъ вѣ́кѹ да́тисѧ.


text:
Совѣ́товавшихъ же и҆́хъ ѹ҆бива́ти младе́нцы преподо́бныхъ, и҆ є҆ди́номѹ ѿложе́нѹ ча́дѹ и҆ спасе́нѹ, во ѡ҆бличе́нїе и҆́хъ ѿѧ́лъ є҆сѝ мно́жество ча҄дъ, и҆ кѹ́пнѡ погѹби́лъ є҆сѝ въ водѣ̀ ѕѣ́лнѣй.


text:
Ѻ҆́наѧ бо но́щь пред̾ѹвѣ́дѣна бы́сть ѻ҆тцє́мъ на́шымъ, да тве́рдѡ вѣ́дѹще, и҆̀мже клѧ́твамъ вѣ́роваша, возблагодѹ́шествѹютъ.


text:
Сокрове́ннѡ бо жрѧ́хѹ преподо́бнїи ѻ҆́троцы благи́хъ, и҆ зако́нъ бж҇твенный є҆диномы́слїемъ завѣща́ша, та҄ѧжде подо́бнѡ, блага҄ѧ же и҆ бѣ́дствєннаѧ воспрїима́ти ст҃ы҄мъ, ѻ҆тцє́мъ ѹ҆жѐ предвоспѣва́ющымъ хвалѹ̀.


text:
Противогласѧ́ше же несогла́сный врагѡ́въ во́пль, и҆ плаче́вный слы́шашесѧ гла́съ пла́чѹщихъ младе́нцєвъ.


text:
Подо́бною же ме́стїю ра́бъ кѹ́пнѡ съ господи́номъ казне́нъ бы́сть, и҆ просты́й человѣ́къ съ царе́мъ та҄ѧжде пострада̀:


text:
є҆динодѹ́шнѡ же всѝ во є҆ди́нѣмъ и҆́мени сме́ртнѣмъ ме́ртвыхъ и҆мѣ́ѧхѹ безчи́сленныхъ: ниже́ бо ко погребе́нїю живі́и бѧ́хѹ дово́лни, поне́же во є҆ди́нѣмъ мгнове́нїи честнѣ́йшїй ро́дъ и҆́хъ и҆стребле́нъ бы́сть.


text:
Ѡ҆ всѣ́хъ бо не вѣ́рѹюще ра́ди чародѣѧ́нїй, а҆ ра́ди пе́рвенцєвъ и҆стребле́нїѧ, и҆сповѣ́даша люді́й сынѡ́въ бж҃їихъ бы́ти.


text:
всемогѹ́щее сло́во твоѐ, <n>(гд҇и,)</n> съ нб҃съ ѿ пр҇то́лѡвъ цр҇кихъ же́стокъ ра́тникъ въ среди́нѹ поги́бельныѧ землѝ сни́де.


text:
Ме́чь ѻ҆́стръ нелицемѣ́рное повелѣ́нїе твоѐ носѧ́й, и҆ ста́въ и҆спо́лни всѧ҄ сме́рти: и҆ небесѐ ѹ҆́бѡ каса́шесѧ, стоѧ́ше же на землѝ.


text:
сѡ́нїѧ бо, смѹти́вше и҆̀хъ, сїѐ предвозвѣсти́ша: да не вѣ́дѧще, є҆гѡ́же ра́ди ѕлѣ̀ стра́ждѹтъ, поги́бнѹтъ.


text:
Прикоснѹ́сѧ же нѣ́когда и҆ пра́ведныхъ и҆скѹше́нїе сме́рти, пораже́нїе во пѹсты́ни бы́сть мно́жества: но не до́лгѡ пребы́сть гнѣ́въ.


text:
Потща́всѧ бо мѹ́жъ непоро́ченъ предпобо́рствова, своеѧ̀ слѹ́жбы ѻ҆рѹ́жїе, моли́твѹ и҆ ѳѷмїа́ма ѹ҆милостивле́нїе прине́съ, сопроти́въ ста̀ гнѣ́вѹ и҆ коне́цъ положѝ бѣ́дствованїю, показа́въ, ѩ҆́кѡ тво́й є҆́сть ра́бъ.


text:
Ѡ҆долѣ́ же поража́ющаго не си́лою тѣле́сною, нижѐ ѻ҆рѹ́жїѧ дѣ́йствїемъ, но сло́вомъ покорѝ наказѹ́ющаго, клѧ҄твы ѻ҆тцє́въ и҆ завѣ́ты воспомѧнѹ́въ.


text:
Грома́дами бо ѹ҆жѐ па́дшымъ дрѹ́гъ на дрѹ́га мє́ртвымъ, посредѣ̀ ста́въ, пресѣчѐ гнѣ́въ и҆ раздѣлѝ къ живы҄мъ пѹ́ть.


text:
На ѻ҆де́жди бо поди́ра бѣ̀ ве́сь мі́ръ, и҆ ѻ҆тцє́въ сла҄вы на и҆зваѧ́нїи четырерѧдова́гѡ ка́менїѧ, и҆ вели́чество твоѐ на дїади́мѣ главы̀ є҆гѡ̀.


text:
ѩ҆́кѡ ті́и ѿпѹсти́вшїи, є҆́же ѿитѝ, и҆ со тща́нїемъ предпосла́вше и҆̀хъ, поженѹ́тъ в̾слѣ́дъ раска́ѧвшесѧ:


text:
є҆ще́ бо въ рѹка́хъ и҆мѣ́юще рыда҄нїѧ и҆ сѣ́тѹюще над̾ гроба́ми ме́ртвыхъ, и҆́нъ себѣ̀ взѧ́ша по́мыслъ безѹ́мїѧ, и҆ и҆̀хже молѧ́ще и҆згна́ша, си́хъ а҆́ки бѣглецє́въ гонѧ́хѹ.


text:
Влеча́ше бо и҆̀хъ къ семѹ̀ концѹ̀ досто́йнаѧ нѹ́жда, и҆ приклю́чшихсѧ забы́тїе вложѝ, да и҆ про́чѹю къ мѹче́нїємъ принапо́лнѧтъ ка́знь:


text:
Все́ бо творе́нїе во свое́мъ є҆мѹ̀ ро́дѣ па́ки свы́ше преѡбразова́шесѧ, слѹжа́щее сво́йствєннымъ твои҄мъ повелѣ́нїємъ, да ѻ҆́троцы твоѝ сохранѧ́тсѧ неврежде́ни.


text:
Ѡ҆́блакъ ѡ҆сѣнѧ́ѧй по́лкъ и҆́хъ, и҆ и҆з̾ преждебы́вшїѧ воды̀ ѿкры́тїе сѹхі́ѧ землѝ ѩ҆ви́сѧ, и҆ и҆з̾ мо́рѧ чермна́гѡ пѹ́ть невозбра́ненъ, и҆ по́ле ѕла́чное ѿ волне́нїѧ ѕѣ́лнагѡ:


text:
ѩ҆́коже бо ко́ни насы́тишасѧ, и҆ ѩ҆́кѡ а҆́гнцы взыгра́шасѧ, хва́лѧще тѧ̀, гд҇и, и҆зба́вльшаго и҆̀хъ:


text:
воспомѧнѹ́ша бо є҆щѐ, ѩ҆̀же во ѡ҆бита́нїи и҆́хъ, ка́кѡ ѹ҆́бѡ вмѣ́стѡ рожде́нїѧ живо́тныхъ и҆зведѐ землѧ̀ скнї҄пы, вмѣ́стѡ же ры́бъ и҆зры́гнѹ рѣка̀ мно́жество жа́бъ.


text:
Послѣди́ же ви́дѣша и҆ но́вое рожде́нїе пти́цъ, є҆гда̀ похотѣ́нїемъ подви́гшесѧ, проси́ша сла́достныѧ пи́щи.


text:
Во ѹ҆тѣше́нїе бо взыдо́ша и҆̀мъ ѿ мо́рѧ кра́стєли: и҆ мѹчє́нїѧ грѣ҄шнымъ наидо́ша, не без̾ бы́вшихъ зна́менїй си́лою мо́лнїй: пра́веднѣ бо пострада́ша за своѧ҄ ѕлѡ́бы,


text:
и҆́бо лютѣ́йшее ненавидѣ́нїе стра́нныхъ соверши́ша: и҆ні́и ѹ҆́бѡ незна́емыхъ не прїе́млѧхѹ прише́лцєвъ, сі́и же благодѣ́телей стра́нныхъ порабоща́хѹ.


text:
Сі́и же съ пра́зднествами прїе́мше приѡбщи́вшихсѧ ѹ҆жѐ и҆́хъ ѡ҆бы́чаємъ, жесточа́йшими ѡ҆ѕло́биша трѹда́ми.


text:
Побїе́ни же бы́ша и҆ ѡ҆слѣпле́нїемъ, ѩ҆́коже ѻ҆́нїи при две́рехъ пра́ведника, є҆гда̀ вели́кою ѡ҆бложе́ни тмо́ю, кі́йждо свои́хъ две́рїй прохо́да и҆ска́ше.


text:
Са́ми бо собо́ю стїхї҄и премѣнѧ́ємы, ѩ҆́коже въ гѹ́слехъ гла́сы сли́чїѧ и҆́мѧ премѣнѧ́ютъ, всегда̀ хранѧ́ще звѹ́къ: є҆́же є҆́сть ви́дѣти ѿ зра́ка бы́вшихъ и҆звѣ́стнѡ.


text:
Пла́мень вопрекѝ ѹ҆доботлѣ́нныхъ живо́тныхъ не вредѝ пло́тей въ не́мъ ходѧ́щихъ, нижѐ таѧ́ше ледови́дный ѹ҆добота́ѧй ро́дъ сла́достныѧ пи́щи.


text:
По всемѹ́ бо, гд҇и, возвели́чилъ є҆сѝ лю́ди твоѧ҄ и҆ просла́вилъ є҆сѝ, и҆ не презрѣ́лъ є҆сѝ, во всѧ́цѣмъ вре́мени и҆ мѣ́стѣ предстоѧ́й.


text:
Боѧ́щемѹсѧ гд҇а бла́го бѹ́детъ на послѣ́докъ, и҆ въ де́нь сконча́нїѧ своегѡ̀ ѡ҆брѧ́щетъ благода́ть. Стра́хъ гд҇ень да́ръ ѿ гд҇а и҆ на стезѧ́хъ любле́нїѧ поставлѧ́етъ.


text:
Нача́ло премѹ́дрости боѧ́тисѧ гд҇а, и҆ съ вѣ́рными въ ложеснѣ́хъ созда́сѧ и҆̀мъ: съ человѣ҄ки ѡ҆снова́нїе вѣ́ка ѹ҆гнѣздѝ и҆ съ сѣ́менемъ и҆́хъ ѹ҆вѣ́ритсѧ.


text:
Вѣне́цъ мѹ́дрости стра́хъ гд҇ень, возцвѣта́ѧй ми́ръ и҆ здра́вїе и҆зцѣле́нїѧ: ѻ҆боѧ́ же сѹ́ть да́ры бж҃їи, и҆ разширѧ́етъ весе́лїе лю́бѧщымъ є҆го̀.


text:
И҆ ви́дѣ и҆ сочтѐ ю҆̀: хѹдо́жество и҆ вѣ́дѣнїе ра́зѹма ѡ҆дождѝ, и҆ сла́вѹ держа́щихъ ю҆̀ вознесѐ.


text:
Не возноси́сѧ, да не паде́ши и҆ наведе́ши дѹшѝ твое́й безче́стїе, и҆ ѿкры́етъ гд҇ь та҄йнаѧ твоѧ҄ и҆ посредѣ̀ со́нма низложи́тъ тѧ̀: ѩ҆́кѡ не пристѹпи́лъ є҆сѝ во и҆́стинѣ ко стра́хѹ гд҇ню, и҆ се́рдце твоѐ и҆спо́лнено лѹка́вства.


text:
Воззри́те на дрє́внїѧ ро́ды и҆ ви́дите, кто̀ вѣ́рова гд҇еви и҆ постыдѣ́сѧ; и҆лѝ кто̀ пребы́сть во стра́сѣ є҆гѡ̀ и҆ ѡ҆ста́висѧ; и҆лѝ кто̀ призва̀ є҆го̀, и҆ презрѣ̀ и҆̀;


text:
да впаде́мъ въ рѹ́цѣ гд҇ни, а҆ не въ рѹ́цѣ человѣ́чєски, ѩ҆́кѡ бо вели́чество є҆гѡ̀, та́кѡ и҆ мл҇ть є҆гѡ̀.


text:
Благослове́нїе бо ѻ҆́тчее ѹ҆твержда́етъ до́мы ча҄дъ, клѧ́тва же ма́тернѧ и҆скоренѧ́етъ до ѡ҆снова́нїѧ.


text:
Во и҆збы́тцѣхъ дѣ́лъ твои́хъ не любопы́тствѹй: вѧ҄щшаѧ бо ра́зѹма человѣ́ческагѡ пока҄зана тѝ сѹ́ть:


text:
Воздаѧ́й благода҄ти по́мнимь быва́етъ по си́хъ и҆ во вре́мѧ паде́нїѧ своегѡ̀ ѡ҆брѧ́щетъ ѹ҆твержде́нїе.


text:
и҆ помѹ́читъ є҆го̀ въ наказа́нїи свое́мъ, до́ндеже вѣ́рѹ и҆́метъ дѹшѝ є҆гѡ̀ и҆ и҆скѹ́ситъ є҆го̀ во ѡ҆правда́нїихъ свои́хъ,


text:
А҆́ще є҆́сть въ тебѣ̀ ра́зѹмъ, ѿвѣща́й и҆́скреннемѹ: а҆́ще же нѝ, то̀ бѹ́ди рѹка̀ твоѧ̀ на ѹ҆стѣ́хъ твои́хъ.


text:
И҆ вмѣ́стѡ дрѹ́га не бѹ́ди вра́гъ, и҆́мѧ бо лѹка́во стѹ́дъ и҆ поноше́нїе наслѣ́дитъ: си́це грѣ́шникъ двоѧзы́ченъ.


text:
Во мно́жествѣ старѣ́йшинъ става́й, и҆ а҆́ще кто̀ премѹ́дръ, томѹ̀ прилѣпи́сѧ. всѧ́кѹ по́вѣсть бж҇твеннѹю восхощѝ слы́шати, и҆ при҄тчи ра́зѹма да не ѹ҆бѣжа́тъ тебє̀.


text:
Размышлѧ́й въ повелѣ́нїихъ гд҇нихъ и҆ въ за́повѣдехъ є҆гѡ̀ поѹча́йсѧ пр҇нѡ: то́й ѹ҆тверди́тъ се́рдце твоѐ, и҆ жела́нїе премѹ́дрости дано̀ тѝ бѹ́детъ.


text:
Не и҆щѝ, да бѹ́деши сѹдїѧ̀, є҆гда̀ не возмо́жеши ѿѧ́ти непра҄вды: да не когда̀ ѹ҆бои́шисѧ лица̀ си́льнагѡ и҆ положи́ши собла́знъ въ пра́вости твое́й.


text:
Благода́ть даѧ́нїѧ пред̾ всѧ́кимъ живы́мъ <n>(да бѹ́детъ)</n>, и҆ над̾ мертвеце́мъ не возбранѝ благода́ти.


text:
Съ де́рзымъ не ходѝ на пѹ́ть, ѩ҆́кѡ да не ѡ҆тѧготи́тсѧ на тѧ̀: то́й бо сотвори́тъ по во́ли свое́й, и҆ съ бѹ́йствомъ є҆гѡ̀ поги́бнеши.


text:
Съ ѩ҆́ростивымъ не свари́сѧ и҆ не и҆дѝ съ ни́мъ сквозѣ̀ пѹсты́ню: пред̾ ѻ҆чи́ма бо є҆гѡ̀ кро́вь ѩ҆́кѡ ничто́же є҆́сть, и҆ и҆дѣ́же нѣ́сть по́мощи, та́мѡ низложи́тъ тѧ̀.


text:
ѩ҆́коже сѹдїѧ̀ люді́й свои́хъ, та́кѡ и҆ слѹзѝ є҆гѡ̀, и҆ ѩ҆́коже влады́ка гра́да, та́кѡ и҆ всѝ живѹ́щїи въ не́мъ.


text:
Во всѧ́цѣй непра́вдѣ не держѝ гнѣ́ва на и҆́скреннѧго и҆ не творѝ ни ко́егѡ въ дѣ́лѣхъ досажде́нїѧ.


text:
Нача́ло горды́ни человѣ́кѹ ѿстѹпле́нїе ѿ гд҇а, и҆ є҆гда̀ ѿ сотво́ршаго и҆̀ ѿвраща́етсѧ се́рдце є҆гѡ̀:


text:
Вельмо́жа и҆ сѹдїѧ̀ и҆ си́льный сла́вни бѹ́дѹтъ, и҆ нѣ́сть ѿ ни́хъ ни є҆ди́нъ вѧ́щшїй боѧ́щагѡсѧ гд҇а.


text:
Ни́щїй сла́вимь є҆́сть вѣ́жества ра́ди своегѡ̀, и҆ бога́тый сла́вимь є҆́сть бога́тства ра́ди своегѡ̀.


text:
Прославлѧ́емый же въ нищетѣ̀, а҆ въ бога́тствѣ кольмѝ па́че; безсла́вный же въ бога́тствѣ, а҆ въ нищетѣ̀ кольмѝ па́че;


text:
Во ѡ҆дѣ́ѧнїи ри́зъ не похвали́сѧ и҆ въ де́нь сла́вы не превозноси́сѧ: ѩ҆́кѡ ди҄вна дѣла̀ гд҇нѧ и҆ та҄йна дѣла̀ є҆гѡ̀ пред̾ челѡвѣ́ки.


text:
Ча́до, дѣѧ҄нїѧ твоѧ҄ да не бѹ́дѹтъ ѡ҆ мно́зѣ: а҆́ще ѹ҆мно́жиши, не бѹ́деши непови́ненъ, и҆ а҆́ще сѐ го́ниши, не пости́гнеши, и҆ не ѹ҆тече́ши бѣжа́щь.


text:
и҆ ѻ҆́чи гд҇ни призрѣ́ста є҆мѹ̀ во блага҄ѧ, и҆ воздви́же и҆̀ ѿ смире́нїѧ є҆гѡ̀, и҆ вознесѐ главѹ̀ є҆гѡ̀, и҆ диви́шасѧ ѡ҆ не́мъ мно́зи.


text:
ѩ҆́коже рѧ́бка ѹ҆ловле́наѧ въ клѣ́тцѣ <n>(ѡ҆бглѧ́даетъ)</n>, та́кѡ се́рдце го́рдагѡ, и҆ ѩ҆́коже соглѧ́дникъ назира́етъ паде́нїѧ:


text:
Вселѝ чѹжда́го въ до́мъ тво́й, и҆ разврати́тъ тѧ̀ мѧте́жемъ и҆ чѹ́жда тѧ̀ сотвори́тъ ѿ твои́хъ тѝ.


text:
Добро̀ сотворѝ смире́нномѹ и҆ не да́ждь нечести́вомѹ: возбранѝ хлѣ́бы твоѧ҄ и҆ не да́ждь є҆мѹ̀, да не тѣ́ми тѧ̀ премо́жетъ:


text:
сѹгѹ҄ба бо ѕла҄ ѡ҆брѧ́щеши во всѣ́хъ благи́хъ, ѩ҆̀же а҆́ще сотвори́ши є҆мѹ̀: ѩ҆́кѡ и҆ вы́шнїй возненави́дѣ грѣ́шники и҆ нечести҄вымъ возда́стъ ме́сть.


text:
Е҆гда̀ во благи́хъ бѹ́детъ мѹ́жъ, вразѝ є҆гѡ̀ во печа́ли сѹ́ть, во ѕлы́хъ же є҆гѡ̀ и҆ дрѹ́гъ разлѹчи́тсѧ.


text:
и҆ а҆́ще смири́тсѧ и҆ по́йдетъ пони́кнѹвъ, наста́ви дѹ́шѹ твою̀ и҆ храни́сѧ ѿ негѡ̀, и҆ бѹ́деши є҆мѹ̀ ѩ҆́кѡ ѡ҆чище́но зерца́ло, и҆ ѹ҆разѹмѣ́еши, ѩ҆́кѡ не до конца̀ ѡ҆торжа́вѣ:


text:
не поста́ви є҆го̀ при себѣ̀, да не когда̀ и҆зри́нѹвъ тѧ̀ ста́нетъ на мѣ́стѣ твое́мъ: не посадѝ є҆го̀ ѡ҆деснѹ́ю себє̀, да не пои́щетъ когда̀ сѣда́лища твоегѡ̀, и҆ на послѣ́докъ ѹ҆разѹмѣ́еши словеса̀ моѧ҄ и҆ ѡ҆ глаго́лѣхъ мои́хъ ѹ҆мили́шисѧ.


text:
Кто̀ поми́лѹетъ ѡ҆баѧ́нника ѕмі́емъ ѹ҆сѣ́кнена и҆ всѣ́хъ пристѹпа́ющихъ ко ѕвѣрє́мъ; та́кожде ходѧ́щаго съ мѹ́жемъ грѣ́шникомъ и҆ примѣша́ющагосѧ грѣхѡ́мъ є҆гѡ̀:


text:
Ѹ҆стна́ма свои́ма ѹ҆слади́тъ вра́гъ, и҆ мно́гѡ поше́пчетъ и҆ рече́тъ добро̀ глаго́лѧ: ѻ҆чи́ма свои́ма прослези́тсѧ, а҆ се́рдцемъ свои́мъ ѹ҆совѣ́тѹетъ ври́нѹти тѧ̀ въ ро́въ, и҆ є҆гда̀ ѡ҆брѧ́щетъ вре́мѧ, не насы́титсѧ кро́ве.


text:
покива́етъ главо́ю свое́ю и҆ воспле́щетъ рѹка́ма свои́ма, и҆ мно́гѡ поше́пчетъ и҆ и҆змѣни́тъ лицѐ своѐ.


text:
Бога́тый ѡ҆би́дѹ сотворѝ, и҆ са́мъ приразгнѣ́васѧ: ни́щїй же ѡ҆би́димь бы́сть, и҆ са́мъ приѹмо́литсѧ.


text:
А҆́ще востре́бѹетъ тѧ̀, прельсти́тъ тѧ̀ и҆ возсмѣе́ттисѧ и҆ да́стъ тѝ наде́ждѹ, возглаго́летъ тѝ до́брѣ


text:
и҆ рече́тъ тѝ: є҆́сть ли тѝ что̀ потре́бно; и҆ посрами́тъ тѧ̀ бра́шномъ свои́мъ, до́ндеже и҆стощи́тъ тѧ̀ два́щи и҆лѝ три́щи, и҆ на послѣ́докъ порѹга́еттисѧ.


text:
Не належѝ бесѣ́довати съ ни́мъ и҆ не вѣ́рѹй мно́жайшымъ словесє́мъ є҆гѡ̀: мно́гою бо бесѣ́дою и҆скѹ́ситъ тѧ̀ и҆ ѩ҆́кѡ смѣѧ́сѧ и҆спыта́етъ та҄йнаѧ твоѧ҄.


text:
Неми́лостивъ є҆́сть не соблюда́ѧй слове́съ и҆ не пощади́тъ <n>(ѡ҆сла́бити)</n> ѡ҆ѕлобле́нїѧ твоегѡ̀ и҆ ѹ҆́зъ.


text:
ѩ҆́кѡ ли́стъ расплоща́ѧсѧ на дре́вѣ ча́стѣ, ѻ҆́въ ѹ҆́бѡ спа́даетъ, дрѹгі́й же прозѧба́етъ: та́кожде и҆ ро́дъ пло́ти и҆ кро́ви, ѻ҆́въ ѹ҆́бѡ ѹ҆мира́етъ, ѻ҆́въ же роди́тсѧ.


text:
Ѡ҆бита́ѧй бли́з̾ до́мѹ є҆ѧ̀ и҆ вбїе́тъ ко́лъ въ стѣ́ны є҆ѧ̀, поста́витъ ски́нїю свою̀ вскра́й є҆ѧ̀ и҆ ѡ҆бита́ти бѹ́детъ во ѡ҆би́тели благи́хъ,


text:
Не жела́й ча҄дъ мно́жества неключи́мыхъ, нижѐ весели́сѧ ѡ҆ сынѣ́хъ нечести́выхъ: є҆гда̀ ѹ҆мно́жатсѧ, не весели́сѧ ѡ҆ ни́хъ, а҆́ще нѣ́сть стра́ха гд҇нѧ съ ни́ми.


text:
и҆ та́кѡ ше́сть сѡ́тъ ты́сѧщъ пѣшцє́въ, соше́дшихсѧ въ жестосе́рдїи свое́мъ. И҆ а҆́ще бѹ́детъ є҆ди́нъ жестоковы́йный въ лю́дехъ, ди́вно є҆́сть сїѐ, а҆́ще непови́ненъ бѹ́детъ.


text:
и҆ пѹти҄ є҆гѡ̀ кто̀ пости́гнетъ; и҆ бѹ́рю ю҆́же не ѹ҆́зритъ человѣ́къ, мнѡ́жайшаѧ же дѣ́лъ є҆гѡ̀ въ сокрове́нныхъ:


text:
ѹ҆красѝ во вѣ́къ дѣла̀ своѧ҄, и҆ нача҄ла и҆́хъ въ ро́ды и҆́хъ: нижѐ взалка́ша, нижѐ ѹ҆трѹди́шасѧ, и҆ не преста́ша ѿ дѣ́лъ свои́хъ.


text:
и҆ положѝ стра́хъ є҆гѡ̀ на всѧ́цѣй пло́ти, є҆́же вла́стелствовати ѕвѣрьмѝ <n>(и҆ скѡты̀)</n> и҆ пти́цами.


text:
Число̀ дні́й человѣ́кѹ мно́го лѣ́тъ сто̀: ѩ҆́кѡ ка́плѧ морскі́ѧ воды̀ и҆ зерно̀ песка̀, та́кѡ ма́ло лѣ́тъ въ де́нь вѣ́ка.


text:
Веселѧ́йсѧ се́рдцемъ ѡ҆ ѕлонра́вїи ѡ҆бличе́нъ бѹ́детъ, противлѧ́ѧйсѧ же похоте́мъ вѣнча́етъ живо́тъ сво́й.


text:
Ѡ҆бличѝ и҆́скреннѧго своего̀ пре́жде преще́нїѧ, и҆ да́ждь мѣ́сто зако́нѹ вы́шнѧгѡ. Всѧ́ка премѹ́дрость стра́хъ гд҇ень, и҆ во всѧ́цѣй премѹ́дрости творе́нїе зако́на.


text:
Лѹ́чше є҆́сть ѹ҆малѧ́ѧйсѧ въ ра́зѹмѣ боѧзли́вый, не́жели и҆збы́точествѹѧй мѹ́дростїю и҆ престѹпа́ѧ зако́нъ.


text:
Е҆́сть кова́рство и҆спы́тно, и҆ то̀ непра́ведно, и҆ є҆́сть развраща́ѧй благода́ть и҆звѣща́ти хотѧ̀ сѹ́дъ.


text:
И҆ а҆́ще не́мощїю крѣ́пости возбране́нъ бѹ́детъ согрѣши́ти, а҆́ще ѡ҆брѧ́щетъ вре́мѧ, ѕло̀ сотвори́тъ.


text:
Ко́ль добро̀ є҆́сть ѡ҆бличи́ти, не́жели ѩ҆ри́тисѧ та́йнѡ: и҆ и҆сповѣ́даѧйсѧ ѿ ѹ҆мале́нїѧ возбране́нъ бѹ́детъ.


text:
ма́лѡ да́стъ, а҆ мно́гѡ поноси́ти бѹ́детъ и҆ ѿве́рзетъ ѹ҆ста̀ своѧ҄ ѩ҆́кѡ проповѣ́дникъ: дне́сь взаи́мъ да́стъ, а҆ ѹ҆́трѡ и҆стѧ́жетъ: ненави́димь человѣ́къ таковы́й гд҇ѹ и҆ человѣ́кѡмъ.


text:
Бѹ́й рече́тъ: нѣ́сть мѝ дрѹ́га и҆ нѣ́сть хвалы̀ благи҄мъ мои҄мъ: ѩ҆дѹ́щїи хлѣ́бъ мо́й льсти́ви ѧ҆зы́комъ.


text:
Дѣ́лаѧй зе́млю вознесе́тъ сто́гъ сво́й, и҆ ѹ҆гожда́ѧй вельмо́жамъ ѹ҆ми́лостивитъ ѡ҆ непра́вдѣ <n>(свое́й)</n>.


text:
Мзда̀ и҆ да́рове ѡ҆слѣплѧ́ютъ ѻ҆́чи премѹ́дрыхъ, и҆ ѩ҆́коже бразды҄ на ѹ҆стѣ́хъ ѿвраща́ютъ ѡ҆бличє́нїѧ.


text:
Сло́во премѹ́дро а҆́ще ѹ҆слы́шитъ разѹ́мный, восхва́литъ є҆̀ и҆ къ немѹ̀ приложи́тъ: ѹ҆слы́ша є҆̀ бѹ́й, и҆ не ѹ҆го́дно є҆мѹ̀ бы́сть, и҆ ѡ҆братѝ є҆̀ за плещы̀ своѧ҄.


text:
ѩ҆́кѡ мѹсїкі́а во пла́чи безвре́меннаѧ по́вѣсть: ра҄ны же и҆ наказа́нїе во всѧ́ко вре́мѧ премѹ́дрости.


text:
Сладча́е пла́чисѧ над̾ ме́ртвымъ, ѩ҆́кѡ почи́лъ є҆́сть: бѹ́ѧгѡ же лѹ́чше сме́рть, не́же живо́тъ ѕо́лъ.


text:
Сключе́нїе древѧ́но свѧ́зано на созида́нїе хра́мины во трѧсе́нїи не расто́ргнетсѧ: та́кожде и҆ се́рдце ѹ҆твержде́но на размышле́нїи совѣ́та во вре́мѧ стра́ха не ѹ҆страши́тсѧ.


text:
кромѣ̀ поноше́нїѧ и҆ горды́ни, и҆ ѿкрове́нїѧ та́йны и҆ ѩ҆́звы ле́стныѧ, си́хъ бо ра́ди ѿбѣжи́тъ всѧ́къ дрѹ́гъ.


text:
Кто̀ да́стъ мѝ во ѹ҆ста̀ моѧ҄ храни́лище и҆ на ѹ҆стнѣ̀ моѝ печа́ть разѹ́мнѹ, да не падѹ́сѧ ѿ ни́хъ, и҆ ѧ҆зы́къ мо́й да не погѹби́тъ мѧ̀;


text:
Гд҇и ѻ҆́ч҃е и҆ влдко живота̀ моегѡ̀, не ѡ҆ста́ви менѐ въ совѣ́тѣ и҆́хъ и҆ не да́ждь мѝ впа́сти въ нѧ̀.


text:
Кто̀ возложи́тъ на помышле́нїе моѐ ра҄ны и҆ на се́рдце моѐ наказа́нїе премѹ́дрости, да ѡ҆ неразѹ́мїихъ мои́хъ не пощадѧ́тъ, и҆ да не пре́йдѹтъ грѣсѝ и҆́хъ;


text:
ѩ҆́кѡ да не ѹ҆мно́жатсѧ невѣ҄дѣнїѧ моѧ҄ и҆ грѣсѝ моѝ премно́зи да не бѹ́дѹтъ, и҆ падѹ́сѧ пред̾ сѹпоста҄ты, и҆ пора́дѹетмисѧ вра́гъ мо́й.


text:
Гд҇и ѻ҆́ч҃е и҆ бж҃е живота̀ моегѡ̀, не да́ждь возноше́нїѧ ѻ҆чи́ма мои́ма и҆ вожделѣ́нїе ѿвратѝ ѿ менє̀.


text:
ѩ҆́коже бо ра́бъ и҆стѧзѹ́емь ча́стѡ ѿ ра҄нъ не ѹ҆ма́литсѧ, та́кожде и҆ клены́йсѧ и҆́менемъ ст҃ы́мъ всегда̀ ѿ грѣха̀ не ѡ҆чи́ститсѧ.


text:
да не ка́кѡ забве́нъ бѹ́деши пред̾ ни́ми, и҆ ѡ҆бы́чаемъ свои́мъ ѡ҆бѹѧ́еши и҆ похо́щеши, дабы̀ ты̀ не роди́лсѧ, и҆ де́нь рожде́нїѧ твоегѡ̀ проклене́ши.


text:
тма̀ ѡ҆́крестъ менє̀, и҆ стѣ́ны закрыва́ютъ мѧ̀, и҆ никто́же мѧ̀ ви́дитъ, когѡ̀ ѹ҆бою́сѧ; грѣхѡ́въ мои́хъ не воспомѧ́нетъ вы́шнїй.


text:
пе́рвое бо ѿ зако́на вы́шнѧгѡ ѿстѹпѝ, и҆ второ́е мѹ́жѹ своемѹ̀ согрѣшѝ, и҆ тре́тїе блѹдо́мъ прелюбодѣ́йствова, ѿ чѹжда́гѡ мѹ́жа ча҄да сотворѝ:


text:
И҆ ѹ҆разѹмѣ́ютъ ѡ҆ста́вльшїисѧ, ѩ҆́кѡ ничто́же лѹ́чше стра́ха гд҇нѧ, и҆ ничто́же сладча́е, то́кмѡ внима́ти за́повѣдемъ гд҇нимъ.


text:
ѩ҆́коже кори́ца и҆ ѩ҆́кѡ а҆спала́ѳъ а҆рѡма́тѡвъ да́хъ воню̀, и҆ ѩ҆́кѡ смѵ́рна и҆збра́нна и҆зда́хъ благоѹха́нїе,


text:
Блаже́нъ живѧ́й со жено́ю разѹ́мною, и҆ и҆́же ѧ҆зы́комъ <n>(свои́мъ)</n> не поползнѹ́сѧ, и҆ и҆́же не порабо́та недосто́йномѹ себѣ̀.


text:
и҆ ѩ҆́коже пти́цѹ и҆з̾ рѹкѝ твоеѧ̀ и҆спѹ́стиши, та́кѡ и҆спѹсти́лъ є҆сѝ и҆́скреннѧго и҆ не ѹ҆лови́ши є҆го̀:


text:
Сѣ́тїю ѹ҆ло́вѧтсѧ веселѧ́щїисѧ ѡ҆ паде́нїи благовѣ́рныхъ, и҆ болѣ́знь и҆знѹри́тъ ѧ҆̀ пре́жде сме́рти и҆́хъ.


text:
Помѧнѝ послѣ҄днѧѧ и҆ преста́ни враждова́ти, <n>(помѧнѝ)</n> и҆стлѣ́нїе и҆ сме́рть и҆ пребыва́й въ за́повѣдехъ.


text:
человѣ́къ бо ѩ҆́ръ разжиза́етъ сва́ръ, и҆ мѹ́жъ грѣ́шникъ возмѧте́тъ дрѹ́ги и҆ посредѣ̀ ми́рныхъ вложи́тъ клеветѹ̀.


text:
ѩ҆ково̀ вещество̀ ѻ҆гнѧ̀, та́кѡ возгори́тсѧ: ѩ҆кова̀ крѣ́пость сва́ра, та́кожде и҆ ѻ҆́гнь разгори́тсѧ:


text:
ѩ҆кова̀ крѣ́пость человѣ́ча, та́кожде ѩ҆́рость є҆гѡ̀ бѹ́детъ, и҆ ѩ҆́коже бога́тство є҆гѡ̀, возвы́ситъ гнѣ́въ сво́й.


text:
А҆́ще подѹ́еши на и҆́скрѹ, возгори́тсѧ: и҆ а҆́ще плю́неши на ню̀, ѹ҆га́снетъ: ѻ҆боѧ́ же и҆зо ѹ҆́стъ твои́хъ и҆схо́дѧтъ.


text:
блаже́нъ, и҆́же ѹ҆кры́етсѧ ѿ негѡ̀, и҆́же не про́йде въ ѩ҆́рости є҆гѡ̀, и҆́же не повлечѐ и҆́га є҆гѡ̀ и҆ ѹ҆́зами є҆гѡ̀ не свѧ́занъ бы́сть:


text:
Ѡ҆ставлѧ́ющїи гд҇а впадѹ́тсѧ въ ѻ҆́нь, и҆ въ ни́хъ возгори́тсѧ и҆ не ѹ҆га́снетъ: по́сланъ бѹ́детъ на нѧ̀ ѩ҆́кѡ ле́въ, и҆ ѩ҆́кѡ па́рдъ погѹби́тъ ѧ҆̀.


text:
слѧцы̀ вы́ю є҆гѡ̀ въ ю҆́ности и҆ сокрѹшѝ ре́бра є҆гѡ̀, до́ндеже мла́дъ є҆́сть, да не когда̀ ѡ҆жестѣ́въ не покори́ттисѧ.


text:
Здра́вїе и҆ крѣ́пость лѹ́чше є҆́сть всѧ́кагѡ зла́та, и҆ тѣ́ло здра́вое, не́жели бога́тство безчи́сленное.


text:
Мѹ́жъ совѣ́тный не пре́зритъ размышле́нїѧ, чѹжды́й же и҆ го́рдый не ѹ҆бои́тсѧ стра́ха и҆ по сотворе́нїи свое́мъ без̾ совѣ́та.


text:
ѩ҆́кѡ вопроше́нїе пра́ведныхъ. Пригото́ви сло́во, и҆ та́кѡ ѹ҆слы́шанъ бѹ́деши: сочета́й наказа́нїе и҆ тогда̀ ѿвѣща́й.


text:
Ѿ ни́хъ блг҇вѝ и҆ вознесѐ, и҆ ѿ ни́хъ ѡ҆ст҃ѝ и҆ къ себѣ̀ прибли́жи, ѿ ни́хъ проклѧ̀ и҆ смирѝ и҆ совратѝ и҆̀хъ ѿ стоѧ́нїѧ и҆́хъ.


text:
ѩ҆́кѡ бре́нїе скѹде́льника въ рѹцѣ̀ є҆гѡ̀, всѝ пѹтїѐ є҆гѡ̀ по и҆зволе́нїю є҆гѡ̀: та́кѡ человѣ́цы въ рѹцѣ̀ сотво́ршагѡ и҆̀хъ, и҆́мже возда́стъ по сѹдѹ̀ своемѹ̀.


text:
<n>(ѩ҆́кѡ)</n> проти́вѹ ѕло́мѹ благо́е и҆ проти́вѹ сме́рти живо́тъ, та́кѡ проти́вѹ благочести́вагѡ грѣ́шникъ. И҆ си́це воззрѝ во всѧ҄ дѣла̀ вы́шнѧгѡ: дво́е дво́е, є҆ди́но проти́вѹ є҆ди́номѹ.


text:
А҆́зъ же послѣ́днїй бдѣ́хъ и҆ наслѣ́дихъ ѩ҆́коже ѿ нача́тка, ѩ҆́коже собира́ѧй в̾слѣ́дъ ѡ҆б̾има́телей вїногра́дныхъ.


text:
ѹ҆стро́й є҆го̀ въ дѣ́лѣхъ, ѩ҆́коже подоба́етъ є҆мѹ̀, и҆ а҆́ще не послѹ́шаетъ, всадѝ є҆го̀ во ѡ҆кѡ́вы.


text:
а҆́ще ѡ҆ѕло́биши є҆го̀ непра́веднѡ, и҆ воста́въ ѿбѣжи́тъ, кі́имъ пѹте́мъ пои́щеши є҆гѡ̀; <n>(не вѣ́си.)</n>


text:
Ѻ҆́чи гд҇ни на лю́бѧщыѧ є҆го̀: защище́нїе си́лы и҆ ѹ҆твержде́нїе крѣ́пости, покро́въ ѿ ва́ра и҆ покро́въ въ полѹ́дне, хране́нїе ѿ претыка́нїѧ и҆ по́мощь ѿ паде́нїѧ:


text:
И҆́же прино́ситъ же́ртвѹ ѿ непра́вды, приноше́нїе поро́чно, и҆ не сѹ́ть во благоволе́нїе да́ры беззако́нныхъ.


text:
Та́кѡ человѣ́къ постѧ́йсѧ ѡ҆ грѣсѣ́хъ свои́хъ и҆ па́ки ходѧ́й и҆ та҄ѧжде творѧ́й, мольбѹ̀ є҆гѡ̀ кто̀ ѹ҆слы́шитъ, и҆ что̀ ѹ҆спѣ̀ смире́нїемъ свои́мъ;


text:
и҆ гд҇ь не заме́длитъ, нижѐ и҆́мать долготерпѣ́ти ѡ҆ ни́хъ, до́ндеже сокрѹши́тъ чрє́сла неми́лостивыхъ.


text:
И҆ ѩ҆зы́кѡмъ возда́стъ ме́сть, до́ндеже потреби́тъ мно́жество досади́телей и҆ ски́птры непра́ведныхъ сокрѹши́тъ:


text:
Гнѣ́вомъ ѻ҆гнѧ̀ поѧде́нъ да бѹ́детъ спаса́ѧйсѧ, и҆ ѡ҆ѕлоблѧ́ющїи люді́й твои́хъ да ѡ҆брѧ́щѹтъ па́гѹбѹ.


text:
Да́ждь свидѣ́телство сѹ́щымъ ѿ нача́ла тва́ремъ твои҄мъ и҆ воздви́гни про҇ро́чєствїѧ сѹ҄щаѧ ѡ҆ и҆́мени твое́мъ:


text:
а҆́ще є҆́сть на ѧ҆зы́цѣ є҆ѧ̀ ми́лость и҆ кро́тость, нѣ́сть мѹ́жъ є҆ѧ̀ то́ченъ сынѡ́мъ человѣ́чєскимъ.


text:
И҆дѣ́же нѣ́сть ѡ҆гра́ды, расхище́но бѹ́детъ и҆мѣ́нїе, и҆ и҆дѣ́же нѣ́сть жены̀, воздо́хнетъ скита́ѧсѧ:


text:
Ѿ совѣ́тника хранѝ дѹ́шѹ твою̀ и҆ разѹмѣ́й пе́рвѣе, что̀ є҆мѹ̀ потре́ба: са́мъ бо себѣ̀ совѣщава́етъ:


text:
да не когда̀ возложи́тъ на тѧ̀ жре́бїй и҆ рече́тъ тѝ: до́бръ пѹ́ть тво́й: и҆ ста́нетъ прѧ́мѡ, ви́дѣти, что̀ сбѹ́детсѧ тебѣ̀.


text:
со жено́ю ѡ҆ ревнѹ́ющей є҆́й и҆ со страшли́вымъ ѡ҆ бра́ни, съ кѹпце́мъ ѡ҆ мѣ́нѣ и҆ со кѹпѹ́ющимъ ѡ҆ прода́жи, со зави́дливымъ ѡ҆ благодаре́нїи


text:
но то́кмѡ съ мѹ́жемъ благоговѣ́йнымъ пр҇нѡ бѹ́ди, є҆го́же а҆́ще позна́еши соблюда́юща за́пѡвѣди гд҇ни,


text:
дѹша́ бо мѹ́жа возвѣща́ти нѣ́когда бо́лѣе ѡ҆бы́че, не́жели се́дмь блюсти́телїе высо́цѣ сѣдѧ́щїи на стра́жи.


text:
Слѣ́дъ и҆змѣне́нїѧ серде́чна лицѐ. Четы́ри ча҄сти происхо́дѧтъ: добро̀ и҆ ѕло̀, живо́тъ и҆ сме́рть: и҆ ѡ҆блада́ѧй и҆́ми всегда̀ ѧ҆зы́къ є҆́сть.


text:
Мѷрова́рецъ си́ми состро́итъ смѣше́нїе, и҆ не сконча́ютсѧ дѣла̀ є҆гѡ̀, и҆ ми́ръ ѿ негѡ̀ є҆́сть на лицы̀ землѝ.


text:
и҆ да́ждь мѣ́сто врачѹ̀, гд҇ь бо є҆го̀ созда̀: и҆ да не ѹ҆дали́тсѧ ѿ тебє̀, потре́бенъ бо тѝ є҆́сть.


text:
Ча́до, над̾ мертвеце́мъ и҆сточѝ сле́зы и҆ ѩ҆́коже ѕлѣ̀ стра́ждѹщь начнѝ пла́чь: и҆ ѩ҆́коже досто́итъ є҆мѹ̀, соскѹ́тай тѣ́ло є҆гѡ̀ и҆ не пре́зри погребе́нїѧ є҆гѡ̀.


text:
Го́рекъ сотворѝ пла́чь и҆ рыда́нїе тепло̀, и҆ сотворѝ сѣ́тованїе, ѩ҆́коже є҆мѹ̀ досто́итъ, де́нь є҆ди́нъ и҆ два̀ хѹле́нїѧ ра́ди, и҆ ѹ҆тѣ́шисѧ печа́ли ра́ди:


text:
Премѹ́дрость кни́жника во благовре́менїи пра́зднества, и҆ ѹ҆малѧ́ѧйсѧ дѣѧ́нїемъ свои́мъ ѹ҆премѹ́дритсѧ.


text:
Чи́мъ ѹ҆мѹдри́тсѧ держа́й ѡ҆ра́ло и҆ хвалѧ́йсѧ ѻ҆стно́мъ, гонѧ́й волы̀ и҆ ѡ҆браща́ѧйсѧ въ дѣ́лѣхъ и҆́хъ, и҆ по́вѣсть є҆гѡ̀ въ сынѣ́хъ ю҆́нчихъ;


text:
Та́кѡ всѧ́къ древодѣ́лѧ и҆ а҆рхїте́ктѡнъ, и҆́же нѡ́щи ѩ҆́кѡ дни҄ провожда́етъ, дѣ́лаѧ и҆зваѧ҄нїѧ печа́тей, и҆ прилѣжа́нїе є҆гѡ̀ и҆змѣни́ти разли́чїе:


text:
Та́кожде и҆ кова́чь сѣдѧ̀ бли́з̾ на́ковални и҆ соглѧ́даѧй дѣ́ло желѣ́за: кѹре́нїе ѻ҆гнѧ̀ ѹ҆дрѹчи́тъ тѣ́ло є҆гѡ̀, и҆ теплото́ю пе́щи ѹ҆трѹди́тсѧ:


text:
на престо́лѣ же сѹді́й не сѧ́дѹтъ и҆ завѣ́та сѹдѹ̀ не размы́слѧтъ, нижѐ и҆́мѹтъ и҆звѣща́ти наказа́нїѧ и҆ сѹда̀, и҆ въ при́тчахъ не ѡ҆брѧ́щѹтсѧ:


text:
То́чїю вдаѧ́й дѹ́шѹ свою̀ и҆ размышлѧ́ѧй въ зако́нѣ вы́шнѧгѡ премѹ́дрости всѣ́хъ дре́внихъ взы́щетъ и҆ во про҇ро́чествїихъ поѹча́тисѧ бѹ́детъ:


text:
Се́рдце своѐ вда́стъ ѹ҆́треневати ко гд҇ѹ сотво́ршемѹ є҆го̀ и҆ пред̾ вы́шнимъ помо́литсѧ, и҆ ѿве́рзетъ ѹ҆ста̀ своѧ҄ на моли́твѹ и҆ ѡ҆ грѣсѣ́хъ свои́хъ помо́литсѧ.


text:
Послѹ́шайте менѐ, преподо́бнїи сы́нове, и҆ прозѧ́бните ѩ҆́кѡ ши́пки произраста́ющыѧ при пото́цѣ се́лнѣмъ,


text:
Благослови́те гд҇а во всѣ́хъ дѣ́лѣхъ є҆гѡ̀, дади́те и҆́мени є҆гѡ̀ вели́чїе и҆ и҆сповѣ́дайтесѧ во хвале́нїи є҆гѡ̀,


text:
Нача́ло всѧ́кїѧ потре́бы въ житїѐ человѣ́кѹ, вода̀ и҆ ѻ҆́гнь, и҆ желѣ́зо и҆ со́ль, и҆ семїда́лъ пшени́цы и҆ млеко̀ и҆ ме́дъ, кро́вь гро́здова и҆ ма́сло и҆ ри́за:


text:
въ за́повѣдехъ є҆гѡ̀ возвеселѧ́тсѧ, и҆ на землѝ на потре́бѹ ѹ҆гото́вѧтсѧ, и҆ во бремена́хъ свои́хъ не и҆́мѹтъ прейтѝ сло́ва.


text:
Непра́зднство ве́лїе создано̀ бы́сть всѧ́комѹ человѣ́кѹ, и҆ и҆́го тѧ́жко на сынѣ́хъ а҆да́млихъ, ѿ днѐ и҆схо́да и҆з̾ чре́ва ма́тере и҆́хъ до днѐ погребе́нїѧ въ ма́терь всѣ́хъ.


text:
ѩ҆́рость и҆ за́висть, и҆ мѧте́жъ и҆ молва̀, и҆ стра́хъ сме́рти и҆ вражда̀ и҆ рве́нїе, и҆ во вре́мѧ поко́ѧ на ло́жи со́нъ нощны́й и҆змѣнѧ́етъ ра́зѹмъ є҆гѡ̀:


text:
возмѹще́нъ видѣ́нїемъ се́рдца своегѡ̀, ѩ҆́кѡ и҆збѣжа́въ ѿ лица̀ бра́ни, во вре́мѧ спасе́нїѧ своегѡ̀ воста̀, и҆ дивѧ́сѧ ни при є҆ди́нѣмъ же стра́сѣ.


text:
Мѹ́жъ зрѧ̀ на чѹждѹ́ю трапе́зѹ, нѣ́сть живо́тъ є҆гѡ̀ въ числѣ̀ живота̀: ѡ҆печа́литъ дѹ́шѹ свою̀ чѹжды́ми бра́шны:


text:
Наказа́нїе въ ми́рѣ соблюди́те, ча҄да: премѹ́дрость же сокрове́нна и҆ сокро́вище неѧвле́нно, ка́ѧ по́льза во ѻ҆бои́хъ;


text:
и҆ пред̾ и҆́стиною бж҃їею и҆ завѣ́томъ, и҆ ѿ ѡ҆пе́ртїѧ лакте́й на трапе́зѣ, ѿ прельще́нїѧ взѧ́тїѧ и҆ даѧ́нїѧ,


text:
ѿ повторе́нїѧ и҆ сло́ва слы́шанїѧ и҆ ѿ ѿкрове́нїѧ слове́съ та́йныхъ: и҆ бѹ́деши стыдли́въ и҆́стиннѡ и҆ ѡ҆брѣта́ѧй благода́ть пред̾ всѧ́кимъ человѣ́комъ.


text:
ѡ҆ разли́чїи продаѧ́нїѧ кѹпцє́въ и҆ ѡ҆ наказа́нїи мно́зѣ ча҄дъ, и҆ є҆́же рабѹ̀ лѹка́вѹ ре́бра ѡ҆крова́вити.


text:
Ѡ҆ наказа́нїи неразѹ́мива и҆ бѹ́ѧгѡ, и҆ престарѣ́лагѡ сѹдѧ́щагѡсѧ съ ю҆́ными, и҆ бѹ́деши нака́занъ и҆́стиннѡ и҆ и҆скѹше́нъ пред̾ всѧ́кимъ живѹ́щимъ.


text:
Дще́рь ѻ҆тцѹ̀ сокрове́нно бдѣ́нїе, и҆ попече́нїе ѡ҆ не́й ѿгонѧ́етъ со́нъ: во ю҆́ности свое́й да не когда̀ презрѣ́етъ и҆ сожи́телствѹющи <n>(съ мѹ́жемъ)</n>, да не когда̀ возненави́дѣна бѹ́детъ:


text:
въ дѣ́вствѣ да не когда̀ ѡ҆скверни́тсѧ и҆ во ѻ҆́тчихъ є҆ѧ̀ непра́здна бѹ́детъ, и҆ съ мѹ́жемъ сѹ́щи да не когда̀ престѹ́питъ и҆ сожи́телствѹющи да не когда̀ непло́ды бѹ́детъ.


text:
Над̾ дще́рїю безстѹ́дною ѹ҆твердѝ стра́жѹ, да не когда̀ сотвори́тъ тѧ̀ ѡ҆бра́дованїе врагѡ́мъ, бесѣ́дѹ во гра́дѣ и҆ ѿлѹче́наго ѿ люді́й, и҆ посрами́тъ тѧ̀ въ наро́дѣ мно́зѣ.


text:
Не сотворѝ ли ст҃ы҄мъ гд҇ь повѣ́дати всѧ҄ чѹдеса̀ є҆гѡ̀, ѩ҆̀же ѹ҆твердѝ гд҇ь вседержи́тель, ѹ҆тверди́тисѧ всемѹ̀ во сла́вѣ є҆гѡ̀;


text:
Бе́зднѹ и҆ се́рдце и҆зслѣ́дова и҆ въ кова́рствѣхъ и҆́хъ размы́сли: разѹмѣ̀ бо гд҇ь всѧ́ко вѣ́дѣнїе и҆ призрѣ̀ на зна́менїе вѣ́ка,


text:
<n>(А҆́ки)</n> пе́щь ды́шѹщее въ дѣ́лѣхъ ва́ра, трегѹ́бѡ со́лнце пожига́ющее го́ры: воскѹрє́нїѧ ѻ҆́гнєннаѧ и҆зды́шѹщее и҆ простира́ющее лѹчи҄ ѡ҆мрача́етъ ѻ҆́чи.


text:
Стѹде́нъ вѣ́тръ сѣ́верный возвѣ́етъ, и҆ сме́рзнетсѧ ле́дъ ѿ воды̀: на всѧ́цѣмъ собра́нїи воднѣ́мъ ѡ҆бита́ти и҆́мать, и҆ а҆́ки во броню̀ ѡ҆блече́тсѧ вода̀.


text:
и҆ та́мѡ <n>(сѹ́ть)</n> пресла҄вна и҆ чѹ҄дна дѣла̀ є҆гѡ̀, разли́чїе всѧ́кагѡ живо́тнагѡ, созда́нїе ки́тѡвъ.


text:
Госпо́дствѹюще во ца́рствїихъ свои́хъ и҆ мѹ́жїе и҆мени́ти си́лою, совѣ́тѹюще ра́зѹмомъ свои́мъ, провѣща́вшїи во про҇ро́чествахъ,


text:
премѹ҄драѧ словеса̀ въ наказа́нїи и҆́хъ, и҆́щѹще гла́са мѹсїкі́йска и҆ повѣ́дающе пѡ́вѣсти во писа́нїихъ:


text:
Сѹ́ть ѿ ни́хъ, и҆́же ѡ҆ста́виша и҆́мѧ, є҆́же повѣ́дати хвалы҄: и҆ сѹ́ть, и҆́хже нѣ́сть па́мѧти, и҆ погибо́ша ѩ҆́кѡ не сѹ́щїи, и҆ бы́ша ѩ҆́кѡ не бы́вше, и҆ ча҄да и҆́хъ по ни́хъ.


text:
ѹ҆мно́жити є҆го̀ ѩ҆́кѡ пе́рсть землѝ, и҆ ѩ҆́кѡ ѕвѣ́зды возвы́сити сѣ́мѧ є҆гѡ̀, и҆ наслѣ́дити и҆̀мъ ѿ мо́рѧ до мо́рѧ и҆ ѿ рѣкѝ до кра́ѧ землѝ.


text:
И҆ ѡ҆ ї҆саа́цѣ ѹ҆твердѝ си́це а҆враа́ма ра́ди ѻ҆тца̀ є҆гѡ̀ благослове́нїе всѣ́хъ человѣ́кѡвъ и҆ завѣ́тъ:


text:
Позна̀ є҆го̀ блг҇вє́нїи свои́ми и҆ дадѐ є҆го̀ въ наслѣ́дїе, и҆ раздѣлѝ ча҄сти є҆гѡ̀ на колѣ́нъ двана́десѧть,


text:
Во словесѣ́хъ є҆гѡ̀ зна́мєнїѧ ѹ҆ста́ви и҆ просла́ви є҆го̀ пред̾ лице́мъ царе́й: заповѣ́да є҆мѹ̀ къ лю́демъ свои҄мъ и҆ показа̀ є҆мѹ̀ сла́вѹ свою̀:


text:
и҆ дадѐ є҆мѹ̀ пред̾ лице́мъ за́пѡвѣди, зако́нъ жи́зни и҆ вѣ́дѣнїѧ, є҆́же наѹчи́ти ї҆а́кѡва завѣ́тѹ и҆ сѹдба́мъ є҆гѡ̀ ї҆и҃лѧ.


text:
поста́ви є҆мѹ̀ завѣ́тъ вѣ́ченъ и҆ дадѐ є҆мѹ̀ ї҆ере́йство люді́й, ѹ҆блажѝ є҆го̀ благоѹкраше́нїемъ и҆ препоѧ́са є҆го̀ ѻ҆де́ждою сла́вы,


text:
и҆ ѡ҆крѹжѝ є҆го̀ шипки҄ златы́ми и҆ звонцы҄ мно́гими ѡ҆́крестъ, глаша́ти гла́съ во стѹпа́нїихъ є҆гѡ̀, слы́шанъ твори́ти гла́съ въ це́ркви въ па́мѧть сынѡ́мъ люді́й свои́хъ:


text:
ѻ҆де́ждою ст҃о́ю, со зла́томъ и҆ ѵ҆акі́нѳомъ и҆ порфѵ́рою, дѣ́ломъ пестродѣ́лца, сло́вомъ сѹда̀, ѩ҆вле́ньми и҆́стины,


text:
и҆стка́нною багрѧ́ностїю, дѣ́ломъ хѹдо́жничимъ, ка́мєнїи многоцѣ́нными, и҆зваѧ́ньми печа́ти, въ свѧза́нїи зла́та, дѣ́ломъ каменнодѣ́лателѧ, на па́мѧть въ писа́нїи и҆зва́ѧннѣмъ по числѹ̀ колѣ́нъ ї҆и҃левыхъ:


text:
вѣне́цъ зла́тъ верхѹ̀ кїда́ра, и҆з̾ѡбраже́нїе печа́ти ст҃ы́ни, похвала̀ че́сти, дѣ́ло крѣ́пости, вожделѣ҄нїѧ ѻ҆че́съ краси҄ма прекра҄сна.


text:
Бы́сть є҆мѹ̀ въ завѣ́тъ вѣ́ченъ, и҆ сѣ́мени є҆гѡ̀ во дне́хъ не́ба, слѹжи́ти є҆мѹ̀ вкѹ́пѣ и҆ свѧще́нствовати, и҆ благословлѧ́ти лю́ди є҆гѡ̀ и҆́менемъ є҆гѡ̀.


text:
И҆збра̀ є҆го̀ ѿ всѣ́хъ живы́хъ принестѝ же́ртвѹ гд҇еви, ѳѷмїа́мъ и҆ благоѹха́нїе на па́мѧть, на ѡ҆чище́нїе лю́демъ свои҄мъ.


text:
Дадѐ є҆мѹ̀ за́пѡвѣди своѧ҄, вла́сть въ завѣ́тѣхъ сѹде́бъ, наѹчи́ти ї҆а́кѡва свидѣ́нїємъ и҆ въ зако́нѣ є҆гѡ̀ просвѣти́ти ї҆и҃лѧ.


text:
Воста́ша на́нь чѹжді́и, и҆ возревнова́ша є҆мѹ̀ въ пѹсты́ни мѹ́жїе, и҆́же при даѳа́нѣ и҆ а҆вїрѡ́нѣ, и҆ со́нмъ коре́овъ въ ѩ҆́рости и҆ гнѣ́вѣ.


text:
Хлѣ́бъ въ пе́рвыхъ ѹ҆гото́ва на сы́тость: и҆́бо жє́ртвы гд҇ни ѩ҆́сти бѹ́дѹтъ, ѩ҆̀же дадѐ є҆мѹ̀ и҆ сѣ́мени є҆гѡ̀.


text:
Ѻ҆ба́че въ землѝ люді́й не наслѣ́дствитъ, и҆ въ лю́дехъ не бѹ́детъ є҆мѹ̀ ча́сти: са́мъ бо ча́сть є҆гѡ̀ и҆ наслѣ́дїе.


text:
И҆ фїнее́съ сы́нъ є҆леаза́ровъ тре́тїй во сла́вѣ, є҆гда̀ ревнова́ше стра́хѹ гд҇ню, и҆ ста̀ въ превраще́нїи люді́й бла́гостїю ѹ҆се́рдїѧ дѹшѝ своеѧ̀, и҆ ѹ҆молѝ ѡ҆ ї҆и҃ли.


text:
Сегѡ̀ ра́ди поста́вленъ є҆мѹ̀ бы́сть завѣ́тъ ми́ренъ, предста́телемъ бы́ти ст҃ы́хъ и҆ лю́демъ є҆гѡ̀, да бѹ́детъ є҆мѹ̀ и҆ сѣ́мени є҆гѡ̀ свѧще́нства вели́чество во вѣ́къ.


text:
И҆ завѣ́тъ даві́дѹ, сы́нѹ ї҆ессе́овѹ ѿ колѣ́на ї҆ѹ́дова, наслѣ́дство царѧ̀ сы́на ѿ сы́на є҆ди́нагѡ: достоѧ́нїе свѧще́нства а҆арѡ́нѹ и҆ сѣ́мени є҆гѡ̀.


text:
Да да́стъ на́мъ премѹ́дрость въ сердца́хъ на́шихъ сѹди́ти лю́демъ є҆гѡ̀ въ пра́вдѹ, да не потребѧ́тсѧ блага҄ѧ и҆́хъ и҆ сла́ва и҆́хъ въ ро́ды и҆́хъ.


text:
и҆́же бы́сть по и҆́мени своемѹ̀ вели́къ на спасе́нїе и҆збра́нныхъ є҆гѡ̀, мсти́ти востаю́щымъ <n>(на́нь)</n> врагѡ́мъ, ѩ҆́кѡ да наслѣ́дствитъ ї҆и҃лѧ.


text:
Призва̀ вы́шнѧго си́льна, є҆гда̀ ѡ҆скорблѧ́хѹ є҆го̀ вразѝ ѡ҆́крестъ, и҆ послѹ́ша є҆го̀ ве́лїй гд҇ь: ка́менїемъ гра́днымъ си́лы крѣ́пкїѧ


text:
да позна́ютъ ѩ҆зы́цы всеѻрѹ́жїе є҆гѡ̀, ѩ҆́кѡ пред̾ гд҇емъ бра́нь є҆гѡ̀: и҆́бо послѣ́дова могѹ́тномѹ.


text:
И҆ во дни҄ мѡѷсе́ѡвы сотворѝ ми́лость се́й и҆ хале́въ сы́нъ ї҆ефонні́инъ, ста́ти проти́вѹ врага̀, ѹ҆держа́ти лю́ди ѿ грѣ҄хъ и҆ ѹ҆толи́ти ро́потъ лѹка́вства:


text:
и҆ та҄ два̀ сѹ҄ща спасє́на бы́ста ѿ шестѝ сѡ́тъ ты́сѧщъ пѣшцє́въ, ввестѝ и҆̀хъ въ наслѣ́дствїе, въ зе́млю точа́щѹю млеко̀ и҆ ме́дъ.


text:
И҆ дадѐ гд҇ь хале́вѹ крѣ́пость, и҆ да́же до ста́рости пребы́сть ѹ҆ негѡ̀, взы́ти є҆мѹ̀ на высотѹ̀ землѝ, и҆ сѣ́мѧ є҆гѡ̀ ѡ҆бдержа̀ наслѣ́дїе:


text:
И҆ сѹдїи҄ кі́йждо и҆́менемъ свои́мъ, є҆ли́кихъ не любодѣ́йствова се́рдце, и҆ є҆ли́цы не ѿврати́шасѧ ѿ гд҇а, и҆ па́мѧть и҆́хъ во благослове́нїихъ:


text:
Возлю́бленъ гд҇емъ свои́мъ самѹи́лъ про҇ро́къ гд҇ень ѹ҆стро́и ца́рство и҆ пома́за кнѧ҄зи над̾ людьмѝ є҆гѡ̀:


text:
И҆ призва̀ гд҇а си́льна, є҆гда̀ ѡ҆скорблѧ́хѹ є҆го̀ вразѝ є҆гѡ̀ ѡ҆́крестъ, приноше́нїемъ а҆́гнца ссѹ́щагѡ млеко̀:


text:
И҆ пре́жде вре́мене ѹ҆спе́нїѧ вѣ́ка свидѣ́телствова пред̾ гд҇емъ и҆ хрїсто́мъ є҆гѡ̀: и҆мѣ́нїѧ и҆ до сапѡ́гъ ѿ всѧ́кїѧ пло́ти не взѧ́хъ: и҆ не сотворѝ є҆мѹ̀ поноше́нїѧ <n>(ни є҆ди́нъ)</n> человѣ́къ.


text:
И҆ по ѹ҆спе́нїи свое́мъ про҇ро́чествова и҆ показа̀ царе́ви кончи́нѹ є҆гѡ̀: и҆ вознесѐ ѿ землѝ гла́съ сво́й, про҇ро́чествомъ и҆стреби́ти беззако́нїе люді́й.


text:
Призва́ бо гд҇а вы́шнѧгѡ, и҆ вдадѐ въ десни́цѹ є҆гѡ̀ крѣ́пость низложи́ти человѣ́ка си́льна на бра́ни, вознестѝ ро́гъ люді́й свои́хъ.


text:
Си́це во тма́хъ просла́ви є҆го̀ и҆ восхвалѝ є҆го̀ во блг҇ве́нїихъ гд҇нихъ, внегда̀ носи́ти є҆мѹ̀ вѣне́цъ сла́вы.


text:
Потреби́ бо врагѝ ѡ҆́крестъ и҆ ѹ҆ничижѝ фѷлїсті́млѧны проти́вники: да́же додне́сь сокрѹшѝ и҆̀мъ ро́гъ.


text:
Дадѐ во пра́здницѣхъ благолѣ́пїе и҆ ѹ҆красѝ времена̀ да́же до сконча́нїѧ, внегда̀ воспѣва́ти и҆̀мъ и҆́мѧ ст҃о́е є҆гѡ̀ и҆ ѿ ѹ҆́тра гласи́ти во свѧти́лищи.


text:
Гд҇ь ѿѧ̀ грѣхѝ є҆гѡ̀ и҆ вознесѐ во вѣ́къ ро́гъ є҆гѡ̀, и҆ дадѐ є҆мѹ̀ завѣ́тъ ца́рскїй и҆ престо́лъ сла́вы во ї҆и҃ли.


text:
соломѡ́нъ воцари́сѧ во дне́хъ ми́ра, ѩ҆́кѡ бг҃ъ препоко́и ѡ҆́крестъ, да сози́ждетъ до́мъ во и҆́мѧ є҆гѡ̀ и҆ да ѹ҆гото́витъ свѧти́лище во вѣ́къ.


text:
да́лъ є҆сѝ поро́къ сла́вѣ твое́й и҆ ѡ҆скверни́лъ є҆сѝ сѣ́мѧ твоѐ, нанестѝ гнѣ́въ на ча҄да твоѧ҄, и҆ ѹ҆мили́тисѧ ѡ҆ безѹ́мїи твое́мъ: є҆́же раздѣли́тисѧ на дво́е ца́рствѹ, и҆ ѿ є҆фре́ма нача́тисѧ ца́рствѹ непокори́вѹ.


text:
Гд҇ь же не ѡ҆ста́витъ мл҇ти своеѧ̀ и҆ не растли́тъ ѿ дѣ́лъ свои́хъ, нижѐ и҆стреби́тъ и҆збра́ннагѡ своегѡ̀ и҆зча́дїй и҆ сѣ́мѧ возлюби́вшагѡ є҆го̀ не и҆́зметъ.


text:
впи́санъ во ѡ҆бличє́нїѧ на времена̀, ѹ҆толи́ти гнѣ́въ пре́жде ѩ҆́рости и҆ ѡ҆брати́ти се́рдце ѻ҆́тчее къ сы́нѹ и҆ ѹ҆стро́ити кѡлѣ́на ї҆а҄кѡвлѧ.


text:
И҆лїа̀, и҆́же ви́хромъ покрове́нъ бы́сть, и҆ є҆лїссе́й и҆спо́лнисѧ дѹ́ха є҆гѡ̀ и҆ во дни҄ своѧ҄ не поколеба́сѧ ѿ кнѧзе́й, и҆ не премо́же є҆гѡ̀ никто́же:


text:
Во всѣ́хъ си́хъ не пока́ѧшасѧ лю́дїе и҆ не ѿстѹпи́ша ѿ грѣ҄хъ свои́хъ, до́ндеже плѣне́ни бы́ша ѿ землѝ своеѧ̀ и҆ расточе́ни бы́ша по все́й землѝ.


text:
Е҆зекі́а ѹ҆твердѝ гра́дъ сво́й и҆ введѐ посредѣ̀ є҆гѡ̀ во́дѹ: и҆скопа̀ желѣ́зомъ ка́мень и҆ созда̀ и҆сто́чники вода́мъ.


text:
Во дне́хъ є҆гѡ̀ взы́де сеннахирі́мъ и҆ посла̀ раѱа́ка, и҆ воздви́же рѹ́кѹ свою̀ на сїѡ́на и҆ возвели́чисѧ горды́нею свое́ю.


text:
Сотвори́ бо є҆зекі́а ѹ҆го́дное гд҇еви и҆ ѹ҆крѣпи́сѧ на пѹте́хъ даві́да ѻ҆тца̀ своегѡ̀, ѩ҆̀же заповѣ́да и҆са́їа, про҇ро́къ ве́лїй и҆ вѣ́ренъ въ видѣ́нїи свое́мъ.


text:
ѡ҆ѕло́биша бо є҆го̀, и҆ то́й во чре́вѣ ѡ҆свѧще́нъ бы́сть про҇ро́къ и҆скорени́ти и҆ ѡ҆ѕло́бити и҆ погѹби́ти, та́кожде созда́ти и҆ насади́ти.


text:
И҆ ѻ҆боюна́десѧте про҇ро́кѡвъ да процвѣтѹ́тъ кѡ́сти ѿ мѣ́стъ свои́хъ: ѹ҆тѣ́ши бо ї҆а́кѡва и҆ и҆зба́вилъ ѧ҆̀ вѣ́рою наде́жды.


text:
та́кожде ї҆исѹ́съ сы́нъ ї҆ѡседе́ковъ: и҆̀же во дни҄ своѧ҄ созда́ста до́мъ и҆ воздвиго́ста це́рковь ст҃ѹ гд҇еви, ѹ҆гото́ванѹ во сла́вѹ вѣ́ка.


text:
И҆ неемі́и на мно́зѣ <n>(бѹ́ди)</n> па́мѧть, воздви́гшемѹ на́мъ стѣ́ны па́дшыѧ и҆ поста́вльшемѹ двє́ри и҆ завѡ́ры и҆ воздви́гшемѹ до́мы па́дшыѧ на́шѧ.


text:
Нижѐ ѩ҆́кѡ ї҆ѡ́сифъ бы́сть мѹ́жъ, во́ждь бра́тїи, ѹ҆твержде́нїе лю́демъ, и҆ кѡ́сти є҆гѡ̀ посѣщє́ны бы́ша.


text:
Сі́мѡнъ сы́нъ ѻ҆ні́инъ ї҆ере́й вели́кїй, и҆́же въ животѣ̀ свое́мъ состро́и до́мъ и҆ во дни҄ своѧ҄ ѹ҆твердѝ це́рковь.


text:
ѩ҆́кѡ цвѣ́тъ ши́пкѡвъ во дне́хъ весе́нныхъ, ѩ҆́кѡ крі́нъ при и҆схо́дищихъ воды̀, ѩ҆́кѡ стебло̀ лїва́ново во дне́хъ жа́твы:


text:
Внегда̀ взима́ти є҆мѹ̀ ѻ҆де́ждѹ сла́вы и҆ ѡ҆блача́тисѧ є҆мѹ̀ въ соверше́нїе хвале́нїѧ, въ восхожде́нїи ѻ҆лтарѧ̀ ст҃а́гѡ просла́ви ѻ҆де́ждѹ ст҃ы́ни.


text:
ѡ҆́крестъ є҆гѡ̀ вѣне́цъ бра́тїи, ѩ҆́кѡ прозѧбе́нїе ке́дрско въ лїва́нѣ, и҆ ѡ҆крѹжи́ша є҆го̀ ѩ҆́кѡ сте́блїе фі́нїково:


text:
и҆ всѝ сы́нове а҆арѡ҄ни во сла́вѣ свое́й, и҆ приноше́нїе гд҇не въ рѹка́хъ и҆́хъ пред̾ всѣ́мъ собо́ромъ ї҆и҃левымъ.


text:
прострѐ на ча́шѹ возлїѧ́нїѧ рѹ́кѹ свою̀, и҆згнетѐ ѿ кро́ве гро́здныѧ, возлїѧ̀ на ѡ҆снова́нїе ѻ҆лтарѧ̀ въ воню̀ благоѹха́нїѧ вы́шнемѹ всѣ́хъ цр҃е́ви.


text:
Тогда̀ возопи́ша сы́нове а҆арѡ҄ни, трѹба́ми ко́ваными вострѹби́ша, ѹ҆слы́шанъ сотвори́ша гла́съ вели́къ на па́мѧть пред̾ вы́шнимъ.


text:
Тогда̀ всѝ лю́дїе ѻ҆́бще приспѣ́ша и҆ падо́ша ни́цы на землѝ поклони́тисѧ гд҇еви своемѹ̀ вседержи́телю бг҃ѹ вы́шнемѹ:


text:
и҆ помоли́шасѧ лю́дїе гд҇ѹ вы́шнемѹ моли́твою пред̾ мл҇тивымъ, до́ндеже соверши́сѧ красота̀ гд҇нѧ, и҆ слѹ́жбѹ свою̀ сконча́ша.


text:
Тогда̀ соше́дъ воздви́же рѹ́ки своѧ҄ на ве́сь собо́ръ сынѡ́въ ї҆и҃левыхъ, да́ти бл҃гослове́нїе гд҇еви ѿ ѹ҆сте́нъ свои́хъ и҆ и҆́менемъ є҆гѡ̀ похвали́тисѧ.


text:
И҆ нн҃ѣ благослове́нїе бг҃а всѣ́хъ, вє́лїѧ творѧ́щагѡ є҆ди́нагѡ всю́дѹ, возносѧ́щагѡ дни҄ на́шѧ ѿ ложе́снъ и҆ творѧ́щагѡ съ на́ми по мл҇ти свое́й:


text:
Наказа́нїе ра́зѹма и҆ вѣ́дѣнїѧ начерта̀ въ кни́зѣ се́й ї҆исѹ́съ сы́нъ сїра́ховъ, ї҆ер҇ли́млѧнинъ, и҆́же ѡ҆дождѝ премѹ́дрость ѿ се́рдца своегѡ̀.


text:
Моли́тва ї҆исѹ́са сы́на сїра́хова. И҆сповѣ́мсѧ тебѣ̀, гд҇и цр҃ю̀, и҆ восхвалю̀ тебѐ, бг҃а сп҃са моего̀, и҆сповѣ́даюсѧ и҆́мени твоемѹ̀,


text:
и҆ и҆зба́вилъ є҆сѝ тѣ́ло моѐ ѿ па́гѹбы и҆ ѿ сѣ́ти клеветы̀ ѧ҆зы́чныѧ, ѿ ѹ҆сте́нъ дѣ́лающихъ лжѹ̀, и҆ на проти́вѧщихсѧ мѝ бы́лъ є҆сѝ помо́щникъ,


text:
и҆з̾ глѹбины̀ чре́ва а҆́дова и҆ ѿ ѧ҆зы́ка нечи́ста и҆ словесѐ ло́жна, ко царю̀ ѿ ѡ҆болга́нїѧ ѧ҆зы́ка непра́ведна.


text:
и҆ призва́хъ гд҇а, ѻ҆ц҃а̀ гд҇а моегѡ̀, не ѡ҆ста́вити менѐ во дни҄ ско́рби, во вре́мѧ го́рдыхъ без̾ по́мощи.


text:
Восхвалю̀ и҆́мѧ твоѐ непреста́ннѡ и҆ воспою̀ тѧ̀ во и҆сповѣ́данїи. И҆ ѹ҆слы́шана бы́сть моли́тва моѧ̀.


text:
пред̾ це́рковїю моли́хсѧ ѡ҆ не́й, и҆ да́же до послѣ́днихъ взыщѹ̀ є҆ѧ̀: ѿ цвѣ́та, ѩ҆́кѡ зрѣ́ющагѡ гро́зда,


text:
возвесели́сѧ се́рдце моѐ ѡ҆ не́й: по́йде нога̀ моѧ̀ въ пра́вости, ѿ ю҆́ности моеѧ̀ и҆зслѣ́дихъ ю҆̀.


text:
се́рдце стѧжа́хъ съ не́ю и҆спе́рва, и҆ во ѡ҆чище́нїи ѡ҆брѣто́хъ ю҆̀: сегѡ̀ ра́ди не ѡ҆ста́вленъ бѹ́дѹ.


text:
вы́ю ва́шѹ подложи́те под̾ и҆́го, и҆ да прїи́метъ дѹша̀ ва́ша наказа́нїе: бли́з̾ є҆́сть ѡ҆брѣстѝ ю҆̀.


text:
Списа́нїе посла́нїѧ ко ѿводи҄мымъ плѣ́нникѡмъ въ вавѷлѡ́нъ ѿ царѧ̀ вавѷлѡ́нскагѡ, є҆́же посла̀ ї҆еремі́а, возвѣсти́ти и҆̀мъ, ѩ҆́коже повелѣ́но бы́сть є҆мѹ̀ ѿ бг҃а.


text:
Грѣ҄хъ ра́ди, и҆́миже согрѣши́сте пред̾ бг҃омъ, ѿведе́тесѧ въ вавѷлѡ́нъ плѣне́ни навѹходоно́соромъ царе́мъ вавѷлѡ́нскимъ.


text:
Вше́дше ѹ҆́бѡ въ вавѷлѡ́нъ, бѹ́дете та́мѡ лѣ҄та мнѡ́га и҆ вре́мѧ до́лго, до седмѝ родѡ́въ: пото́мъ же и҆зведѹ̀ ва́съ ѿтѹ́дѹ съ ми́ромъ.


text:
Нн҃ѣ же ѹ҆́зрите въ вавѷлѡ́нѣ бо́ги срє́брѧны и҆ зла҄ты, и҆ ка́мєнны и҆ древѧ҄ны на ра́менахъ носи҄мы, показѹ́ющыѧ стра́хъ ѩ҆зы́кѡмъ.


text:
Блюди́тесѧ ѹ҆̀бо, да не и҆ вы̀ и҆ноплеме́нникѡмъ ѹ҆подо́битесѧ, и҆ стра́хъ прїи́метъ ва́съ ѿ ни́хъ: ви́дѣвше наро́дъ напредѝ и҆ созадѝ и҆́хъ кла́нѧющьсѧ и҆̀мъ, рцы́те ѹ҆́бѡ во ѹ҆мѣ̀: тебѣ̀ лѣ́по є҆́сть кла́нѧтисѧ, влдко!


text:
Ѧ҆зы́къ бо и҆́хъ и҆зстро́ганъ є҆́сть древодѣ́лею, ті́и же позлаще́ни и҆ посре́брени, лжи́ви же сѹ́ть и҆ не мо́гѹтъ глаго́лати,


text:
Дадѧ́тъ же ѿ ни́хъ и҆ блѹдни́цамъ сѹ́щымъ въ домѹ̀, а҆ бо́ги ѹ҆краша́ютъ а҆́ки человѣ́кѡвъ ри́зами, бо́ги златы҄ѧ и҆ срє́брѧныѧ и҆ древѧ҄ныѧ.


text:
И҆ ски́петръ и҆́мѹтъ, ѩ҆́кѡ человѣ́къ и҆ ѩ҆́кѡ сѹдїѧ̀ страны̀, и҆́же согрѣша́ющагѡ къ себѣ̀ не ѹ҆бїе́тъ.


text:
И҆́мать же и҆ ме́чь въ десни́цѣ и҆ сѣки́рѹ, са́мъ же себѐ ѿ ра́ти и҆ ѿ разбѡ́йникъ не ѿи́метъ: ѿсю́дѹ зна́еми сѹ́ть, ѩ҆́кѡ не сѹ́ть бо́зи: не ѹ҆бо́йтесѧ ѹ҆̀бо и҆́хъ.


text:
та́цы сѹ́ть бо́зи и҆́хъ: є҆гда́ же поста́влени бѹ́дѹтъ въ домѣ́хъ, ѻ҆́чи и҆́хъ пѡ́лны сѹ́ть пра́ха ѿ ногѹ̀ входѧ́щихъ.


text:
И҆ ѩ҆́коже комѹ̀ преѡби́дѣвшѹ царѧ̀, заключе́ни быва́ютъ дворы̀, и҆лѝ ѩ҆́кѡ на сме́рть ѿводи́мѹ, хра́мы и҆́хъ ѹ҆твержда́ютъ жерцы̀ две́рьми и҆ замка́ми и҆ заво́рами, да ѿ разбѡ́йникъ ѡ҆кра́дени не бѹ́дѹтъ.


text:
Сѹ́ть ѹ҆́бѡ ѩ҆́кѡ бе́рвна въ домѹ̀, сердца́ же и҆́хъ то́чатъ чє́рви, и҆̀же ѿ землѝ, и҆ ѻ҆де́ждѹ и҆́хъ, ѻ҆ни́ же не чѹ́вствѹютъ сегѡ̀.


text:
по тѣлесе́мъ и҆́хъ и҆ по главѣ̀ парѧ́тъ нетопыри҄ нощні́и, и҆ ла҄стовицы и҆ пти҄цы, та́кожде и҆ коткѝ <n>(ска́чѹтъ)</n>.


text:
Зла́то бо лежа́щее на ни́хъ на красѹ̀, а҆́ще не ѡ҆чи́ститъ кто̀ ѿ ржѝ, не возблиста́ютъ: є҆гда́ бо слива́хѹ и҆̀хъ, не чѹ́вствоваша.


text:
Без̾ но́гъ на ра́мѣхъ но́сѧтсѧ, ѩ҆влѧ́юще своѐ безче́стїе человѣ́кѡмъ, ѡ҆срамлѧ́ютсѧ же и҆ слѹжа́щїи и҆̀мъ:


text:
зане́же, є҆гда̀ когда̀ падѹ́тсѧ на зе́млю, и҆ не мо́гѹтъ са́ми воста́ти: и҆ а҆́ще кто̀ поста́витъ ѧ҆̀ прѧ́мѡ, не мо́гѹтъ постѹпи́ти, и҆ а҆́ще преклонѧ́тсѧ, не мо́гѹтъ и҆спра́вити себѐ, но ѩ҆́кѡ мертвецє́мъ да́ры и҆̀мъ полага́ютъ.


text:
Трє́бы же и҆́хъ продаю́ще жерцы̀ на ѕло̀ ѹ҆потреблѧ́ютъ: та́кожде и҆ жєны̀ и҆́хъ варѧ́тъ ѿ ни́хъ, ни є҆ди́номѹ же ѹ҆бо́гѹ, ни не́мощнѹ подаю́тъ:


text:
тре́бъ и҆́хъ нечи҄стыѧ и҆ кровотѡ́чныѧ жєны̀ прикаса́ютсѧ. Ѹ҆разѹмѣ́вше ѹ҆̀бо ѿ си́хъ, ѩ҆́кѡ не сѹ́ть бо́зи, не бо́йтесѧ и҆́хъ.


text:
И҆ во хра́мѣхъ и҆́хъ жерцы̀ сѣда́ютъ, и҆мѹ́ще ри҄зы растє́рзаны и҆ главы҄ и҆ брады҄ ѡ҆бри҄ты, и҆́хже главы҄ не покровє́ны сѹ́ть:


text:
И҆ а҆́ще ѿ когѡ̀ ѕло̀ постра́ждѹтъ и҆лѝ добро̀, не мо́гѹтъ ѿда́ти: ни царѧ̀ мо́гѹтъ поста́вити, ни ѿѧ́ти:


text:
та́кожде ни бога́тства ни мѣ́ди мо́гѹтъ да́ти. А҆́ще кто̀ и҆̀мъ что̀ ѡ҆бѣща́въ не ѿда́стъ, не воспро́сѧтъ.


text:
Подо́бни сѹ́ть ка́менїю наго́рномѹ бо́зи и҆́хъ древѧ́ни и҆ ка́менни, и҆ позлаще́ни и҆ посре́брени, слѹжа́щїи же и҆̀мъ посра́мѧтсѧ.


text:
Ктомѹ́ же и҆ са́ми ті́и халде́є не чтѹ́тъ и҆́хъ: и҆̀же є҆гда̀ ѹ҆́зрѧтъ нѣ́ма не могѹ́ща глаго́лати, прино́сѧтъ є҆го̀ къ ви́лѹ, є҆мѹ́же мо́лѧтсѧ, да глаго́летъ, а҆́ки си́льнѹ сѹ́щѹ почѹ́ти.


text:
Е҆гда́ же кото́раѧ ѿ ни́хъ привлече́на ѿ нѣ́коегѡ мимоходѧ́ща бѹ́детъ съ ни́мъ, бли́жнюю ѹ҆карѧ́етъ, ѩ҆́кѡ не сподо́биласѧ ѩ҆́коже и҆ ѻ҆на̀, ни ѹ҆́же є҆ѧ̀ прето́ргнѹлосѧ.


text:
Древодѣ́лѧми и҆ златари҄ сотворе́ни сѹ́ть: ничто́же и҆́но быва́ютъ, но є҆́же хотѧ́тъ хѹдо́жницы, то̀ быва́ютъ.


text:
Ка́кѡ ѹ҆̀бо сотворє́ннаѧ и҆́ми мо́гѹтъ бы́ти бо́зи; ѡ҆ста́виша бо по себѣ̀ лжѹ̀ и҆ ѹ҆кори́знѹ пото́мъ бѹ́дѹщымъ:


text:
є҆гда́ бо прїи́детъ на ни́хъ ра́ть и҆ ѕла҄ѧ, совѣщава́ютъ междѹ̀ собо́ю жерцы̀, гдѣ̀ скры́ютсѧ съ ни́ми.


text:
Ка́кѡ ѹ҆̀бо нѣ́сть чѹ́вствовати, ѩ҆́кѡ не сѹ́ть бо́зи, и҆̀же не и҆збавлѧ́ютъ себѐ ѿ ра́ти, ни ѿ ѕла̀;


text:
Древѧ́ни сѹ́ще и҆ ка́менни, и҆ позлаще́ни и҆ посре́брени, позна́ютсѧ пото́мъ ѩ҆зы́кѡмъ всѣ҄мъ, ѩ҆́кѡ лжа̀ сѹ́ть: и҆ царє́мъ ѩ҆́вни бѹ́дѹтъ, ѩ҆́кѡ не сѹ́ть бо́зи, но дѣла̀ рѹ́къ человѣ́ческихъ, и҆ ни є҆ди́но дѣ́ло бж҃їе въ ни́хъ є҆́сть:


text:
ѩ҆́коже бо вра́ны междѹ̀ не́бомъ и҆ земле́ю сѹ́ть: и҆ є҆гда̀ паде́тъ ѻ҆́гнь на хра́мѣ богѡ́въ древѧ́ныхъ и҆лѝ ка́менныхъ, и҆лѝ позлаще́ныхъ и҆лѝ посре́бреныхъ, жерцы̀ и҆́хъ и҆збѣ́гнѹтъ и҆ ѹ҆цѣлѣ́ютъ, ѻ҆ни́ же ѩ҆́кѡ бе́рвна посредѣ̀ сгорѧ́тъ.


text:
Царю́ же и҆ ра҄тнымъ не ста́нѹтъ проти́вѹ: ѹ҆̀бо ка́кѡ мо́щно мнѣ́ти и҆лѝ прїѧ́ти, ѩ҆́кѡ бо́зи сѹ́ть;


text:
Ни ѿ разбѡ́йникъ, ни ѿ тате́й и҆зба́вѧтъ себѐ бо́зи древѧ́ни и҆ ка́менни, и҆ посре́брени и҆ позлаще́ни.


text:
И҆̀хже преѡдолѣ́вше и҆ взе́мше зла́то и҆ сребро̀ и҆ ри҄зы и҆́хъ, ѿи́дѹтъ, нижѐ са́ми себѣ̀ помо́гѹтъ.


text:
Тѣ́мже лѹ́чше є҆́сть ца́рь показѹ́ѧй своѐ мѹ́жество, и҆лѝ сосѹ́дъ въ домѹ̀ потре́бенъ, є҆го́же ѹ҆потреблѧ́етъ владѧ́й и҆́мъ, не́жели лжи́вїи бо́зи: и҆лѝ две́рь въ домѹ̀ стрегѹ́щи ѩ҆̀же въ не́мъ, не́жели лжи́вїи бо́зи: и҆ древѧ́ный сто́лпъ въ домѹ̀ ца́рстѣмъ, не́жели лжи́вїи бо́зи.


text:
Та́кожде и҆ мо́лнїѧ, є҆гда̀ блиста́етъ, благови́дна є҆́сть: та́кожде и҆ вѣ́тръ во все́й странѣ̀ вѣ́етъ.


text:
Ѻ҆́гнь же пѹ́щенъ свы́ше и҆стреби́ти го́ры и҆ дѹбра҄вы твори́тъ повелѣ́нное: сі́и же ни ѡ҆бразѡ́мъ, нижѐ си́ламъ и҆́хъ ѹ҆подо́блени сѹ́ть.


text:
Тѣ́мже ни мнѣ́ти мо́щно, ни прозыва́ти и҆̀хъ бы́ти бо́ги, не си҄льнымъ и҆̀мъ сѹ́щымъ ни прю̀ разсѹди́ти, ни добра̀ сотвори́ти человѣ́кѡмъ.


text:
Зна́менїѧ же на небесѝ и҆ во ѩ҆зы́цѣхъ не пока́жѹтъ: ни просвѣтѧ́тъ ѩ҆́кѡ со́лнце, ни ѡ҆свѣтѧ́тъ ѩ҆́кѡ лѹна̀.


text:
ѩ҆́коже бо во ѻ҆во́щницѣ пѹжа́ло ничесѡ́же храни́тъ, та́кожде и҆ бо́зи и҆́хъ сѹ́ть древѧ́ни и҆ ка́менни, и҆ посре́брени и҆ позлаще́ни.


text:
Тѣ́мъ же ѡ҆́бразомъ и҆ хвра́стъ, и҆́же во ѡ҆гра́дѣ, на не́мже всѧ҄ пти҄цы сѣда́ютъ: та́кожде и҆ мертвецѹ̀ пове́рженѹ во тмѣ̀ подо́бни сѹ́ть бо́зи и҆́хъ, древѧ́ни, позлаще́ни и҆ посре́брени.


text:
Ѿ багрѧни́цы, <n>(въ ню́же ѡ҆дѣ́ѧни,)</n> и҆ ѿ мра́мора, и҆́же на ни́хъ плѣ́снивѣетъ, позна́йте, ѩ҆́кѡ не сѹ́ть бо́зи: ті́и бо послѣдѝ и҆з̾ѧде́ни бѹ́дѹтъ ѿ че́рвїѧ и҆ бѹ́дѹтъ во ѹ҆кори́знѹ во странѣ̀.


text:
Сїѧ҄ словеса̀ кни́ги, ю҆́же написа̀ варѹ́хъ сы́нъ нирі́инъ, сы́на маасе́ева, сы́на седекі́ина, сы́на а҆саде́ева, сы́на хелкі́ина въ вавѷлѡ́нѣ,


text:
въ пѧ́тое лѣ́то, въ седмы́й де́нь мц҇а, во вре́мѧ, въ не́же взѧ́ша халде́є ї҆ер҇ли́мъ и҆ пожго́ша є҆го̀ ѻ҆гне́мъ.


text:
И҆ прочтѐ варѹ́хъ словеса̀ кни́ги сеѧ̀ во ѹ҆́шы ї҆ехоні́и сы́на ї҆ѡакі́ма царѧ̀ ї҆ѹ́дина и҆ во ѹ҆́шы всѣ́хъ люді́й приходѧ́щихъ ко кни́зѣ,


text:
и҆ во ѹ҆́шы си́льныхъ и҆ сынѡ́въ ца́рскихъ и҆ во ѹ҆́шы старѣ́йшинъ, и҆ во ѹ҆́шы всѣ́хъ люді́й ѿ ма́ла и҆ до вели́ка и҆́хъ, всѣ́хъ живѹ́щихъ въ вавѷлѡ́нѣ при рѣцѣ̀ сѹ́дъ.


text:
и҆ посла́ша во ї҆ер҇ли́мъ ко ї҆ѡакі́мѹ жерцѹ̀ вели́комѹ, сы́нѹ хелкі́инѹ сы́на салѡ́млѧ и҆ ко жерцє́мъ и҆ ко всѣ҄мъ лю́демъ, и҆̀же ѡ҆брѣто́шасѧ съ ни́мъ во ї҆ер҇ли́мѣ,


text:
внегда̀ взѧ̀ сосѹ́ды хра́ма гд҇нѧ и҆знесє́ныѧ ѿ хра́ма возврати́ти на зе́млю ї҆ѹ́динѹ, въ десѧ́тый де́нь мц҇а сива́нъ, сосѹ́ды срє́брѧны, ѩ҆̀же сотворѝ седекі́а сы́нъ ї҆ѡсі́инъ ца́рь ї҆ѹ́динъ,


text:
повнегда̀ преселѝ навѹходоно́соръ ца́рь вавѷлѡ́нскїй ї҆ехоні́ю и҆ кнѧ҄зи, и҆ ѹ҆́зники и҆ си҄льныѧ и҆ лю́ди землѝ ѿ ї҆ер҇ли́ма, и҆ введѐ ѧ҆̀ <n>(свѧ҄заны)</n> въ вавѷлѡ́нъ.


text:
И҆ реко́ша: сѐ, посла́хомъ къ ва́мъ сребро̀, да кѹ́пите на сребрѣ̀ всесожжє́нїѧ за грѣ́хъ и҆ ѳѷмїа́мъ, и҆ сотвори́те же́ртвѹ и҆ вознеси́те на же́ртвенникъ гд҇а бг҃а на́шегѡ,


text:
и҆ моли́тесѧ за житїѐ навѹходоно́сора царѧ̀ вавѷлѡ́нскагѡ и҆ за житїѐ валтаса́ра сы́на є҆гѡ̀, да бѹ́дѹтъ дні́е и҆́хъ, ѩ҆́коже дні́е небе́снїи, на землѝ.


text:
И҆ да да́стъ гд҇ь крѣ́пость на́мъ и҆ да просвѣти́тъ ѻ҆́чи на́ши, и҆ да живе́мъ под̾ сѣ́нїю навѹходоно́сора царѧ̀ вавѷлѡ́нска и҆ под̾ сѣ́нїю валтаса́ра сы́на є҆гѡ̀, да рабо́таемъ и҆̀мъ дни҄ мнѡ́ги и҆ ѡ҆брѧ́щемъ благода́ть пред̾ ни́ми.


text:
И҆ моли́тесѧ за на́съ ко гд҇еви бг҃ѹ на́шемѹ, ѩ҆́кѡ согрѣши́хомъ гд҇еви бг҃ѹ на́шемѹ, и҆ не ѿврати́сѧ ѩ҆́рость гд҇нѧ и҆ гнѣ́въ є҆гѡ̀ ѿ на́съ до сегѡ̀ днѐ.


text:
И҆ прочти́те кни́гѹ сїю̀, ю҆́же посла́хомъ къ ва́мъ, и҆сповѣ́дати въ домѹ̀ гд҇ни въ де́нь пра́здника, во дни҄ годовы҄ѧ,


text:
и҆ да рече́те: гд҇ѹ бг҃ѹ на́шемѹ пра́вда, а҆ на́мъ стыдѣ́нїе ли́цъ, ѩ҆́коже де́нь се́й, человѣ́кѹ ї҆ѹ́динѹ и҆ живѹ́щымъ во ї҆ер҇ли́мѣ,


text:
и҆ царє́мъ на́шымъ и҆ кнѧзє́мъ на́шымъ, и҆ жерцє́мъ на́шымъ и҆ проро́кѡмъ на́шымъ и҆ ѻ҆тцє́мъ на́шымъ:


text:
и҆ не покори́хомсѧ є҆мѹ̀ и҆ не послѹ́шахомъ гла́са гд҇а бг҃а на́шегѡ ходи́ти въ повелѣ́нїихъ є҆гѡ̀, ѩ҆̀же дадѐ пред̾ лице́мъ на́шимъ.


text:
Ѿ днѐ, въ ѻ҆́ньже и҆зведѐ гд҇ь ѻ҆тцы̀ на́шѧ ѿ землѝ є҆гѵ́петски, и҆ до сегѡ̀ днѐ бѣ́хомъ не покарѧ́ющесѧ гд҇еви бг҃ѹ на́шемѹ и҆ ѿмета́хомсѧ, є҆́же не послѹ́шати гла́са є҆гѡ̀.


text:
И҆ прильпѐ къ на́мъ ѕло̀ и҆ клѧ́тва, ю҆́же сочинѝ гд҇ь мѡѷсе́ю ѻ҆́трокѹ своемѹ̀ въ де́нь, въ ѻ҆́ньже и҆зведѐ гд҇ь ѻ҆тцы̀ на́шѧ ѿ землѝ є҆гѵ́петскїѧ, да́ти на́мъ зе́млю кипѧ́щѹю млеко́мъ и҆ ме́домъ, ѩ҆́коже де́нь се́й.


text:
И҆ не послѹ́шахомъ гла́са гд҇а бг҃а на́шегѡ по всѣ҄мъ словесє́мъ про҇ро́чєскимъ, ѩ҆̀же посла̀ къ на́мъ,


text:
и҆ хожда́хомъ кі́йждо на́съ по ра́зѹмѹ се́рдца своегѡ̀ ѕла́гѡ рабо́тати богѡ́мъ и҆нѣ҄мъ, твори́ти ѕла҄ѧ пред̾ ѻ҆чи́ма гд҇а бг҃а на́шегѡ.


text:
И҆ ѹ҆ста́ви гд҇ь сло́во своѐ, є҆́же гл҃а на на́съ и҆ на сѹді́й на́шихъ, сѹди́вшихъ во ї҆и҃ли, и҆ на цари҄ на́шѧ и҆ на кнѧ҄зи на́шѧ, и҆ на всѧ́каго человѣ́ка ї҆и҃лева и҆ ї҆ѹ́дина,


text:
навестѝ на ны̀ ѕло̀ ве́лїе, є҆́же не сотвори́сѧ под̾ всѣ́мъ небесе́мъ, ѩ҆́коже сотвори́сѧ во ї҆ер҇ли́мѣ, по пи҄саннымъ въ зако́нѣ мѡѷсе́овѣ,


text:
И҆ дадѐ ѧ҆̀ подрѹ҄чны всѣ҄мъ ца́рствамъ, ѩ҆̀же ѡ҆́крестъ на́съ, на ѹ҆кори́знѹ и҆ въ непрохожде́нїе во всѣ́хъ лю́дехъ, и҆̀же ѡ҆́крестъ на́съ, а҆́може и҆̀хъ разсѣ́ѧ гд҇ь.


text:
И҆ бы́хомъ во и҆сподѝ, а҆ не въ верхѹ̀, ѩ҆́кѡ согрѣши́хомъ гд҇еви бг҃ѹ на́шемѹ, не слѹ́шающе гла́са є҆гѡ̀.


text:
И҆ ѹ҆бѹди́сѧ гд҇ь ѡ҆ ѕло́бахъ и҆ наведѐ на на́съ сїѧ҄, <n>(ѩ҆̀же постиго́ша ны̀,)</n> ѩ҆́кѡ првднъ гд҇ь во всѣ́хъ дѣ́лѣхъ свои́хъ, ѩ҆̀же заповѣ́да на́мъ.


text:
И҆ нн҃ѣ, гд҇и бж҃е ї҆и҃левъ, и҆́же и҆зве́лъ є҆сѝ лю́ди твоѧ҄ и҆з̾ землѝ є҆гѵ́петскїѧ рѹко́ю крѣ́пкою и҆ мы́шцею высо́кою, зна́мєнїи и҆ чѹдесы̀ и҆ си́лою вели́кою, и҆ сотвори́лъ є҆сѝ себѣ̀ и҆́мѧ, ѩ҆́коже де́нь се́й,


text:
Да ѿврати́тсѧ ѹ҆̀бо ѿ на́съ ѩ҆́рость твоѧ̀, ѩ҆́кѡ ѡ҆ста́сѧ на́съ ма́лѡ во ѩ҆зы́цѣхъ, а҆́може разсѣ́ѧлъ ны̀ є҆сѝ.


text:
Ѹ҆слы́ши, гд҇и, моли́твѹ на́шѹ и҆ проше́нїе на́ше, и҆ и҆зба́ви на́съ тебє̀ ра́ди, и҆ да́ждь на́мъ благода́ть пред̾ лице́мъ пресели́вшихъ на́съ:


text:
да ѹ҆вѣ́сть всѧ̀ землѧ̀, ѩ҆́кѡ ты̀ гд҇ь бг҃ъ на́шъ, и҆ ѩ҆́кѡ и҆́мѧ твоѐ призва́сѧ на ї҆и҃ли и҆ на пле́мени є҆гѡ̀.


text:
Гд҇и, при́зри и҆з̾ до́мѹ ст҃а́гѡ твоегѡ̀ на на́съ и҆ вонмѝ на́мъ, и҆ приклонѝ ѹ҆́хо твоѐ и҆ ѹ҆слы́ши на́съ.


text:
Ѿве́рзи, гд҇и, ѻ҆́чи твоѝ и҆ ви́ждь, ѩ҆́кѡ не ѹ҆ме́ршїи, и҆̀же во а҆́дѣ, и҆́хже взѧ́сѧ дѹ́хъ и҆́хъ ѿ ѹ҆тро́бъ и҆́хъ, воздадѧ́тъ тебѣ̀ сла́вѹ и҆ ѡ҆правда́нїе гд҇еви:


text:
но дѹша̀ сѣ́тѹющаѧ ѡ҆ вели́чествѣ ѕла̀, и҆́же хо́дитъ слѧ́ченъ и҆ болѧ́й, и҆ ѻ҆́чи ѡ҆скѹдѣва́ющїи, и҆ дѹша̀ а҆́лчѹщаѧ воздадѧ́тъ тебѣ̀ сла́вѹ и҆ пра́вдѹ, гд҇и!


text:
ѩ҆́кѡ не по ѡ҆правда́нїємъ ѻ҆тє́цъ на́шихъ, ни царе́й на́шихъ <n>(и҆злива́емъ мѡли́твы)</n> мы̀, и҆ предлага́емъ мѡли́твы на́шѧ пред̾ лице́мъ твои́мъ, гд҇и бж҃е на́шъ!


text:
ѩ҆́кѡ посла́лъ є҆сѝ ѩ҆́рость твою̀ и҆ гнѣ́въ тво́й на на́съ, ѩ҆́коже гл҃алъ є҆сѝ рѹко́ю ѻ҆́трѡкъ твои́хъ про҇рѡ́къ, гл҃ѧ:


text:
та́кѡ речѐ гд҇ь: приклони́те ра́мена ва҄ша и҆ послѹжи́те царю̀ вавѷлѡ́нскомѹ, и҆ сѣди́те на землѝ, ю҆́же да́хъ ѻ҆тцє́мъ ва́шымъ:


text:
и҆ а҆́ще не послѹ́шаете гла́са гд҇нѧ, є҆́же рабо́тати царю̀ вавѷлѡ́нскѹ, ѡ҆скѹдѣ́нїе сотворю̀ и҆з̾ градѡ́въ ї҆ѹ́диныхъ и҆ внѣѹ́дѹ ї҆ер҇ли́ма,


text:
и҆ ѿимѹ̀ <n>(ѿ ва́съ)</n> гла́съ весе́лїѧ и҆ гла́съ ра́дованїѧ, гла́съ жениха̀ и҆ гла́съ невѣ́сты, и҆ бѹ́детъ всѧ̀ землѧ̀ въ непрохожде́нїе ѿ живѹ́щихъ.


text:
И҆ не послѹ́шахомъ гла́са твоегѡ̀ слѹжи́ти царю̀ вавѷлѡ́нскѹ: и҆ ѹ҆ста́вилъ є҆сѝ словеса̀ твоѧ҄, ѩ҆̀же гл҃алъ є҆сѝ рѹко́ю ѻ҆́трѡкъ твои́хъ про҇ро́кѡвъ, є҆́же и҆знестѝ кѡ́сти царе́й на́шихъ и҆ кѡ́сти ѻ҆тє́цъ на́шихъ ѿ мѣ́ста и҆́хъ.


text:
И҆ сѐ, сѹ́ть и҆зве́ржєны зно́ю дневно́мѹ и҆ стѹ́дени нощнѣ́й, и҆ и҆зомро́ша болѣ́зньми ѕлы́ми, гла́домъ и҆ мече́мъ и҆ затче́нїемъ.


text:
И҆ положи́лъ є҆сѝ до́мъ тво́й, въ не́мже нарѣче́сѧ и҆́мѧ твоѐ, ѩ҆́коже де́нь се́й, ѕло́бы ра́ди до́мѹ ї҆и҃лева и҆ до́мѹ ї҆ѹ́дина.


text:
И҆ сотвори́лъ є҆сѝ въ на́съ, гд҇и бж҃е на́шъ, по все́й ти́хости твое́й и҆ по всѣ҄мъ щедро́тамъ твои҄мъ вели҄кимъ,


text:
ѩ҆́коже гл҃алъ є҆сѝ рѹко́ю раба̀ твоегѡ̀ мѡѷсе́а въ де́нь, въ ѻ҆́ньже заповѣ́далъ є҆сѝ є҆мѹ̀ вписа́ти зако́нъ тво́й пред̾ сы҄ны ї҆и҃левыми, гл҃ѧ:


text:
а҆́ще не послѹ́шаете гла́са моегѡ̀, мно́жество сїѐ вели́кое и҆ мно́гое ѡ҆брати́тсѧ въ ма́лъ ѩ҆зы́къ во ѩ҆зы́цѣхъ, а҆́може а҆́зъ разсѣ́ю ѧ҆̀:


text:
разѹмѣ́хъ бо, ѩ҆́кѡ не и҆́мѹтъ послѹ́шати менѐ, ѩ҆́кѡ лю́дїе жестоковы́йни сѹ́ть, и҆ ѡ҆братѧ́тсѧ къ се́рдцѹ своемѹ̀ на землѝ преселе́нїѧ своегѡ̀,


text:
и҆ ѹ҆вѣ́дѧтъ, ѩ҆́кѡ а҆́зъ гд҇ь бг҃ъ и҆́хъ: и҆ да́мъ и҆̀мъ се́рдце, <n>(и҆ ѹ҆разѹмѣ́ютъ,)</n> и҆ ѹ҆́шы, и҆ ѹ҆слы́шатъ,


text:
и҆ ѡ҆братѧ́тсѧ ѿ хребта̀ своегѡ̀ же́стокагѡ и҆ ѿ ѕло́бъ свои́хъ, ѩ҆́кѡ помѧнѹ́тъ пѹ́ть ѻ҆тє́цъ свои́хъ согрѣши́вшихъ пред̾ гд҇емъ:


text:
и҆ возвращѹ̀ ѧ҆̀ на зе́млю, є҆́юже клѧ́хсѧ ѻ҆тцє́мъ и҆́хъ, а҆враа́мѹ и҆ ї҆саа́кѹ и҆ ї҆а́кѡвѹ, и҆ воз̾ѡблада́ютъ є҆́ю: и҆ ѹ҆мно́жѹ ѧ҆̀, и҆ не ѹ҆ма́лѧтсѧ:


text:
и҆ ѹ҆ста́влю и҆̀мъ завѣ́тъ вѣ́ченъ, є҆́же бы́ти мнѣ̀ и҆̀мъ въ бг҃а, и҆ ті́и бѹ́дѹтъ мнѣ̀ лю́дїе: и҆ не подви́гнѹ ктомѹ̀ люді́й мои́хъ ї҆и҃лѧ и҆ землѝ, ю҆́же да́хъ и҆̀мъ.


text:
ѹ҆слы́ши, гд҇и, и҆ поми́лѹй, ѩ҆́кѡ є҆сѝ бг҃ъ мл҇рдъ, и҆ поми́лѹй на́съ, ѩ҆́кѡ согрѣши́хомъ пред̾ тобо́ю:


text:
Гд҇и вседержи́телю, бж҃е ї҆и҃левъ, ѹ҆слы́ши моли́твѹ ѹ҆ме́ршихъ ї҆и҃левыхъ и҆ сынѡ́въ согрѣши́вшихъ пред̾ тобо́ю, и҆̀же не послѹ́шаша гла́са гд҇а бг҃а своегѡ̀, и҆ прильпо́ша на́мъ ѕла҄ѧ.


text:
ѩ҆́кѡ тогѡ̀ ра́ди да́лъ є҆сѝ стра́хъ тво́й въ се́рдце на́ше, є҆́же призыва́ти и҆́мѧ твоѐ, и҆ похва́лимъ тѧ̀ во преселе́нїи на́шемъ, ѩ҆́кѡ ѿврати́хомъ ѿ се́рдца на́шегѡ всю̀ непра́вдѹ ѻ҆тє́цъ на́шихъ согрѣши́вшихъ пред̾ тобо́ю.


text:
Сѐ, мы̀ дне́сь во преселе́нїи на́шемъ, а҆́може ны̀ разсы́палъ є҆сѝ на ѹ҆кори́знѹ и҆ на клѧ́твѹ и҆ на ѹ҆держа́нїе, по всѣ҄мъ непра́вдамъ ѻ҆тє́цъ на́шихъ, и҆̀же ѿстѹпи́ша ѿ тебє̀, гд҇и бж҃е на́шъ.


text:
Что̀ є҆́сть, ї҆и҃лю; что̀ ѩ҆́кѡ є҆сѝ на землѝ вра́жїи; ѡ҆бетша́лъ є҆сѝ на землѝ чѹжде́й, ѡ҆скверни́лсѧ є҆сѝ съ ме́ртвыми,


text:
Наѹчи́сѧ, гдѣ̀ є҆́сть смышле́нїе, гдѣ̀ є҆́сть крѣ́пость, гдѣ̀ є҆́сть мѹ́дрость; є҆́же разѹмѣ́ти кѹ́пнѡ, гдѣ̀ є҆́сть долгожи́тїе и҆ жи́знь, гдѣ̀ є҆́сть свѣ́тъ ѻ҆че́съ и҆ ми́ръ;


text:
Гдѣ̀ сѹ́ть кнѧ҄зи ѩ҆зы́честїи и҆ владѣ́ющїи ѕвѣрьмѝ сѹ́щими на землѝ, и҆гра́ющїи пти́цами небе́сными


text:
сы́нове а҆га́рини взыскѹ́ющїи ра́зѹма, и҆̀же на землѝ, кѹпцы̀ мера҄ни и҆ ѳема҄ни, и҆ басносло́вцы и҆ взыска́телїе ра́зѹма, пѹтѝ премѹ́дрости не ѹ҆вѣ́дѣша, нижѐ помѧнѹ́ша сте́зь є҆ѧ̀.


text:
но вѣ́дый всѧ҄ вѣ́сть ю҆̀, и҆з̾ѡбрѣ́те ю҆̀ смы́сломъ свои́мъ: сотвори́вый зе́млю въ вѣ́чное вре́мѧ напо́лни ю҆̀ ското́мъ двоно́жнымъ и҆ четвероно́жнымъ.


text:
И҆з̾ѡбрѣ́те всѧ́къ пѹ́ть хи́трости и҆ дадѐ ю҆̀ ї҆а́кѡвѹ ѻ҆́трокѹ своемѹ̀ и҆ ї҆и҃лю возлю́бленномѹ ѿ негѡ̀.


text:
Сїѧ̀ кни́га повелѣ́нїй бж҃їихъ и҆ зако́нъ сы́й во вѣ́къ: всѝ держа́щїисѧ є҆ѧ̀ въ живо́тъ <n>(вни́дѹтъ)</n>, ѡ҆ста́вившїи же ю҆̀ ѹ҆́мрѹтъ.


text:
Ви́дѣ бо наше́дшїй ва́мъ гнѣ́въ ѿ бг҃а и҆ речѐ: слы́шите, присє́лницы сїѡ҄ни, наведе́ бо мѝ гд҇ь сѣ́тованїе вели́ко,


text:
Никто́же да ра́дѹетсѧ ѡ҆ мнѣ̀ вдови́цѣ и҆ ѡ҆ста́вленнѣй ѿ мно́гихъ, ѡ҆пѹстѣ́хъ за грѣхѝ ча҄дъ мои́хъ, поне́же ѹ҆клони́шасѧ ѿ зако́на бж҃їѧ,


text:
и҆ ѡ҆правда́нїй є҆гѡ̀ не позна́ша, и҆ не ходи́ша въ пѹте́хъ за́повѣдїй бж҃їихъ, нижѐ стезьмѝ наказа́нїѧ въ пра́вдѣ є҆гѡ̀ стѹпа́ша.


text:
Да прїи́дѹтъ ѡ҆кре́стнїи сїѡ҄ни, и҆ помѧни́те плѣне́нїе сынѡ́въ мои́хъ и҆ дще́рей, є҆́же наведѐ и҆̀мъ вѣ́чный:


text:
поне́же не ѹ҆срами́шасѧ ста́рца, ни поми́ловаша ѻ҆троча́те, и҆ ѿведо́ша любе́зныхъ вдови́чихъ, и҆ ѿ дще́рей є҆ди́нѹ ѡ҆пѹстоши́ша.


text:
совлеко́хсѧ ри́зы ми́рныѧ, ѡ҆блеко́хсѧ же во вре́тище моле́нїѧ моегѡ̀: возопїю̀ къ вѣ́чномѹ во дни҄ моѧ҄.


text:
А҆́зъ бо <n>(и҆спе́рва)</n> надѣ́ѧхсѧ на вѣ́чнаго ѡ҆ спасе́нїи ва́шемъ: и҆ прїи́де мѝ ра́дость ѿ ст҃а́гѡ въ поми́лованїи, є҆́же прїи́детъ ва́мъ вско́рѣ ѿ вѣ́чнагѡ сп҃са на́шегѡ.


text:
И҆спѹсти́хъ бо ва́съ съ рыда́нїемъ и҆ пла́чемъ, ѿда́стъ же мѝ бг҃ъ ва́съ съ ра́достїю и҆ весе́лїемъ въ вѣ́къ.


text:
ѩ҆́коже бо нн҃ѣ ви́дѣша присє́лницы сїѡ҄ни ва́ше плѣне́нїе <n>(ѿ бг҃а)</n>, та́кожде ѹ҆́зрѧтъ вско́рѣ сп҃се́нїе ва́ше ѿ бг҃а, є҆́же прїи́детъ ва́мъ со сла́вою вели́кою и҆ со ѡ҆свѣще́нїемъ вѣ́чнагѡ.


text:
Ча҄да, долготерпи́те и҆́же ѿ бг҃а наше́дшїй ва́мъ гнѣ́въ, гони́лъ бо тѧ̀ вра́гъ тво́й, и҆ ѹ҆́зриши па́гѹбѹ є҆гѡ̀ вско́рѣ и҆ на вы́ю є҆гѡ̀ настѹ́пиши.


text:
ѩ҆́коже бо бы́сть ѹ҆́мъ ва́шъ заблѹди́ти ва́мъ ѿ бг҃а, та́кѡ нн҃ѣ десѧти́жды ѹ҆сѹгѹби́те ѡ҆брати́вшесѧ взыска́ти є҆го̀:


text:
Ѡ҆каѧ́нни ѡ҆ѕло́бившїи тѧ̀ и҆ ра́довавшїисѧ ѡ҆ паде́нїи твое́мъ, <n>(мще́нїе бѹ́детъ над̾ ни́ми)</n>.


text:
ѩ҆́коже бо пора́довасѧ ѡ҆ твое́мъ паде́нїи и҆ возвесели́сѧ ѡ҆ разоре́нїи твое́мъ, та́кожде ѡ҆печа́литсѧ ѡ҆ свое́мъ запѹстѣ́нїи.


text:
Сѐ, грѧдѹ́тъ сы́нове твоѝ, и҆̀хже и҆спѹсти́лъ є҆сѝ, грѧдѹ́тъ со́брани ѿ востѡ́къ да́же до за҄падъ сло́вомъ ст҃а́гѡ, ра́дѹющесѧ ѡ҆ сла́вѣ бж҃їей.


text:
Совлецы̀, ї҆ер҇ли́ме, ри҄зы плачє́вныѧ и҆ ѡ҆ѕлобле́нїѧ твоегѡ̀ и҆ ѡ҆блецы́сѧ въ лѣ́потѹ сла́вы, ѩ҆́же тебѣ̀ бы́сть ѿ бг҃а во вѣ́къ.


text:
Воста́ни, ї҆ер҇ли́ме, и҆ ста́ни на высо́цѣ, и҆ поглѧ́дай на восто́ки, и҆ ви́ждь сѡ́бранаѧ ча҄да твоѧ҄ ѿ востѡ́къ со́лнца до за́пада сло́вомъ ст҃а́гѡ, ра҄дѹющаѧсѧ бж҃їею па́мѧтїю.


text:
И҆зыдо́ша бо ѿ тебє̀ пѣ́ши ведо́ми ѿ врагѡ́въ, введе́тъ же ѧ҆̀ бг҃ъ къ тебѣ̀ несо́мыхъ со сла́вою, ѩ҆́кѡ сы́ны ца́рства.


text:
Совѣща́ бо бг҃ъ смири́тисѧ всѧ́цѣй горѣ̀ высо́цѣй и҆ холмѡ́мъ вѣ҄чнымъ, и҆ ю҆до́лїѧмъ напо́лнитисѧ въ ра́вень земнѹ́ю, да и҆́детъ ї҆и҃ль ѹ҆тверже́нъ сла́вою бж҃їею.


text:
Пред̾и́детъ бо бг҃ъ ї҆и҃леви со весе́лїемъ, свѣ́томъ сла́вы своеѧ̀, съ поми́лованїемъ и҆ пра́вдою, ѩ҆́же ѿ негѡ̀.


text:
И҆ бы́сть, є҆гда̀ поража́ше а҆леѯа́ндръ македѡ́нскїй сы́нъ фїлі́ппа, и҆́же и҆зы́де ѿ землѝ хеттїи́мъ, поразѝ и҆ да́рїа царѧ̀ пе́рсскаго и҆ ми́дскаго, и҆ воцари́сѧ вмѣ́стѡ є҆гѡ̀ пе́рвый во є҆лла́дѣ,


text:
и҆ про́йде да́же до кра́євъ землѝ, и҆ взѧ̀ коры҄сти мно́гихъ ѩ҆зы́кѡвъ. и҆ ѹ҆молчѐ землѧ̀ пред̾ ни́мъ. и҆ возвы́сисѧ, и҆ вознесе́сѧ се́рдце є҆гѡ̀.


text:
И҆ собра̀ си́лѹ крѣ́пкѹ ѕѣлѡ̀, и҆ нача́лствова над̾ страна́ми и҆ ѩ҆зы҄ки и҆ мѹчи́тельми, и҆ бы́ша є҆мѹ̀ въ да́нники.


text:
и҆ созва̀ ѻ҆́троки своѧ҄ благорѡ́дныѧ, и҆̀же съ ни́мъ бѧ́хѹ совоспита́ни ѿ ю҆́ности є҆гѡ̀, и҆ раздѣлѝ и҆̀мъ ца́рство своѐ є҆щѐ жи́въ сы́й.


text:
И҆ возложи́ша всѝ дїади҄мы по сме́рти є҆гѡ̀, и҆ сы́нове и҆́хъ по ни́хъ лѣ҄та мнѡ́га, и҆ ѹ҆мно́жиша ѕла҄ѧ на землѝ.


text:
И҆ и҆зы́де ѿ ни́хъ ко́рень грѣха̀ а҆нтїо́хъ є҆пїфа́нъ, сы́нъ а҆нтїо́ха царѧ̀, и҆́же бѣ̀ зало́гомъ въ ри́мѣ: и҆ ца́рствова въ лѣ́тѣ сто̀ три́десѧть седмѣ́мъ ца́рства є҆́ллинскагѡ.


text:
Во дне́хъ тѣ́хъ и҆зыдо́ша ѿ ї҆и҃лѧ сы́нове беззако́ннїи и҆ наѹсти́ша мно́гихъ глаго́люще: по́йдемъ и҆ завѣща́емъ завѣ́тъ съ ѩ҆зы҄ки, и҆̀же ѡ҆́крестъ на́съ, ѩ҆́кѡ ѿне́лѣже ѿлѹчи́хомсѧ ѿ ни́хъ, ѡ҆брѣто́ша на́съ мнѡ́га ѕла҄ѧ.


text:
и҆ пред̾избра́шасѧ нѣ́цыи ѿ люді́й и҆ и҆до́ша ко царю̀: и҆ дадѐ и҆̀мъ вла́сть твори́ти ѡ҆правда҄нїѧ ѩ҆зы́чєскаѧ.


text:
И҆ сотвори́ша себѣ̀ неѡбрѣ́занїе, и҆ ѿстѹпи́ша ѿ завѣ́та ст҃а́гѡ, и҆ сопрѧго́шасѧ ѩ҆зы́кѡмъ, и҆ прода́шасѧ є҆́же твори́ти лѹка́вое.


text:
И҆ ѹ҆гото́васѧ ца́рство пред̾ а҆нтїо́хомъ: и҆ ѹ҆мы́сли ца́рствовати во є҆гѵ́птѣ, ѩ҆́кѡ да ца́рствѹетъ над̾ двѣма̀ ца́рствома.


text:
И҆ вни́де во є҆гѵ́петъ въ наро́дѣ тѧ́жцѣ, на колесни́цахъ и҆ на сло́нѣхъ, и҆ на вса́дникахъ и҆ на корабле́хъ мно́гихъ.


text:
И҆ соста́ви бра́нь на птоломе́а царѧ̀ є҆гѵ́петскаго: и҆ ѹ҆боѧ́сѧ птоломе́й ѿ лица̀ є҆гѡ̀ и҆ побѣжѐ, и҆ падо́ша ѩ҆́звени мно́зи.


text:
И҆ ѡ҆брати́сѧ а҆нтїо́хъ, повнегда̀ поразѝ є҆гѵ́пта во сто̀ четы́редесѧть тре́тїе лѣ́то: и҆ взы́де на ї҆и҃лѧ и҆ на ї҆ер҇ли́мъ въ наро́дѣ тѧ́жцѣ,


text:
и҆ вни́де во свѧти́лище съ горды́нею, и҆ взѧ̀ ѻ҆лта́рь златы́й и҆ свѣти́лникъ свѣ́щный и҆ всѧ҄ сосѹ́ды є҆гѡ̀,


text:
и҆ трапе́зѹ предложе́нїѧ и҆ возлїѧ́лники, и҆ фїа́лы и҆ кади҄лницы златы҄ѧ, и҆ катапета́смѹ и҆ вѣнцы̀ и҆ ѹ҆краше́нїе злато́е, є҆́же на лицы̀ це́ркви <n>(бѧ́ше)</n>, и҆ сокрѹшѝ всѧ҄:


text:
И҆ возстена́ша нача҄лницы и҆ старѣ҄йшины, дѣ҄вы и҆ ю҆́нѡши и҆знемого́ша, и҆ красота̀ же́нскаѧ и҆змѣни́сѧ.


text:
И҆ по двою̀ лѣ҄тѹ дні́й посла̀ ца́рь нача́лника да́немъ во гра́ды ї҆ѹ҄дины. и҆ прїи́де во ї҆ер҇ли́мъ съ наро́домъ вели́кимъ


text:
и҆ глаго́ла къ ни҄мъ словеса̀ ми҄рнаѧ во льстѝ. и҆ вѣ́роваша є҆мѹ̀. и҆ нападѐ на гра́дъ внеза́пѹ и҆ поразѝ є҆го̀ ѩ҆́звою вели́кою и҆ погѹбѝ лю́ди мнѡ́ги ѿ ї҆и҃лѧ:


text:
и҆ ѡ҆гради́ша гра́дъ даві́довъ стѣно́ю вели́кою и҆ крѣ́пкою и҆ ба́шнѧми крѣ́пкими, и҆ бы́сть и҆̀мъ въ крѣ́пость:


text:
и҆ положи́ша ѻ҆рѹ҄жїѧ и҆ бра҄шна, и҆ собира́хѹ кѡры́сти ї҆ер҇ли҄мскїѧ, и҆ полага́хѹ та́мѡ: и҆ бы́ша въ сѣ́ть вели́кѹ,


text:
И҆ бѣжа́ша ѡ҆бита́ющїи во ї҆ер҇ли́мѣ и҆́хъ ра́ди, и҆ бы́сть ѡ҆бита́нїе чѹжди҄мъ: и҆ бы́сть чѹ́ждо сѣ́мени рожде́нїѧ своегѡ̀, и҆ ча҄да є҆гѡ̀ ѡ҆ста́виша є҆го̀.


text:
Ст҃ы́нѧ є҆гѡ̀ разоре́на ѩ҆́кѡ пѹсты́нѧ, пра́здницы є҆гѡ̀ ѡ҆браще́ни сѹ́ть во пла́чь, сѹббѡ҄ты є҆гѡ̀ въ поноше́нїе, че́сть є҆гѡ̀ во ѹ҆ничиже́нїе:


text:
и҆ ѡ҆ста́витъ кі́йждо зако́нъ сво́й. и҆ соизво́лиша всѝ ѩ҆зы́цы по сло́вѹ царѧ̀ <n>(а҆нтїо́ха)</n>.


text:
И҆ посла̀ ца́рь кни҄ги рѹко́ю вѣ́стникѡвъ во ї҆ер҇ли́мъ и҆ во гра́ды ї҆ѹ҄дины, да по́йдѹтъ в̾слѣ́дъ зако́нѡвъ чѹжди́хъ землѝ


text:
и҆ возбранѧ́тъ всесожжє́нїѧ и҆ же́ртвѹ и҆ возлїѧ́нїе ѿ ст҃ы́ни, и҆ ѡ҆мерзѧ́тъ сѹббѡ҄ты и҆ пра́здники,


text:
и҆ да ѡ҆ста́вѧтъ сы́ны своѧ҄ неѡбрѣ҄заны, є҆́же ѡ҆скверни́ти дѹ́шы и҆́хъ во всѧ́цѣй нечистотѣ̀ и҆ ѡ҆скверне́нїи,


text:
По всѣ҄мъ словесє́мъ си҄мъ написа̀ всемѹ̀ ца́рствѹ своемѹ̀ и҆ приста́ви надзира́тєли над̾ всѣ́ми людьмѝ: и҆ повелѣ̀ градѡ́мъ ї҆ѹ҄динымъ жре́ти во всѧ́цѣмъ гра́дѣ.


text:
И҆ собра́шасѧ мно́зи ѿ люді́й къ ни҄мъ, всѧ́къ ѡ҆ста́вивый зако́нъ гд҇ень: и҆ сотвори́ша лѹка҄ваѧ на землѝ


text:
И҆ въ пѧтыйна́десѧть де́нь мц҇а хасле́ѵа, въ лѣ́то сто̀ четы́редесѧть пѧ́тое созда́ша ме́рзость запѹстѣ́нїѧ на ѻ҆лтарѝ <n>(бж҃їи)</n>, и҆ во градѣ́хъ ї҆ѹ́диныхъ ѡ҆́крестъ созда́ша трє́бища.


text:
И҆ и҆дѣ́же ѡ҆брѣта́шесѧ ѹ҆ когѡ̀ кни́га завѣ́та гд҇нѧ, и҆ а҆́ще кто̀ соизволѧ́ше зако́нѹ гд҇ню, по повелѣ́нїю царе́вѹ закала́хѹ є҆го̀.


text:
Въ си́лѣ свое́й творѧ́хѹ си́це лю́демъ ї҆и҃лєвымъ, ѡ҆брѣта́ющымсѧ во всѧ́цѣмъ мц҇ѣ и҆ мц҇ѣ во градѣ́хъ.


text:
и҆ и҆збра́ша па́че ѹ҆мре́ти, не́же ѡ҆скверни́тисѧ бра́шны, и҆ не хотѣ́ша престѹпи́ти зако́на бж҃їѧ ст҃а́гѡ: и҆ закла́ни бы́ша.


text:
Во дне́хъ тѣ́хъ воста̀ маттаѳі́а сы́нъ ї҆ѡа́нновъ, сы́на сѷмеѡ́нѧ, свѧще́нникъ ѿ сынѡ́въ ї҆ѡарі́влихъ ѿ ї҆ер҇ли́ма, и҆ сѣ́де во мѡди́нѣ.


text:
и҆ речѐ: ѹ҆вы̀ мнѣ̀! почто̀ рожде́нъ є҆́смь ви́дѣти сотре́нїе люді́й мои́хъ и҆ сотре́нїе гра́да ст҃а́гѡ, и҆ сѣдѣ́ти здѣ̀, внегда̀ предава́тисѧ є҆мѹ̀ въ рѹ́цѣ врагѡ́въ и҆ ст҃ы́ни въ рѹ́ки чѹжди́хъ;


text:
сосѹ́ды сла́вы є҆гѡ̀ плѣне́ни ѿнесе́ни сѹ́ть, побїе́ни сѹ́ть младе́нцы є҆гѡ̀ на сто́гнахъ, и҆ ю҆́ношы є҆гѡ̀ падо́ша мече́мъ вра́жїимъ:


text:
И҆ растерза̀ ри҄зы своѧ҄ маттаѳі́а и҆ сы́нове є҆гѡ̀, и҆ ѡ҆блеко́шасѧ во врє́тища, и҆ пла́каша ѕѣлѡ̀.


text:
И҆ ѿвѣща́ша по́сланнїи ѿ царѧ̀ и҆ рѣ́ша маттаѳі́и глаго́люще: кнѧ́зь и҆ пресла́вный и҆ ве́лїй є҆сѝ во гра́дѣ се́мъ, и҆ ѹ҆твержде́нъ въ сынѣ́хъ и҆ бра́тїихъ:


text:
нн҃ѣ ѹ҆̀бо пристѹпѝ пе́рвый и҆ сотворѝ повелѣ́нїе царе́во, ѩ҆́коже сотвори́ша всѝ ѩ҆зы́цы и҆ мѹ́жїе ї҆ѹ҄дины и҆ ѡ҆ста́вшїи во ї҆ер҇ли́мѣ, и҆ бѹ́деши ты̀ и҆ до́мъ тво́й посредѣ̀ дрѹгѡ́въ царе́выхъ: и҆ ты̀ и҆ сы́нове твоѝ просла́витесѧ въ сребрѣ̀ и҆ зла́тѣ и҆ въ дарѣ́хъ мно́зѣхъ.


text:
И҆ ѿвѣща̀ маттаѳі́а и҆ речѐ гла́сомъ ве́лїимъ: а҆́ще и҆ всѝ ѩ҆зы́цы въ домѹ̀ ца́рствїѧ царѧ̀ слѹ́шаютъ є҆гѡ̀, є҆́же ѿстѹпи́ти комѹ́ждо ѿ слѹже́нїѧ ѻ҆тє́цъ свои́хъ, и҆ соизво́лиша въ за́повѣдехъ є҆гѡ̀:


text:
И҆ ѩ҆́кѡ преста̀ глаго́лати словеса̀ сїѧ҄, пристѹпѝ мѹ́жъ ї҆ѹде́анинъ пред̾ ѻ҆чи́ма всѣ́хъ жре́ти въ ка́пищи, є҆́же въ мѡди́нѣ, по повелѣ́нїю царе́вѹ.


text:
И҆ ви́дѣ маттаѳі́а и҆ возревнова̀, и҆ вострепета́ша внѹ́трєннѧѧ є҆гѡ̀, и҆ возжже́сѧ ѩ҆́рость є҆гѡ̀ по сѹдѹ̀ <n>(зако́на)</n>, и҆ наскочи́въ разсѣчѐ є҆го̀ въ ка́пищи.


text:
И҆ возопѝ маттаѳі́а во гра́дѣ гла́сомъ ве́лїимъ глаго́лѧ: всѧ́къ ревнѹ́ѧй ѡ҆ зако́нѣ и҆ стоѧ́й въ завѣ́тѣ да и҆зы́детъ в̾слѣ́дъ менє̀.


text:
и҆ сѣдо́ша тѹ̀ са́ми, и҆ сы́нове и҆́хъ и҆ жєны̀ и҆́хъ, и҆ ско́ти и҆́хъ, ѩ҆́кѡ ѹ҆мно́жишасѧ на ни́хъ ѕла҄ѧ.


text:
И҆ возвѣще́но бы́сть мѹжє́мъ царє́вымъ и҆ си́ламъ, и҆̀же бѧ́хѹ во ї҆ер҇ли́мѣ гра́дѣ даві́довѣ, ѩ҆́кѡ ѿидо́ша мѹ́жїе нѣ́цыи, и҆̀же разори́ша за́повѣдь ца́рскѹ, въ мѣста̀ та҄йнаѧ въ пѹсты́ню.


text:
И҆ теко́ша в̾слѣ́дъ и҆́хъ мно́зи, и҆ пости́гше и҆̀хъ ѡ҆полчи́шасѧ на ни́хъ, и҆ соста́виша проти́вѹ и҆́хъ бра́нь въ де́нь сѹббѡ́тный,


text:
ѹ҆́мремъ всѝ въ простотѣ̀ на́шей, свидѣ́телє бѹ́дѹтъ на на́съ не́бо и҆ землѧ̀, ѩ҆́кѡ непра́вѡ погѹблѧ́ете на́съ.


text:
И҆ воста́ша на ни́хъ въ бра́ни въ сѹббѡ҄ты, и҆ ѹ҆мро́ша сі́и и҆ жєны̀ и҆́хъ, и҆ сы́нове и҆́хъ и҆ ско́ти и҆́хъ, да́же до ты́сѧщи дѹ́шъ челѡвѣ́къ.


text:
И҆ речѐ мѹ́жъ и҆́скреннемѹ своемѹ̀: а҆́ще всѝ сотвори́мъ, ѩ҆́коже бра́тїѧ на҄ша сотвори́ша, и҆ не воѡполчи́мсѧ на ѩ҆зы́ки ѡ҆ дѹша́хъ на́шихъ и҆ ѡ҆правда́нїихъ на́шихъ, нн҃ѣ на́съ ско́рѡ и҆скоренѧ́тъ ѿ землѝ.


text:
И҆ ѹ҆мы́слиша въ де́нь ѡ҆́нъ глаго́люще: всѧ́къ человѣ́къ, и҆́же а҆́ще прїи́детъ къ на́мъ на бра́нь въ де́нь сѹббѡ́тный, ѡ҆полчи́мсѧ проти́вѹ є҆гѡ̀, и҆ не ѹ҆́мремъ всѝ, ѩ҆́коже ѹ҆мро́ша бра́тїѧ на҄ша въ та́йныхъ.


text:
Тогда̀ собра́сѧ къ ни҄мъ со́нмище ї҆ѹде́йское крѣ́пцыи въси́лѣ ѿ ї҆и҃лѧ, всѧ́къ соизволѧ́ѧй зако́нѹ:


text:
И҆ собра́ша во́євъ и҆ поби́ша грѣ́шныхъ во гнѣ́вѣ свое́мъ и҆ мѹже́й беззако́нныхъ въ ѩ҆́рости свое́й: про́чїи же бѣжа́ша во ѩ҆зы́ки спасти́сѧ.


text:
И҆ прибли́жишасѧ дні́е маттаѳі́и ѹ҆мре́ти, и҆ речѐ сынѡ́мъ свои҄мъ: нн҃ѣ ѹ҆крѣпи́сѧ горды́нѧ и҆ ѡ҆бличе́нїе, и҆ вре́мѧ низвраще́нїѧ и҆ гнѣ́въ ѩ҆́рости:


text:
Помѧни́те дѣла̀ ѻ҆тє́цъ на́шихъ ѩ҆̀же сотвори́ша въро́дѣхъ свои́хъ, и҆ прїи́мете сла́вѹ ве́лїю и҆ и҆́мѧ вѣ́чное.


text:
дне́сь вознесе́тсѧ, а҆ ѹ҆́трѣ не ѡ҆брѧ́щетсѧ, ѩ҆́кѡ ѡ҆брати́сѧ въ пе́рсть свою̀, и҆ помышле́нїе є҆гѡ̀ поги́бе.


text:
И҆ сѐ, сѷмеѡ́нъ бра́тъ ва́шъ, вѣ́мъ, ѩ҆́кѡ мѹ́жъ совѣ́та є҆́сть, тогѡ̀ послѹ́шайте всѧ҄ дни҄, то́й бѹ́детъ ва́мъ во ѻ҆тца̀.


text:
И҆ ї҆ѹ́да маккаве́й, се́й крѣ́покъ въ си́лѣ ѿ ю҆́ности своеѧ̀, се́й бѹ́детъ ва́мъ нача́лникъ во́инства и҆ сотвори́тъ бра́нь лю́демъ.


text:
И҆ ѹ҆́мре въ лѣ́то сто̀ четы́редесѧть шесто́е: и҆ погребо́ша є҆го̀ сы́нове є҆гѡ̀ во гробѣ́хъ ѻ҆тє́цъ є҆гѡ̀ въ мѡди́нѣ, и҆ пла́каша є҆го̀ ве́сь ї҆и҃ль пла́чемъ ве́лїимъ.


text:
И҆ помога́хѹ є҆мѹ̀ всѝ бра́тїѧ є҆гѡ̀ и҆ всѝ є҆ли́цы прилѣпи́шасѧ ко ѻ҆тцѹ̀ є҆гѡ̀, и҆ ѡ҆полча́хѹсѧ ѡ҆полче́нїемъ ї҆и҃ль съ весе́лїемъ.


text:
И҆ распространѝ сла́вѹ лю́демъ свои҄мъ: и҆ ѡ҆блече́сѧ въ бронѧ̀ ѩ҆́кѡ и҆споли́нъ и҆ препоѧ́сасѧ ѻ҆рѹ́жїемъ свои́мъ бра́ннымъ, и҆ соста́ви ра҄ти, защища́ѧ ѡ҆полчє́нїѧ мече́мъ свои́мъ,


text:
И҆ слѧко́шасѧ беззако́ннїи ѿ стра́ха є҆гѡ̀, и҆ всѝ дѣ́лателє беззако́нїѧ смѧто́шасѧ, и҆ благопоспѣ́шно бы́ти спасе́нїе рѹко́ю є҆гѡ̀.


text:
И҆ ѡ҆горчѝ цари҄ мнѡ́ги и҆ возвеселѝ ї҆а́кѡва въ дѣ́лѣхъ свои́хъ, и҆ да́же до вѣ́ка па́мѧть є҆гѡ̀ во благослове́нїе:


text:
И҆ ѹ҆вѣ́да ї҆ѹ́да и҆ и҆зы́де во срѣ́тенїе є҆мѹ̀, и҆ поразѝ є҆го̀ и҆ ѹ҆бѝ того̀: и҆ падо́ша ѩ҆́звенїи мно́зи, а҆ про́чїи ѹ҆бѣго́ша.


text:
И҆ ѹ҆слы́ша сирѡ́нъ нача́лникъ во́євъ сѵ́рскихъ, ѩ҆́кѡ собра̀ ї҆ѹ́да совокѹпле́нїе и҆ цр҃ковь вѣ́рныхъ съ ни́мъ и҆сходѧ́щихъ на бра́нь,


text:
и҆ речѐ: сотворю̀ себѣ̀ и҆́мѧ, и҆ просла́влюсѧ въ ца́рствїи, и҆ поборю̀ ї҆ѹ́дѹ и҆ сѹ́щихъ съ ни́мъ и҆ ѹ҆ничижа́ющихъ сло́во царе́во.


text:
<n>(и҆ ѹ҆гото́васѧ)</n> и҆ приложѝ є҆́же взы́ти: и҆ взы́де съ ни́мъ по́лкъ нечести́выхъ крѣ́покъ помощѝ є҆мѹ̀ и҆ сотвори́ти ѿмще́нїе на сынѣ́хъ ї҆и҃левыхъ.


text:
Е҆гда́ же ѹ҆ви́дѣша по́лкъ грѧдѹ́щїй во срѣ́тенїе и҆̀мъ, рѣ́ша ї҆ѹ́дѣ: ка́кѡ мо́жемъ въ ма́лѣ сѹ́ще ѡ҆полча́тисѧ проти́вѹ мно́жества толи́кагѡ крѣ́пкагѡ; и҆ мы̀ ѹ҆трѹжде́ни є҆смы̀ посто́мъ дне́сь.


text:
И҆ речѐ ї҆ѹ́да: ѹ҆до́бь є҆́сть ѡ҆б̾ѧ́ти мно́гихъ рѹко́ю ма́лыхъ: и҆ нѣ́сть ра́знствїѧ пред̾ бг҃омъ нб҇нымъ сп҇тѝ во мно́гихъ и҆лѝ въ ма́лыхъ:


text:
сі́и грѧдѹ́тъ къ на́мъ во мно́жествѣ ѹ҆кори́зны и҆ беззако́нїѧ, є҆́же и҆сто́ргнѹти на́съ и҆ жєны̀ на́шѧ и҆ ча҄да на҄ша, є҆́же взѧ́ти коры҄сти на́шѧ,


text:
ѩ҆́коже преста̀ глаго́лати, и҆ наскочѝ на ни́хъ внеза́пѹ, и҆ сотре́сѧ сирѡ́нъ и҆ вѡ́и є҆гѡ̀ пред̾ ни́мъ:


text:
и҆ погна̀ є҆го̀ въ низхожде́нїе веѳѡрѡ́на да́же до по́лѧ: и҆ падо́ша ѿ ни́хъ ѩ҆́кѡ ѻ҆́смь сѡ́тъ мѹже́й, про́чїи же побѣго́ша въ зе́млю фѷлїсті́млю.


text:
Е҆гда́ же ѹ҆слы́ша ца́рь а҆нтїо́хъ словеса̀ сїѧ҄, разгнѣ́васѧ ѩ҆́ростїю, и҆ посла́въ собра̀ си҄лы всѧ҄ ца́рства своегѡ̀, по́лкъ крѣ́покъ ѕѣлѡ̀:


text:
и҆ ѿве́рзе сокро́вище своѐ, и҆ дадѐ ѡ҆бро́ки во́инѡмъ свои҄мъ на лѣ́то, и҆ заповѣ́да и҆̀мъ въ лѣ́то бы́ти готѡ́вымъ на всѧ́кѹ потре́бѹ.


text:
И҆ ви́дѣ, ѩ҆́кѡ ѡ҆скѹдѣ̀ сребро̀ ѿ сокро́вищъ, и҆ да҄ни ѿ стра́нъ ма҄лы, ра́ди несогла́сїѧ и҆ ѩ҆́звы, ѩ҆̀же сотворѝ на землѝ, да во́зметъ закѡ́ннаѧ, ѩ҆̀же бѧ́хѹ ѿ пе́рвыхъ дні́й.


text:
И҆ ѹ҆страши́сѧ, да не вознеимѣ́етъ є҆ди́ною и҆ два́жды въ росхо́ды и҆ даѧ҄нїѧ, ѩ҆̀же даѧ́ше пре́жде простра́нною рѹко́ю, и҆ и҆збы́точествова па́че царе́й бы́вшихъ пре́жде.


text:
И҆ смѧте́сѧ дѹше́ю свое́ю ѕѣлѡ̀, и҆ ѹ҆мы́сли и҆тѝ въ персі́дѹ и҆ прїѧ́ти да҄ни ѿ стра́нъ и҆ собра́ти сребра̀ мно́гѡ.


text:
И҆ ѡ҆ста́ви лѷсі́ю человѣ́ка сла́вна и҆ ѿ ро́да ца́рска над̾ вещьмѝ ца́рскими, ѿ рѣкѝ є҆ѵфра́та да́же до предѣ҄лъ є҆гѵ́петскихъ:


text:
И҆ предадѐ є҆мѹ̀ по́лъ си́лы и҆ слонѡ́въ и҆ заповѣ́да є҆мѹ̀ ѡ҆ всѣ́хъ, и҆́хже совѣща̀, и҆ ѡ҆ ѡ҆бита́ющихъ во ї҆ѹде́и и҆ ї҆ер҇ли́мѣ,


text:
посла́ти на ни́хъ си́лѹ, є҆́же сокрѹши́ти и҆ и҆сто́ргнѹти крѣ́пость ї҆и҃левѹ и҆ ѡ҆ста́нокъ ї҆ер҇ли́ма, и҆ ѿѧ́ти па́мѧть и҆́хъ ѿ мѣ́ста,


text:
И҆ ца́рь взѧ̀ по́лъ си́лы ѡ҆ста́вшихъ и҆ и҆зы́де ѿ а҆нтїохі́и ѿ гра́да ца́рства своегѡ̀, лѣ́та сто̀ четы́редесѧть седма́гѡ: и҆ пре́йде є҆ѵфра́тъ рѣкѹ̀ и҆ прохожда́ше въ вы҄шнїѧ страны҄.


text:
И҆ и҆збра̀ лѷсі́а птоломе́а сы́на дорѷме́нова, и҆ нїкано́ра, и҆ горгі́ю мѹ́жы си҄льныѧ ѿ дрѹгѡ́въ царе́выхъ.


text:
И҆ посла̀ съ ни́ми четы́редесѧть ты́сѧщъ мѹже́й и҆ се́дмь ты́сѧщъ ко́нникѡвъ, є҆́же и҆тѝ въ зе́млю ї҆ѹ́динѹ и҆ растли́ти ю҆̀ по словесѝ ца́рскѹ.


text:
И҆ ѿидо́ша со все́ю си́лою свое́ю, и҆ прїидо́ша, и҆ ѡ҆полчи́шасѧ бли́з̾ а҆ммаѹ́ма на землѝ полево́й.


text:
И҆ слы́шаша кѹпцы̀ страны̀ тоѧ̀ и҆́мѧ и҆́хъ, и҆ взѧ́ша сребро̀ и҆ зла́то мно́го ѕѣлѡ̀ и҆ ѻ҆́троки: и҆ прїидо́ша въ станы̀, да во́змѹтъ сынѡ́въ ї҆и҃левыхъ въ рабы҄, и҆ приложи́шасѧ къ ни҄мъ вѡ́и сѵ́рскїѧ и҆ землѝ и҆ноплеме́нникѡвъ.


text:
И҆ ви́дѣ ї҆ѹ́да и҆ бра́тїѧ є҆гѡ̀, ѩ҆́кѡ ѹ҆мно́жишасѧ ѕла҄ѧ, и҆ вѡ́и ѡ҆полча́хѹсѧ въ предѣ́лѣхъ и҆́хъ: и҆ позна́ша словеса̀ царє́ва, ѩ҆̀же повелѣ̀ лю́демъ сотвори́ти въ погѹбле́нїе и҆ сконча́нїе.


text:
И҆ речѐ кі́йждо ко и҆́скреннемѹ своемѹ̀: воста́немъ за и҆стребле́нїе люді́й на́шихъ и҆ ѡ҆полчи́мсѧ за лю́ди на́шѧ и҆ ст҃ы҄ѧ.


text:
И҆ собра́сѧ со́нмъ є҆́же бы́ти готѡ́вымъ на бра́нь и҆ є҆́же моли́тисѧ и҆ проси́ти ми́лости и҆ щедро́тъ.


text:
И҆ ї҆ер҇ли́мъ бѣ̀ неѡбита́емь а҆́ки пѹсты́нѧ: не бѣ̀ входѧ́й и҆ и҆сходѧ́й ѿ порожде́нїй є҆гѡ̀, и҆ ст҃ы́нѧ попра́на, и҆ сы́нове и҆норо́дныхъ въ краегра́дїи, бы́сть ѡ҆бита́лище ѩ҆зы́кѡмъ: и҆ взѧ́сѧ весе́лїе ѿ ї҆а́кѡва, и҆ ѡ҆скѹдѣ̀ <n>(тѹ̀)</n> сопѣ́ль и҆ гѹ́сли.


text:
И҆ собра́шасѧ и҆ прїидо́ша въ массифѹ̀ прѧ́мѡ ї҆ер҇ли́мѹ, поне́же мѣ́сто моли́твы въ массифѣ̀ пе́рвѣе ї҆и҃лю.


text:
И҆ пости́шасѧ тогѡ̀ днѐ, и҆ ѡ҆блеко́шасѧ во врє́тища, и҆ пе́пелъ посы́паша на главы҄ своѧ҄, и҆ растерза́ша ѡ҆дѣѧ҄нїѧ своѧ҄,


text:
и҆ распростро́ша кни́гѹ зако́на, ѡ҆ ни́хже и҆спыта́хѹ ѩ҆зы́цы написа́ти на ни́хъ подѡ́бїѧ їдѡлъ свои́хъ,


text:
и҆ принесо́ша ри҄зы свѧти́тєлскїѧ и҆ перворѡ́днаѧ и҆ десѧти҄ны: и҆ воздви́гнѹша назїре́євъ, и҆̀же напо́лниша дни҄,


text:
и҆ возопи́ша гла́сомъ <n>(ве́лїимъ)</n> на нб҃о, рекѹ́ще: что̀ сотвори́мъ си҄мъ и҆ ка́мѡ и҆̀хъ ѿведе́мъ;


text:
И҆ посе́мъ поста́ви ї҆ѹ́да воевѡ́ды люді́й, ты́сѧщники и҆ со́тники, и҆ пѧтьдесѧ́тники и҆ десѧтонача́лники.


text:
И҆ реко́ша созида́ющымъ до́мы и҆ ѡ҆брѹча́ющымъ жєны̀, и҆ насажда́ющымъ вїногра́ды и҆ боѧзли҄вымъ возврати́тисѧ комѹ́ждо въ до́мъ сво́й по зако́нѹ.


text:
И҆ речѐ ї҆ѹ́да: препоѧ́шитесѧ, и҆ бѹ́дите въ сы́ны си҄льны, и҆ бѹ́дите гото́ви въ заѹ́трїе ѡ҆полчи́тисѧ на ѩ҆зы́ки сїѧ҄, и҆̀же собра́шасѧ на ны̀ растерза́ти на́съ и҆ ст҃а҄ѧ на҄ша:


text:
є҆́же напа́сти на по́лкъ ї҆ѹде́йскїй и҆ поби́ти и҆̀хъ внеза́пѹ, и҆ сы́нове краегра́дїѧ бы́ша є҆мѹ̀ вожде́ве.


text:
И҆ прїи́де горгі́а въ по́лкъ ї҆ѹ́динъ но́щїю и҆ ни є҆ди́нагѡ ѡ҆брѣ́те: и҆ и҆ска́ше и҆̀хъ въ гора́хъ, поне́же речѐ: бѣжа́тъ сі́и ѿ на́съ.


text:
И҆ вкѹ́пѣ со дне́мъ ѩ҆ви́сѧ ї҆ѹ́да на по́ли со тремѧ̀ ты́сѧщами мѹже́й: ѻ҆ба́че щитѡ́въ и҆ мече́й не и҆мѧ́хѹ, ѩ҆́коже хотѧ́хѹ.


text:
И҆ ви́дѣша по́лкъ ѩ҆зы́ческїй крѣ́покъ воѡрѹже́нъ и҆ ко́нники ѡ҆́крестъ є҆гѡ̀, и҆ сі́и наѹче́ни бра́ни.


text:
И҆ речѐ ї҆ѹ́да мѹжє́мъ, и҆̀же съ ни́мъ бѧ́хѹ: не ѹ҆бо́йтесѧ мно́жества и҆́хъ и҆ ѹ҆стремле́нїѧ и҆́хъ не ѹ҆жаса́йтесѧ:


text:
помѧни́те, ка́кѡ спасе́ни бы́ша ѻ҆тцы̀ на́ши въ мо́ри чермнѣ́мъ, є҆гда̀ гонѧ́ше и҆̀хъ фараѡ́нъ съ вѡ́и мно́гими:


text:
и҆ нн҃ѣ возопі́имъ на нб҃о, не́гли ка́кѡ ѹ҆мл҇рдитсѧ на ны̀ и҆ помѧне́тъ завѣ́тъ ѻ҆тцє́въ на́шихъ и҆ сокрѹши́тъ по́лкъ се́й пред̾ лице́мъ на́шимъ дне́сь:


text:
послѣ́днїи же всѝ падо́ша мече́мъ: и҆ прогна́ша и҆̀хъ да́же до а҆ссарїмѡ́ѳа и҆ да́же до по́ль ї҆дѹме́йскихъ и҆ а҆зѡ́тскихъ и҆ ї҆амні́йскихъ, и҆ падо́ша ѿ ни́хъ до трїе́хъ ты́сѧщъ мѹже́й.


text:
и҆ горгі́а и҆ вѡ́и є҆гѡ̀ бли́з̾ на́съ на горѣ̀: но сто́йте нн҃ѣ проти́вѹ врагѡ́въ на́шихъ и҆ побори́те и҆̀хъ, и҆ по си́хъ во́змете кѡры́сти без̾ боѧ́зни.


text:
И҆ ви́дѣ, ѩ҆́кѡ въ бѣ́гъ ѡ҆брати́шасѧ, и҆ зажго́ша по́лкъ, и҆̀же сѹ́ть со ї҆ѹ́дою, ды́мъ бо зри́мый ѩ҆влѧ́ше бы́вшее.


text:
Смотрѧ́щїи же сїѧ҄ ѹ҆боѧ́шасѧ ѕѣлѡ̀: ви́дѧще же ѡ҆полче́нїе ї҆ѹ́дино въ по́ли гото́во на бра́нь, бѣжа́ша всѝ въ зе́млю и҆ноплеме́нникѡвъ.


text:
И҆ возвраща́ющесѧ пѣ́снь поѧ́хѹ и҆ благословлѧ́хѹ бг҃а нб҇наго, ѩ҆́кѡ бл҃гъ є҆́сть, ѩ҆́кѡ въ вѣ́къ мл҇ть є҆гѡ̀.


text:
Ѻ҆́нъ же слы́шавъ ѹ҆ны̀ дѹше́ю и҆ ѡ҆печа́лисѧ, ѩ҆́кѡ не ѩ҆̀же хотѧ́ше, такѡва̀ бы́ша ї҆и҃лю, и҆ не какѡва̀ заповѣ́да є҆мѹ̀ ца́рь, сицева҄ѧ сбы́шасѧ.


text:
И҆ во грѧдѹ́щее лѣ́то собра̀ лѷсі́а мѹже́й и҆збра́нныхъ шестьдесѧ́тъ ты́сѧщъ и҆ ко́нникѡвъ пѧ́ть ты́сѧщъ, да побїе́тъ ї҆ер҇ли́мъ.


text:
И҆ прїидо́ша во ї҆дѹме́ю и҆ ѡ҆полчи́шасѧ во веѳсѹ́рѣхъ, и҆ срѣ́те и҆̀хъ ї҆ѹ́да съ десѧтїю̀ ты́сѧщьми мѹже́й.


text:
И҆ ви́дѣ по́лкъ крѣ́покъ, и҆ помоли́сѧ, и҆ речѐ: блг҇ве́нъ є҆сѝ, сп҇се ї҆и҃левъ, сокрѹши́вый стремле́нїе си́льнагѡ рѹко́ю раба̀ твоегѡ̀ даві́да, и҆ пре́далъ є҆сѝ по́лкъ и҆ноплеме́нныхъ въ рѹ́ки ї҆ѡнаѳа́на сы́на саѹ́лѧ и҆ носѧ́щагѡ ѻ҆рѹ́жїе є҆гѡ̀:


text:
низложѝ и҆̀хъ мече́мъ лю́бѧщихъ тѧ̀, и҆ да восхва́лѧтъ тебѐ всѝ вѣ́дѹщїи и҆́мѧ твоѐ въ пѣ́снехъ.


text:
Ви́дѧ же лѷсі́а своегѡ̀ ѡ҆полче́нїѧ бы́вшее бѣжа́нїе, а҆ ї҆ѹ́динѹ бы́вшѹю де́рзость, и҆ ѩ҆́кѡ гото́ви сѹ́ть и҆лѝ жи́ти, и҆лѝ ѹ҆мре́ти хра́брѡ, ѿи́де во а҆нтїохі́ю и҆ собира́ше чѹжди́хъ во́євъ: и҆ ѹ҆мно́живъ бы́вшее во́инство, ѹ҆мы́сли па́ки прїитѝ на ї҆ѹде́ю.


text:
Рече́ же ї҆ѹ́да и҆ бра́тїѧ є҆гѡ̀: сѐ, сотре́ни сѹ́ть вразѝ на́ши, взы́демъ нн҃ѣ ѡ҆чи́стити ст҃а҄ѧ и҆ ѡ҆бнови́ти.


text:
и҆ ви́дѣша ст҃ы́ню ѡ҆пѹстоше́нѹ, и҆ же́ртвенникъ ѡ҆скверне́нъ, и҆ врата̀ сожжє́на, и҆ въ притво́рѣхъ возрасто́ша дре́вїе а҆́ки въ дѹбра́вѣ, и҆лѝ а҆́ки во є҆ди́нѣй ѿ го́ръ, и҆ пастофѡ́рїа разбїє́на.


text:
и҆ нападѐ и҆̀мъ совѣ́тъ бла́гъ разори́ти є҆го̀, да не когда̀ бѹ́детъ и҆̀мъ въ поноше́нїе, ѩ҆́кѡ ѡ҆скверни́ша є҆го̀ ѩ҆зы́цы. и҆ разори́ша же́ртвенникъ,


text:
и҆ положи́ша ка́менїе на горѣ̀ хра́ма на мѣ́стѣ прили́чнѣмъ, до́ндеже прїи́детъ про҇ро́къ ѿвѣща́ти ѡ҆ ни́хъ:


text:
и҆ сотвори́ша сосѹ́ды ст҃ы҄ѧ нѡ́вы, и҆ внесо́ша свѣти́лникъ и҆ же́ртвенникъ всесожже́нїй и҆ ѳѷмїа́мѡвъ и҆ трапе́зѹ во хра́мъ,


text:
и҆ положи́ша на трапе́зѣ хлѣ́бы и҆ простро́ша катапета҄смы, и҆ сконча́ша всѧ҄ дѣла̀, ѩ҆̀же творѧ́хѹ.


text:
И҆ ѕѣлѡ̀ ра́нѡ воста́ша въ пѧ́тый и҆ двадесѧ́тый де́нь мц҇а девѧ́тагѡ: се́й мц҇ъ хасле́ѵъ, сто̀ четы́редесѧть ѻ҆сма́гѡ лѣ́та.


text:
по вре́мени и҆ по днѝ, въ ѻ҆́ньже ѡ҆скверни́ша є҆го̀ ѩ҆зы́цы, во ѡ҆́нъ ѡ҆бнови́сѧ въ пѣ́снехъ и҆ гѹ́слехъ и҆ кїнѵ́рѣхъ и҆ въ кѷмва́лѣхъ.


text:
И҆ падо́ша всѝ лю́дїе на лицѐ своѐ и҆ поклони́шасѧ, и҆ благослови́ша на нб҃о бл҃гопоспѣши́вшаго и҆̀мъ:


text:
и҆ сотвори́ша ѡ҆бновле́нїе ѻ҆лтарѧ̀ дні́й ѻ҆́смь, и҆ принесо́ша всесожжє́нїѧ съ весе́лїемъ, и҆ пожро́ша же́ртвѹ спасе́нїѧ и҆ хвале́нїѧ,


text:
и҆ ѹ҆краси́ша сѹ́щее пред̾ лице́мъ хра́ма вѣнцы҄ златы́ми и҆ щита́ми, и҆ ѡ҆бнови́ша врата̀ и҆ пастофѡ́рїа, и҆ поста́виша двє́ри.


text:
И҆ ѹ҆ста́ви ї҆ѹ́да и҆ бра́тїѧ є҆гѡ̀ и҆ ве́сь собо́ръ ї҆и҃левъ, да пра́зднѹютсѧ дні́е ѡ҆бновле́нїѧ ѻ҆лтарѧ̀ во времена̀ своѧ҄ на всѧ́ко лѣ́то дні́й ѻ҆́смь, ѿ два́десѧть пѧ́тагѡ днѐ мц҇а хасле́ѵъ съ весе́лїемъ и҆ ра́достїю.


text:
И҆ созда́ша во вре́мѧ ѻ҆́но го́рѹ сїѡ́нъ, ѡ҆́крестъ стѣ́ны высѡ́кїѧ и҆ пѵ́рги крѣ҄пки, да не когда̀ прише́дше ѩ҆зы́цы поперѹ́тъ ѧ҆̀, ѩ҆́коже пре́жде сотвори́ша.


text:
И҆ посадѝ тѹ̀ во́євъ храни́ти ю҆̀, и҆ ѹ҆тверди́ша ю҆̀ храни́ти веѳсѹ́рѹ, є҆́же и҆мѣ́ти лю́демъ въ тверды́ню проти́вѹ лица̀ ї҆дѹме́и.


text:
И҆ бы́сть є҆гда̀ ѹ҆слы́шаша ѩ҆зы́цы ѡ҆́крестъ, ѩ҆́кѡ созда́сѧ ѻ҆лта́рь и҆ ѡ҆бнови́сѧ ст҃ы́нѧ ѩ҆́коже пре́жде, и҆ разгнѣ́вашасѧ ѕѣлѡ̀:


text:
и҆ совѣща́шасѧ погѹби́ти ро́дъ ї҆а́кѡвль, и҆̀же бѣ́хѹ посредѣ̀ и҆́хъ, и҆ нача́ша ѹ҆бива́ти въ лю́дехъ и҆ и҆стреблѧ́ти.


text:
И҆ ра́товаше ї҆ѹ́да на сы́ны и҆са́ѵѡвы во ї҆дѹме́и, ѩ҆́же во а҆кравати́нѣ, поне́же ѡ҆бсѣдѧ́хѹ ї҆и҃лѧ: и҆ поразѝ и҆̀хъ ѩ҆́звою вели́кою, и҆ ѹ҆тѣснѝ и҆̀хъ, и҆ взѧ̀ коры҄сти и҆́хъ.


text:
И҆ помѧнѹ̀ ѕло́бѹ сынѡ́въ веа́нихъ, и҆̀же бѣ́хѹ лю́демъ въ сѣ́ть и҆ въ собла́знъ, во є҆́же лови́ти и҆̀мъ на пѹте́хъ.


text:
И҆ затвори́шасѧ ѿ негѡ̀ въ пѵ́ргѣхъ, и҆ настѹпѝ на ни́хъ, и҆ проклѧ̀ и҆̀хъ, и҆ зажжѐ пѵ́рги и҆́хъ ѻ҆гне́мъ, со всѣ́ми ѩ҆̀же въ ни́хъ бѧ́хѹ.


text:
И҆ собра́шасѧ ѩ҆зы́цы и҆̀же въ галааді́тїдѣ проти́вѹ ї҆и҃лтѧнѡмъ сѹ́щымъ въ предѣ́лѣхъ и҆́хъ, да и҆збїю́тъ и҆̀хъ. и҆ побѣго́ша въ даѳе́мѹ тверды́ню.


text:
И҆ посла́ша писа́нїе ко ї҆ѹ́дѣ и҆ бра́тїи є҆гѡ̀, рекѹ́ще: собра́шасѧ на ны̀ ѩ҆зы́цы, и҆̀же ѡ҆́крестъ на́съ, и҆зби́ти на́съ,


text:
и҆ гото́вѧтсѧ прїитѝ и҆ взѧ́ти тверды́ню, въ ню́же вбѣго́хомъ, и҆ тїмоѳе́й є҆́сть воево́да си́лъ и҆́хъ:


text:
и҆ всѝ бра́тїѧ на҄ша сѹ́щїи въ мѣ́стѣхъ тѹві́инихъ ѹ҆бїе́ни сѹ́ть, и҆ плѣни́ша же́нъ и҆́хъ и҆ ча҄дъ и҆́хъ и҆ и҆мѣ҄нїѧ и҆́хъ, и҆ погѹби́ша та́мѡ ѩ҆́кѡ ты́сѧщѹ мѹже́й.


text:
И҆ є҆щѐ писа҄нїѧ чтѧ́хѹсѧ, и҆ сѐ, и҆ні́и вѣ҄стницы прїидо́ша ѿ галїле́и въ раздра́ныхъ ри́захъ, возвѣща́юще по словесє́мъ си҄мъ, рекѹ́ще:


text:
собра́шасѧ на на́съ ѿ птолемаі́ды и҆ тѵ́ра, и҆ сїдѡ́на и҆ всеѧ̀ галїле́и и҆ноплемє́нникъ, є҆́же и҆скорени́ти на́съ.


text:
Е҆гда́ же ѹ҆слы́ша ї҆ѹ́да и҆ лю́дїе словеса̀ сїѧ҄, собра́сѧ собо́ръ вели́къ ѹ҆совѣ́товати, что̀ сотворѧ́тъ бра́тїѧмъ свои҄мъ сѹ́щымъ въ ско́рби и҆ вою́ємымъ ѿ ни́хъ.


text:
И҆ речѐ ї҆ѹ́да сі́мѡнѹ и҆ бра́тѹ своемѹ̀: и҆зберѝ себѣ̀ мѹ́жы и҆ и҆дѝ, и҆ и҆зба́ви бра́тїю твою̀ сѹ́щѹю въ галїле́и: а҆́зъ же и҆ бра́тъ мо́й ї҆ѡнаѳа́нъ по́йдемъ въ галааді́тъ.


text:
И҆ ѡ҆ста́ви ї҆ѡ́сифа сы́на заха́рїина и҆ а҆за́рїю воевѡ́ды лю́демъ съ про́чими вѡ́ины во ї҆ѹде́и на хране́нїе,


text:
и҆ заповѣ́да и҆̀мъ, глаго́лѧ: прилѣжи́те лю́демъ си҄мъ и҆ не сотвори́те бра́ни на ѩ҆зы́ки, до́ндеже мы̀ возврати́мсѧ.


text:
И҆ ѿдѣли́ша сі́мѡнѹ мѹже́й трѝ ты́сѧщы, да и҆́детъ въ галїле́ю, ї҆ѹ́дѣ же ѻ҆́смь ты́сѧщъ мѹже́й въ галааді́тъ.


text:
И҆ и҆́де сі́мѡнъ въ галїле́ю и҆ соста́ви бра҄ни мнѡ́ги на ѩ҆зы́ки, и҆ сотро́шасѧ ѩ҆зы́цы ѿ лица̀ є҆гѡ̀,


text:
и҆ погна̀ в̾слѣ́дъ и҆́хъ да́же до вра́тъ птолемаі́ды: и҆ падо́ша ѿ ѩ҆зы҄къ ѩ҆́кѡ трѝ ты́сѧщы мѹже́й, и҆ взѧ̀ кѡры́сти и҆́хъ,


text:
и҆ поѧ́тъ сѹ́щихъ въ галїле́и и҆ во а҆рватті́сѣхъ съ жена́ми и҆ ча҄ды, и҆ всѧ҄ є҆ли҄ка бѧ́хѹ и҆̀мъ, и҆ приведѐ во ї҆ѹде́ю съ весе́лїемъ ве́лїимъ.


text:
И҆ ї҆ѹ́да маккаве́й и҆ ї҆ѡнаѳа́нъ бра́тъ є҆гѡ̀ преидо́ша ї҆ѻрда́нъ, и҆ и҆до́ша пѹ́ть трїе́хъ дні́й въ пѹсты́ни,


text:
и҆ срѣто́ша навате́євъ, и҆ прїѧ́ша и҆̀хъ ми́рнѡ, и҆ повѣ́даша и҆̀мъ всѧ҄, ѩ҆̀же слѹчи́шасѧ бра́тїи и҆́хъ въ галааді́тїдѣ,


text:
и҆ ѩ҆́кѡ мно́зи ѿ ни́хъ заключе́ни сѹ́ть въ восо́рѣ и҆ восо́ръ, во а҆лемі́сѣхъ, хасфѡ́рѣ, маке́дѣ и҆ карнаі́нѣ: сі́и всѝ гра́ди тве́рди и҆ вели́цы:


text:
и҆ въ про́чїихъ градѣ́хъ галааді́тїды сѹ́ть затворе́ни, и҆ во ѹ҆́трїе стро́ѧтсѧ ѡ҆полчи́тисѧ на тверды҄ни и҆ ѩ҆́ти и҆ и҆зби́ти всѣ́хъ си́хъ во є҆ди́нъ де́нь.


text:
И҆ возврати́сѧ ї҆ѹ́да и҆ вѡ́и є҆гѡ̀ въ пѹ́ть въ пѹсты́ню въ восо́ръ внеза́пѹ: и҆ взѧ̀ гра́дъ, и҆ ѹ҆бѝ всѧ́къ мѹ́жескъ по́лъ ѹ҆сты҄ меча̀, и҆ взѧ̀ всѧ҄ коры҄сти и҆́хъ, и҆ сожжѐ є҆го̀ ѻ҆гне́мъ:


text:
И҆ бы́сть пред̾ заре́ю, и҆ воздвиго́ша ѻ҆́чи своѝ, и҆ сѐ, лю́дїе мно́зи, и҆̀мже не бѣ̀ числа̀, несѹ́ще лѣ҄ствицы и҆ миха҄ны взѧ́ти тверды́ню, и҆ ра́товахѹ и҆̀хъ.


text:
И҆ ви́дѣ ї҆ѹ́да, ѩ҆́кѡ нача́сѧ бра́нь, и҆ во́пль гра́да взы́де да́же до небесѐ трѹба́ми и҆ гла́сомъ ве́лїимъ,


text:
И҆ позна̀ по́лкъ тїмоѳе́овъ, ѩ҆́кѡ маккаве́й є҆́сть, и҆ ѿбѣжа̀ ѿ лица̀ є҆гѡ̀, и҆ побѝ и҆̀хъ ѩ҆́звою ве́лїею, и҆ падо́ша ѿ ни́хъ въ де́нь ѡ҆́нъ ѩ҆́кѡ ѻ҆́смь ты́сѧщъ мѹже́й.


text:
И҆ ѡ҆брати́сѧ <n>(ї҆ѹ́да)</n> въ масфѹ̀ и҆ повоева̀ ю҆̀ и҆ взѧ̀ ю҆̀, и҆ ѹ҆бѝ ве́сь мѹ́жескъ по́лъ є҆ѧ̀ и҆ взѧ̀ коры҄сти є҆ѧ̀, и҆ сожжѐ ю҆̀ ѻ҆гне́мъ:


text:
И҆ по си́хъ словесѣ́хъ собра̀ тїмоѳе́й по́лкъ и҆́нъ и҆ ѡ҆полчи́сѧ къ лицѹ̀ рафѡ́на ѡ҆б̾ ѻ҆нѹ̀ странѹ̀ пото́ка.


text:
И҆ посла̀ ї҆ѹ́да соглѧ́дати по́лкъ. и҆ возвѣсти́ша є҆мѹ̀ глаго́люще: со́брани сѹ́ть къ немѹ̀ всѝ ѩ҆зы́цы, и҆̀же ѡ҆́крестъ на́съ, си́ла ве́лїѧ ѕѣлѡ̀:


text:
и҆ а҆ра́влѧнъ наѧ́ша въ по́мощь себѣ̀, и҆ ѡ҆полча́ютсѧ ѡ҆б̾ ѻ҆нѹ̀ странѹ̀ пото́ка, гото́ви прїитѝ на тѧ̀ на бра́нь. и҆ и҆́де ї҆ѹ́да во срѣ́тенїе и҆́хъ.


text:
И҆ речѐ тїмоѳе́й нача́лникѡмъ во́євъ свои́хъ: є҆гда̀ прибли́житсѧ ї҆ѹ́да и҆ по́лкъ є҆гѡ̀ къ пото́кѹ водно́мѹ, а҆́ще прїи́детъ къ на́мъ пре́жде, не мо́жемъ постоѧ́ти проти́вѹ є҆гѡ̀, ѩ҆́кѡ могі́й возмо́жетъ проти́вѹ на́съ:


text:
а҆́ще же ѹ҆страши́тсѧ и҆ ѡ҆полчи́тсѧ ѡ҆б̾ ѻ҆нѹ̀ странѹ̀ рѣкѝ, пре́йдемъ къ немѹ̀ и҆ возмо́жемъ проти́вѹ є҆гѡ̀.


text:
Е҆гда́ же прибли́жисѧ ї҆ѹ́да къ пото́кѹ водно́мѹ, поста́ви кни́жники люді́й при пото́цѣ и҆ повелѣ̀ и҆̀мъ глаго́лѧ: не ѡ҆ставлѧ́йте всѧ́каго человѣ́ка ѡ҆ста́тисѧ въ полцѣ̀, но да грѧдѹ́тъ всѝ на бра́нь.


text:
И҆ пре́йде на ни́хъ пре́жде, и҆ всѝ лю́дїе в̾слѣ́дъ є҆гѡ̀. и҆ сотре́ни сѹ́ть всѝ ѩ҆зы́цы пред̾ лице́мъ є҆гѡ̀, и҆ поверго́ша ѻ҆рѹ҄жїѧ своѧ҄, и҆ бѣжа́ша въ ка́пище, є҆́же къ карнаі́нѣ.


text:
И҆ взѧ́ша гра́дъ, и҆ ка́пище сожго́ша ѻ҆гне́мъ со всѣ́ми, ѩ҆̀же въ не́мъ: и҆ побѣжде́нъ бы́сть карнаі́нъ и҆ не возмо́же ктомѹ̀ ста́ти проти́вѹ лица̀ ї҆ѹ́дина.


text:
И҆ собра̀ ї҆ѹ́да всѣ́хъ ї҆и҃лтѧнъ, и҆̀же бѣ́хѹ въ галааді́тїдѣ, ѿ ма́ла да́же до вели́ка, и҆ жєны̀ и҆́хъ и҆ ча҄да и҆́хъ и҆ и҆мѣ҄нїѧ, по́лкъ вели́къ ѕѣлѡ̀, прїитѝ въ зе́млю ї҆ѹ́динѹ.


text:
И҆ прїидо́ша да́же до є҆фрѡ́на, и҆ се́й гра́дъ ве́лїй на вхо́дѣ тве́рдъ ѕѣлѡ̀: и҆ не бѣ̀ ѹ҆клони́тисѧ ѿ негѡ̀ на де́сно и҆лѝ шѹ́ее, но то́кмѡ сквозѣ̀ є҆го̀ проитѝ.


text:
И҆ заключи́шасѧ, и҆̀же бѧ́хѹ въ гра́дѣ, и҆ загради́ша врата̀ ка́менїемъ. и҆ посла̀ къ ни҄мъ ї҆ѹ́да со словесы̀ ми́рными, глаго́лѧ:


text:
про́йдемъ по землѝ ва́шей, є҆́же ѿитѝ въ зе́млю на́шѹ, и҆ никто́же ва́съ и҆з̾ѡби́дитъ, то́кмѡ нога́ми про́йдемъ. и҆ не восхотѣ́ша ѿве́рсти є҆мѹ̀.


text:
И҆ ѡ҆полчи́шасѧ мѹ́жїе си́лы и҆ ра́товаша гра́дъ то́й ве́сь де́нь и҆ всю̀ но́щь. и҆ предаде́сѧ гра́дъ въ рѹ́ки є҆гѡ̀.


text:
И҆ побѝ всѧ́къ мѹ́жескъ по́лъ ѹ҆сты҄ меча̀ и҆ и҆скоренѝ є҆го̀, и҆ взѧ̀ коры҄сти є҆гѡ̀ и҆ про́йде сквозѣ̀ гра́дъ по ѹ҆бїє́нымъ.


text:
И҆ бѣ̀ ї҆ѹ́да собира́ѧ да́льнѣйшихъ и҆ ѹ҆вѣща́ваше люді́й по всемѹ̀ пѹтѝ, до́ндеже прїи́дѹтъ въ зе́млю ї҆ѹ́динѹ.


text:
И҆ взыдо́ша на го́рѹ сїѡ́нъ съ весе́лїемъ и҆ ра́достїю и҆ принесо́ша всесожжє́нїѧ, ѩ҆́кѡ не падѐ ѿ ни́хъ ни є҆ди́нъ, до́ндеже возврати́шасѧ въ ми́рѣ.


text:
И҆ во дни҄, въ нѧ́же бы́сть ї҆ѹ́да и҆ ї҆ѡнаѳа́нъ въ галаа́дѣ, и҆ сі́мѡнъ бра́тъ є҆гѡ̀ въ галїле́и проти́вѹ лицѹ̀ птолемаі́ды,


text:
слы́ша ї҆ѡ́сифъ заха́рїинъ сы́нъ и҆ а҆за́рїа, нача҄лницы си́лы, ѡ҆ ве́щехъ благосодѣ́ѧнныхъ и҆ ѡ҆ бра́нехъ, ѩ҆̀же сотвори́ша,


text:
И҆ побѣжде́нъ бы́сть ї҆ѡ́сифъ и҆ а҆за́рїа, и҆ гна́ни бы́ша да́же до предѣ҄лъ ї҆ѹ́диныхъ: и҆ падо́ша въ де́нь ѡ҆́нъ ѿ люді́й ї҆и҃левыхъ ѩ҆́кѡ двѣ̀ ты́сѧщы мѹже́й. и҆ бы́сть ѩ҆́зва вели́ка въ лю́дехъ ї҆и҃левыхъ,


text:
И҆ мѹ́жъ ї҆ѹ́да и҆ бра́тїѧ є҆гѡ̀ просла́вишасѧ ѕѣлѡ̀ пред̾ всѣ́мъ ї҆и҃лемъ и҆ ѩ҆зы҄ки всѣ́ми, и҆дѣ́же слы́шашесѧ и҆́мѧ и҆́хъ.


text:
И҆ и҆зы́де ї҆ѹ́да и҆ бра́тїѧ є҆гѡ̀, и҆ ра́товахѹ сынѡ́въ и҆са́ѵлихъ въ землѝ ѩ҆́же къ ю҆́гѹ, и҆ поразѝ хеврѡ́на и҆ дщє́ри є҆гѡ̀, и҆ разорѝ тверды҄ни є҆гѡ̀, и҆ столпы̀ є҆гѡ̀ пожжѐ ѡ҆́крестъ.


text:
Въ де́нь ѡ҆́нъ падо́ша свѧще́нницы на бра́ни, хотѧ́щїи хра́брѣе бы́ти, внегда̀ и҆зы́ти и҆̀мъ на бра́нь без̾ совѣ́та <n>(є҆гѡ̀)</n>.


text:
И҆ ѹ҆клони́сѧ ї҆ѹ́да во а҆зѡ́тъ въ зе́млю и҆ноплеме́нникѡвъ, и҆ разорѝ ка҄пища и҆́хъ, и҆ и҆зваѧ҄нїѧ богѡ́въ и҆́хъ сожжѐ ѻ҆гне́мъ, и҆ взѧ̀ кѡры́сти ѿ градѡ́въ, и҆ возврати́сѧ въ зе́млю ї҆ѹ́динѹ.


text:
И҆ ца́рь а҆нтїо́хъ прохожда́ше вы҄шнїѧ страны҄ и҆ слы́ша, ѩ҆́кѡ є҆́сть є҆лѷмаі́съ въ персі́дѣ гра́дъ сла́венъ бога́тствомъ, сребро́мъ и҆ зла́томъ,


text:
и҆ хра́мъ въ не́мъ бога́тъ ѕѣлѡ̀, и҆ тѹ̀ запѡ́ны зла҄ты, и҆ брѡнѧ̀ и҆ ѻ҆рѹ҄жїѧ, ѩ҆̀же ѡ҆ста́ви тѹ̀ а҆леѯа́ндръ сы́нъ фїлі́пповъ, ца́рь македѡ́нскїй, и҆́же ца́рствова пе́рвый во є҆́ллинѣхъ.


text:
И҆ прїи́де и҆ и҆ска́ше взѧ́ти гра́дъ и҆ плѣни́ти є҆го̀, и҆ не возмо́же, ѩ҆́кѡ позна́сѧ сло́во сѹ́щымъ во гра́дѣ.


text:
И҆ воста́ша проти́вѹ є҆мѹ̀ на бра́нь, и҆ побѣжѐ ѿтѹ́дѹ, и҆ и҆́де со ско́рбїю ве́лїею, и҆ возврати́сѧ въ вавѷлѡ́нъ.


text:
И҆ ходѝ лѷсі́а съ си́лою крѣ́пкою въ пе́рвыхъ, и҆ прогна́нъ бы́сть ѿ лица̀ и҆́хъ, и҆ возмого́ша ѻ҆рѹ́жїѧми и҆ си́лами и҆ коры́стьми мно́гими, ѩ҆̀же взѧ́ша ѿ полкѡ́въ, и҆̀хже и҆зби́ша.


text:
И҆ разори́ша ме́рзость, ю҆́же созда̀ на ѻ҆лтарѝ во ї҆ер҇ли́мѣ, и҆ ст҃ы́ню, ѩ҆́коже пре́жде ѡ҆крѹжи́ша стѣна́ми высо́кими, и҆ веѳсѹ́рѹ гра́дъ є҆гѡ̀.


text:
И҆ бы́сть ѩ҆́кѡ ѹ҆слы́ша ца́рь словеса̀ сїѧ҄, ѹ҆страши́сѧ и҆ смѹти́сѧ ѕѣлѡ̀: и҆ падѐ на ло́же и҆ впадѐ въ недѹ́гъ ѿ печа́ли, поне́же не сбы́стсѧ є҆мѹ̀, ѩ҆́коже помышлѧ́ше.


text:
И҆ созва̀ всѧ҄ дрѹ́ги своѧ҄ и҆ речѐ и҆̀мъ: ѿи́де со́нъ ѿ ѻ҆́чїю моє́ю, и҆ и҆спадо́хъ се́рдцемъ ѿ печа́ли,


text:
и҆ рѣ́хъ въ се́рдцы мое́мъ: до коли́кїѧ ско́рби доидо́хъ и҆ волны̀ ве́лїѧ, въ не́йже нн҃ѣ є҆́смь; ѩ҆́кѡ бла́гъ и҆ люби́мь бы́хъ во вла́сти мое́й:


text:
нн҃ѣ же помина́ю ѕла҄ѧ, ѩ҆̀же сотвори́хъ во ї҆ер҇ли́мѣ, и҆ взѧ́хъ всѧ҄ сосѹ́ды зла҄ты и҆ срє́брѧны въ не́мъ, и҆ посла́хъ и҆з̾ѧ́ти ѡ҆бита́ющихъ во ї҆ѹде́и вотщѐ:


text:
позна́хъ ѹ҆̀бо, ѩ҆́кѡ си́хъ ра́ди ѡ҆брѣто́ша мѧ̀ ѕла҄ѧ сїѧ҄: и҆ сѐ, ги́бнѹ ско́рбїю ве́лїею въ землѝ чѹжде́й.


text:
и҆ дадѐ є҆мѹ̀ дїади́мѹ и҆ ри́зѹ свою̀ и҆ пе́рстень, є҆́же води́ти а҆нтїо́ха сы́на є҆гѡ̀ и҆ воспита́ти є҆го̀ є҆́же ца́рствовати.


text:
И҆ позна̀ лѷсі́а, ѩ҆́кѡ ѹ҆́мре ца́рь. и҆ поста́ви ца́рствовати а҆нтїо́ха сы́на є҆гѡ̀ вмѣ́стѡ є҆гѡ̀, є҆го́же воспита̀ ю҆́ношѹ, и҆ наречѐ и҆́мѧ є҆мѹ̀ є҆ѵпа́тѡръ.


text:
И҆ сѹ́щїи во краегра́дїи заключи́ша ї҆и҃лѧ ѡ҆́крестъ ст҃ы́хъ и҆ и҆ска́хѹ и҆̀мъ ѕла҄ѧ всегда̀ и҆ ѹ҆твержде́нїе ѩ҆зы́кѡмъ.


text:
И҆ собра́шасѧ вкѹ́пѣ и҆ ѡ҆бсѣдо́ша и҆̀хъ въ лѣ́то сто̀ пѧтьдесѧ́тое, и҆ сотворѝ на ни́хъ стрѣлостоѧ́тєлницы и҆ миха҄ны.


text:
мы̀ благоволи́мъ слѹжи́ти ѻ҆тцѹ̀ твоемѹ̀ и҆ ходи́ти въ за́повѣдехъ є҆гѡ̀ и҆ послѣ́довати повелѣ́нїємъ є҆гѡ̀:


text:
и҆ ѡ҆блеже́ни сѹ́ть во краегра́дїи сы́нове люді́й на́шихъ, сегѡ̀ ра́ди и҆ ѿчѹжда́ютсѧ ѿ на́съ: и҆ є҆ли́цы ѡ҆брѣта́хѹсѧ ѿ на́съ, погѹблѧ́хѹсѧ, и҆ наслѣ҄дїѧ на҄ша расхища́єма бѧ́хѹ:


text:
и҆ сѐ, ѡ҆полчи́шасѧ дне́сь на краегра́дїе во ї҆ер҇ли́мѣ, є҆́же взѧ́ти є҆го̀ и҆ ст҃ы́ню, и҆ веѳсѹ́рѹ ѹ҆тверди́ша:


text:
И҆ прогнѣ́васѧ ца́рь, є҆гда̀ ѹ҆слы́ша, и҆ собра̀ всѧ҄ дрѹ́ги своѧ҄ и҆ нача́лники си́лы своеѧ̀ и҆ и҆̀же над̾ кѡ́нники:


text:
и҆ бы́сть число̀ си́лъ є҆гѡ̀ сто̀ ты́сѧщъ пѣшцє́въ и҆ два́десѧть ты́сѧщъ ко́нникѡвъ, и҆ слонѡ́въ три́десѧть два̀ вѣ́дѧщихъ бра́нь.


text:
И҆ прїидо́ша сквозѣ̀ ї҆дѹме́ю и҆ ѡ҆полчи́шасѧ въ веѳсѹ́рѣ, и҆ ра́товахѹ дни҄ мнѡ́ги и҆ сотвори́ша миха҄ны: и҆ и҆зыдо́ша и҆ пожго́ша и҆̀хъ ѻ҆гне́мъ и҆ би́шасѧ мѹ́жественнѣ.


text:
И҆ воста̀ ца́рь ѕѣлѡ̀ ра́нѡ и҆ воздви́же ѡ҆полче́нїе во ѹ҆стремле́нїи є҆гѡ̀ по пѹтѝ веѳсаха́рїи: и҆ ѹ҆стро́ишасѧ си҄лы на бра́нь, и҆ вострѹби́ша трѹба́ми,


text:
и҆ разлѹчи́ша ѕвѣре́й на полкѝ и҆ приста́виша коемѹ́ждо слонѹ̀ ты́сѧщѹ мѹже́й ѡ҆блече́нныхъ въ брѡнѧ̀ желѣ́зомъ соплетє́ны, и҆ шле́мы мѣ́дѧни на глава́хъ и҆́хъ, и҆ пѧ́ть сѡ́тъ ко́нникѡвъ вчине́ныхъ коемѹ́ждо ѕвѣ́рю и҆збра́нныхъ.


text:
Сїѧ҄ бѣ́ша пре́жде вре́мене, и҆дѣ́же а҆́ще бѣ̀ ѕвѣ́рь: и҆ и҆дѣ́же а҆́ще и҆дѧ́ше, и҆дѧ́хѹ вкѹ́пѣ и҆ не ѿстѹпа́хѹ ѿ негѡ̀.


text:
И҆ пѵ́рги древѧ́ни на ни́хъ крѣ́пцы защища́ющїи на ко́емждо ѕвѣ́ри, препоѧ́сани на не́мъ миха́нами, и҆ на ко́емждо мѹже́й си́лы три́десѧть два̀ вою́ющихъ на ни́хъ, и҆ ї҆нді́анинъ ѹ҆прави́тель є҆гѡ̀.


text:
И҆ про́чыѧ ко́нники сю́дѹ и҆ сю́дѹ поста́виша на двѣ̀ ча҄сти полка̀, побѹжда́юще и҆ загражда́юще въ де́брехъ.


text:
Е҆гда́ же возсїѧ̀ со́лнце на щиты̀ златы҄ѧ и҆ мѣ҄дѧныѧ, ѡ҆бсїѧ́ша го́ры ѿ ни́хъ и҆ ѡ҆блиста́ша ѩ҆́кѡ лампа҄ды ѻ҆́гнєнныѧ.


text:
И҆ ѿлѹчи́сѧ ча́сть нѣ́каѧ ѿ полка̀ царе́ва на го́ры высѡ́ки, и҆ нѣ́цыи на ни҄жшаѧ, и҆ и҆дѧ́хѹ крѣ́пцѣ и҆ чи́ннѡ.


text:
И҆ поколеба́шасѧ всѝ слы́шащїи гла́съ мно́жества и҆́хъ, и҆ пѹтьше́ствїѧ мно́гихъ, и҆ сраже́нїѧ ѻ҆рѹ́жїй: бѣ́ бо ѡ҆полче́нїе вели́ко ѕѣлѡ̀ и҆ крѣ́пко.


text:
И҆ ѹ҆ви́дѣ є҆леаза́ръ сы́нъ савара́нь є҆ди́наго ѿ ѕвѣре́й ѡ҆блече́на въ броню̀ ца́рскѹ, и҆ бѧ́ше вы́ше про́чїихъ ѕвѣре́й, и҆ возмнѣ́сѧ є҆мѹ̀, ѩ҆́кѡ на не́мъ є҆́сть ца́рь:


text:
и҆ течѐ къ немѹ̀ съ де́рзостїю въ среди́нѹ полка̀, и҆ побива́ше ѡ҆деснѹ́ю и҆ ѡ҆шѹ́юю, и҆ раздѣлѧ́хѹсѧ ѿ негѡ̀ сю́дѹ и҆ сю́дѹ:


text:
и҆ вни́де под̾ слона̀, и҆ подложи́сѧ є҆мѹ̀, и҆ ѹ҆бѝ є҆го̀, и҆ падѐ на зе́млю верхѹ̀ є҆гѡ̀, и҆ ѹ҆́мре тѹ̀.


text:
Сѹ́щїи же ѿ полка̀ царе́ва взыдо́ша проти́вѹ и҆́хъ на ї҆ер҇ли́мъ: и҆ ѡ҆полчи́сѧ ца́рь на ї҆ѹде́ю и҆ на го́рѹ сїѡ́нъ.


text:
И҆ сотворѝ ми́ръ съ сѹ́щими въ веѳсѹ́рѣхъ: и҆ и҆зыдо́ша и҆з̾ гра́да, ѩ҆́кѡ не бѣ̀ и҆̀мъ та́мѡ пи́щи, є҆́же затвори́тисѧ въ не́мъ, поне́же сѹббѡ́та бѧ́ше землѝ.


text:
И҆ ѡ҆полчи́сѧ на мѣ́сто ст҃ы́ни дни҄ мнѡ́ги, и҆ поста́ви тѹ̀ стрѣлостоѧ́тєлницы и҆ миха҄ны, и҆ ѻ҆гнемє́тницы и҆ каменомє́тницы и҆ скорпїѡ́ны, є҆́же бы мета́ти стрѣ́лы и҆ пра́щы.


text:
Пи́ща же не бѧ́ше во гра́дѣ, зане́же седмо́е лѣ́то бѣ̀, и҆ и҆збѣжа́вшїи во ї҆ѹде́ю ѿ ѩ҆зы҄къ поѧдо́ша ѡ҆ста́нокъ сокрове́нїѧ.


text:
И҆ ѡ҆ста́шасѧ во свѧти́лищи мѹже́й ма́лѡ, ѩ҆́кѡ ѡ҆б̾ѧ́тъ и҆̀хъ гла́дъ, и҆ расточе́ни бы́ша кі́йждо въ мѣ́сто своѐ.


text:
И҆ слы́ша лѷсі́а, ѩ҆́кѡ фїли́ппъ, є҆го́же поста́ви ца́рь а҆нтїо́хъ, є҆щѐ жи́въ сы́й, да воспита́етъ а҆нтїо́ха сы́на є҆гѡ̀, во є҆́же ца́рствовати є҆мѹ̀,


text:
возврати́сѧ ѿ персі́ды и҆ миді́и, и҆ вѡ́и ца́рстїи ходи́вшїи съ ни́мъ, и҆ ѩ҆́кѡ и҆́щетъ прїѧ́ти ве́щы:


text:
и҆ потща́сѧ поитѝ ѿ краегра́дїѧ и҆ глаго́лати ко царю̀ и҆ воево́дамъ си́лы и҆ къ мѹжє́мъ: ѡ҆скѹдѣва́емъ на всѧ́къ де́нь, и҆ пи́ща на́мъ ма́ла <n>(є҆́сть)</n>, и҆ мѣ́сто, є҆́же ѡ҆бстои́мъ, ѹ҆твержде́но, и҆ надлежи́тъ на́мъ <n>(стро́ити)</n> ѩ҆̀же ѡ҆ ца́рствѣ:


text:
нн҃ѣ ѹ҆̀бо дади́мъ десни́цѹ человѣ́кѡмъ тѣ҄мъ и҆ сотвори́мъ съ ни́ми ми́ръ и҆ со всѣ́ми людьмѝ и҆́хъ,


text:
и҆ ѹ҆ста́вимъ и҆̀мъ, да хо́дѧтъ въ зако́нѣхъ свои́хъ, ѩ҆́коже пре́жде: ра́ди бо зако́нѡвъ свои́хъ, ѩ҆̀же разрѹши́хомъ, прогнѣ́вашасѧ и҆ сотвори́ша всѧ҄ сїѧ҄.


text:
И҆ ѹ҆го́дно бы́сть сло́во пред̾ царе́мъ и҆ нача҄лники, и҆ посла̀ къ ни҄мъ ми́ръ сотвори́ти. и҆ прїѧ́ша.


text:
И҆ вни́де ца́рь въ го́рѹ сїѡ́нъ и҆ ви́дѣ тверды́ню мѣ́ста: и҆ ѿве́ржесѧ клѧ́твы, є҆́юже клѧ́тсѧ, и҆ повелѣ̀ разори́ти стѣ́нѹ ѡ҆́крестъ.


text:
И҆ ѿи́де тща́телнѡ и҆ возврати́сѧ во а҆нтїохі́ю, и҆ ѡ҆брѣ́те фїлі́ппа госпо́дствѹюща над̾ гра́домъ, и҆ воева̀ на́нь, и҆ взѧ̀ гра́дъ нѹ́ждею.


text:
Лѣ́та сто̀ пѧтьдесѧ́тъ пе́рвагѡ, и҆зы́де дими́трїй селеѵкі́евъ сы́нъ ѿ ри́ма, и҆ взы́де съ ма́лыми людьмѝ во гра́дъ примо́рскїй, и҆ воцари́сѧ та́мѡ.


text:
И҆ бы́сть, є҆гда̀ вхожда́ше въ до́мъ ца́рства ѻ҆тє́цъ свои́хъ, ѩ҆́ша си҄лы а҆нтїо́ха и҆ лѷсі́ю привестѝ и҆̀хъ къ немѹ̀.


text:
И҆ прїидо́ша къ немѹ̀ всѝ мѹ́жїе беззако́ннїи и҆ нечести́вїи ѿ ї҆и҃лѧ, и҆ а҆лкі́мъ предвожда́ше и҆̀хъ, хотѧ́й жре́чествовати:


text:
и҆ ѡ҆клевета́ша люді́й пред̾ царе́мъ, глаго́люще: погѹбѝ ї҆ѹ́да и҆ бра́тїѧ є҆гѡ̀ всѣ́хъ дрѹгѡ́въ твои́хъ и҆ на́съ расточѝ ѿ землѝ на́шеѧ:


text:
нн҃ѣ ѹ҆̀бо послѝ мѹ́жа, є҆мѹ́же вѣ́риши, да и҆́детъ и҆ ви́дитъ и҆стреблє́нїѧ всѧ҄, ѩ҆̀же сотворѝ на́мъ и҆ странѣ̀ ца́рстѣй, и҆ да мѹ́читъ и҆̀хъ и҆ всѣ́хъ помога́ющихъ и҆̀мъ.


text:
И҆ и҆збра̀ ца́рь вакхі́да дрѹ́га ца́рска, и҆́же госпо́дствоваше ѡ҆б̾ ѻ҆нѹ̀ странѹ̀ рѣкѝ, и҆ вели́каго въ ца́рствѣ и҆ вѣ́рна царе́ви,


text:
и҆ посла̀ є҆го̀ и҆ а҆лкі́ма нечести́ваго, и҆ ѹ҆ста́ви є҆мѹ̀ жре́чество, и҆ повелѣ̀ є҆мѹ̀ сотвори́ти ѿмще́нїе въ сынѣ́хъ ї҆и҃левыхъ.


text:
И҆ ѿидо́ша и҆ прїидо́ша съ си́лою ве́лїею въ зе́млю ї҆ѹ́динѹ: и҆ посла̀ вѣ́стники ко ї҆ѹ́дѣ и҆ бра́тїи є҆гѡ̀ словесы̀ ми́рными съ ле́стїю.


text:
И҆ глаго́ла съ ни́ми словеса̀ ми҄рна и҆ клѧ́тсѧ и҆̀мъ, глаго́лѧ: не возда́мъ ва́мъ ѕла҄ѧ, нижѐ дрѹгѡ́мъ ва́шымъ. и҆ вѣ́роваша є҆мѹ̀.


text:
И҆ поима̀ ѿ ни́хъ шестьдесѧ́тъ мѹже́й и҆ ѹ҆бѝ и҆̀хъ во є҆ди́нъ де́нь по словесѣ́хъ, ѩ҆́коже пи́сано є҆́сть:


text:
плѡ́ти прпдбныхъ твои́хъ и҆ крѡ́ви и҆́хъ пролїѧ́ша ѡ҆́крестъ ї҆ер҇ли́ма, и҆ не бѣ̀ погреба́ѧй и҆̀хъ.


text:
И҆ нападѐ стра́хъ и҆́хъ и҆ тре́петъ на всѧ҄ лю́ди, ѩ҆́кѡ реко́ша: нѣ́сть въ ни́хъ и҆́стины и҆ сѹда̀: престѹпи́ша бо ѹ҆ставле́нїе и҆ клѧ́твѹ, є҆́юже клѧ́шасѧ.


text:
И҆ воздви́жесѧ вакхі́дъ ѿ ї҆ер҇ли́ма и҆ ѡ҆полчи́сѧ въ визе́ѳѣ, и҆ посла̀ и҆ ѩ҆́тъ мно́гихъ ѿстѹпи́вшихъ ѿ негѡ̀ мѹже́й и҆ нѣ́кїихъ ѿ люді́й, и҆ закла̀ и҆̀хъ, <n>(и҆)</n> въ кла́дѧзь вели́къ <n>(вве́рже)</n>:


text:
И҆ собра́шасѧ къ немѹ̀ всѝ возмѹща́ющїи лю́ди своѧ҄, и҆ ѡ҆держа́ша зе́млю ї҆ѹ́динѹ, и҆ сотвори́ша ѩ҆́звѹ вели́кѹ во ї҆и҃ли.


text:
И҆ ви́дѣ ї҆ѹ́да всѧ҄ ѕла҄ѧ, ѩ҆̀же сотворѝ а҆лкі́мъ, и҆ и҆̀же съ ни́мъ бѧ́хѹ, сынѡ́мъ ї҆и҃лєвымъ па́че ѩ҆зы́кѡвъ.


text:
И҆ и҆зы́де во всѧ҄ предѣ́лы ї҆ѹдє́йскїѧ по ѡ҆́крестъ и҆ сотворѝ ѿмще́нїе на мѹже́хъ ѿто́ргшихсѧ, и҆ преста́ша ходи́ти во странѹ̀.


text:
Е҆гда́ же ѹ҆ви́дѣ а҆лкі́мъ, ѩ҆́кѡ ѹ҆крѣпи́сѧ ї҆ѹ́да и҆ и҆̀же съ ни́мъ, и҆ позна̀, ѩ҆́кѡ не мо́жетъ противостоѧ́ти и҆̀мъ, и҆ возврати́сѧ ко царю̀ и҆ ѡ҆клевета̀ и҆̀хъ лѹка́внѣ.


text:
И҆ посла̀ ца́рь нїкано́ра, є҆ди́наго ѿ нача҄лникъ свои́хъ сла́вныхъ, и҆ ненави́дѧщаго и҆ враждѹ́ющаго на ї҆и҃лѧ, и҆ повелѣ̀ є҆мѹ̀ и҆зби́ти лю́ди.


text:
И҆ прїи́де нїкано́ръ во ї҆ер҇ли́мъ съ си́лою вели́кою и҆ посла̀ ко ї҆ѹ́дѣ и҆ бра́тїи є҆гѡ̀ съ ле́стїю словесы̀ ми́рными, глаго́лѧ:


text:
да не бѹ́детъ бра́нь междѹ̀ мно́ю и҆ ва́ми: прїидѹ̀ съ мѹ҄жы ма́лыми, да ви́ждѹ лица̀ ва҄ша съ ми́ромъ.


text:
И҆ прїи́де ко ї҆ѹ́дѣ, и҆ поздравлѧ́хѹ дрѹ́гъ дрѹ́га ми́рнѡ: и҆ во́ини ѹ҆гото́вани бѧ́хѹ восхи́тити ї҆ѹ́дѹ.


text:
И҆ позна́сѧ сло́во ї҆ѹ́дѣ, ѩ҆́кѡ съ ле́стїю прїи́де къ немѹ̀: и҆ ѹ҆страши́сѧ ѿ негѡ̀ и҆ не восхотѣ̀ ктомѹ̀ ви́дѣти лица̀ є҆гѡ̀.


text:
И҆ позна̀ нїкано́ръ, ѩ҆́кѡ ѿкры́сѧ совѣ́тъ є҆гѡ̀, и҆ и҆зы́де во срѣ́тенїе ї҆ѹ́дѣ бра́нїю бли́з̾ харфарсара́ма.


text:
И҆ по словесѣ́хъ си́хъ взы́де нїкано́ръ на го́рѹ сїѡ́нъ: и҆ и҆зыдо́ша ѿ ї҆ере́євъ ѿ ст҃ы́хъ и҆ ѿ старѣ́йшинъ людски́хъ поздра́вити є҆го̀ ми́рнѡ и҆ показа́ти є҆мѹ̀ всесожже́нїе приноси́мое за царѧ̀.


text:
И҆ клѧ́тсѧ съ ѩ҆́ростїю, рекі́й: а҆́ще не преда́стсѧ ї҆ѹ́да и҆ во́ини є҆гѡ̀ въ рѹ́ки моѧ҄ нн҃ѣ, и҆ бѹ́детъ, є҆гда̀ возвращѹ́сѧ въ ми́рѣ, сожгѹ̀ хра́мъ се́й. и҆ и҆зы́де съ ѩ҆́ростїю ве́лїею.


text:
ты̀, гд҇и, и҆збра́лъ є҆сѝ хра́мъ се́й, нарещи́сѧ и҆́мени твоемѹ̀ въ не́мъ, да бѹ́детъ хра́мъ моли́твы и҆ проше́нїѧ лю́демъ твои҄мъ:


text:
сотворѝ ѿмще́нїе на человѣ́цѣ се́мъ и҆ на во́ехъ є҆гѡ̀, и҆ да падѹ́тъ мече́мъ: помѧнѝ хѹлє́нїѧ и҆́хъ и҆ не да́ждь и҆̀мъ ѡ҆бита́лища.


text:
и҆̀же по́слани бѧ́хѹ ѿ царѧ̀ а҆ссѷрі́йскагѡ <n>(сеннахирі́ма)</n>, гд҇и, є҆гда̀ похѹ́лиша тѧ̀, и҆зы́де а҆́гг҃лъ тво́й и҆ поразѝ ѿ ни́хъ сто̀ ѻ҆́смьдесѧтъ пѧ́ть ты́сѧщъ:


text:
та́кѡ сокрѹшѝ ѡ҆полче́нїе сїѐ пред̾ на́ми дне́сь, и҆ да позна́ютъ про́чїи, ѩ҆́кѡ ѕло̀ глаго́ла на ст҃а҄ѧ твоѧ҄, и҆ сѹдѝ є҆мѹ̀ по ѕло́бѣ є҆гѡ̀.


text:
И҆ сотвори́ша во́ини бра́нь въ третїйна́десѧть де́нь мц҇а а҆да́ра, и҆ сотре́сѧ ѡ҆полче́нїе нїкано́рово, и҆ падѐ са́мъ пе́рвый во бра́ни.


text:
И҆ гна́ша и҆̀хъ пѹ́ть днѐ є҆ди́нагѡ ѿ а҆да́са, до́ндеже прїитѝ въ гази́ръ, и҆ трѹба́ми трѹби́ша в̾слѣ́дъ и҆́хъ со знаме́нами.


text:
И҆ и҆зыдо́ша ѿ всѣ́хъ се́лъ ї҆ѹде́йскихъ ѡ҆́крестъ и҆ заключи́ша и҆̀хъ рога́ми, и҆ возвраща́хѹсѧ ті́и къ ни҄мъ и҆ падо́ша всѝ мече́мъ, и҆ не ѡ҆ста̀ ѿ ни́хъ ни є҆ди́нъ.


text:
И҆ взѧ́ша кѡры́сти и҆́хъ и҆ плѣ́нъ, и҆ главѹ̀ нїкано́ровѹ ѿсѣко́ша, и҆ десни́цѹ є҆гѡ̀, ю҆́же прострѐ го́рдѡ, и҆ принесо́ша и҆ повѣ́сиша проти́вѹ ї҆ер҇ли́ма.


text:
И҆ слы́ша ї҆ѹ́да и҆́мѧ ри́млѧнъ, ѩ҆́кѡ сѹ́ть си́льни крѣ́постїю, и҆ ті́и благоволѧ́тъ ѡ҆ всѣ́хъ приложи́вшихсѧ къ ни҄мъ, и҆ є҆ли́цы прїи́дѹтъ къ ни҄мъ, составлѧ́ютъ съ ни́ми дрѹ́жбѹ, и҆ ѩ҆́кѡ сѹ́ть си́льни крѣ́постїю.


text:
И҆ повѣ́даша є҆мѹ̀ бра҄ни и҆́хъ и҆ мѹ́жєства бла҄га, ѩ҆̀же творѧ́тъ въ гала́тѣхъ, и҆ ѩ҆́кѡ ѡ҆держа́ша и҆̀хъ и҆ приведо́ша и҆̀хъ под̾ да́нь:


text:
и҆ коли҄ка сотвори́ша во странѣ̀ ї҆спані́йстѣй, є҆́же ѹ҆держа́ти рѹды҄ сребра̀ и҆ зла́та, є҆́же та́мѡ: и҆ ѡ҆держа́ша всѧ́ко мѣ́сто совѣ́томъ свои́мъ и҆ долготерпѣ́нїемъ,


text:
и҆ мѣ́сто бѣ̀ дале́че ѿстоѧ́що ѿ ни́хъ ѕѣлѡ̀: и҆ царе́й наше́дшихъ на ни́хъ ѿ кра́ѧ землѝ сотро́ша, и҆ порази́ша и҆̀хъ ѩ҆́звою вели́кою, про́чїи же даю́тъ и҆̀мъ да́нь по всѧ҄ лѣ҄та:


text:
и҆ фїлі́ппа и҆ персе́а кїтїе́йскаго царѧ̀, и҆ воста́вшихъ на ни́хъ сокрѹши́ша и҆̀хъ въ бра́ни и҆ ѡ҆держа́ша и҆̀хъ:


text:
и҆ а҆нтїо́ха вели́каго царѧ̀ а҆сі́йскаго, ше́дшаго проти́вѹ и҆́хъ на бра́нь, и҆мѹ́щаго сто̀ два́десѧть слонѡ́въ, ко́нники и҆ колєсни́цы и҆ си́лѹ ве́лїю ѕѣлѡ̀, и҆ сотре́нъ бы́сть ѿ ни́хъ:


text:
и҆ ѩ҆́ша є҆го̀ жи́ва, и҆ ѹ҆ста́виша, да дае́тъ и҆̀мъ то́й и҆ ца́рствѹющїи по не́мъ да́нь вели́кѹ, и҆ даѧ́ти зало́гъ и҆ ѹ҆ставле́нїе,


text:
и҆ странѹ̀ ї҆нді́йскѹ и҆ миді́ю, и҆ лѷді́ю и҆ ѿ предо́брыхъ стра́нъ и҆́хъ, и҆ взѧ́вше и҆̀хъ ѿ негѡ̀ да́ша ѧ҆̀ є҆ѵме́нїю царю̀:


text:
и҆ посла́ша на ни́хъ воево́дѹ є҆ди́наго и҆ воева́ша на ни́хъ, и҆ падо́ша ѿ ни́хъ ѩ҆́звенїи мно́зи, и҆ плѣни́ша же́нъ и҆́хъ и҆ ча҄дъ и҆́хъ, и҆ разгра́биша и҆̀хъ и҆ зе́млю и҆́хъ ѡ҆держа́ша, и҆ разори́ша тверды҄ни и҆́хъ и҆ порабо́тиша и҆̀хъ да́же до сегѡ̀ днѐ:


text:
и҆ прѡ́чаѧ ца҄рства и҆ ѻ҆́стровы, и҆̀же нѣ́когда проти́вишасѧ и҆̀мъ, и҆стреби́ша и҆ порабо́тиша и҆̀хъ:


text:
съ дрѹ́ги же свои́ми и҆ примирѧ́ющимисѧ къ ни҄мъ сохранѧ́хѹ дрѹ́жбѹ, и҆ ѡ҆держа́хѹ ца҄рства бли҄жнѧѧ и҆ да҄льнѧѧ, и҆ є҆ли́цы слы́шахѹ и҆́мѧ и҆́хъ, боѧ́хѹсѧ ѿ ни́хъ:


text:
є҆ли҄цѣмъ же а҆́ще хотѧ́тъ помога́ти и҆ воцарѧ́ти, ца́рствѹютъ: и҆ и҆̀хже а҆́ще хотѧ́тъ, премѣнѧ́ютъ: и҆ вознесо́шасѧ ѕѣлѡ̀:


text:
и҆ во всѣ́хъ си́хъ не возлага́ше ни є҆ди́нъ ѿ ни́хъ дїади́мы, ни ѡ҆блача́шесѧ въ порфѵ́рѹ, є҆́же возвели́читисѧ ѡ҆ не́й:


text:
и҆ совѣ́тнѹю пала́тѹ сотвори́ша себѣ̀, и҆ на всѧ́къ де́нь совѣ́товахѹ въ не́й ѡ҆ мно́жествѣ <n>(наро́дѡвъ)</n> є҆́же благоѹстроѧ́ти и҆̀хъ:


text:
и҆ ввѣрѧ́ютъ є҆ди́номѹ человѣ́кѹ нача́лство своѐ по лѣ́тѹ, и҆ госпо́дствовати все́ю земле́ю и҆́хъ, и҆ всѝ повинѹ́ютсѧ є҆ди́номѹ, и҆ нѣ́сть за́висти нижѐ рве́нїѧ въ ни́хъ.


text:
И҆ и҆збра̀ ї҆ѹ́да є҆ѵполемо́на сы́на ї҆ѡа́ннова, сы́на а҆ккѡ́сова, и҆ ї҆а́сона сы́на є҆леаза́рова, и҆ посла̀ и҆̀хъ въ ри́мъ, соста́вити съ ни́ми дрѹ́жбѹ и҆ споборе́нїе,


text:
и҆ є҆́же ѿѧ́ти ѿ ни́хъ и҆́го и҆́хъ, поне́же ви́дѣша ца́рство є҆́ллинское порабоща́ющее ї҆и҃лѧ въ рабо́тѹ.


text:
ї҆ѹ́да маккаве́й и҆ бра́тїѧ є҆гѡ̀ и҆ мно́жество ї҆ѹде́йское посла́ша на́съ къ ва́мъ соста́вити съ ва́ми дрѹ́жбѹ и҆ ми́ръ и҆ вписа́ти на́съ спобо́рниками и҆ дрѹга́ми ва́шими.


text:
И҆ сїѐ списа́нїе посла́нїѧ, є҆́же восписа́ша на дщи́цахъ мѣ́дѧныхъ и҆ посла́ша во ї҆ер҇ли́мъ бы́ти ѹ҆ ни́хъ та́мѡ въ па́мѧть ми́ра и҆ спобо́рства:


text:
бла́го да бѹ́детъ ри́млѧнѡмъ и҆ ѩ҆зы́кѹ ї҆ѹде́йскѹ на мо́ри и҆ на землѝ въ вѣ́къ, ѻ҆рѹ́жїе же и҆ вразѝ дале́че да бѹ́дѹтъ ѿ ни́хъ:


text:
а҆́ще же настѹ́питъ бра́нь ри́млѧнѡмъ пе́рвѣе и҆лѝ всѣ҄мъ спобо́рникѡмъ и҆́хъ во все́мъ госпо́дствѣ и҆́хъ,


text:
и҆ ра́тѹющымъ не дадѹ́тъ, нижѐ ссѹ́дѧтъ пшени́цею, ѻ҆рѹ́жїемъ, сребро́мъ, кораблѧ́ми, ѩ҆́коже ѹ҆го́дно ри́млѧнѡмъ, и҆ сохранѧ́тъ за́пѡвѣди и҆́хъ ничто́же взе́млюще:


text:
та́кожде а҆́ще и҆ ѩ҆зы́кѹ ї҆ѹде́йскѹ пре́жде слѹчи́тсѧ бра́нь, помо́гѹтъ ри́млѧне ѿ дѹшѝ, ѩ҆́коже и҆̀мъ вре́мѧ ѡ҆предѣли́тъ:


text:
и҆ спобора́ющымъ не да́стсѧ пшени́ца, ѻ҆рѹ́жїе, сребро̀, корабли҄, ѩ҆́коже ѹ҆го́дно ри́млѧнѡмъ: и҆ сохранѧ́ти за́пѡвѣди и҆́хъ, и҆ без̾ ле́сти.


text:
А҆́ще же по словесѣ́хъ си́хъ совѣща́ютсѧ сі́и и҆ ѻ҆́нїи приложи́ти и҆лѝ ѿѧ́ти нѣ́что, сотворѧ́тъ ѿ произволе́нїѧ своегѡ̀, и҆ є҆́же а҆́ще приложа́тъ и҆лѝ ѿи́мѹтъ, бѹ́дѹтъ твєрда̀.


text:
А҆ ѡ҆ ѕло́бахъ, ѩ҆̀же ца́рь дими́трїй твори́тъ въ ни́хъ, писа́хомъ є҆мѹ̀, глаго́люще: вскѹ́ю ѡ҆тѧготи́лъ є҆сѝ и҆́го твоѐ на дрѹ́ги на́шѧ спобо́рники ї҆ѹдє́и;


text:
а҆́ще ѹ҆̀бо па́ки прибѣ́гнѹтъ къ на́мъ на тѧ̀, сотвори́мъ и҆̀мъ сѹ́дъ и҆ ѡ҆полчи́мсѧ на тѧ̀ мо́ремъ и҆ земле́ю.


text:
И҆ слы́ша дими́трїй, ѩ҆́кѡ падѐ нїкано́ръ и҆ си҄лы є҆гѡ̀ во бра́ни, и҆ приложѝ вакхі́да и҆ а҆лкі́ма па́ки посла́ти во ї҆ѹде́ю, и҆ десны́й ро́гъ съ ни́ми.


text:
И҆ и҆до́ша пѹте́мъ, и҆́же <n>(веде́тъ)</n> въ галга҄лы, и҆ ѡ҆полчи́шасѧ на месалѡ́ѳъ, и҆́же є҆́сть во а҆рви́лѣхъ, и҆ взѧ́ша є҆го̀, и҆ поби́ша дѹ́шъ человѣ́ческихъ мно́гѡ.


text:
И҆ ви́дѣша мно́жество си́лъ, ѩ҆́кѡ мнѡ́ги сѹ́ть, и҆ ѹ҆страши́шасѧ ѕѣлѡ̀: и҆ и҆збѣго́ша мно́зи ѿ полка̀, и҆ не ѡ҆ста́сѧ ѿ ни́хъ то́кмѡ ѻ҆́смь сѡ́тъ мѹже́й.


text:
И҆ ви́дѣ ї҆ѹ́да, ѩ҆́кѡ расточи́сѧ по́лкъ є҆гѡ̀, и҆ бра́нь ѡ҆скорблѧ́ше є҆го̀: и҆ сокрѹши́сѧ се́рдцемъ, ѩ҆́кѡ не и҆мѣ́ѧше вре́мене собра́ти и҆̀хъ,


text:
и҆ ѡ҆слабѣ̀ и҆ речѐ ѡ҆ста́вшымъ: воста́немъ и҆ взы́демъ на сѹпоста́ты на́шѧ, а҆́ще мо́жемъ ра́товати проти́вѹ и҆́хъ.


text:
И҆ ѿвраща́хѹ є҆го̀ рекѹ́ще: не мо́жемъ, но спасе́мъ то́кмѡ дѹ́шы своѧ҄ нн҃ѣ, и҆ возврати́мсѧ со бра́тїею на́шею, и҆ ѡ҆полчи́мсѧ на ни́хъ: мы́ же ма́ли.


text:
И҆ речѐ ї҆ѹ́да: не бѹ́ди мѝ сотвори́ти ве́щь сїю̀, є҆́же бѣжа́ти ѿ ни́хъ: и҆ а҆́ще прибли́жисѧ вре́мѧ на́ше, ѹ҆́мремъ мѹ́жественнѡ ра́ди бра́тїи на́шеѧ и҆ не ѡ҆ста́вимъ вины̀ сла́вѣ на́шей.


text:
И҆ воздви́жесѧ си́ла ѿ полка̀ и҆ ста̀ во срѣ́тенїе и҆̀мъ, и҆ разлѹчи́шасѧ кѡ́нницы на двѣ̀ ча҄сти, и҆ пра́щницы и҆ стрѣлцы̀ пред̾идѧ́хѹ си́лѣ, и҆ предподви́жницы всѝ си́льнїи.


text:
И҆ вострѹби́ша, и҆̀же бѧ́хѹ ѿ страны̀ ї҆ѹ́дины, и҆ ті́и трѹба́ми: и҆ поколеба́сѧ землѧ̀ ѿ гла́са ѡ҆полче́нїй. и҆ бы́сть бра́нь сраже́на ѿ ѹ҆́тра да́же до ве́чера.


text:
И҆ ви́дѣ ї҆ѹ́да, ѩ҆́кѡ вакхі́дъ и҆ крѣ́пость полка̀ въ десны́хъ: и҆ собра́шасѧ къ немѹ̀ всѝ крѣ́пцыи се́рдцемъ:


text:
И҆ сѹ́щїи въ лѣ́вѣмъ ро́зѣ ви́дѣша, ѩ҆́кѡ сотре́сѧ десны́й ро́гъ, и҆ ѡ҆брати́шасѧ по стопа́мъ ї҆ѹ҄динымъ и҆ сѹ́щихъ съ ни́мъ созадѝ.


text:
И҆ взѧ́ста ї҆ѡнаѳа́нъ и҆ сі́мѡнъ ї҆ѹ́дѹ бра́та своего̀ и҆ погребо́ста є҆го̀ во гро́бѣ ѻ҆тє́цъ є҆гѡ̀ въ мѡди́нѣ.


text:
И҆ пла́кашасѧ ѡ҆ не́мъ и҆ рыда́ше є҆го̀ ве́сь ї҆и҃ль пла́чемъ ве́лїимъ, и҆ сѣ́товахѹ дни҄ мнѡ́ги и҆ реко́ша:


text:
Прѡ́чаѧ же слове́съ и҆ бра́ней ї҆ѹ́диныхъ и҆ благи́хъ мѹ́жествъ, и҆̀хже сотворѝ, и҆ вели́чєства є҆гѡ̀, не сѹ́ть пи҄сана: мнѡ́га бо бѧ́хѹ ѕѣлѡ̀.


text:
И҆ бы́сть по преставле́нїи ї҆ѹ́динѣ, пронико́ша беззако́ннїи во всѣ́хъ предѣ́лѣхъ ї҆и҃левыхъ, и҆ прозѧбо́ша всѝ дѣ́лающїи беззако́нїе.


text:
И҆ и҆ска́хѹ и҆ и҆спыта́хѹ дрѹгѡ́въ ї҆ѹ́диныхъ и҆ привожда́хѹ тѣ́хъ къ вакхі́дѹ: и҆ мстѧ́ше и҆̀мъ и҆ посмѣва́шесѧ и҆̀мъ.


text:
И҆ бы́сть ско́рбь вели́ка во ї҆и҃ли, ѩ҆́же не бы́сть ѿ дні́й, въ ни́хже не ѩ҆ви́сѧ про҇ро́къ во ї҆и҃ли.


text:
ѿне́лѣже бра́тъ тво́й ї҆ѹ́да сконча́сѧ, и҆ мѹ́жъ подо́бенъ є҆мѹ̀ нѣ́сть и҆зы́ти проти́вѹ врагѡ́въ и҆ вакхі́да и҆ враждѹ́ющихъ ѩ҆зы́кѹ на́шемѹ:


text:
нн҃ѣ ѹ҆̀бо тебѐ дне́сь и҆збра́хомъ, є҆́же бы́ти вмѣ́стѡ є҆гѡ̀ на́мъ въ нача́лника и҆ вожда̀, є҆́же ра́товати во бра́ни на́шей.


text:
И҆ позна̀ ї҆ѡнаѳа́нъ и҆ сі́мѡнъ бра́тъ є҆гѡ̀ и҆ всѝ и҆̀же съ ни́мъ <n>(бѧ́хѹ)</n>, и҆ побѣго́ша въ пѹсты́ню ѳекѹ́е, и҆ ѡ҆полчи́шасѧ при водѣ̀ рва̀ а҆сфа́ра.


text:
И҆ позна̀ вакхі́дъ въ де́нь сѹббѡ́тъ, и҆ пре́йде са́мъ и҆ всѝ вѡ́и є҆гѡ̀ ѡ҆б̾ ѻ҆нѹ̀ странѹ̀ ї҆ѻрда́на.


text:
И҆ посла̀ ї҆ѡнаѳа́нъ бра́та своего̀ вожда̀ наро́дѹ и҆ молѝ навате́ѡвъ дрѹгѡ́въ свои́хъ предста́вити и҆̀мъ приготовле́нїе и҆́хъ мно́гое.


text:
И҆ и҆зыдо́ша сы́нове ї҆амврї҄ины ѿ мида́вы, и҆ ѩ҆́ша ї҆ѡа́нна и҆ всѧ҄ є҆ли҄ка и҆мѣ̀, и҆ ѿидо́ша и҆мѹ́ще та҄.


text:
По словесѣ́хъ же си́хъ возвѣсти́ша ї҆ѡнаѳа́нѹ и҆ сі́мѡнѹ бра́тѹ є҆гѡ̀, ѩ҆́кѡ сы́нове ї҆амврї҄ины творѧ́тъ бра́къ вели́кїй и҆ ведѹ́тъ невѣ́стѹ ѿ надава́ѳа, дще́рь є҆ди́нагѡ ѿ вели́кихъвельмо́жъ ханаа́нскихъ, съ го́рдостїю ве́лїею.


text:
и҆ воздви́гнѹша ѻ҆́чи своѝ и҆ ви́дѣша, и҆ сѐ, пли́щь и҆ ѹ҆гото́ванїе мно́гое, и҆ жени́хъ и҆зы́де и҆ дрѹ́зи є҆гѡ̀ и҆ бра́тїѧ є҆гѡ̀ бо срѣ́тенїе и҆̀мъ съ тѷмпа҄ны и҆ мѹсїкі́ами и҆ ѻ҆рѹ҄жїи мно́гими:


text:
и҆ воста́ша на ни́хъ ѿ заса́ды и҆̀же при ї҆ѡнаѳа́нѣ и҆ ѹ҆би́ша и҆̀хъ, и҆ падо́ша ѩ҆́звени мно́зи, про́чїи же бѣго́ша въ го́рѹ: и҆ взѧ́ша всѧ҄ коры҄сти и҆́хъ.


text:
И҆ слы́ша вакхі́дъ и҆ прїи́де въ де́нь сѹббѡ́тный да́же до брегѡ́въ ї҆ѻрда́нскихъ съ си́лою мно́гою.


text:
И҆ речѐ ко свои҄мъ ї҆ѡнаѳа́нъ: воста́немъ нн҃ѣ и҆ ѡ҆полчи́мсѧ за дѹ́шы на́шѧ, нѣ́сть бо дне́сь ѩ҆́коже вчера̀ и҆ тре́тїѧгѡ днѐ:


text:
се́ бо, бра́нь проти́вѹ на́съ и҆ созадѝ на́съ: вода́ же ї҆ѻрда́нскаѧ сю́дѹ и҆ сю́дѹ, и҆ бла́то и҆ лѣ́съ, и҆ нѣ́сть мѣ́ста, є҆́же ѹ҆клони́тисѧ:


text:
И҆ вскочѝ ї҆ѡнаѳа́нъ и҆ и҆̀же съ ни́мъ во ї҆ѻрда́нъ, и҆ преплыва́хѹ на ѡ҆б̾ ѻ҆нѹ̀ странѹ̀, и҆ не преидо́ша по ни́хъ ї҆ѻрда́на.


text:
И҆ возврати́сѧ во ї҆ер҇ли́мъ и҆ созда̀ гра́ды твє́рды во ї҆ѹде́и, тверды́ню во ї҆ерїхѡ́нѣ и҆ ѩ҆́же во є҆ммаѹ́мѣ и҆ веѳѡрѡ́нѣ, и҆ веѳи́ли и҆ ѳемна́ѳѣ, и҆ фараѳѡ́нѣ и҆ тефѡ́нѣ, со стѣна́ми высо́кими и҆ врата́ми и҆ заво́рами,


text:
и҆ ѹ҆твердѝ гра́дъ и҆́же въ веѳсѹ́рѣ, и҆ газа́рѹ, и҆ краегра́дїе, и҆ поста́ви въ ни́хъ си҄лы и҆ предложе́нїе бра́шенъ:


text:
и҆ взѧ̀ сы́ны вождѡ́въ страны̀ въ зало́гъ и҆ посадѝ и҆̀хъ въ краегра́дїи во ї҆ер҇ли́мѣ под̾ стра́жею.


text:
И҆ въ лѣ́то сто̀ пѧтьдесѧ́тъ тре́тїе мц҇а втора́гѡ, заповѣ́да а҆лкі́мъ разори́ти стѣ́нѹ двора̀ ст҃ы́хъ внѹ́треннѧгѡ, и҆ разорѝ дѣла̀ про҇ро́кѡвъ, и҆ нача̀ разорѧ́ти.


text:
Во вре́мѧ ѻ҆́но пораже́нъ бы́сть а҆лкі́мъ, и҆ воспѧти́шасѧ дѣла̀ є҆гѡ̀, и҆ загради́шасѧ ѹ҆ста̀ є҆гѡ̀, и҆ разслабѣ̀ и҆ не можа́ше ктомѹ̀ глаго́лати сло́ва и҆ заповѣ́дати ѡ҆ до́мѣ свое́мъ.


text:
И҆ ви́дѣ вакхі́дъ, ѩ҆́кѡ ѹ҆́мре а҆лкі́мъ, и҆ возврати́сѧ ко царю̀. и҆ ѹ҆молча̀ землѧ̀ ї҆ѹ́дина лѣ҄та два̀.


text:
И҆ совѣща́ша всѝ беззакѡ́нницы рекѹ́ще: сѐ, ї҆ѡнаѳа́нъ и҆ и҆̀же съ ни́мъ въ поко́и ѡ҆бита́ютъ ѹ҆пова́юще: нн҃ѣ ѹ҆̀бо наведе́мъ вакхі́да, и҆ поима́етъ и҆̀хъ всѣ́хъ во є҆ди́нѹ но́щь.


text:
И҆ воста̀ и҆тѝ съ си́лою мно́гою и҆ посла̀ є҆пїстѡ́лїи та́й всѣ҄мъ спобори́телємъ є҆гѡ̀, и҆̀же во ї҆ѹде́и, да и҆́мѹтъ ї҆ѡнаѳа́на и҆ сѹ́щихъ съ ни́мъ. и҆ не возмого́ша, ѩ҆́кѡ позна́сѧ и҆̀мъ совѣ́тъ и҆́хъ.


text:
И҆ ѿи́де ї҆ѡнаѳа́нъ и҆ сі́мѡнъ и҆ и҆̀же съ ни́ми въ веѳвасі́ю, ѩ҆́же въ пѹсты́ни, и҆ созда̀ разорє́наѧ є҆ѧ̀ и҆ ѹ҆крѣпѝ ю҆̀.


text:
И҆ ѡ҆ста́ви ї҆ѡнаѳа́нъ сі́мѡна бра́та своего̀ во гра́дѣ, и҆ и҆зы́де во странѹ̀, и҆ и҆зы́де въ числѣ̀.


text:
И҆ поразѝ ѻ҆доми́ра и҆ бра́тїю є҆гѡ̀ и҆ сынѡ́въ фасїрѡ́нихъ въ жили́щихъ и҆́хъ, и҆ нача̀ и҆збива́ти и҆ восходи́ти въ си́лахъ.


text:
и҆ ра́товахѹ проти́вѹ вакхі́да, и҆ сотре́сѧ ѿ ни́хъ, и҆ ѡ҆ѕлоблѧ́хѹ є҆го̀ ѕѣлѡ̀, ѩ҆́кѡ бѣ̀ совѣ́тъ є҆гѡ̀ и҆ похо́дъ є҆гѡ̀ вотщѐ.


text:
И҆ прогнѣ́васѧ ѩ҆́ростїю на мѹже́й беззако́нныхъ, совѣ́товавшихъ є҆мѹ̀ прїитѝ во странѹ̀, и҆ ѹ҆бѝ ѿ ни́хъ мно́гихъ, и҆ совѣща́сѧ ѿитѝ въ зе́млю свою̀.


text:
И҆ позна̀ ї҆ѡнаѳа́нъ и҆ посла̀ къ немѹ̀ старѣ́йшинъ соста́витими́ръ съ ни́мъ и҆ ѿда́ти и҆̀мъ плѣ́нъ.


text:
И҆ прїѧ̀, и҆ сотворѝ по словесє́мъ є҆гѡ̀, и҆ клѧ́тсѧ є҆мѹ̀ не и҆ска́ти є҆мѹ̀ ѕла̀ во всѧ҄ дни҄ живота̀ є҆гѡ̀.


text:
И҆ ѿдадѐ є҆мѹ̀ плѣ́нъ, є҆го́же пре́жде плѣнѝ ѿ землѝ ї҆ѹ́дины: и҆ возвра́щьсѧ ѿи́де въ зе́млю свою̀ и҆ не приложѝ ктомѹ̀ прїитѝ въ предѣ́лы и҆́хъ.


text:
И҆ преста̀ ме́чь ѿ ї҆и҃лѧ. и҆ ѡ҆бита̀ ї҆ѡнаѳа́нъ въ махма́сѣ: и҆ нача̀ ї҆ѡнаѳа́нъ сѹди́ти лю́ди и҆ и҆стребѝ нечести́выхъ ѿ ї҆и҃лѧ.


text:
И҆ въ лѣ́то сто̀ шестьдесѧ́тое взы́де а҆леѯа́ндръ сы́нъ а҆нтїо́ховъ є҆пїфа́нъ и҆ ѡ҆держа̀ птолемаі́дѹ: и҆ прїѧ́ша є҆го̀, и҆ ца́рствова та́мѡ.


text:
Рече́ бо: предвари́мъ сотвори́ти ми́ръ съ ни́мъ, пре́жде не́же сотвори́тъ со а҆леѯа́ндромъ проти́вѹ на́съ:


text:
И҆ дадѐ є҆мѹ̀ вла́сть собира́ти во́ины и҆ ѹ҆готовлѧ́ти ѻ҆рѹ҄жїѧ, и҆ бы́ти є҆мѹ̀ дрѹ́гомъ є҆гѡ̀, и҆ зало́гъ, и҆́же бѣ̀ въ краегра́дїи, повелѣ̀ ѿда́ти є҆мѹ̀.


text:
И҆ прїи́де ї҆ѡнаѳа́нъ во ї҆ер҇ли́мъ и҆ прочтѐ є҆пїстѡ́лїи во ѹ҆слы́шанїе всѣ҄мъ лю́демъ и҆ и҆̀же ѿ краегра́дїѧ.


text:
И҆ ѹ҆страши́шасѧ стра́хомъ ве́лїимъ, є҆гда̀ ѹ҆слы́шаша, ѩ҆́кѡ дадѐ є҆мѹ̀ ца́рь вла́сть собира́ти во́ины.


text:
и҆ речѐ ко творѧ́щымъ дѣла̀ созида́ти стѣ́ны и҆ го́рѹ сїѡ́нъ ѡ҆́крестъ ѿ ка́менїй четвероѹго́лныхъ ко ѹ҆твержде́нїю, и҆ сотвори́ша си́це.


text:
Ѻ҆ба́че въ веѳсѹ́рѣ ѡ҆ста́шасѧ нѣ́цыи ѿ ѡ҆ста́вльшихъ зако́нъ и҆ за́пѡвѣди <n>(бж҃їѧ)</n>: бѣ́ бо и҆̀мъ ѹ҆бѣ́жище.


text:
И҆ слы́ша а҆леѯа́ндръ ца́рь ѡ҆бѣща҄нїѧ, є҆ли҄ка посла̀ дими́трїй ї҆ѡнаѳа́нѹ, и҆ повѣ́даша є҆мѹ̀ бра҄ни и҆ мѹ́жєства, ѩ҆̀же сотворѝ то́й и҆ бра́тїѧ є҆гѡ̀, и҆ трѹды̀, ѩ҆̀же и҆мѣ́хѹ.


text:
И҆ речѐ: є҆да̀ ѡ҆брѧ́щемъ ко́его мѹ́жа такова̀; и҆ нн҃ѣ сотвори́мъ є҆го̀ въ дрѹ́га и҆ спобо́рника на́шего.


text:
и҆ нн҃ѣ поста́вихомъ тѧ̀ дне́сь а҆рхїере́а ѩ҆зы́ка твоегѡ̀, и҆ є҆́же дрѹ́гомъ царе́вымъ нарица́тисѧ <n>(и҆ посла̀ є҆мѹ̀ порфѵ́рѹ и҆ вѣне́цъ зла́тъ)</n>, и҆ мѹ́дрствовати та҄ѧжде съ на́ми и҆ снабдѣва́ти дрѹ́жбѹ къ на́мъ.


text:
И҆ ѡ҆блече́сѧ ї҆ѡнаѳа́нъ во свѧтѹ́ю ри́зѹ седма́гѡ мц҇а лѣ́та сто̀ шестьдесѧ́тагѡ, въ де́нь пра́здника сѣнопотче́нїѧ, и҆ собра̀ си҄лы и҆ ѹ҆гото́ва ѻ҆рѹ҄жїѧ мнѡ́га.


text:
что̀ сїѐ сотвори́хомъ, ѩ҆́кѡ предварѝ на́съ а҆леѯа́ндръ соста́вити дрѹ́жбѹ со ї҆ѹдє́и во ѹ҆твержде́нїе;


text:
напишѹ̀ и҆ а҆́зъ и҆̀мъ словеса̀ проси́тєлнаѧ и҆ возвышє́нїѧ и҆ да́ры, ѩ҆́кѡ да бѹ́дѹтъ со мно́ю въ по́мощь.


text:
поне́же сохрани́сте завѣ́ты къ на́мъ и҆ пребыва́сте въ дрѹ́жбѣ на́шей и҆ не пристѹпи́сте ко врагѡ́мъ на́шымъ, слы́шахомъ и҆ ра́довахомсѧ:


text:
и҆ нн҃ѣ пребыва́йте є҆щѐ сохрани́ти къ на́мъ вѣ́рѹ, и҆ воздади́мъ ва́мъ блага҄ѧ, и҆́хже ра́ди творитѐ съ на́ми,


text:
и҆ нн҃ѣ свобо́дныхъ творю̀ ва́съ и҆ ѡ҆ставлѧ́ю всѣ҄мъ ї҆ѹде́ѡмъ да҄ни и҆ цѣ́нѹ ѿ со́ли и҆ ѿ вѣнцє́въ:


text:
и҆ є҆́же вмѣ́стѡ трети́ны сѣ́мене и҆ вмѣ́стѡ полови́ны плода̀ древе́снагѡ надлежа́щагѡ мѝ взѧ́ти, ѡ҆ставлѧ́ю ѿ дне́сь и҆ пото́мъ, є҆́же не взима́ти ѿ землѝ ї҆ѹ́дины и҆ ѿ трїе́хъ стра́нъ прилежа́щихъ є҆́й, ѿ самарі́и и҆ галїле́и, и҆ ѿ дне́шнѧгѡ днѐ и҆ въ вѣ́чное вре́мѧ:


text:
ѡ҆ставлѧ́ю и҆ вла́сть краегра́дїѧ є҆́же во ї҆ер҇ли́мѣ, и҆ даю̀ а҆рхїере́ю, да поста́витъ въ не́мъ мѹ́жы, и҆̀хже а҆́ще и҆збере́тъ са́мъ, храни́ти є҆го̀:


text:
и҆ всѧ́кѹ дѹ́шѹ ї҆ѹде́йскѹю, ѩ҆́же плѣне́на є҆́сть ѿ землѝ ї҆ѹ́дины, во все́мъ ца́рствѣ мое́мъ ѡ҆ставлѧ́ю свобо́днѹ тѹ́не, и҆ всѝ да ѡ҆ста́вѧтсѧ ѿ да́ней и҆ скотѡ́въ свои́хъ:


text:
и҆ всѝ пра́здницы и҆ сѹббѡ҄ты и҆ новомч҇їѧ и҆ дні́е вчине́ннїи, и҆ трѝ дни҄ пре́жде пра́здника и҆ трѝ дни҄ по пра́здницѣ, да бѹ́дѹтъ всѝ дні́е свобо́ды и҆ ѡ҆ставле́нїѧ всѣ҄мъ ї҆ѹде́ѡмъсѹ́щымъ во ца́рствїи мое́мъ:


text:
и҆ да напи́шѹтсѧ ѿ ї҆ѹдє́й въ во́ины ца҄рскїѧ до три́десѧти ты́сѧщъ мѹже́й, и҆ да дадѹ́тсѧ и҆̀мъ ѡ҆бро́цы, ѩ҆́коже подоба́етъ всѣ҄мъ во́ємъ ца҄рскимъ:


text:
и҆ да поста́вѧтсѧ ѿ ни́хъ въ тверды́нехъ ца́рскихъ ве́лїихъ, и҆ ѿ си́хъ поста́вѧтсѧ на потрє́бы ца́рства сѹ́щыѧ въ вѣ́рность: и҆ сѹ́щїи над̾ ни́ми и҆ нача҄лницы да бѹ́дѹтъ ѿ ни́хъ, и҆ да хо́дѧтъ въ зако́нѣхъ свои́хъ, ѩ҆́коже повелѣ̀ ца́рь въ землѝ ї҆ѹ́динѣ:


text:
и҆ трѝ предѣ́лы, прилежа́щїи ї҆ѹде́и ѿ страны̀ самарі́йскїѧ, да приложа́тсѧ ко ї҆ѹде́и, да вмѣнѧ́тсѧ бы́ти под̾ є҆ди́нымъ, є҆́же не послѹ́шати и҆ны́ѧ вла́сти, но то́кмѡ а҆рхїере́а:


text:
птолемаі́дѹ и҆ предѣ́лы є҆ѧ̀ да́хъ въ да́ръ ст҃ы҄мъ, сѹ́щымъ во ї҆ер҇ли́мѣ, на прили́чное и҆ждиве́нїе ст҃ы҄мъ,


text:
и҆ а҆́зъ да́мъ на ко́еждо лѣ́то пѧтьна́десѧть ты́сѧщъ сї҄кль сребра̀ ѿ сокро́вищъ ца́рскихъ ѿ мѣ́стъ прилежа́щихъ:


text:
и҆ всѧ́кое и҆зли́шнее, є҆́же не возда́ша ѿ потре́бъ, ѩ҆́коже въ пе́рвыхъ лѣ́тѣхъ, ѿнн҃ѣ дадѹ́тъ въ дѣла̀ хра́мѹ:


text:
и҆ свы́ше си́хъ пѧ́ть ты́сѧщъ сі́клей сребра̀, и҆̀хже взима́хѹ ѿ потре́бъ свѧти́лища, ѩ҆́коже въ пре́жнихъ лѣ́тѣхъ ѿ собра́нїѧ на всѧ́кое лѣ́то, и҆ сїѧ҄ ѡ҆ставлѧ́ютсѧ, поне́же надлежа́тъ сїѧ҄ жерцє́мъ слѹжа́щымъ:


text:
и҆ є҆ли́цы а҆́ще прибѣ́гнѹтъ къ це́ркви сѹ́щей во ї҆ер҇ли́мѣхъ и҆ во всѣ́хъ предѣ́лѣхъ є҆гѡ̀, ѡ҆долже́ни сѹ́ще ца́рскими и҆ всѧ́кою ве́щїю, да ѿрѣша́ютсѧ, и҆ всѧ҄ є҆ли҄ка сѹ́ть и҆̀мъ во ца́рствїи мое́мъ:


text:
и҆ є҆́же созида́ти стѣ́ны ї҆ер҇ли́ма и҆ ѹ҆тверди́ти ѡ҆́крестъ, и҆ и҆ждиве́нїе да́стсѧ ѿ собра́нїѧ ца́рска, и҆ є҆́же созда́ти стѣ́ны во ї҆ѹде́и.


text:
Е҆гда́ же ѹ҆слы́ша ї҆ѡнаѳа́нъ и҆ лю́дїе словеса̀ сїѧ҄, не вѣ́роваша и҆̀мъ, нижѐ прїѧ́ша, ѩ҆́кѡ помѧнѹ́ша ѕло́бѹ ве́лїю, ю҆́же сотворѝ во ї҆и҃ли, и҆ ѡ҆скорбѝ и҆̀хъ ѕѣлѡ̀.


text:
И҆ благоволи́ша ѡ҆ а҆леѯа́ндрѣ, ѩ҆́кѡ се́й бы́сть и҆̀мъ нача́лникъ слове́съ ми́рныхъ, и҆ споборѧ́хѹ є҆мѹ̀ во всѧ҄ дни҄.


text:
И҆ сотвори́ша бра́нь два̀ царѧ҄, и҆ побѣжѐ по́лкъ дими́трїевъ, и҆ гна̀ є҆го̀ а҆леѯа́ндръ и҆ ѹ҆крѣпи́сѧ на ни́хъ.


text:
поне́же возврати́хсѧ въ зе́млю ца́рства моегѡ̀, и҆ сѣдо́хъ на престо́лѣ ѻ҆тє́цъ мои́хъ, и҆ ѡ҆держа́хъ нача́лство, и҆ сокрѹши́хъ дими́трїа, и҆ воз̾ѡблада́хъ страно́ю на́шею,


text:
и҆ соста́вихъ проти́вѹ є҆гѡ̀ ра́ть, и҆ сокрѹши́сѧ то́й и҆ ѡ҆полче́нїе є҆гѡ̀ ѿ на́съ, и҆ сѣдо́хомъ на престо́лѣ ца́рства є҆гѡ̀:


text:
и҆ нн҃ѣ соста́вимъ междѹ̀ на́ми дрѹ́жбѹ, и҆ нн҃ѣ да́ждь мнѣ̀ дще́рь твою̀ въ женѹ̀, и҆ бѹ́дѹ зѧ́ть тво́й, и҆ да́мъ тебѣ̀ да́ры, и҆ є҆́й достѡ́йнаѧ тебє̀.


text:
И҆ ѿвѣща̀ ца́рь птоломе́й глаго́лѧ: бла́гъ де́нь, въ ѻ҆́ньже возврати́лсѧ є҆сѝ въ зе́млю ѻ҆тє́цъ твои́хъ и҆ сѣ́лъ є҆сѝ на престо́лѣ ца́рства и҆́хъ:


text:
и҆ нн҃ѣ сотворю̀ тѝ, ѩ҆̀же писа́лъ є҆сѝ: но срѧ́щисѧ во птолемаі́дѣ, ѩ҆́кѡ да ви́димъ дрѹ́гъ дрѹ́га, и҆ бѹ́деши мѝ зѧ́ть, ѩ҆́коже ре́клъ є҆сѝ.


text:
И҆ и҆зы́де птоломе́й ѿ є҆гѵ́пта са́мъ и҆ клеопа́тра дщѝ є҆гѡ̀, и҆ внидо́ша во птолемаі́дѹ лѣ́та сто̀ шестьдесѧ́тъ втора́гѡ.


text:
И҆ срѣ́те є҆го̀ а҆леѯа́ндръ ца́рь: и҆ дадѐ є҆мѹ̀ клеопа́трѹ дще́рь свою̀ и҆ сотворѝ бра́къ є҆ѧ̀ во птолемаі́дѣ, ѩ҆́коже ца́рїе во сла́вѣ вели́цѣй.


text:
И҆ и҆́де со сла́вою во птолемаі́дѹ и҆ срѣ́те ѻ҆́ба царѧ҄: и҆ дадѐ и҆́ма сребро̀ и҆ зла́то и҆ дрѹгѡ́мъ и҆́хъ, и҆ да́ры мнѡ́ги, и҆ ѡ҆брѣ́те благода́ть пред̾ ни́ма.


text:
И҆ собра́шасѧ на́нь мѹ́жїе гѹби́телє ѿ ї҆и҃лѧ, мѹ́жїе беззако́ннїи клевета́ти на́нь. и҆ не внѧ́тъ и҆̀мъ ца́рь.


text:
И҆ повелѣ̀ ца́рь совлещѝ ї҆ѡнаѳа́на съ ри́зъ є҆гѡ̀ и҆ ѡ҆блещѝ є҆го̀ въ порфѵ́рѹ. и҆ сотвори́ша та́кѡ.


text:
И҆ посадѝ є҆го̀ ца́рь съ собо́ю и҆ речѐ нача́лникѡмъ свои҄мъ: и҆зыди́те съ ни́мъ на средѹ̀ гра́да и҆ проповѣ́дите ни є҆ди́номѹ клевета́ти на́нь ни ѡ҆ є҆ди́нѣй ве́щи, и҆ ни є҆ди́нъ є҆мѹ̀ да стѹжи́тъ ѡ҆ всѧ́цѣмъ глаго́лѣ.


text:
И҆ бы́сть є҆гда̀ ѹ҆ви́дѣша клеветницы̀ сла́вѹ є҆гѡ̀, ѩ҆́коже проповѣ́даша, и҆ ѡ҆блече́на є҆го̀ порфѵ́рою, и҆ бѣжа́ша всѝ.


text:
И҆ просла́ви є҆го̀ ца́рь, и҆ написа̀ є҆го̀ въ пе́рвыхъ дрѹзѣ́хъ, и҆ поста́ви є҆го̀ воево́дѹ и҆ ѹ҆ча́стника нача́лства.


text:
И҆ въ лѣ́то сто̀ шестьдесѧ́тъ пѧ́тое прїи́де дими́трїй сы́нъ дими́трїевъ ѿ кри́та въ зе́млю ѻ҆тє́цъ свои́хъ.


text:
И҆ поста́ви дими́трїй а҆поллѡ́нїа сѹ́щаго ѿ кїлїсѷрі́и: и҆ собра̀ си́лѹ ве́лїю, и҆ ѡ҆полчи́сѧ во ї҆амні́и, и҆ посла̀ ко ї҆ѡнаѳа́нѹ а҆рхїере́ю, глаго́лѧ:


text:
ты́ ли є҆ди́нъ возно́сишисѧ на ны̀, а҆́зъ же бы́хъ въ посмѣ́хъ и҆ въ поноше́нїе тебє̀ ра́ди: и҆ чесѡ̀ ра́ди ты̀ вла́стелствѹеши над̾ на́ми въ гора́хъ;


text:
нн҃ѣ ѹ҆̀бо, а҆́ще надѣ́ешисѧ въ си́лахъ твои́хъ, и҆зы́ди къ на́мъ на по́ле и҆ и҆скѹси́мсѧ тѹ̀ междѹ̀ собо́ю, ѩ҆́кѡ со мно́ю є҆́сть си́ла градѡ́въ:


text:
вопросѝ и҆ наѹчи́сѧ, кто̀ є҆́смь; и҆ про́чїи помога́ющїи на́мъ, и҆ глаго́лютъ: нѣ́сть ва́мъ стоѧ́нїѧ ногѝ пред̾ лице́мъ на́шимъ, ѩ҆́кѡ два́щи въ бѣ́гъ ѡ҆брати́шасѧ ѻ҆тцы̀ твоѝ въ землѝ и҆́хъ:


text:
и҆ нн҃ѣ не возмо́жеши стерпѣ́ти ко́нника и҆ си́лы таковы́ѧ въ по́ли, и҆дѣ́же нѣ́сть ка́мене, ни стѣны̀, ни мѣ́ста къ бѣжа́нїю.


text:
Е҆гда́ же ѹ҆слы́ша ї҆ѡнаѳа́нъ словеса̀ а҆поллѡ́нїєва, подви́жесѧ мы́слїю, и҆ и҆збра̀ де́сѧть ты́сѧщъ мѹже́й, и҆ и҆зы́де и҆з̾ ї҆ер҇ли́ма, и҆ сни́десѧ съ ни́мъ сі́мѡнъ бра́тъ є҆гѡ̀ въ по́мощь є҆мѹ̀.


text:
И҆ ѡ҆полчи́сѧ на ї҆ѻппі́ю, и҆ застѹпи́ша є҆мѹ̀ ѿ гра́да, ѩ҆́кѡ стра́жа а҆поллѡ́нїева въ ї҆ѻппі́и бы́сть, и҆ ра́товаша ю҆̀.


text:
И҆ слы́ша а҆поллѡ́нїй, и҆ собра̀ трѝ ты́сѧщы кѡ́нникъ и҆ си́лѹ ве́лїю, и҆ и҆́де во а҆зѡ́тъ а҆́ки пѹтьше́ствѹѧ, и҆ а҆́бїе и҆зы́де на по́ле, занѐ и҆мѣ́ѧше мно́жество кѡ́нникъ и҆ надѣ́ѧшесѧ на ни́хъ.


text:
И҆ позна̀ ї҆ѡнаѳа́нъ, ѩ҆́кѡ є҆́сть заса́да созадѝ є҆гѡ̀. и҆ ѡ҆крѹжи́ша по́лкъ є҆гѡ̀ и҆ стрѣлѧ́хѹ на лю́ди ѿ ѹ҆́тра да́же до ве́чера,


text:
И҆ приведѐ сі́мѡнъ си́лѹ свою̀ и҆ нападѐ на по́лкъ: кѡ́нницы бо ѹ҆трѹжде́ни бѧ́хѹ, и҆ сокрѹши́шасѧ ѿ негѡ̀ и҆ побѣго́ша,


text:
и҆ кѡ́нницы расточи́шасѧ по по́лю и҆ бѣго́ша во а҆зѡ́тъ, и҆ внидо́ша въ виѳдагѡ́нъ ка́пище є҆гѡ̀, є҆́же ѹ҆цѣлѣ́ти.


text:
И҆ пожжѐ ї҆ѡнаѳа́нъ а҆зѡ́тъ и҆ гра́ды и҆̀же бѣ́хѹ ѡ҆́крестъ є҆гѡ̀, и҆ взѧ̀ коры҄сти и҆́хъ и҆ ка́пище дагѡ́ново, и҆ вбѣ́гшихъ въ нѐ пожжѐ ѻ҆гне́мъ.


text:
И҆ ѿи́де ѿтѹ́дѹ ї҆ѡнаѳа́нъ и҆ прїи́де во а҆скалѡ́нъ, и҆ и҆зыдо́ша ѿ гра́да во срѣ́тенїе є҆мѹ̀ въ сла́вѣ вели́цѣй.


text:
и҆ посла̀ є҆мѹ̀ гри́внѹ златѹ́ю ѩ҆́коже ѡ҆бы́чай є҆́сть даѧ́ти сро́дникѡмъ царє́вымъ, и҆ дадѐ є҆мѹ̀ а҆ккарѡ́нъ и҆ всѧ҄ предѣ́лы є҆гѡ̀ во ѡ҆держа́нїе.


text:
И҆ ца́рь є҆гѵ́петскїй собра̀ си́лѹ мно́гѹ а҆́ки песо́къ, и҆́же вскра́й мо́рѧ, и҆ корабли҄ мнѡ́ги: и҆ и҆ска́ше ѡ҆блада́ти ца́рство а҆леѯа́ндрово ле́стїю и҆ приложи́ти є҆̀ къ ца́рствѹ своемѹ̀.


text:
И҆ и҆зы́де въ сѷрі́ю словесы̀ ми́рными, и҆ ѿверза́хѹ є҆мѹ̀ и҆̀же ѿ градѡ́въ и҆ срѣта́хѹ є҆го̀, ѩ҆́кѡ за́повѣдь бѣ̀ а҆леѯа́ндра царѧ̀ срѣта́ти є҆го̀, занѐ бѧ́ше те́сть є҆гѡ̀.


text:
Е҆гда́ же прибли́жисѧ ко а҆зѡ́тѹ, показа́ша є҆мѹ̀ ка́пище дагѡ́ново сожже́но, и҆ а҆зѡ́тъ и҆ ѡ҆крє́стныѧ гра́ды є҆гѡ̀ разорє́ны, и҆ тѣлеса̀ пове́ржєна, и҆ побїе́ныхъ, и҆̀хже побѝ во бра́ни: смета́ша бо ѧ҆̀ въ кѹ҄пы и҆́хъ при пѹтѝ є҆гѡ̀.


text:
Ца́рь же птоломе́й ѡ҆госпо́дствова гра҄ды примо́рскими да́же до селеѵкі́и примо́рскїѧ и҆ размышлѧ́ше на а҆леѯа́ндра совѣ́ты лѹка҄вы.


text:
И҆ посла̀ старѣ́йшинъ къ дими́трїю царю̀, глаго́лѧ: прїидѝ, соста́вимъ междѹ̀ на́ма завѣ́тъ, и҆ да́мъ тебѣ̀ дще́рь мою̀, ю҆́же и҆́мать а҆леѯа́ндръ, и҆ ца́рствовати и҆́маши во ца́рствїи ѻ҆тца̀ твоегѡ̀:


text:
И҆ вни́де птоломе́й во а҆нтїохі́ю и҆ возложѝ двѣ̀ дїади҄мы на главѹ̀ свою̀, а҆сі́йскѹю и҆ є҆гѵ́петскѹю.


text:
И҆ слы́ша а҆леѯа́ндръ и҆ прїи́де на́нь бра́нїю: и҆ и҆зведѐ птоломе́й си́лѹ, и҆ срѣ́те є҆го̀ рѹко́ю крѣ́пкою, и҆ прогна̀ є҆го̀.


text:
И҆ ца́рь птоломе́й ѹ҆́мре въ тре́тїй де́нь, и҆ сѹ́щїи въ тверды́нехъ погибо́ша ѿ сѹ́щихъ въ тверды́нехъ.


text:
Во дни҄ ѡ҆́ны собра̀ ї҆ѡнаѳа́нъ сѹ́щихъ ѿ ї҆ѹде́и, да вою́ютъ краегра́дїе, є҆́же во ї҆ер҇ли́мѣ, и҆ сотворѝ на ѻ҆́ное миха҄ны мнѡ́ги.


text:
И҆ и҆до́ша нѣ́цыи ненави́дѧщїи ѩ҆зы́ка и҆́хъ, мѹ́жїе беззакѡ́нницы, ко царю̀ дими́трїю и҆ возвѣсти́ша є҆мѹ̀, ѩ҆́кѡ ї҆ѡнаѳа́нъ ѡ҆бстои́тъ краегра́дїе.


text:
И҆ слы́шавъ разгнѣ́васѧ: є҆гда́ же слы́ша, ско́рѡ прїи́де во птолемаі́дѹ и҆ написа̀ ко ї҆ѡнаѳа́нѹ, да не ѡ҆бстои́тъ краегра́дїѧ, но да и҆́детъ во срѣ́тенїе є҆мѹ̀ тща́телнѡ во птолемаі́дѹ, є҆́же бесѣ́довати съ ни́мъ.


text:
Е҆гда́ же ѹ҆слы́ша ї҆ѡнаѳа́нъ, повелѣ̀ ѡ҆бстоѧ́ти, и҆ и҆збра̀ ѿ старѣ́йшинъ ї҆и҃левыхъ и҆ ї҆ере́євъ, и҆ вдаде́сѧ въ бѣ́дство:


text:
и҆ взѧ́въ зла́то и҆ сребро̀ и҆ ри҄зы и҆ и҆́ны да́ры мнѡ́ги, и҆́де ко царю̀ во птолемаі́дѹ и҆ ѡ҆брѣ́те благода́ть пред̾ ни́мъ.


text:
И҆ сотворѝ є҆мѹ̀ ца́рь, ѩ҆́коже сотвори́ша є҆мѹ̀, и҆̀же пре́жде є҆гѡ̀ бы́ша, и҆ возвы́си є҆го̀ пред̾ всѣ́ми дрѹ҄ги свои́ми,


text:
и҆ поста́ви є҆го̀ нача́лника свѧще́нствѹ, и҆ є҆ли҄ка и҆́на и҆мѣ́ѧше пре́жде честна҄ѧ, и҆ сотворѝ є҆го̀ въ пе́рвыхъ дрѹзѣ́хъ бы́ти.


text:
И҆ молѝ ї҆ѡнаѳа́нъ царѧ̀ сотвори́ти ї҆ѹде́ю безда́ннѹ, и҆ трѝ топа҄рхїи, и҆ самарі́ю, и҆ ѡ҆бѣща̀ є҆мѹ̀ три́ста тала҄нтъ.


text:
И҆ ѹ҆го́дно бы́сть царю̀, и҆ написа̀ ї҆ѡнаѳа́нѹ є҆пїстѡ́лїи ѡ҆ всѣ́хъ си́хъ, и҆мѣ́ющыѧ ѡ҆́бразъ сицевы́й:


text:
списа́нїе є҆пїсто́лїи, ю҆́же писа́хомъ ласѳе́нѹ сро́дникѹ на́шемѹ ѡ҆ ва́съ, писа́хомъ и҆ къ ва́мъ, да вѣ́сте:


text:
ѩ҆зы́кѹ ї҆ѹде́йскѹ дрѹгѡ́мъ на́шымъ и҆ сохранѧ́ющымъ ѩ҆̀же къ на́мъ пра́вєднаѧ сѹди́хомъ благосотвори́ти, ра́ди благопрїѧ́тства и҆́хъ къ на́мъ:


text:
ѹ҆ста́вихомъ ѹ҆̀бо и҆̀мъ предѣ́лы ї҆ѹдє́йскїѧ и҆ трѝ страны҄, а҆фере́мѹ, лѵ́ддѹ и҆ рамаѳе́мъ, и҆̀же приложи́шасѧ ї҆ѹде́и ѿ самарі́и, и҆ всѧ҄ надлєжа́щаѧ къ ни҄мъ, всѣ҄мъ жрѹ́щымъ во ї҆ер҇ли́мѣ, вмѣ́стѡ ца́рскихъ, и҆̀хже взима́ше ца́рь ѿ ни́хъ пе́рвѣе на всѧ́ко лѣ́то ѿ жи҄тъ землѝ и҆ ѿ ѻ҆воще́й древе́сныхъ,


text:
и҆ и҆́на надлєжа́щаѧ на́мъ ѿнн҃ѣ десѧти́нъ и҆ да́ней надлежа́щихъ на́мъ, и҆ со́ли точи҄ла, и҆ принадлежа́щихъ на́мъ вѣнцє́въ,


text:
нн҃ѣ ѹ҆̀бо прилѣжи́те сотвори́ти си́хъ списа́нїе, и҆ да да́стсѧ ї҆ѡнаѳа́нѹ и҆ да положи́тсѧ въ горѣ̀ ст҃ѣ́й въ мѣ́стѣ че́стнѣ.


text:
И҆ ви́дѣ дими́трїй ца́рь, ѩ҆́кѡ ѹ҆тиши́сѧ землѧ̀ пред̾ ни́мъ, и҆ ничто̀ є҆мѹ̀ проти́витсѧ, и҆ ѿпѹстѝ всѧ҄ вѡ́и своѧ҄ коего́ждо въ мѣ́сто своѐ, кромѣ̀ чѹжди́хъ си́лъ, и҆̀хже собра̀ ѿ ѻ҆стровѡ́въ ѩ҆зы́ческихъ, и҆ враждова́хѹ є҆мѹ̀ всѧ҄ си҄лы ѻ҆тцє́въ є҆гѡ̀.


text:
Трѵ́фѡнъ же бѣ̀ ѿ а҆леѯа́ндровыхъ пе́рвѣе, и҆ ви́дѣ, ѩ҆́кѡ всѧ҄ си́лы ро́пщѹтъ на дими́трїа, и҆ и҆́де ко є҆малкѹ́ю а҆раві́тинѹ, и҆́же воспита̀ а҆нтїо́ха дѣ́тище а҆леѯа́ндрово:


text:
и҆ прилѣжа́ше є҆мѹ̀, ѩ҆́кѡ да да́стъ є҆мѹ̀ є҆̀, да воцари́тъ вмѣ́стѡ ѻ҆тца̀ є҆гѡ̀: и҆ возвѣстѝ є҆мѹ̀, є҆ли҄ка сотворѝ дими́трїй, и҆ враждѹ̀, є҆́юже враждѹ́ютъ на́нь си҄лы є҆гѡ̀, и҆ пребы́сть тѹ̀ дни҄ мнѡ́ги.


text:
И҆ посла̀ ї҆ѡнаѳа́нъ ко дими́трїю царю̀, да и҆ждене́тъ сѹ́щихъ во краегра́дїи и҆з̾ ї҆ер҇ли́ма и҆ и҆̀же въ тверды́нехъ: бѧ́хѹ бо вою́юще ї҆и҃лѧ.


text:
И҆ посла̀ дими́трїй ко ї҆ѡнаѳа́нѹ глаго́лѧ: не то́кмѡ сїѧ҄ сотворю̀ тебѣ̀ и҆ ѩ҆зы́кѹ твоемѹ̀, но и҆ сла́вою просла́влю тѧ̀ и҆ ѩ҆зы́къ тво́й, а҆́ще благовре́менство полѹчѹ̀:


text:
нн҃ѣ ѹ҆̀бо пра́вѡ сотвори́ши, а҆́ще по́слеши мѝ мѹже́й спобора́ющихъ, ѩ҆́кѡ ѿстѹпи́ша всѝ вѡ́и моѝ.


text:
И҆ посла̀ є҆мѹ̀ ї҆ѡнаѳа́нъ трѝ ты́сѧщы мѹже́й си́льныхъ крѣ́постїю во а҆нтїохі́ю, и҆ прїидо́ша ко царю̀, и҆ возвесели́сѧ ца́рь ѡ҆ прише́ствїи и҆́хъ.


text:
И҆ собра́шасѧ и҆̀же ѿ гра́да въ среди́нѹ гра́да сто̀ два́десѧть ты́сѧщъ мѹже́й и҆ совѣща́хѹсѧ ѹ҆би́ти царѧ̀.


text:
И҆ призва̀ ца́рь ї҆ѹдеѡ́въ на по́мощь, и҆ собра́шасѧ всѝ вкѹ́пѣ къ немѹ̀: и҆ расточи́шасѧ всѝ по гра́дѹ,


text:
и҆ ѹ҆би́ша во гра́дѣ въ то́й де́нь сто̀ ты́сѧщъ мѹже́й, и҆ сожго́ша гра́дъ, и҆ взѧ́ша коры҄сти мнѡ́ги во ѡ҆́нъ де́нь и҆ и҆зба́виша царѧ̀.


text:
И҆ ви́дѣша и҆̀же бѧ́хѹ ѿ гра́да, ѩ҆́кѡ ѡ҆держа́ша ї҆ѹде́є гра́дъ, ѩ҆́коже хотѣ́ша, и҆ и҆знемого́ша мы́сльми свои́ми, и҆ возопи́ша ко царю̀ съ моле́нїемъ, глаго́люще:


text:
И҆ поверго́ша ѻ҆рѹ҄жїѧ своѧ҄ и҆ сотвори́ша ми́ръ. И҆ просла́вишасѧ ї҆ѹде́є пред̾ царе́мъ и҆ пред̾ всѣ́ми и҆̀же во ца́рствїи є҆гѡ̀, и҆ возврати́шасѧ во ї҆ер҇ли́мъ и҆мѣ́юще коры҄сти мнѡ́ги.


text:
И҆ солга̀ всѧ҄ є҆ли҄ка речѐ, и҆ ѿчѹжди́сѧ ї҆ѡнаѳа́на, и҆ не воздадѐ є҆мѹ̀ по благотворе́нїємъ, ѩ҆̀же воздадѐ є҆мѹ̀, и҆ ѡ҆скорбѝ є҆го̀ ѕѣлѡ̀.


text:
По си́хъ же возврати́сѧ трѵ́фѡнъ и҆ а҆нтїо́хъ съ ни́мъ ѻ҆́трочищь ю҆́ный: и҆ воцари́сѧ и҆ возложѝ дїади́мѹ.


text:
И҆ собра́шасѧ къ немѹ̀ всѝ вѡ́и, и҆̀хже расточѝ дими́трїй, и҆ ра́товаша проти́вѹ є҆гѡ̀, и҆ побѣжѐ и҆ побѣжде́нъ бы́сть.


text:
И҆ писа̀ а҆нтїо́хъ ю҆́ный ї҆ѡнаѳа́нѹ, глаго́лѧ: ѹ҆ставлѧ́ю тебѣ̀ а҆рхїере́йство и҆ поставлѧ́ю тебѐ над̾ четы́рми страна́ми, и҆ бѹ́деши въ дрѹзѣ́хъ ца́рскихъ.


text:
И҆ посла̀ є҆мѹ̀ сосѹ́ды златы҄ѧ и҆ слѹже́нїе, и҆ дадѐ є҆мѹ̀ вла́сть пи́ти и҆з̾ зла́та и҆ бы́ти въ порфѵ́рѣ и҆ и҆мѣ́ти гри́внѹ зла́тѹ.


text:
И҆ и҆зы́де ї҆ѡнаѳа́нъ и҆ прохожда́ше ѡ҆б̾ ѻ҆нѹ̀ странѹ̀ рѣкѝ и҆ во градѣ́хъ, и҆ собра́шасѧ къ немѹ̀ всѧ҄ си҄лы сѵ҄рскїѧ въ по́мощь, и҆ прїи́де во а҆скалѡ́нъ, и҆ срѣто́ша є҆го̀ че́стнѡ ѿ гра́да.


text:
И҆ и҆́де ѿтѹ́дѹ въ га́зѹ, и҆ заключи́шасѧ и҆̀же въ га́зѣ, и҆ ѡ҆бстоѧ́ше ю҆̀, и҆ пожжѐ ѡ҆крє́стныѧ гра́ды є҆ѧ̀ ѻ҆гне́мъ, и҆ плѣнѝ ѧ҆̀.


text:
И҆ моли́ша ї҆ѡнаѳа́на и҆̀же ѿ га́зы, и҆ дадѐ и҆̀мъ десни́цѹ, и҆ взѧ̀ сы́ны нача́лникѡвъ и҆́хъ въ зало́гъ, и҆ посла̀ и҆̀хъ во ї҆ер҇ли́мъ, и҆ про́йде странѹ̀ да́же до дама́ска.


text:
И҆ слы́ша ї҆ѡнаѳа́нъ, ѩ҆́кѡ сѹ́ть нача҄лницы дими́трїєвы въ ка́дисѣ, и҆́же въ галїле́и, съ си́лою мно́гою, хотѧ́ще и҆зри́нѹти є҆го̀ ѿ страны̀.


text:
И҆ проси́ша ѹ҆ негѡ̀ десни́цѹ прїѧ́ти, и҆ дадѐ и҆̀мъ, и҆ и҆згна̀ и҆̀хъ ѿтѹ́дѹ, и҆ взѧ̀ гра́дъ, и҆ поста́ви въ не́мъстра́жѹ.


text:
и҆ и҆до́ша ѹ҆́трѡ ра́нѡ на по́ле насѡ́ръ, и҆ сѐ, по́лкъ и҆ноплеме́нникѡвъ срѣ́те є҆го̀ на по́ли, и҆ поста́виша на́нь лови́телство въ гора́хъ, са́ми же срѣто́ша ѿсѹпроти́вѹ.


text:
и҆ побѣго́ша и҆̀же со ї҆ѡнаѳа́номъ всѝ, и҆ ни є҆ди́нъ ѡ҆ста́сѧ ѿ ни́хъ, то́кмѡ маттаѳі́а сы́нъ а҆вессалѡ́мовъ, и҆ ї҆ѹ́да сы́нъ халфі́евъ, нача҄лницы вои́нскихъ си́лъ.


text:
И҆ ви́дѣша своѝ бѣжа́вшїи ѿ негѡ̀, и҆ ѡ҆брати́шасѧ къ немѹ̀, и҆ гна́ша съ ни́мъ да́же до ка́диса, да́же до полка̀ и҆́хъ, и҆ ѡ҆полчи́шасѧ та́мѡ.


text:
И҆ падо́ша ѿ и҆ноплемє́нникъ въ де́нь то́й трѝ ты́сѧщы мѹже́й. и҆ возврати́сѧ ї҆ѡнаѳа́нъ во ї҆ер҇ли́мъ.


text:
И҆ ви́дѣ ї҆ѡнаѳа́нъ ѩ҆́кѡ вре́мѧ є҆мѹ̀ споспѣшествѹ́етъ, и҆ и҆збра̀ мѹ́жы и҆ посла̀ и҆̀хъ въ ри́мъ соста́вити и҆ ѡ҆бнови́ти съ ни́ми дрѹ́жбѹ,


text:
И҆ и҆до́ша въ ри́мъ и҆ внидо́ша въ совѣ́тный до́мъ и҆ реко́ша: ї҆ѡнаѳа́нъ а҆рхїере́й и҆ ѩ҆зы́къ ї҆ѹде́йскїй посла́ша на́съ ѡ҆бнови́ти дрѹ́жбѹ съ ва́ми и҆ споборе́нїе по пре́жнемѹ.


text:
ї҆ѡнаѳа́нъ а҆рхїере́й и҆ старѣ҄йшины люді́й, и҆ жерцы̀ и҆ про́чїи лю́дїе ї҆ѹде́йстїи, спартїа́тѡмъ бра́тїи ра́доватисѧ:


text:
є҆щѐ пре́жде пѡ́сланы бѧ́хѹ є҆пїстѡ́лїи ко ѻ҆ні́и а҆рхїере́ю ѿ да́рїа ца́рствовавшагѡ въ ва́съ, ѩ҆́кѡ є҆стѐ бра́тїѧ на҄ша, ѩ҆́коже списа́нїе содержи́тъ:


text:
и҆ прїѧ̀ ѻ҆ні́а мѹ́жа по́сланаго сла́внѡ и҆ прїѧ́тъ є҆пїстѡ́лїи, въ ни́хже завѣща́но ѡ҆ споборе́нїи и҆ дрѹ́жбѣ:


text:
покѹси́хомсѧ посла́ти къ ва́мъ ѡ҆бнови́ти бра́тство и҆ дрѹ́жбѹ, є҆́же бы не ѿчѹжди́тисѧ ва́съ: мнѡ́га бо времена̀ проидо́ша, ѿне́лѣже посла́сте къ на́мъ:


text:
мы̀ ѹ҆̀бо во всѧ́ко вре́мѧ непреста́ннѡ и҆ въ пра́здники и҆ въ про́чихъ подоба́ющихъ дне́хъ воспомина́емъ ва́съ въ же́ртвахъ, ѩ҆̀же прино́симъ, и҆ въ моли́твахъ, ѩ҆́коже подоба́етъ и҆ лѣ́по є҆́сть воспомина́ти бра́тїю:


text:
на́съ же ѡ҆быдо́ша мнѡ́ги скѡ́рби и҆ мнѡ́ги бра҄ни, и҆ ра́товаша на́съ ца́рїе, и҆̀же ѡ҆́крестъ на́съ:


text:
и҆мѣ́емъ бо съ нб҃сѐ по́мощь помога́ющѹю на́мъ, и҆ и҆зба́вихомсѧ ѿ вра҄гъ на́шихъ, и҆ смири́шасѧ вразѝ на́ши:


text:
и҆збра́хомъ ѹ҆̀бо нѹми́нїа а҆нтїо́хова сы́на и҆ а҆нтїпа́тра ї҆асѡ́нова, и҆ посла́хомъ къ ри́млѧнѡмъ ѡ҆бнови́ти съ ни́ми дрѹ́жбѹ и҆ споборе́нїе пре́жнее:


text:
заповѣ́дахомъ ѹ҆̀бо и҆̀мъ и҆ къ ва́мъ поитѝ и҆ поздра́вити ва́съ, и҆ да́ти ва́мъ ѿ на́съ пѡсла́нїѧ ѡ҆ ѡ҆бновле́нїи и҆ ѡ҆ бра́тствѣ на́шемъ:


text:
ѡ҆брѣ́тесѧ въ писа́нїихъ ѡ҆ спартїа́тѣхъ и҆ ї҆ѹде́ехъ, ѩ҆́кѡ сѹ́ть бра́тїѧ и҆ ѩ҆́кѡ сѹ́ть ѿ ро́да а҆враа́млѧ:


text:
и҆ мы́ же восписа́хомъ ва́мъ: ско́ти ва́ши и҆ и҆мѣ́нїе ва́ше на҄ша сѹ́ть, и҆ ѩ҆̀же на҄ша ва҄ша сѹ́ть: повелѣ́хомъ ѹ҆̀бо, да возвѣстѧ́тъ ва́мъ сїѧ҄.


text:
И҆ слы́ша ї҆ѡнаѳа́нъ, ѩ҆́кѡ возврати́шасѧ нача҄лницы дими́трїєвы съ си́лою мно́гою, па́че не́же пре́жде, ра́товати на́нь,


text:
и҆ и҆зы́де и҆з̾ ї҆ер҇ли́ма, и҆ срѣ́те и҆́хъ во а҆маѳі́тстѣй странѣ̀: не бо̀ дадѐ и҆̀мъ вре́мене, да вни́дѹтъ во странѹ̀ є҆гѡ̀:


text:
и҆ посла̀ созира́тєли въ по́лкъ и҆́хъ: и҆ возврати́шасѧ и҆ возвѣсти́ша є҆мѹ̀, ѩ҆́кѡ си́це ѹ҆строѧ́ютсѧ напа́сти на нѧ̀ но́щїю.


text:
Е҆гда́ же за́йде со́лнце, заповѣ́да ї҆ѡнаѳа́нъ свои҄мъ бдѣ́ти и҆ бы́ти во ѻ҆рѹ́жїи и҆ гото́витисѧ на бра́нь всю̀ но́щь, и҆ поста́ви стра́жы ѡ҆́крестъ полка̀.


text:
И҆ слы́шаша сѹпоста́ти, ѩ҆́кѡ гото́въ є҆́сть ї҆ѡнаѳа́нъ со свои́ми на бра́нь, и҆ ѹ҆боѧ́шасѧ и҆ ѹ҆жасо́шасѧ се́рдцемъ свои́мъ, и҆ возжго́ша ѻ҆гни҄ въ полцѣ̀ свое́мъ и҆ ѿидо́ша.


text:
И҆ ѡ҆брати́сѧ ї҆ѡнаѳа́нъ на а҆ра́вы, и҆̀же нарица́хѹсѧ заведе́є, и҆ поразѝ и҆̀хъ, и҆ взѧ̀ кѡры́сти и҆́хъ.


text:
Сі́мѡнъ же и҆зы́де и҆ прїи́де да́же до а҆скалѡ́на и҆ бли́жнихъ тверды́нь, и҆ ѹ҆клони́сѧ во ї҆ѻппі́ю и҆ взѧ̀ ю҆̀.


text:
Слы́ша бо, ѩ҆́кѡ совѣща́шасѧ тверды́ню преда́ти странѣ̀ дими́трїевѣ, и҆ поста́ви та́мѡ стра́жѹ, да стрегѹ́тъ ю҆̀.


text:
И҆ возврати́сѧ ї҆ѡнаѳа́нъ, и҆ собра̀ старѣ҄йшины людскї҄ѧ, и҆ совѣща́сѧ съ ни́ми созида́ти тверды҄ни во ї҆ѹде́и


text:
и҆ возвы́сити стѣ́ны ї҆ер҇ли҄мскїѧ и҆ воздви́гнѹти высотѹ̀ ве́лїю междѹ̀ краегра́дїемъ и҆ гра́домъ, є҆́же бы ѿлѹчи́ти ѻ҆́ное ѿ гра́да, да бѹ́детъ сїѐ на ѹ҆едине́нїи, ѩ҆́кѡ да ни кѹпѹ́ютъ, нижѐ продаю́тъ.


text:
И҆ собра́шасѧ созида́ти гра́дъ, паде́ бо стѣна̀ пото́ка, ѩ҆́же ѿ восто́ка, и҆ ѹ҆гото́ваша нарица́емое хафенаѳа̀.


text:
И҆ взыска̀ трѵ́фѡнъ ца́рствовати во а҆сі́и и҆ возложи́ти дїади́мѹ и҆ простре́ти рѹ́кѹ на а҆нтїо́ха царѧ̀,


text:
и҆ ѹ҆боѧ́сѧ, да не когда̀ не попѹ́ститъ є҆мѹ̀ ї҆ѡнаѳа́нъ и҆ ра́товати бѹ́детъ на него̀, и҆ взыска̀ пѹтѝ, є҆́же ѩ҆́ти ї҆ѡнаѳа́на и҆ ѹ҆би́ти є҆го̀: и҆ воста́въ прїи́де въ веѳса́нъ.


text:
И҆ и҆зы́де ї҆ѡнаѳа́нъ во срѣ́тенїе є҆мѹ̀ съ четы́редесѧтїю ты҄сѧщїю мѹже́й и҆збра́нныхъ на ѡ҆полче́нїе и҆ прїи́де въ веѳса́нъ.


text:
и҆ воспрїѧ́тъ є҆го̀ че́стнѡ, и҆ поста́ви є҆го̀ пред̾ всѣ́ми дрѹ҄ги свои́ми, и҆ дадѐ є҆мѹ̀ да́ры, и҆ заповѣ́да всѣ҄мъ си́ламъ свои҄мъ послѹ́шати є҆гѡ̀ ѩ҆́кѡ себє̀.


text:
и҆ нн҃ѣ ѿпѹстѝ и҆̀хъ въ до́мы своѧ҄, и҆збери́ же себѣ̀ мѹже́й ма́лѡ, и҆̀же бѹ́дѹтъ съ тобо́ю, и҆ прїидѝ со мно́ю во птолемаі́дѹ, и҆ преда́мъ тебѣ̀ ю҆̀ и҆ про́чыѧ твєрды́ни и҆ си҄лы про́чыѧ, и҆ всѣ́хъ и҆̀же над̾ потре́бами, и҆ возвра́щьсѧ ѿидѹ̀: сегѡ́ бо ра́ди прїидо́хъ.


text:
Ѡ҆ста́ви же съ собо́ю трѝ ты́сѧщы мѹже́й, и҆́хже двѣ̀ ты́сѧщы ѡ҆ста́ви въ галїле́и, ты́сѧща же и҆до́ша съ ни́мъ.


text:
Е҆гда́ же вни́де ї҆ѡнаѳа́нъ во птолемаі́дѹ, заключи́ша врата̀ гра҄дскаѧ во птолемаі́дѣ, и҆ ѩ҆́ша є҆го̀, и҆ всѣ́хъ вше́дшихъ съ ни́мъ ѹ҆би́ша мече́мъ.


text:
И҆ посла̀ трѵ́фѡнъ вѡ́и и҆ ко́нники въ галїле́ю и҆ на по́ле вели́кое, є҆́же погѹби́ти всѣ́хъ дрѹгѡ́въ ї҆ѡнаѳа́новыхъ.


text:
И҆ позна́ша, ѩ҆́кѡ ѩ҆́тъ бы́сть ї҆ѡнаѳа́нъ и҆ ѹ҆бїе́нъ и҆ всѝ и҆̀же съ ни́мъ, и҆ ѹ҆вѣща́ша са́ми себѐ и҆ и҆до́ша ѹ҆гото́вани на бра́нь.


text:
И҆ прїидо́ша всѝ съ ми́ромъ въ зе́млю ї҆ѹ́динѹ, и҆ пла́кашасѧ ї҆ѡнаѳа́на и҆ сѹ́щихъ съ ни́мъ, и҆ ѹ҆боѧ́шасѧ ѕѣлѡ̀, и҆ пла́каше ве́сь ї҆и҃ль пла́чемъ ве́лїимъ.


text:
не и҆мѣ́ютъ нача́лника и҆ помога́ющагѡ: нн҃ѣ ѹ҆̀бо пора́тѹемъ и҆̀хъ и҆ ѿи́мемъ ѿ челѡвѣ́къ па́мѧть и҆́хъ.


text:
и҆ ѹ҆вѣща̀ и҆̀хъ и҆ речѐ и҆̀мъ: вы̀ вѣ́сте, є҆ли҄ка а҆́зъ и҆ бра́тїѧ моѧ҄ и҆ до́мъ ѻ҆тца̀ моегѡ̀ сотвори́хомъ и҆ ѡ҆ зако́нѣхъ и҆ ѡ҆ ст҃ы́хъ, и҆ бра҄ни и҆ тѣснѡты̀, и҆̀хже ви́дѣхомъ:


text:
и҆ нн҃ѣ не бѹ́ди мѝ пощади́ти дѹшѝ моеѧ̀ во всѧ́ко вре́мѧ скорбе́й, не бо̀ лѹ́чшїй є҆́смь бра́тїи моеѧ̀:


text:
ѻ҆ба́че ѿмщѹ̀ ѡ҆ ѩ҆зы́цѣ мое́мъ и҆ ѡ҆ ст҃ы́хъ и҆ ѡ҆ жена́хъ и҆ ча́дѣхъ на́шихъ: ѩ҆́кѡ собра́шасѧ всѝ ѩ҆зы́цы сотре́ти на́съ вражды̀ ра́ди.


text:
и҆ ѿвѣща́ша гла́сомъ ве́лїимъ, глаго́люще: ты̀ є҆сѝ во́ждь на́шъ вмѣ́стѡ ї҆ѹ́ды и҆ ї҆ѡнаѳа́на бра́та твоегѡ̀:


text:
И҆ собра̀ всѧ҄ мѹ́жы бра́нники и҆ ѹ҆скорѝ соверши́ти всѧ҄ стѣ́ны ї҆ер҇ли҄мскїѧ и҆ ѹ҆твердѝ є҆го̀ ѡ҆́крестъ:


text:
и҆ посла̀ ї҆ѡнаѳа́на сы́на а҆вессалѡ́мова и҆ съ ни́мъ си́лѹ дово́лнѹю во ї҆ѻппі́ю, и҆ и҆згна̀ сѹ́щихъ въ не́й и҆ пребы́сть та́мѡ въ не́й.


text:
И҆ воздви́жесѧ трѵ́фѡнъ ѿ птолемаі́ды съ си́лою ве́лїею вни́ти въ зе́млю ї҆ѹ́динѹ, и҆ ї҆ѡнаѳа́нъ съ ни́мъ въ стра́жи.


text:
И҆ позна̀ трѵ́фѡнъ, ѩ҆́кѡ воста̀ сі́мѡнъ вмѣ́стѡ бра́та своегѡ̀ ї҆ѡнаѳа́на и҆ ѩ҆́кѡ срази́тисѧ съ ни́мъ хо́щетъ бра́нїю,


text:
посла̀ къ немѹ̀ послы̀ глаго́лѧ: сребра̀ ра́ди, є҆́же до́лженъ бра́тъ тво́й ї҆ѡнаѳа́нъ царю̀, потре́бъ ра́ди, и҆̀хже и҆мѣ́ѧше, содержи́мъ є҆го̀:


text:
и҆ нн҃ѣ послѝ сребра̀ тала́нтѡвъ сто̀ и҆ два̀ сы҄на є҆гѡ̀ въ зало́гъ, ѩ҆́кѡ да не ѿпѹще́нъ ѿстѹ́питъ ѿ на́съ, и҆ ѿпѹ́стимъ є҆го̀.


text:
И҆ позна̀ сі́мѡнъ, ѩ҆́кѡ ле́стїю глаго́лютъ къ немѹ̀, и҆ посла̀ сребро̀ и҆ ѻ҆́троки, да не когда̀ враждѹ̀ прїи́метъ ве́лїю ѿ люді́й, глаго́лющихъ:


text:
И҆ по си́хъ прїи́де трѵ́фѡнъ, да вни́детъ во странѹ̀ и҆ сотре́тъ ю҆̀, и҆ ѡ҆бы́де пѹ́ть, и҆́же веде́тъ во а҆дѡ́рѹ: а҆ сі́мѡнъ и҆ по́лкъ є҆гѡ̀ противоидѧ́ше є҆мѹ̀ на всѧ́ко мѣ́сто, а҆́може и҆дѧ́ше.


text:
Сѹ́щїи же ѿ краегра́дїѧ посла́ша къ трѵ́фѡнѹ послѡ́въ понѹжда́ющихъ є҆го̀, да потщи́тсѧ прїитѝ къ ни҄мъ пѹсты́нею и҆ посла́ти и҆̀мъ пи́щы.


text:
И҆ ѹ҆гото́ва трѵ́фѡнъ всѧ҄ ко́нники своѧ҄, є҆́же прїитѝ въ но́щь ѻ҆́нѹю. и҆ бѣ̀ снѣ́гъ ве́лїй ѕѣлѡ̀, и҆ не прїи́де снѣ́га ра́ди: и҆ воста̀ и҆ ѿи́де въ галааді́тїдѹ.


text:
И҆ посла̀ сі́мѡнъ и҆ взѧ̀ кѡ́сти ї҆ѡнаѳа́на бра́та своегѡ̀ и҆ погребѐ ѧ҆̀ въ мѡди́нѣ гра́дѣ ѻ҆тє́цъ свои́хъ.


text:
И҆ созда̀ сі́мѡнъ над̾ гро́бомъ ѻ҆тца̀ своегѡ̀ и҆ бра́тїй свои́хъ, и҆ вознесѐ є҆го̀ видѣ́нїемъ, ка́менїемъ те́санымъ созадѝ и҆ сопредѝ,


text:
и҆ поста́ви на ни́хъ се́дмь пѷрамі́дъ, є҆ди́нѹ проти́вѹ є҆ди́ноѧ, ѻ҆тцѹ̀ и҆ ма́тери и҆ четы́ремъ бра́тїѧмъ:


text:
и҆ си҄мъ сотворѝ ѡ҆гра҄ды, и҆ ѡ҆бложѝ столпы̀ вели҄кїѧ, и҆ сотворѝ на столпѣ́хъ всеѻрѹ҄жїѧ въ па́мѧть вѣ́чнѹю, и҆ при всеѻрѹ́жїихъ корабли҄ и҆зва҄ѧнныѧ, во є҆́же ви҄димымъ бы́ти ѿ всѣ́хъ пла́вающихъ на мо́ри.


text:
и҆ воцари́сѧ вмѣ́стѡ є҆гѡ̀, и҆ возложѝ на сѧ̀ дїади́мѹ а҆сі́йскѹю, и҆ сотворѝ ѩ҆́звѹ вели́кѹю на землѝ.


text:
И҆ созда̀ сі́мѡнъ тверды҄ни ї҆ѹдє́йскїѧ, и҆ ѡ҆градѝ столпа́мивысо́кими и҆ стѣна́ми ве́лїими, и҆ врата́ми и҆ заво́рами, и҆ положѝ пи́щы въ тверды́нехъ.


text:
И҆ и҆збра̀ сі́мѡнъ мѹ́жы и҆ посла̀ ко дими́трїю царю̀, да сотвори́тъ ѡ҆слабле́нїе странѣ̀, ѩ҆́кѡ всѧ҄ дѣла̀ трѵ́фѡнѡва бѣ́ша хищє́нїѧ.


text:
И҆ посла̀ є҆мѹ̀ дими́трїй ца́рь по словесє́мъ си҄мъ, и҆ ѿвѣща̀ є҆мѹ̀, и҆ написа̀ є҆мѹ̀ є҆пїсто́лїю сицевѹ̀:


text:
ца́рь дими́трїй сі́мѡнѹ а҆рхїере́ю и҆ дрѹ́гѹ царе́й и҆ старѣ́йшинамъ и҆ ѩ҆зы́кѹ ї҆ѹде́йскѹ ра́доватисѧ:


text:
вѣне́цъ златы́й и҆ пе́рстень, ѩ҆̀же посла́лъ є҆сѝ, воспрїѧ́хомъ, и҆ гото́ви є҆смы̀ сотвори́ти съ ва́ми ми́ръ вели́къ и҆ писа́ти къ сѹ́щымъ над̾ да́ньми, є҆́же ѡ҆ста́вити ва́мъ да҄ни:


text:
ѿпѹща́емъ же невѣ҄дѣнїѧ и҆ согрѣшє́нїѧ да́же до дне́шнѧгѡ днѐ, и҆ вѣне́цъ, є҆го́же до́лжни бы́сте, и҆ а҆́ще ка́ѧ и҆на́ѧ да́нь бѣ̀ во ї҆ер҇ли́мѣ, ктомѹ̀ да не бѹ́дѹтъ дава́ємаѧ:


text:
и҆ а҆́ще нѣ́цыи ѹ҆го́дни ѿ ва́съ вписа́тисѧ къ на́шымъ, да впи́шѹтсѧ, и҆ да бѹ́детъ междѹ̀ на́ми ми́ръ.


text:
и҆ нача́ша лю́дїе ї҆и҃лєвы писа́ти въ писа́нїихъ и҆ въ совѣща́нїихъ: лѣ́та пе́рвагѡ при сі́мѡнѣ а҆рхїере́и вели́цѣмъ и҆ во́инѣ и҆ вождѝ ї҆ѹде́йстѣмъ.


text:
Во дне́хъ ѻ҆́нѣхъ прїи́де сі́мѡнъ въ га́зѹ и҆ ѡ҆крѹжѝ ю҆̀ полка́ми, и҆ сотворѝ миха҄ны и҆ прибли́жисѧ ко гра́дѹ, и҆ и҆збѝ сто́лпъ є҆ди́нъ и҆ взѧ̀.


text:
И҆ взыдо́ша и҆̀же бѣ́хѹ во гра́дѣ съ жена́ми и҆ ча҄ды на стѣ́нѹ, растє́рзаны и҆мѹ́ще ри҄зы своѧ҄, и҆ возопи́ша гла́сомъ ве́лїимъ, молѧ́ще сі́мѡна десни́цѹ и҆̀мъ да́ти,


text:
И҆ ѹ҆ми́лостивисѧ и҆̀мъ сі́мѡнъ, не воева̀ и҆́хъ, и҆ и҆згна̀ и҆̀хъ ѿ гра́да: и҆ ѡ҆чи́сти до́мы, въ ни́хже бѧ́хѹ їдѡли, и҆ та́кѡ вни́де въ ѻ҆́нь съ пѣ́сньми благословѧ̀ гд҇а:


text:
и҆ и҆зве́рже и҆з̾ негѡ̀ всѧ́кѹю нечистотѹ̀, и҆ вселѝ въ не́мъ мѹ́жы, и҆̀же зако́нъ творѧ́тъ, и҆ ѹ҆твердѝ є҆го̀, и҆ сотворѝ себѣ̀ въ не́мъ ѡ҆бита́нїе.


text:
Сѹ́щымъ же ѿ краегра́дїѧ во ї҆ер҇ли́мѣ возбранѧ́шесѧ и҆сходи́ти и҆ входи́ти во странѹ̀, и҆ кѹпова́ти и҆ продава́ти: и҆ взалка́ша ѕѣлѡ̀, и҆ мно́зи ѿ ни́хъ гла́домъ погибо́ша.


text:
И҆ возопи́ша къ сі́мѡнѹ десни́цѹ прїѧ́ти, и҆ дадѐ и҆̀мъ, и҆ и҆згна̀ и҆̀хъ ѿтѹ́дѹ и҆ ѡ҆чи́сти краегра́дїе ѿ ѡ҆скверне́нїй.


text:
И҆ вни́де въ нѐ въ два́десѧть тре́тїй де́нь втора́гѡ мц҇а, лѣ́та сто̀ се́дмьдесѧтъ пе́рвагѡ съ хвале́нїемъ и҆ ва́їѧми, и҆ въ гѹ́слехъ и҆ кѷмва́лѣхъ и҆ сопѣ́лехъ, и҆ въ пѣ́снехъ и҆ пѣ́нїихъ, ѩ҆́кѡ сокрѹши́сѧ вра́гъ ве́лїй ѿ ї҆и҃лѧ.


text:
И҆ ѹ҆ста́ви на всѧ́кое лѣ́то провожда́ти де́нь то́й съ весе́лїемъ, и҆ ѹ҆твердѝ го́рѹ свѧти́лища, ѩ҆́же бли́з̾ краегра́дїѧ, и҆ всели́сѧ тѹ̀ са́мъ и҆ и҆̀же съ ни́мъ.


text:
И҆ ви́дѣ сі́мѡнъ ї҆ѡа́нна сы́на своего̀, ѩ҆́кѡ мѹ́жъ є҆́сть, и҆ поста́ви є҆го̀ вожда̀ си́лъ всѣ́хъ, и҆ всели́сѧ въ газа́рѣхъ.


text:
И҆ въ лѣ́то сто̀ се́дмьдесѧтъ второ́е, собра̀ ца́рь дими́трїй си҄лы своѧ҄ и҆ и҆́де въ миді́ю собра́ти по́мощь себѣ̀, ѩ҆́кѡ да ра́тѹетъ проти́вѹ трѵ́фѡна.


text:
И҆ слы́ша а҆рса́къ ца́рь пе́рсскїй и҆ ми́дскїй, ѩ҆́кѡ прїи́де дими́трїй въ предѣ́лы є҆гѡ̀, и҆ посла̀ є҆ди́наго ѿ нача҄лникъ свои́хъ ѩ҆́ти є҆го̀ жи́ва.


text:
И҆ и҆́де и҆ поразѝ ѡ҆полче́нїе дими́трїево, и҆ ѩ҆́тъ є҆го̀ и҆ приведѐ є҆го̀ ко а҆рса́кѹ: и҆ всадѝ є҆го̀ въ темни́цѹ.


text:
И҆ ѹ҆молча̀ землѧ̀ ї҆ѹ́дина во всѧ҄ дни҄ сі́мѡнѡвы, и҆ взыска̀ блага҄ѧ ѩ҆зы́кѹ своемѹ̀, и҆ ѹ҆го́дна бы́сть и҆̀мъ вла́сть є҆гѡ̀ и҆ сла́ва є҆гѡ̀ во всѧ҄ дни҄.


text:
и҆ собра̀ плѣне́нїе мно́го, и҆ госпо́дствова над̾ газа҄ры и҆ веѳсѹ҄ры и҆ краегра́дїемъ, и҆ ѿѧ́тъ нечистѡты̀ ѿ негѡ̀, и҆ не бы́сть противлѧ́ющагѡсѧ є҆мѹ̀.


text:
И҆ кі́йждо дѣ́лаше зе́млю свою̀ съ ми́ромъ, и҆ землѧ̀ даѧ́ше жи҄та своѧ҄, и҆ древеса̀ пѡльска́ѧ пло́дъ сво́й.


text:
Старѣ҄йшины на сто́гнахъ сѣдѧ́хѹ и҆ всѝ ѡ҆ благи́хъ бесѣ́довахѹ, и҆ ю҆́нѡши ѡ҆блача́хѹсѧ сла́вою и҆ ри́зами ра́тными.


text:
Градѡ́мъ даѧ́ше пи́щы и҆ вчинѧ́ше и҆̀хъ въ сосѹ́ды ѹ҆твержде́нїѧ, доне́лѣже и҆менова́сѧ и҆́мѧ сла́вы є҆гѡ̀ да́же до кра́ѧ землѝ.


text:
И҆ сѣ́де кі́йждо под̾ вїногра́домъ свои́мъ и҆ смоко́вницею свое́ю, и҆ не бы́сть ѹ҆страша́ющагѡ и҆̀хъ.


text:
И҆ ѹ҆крѣпѝ всѣ́хъ смире́нныхъ люді́й свои́хъ: зако́на взыска̀ и҆ ѿѧ́тъ всѧ́ко беззако́нїе и҆ лѹка́вство,


text:
И҆ слы́шано бѣ̀ въ ри́мѣ, ѩ҆́кѡ ѹ҆́мре ї҆ѡнаѳа́нъ, и҆ да́же до спа́ртїи слы́шасѧ, и҆ ѡ҆скорби́шасѧ ѕѣлѡ̀.


text:
Е҆гда́ же ѹ҆слы́шаша, ѩ҆́кѡ сі́мѡнъ бра́тъ є҆гѡ̀ бы́сть вмѣ́стѡ є҆гѡ̀ а҆рхїере́й и҆ ѡ҆держа̀ всю̀ странѹ̀ и҆ гра́ды въ не́й,


text:
писа́ша къ немѹ̀ на дщи́цахъ мѣ́дѧныхъ, є҆́же ѡ҆бнови́ти съ ни́мъ дрѹ́жбѹ и҆ споборе́нїе, ѩ҆̀же сотвори́ша со ї҆ѹ́дою и҆ ї҆ѡнаѳа́номъ бра́тїею є҆гѡ̀.


text:
И҆ се́й ѡ҆́бразъ посла́нїй, и҆̀хже посла́ша спартїа́ты: спартїа́тѡвъ нача҄лницы и҆ гра́дъ сі́мѡнѹ ї҆ере́ю вели́комѹ и҆ старѣ́йшинамъ, и҆ жерцє́мъ и҆ про́чымъ лю́демъ ї҆ѹдє́йскимъ бра́тїи ра́доватисѧ:


text:
послы̀, и҆̀же по́слани сѹ́ть къ лю́демъ на́шымъ, возвѣсти́ша на́мъ ѡ҆ ва́шей сла́вѣ и҆ че́сти, и҆ возвесели́хомсѧ ѡ҆ прихо́дѣ и҆́хъ,


text:
и҆ списа́хомъ ѩ҆̀же ѿ ни́хъ речє́на въ совѣ́тѣхъ люді́й си́це: нѹми́нїй сы́нъ а҆нтїо́ховъ и҆ а҆нтїпа́тръ ї҆асѡ́новъ, послы̀ ї҆ѹде́йстїи, прїидо́ста къ на́мъ возновлѧ҄юща съ на́ми дрѹ́жбѹ:


text:
и҆ ѹ҆го́дно бы́сть лю́демъ прїѧ́ти мѹ́жы сла́внѡ и҆ положи́ти восписа́нїе слове́съ и҆́хъ во ѡ҆сѡ́быѧ людскї҄ѧ кни҄ги, да бѹ́детъ па́мѧть лю́демъ спартїа́тѡвъ: ѡ҆́бразъ же тѣ́хъ писа́хомъ сі́мѡнѹ а҆рхїере́ю.


text:
По си́хъ посла̀ сі́мѡнъ нѹми́нїа въ ри́мъ, и҆мѹ́щаго щи́тъ зла́тъ вели́къ вѣ́сомъ мна҄съ ты́сѧща на ѹ҆ставле́нїе съ ни́ми дрѹ́жбы.


text:
Е҆гда́ же ѹ҆слы́шаша лю́дїе словеса̀ сїѧ҄, рѣ́ша: кѹ́ю благода́ть воздади́мъ сі́мѡнѹ и҆ сынѡ́мъ є҆гѡ̀;


text:
ѹ҆тверди́ бо са́мъ и҆ бра́тїѧ є҆гѡ̀ и҆ до́мъ ѻ҆тца̀ є҆гѡ̀, и҆ побѝ врагѝ ї҆и҃лєвы ѿ ни́хъ, и҆ ѹ҆ста́виша є҆мѹ̀ свобо́дѹ.


text:
И҆ написа́ша на дска́хъ мѣ́дѧныхъ и҆ поста́виша на столпѣ̀ въ горѣ̀ сїѡ́нѣ. и҆ се́й є҆́сть ѡ҆́бразъ писа́нїѧ: во ѻ҆смыйна́десѧть де́нь мц҇а є҆лѹ́лъ, лѣ́та сто̀ се́дмьдесѧтъ втора́гѡ, и҆ сїѐ тре́тїе лѣ́то при сі́мѡнѣ а҆рхїере́и, въ сараме́ли,


text:
въ собра́нїи вели́цѣмъ жерцє́въ и҆ люді́й, и҆ кнѧзе́й ѩ҆зы́ка и҆ старѣ́йшинъ страны̀ возвѣсти́сѧ на́мъ: поне́же мно́гащи бы́ша бра҄ни въ странѣ̀,


text:
сі́мѡнъ же сы́нъ маттаѳі́евъ, сы́нъ сынѡ́въ ї҆арі́вовыхъ, и҆ бра́тїѧ є҆гѡ̀ вда́ша себѐ въ бѣ́дство, и҆ противоста́ша сопоста́тѡмъ ѩ҆зы́ка своегѡ̀, ѩ҆́кѡ да стоѧ́тъ ст҃а҄ѧ и҆́хъ и҆ зако́нъ, и҆ сла́вою вели́кою просла́виша лю́ди своѧ҄:


text:
и҆ хотѣ́ша вразѝ и҆́хъ вни́ти въ странѹ̀ и҆́хъ, є҆́же сокрѹши́ти странѹ̀ и҆́хъ и҆ просте́рти рѹ́кѹ на ст҃а҄ѧ и҆́хъ,


text:
тогда̀ воста̀ сі́мѡнъ и҆ бра́сѧ за лю́ди своѧ҄, и҆ разда̀ сре́бреникѡвъ мно́гѡ свои҄мъ, и҆ воѡрѹжѝ мѹ́жы си҄льныѧ ѩ҆зы́ка своегѡ̀, и҆ дадѐ и҆̀мъ ѡ҆бро́ки,


text:
и҆ ѹ҆твердѝ гра́ды ї҆ѹдє́йскїѧ и҆ веѳсѹ́рѹ, ѩ҆́же въ предѣ́лѣхъ ї҆ѹде́йскихъ, и҆дѣ́же бѧ́хѹ ѻ҆рѹ҄жїѧ бра́нникѡвъ пре́жде, и҆ поста́ви та́мѡ на стра́жѹ мѹ́жы ї҆ѹдє́йскїѧ:


text:
и҆ ї҆ѻппі́ю ѹ҆твердѝ, ѩ҆́же на примо́рїи, и҆ газа́рѹ, ѩ҆́же въ предѣ́лѣхъ а҆зѡ́та, въ не́йже вразѝ пре́жде ѡ҆бита́хѹ, и҆ населѝ та́мѡ ї҆ѹдє́и, и҆ є҆ли҄ка потрє́бна бѧ́хѹ на ѹ҆правле́нїе си́хъ, положѝ въ ни́хъ:


text:
и҆ ви́дѣша лю́дїе дѣ́йство сі́мѡново и҆ сла́вѹ, ю҆́же ѹ҆мы́сли сотвори́ти ѩ҆зы́кѹ своемѹ̀, и҆ поста́виша є҆го̀ въ вожда̀ своего̀ и҆ а҆рхїере́а, зане́же сотворѝ сїѧ҄ всѧ҄, и҆ пра́вдѹ и҆ вѣ́рѹ, ю҆́же соблюдѐ ѩ҆зы́кѹ своемѹ̀, и҆ взыска̀ всѧ́кимъ ѡ҆́бразомъ вознестѝ лю́ди своѧ҄:


text:
и҆ во дни҄ є҆гѡ̀ благоѹспѣва́ше въ рѹкѹ̀ є҆гѡ̀, є҆́же и҆з̾ѧ́ти ѩ҆зы́ки ѿ страны̀ и҆́хъ, и҆ и҆̀же во гра́дѣ даві́довѣ бѣ́хѹ во ї҆ер҇ли́мѣ, и҆̀же сотвори́ша себѣ̀ краегра́дїе, и҆з̾ негѡ́же и҆схожда́хѹ и҆ сквернѧ́хѹ ѡ҆́крестъ ст҃ы́хъ и҆ творѧ́хѹ ѩ҆́звѹ ве́лїю въ чистотѣ̀,


text:
и҆ населѝ въ не́мъ мѹ́жы ї҆ѹдє́йски и҆ ѹ҆твердѝ ко ѹ҆крѣпле́нїю страны̀ и҆ гра́да и҆ возвы́си стѣ́ны во ї҆ер҇ли́мѣ:


text:
слы́ша бо, ѩ҆́кѡ нарѣче́ни сѹ́ть ї҆ѹде́є ѿ ри́млѧнъ дрѹ́зи и҆ спобѡ́рницы и҆ бра́тїѧ, и҆ ѩ҆́кѡ прїѧ́ша послѡ́въ сі́мѡновыхъ пресла́внѡ:


text:
и҆ ѩ҆́кѡ благоволи́ша ї҆ѹде́є и҆ жерцы̀ бы́ти сі́мѡнѹ вождо́мъ и҆ а҆рхїере́емъ въ вѣ́къ, до́ндеже воста́нетъ про҇ро́къ вѣ́ренъ:


text:
и҆ да бѹ́детъ над̾ ни́ми воево́да, и҆ ѩ҆́кѡ да радѣ́етъ ѡ҆ ст҃ы́хъ поставлѧ́ти и҆̀хъ над̾ дѣла́ми и҆́хъ и҆ над̾ страно́ю, и҆ над̾ ѻ҆рѹ́жїемъ и҆ над̾ тверды́нѧми,


text:
и҆ ѩ҆́кѡ да радѣ́етъ ѡ҆ ст҃ы́хъ, и҆ да слѹ́шаютъ є҆гѡ̀всѝ, и҆ да пи́шѹтсѧ на и҆́мѧ є҆гѡ̀ всѧ҄ писа҄нїѧ во странѣ̀,и҆ да ѡ҆блачи́тсѧ въ порфѵ́рѹ и҆ златѹ́ю ри́зѹ,


text:
и҆ не лѣ́ть бѹ́детъ ни комѹ́же ѿ люді́й и҆ ѿ жрє́цъ ѿврещѝ что̀ ѿ си́хъ и҆ вопрекѝ глаго́лати ѿ негѡ̀ речє́нымъ, и҆лѝ совокѹпи́ти со́нмъ во странѣ̀ без̾ негѡ̀ и҆ ѡ҆блещи́сѧ въ порфѵ́рѹ и҆ носи́ти гри́внѹ зла́тѹ:


text:
И҆ прїѧ̀ сі́мѡнъ, и҆ благоволѝ а҆рхїере́йствовати, и҆ бы́ти воево́дою и҆ нача́лникомъ ѩ҆зы́ка ї҆ѹде́йска и҆ жерце́мъ, и҆ нача́лствовати над̾ всѣ́ми.


text:
И҆ писа́нїе сїѐ рѣ́ша водрѹзи́ти во дщи́цахъ мѣ́дѧныхъ и҆ поста́вити и҆̀хъ въ притво́рѣ ст҃ы́хъ, въ мѣ́стѣ сла́внѣ,


text:
И҆ посла̀ ца́рь а҆нтїо́хъ сы́нъ дими́трїа царѧ̀ посла҄нїѧ ѿ ѻ҆стровѡ́въ морски́хъ сі́мѡнѹ а҆рхїере́ю и҆ нача́лникѹ ѩ҆зы́ка ї҆ѹде́йска и҆ всемѹ̀ ѩ҆зы́кѹ.


text:
И҆ бѧ́хѹ содержа́ще ѡ҆́бразъ се́й: ца́рь а҆нтїо́хъ сі́мѡнѹ жерцѹ̀ вели́комѹ и҆ ѩ҆зы́ка нача́лникѹ и҆ ѩ҆зы́кѹ ї҆ѹде́йскомѹ ра́доватисѧ:


text:
поне́же мѹ́жїе гѹби́телє ѡ҆держа́ша ца҄рствїѧ ѻ҆тє́цъ на́шихъ, хощѹ́ же снабдѣ́ти ца́рство, да ѹ҆стро́ю є҆̀ ѩ҆́коже бѣ̀ пре́жде, и҆ ѿ стра́нъ собра́хъ мно́жество си́лъ и҆ сотвори́хъ корабли҄ вѡ́инскїѧ,


text:
хощѹ́ же и҆зы́ти во странѹ̀, да ѿмщѹ̀ растли́вшымъ странѹ̀ на́шѹ и҆ ѡ҆пѹстоши́вшымъ гра́ды мнѡ́ги въ ца́рствїи <n>(мое́мъ)</n>,


text:
нн҃ѣ ѹ҆̀бо ѹ҆твержда́ю тебѣ̀ всѧ҄ ѡ҆ставлє́нїѧ да́ней, ѩ҆̀же ѡ҆ста́виша тебѣ̀ бы́вшїи пре́жде менє̀ ца́рїе, и҆ є҆ли҄ки и҆́ны да́ры ѡ҆ста́виша тебѣ̀,


text:
ї҆ер҇ли́мѹ же и҆ ст҃ы́немъ бы́ти свобѡ́днымъ: и҆ всѧ҄ ѻ҆рѹ҄жїѧ, є҆ли҄ка ѹ҆гото́валъ є҆сѝ, и҆ тверды҄ни, и҆̀хже созда́лъ є҆сѝ, и҆̀хже держи́ши, да бѹ́дѹтъ тебѣ̀:


text:
є҆гда́ же ѡ҆держи́мъ ца́рство на́ше, просла́вимъ тебѐ и҆ лю́ди твоѧ҄ и҆ свѧти́лище сла́вою вели́кою, ѩ҆́кѡ да ѩ҆вле́нна бѹ́детъ сла́ва ва́ша по все́й землѝ.


text:
Лѣ́та сто̀ се́дмьдесѧтъ четве́ртагѡ и҆зы́де а҆нтїо́хъ въ зе́млю ѻ҆тє́цъ свои́хъ, и҆ собра́шасѧ къ немѹ̀ всѝ вѡ́и, ѩ҆́кѡ ма҄лымъ бы́ти ѡ҆ста́вшымъ со трѵ́фѡномъ.


text:
И҆ ѡ҆полчи́сѧ а҆нтїо́хъ на дѡ́рѹ, и҆ съ ни́мъ двана́десѧть те́мъ мѹже́й бра́нныхъ и҆ ѻ҆́смь ты́сѧщъ ко́нникѡвъ:


text:
и҆ ѡ҆бстѹпѝ гра́дъ, и҆ корабли҄ ѿ мо́рѧ прїидо́ша, и҆ ѡ҆скорблѧ́ше гра́дъ ѿ землѝ и҆ мо́рѧ, и҆ не ѡ҆ста́ви ни є҆ди́наго и҆зы́ти и҆ вни́ти.


text:
Прїи́де же нѹми́нїй и҆ и҆̀же съ ни́мъ ѿ ри́ма, и҆мѹ́ще посла́нїе царє́мъ и҆ страна́мъ, въ ни́хже напи҄сана сїѧ҄:


text:
послы̀ ї҆ѹде́йстїи прїидо́ша къ на́мъ дрѹ́зи на́ши и҆ спобѡ́рницы, ѡ҆бновлѧ́юще пре́жнюю дрѹ́жбѹ и҆ споборе́нїе, по́слани ѿ сі́мѡна а҆рхїере́а и҆ люді́й ї҆ѹде́йскихъ,


text:
ѹ҆го́дно ѹ҆̀бо бы́сть на́мъ писа́ти ко царє́мъ и҆ страна́мъ, да не нано́сѧтъ и҆̀мъ ѕѡ́лъ и҆ да не ра́тѹютъ и҆̀хъ, ни градѡ́въ и҆́хъ, ни страны̀ и҆́хъ, и҆ да не спобора́ютъ ра́тѹющымъ проти́вѹ и҆́хъ:


text:
а҆́ще ѹ҆̀бо нѣ́цыи гѹби́телє пребѣжа́ша ѿ страны̀ и҆́хъ къ ва́мъ, преда́йте и҆̀хъ сі́мѡнѹ а҆рхїере́ю, да ѿмсти́тъ и҆̀мъ по зако́нѹ своемѹ̀.


text:
и҆ во всѧ҄ страны҄, и҆ самѱа́кѹ и҆ спартїа́тѡмъ, и҆ въ ди́лонъ и҆ въ мѵ́ндонъ, и҆ въ сѷкїѡ́нъ и҆ въ карі́ю, и҆ въ са́монъ и҆ въ памфѷлі́ю, и҆ въ лѷкі́ю и҆ въ а҆лїкарна́съ, и҆ въ ро́дъ и҆ въ фасилі́дѹ, и҆ въ кѡ́ю и҆ въ сїди́нѹ, и҆ въ а҆ра́дъ и҆ въ гортѵ́нѹ, и҆ въ кні́дъ и҆ въ кѵ́пръ и҆ въ кѷрині́ю.


text:
А҆нтїо́хъ же ца́рь ѡ҆полчи́сѧ на дѡ́рѹ втори́цею, наводѧ̀ вы́нѹ на ню̀ рѹ́ки и҆ миха҄ны творѧ̀, и҆ заключѝ трѵ́фѡна є҆́же не входи́ти нижѐ и҆сходи́ти.


text:
И҆ посла̀ є҆мѹ̀ сі́мѡнъ двѣ̀ ты́сѧщы мѹже́й и҆збра́нныхъ въ по́мощь є҆мѹ̀ и҆ сребро̀ и҆ зла́то и҆ сосѹ́ды мнѡ́ги.


text:
И҆ посла̀ къ немѹ̀ а҆ѳинові́а є҆ди́наго ѿ дрѹгѡ́въ свои́хъ, да побесѣ́дѹетъ съ ни́мъ, глаго́лѧ: вы̀ держитѐ ї҆ѻппі́ю и҆ газа́рѹ и҆ краегра́дїе є҆́же во ї҆ер҇ли́мѣ, гра́ды ца́рства моегѡ̀,


text:
предѣ́лы и҆́хъ ѡ҆пѹстоши́сте, и҆ сотвори́сте ѩ҆́звѹ вели́кѹ на землѝ, и҆ госпо́дствовасте мѣста́ми мно́гими въ ца́рствїи мое́мъ:


text:
нн҃ѣ ѹ҆̀бо ѿдади́те гра́ды, и҆̀хже взѧ́сте, и҆ да҄ни мѣ́стъ, и҆́миже ѡ҆госпо́дствовасте внѣ̀ предѣ́лѡвъ ї҆ѹде́йскихъ:


text:
а҆́ще же нѝ, дади́те мѣ́стѡ си́хъ пѧ́ть сѡ́тъ тала́нтѡвъ сребра̀, и҆ за ѡ҆пѹстоше́нїе, и҆́мже ѡ҆пѹстоши́сте, и҆ за да҄ни градѡ́въ дрѹгї҄ѧ пѧ́ть сѡ́тъ тала́нтѡвъ: а҆́ще же нѝ, прише́дше пора́тѹемъ ва́съ.


text:
И҆ прїи́де а҆ѳинові́й дрѹ́гъ ца́рскїй во ї҆ер҇ли́мъ, и҆ ви́дѣ сла́вѹ сі́мѡновѹ, и҆ сокро́вище зла́та и҆ сребра̀, и҆ ѹ҆строе́нїе дово́лно, и҆ ѹ҆жасе́сѧ, и҆ возвѣстѝ є҆мѹ̀ словеса̀ ца҄рска.


text:
И҆ ѿвѣща́въ сі́мѡнъ, речѐ є҆мѹ̀: нижѐ чѹждѹ́ю зе́млю прїѧ́хомъ, нижѐ чѹжда҄ѧ ѡ҆держа́хомъ, но наслѣ́дїе ѻ҆тє́цъ на́шихъ, ѿ вра҄гъ же на́шихъ въ нѣ́кое вре́мѧ непра́веднѡ ѹ҆держа́сѧ:


text:
ѡ҆ ї҆ѻппі́и же и҆ газа́рѣхъ, и҆̀хже про́сиши, сі́и творѧ́хѹ въ лю́дехъ ѩ҆́звѹ ве́лїю въ странѣ̀ на́шей, ѿ си́хъ дади́мъ тала҄нтъ сто̀. И҆ не ѿвѣща̀ є҆мѹ̀ а҆ѳинові́й словесѐ.


text:
Возврати́сѧ же съ ѩ҆́ростїю ко царю̀ и҆ возвѣстѝ є҆мѹ̀ словеса̀ сїѧ҄ и҆ сла́вѹ сі́мѡновѹ и҆ всѧ҄ є҆ли҄ка ви́дѣ. И҆ прогнѣ́васѧ ца́рь гнѣ́вомъ ве́лїимъ.


text:
И҆ повелѣ̀ є҆мѹ̀ ѡ҆полчи́тисѧ проти́вѹ лица̀ ї҆ѹде́йска, и҆ заповѣ́да є҆мѹ̀ созда́ти кедрѡ́нъ и҆ ѹ҆тверди́ти врата̀, и҆ да ра́тѹетъ лю́ди. Ца́рь же гонѧ́ше трѵ́фѡна.


text:
И҆ прїи́де кендеве́й во ї҆амні́ю и҆ нача̀ раздража́ти лю́ди и҆ входи́ти во ї҆ѹде́ю и҆ плѣни́ти лю́ди и҆ ѹ҆бива́ти: и҆ созда̀ кедрѡ́нъ


text:
и҆ поста́ви та́мѡ ко́нники и҆ си҄лы, ѩ҆́кѡ да и҆сходѧ́ще прохо́дѧтъ пѹти҄ ї҆ѹдє́йскїѧ, ѩ҆́коже повелѣ̀ є҆мѹ̀ ца́рь.


text:
И҆ призва̀ сі́мѡнъ два̀ сы́ны своѧ҄ старѣ́йшыѧ ї҆ѹ́дѹ и҆ ї҆ѡа́нна и҆ речѐ и҆́ма: а҆́зъ и҆ бра́тїѧ моѧ҄ и҆ до́мъ ѻ҆тца̀ моегѡ̀ побора́хомъ врагѝ ї҆и҃лєвы ѿ ю҆́ности да́же и҆ до сегѡ̀ днѐ, и҆ благопоспѣ́шествовасѧ въ рѹка́хъ на́шихъ и҆зба́вити ї҆и҃лѧ мно́гащи:


text:
нн҃ѣ же состарѣ́хсѧ и҆ вы̀ мл҇тїю <n>(бг҃а)</n> дово́лни є҆стѐ въ лѣ́тѣхъ: бѹ́дите вмѣ́стѡ менє̀ и҆ бра́та моегѡ̀, и҆ и҆зше́дше побо́рствѹйте за ѩ҆зы́къ на́шъ, по́мощь же съ нб҃сѐ съ ва́ма да бѹ́детъ.


text:
И҆ и҆збра̀ ѿ страны̀ два́десѧть ты́сѧщъ мѹже́й вое́нныхъ и҆ ко́нникѡвъ, и҆ и҆до́ша на кендеве́а и҆ ѡ҆бнощева́ша въ мѡди́нѣ.


text:
И҆ воста́вше заѹ́тра и҆до́ша на по́ле, и҆ сѐ, си́ла ве́лїѧ во срѣ́тенїе и҆̀мъ, пѣ́шаѧ и҆ ко́ннаѧ, и҆ бѣ̀ пото́къ средѣ̀ и҆́хъ.


text:
И҆ ѡ҆полчи́сѧ проти́вѹ лица̀ и҆́хъ са́мъ и҆ лю́дїе є҆гѡ̀: и҆ ви́дѣ лю́ди боѧ́щыѧсѧ прейтѝ пото́къ и҆ пре́йде пе́рвый, и҆ ви́дѣша є҆го̀ мѹ́жїе и҆ преидо́ша в̾слѣ́дъ є҆гѡ̀.


text:
И҆ вострѹби́ша трѹба́ми, и҆ побѣжде́нъ бы́сть кендеве́й и҆ по́лкъ є҆гѡ̀, и҆ падо́ша ѿ ни́хъ ѩ҆́звени мно́зи: про́чїи же бѣго́ша въ тверды́ню.


text:
Тогда̀ ѹ҆ѧ́звенъ бы́сть ї҆ѹ́да бра́тъ ї҆ѡа́нновъ: ї҆ѡа́ннъ же гна̀ и҆̀хъ, до́ндеже прїи́де въ кедрѡ́нъ, є҆го́же созда̀.


text:
И҆ побѣго́ша да́же до столпѡ́въ сѹ́щихъ на се́лѣхъ а҆зѡ́тскихъ, и҆ зажжѐ є҆го̀ ѻ҆гне́мъ, и҆ падо́ша ѿ ни́хъ двѣ̀ ты́сѧщы мѹже́й: и҆ возврати́сѧ въ зе́млю ї҆ѹ́динѹ въ ми́рѣ.


text:
И҆ птоломе́й сы́нъ а҆вѹ́вовъ поста́вленъ бы́сть воево́дою въ по́ли ї҆ерїхѡ́на и҆ и҆мѧ́ше сребра̀ и҆ зла҄та мно́гѡ:


text:
И҆ вознесе́сѧ се́рдце є҆гѡ̀, и҆ восхотѣ̀ ѡ҆держа́ти странѹ̀, и҆ помышлѧ́ше ле́стнѡ на сі́мѡна и҆ сынѡ́въ є҆гѡ̀, погѹби́ти и҆̀хъ.


text:
Сі́мѡнъ же прохожда́ше гра́ды, ѩ҆̀же во странѣ̀ ї҆ѹде́йстѣй, попече́нїе и҆мѣ́ѧ ѡ҆ прилѣжа́нїи и҆́хъ, и҆ сни́де во ї҆ерїхѡ́нъ са́мъ и҆ маттаѳі́а, и҆ ї҆ѹ́да и҆ сы́нове є҆гѡ̀, лѣ́та сто̀ се́дмьдесѧтъ седма́гѡ мц҇а первагѡна́десѧть, се́й є҆́сть мц҇ъ сава́тъ.


text:
И҆ прїѧ̀ и҆̀хъ сы́нъ а҆вѹ́вовъ въ тверды́ню, нарица́емѹю дѡ́къ, съ ле́стїю, ю҆́же созда̀, и҆ сотворѝ и҆̀мъ пи́ръ вели́къ, и҆ сокры̀ та́мѡ мѹ́жы.


text:
И҆ є҆гда̀ ѹ҆пи́сѧ сі́мѡнъ и҆ сы́нове є҆гѡ̀, воста̀ птоломе́й и҆ и҆̀же съ ни́мъ, и҆ взѧ́ша ѻ҆рѹ҄жїѧ своѧ҄, и҆ внидо́ша къ сі́мѡнѹ на пи́ръ, и҆ ѹ҆би́ша є҆го̀ и҆ два̀ сы҄на є҆гѡ̀ и҆ нѣ́кїихъ ѿ ѻ҆́трѡкъ є҆гѡ̀.


text:
И҆ писа̀ сїѧ҄ птоломе́й и҆ посла̀ ко царю̀, да по́слетъ є҆мѹ̀ во́євъ въ по́мощь, и҆ преда́стъ є҆мѹ̀ странѹ̀ и҆́хъ и҆ гра́ды.


text:
И҆ посла̀ и҆ны҄ѧ въ газа́рѹ погѹби́ти ї҆ѡа́нна, и҆ ты́сѧщникѡмъ посла̀ посла҄нїѧ, да прїи́дѹтъ къ немѹ̀, да да́стъ и҆̀мъ сребро̀ и҆ зла́то и҆ да́ры.


text:
И҆ предте́къ нѣ́кїй возвѣстѝ ї҆ѡа́ннѹ въ газа́рѣ, ѩ҆́кѡ поги́бе ѻ҆те́цъ є҆гѡ̀ и҆ бра́тїѧ є҆гѡ̀, и҆ ѩ҆́кѡ посла̀ и҆ тебѐ ѹ҆би́ти. И҆ слы́шавъ ѹ҆жасе́сѧ ѕѣлѡ̀.


text:
И҆ ѩ҆́тъ мѹ́жы, и҆̀же прїидо́ша погѹби́ти є҆го̀, и҆ ѹ҆бѝ и҆̀хъ: позна́ бо ѩ҆́кѡ и҆́щѹтъ є҆го̀ ѹ҆би́ти.


text:
И҆ прѡ́чаѧ слове́съ ї҆ѡа́нновыхъ и҆ бра́ней є҆гѡ̀ и҆ благи́хъ мѹ́жествъ є҆гѡ̀, и҆́миже благомѹ́жествова, и҆ созида́нїѧ стѣ́нъ, и҆̀хже созда̀, и҆ дѣѧ́нїй є҆гѡ̀,


text:
сѐ, сїѧ҄ пи҄сана сѹ́ть въ кни́зѣ дні́й а҆рхїере́йства є҆гѡ̀, ѿне́лѣже бы́сть а҆рхїере́й по ѻ҆тцѣ̀ свое́мъ.


text:
Бра́тїи сѹ́щей во є҆гѵ́птѣ ї҆ѹде́ѡмъ ра́доватисѧ: бра́тїѧ и҆̀же во ї҆ер҇ли́мѣ ї҆ѹде́є и҆ и҆̀же во странѣ̀ ї҆ѹде́йстѣй, ми́ра блага́гѡ:


text:
и҆ да бл҃госотвори́тъ ва́мъ бг҃ъ и҆ да помѧне́тъ завѣ́тъ сво́й и҆́же ко а҆враа́мѹ и҆ ї҆саа́кѹ и҆ ї҆а́кѡвѹ рабѡ́мъ свои҄мъ вѣ҄рнымъ,


text:
и҆ да да́стъ ва́мъ се́рдце всѣ҄мъ во є҆́же че́ствовати є҆го̀ и҆ твори́ти хѡтѣ́нїѧ є҆гѡ̀ се́рдцемъ вели́кимъ и҆ дѹше́внымъ и҆зволе́нїемъ,


text:
Ца́рствѹющѹ дими́трїю лѣ́та сто̀ шестьдесѧ́тъ девѧ́тагѡ, мы̀ ї҆ѹде́є писа́хомъ ва́мъ въ ско́рби и҆ въ го́рести наше́дшей на́мъ въ лѣ́тѣхъ си́хъ, ѿне́лѣже ѿстѹпѝ ї҆а́сѡнъ и҆ и҆̀же съ ни́мъ ѿ сты́ѧ землѝ и҆ ца́рства,


text:
и҆ пожго́ша врата̀, и҆ пролїѧ́ша кро́вь непови́ннѹ: и҆ моли́хомсѧ гд҇еви, и҆ ѹ҆слы́шани є҆смы̀, и҆ принесо́хомъ же́ртвѹ и҆ семїда́лъ, и҆ возжго́хомъ свѣти́лники, и҆ предложи́хомъ хлѣ́бы.


text:
Лѣ́та сто̀ ѻ҆́смьдесѧтъ ѻ҆сма́гѡ, и҆̀же во ї҆ер҇ли́мѣ и҆ и҆̀же во ї҆ѹде́и, и҆ старѣ҄йшины и ї҆ѹ́да а҆рїстовѹ́лѹ ѹ҆чи́телю птоломе́а царѣѧ̀ сѹ́щемѹ же ѿ пома́занныхъ ї҆ере́євъ ро́да, и сѹ́щымъ во є҆гѵ́птѣ ї҆ѹде́ѡмъ, ра́доватисѧ и҆ здра́вствовати.


text:
въ персі́дѹ бо бы́въ вождо́мъ, и҆ при не́мъ нестерпи́маѧ мнѧ́щаѧсѧ бы́ти си́ла, посѣ́чени бы́ша въ ка́пищи нане́и, прельщє́нїѧ ѹ҆потреби́вшымъ жерцє́мъ сѹ́щымъ при нане́и.


text:
А҆́ки бо спребыва́ти хотѧ̀ є҆́й, прїи́де на мѣ́сто а҆нтїо́хъ и и҆̀же съ ни́мъ дрѹ́зи, взѧ́тїѧ ра́ди сре́бреникѡвъ под̾ и҆́менемъ вѣ́на:


text:
и҆ предложи́вшымъ сїѧ҄ жерцє́мъ нане́и, и҆ ѻ҆́номѹ вше́дшѹ съ ма́лыми въ притво́ръ ка́пища, заключи́вше ка́пище,


text:
є҆гда̀ вни́де а҆нтїо́хъ, ѿве́рзше сво́да сокрове́ннѹю две́рь, мета́юще ка́менїе поби́ша и҆ге́мѡна и҆ сѹ́щихъ съ ни́мъ, и҆ раздѣли́вше на ѹ҆́ды и҆ главы҄ ѿсѣ́кше и҆змета́ша късѹ́щымъ внѣ̀.


text:
Хотѧ́ще ѹ҆̀бо пра́здновати два́десѧть пѧ́тагѡ днѐ мц҇а хасле́ѵа ѡ҆чище́нїе це́ркве, потре́бно непщева́хомъ и҆звѣсти́ти ва́мъ, да и҆ вы̀ пра́зднѹете де́нь скинопигі́и и҆ ѻ҆гнѧ̀, є҆гда̀ неемі́а созда́въ це́рковь и҆ ѻ҆лта́рь, принесѐ же́ртвѹ.


text:
И҆́бо є҆гда̀ въ персі́дѹ ведѧ́хѹсѧ ѻ҆тцы̀ на́ши, тогда̀ жерцы̀ боѧ́щщсѧ бг҃а взе́мше ѿ ѻ҆гнѧ̀ ѻ҆лта́рнагѡ ѡ҆́тай, скры́ша во ю҆до́ль кла́дѧзѧ дно̀ и҆мѣ́юща безво́дное, и҆ въ не́мъ соблюдо́ша, ѩ҆́кѡ всѣ҄мъ невѣ́домѹ бы́ти мѣ́стѹ.


text:
Преминѹ́вшымъ же лѣ́тѡмъ мнѡ́гимъ, є҆гда̀ и҆зво́лисѧ бг҃ѹ, по́сланный неемі́а ѿ царѧ̀ персі́дскагѡ, внѹ́ки жерцє́въ сокры́вшихъ посла̀ на взыска́нїе ѻ҆гнѧ̀: и҆ ѩ҆́коже повѣ́даша на́мъ, не ѡ҆брѣто́ша ѻ҆гнѧ̀, но во́дѹ гѹ́стѹ,


text:
повелѣ̀ и҆̀мъ че́рпати и҆ принестѝ: є҆гда́ же принесє́на бы́ша же́ртвєннаѧ, повелѣ̀ жерцє́мъ неемі́а покропи́ти водо́ю дрова̀ и҆ лежа҄щаѧ на ни́хъ.


text:
Е҆гда́ же бы́сть сїѐ, и҆ вре́мѧ прїи́де, є҆гда̀ со́лнце возсїѧ̀ пре́жде ѡ҆́блачно сѹ́що, возжже́сѧ ѻ҆́гнь вели́къ, ѩ҆́кѡ диви́тисѧ всѣ҄мъ.


text:
Моли́твѹ же творѧ́хѹ жерцы̀, є҆гда̀ горѧ́ще же́ртва, и҆ жерцы̀ и҆ всѝ ї҆ѡнаѳа́нѹ начина́ющѹ, про́чымъ же ѿвѣща́ющымъ, ѩ҆́коже неемі́и.


text:
Бѣ́ же моли́тва и҆мѣ́ющи ѡ҆́бразъ се́й: гд҇и, гд҇и бж҃е, всѣ́хъ тво́рче, стра́шный и҆ крѣ́пкїй, и҆ првдный и҆ мл҇тивый, є҆ди́ный цр҃ю̀ и҆ бл҃гі́й,


text:
є҆ди́ный да́телю, є҆ди́не првдне и҆ вседержи́телю и҆ вѣ́чный, сп҃са́ѧй ї҆и҃лѧ ѿ всѧ́кагѡ ѕла̀, сотвори́вый ѻ҆тцы̀ и҆збра҄нны и҆ ѡ҆ст҃и́вый и҆̀хъ,


text:
соберѝ расточе́нїе на́ше, и҆зба́ви рабо́тающихъ ѩ҆зы́кѡмъ, на ѹ҆ничиже́ниыхъ и҆ ме́рзкихъ при́зри, и҆ да ѹ҆вѣ́дѧтъ ѩ҆зы́цы, ѩ҆́кѡ ты̀ є҆сѝ бг҃ъ на́шъ:


text:
Е҆гда́ же ѩ҆вле́на бы́сть ве́щь, и҆ возвѣще́но бы́сть царю̀ пе́рсскѹ, ѩ҆́кѡ на мѣ́стѣ, въ не́мже ѻ҆́гнь скры́ша преселе́ннїи жерцы̀, вода̀ ѩ҆ви́сѧ, ѿне́лѣже неемі́а и҆ сѹ́щїи съ ни́мъ ѡ҆чи́стиша жє́ртвы,


text:
Прозва́ же неемі́а и҆ и҆̀же съ ни́мъ мѣ́сто то̀ нефѳа́рь, є҆́же сказѹ́етсѧ ѡ҆чище́нїе, нарица́етсѧ же ѹ҆ мно́гихъ нефѳа́й.


text:
Ѡ҆брѣта́етсѧ же во ѡ҆писа́нщхъ ї҆еремі́и про҇ро́ка, ѩ҆́кѡ повелѣ̀ ѻ҆гнѧ̀ взѧ́ти преселѧ́ющымсѧ, ѩ҆́коже зна́меновасѧ,


text:
и҆ ѩ҆́коже заповѣ́да преселѧ́ющымсѧ про҇ро́къ, да́въ и҆̀мъ зако́нъ, да не забыва́ютъ повелѣ́нїй гд҇нихъ и҆ да не прельстѧ́тсѧ ѹ҆мы҄, ви́дѧще їдѡлы зла҄ты и҆ срє́брѧны и҆ сѹ́щѹю ѡ҆́крестъ и҆́хъ ѹ҆́тварь.


text:
Бѣ́ же въ писа́нщ, ѩ҆́кѡ ски́нщ и҆ кївѡ́тѹ повелѣ̀ про҇ро́къ по бж҃твенномѹ ѿвѣ́тѹ бы́вшемѹ є҆мѹ̀ послѣ́дствовати, до́ндеже взы́де въ го́рѹ на ню́же мѡѷсе́й возше́дъ, ви́дѣ бж҃їе наслѣ́дїе.


text:
И҆ прише́дъ ї҆еремі́а ѡ҆брѣ́те пеще́рѹ и҆ жили́ще, и҆ ски́нїю и҆ кївѡ́тъ, и҆ ѻ҆лта́рь ѳѷмїа́ма внесѐ та́мѡ, и҆ двє́ри заградѝ.


text:
Е҆гда́ же позна̀ ї҆еремі́а, ѹ҆кори́въ и҆̀хъ, речѐ: ѩ҆́кѡ невѣ́домо бѹ́детъ мѣ́сто, до́ндеже собере́тъ бг҃ъ собра́нїе люді́й и҆ мл҇тивъ бѹ́детъ:


text:
и҆ тогда̀ гд҇ь пока́жетъ сїѧ҄, и҆ ѩ҆ви́тсѧ сла́ва гд҇нѧ и҆ ѡ҆́блакъ, ѩ҆́коже и҆ при мѡѷсе́и ѩ҆влѧ́шесѧ, ѩ҆́коже и҆ соломѡ́нъ молѝ, да мѣ́сто ѡ҆ст҃и́тсѧ вельмѝ.


text:
ѩ҆́коже и҆ мѡѷсе́й молѧ́шесѧ ко гд҇ѹ, и҆ сни́де ѻ҆́гнь съ небесѐ и҆ поѧдѐ жє́ртвы: та́кожде и҆ соломѡ́нъ моли́сѧ, и҆ сни́де ѻ҆́гнь съ небесѐ и҆ пожжѐ всесожжє́нїѧ.


text:
Повѣ́дашасѧ же и҆ въ написа́нщхъ и҆ въ памѧтописа́нщхъ бы́вшихъ при неемі́и та҄ѧжде: и҆ ка́кѡ стро́ѧщь книгополо́жницѹ собра̀ кни҄ги, ѩ҆̀же ѡ҆ царе́хъ и҆ ѡ҆ про҇ро́цѣхъ и҆ ѡ҆ даві́дѣ, и҆ є҆пїстѡ́лщ царе́й ѡ҆ приноше́нщхъ.


text:
Бг҃ъ же сп҃сы́й всѧ҄ лю́ди своѧ҄ и҆ возда́вый наслѣ́дїе всѣ҄мъ и҆ ца́рствїе, и҆ свѧщенство и҆ ѡ҆свѧще́нїе,


text:
ѩ҆́коже ѡ҆бѣща̀ въ зако́нѣ: ѹ҆пова́емъ бо на бг҃а, ѩ҆́кѡ ско́рѡ на́съ поми́лѹетъ и҆ собере́тъ ѿ поднебе́сныѧ въ мѣ́сто ст҃о́е:


text:
Дѣла́ же ї҆ѹ́ды маккаве́а и҆ бра́тїй є҆гѡ̀, и҆ це́ркве вели́кїѧ ѡ҆чище́нїе, и҆ ѡ҆бновле́нїе же́ртвенника:


text:
и҆ ѡ҆ ѩ҆вле́нщхъ съ небесѐ бы́вшихъ благомѹ́жествовавшымъ ї҆ѹде́йства ра́ди любоче́стнѡ, ѩ҆́кѡ всю̀ странѹ̀ ма́ли сѹ́ще ѡ҆пѹстоша́хѹ, и҆ ва́рварѡвъ мно́жество прогонѧ́хѹ,


text:
и҆ пресла́внѹю во все́й вселе́ннѣй це́рковь возсозда́ша, и҆ гра́дъ и҆зба́виша, и҆ хотѧ́щыѧ разори́тисѧ зако́ны и҆справлѧ́хѹ, гд҇ѹ со всѧ́кою кро́тостїю мл҇тивѹ быва́ющѹ и҆̀мъ:


text:
Созерца́юще бо мно́гое число̀ <n>(веще́й)</n> и҆ сѹ́щее неѹдо́бство хотѧ́щымъ пристѹпи́ти къ по́вѣсти ї҆сто́рщ мно́жества ра́ди вещества̀,


text:
попеко́хомсѧ, дабы̀ хотѧ́щщ чита́ти и҆ме́ли дѹшѝ ѹ҆тѣше́нїе, любомѹ́дрствѹющщ же ѹ҆до́бѣе прщма́ли на па́мѧть, вси́ же чтѹ́щщ по́льзѹ.


text:
И҆ на́мъ ѹ҆́бѡ прїѧ́вшымъ трѹ́дъ сокраще́нїѧ неѹдо́бно, по́та же и҆ бдѣ́нїѧ дѣ́ло <n>(твори́мъ)</n>:


text:
ѩ҆́коже ѹ҆готовлѧ́ющемѹ пи́ръ и҆ и҆́щѹщемѹ и҆́ныхъ по́льзы не легко̀ ѹ҆́бѡ, ѻ҆ба́че за благодаре́нїе мно́гихъ сла́дцѣ трѹ́дъ потерпи́мъ.


text:
ѩ҆́коже бо но́выѧ хра́мины а҆рхїте́ктонѹ ѡ҆ все́мъ зда́нщ пещи́сѧ подоба́етъ, и҆ живописа́ти начина́ющемѹ прили́чныхъ ко ѹ҆краше́нию и҆ска́ти, та́кѡ мню̀ и҆ ѡ҆ на́съ.


text:
Е҆́же ѹ҆́бѡ глѹбоча́е и҆спы́товати и҆ ѡ҆ всѣ́хъ твори́ти сло́во и҆ любопы́тствовати ѡ҆ ко́емждо подро́бнѹ, по́вѣсти сочини́телю досто́итъ.


text:
Сокраще́нїю же рѣче́нїй послѣ́довати и҆ то́нкагѡ испыта́нїѧ веще́й бѣ́гатн, сокраще́нїе творѧ́щемѹ попѹща́ти до́лжно.


text:
Ѿсю́дѹ ѹ҆́бѡ начни́мъ по́вѣсть предрѣчє́ннымъ толи́ко присовокѹпи́вше: неразѹ́мно бо предисло́вїе ї҆сто́рщ ѹ҆множа́ти, са́мѹю ї҆сто́рїю сокраща́ти.


text:
Е҆гда̀ ѹ҆̀бо ст҃ы́й гра́дъ ѡ҆бита́емь бѣ̀ во всѧ́цѣмъ ми́рѣ, и҆ зако́ны є҆щѐ и҆зрѧ́днѡ хранѧ́хѹсѧ, ѻ҆ні́и а҆рхїере́а благоче́стїѧ ра́ди и҆ ненавидѣ́нїѧ лѹка́вства,


text:
ѩ҆́кѡ и҆ селе́ѵкъ а҆сі́йскїй ца́рь подаѧ́ше ѿ свои́хъ дохо́дѡвъ всѧ҄, ѩ҆̀же ко слѹже́нїємъ же́ртвъ надлежа́щаѧ и҆ждивє́нїѧ.


text:
Сі́мѡнъ же нѣ́кїй ѿ колѣ́на венїамі́нѧ настоѧ́тель це́ркви поста́вленный, прѧ́шесѧ со а҆рхїере́емъ ѡ҆ нача́лствѣ є҆́же во гра́дѣ.


text:
Но є҆гда̀ премощѝ ѻ҆ні́и не можа́ше, прїи́де ко а҆поллѡ́нїю ѳрасе́евѹ, и҆́же во ѻ҆́но вре́мѧ бѧ́ше воево́да кїлисѷрі́и и҆ фїнїкі́и,


text:
и҆ возвѣстѝ є҆мѹ̀, ѩ҆́кѡ бога́тствы неизче́тными напо́лнено є҆́сть во ї҆ер҇ли́мѣ сокро́вищное храни́лище, ѩ҆́кѡ мно́жествѹ сокро́вищъ безчи́сленѹ бы́ти, и҆ ѩ҆́кѡ не надлежа́тъ сїѧ҄ къ винѣ̀ же́ртвъ, бы́ти же мо́щно, да под̾ вла́сть царе́вѹ подпадѹ́тъ всѧ҄ сїѧ҄.


text:
Е҆гда́ же прїи́де ко царю̀ а҆поллѡ́нїй, ѡ҆ возвѣще́иныхъ є҆мѹ̀ бога́тствахъ и́з̾ѧвѝ: ѻ҆́нъ же и҆збра́въ и҆лїодѡ́ра, и҆́же бѣ̀ над̾ дѣла́ми є҆гѡ̀, посла̀ заповѣ́давъ, да предрѣчє́ннаѧ бога҄тства принесе́тъ.


text:
Ско́рѡ же и҆лїодѡ́ръ творѧ́ше ше́ствїе, под̾ ви́домъ ѹ҆́бѡ а҆́кибы гра́ды кїлисѷрї҄йскїѧ и҆ фїнїкї҄йскїѧ проходѧ̀, са́мою же ве́щїю царе́во повелѣ́нїе испо́лнити хотѧ́щь.


text:
Прише́дъ же во ї҆ер҇ли́мъ и҆ любомѹ́дреннѡ ѿ а҆рхїере́а гра́дскагѡ прїѧ́тъ, повѣ́да ѡ҆ бы́вшемъ и҆з̾ѧвле́нщ, и҆ чесѡ̀ ра́ди прїи́де, сказа̀: вопроша́ше же, а҆́ще и҆́стиннѡ сїѧ҄ та́кѡ сѹ́ть.


text:
нѣ҄каѧ же бы́ти и҆ ѵ҆риа́на сы́на тѡві́ина мѹ́жа ѕѣлѡ̀ че́стна, а҆ не ѩ҆́коже бѣ̀ ѡ҆болга́ѧй нечести́вый сі́мѡнъ, всегѡ́ же сребра̀ тала҄нтъ четы́реста, а҆ зла́та двѣ́стѣ:


text:
ѡ҆би́дѣти же ввѣ́рившихъ мѣ́ста ст҃ы́ни, и҆ че́стности и҆ безѡпа́сствѹ честны́ѧ по всемѹ̀ мі́рѹ це́ркве, весьма̀ не возмо́жно є҆́сть.


text:
И҆лїодѡ́ръ же, ца́рскихъ ра́ди повелѣ́нїй, и҆̀хже и҆мѧ́ше, глаго́лаше, ѩ҆́кѡ всѧ́чески подоба́етъ взѧ́ти сїѧ҄ въ ца́рскоесокро́вище.


text:
Ѡ҆предѣли́въ же де́нь, вхожда́ше, присмотре́нїе ѡ҆ си́хъ хотѧ̀ сотвори́ти: бѣ́ же не ма́ло по всемѹ̀ гра́дѹ смѧте́нїе.


text:
Свѧще́нницы же пред̾ ѻ҆лтаре́мъ въ свѧще́нническихъ ри́захъ пове́ргше себѐ, призыва́хѹ съ небесѐ да́вшаго зако́нъ ѡ҆ положе́нныхъ, дабы̀ положи́вшымъ сїѧ҄ цѣ́лѡ сохрани́лъ.


text:
Бѣ́ же зрѧ́щемѹ лицѐ а҆рхїере́ево ѹ҆звлѧ́тисѧ мы́слїю: зра́къ бо и҆ ви́дъ и҆змѣне́нъ ѩ҆влѧ́ше дѹше́внѹю тѹгѹ̀.


text:
Ѡ҆блїѧ́ бо мѹ́жа боѧ́знь нѣ́каѧ и҆ стра́хъ тѣле́сный, и҆́миже ѩ҆вле́нна бы́сть зрѧ́щымъ се́рдца настоѧ́щаѧ болѣ́знь.


text:
И҆ні́и же кѹ́пнѡ и҆з̾ домѡ́въ и҆стека́хѹ на всенаро́днѹю моли́твѹ, занѐ хотѧ́ше прщтѝ мѣ́сто въ порѹга́нїе.


text:
Жєны́ же препоѧ́савшѧсѧ по пе́рсемъ власѧни́цами на пѹте́хъ ѹ҆множа́хѹсѧ: заключє́ныѧ же дѣви҄цы є҆ди҄ны ѹ҆́бѡ прибѣга́хѹ ко вратѡ́мъ, и҆ны҄ѧ же на стѣ́ны, нѣ҄кїѧ же ѻ҆ко́нцами приница́хѹ.


text:
И҆ сі́и ѹ҆̀бо призыва́хѹ вседержи́телѧ бг҃а, да ввѣ́рєннаѧ ввѣ́рившымъ цѣ҄ла сохрани́тъ со всѧ́кимъ без̾ѡпа́сствомъ.


text:
И҆лїодѡ́ръ же є҆́же ѹ҆мы́сли, соверша́ше: та́може є҆мѹ̀ со копїенѡ́сцы въ газофѷла́кїю ѹ҆жѐ прише́дшѹ,


text:
<n>(вседержи́тель)</n> ѻ҆тцє́въ гд҇ь и҆ всѧ́кїѧ вла́сти ѡ҆блада́тель ѩ҆вле́нїе ве́лїе сотворѝ, ѩ҆́кѡ всѣ҄мъ дерзнѹ́вшымъ совни́ти ѹ҆жаснѹ́вшымсѧ бж҃їѧ силы, во ѡ҆слабле́нїе и҆ во ѹ҆́жасъ премѣни́тисѧ.


text:
ѩ҆ви́сѧ бо и҆̀мъ нѣ́кїй ко́нь стра́шна и҆мѣ́ѧ вса́дника и҆ предо́брымъ покро́вомъ ѹ҆кра́шенъ, напа́дъ же со ѹ҆стремле́нїемъ вонзѐ во и҆лїодѡ́ра прє́днѧѧ кѡпы́та: сѣдѧ́й же на не́мъ ѩ҆влѧ́шесѧ зла́то ѻ҆рѹ́жїе и҆мѣ́ѧ.


text:
и҆ні́и же два̀ ѩ҆ви́стасѧ є҆мѹ̀ ю҆́нѡши си́лою благолѣ́пни, предо́бри сла́вою, ѹ҆кра́шени же ѡ҆дѣѧ́нїемъ: и҆̀же и҆ ѡ҆бстѹ҄пльща є҆го̀ ѿ ѻ҆бои́хъ стра́нъ, бїѧ́ста є҆го̀ непреста́ннѡ, мнѡ́ги налага҄юща є҆мѹ̀ ра҄ны.


text:
Внеза́пѹ же <n>(и҆лїодѡ́ра)</n> па́дша на зе́млю и҆ мно́гою тмо́ю ѡ҆б̾ѧ́та восхи́тивше и҆ на носи́ло положи́вше,


text:
того̀, и҆́же неда́внѡ со мно́гимъ риста́нїемъ и҆ со всѧ́кимъ дорѷноше́нїемъ въ предрѣче́ннѹю вни́де газофѷла́кїю, и҆зноша́хѹ безпомо́щна себѣ̀ сѹ́ща, ѩ҆́внѡ бж҃їю си́лѹ позна́вше.


text:
И҆ то́й ѹ҆́бѡ бж҇твеннымъ дѣ́йствомъ безгла́сенъ и҆ всѧ́кагѡ ѹ҆пова́нїѧ и҆ спасе́нїѧ лише́нъ пове́рженъ бѧ́ше.


text:
Сі́и же гд҇а благословлѧ́хѹ просла́вльшаго своѐ мѣ́сто: и҆ ма́лымъ пре́жде стра́ха и҆ смѧте́нїѧ по́лнаѧ це́рковь, вседержи́телю ѩ҆́вльшѹсѧ гд҇ѹ, ра́дости и҆ весе́лїѧ и҆спо́лнисѧ.


text:
Ско́рѡ же нѣ́цыи ѿ дрѹгѡ́въ и҆лїодѡ́ровыхъ молѧ́хѹ ѻ҆ні́ю призва́ти вы́шнѧго, да живо́тъ да́рѹетъ є҆мѹ̀ весьма̀ въ послѣ́днемъ и҆здыха́нщ лежа́щемѹ.


text:
Помы́сливъ же а҆рхїере́й, да не когда̀ ца́рь мнѣ́нїе воз̾имѣ́етъ, ѩ҆́кѡ ѕлодѣ́йство нѣ́кое на и҆лїодѡ́ра ї҆ѹде́є сотвори́ша, принесѐ же́ртвѹ ѡ҆ спасе́нщ мѹ́жа.


text:
Е҆гда́ же а҆рхїере́й молѧ́шесѧ, ті́ижде ю҆́нѡши па́ки ѩ҆ви́стасѧ и҆лїодѡ́рѹ тѣ́мижде ѡ҆дѣѧ́ньми ѡ҆блечє́на и҆ ста҄вша рѣ́ста: мнѡ́гаѧ ѻ҆ні́и а҆рхїере́ю благодарє́нїѧ возда́ждь, є҆гѡ́ бо ра́ди гд҇ь тебѣ̀ живо́тъ дарова̀:


text:
и҆лїодѡ́ръ же же́ртвѹ прине́съ гд҇еви, и҆ ѡ҆бѣ́ты превели҄кїѧ ѡ҆бѣща́въ живо́тъ дарова́вшемѹ, и҆ ѻ҆ні́и возблагодари́въ, возврати́сѧ ко царю̀ съ вѡ́ины,


text:
Е҆гда́ же ца́рь вопроша́ше и҆лїодѡ́ра, кто̀ бы́лъ бы ключи́мь є҆щѐ є҆ди́ною во ї҆ер҇ли́лїъ по́сланъ бы́ти, ѿвѣща̀:


text:
а҆́ще ко́его и҆́маши врага̀, и҆лѝ ца́рствѹ твоемѹ̀ навѣ́тника, послѝ є҆го̀ ѻ҆на́мѡ, и҆ ѩ҆́звена є҆го̀ прїи́меши, а҆́ще и҆ спасе́тсѧ: занѐ въ мѣ́стѣ то́мъ и҆́стиннѡ є҆́сть бж҃їѧ нѣ́каѧ си́ла:


text:
то́й бо ѡ҆бита́нїе на нб҇сѝ и҆мѣ́ѧй надзира́тель є҆́сть и҆ помо́щникъ мѣ́стѹ томѹ̀, и҆ грѧдѹ́щихъ на ѡ҆ѕлобле́нїе поража́етъ и҆ погѹблѧ́етъ.


text:
Предрѣче́нный же сі́мѡнъ, и҆́же ѡ҆ сре́бреницѣхъ и҆ ѻ҆те́чествѣ доноси́тель сотвори́сѧ, ѕлосло́вѧше ѻ҆иі́ю, а҆́кибы то́й и҆лїодѡ́ра и҆ поѡщрѧ́лъ къ си҄мъ и ѕло́бъ содѣ́телб бы́лъ.


text:
И҆ благодѣ́телѧ гра́дѹ и҆ защи́тника свои́хъ люді́й и҆ ревни́телѧ зако́нѡвъ <n>(бж҃їихъ)</n> дерза́ше нарица́ти навѣ́тникомъ веще́й.


text:
Враждѣ́ же въ толи́ко происходѧ́щей, ѩ҆́кѡ чрез̾ нѣ́коего ѿ дрѹгѡ́въ сі́мѡновыхъ и҆ ѹ҆бї҄йства соверша́хѹсѧ,


text:
созерца́ѧ ѻ҆ні́а лю́тость прѣ́нїѧ, и҆ а҆поллѡ́нїа неи́стовствовати, ѩ҆́кѡ кїлисѷрі́и и҆ фїнїкі́и воево́дѹ, ѹ҆множа́юща ѕло́бѹ сі́мѡновѹ, ко царю̀ ѿи́де,


text:
не быва́ѧй гра́жданъ клеветни́къ, но по́льзѹ во ѻ҆́бществѣ и҆ на є҆ди́нѣ всемѹ̀ мно́жествѹ промышлѧ́ѧ:


text:
ви́дѧше бо, ѩ҆́кѡ без̾ царе́ва про́мысла не мо́щно полѹчи́ти ми́ра ктомѹ̀ веще́мъ, и҆ ѩ҆́кѡ сі́мѡнъ не ѿста́витъ бѹ́йства.


text:
Ѡ҆ста́вльшѹ же житїѐ селе́ѵкѹ и҆ прїе́мшѹ ца́рство а҆нтїо́хѹ, и҆́же нарица́шесѧ є҆пїфа́нъ, жела́ше ї҆асѡ́нъ бра́тъ ѻ҆ні́инъ а҆рхїере́йства,


text:
вни́де ко царю̀, ѡ҆бѣщава́ѧ є҆мѹ̀ сребра̀ тала҄нтъ три́ста шестьдесѧ́тъ и҆ ѿ прихо́дѡвъ нѣ́кїихъ и҆ны́хъ тала҄нтъ ѻ҆́смьдесѧтъ.


text:
Къ си҄мъ же ѡ҆бѣщава́ше и҆ и҆ны́хъ написа́ти сто̀ пѧтьдесѧ́тъ, а҆́ще пода́стсѧ вла́стїю є҆гѡ̀ ѹ҆чи́лище ю҆́ныхъ є҆мѹ̀ поста́вити и сѹ́щихъ во ї҆ер҇ли́мѣ а҆нтїохі́анами писа́ти.


text:
Соизво́лившѹ же царю̀, и҆ нача́лство ѡ҆держа́въ, а҆́бїе на ѩ҆зы́ческїй ѡ҆бы́чай є҆диноплемє́нныѧ своѧ҄ преводи́ти нача̀.


text:
И҆ ѹ҆ста́влєннаѧ ї҆ѹде́ѡмъ человѣколю҄бїѧ ца҄рскаѧ чрез̾ ї҆ѡанна ѻ҆тца̀ є҆ѵполе́ма, и҆́же бѧ́ше посло́мъ ѡ҆ дрѹ́жбѣ и҆ споборе́нїи къ ри́млѧнѡмъ, ѿри́нѹ: и҆ закѡ́нныѧ ѹ҆́бѡ гражда҄нскїѧ разорѧ́ѧ ѹ҆ста́вы, беззакѡ́нныѧ ѡ҆бы҄чаи нововвожда́ше.


text:
Тща́телнѣ бо под̾ са́мымъ краегра́дїемъ ѹ҆чи́лище поста́ви, и҆ и҆зрѧ́днѣйшихъ ю҆́ношъ покори́въ, под̾ пета́съ ввожда́ше.


text:
И҆ си́це бѣ̀ ѹ҆се́рдїе нѣ́кое ко є҆́ллинствѹ и҆ ѹ҆спѣ́хъ ѩ҆зы́ческагѡ жи́телства, ра́ди безмѣ́рнагѡ, нечести́вагѡ, а҆ не а҆рхїере́а ї҆асѡ́на, беззако́нїѧ.


text:
ѩ҆́кѡ не ктомѹ̀ ѡ҆ слѹ́жбахъ ѻ҆лта́рныхъ ѹ҆се́рдни бѧ́хѹ жерцы̀, но хра́мъ ѹ҆́бѡ презира́юще и҆ ѡ҆ же́ртвахъ нерадѧ́ще, тща́хѹсѧ прича҄стницы бы́ти пале́стрѣ беззако́ннагѡ преда́нїѧ, по произзыва́нїи и҆гра́лищнагѡ крѹ́га.


text:
и҆́хже ра́ди ѡ҆б̾ѧ́тъ ѧ҆̀ лю́тое ѡ҆бстоѧ́нїе, и҆ ѡ҆ и҆́хже ревнова́хѹ наставле́нїихъ, и҆ весьма̀ и҆̀мъ хотѧ̀хѹ ѹ҆подо́битисѧ си́хъ врагѡ́въ и҆ мѹчи́телей и҆мѣ́ѧхѹ.


text:
посла̀ ї҆асѡ́нъ стѹ́дныхъ смотри́телей и҆з̾ ї҆ер҇ли́ма а҆нтїохі́аны сѹ́щыѧ, несѹ́щыѧ сребра̀ дїдра́хмъ три́ста въ же́ртвѹ и҆раклі́евѹ, ѡ҆ и҆́хже и҆ молѧ́хѹ прине́сшїи, да не ѹ҆потреблѧ́ютъ въ же́ртвѹ, ѩ҆́кѡ не досто́итъ, но во и҆ны҄ѧ росхо́ды и҆̀хъ ѿложи́ти.


text:
Посла̀ ѹ҆̀бо сїѧ҄ ра́ди посла́вшагѡ въ же́ртвѹ и҆раклі́евѹ, ра́ди же прине́сшихъ на строе́нїе кораблеце́й тривесе́лныхъ.


text:
По́сланѹ же бы́вшѹ во є҆гѵ́петъ а҆поллѡ́нїю сы́нѹ менесте́овѹ ко птоломе́ю фїломе́терѹ царю̀, торжества̀ ра́ди воспрїѧ́тїѧ престо́ла, возмнѣ́въ а҆нтїо́хъ чѹ́жда є҆го̀ бы́ти свои́хъ веще́й, ѡ҆ свое́мъ без̾ѡпа́сствѣ печа́шесѧ: тогѡ̀ ра́ди во ї҆ѻппі́ю прише́дъ, дости́же во ї҆ер҇ли́мъ.


text:
Великолѣ́пнѡ же ѿ ї҆асѡ́на и҆ гра́да прїѧ́тъ, со свѣщьмѝ свѣ́тлыми и҆ хвала́ми вни́де: та́же си́це въ фїнїкі́ю съ во́инствомъпо́йде.


text:
По трелѣ́тнѣмъ же вре́мени посла̀ ї҆асѡ́нъ менела́а бра́та предрѣче́ннагѡ сі́мѡна несѹ́ща царю̀ сре́бреники и҆ ѡ҆ ве́щехъ нѹ́жныхъ представле́нїе соверши́ти и҆мѹ́щаго.


text:
Ѻ҆́нъ же предста́въ царю̀ и҆ возвели́чивъ є҆го̀ въ лицѐ вла́сти ра́ди, на себѐ восто́рже а҆рхїере́йство, положи́въ свы́ше ї҆асѡ́на тала҄нтъ сребра̀ три́ста.


text:
Прїе́мь же ѿ царѧ̀ повелѣ҄нїѧ прїи́де, ничто́же ѹ҆́бѡ носѧ̀ досто́йно а҆рхїере́йства, ѩ҆́рость же же́стокагѡ мѹчи́телѧ и ѕвѣ́рѧ лю́тагѡ гнѣ́въ и҆мѣ́ѧ.


text:
И҆ ї҆асѡ́нъ ѹ҆́бѡ, и҆́же своего̀ бра́та ко́знїю ѹ҆ловѝ, са́мъ ко́знїю ѹ҆ловле́нъ ѿ и҆на́гѡ, бѣгле́цъ во а҆мані́тскѹю странѹ̀ и҆згна́нъ бы́сть.


text:
творѧ́щѹ же и҆стѧза́нїе сѡстра́тѹ краегра́дїѧ є҆па́рхѹ, къ семѹ́ бо надлежа́ще да́ней дѣ́ло, тоѧ̀ ра́ди вины̀ ѻ҆́ба ко царю̀ при́звани.


text:
И҆ менела́й ѹ҆́бѡ ѡ҆ста́ви а҆рхїере́йства прее́мника лѷсїма́ха бра́та своего̀, сѡстра́тъ же крати́та, и҆́же бѣ̀ над̾ кѵ҄прѧны.


text:
И҆ є҆гда̀ сїѧ҄ дѣ́ѧхѹсѧ, слѹчи́сѧ та́рсѧнѡмъ и҆ малѡ́тѡмъ крамолѹ̀ воздви́гнѹти, сегѡ̀ ра́ди, ѩ҆́кѡ а҆нтїохі́дѣ нало́жницѣ царе́вѣ въ да́ръ ѿда́ни бы́ша.


text:
Ско́рѡ ѹ҆̀бо ца́рь прїи́де ѹ҆кроти́ти ве́щы, ѡ҆ста́вѧ намѣ́стника а҆ндроні́ка є҆ди́наго ѿ кнѧзе́й свои́хъ.


text:
Возмнѣ́въ же менела́й воспрїѧ́ти себѣ̀ вре́мѧ благополѹ́чно, златы҄ѧ иѣ҄кїѧ сосѹ́ды ѿ це́ркве ѹ҆кра́дъ дарова̀ а҆ндроні́кѹ и҆ и҆́на продадѐ въ тѵ́ръ и҆ во ѡ҆крє́стныѧ гра́ды.


text:
ѩ҆̀же ѩ҆́внѡ позна́въ ѻ҆ні́а, ѡ҆блича́ше є҆го̀, ѿше́дъ въ мѣ́сто без̾ѡпа́сное, въ дафнїю бли́з̾ а҆нтїохі́и лежа́щѹю.


text:
Ѿтѹ́дѹ менела́й взе́мъ на є҆ди́нѣ а҆ндроні́ка, молѧ́ше да ѹ҆бїе́тъ ѻ҆ні́ю. Ѻ҆́нъ же прише́дъ ко ѻ҆ні́и, и҆ ѹ҆вѣща́въ ле́стїю, и҆ десни́цѹ съ клѧ́твою да́въ, а҆́ще и҆ въ подозрѣ́нїи бѣ̀, ѹ҆совѣ́това и҆з̾ без̾ѡпа́снагѡ мѣ́ста и҆зы́ти, є҆го́же и҆ а҆́бїе заключи́въ ѹ҆бѝ, не ѹ҆стыдѣ́всѧ пра́вды.


text:
Сеѧ́ же ра́ди вины̀ не то́кмѡ ї҆ѹде́є, но мно́зи и҆ ѿ и҆ны́хъ ѩ҆зы́кѡвъ иегодова́хѹ и҆ скорбѧ́хѹ ѡ҆ непра́ведньмъ мѹ́жа ѹ҆бі́йствѣ.


text:
Возвратившѹсѧ же царю̀ ѿ кїлїкі́йскихъ мѣ́стъ, сѹ́щїи во гра́дѣ ї҆ѹде́є пристѹпи́ша просѧ́ще <n>(сѹда̀)</n> кѹ́пнѡ съ ненави́дѧщими беззакѡ́нїѧ є҆́ллинами ѡ҆ безви́ннѣмъ ѹ҆бі́йствѣ ѻ҆ні́инѣ.


text:
Ѡ҆скорби́всѧ ѹ҆̀бо дѹше́ю а҆нтїо́хъ <n>(ѻ҆ні́и ра́ди)</n> и҆ преклони́въ на ми́лость, и҆ сле́зы и҆злїѧ́въ ѡ҆ цѣломѹ́дрїи сконча́вшагѡсѧ и҆ ѡ҆ мно́зѣмъ благонра́вїи


text:
и҆ раз̾ѧри́всѧ дѹше́ю, а҆́бїе со а҆ндроні́ка порфѵ́рѹ совле́къ и҆ ѻ҆дє́жды ѡ҆бодра́въ, по всемѹ̀ гра́дѹ повелѣ́въ ѡ҆бводи́ти, на то́мже мѣ́стѣ, и҆дѣ́же ѻ҆ні́ю нечести́вѡ ѹ҆бѝ, та́мѡ ѹ҆бі́йцѹ погѹбѝ, гд҇ѹ досто́йнѹю є҆мѹ̀ ка́знь воздаю́щѹ.


text:
Е҆гда́ же мнѡ́га свѧщеннограби́тєлства во гра́дѣ содѣ҄лана бы́ша ѿ лѷсїма́ха со менела́евымъ совѣ́томъ, и҆ и҆зы́де вѣ́сть внѣ̀, собра́сѧ мно́жество на лѷсїма́ха, мнѡ́гимъ ѹ҆жѐ златы҄мъ сосѹ́дѡмъ и҆знесє́нымъ бы́вшымъ.


text:
Наро́дѡмъ же востаю́щымъ и҆ гнѣ́ва и҆спо́лнєннымъ, воѡрѹжи́въ лѷсїма́хъ трѝ ты́сѧщы, нача̀ беззако́нными рѹка́ми ѡ҆би́дѣти, предводи́телствѹющѹ нѣ́коемѹ мѹчи́телю престарѣ́вшѹсѧ во́зрастомъ, па́че же безѹ́мїемъ.


text:
Ѹ҆разѹмѣ́вше же и҆ ѹ҆си́лїе лѷсїмахово, и҆ні́и ка́менїе, и҆ні́и дрекѡ́лїѧ тѡ́лстаѧ восхи́тиша, нѣ́цыи же бли́з̾ лежа́щїй пра́хъ взе́мше, на сѹ́щихъ ѡ҆́крестъ лѷсїма́ха мета́ша.


text:
Сеѧ̀ ра́ди вины̀ мно́гихъ ѹ҆́бѡ ѿ ни́хъ ѹ҆ѧзви́ша, нѣ́кщхъ же и҆ низложи́ша, всѣ́хъ же въ бѣ́гъ ѡ҆брати́ша: самаго́ же свѧщеннограби́телѧ при сокро́вищнѣмъ храни́лищи ѹ҆би́ша.


text:
Е҆гда́ же прїи́де ца́рь въ тѵ́ръ, къ немѹ̀ сѹде́бное дѣ́ло принесо́ша по́сланнїи трѝ мѹ҄жа ѿ старѣ́йшинъ.


text:
И҆ ѹ҆жѐ премога́емь менела́й ѡ҆бѣща̀ птоломе́ю сы́нѹ дорѷме́новѹ мнѡ́ги сре́бреники да́ти на ѹ҆толе́нїе царѧ̀.


text:
и҆ всеѧ̀ ѹ҆́бѡ ѕло́бы вино́внаго менела́а свободѝ ѿ вины̀, а҆ бѣ́дныхъ, и҆̀же а҆́ще бы и҆ пред̾ скѵ҄ѳы глаго́лали, ѿпѹще́ни бы́ли бы́ша неѡсѹжде́ни, си́хъ на сме́рть ѡ҆сѹдѝ.


text:
Ско́рѡ ѹ҆̀бо непра́веднѹ ка́знь претерпѣ́ша и҆̀же ѡ҆ гра́дѣ и҆ лю́дехъ и҆ ѡ҆ свѧще́нныхъ сосѹ́дѣхъ доноси́вшїи.


text:
Сеѧ̀ ра́ди вины̀ и҆ тѵ́рѧне, вознегодова́вще ѡ҆ беззако́нїи, на погребе́нїе и҆́хъ ще́дрѡ препода́ша.


text:
Менела́й же ра́ди лихои́мства ѡ҆блада́ющихъ пребыва́ше во вла́сти, возраста́ющь ѕло́бою, вели́кїй гра́жданѡмъ навѣ́тникъсотвори́всѧ.


text:
Слѹчи́сѧ же по всемѹ̀ гра́дѹ, є҆два̀ не чрез̾ четы́редесѧть дні́й ѩ҆влѧ́тисѧ на воздѹ́сѣ рнста́ющихъ ко́нникѡвъ златы҄ѧ ѻ҆дє́жды и҆мѹ́щихъ и҆ ко́пїѧми по полкѡ́мъ воѡрѹже́нныхъ,


text:
и҆ собра҄нїѧ ко́ней чи́ннѡ ѹ҆стро́енныхъ, и҆схождє́нїѧ твѡри́маѧ и҆ сражє́нїѧ ѿ ѻ҆бои́хъ стра́нъ, и҆ щитѡ́въ движє́нїѧ и҆ сѹ́лицъ мно́жество, и́ мече́й и҆сторжє́нїѧ и҆ стрѣ́лъ мета҄нїѧ, и҆ златы́хъ ѻ҆де́ждъ блиста҄нїѧ и҆ всѧ҄кїѧ брѡнѝ.


text:
Бы́вши же вѣ́сти лжи́вѣй, а҆́кибы а҆нтїо́хъ ѿ житїѧ̀ ѿше́лъ, взе́мъ ї҆асѡ́нъ не ме́нши ты́ѧщи мѹже́й, внеза́пѹ на гра́дъ сотворѝ нападе́нїе гра́жданѡмъ же на стѣ́нѹ восте́кшымъ, и҆ наконе́цъ ѹ҆жѐ взе́млемѹ сѹ́щѹ гра́дѹ, менела́й во краегра́дїе ѹ҆бѣжѐ.


text:
Ї҆асѡ́нъ же творѧ́ше закла҄нїѧ гра́жданъ свои́хъ неща́днѡ, не помышлѧ́ѧ, ѩ҆́кѡ благовре́менство, є҆́же на ѹ҆́жики, ѕлополѹ́чїе є҆́сть преве́лїе: мнѧ̀ над̾ врага́ми, а҆ не над̾ є҆диноѧзы́чными побѣди́тєлнаѧ прїѧ́ти,


text:
нача́лства ѹ҆́бѡ не ѡ҆держа̀, кончи́нѹ же навѣ́та стѹ́дъ прїе́мь, бѣгле́цъ па́ки во а҆мані́тїдѹ ѿи́де.


text:
Коне́цъ ѹ҆̀бо ѕла́гѡ житїѧ̀ полѹчѝ, заключе́нъ ѹ҆ а҆ре́ты а҆ра́вскагѡ мѹчи́телѧ, бѣ́гаѧ ѿ гра́да во гра́дъ, гони́мь ѿ всѣ́хъ и҆ ненави́димь а҆́ки зако́нѡвъ ѿстѹ́пникъ, и҆ ѡ҆гнѹша́емь, ѩ҆́кѡ ѻ҆те́чествѹ и҆ гра́жданѡмъ вра́гъ, во є҆гѵ́петъ и҆згна́нъ бы́сть.


text:
И҆ и҆́же мно́гихъ ѿ ѻ҆те́чества и҆згна́вый, стра́нствѹѧ поги́бе къ лакедемо́нѧнѡмъ ѿше́дъ, а҆́ки сро́дства ра́ди прибѣ́жище хотѧ́щь и҆мѣ́ти.


text:
И҆ и҆́же мно́жество непогребе́нныхъ и҆зве́рже, <n>(са́мъ)</n> не ѡ҆пла́канъ бы́сть, и҆ погребе́нїѧ ни какова̀ сподо́бисѧ, нижѐ ѻ҆те́ческомѹ гро́бѹ приѡбщи́сѧ.


text:
Возвѣсти́вшымъ же царю̀ ѡ҆ бы́вшихъ, ѹ҆сѹмнѣ́сѧ <n>(ца́рь)</n>, да не ѿстѹ́питъ ї҆ѹде́а: и҆ тогѡ̀ ра́ди прише́дъ и҆з̾ є҆гѵ́пта раз̾ѧре́нъ дѹше́ю, взѧ̀ гра́дъ ѻ҆рѹ́жїемъ


text:
Бы́ша же ѹ҆бїє́нїѧ ю҆́ношъ и҆ ста́рцєвъ, мѹже́й и҆ же́нъ и҆ ча҄дъ и҆стреблє́нїѧ, дѣ́въ же и҆ ѻ҆трокѡ́въ закла́нїѧ.


text:
Ѻ҆́смьдесѧтъ же ты́сѧщъ во всѣ́хъ трїе́хъ дне́хъ и҆збїе́ни: и҆ четы́редесѧть ѹ҆́бѡ ты́сѧщъ плѣне́ни, не ме́нши же ѹ҆бїе́ныхъ про́дани бы́ша.


text:
Не дово́ленъ же бы́въ и҆ си́ми, дерзнѹ̀ вни́ти въ це́рковь всеѧ̀ землѝ свѧтѣ́йшѹю, и҆мѣ́ѧй менела́а предводи́телѧ, бы́вша зако́нѡвъ и҆ ѻ҆те́чества преда́телѧ.


text:
И҆ скве́рныма рѹка́ма взе́млѧ свѧщє́нныѧ сосѹ́ды и҆ ѩ҆̀же ѿ и҆ны́хъ царе́й положє́ннаѧ на ѹ҆множе́нїе и҆ сла́вѹ мѣ́ста и҆ че́сть, скве́рныма рѹка́ма прикаса́ѧсѧ подаѧ́ше.


text:
И҆ вознесе́сѧ мы́слїю а҆нтїо́хъ, не помышлѧ́ѧ, ѩ҆́кѡ грѣ҄хъ ра́ди ѡ҆бита́ющихъ во гра́дѣ ма́лѡ прогнѣ́васѧ влдка, тогѡ̀ ра́ди бы́сть ѡ҆ мѣ́стѣ презрѣ́нїе:


text:
а҆́ще же бы не слѹчи́лосѧ и҆̀мъ мно́гими грѣхи҄ бы́ти ѡ҆б̾ѧ҄тымъ, ѩ҆́коже бѣ̀ и҆лїодѡ́ръ по́сланный ѿ селе́ѵка царѧ̀ ко ѡ҆смотре́нїю сокро́вищнагѡ храни́лища, се́й прише́дъ внеза́пѹ бїе́нъ бы́въ ѿврати́лсѧ бы ѿ де́рзости.


text:
Тѣ́мже ѹ҆̀бо и҆ сїѐ мѣ́сто соприча́стно бы́сть людски́хъ ѕѡ́лъ слѹчи́вишихсѧ, послѣди́ же благодѣѧ́нїємъ ѿ гд҇а приѡбщи́сѧ, и҆ ѡ҆ста́вленое во гнѣ́вѣ вседержи́телѧ, па́ки въ примире́нїи вели́кагѡ влдки со всѧ́кою сла́вою и҆спра́висѧ.


text:
?И҆́бо а҆нтїо́хъ и҆з̾ це́ркве взе́мъ ты́сѧщѹ ѻ҆́смь сѡ́тъ тала́нтѡвъ, ско́рѡ во а҆нтїохі́ю возврати́сѧ, ча́ѧ ѿ горды́ни зе́млю ѹ҆́бѡ пла́вателнѹ, а҆ мо́ре пѣшехо́дно положи́ти ѿ возвыше́нїѧ се́рдца.


text:
Ѡ҆ста́ви же и҆ приста́вники ко ѡ҆ѕлобле́нїю люді́й, во ї҆ер҇ли́мѣ ѹ҆́бѡ фїлі́ппа ро́домъ фрѷге́анина, нра́въ жесточа́йшїй и҆мѹ́щаго не́же поста́вльшїй <n>(є҆го̀)</n>,


text:
ненави́стное же ко гражда́нѡмъ ї҆ѹдє́йскимъ и҆мѣ́ѧй се́рдце, посла̀ ненави́стнаго нача́лника а҆поллѡ́нїа со два́десѧтїю двѣма̀ ты́сѧщьми во́инства, повелѣ́въ є҆мѹ̀ всѣ́хъ въ во́зрастѣ сѹ́щихъ погѹби́ти, жєны́ же и҆ ю҆́ношы продаѧ́ти.


text:
Се́й же прише́дъ во ї҆ер҇ли́мъ и҆ а҆́ки ми́ръ себѣ̀ притвори́въ, ѹ҆держа́сѧ да́же до днѐ свѧтыѧ сѹббѡ́ты: и҆ ѹ҆лѹчи́въ празднѹющихъ ї҆ѹде́ѡвъ, воѡрѹжи́тисѧ свои҄мъ повелѣ̀,


text:
и҆ и҆зше́дшихъ всѣ́хъ на позо́ръ закла̀, и҆ во гра́дъ со ѻ҆рѹ́жїи вскочи́въ, люді́й мно́гое мно́жество погѹбѝ.


text:
Ї҆ѹ́да же маккаве́й, и҆́же десѧ́тый бы́въ, и҆ ѿше́дъ въ пѹ́сто мѣ́сто, ѕвѣри́нымъ ѡ҆́бразомъ въ гора́хъ живѧ́ше съ сѹ́щими съ ни́мъ, и҆ травнѹ́ю пи́щѹ ѩ҆дѹ́ще пребыва́хѹ, є҆́же бы не причасти́сѧ ѡ҆скверне́нїю.


text:
Не по мно́зѣ же вре́мени посла̀ ца́рь ста́рца <n>(нѣ́коего)</n> а҆ѳине́анина понѹжда́ти ї҆ѹдє́й, дабы̀ ѿстѹпи́ли ѿ ѻ҆те́ческихъ преда́нїй и҆ по бж҇твєннымъ зако́нѡмъ не жи́телствовали,


text:
ѡ҆скверни́ти же и҆ во ї҆ер҇ли́мѣ хра́мъ и҆ нарещѝ ді́а ѻ҆лѷмпі́йскагѡ, и҆ сѹ́щїй въ гарїзі́нѣ, ѩ҆́коже ѡ҆бита́ющїи бѧ́хѹ на мѣ́стѣ ѻ҆́нѣмъ, ді́а страннопрїи́мца.


text:
и҆́бо це́рковь любодѣѧ́нїѧ и҆ козлогласова́нїѧ бѣ̀ полна̀ ѿ ѩ҆зы҄къ живѹ́щихъ со блѹдни́цами и҆ во свѧще́нныхъ притво́рѣхъ къ жена́мъ приближа́ющихсѧ и҆ неподѡба́ющаѧ внѹ́трь вносѧ́щихъ.


text:
Бѧ́ше же не возмо́жио сѹббѡ́тъ храни́ти, ни пра́здникѡвъ ѻ҆те́ческихъ содержа́ти, нижѐ весьма̀ комѹ̀ себѐ ї҆ѹде́аниномъ и҆менова́ти.


text:
Ведѧ́хѹжесѧ съ го́рькою нѹжде́ю на всѧ́къ мц҇ъ въ де́нь рожде́нїѧ царе́ва въ же́ртвѣ: бы́вшѹ же дїоно́совѹ пра́здникѹ, понѹжда́хѹсѧ ї҆ѹде́є кі́ссы и҆мѹ́ще хвали́ти дїонѵ́са.


text:
Повелѣ́нїе же и҆зы́де въ бли҄жнїѧ гра́ды є҆́ллинскїѧ, птоломе́ю под̾ѹсти́вшѹ, да тогѡ́жде ѹ҆ставле́нїѧ проти́вѹ ї҆ѹде́євъ ѹ҆потреблѧ́ютъ, и҆ же́ртвѹ прино́сѧтъ,


text:
не и҆зволѧ́ющихъ же прейтѝ на є҆́ллинскїѧ ѹ҆ста́вы да ѹ҆бива́ютъ: бѣ̀ ѹ҆̀бо ви́дѣти настоѧ́щѹю бѣ́дность.


text:
Двѣ̀ бо жєны̀ ѡ҆клевєта́ны бы́стѣ ѡ҆брѣ́завшыѧ ча҄да своѧ҄: си́хъ привѣ́сивше и҆́ма къ сосца́мъ младе́нцы и҆ пред̾ наро́домъ ѡ҆бводи́вше и҆̀хъ по гра́дѹ, со стѣны̀ сверго́ша.


text:
И҆ні́и же въ бли҄жнїѧ сте́кшесѧ пещє́ры, та́йнѡ де́нь сѹббѡ́тный пра́здновати, є҆гда̀ возвѣ́щено бы́сть фїлі́ппѹ, сожже́ни бы́ша, занѐ ра́ди че́сти пра́здничнагѡ днѐ боѧ́хѹсѧ помога́ти себѣ̀.


text:
Молю̀ ѹ҆̀бо чтѹ́щихъ кни́гѹ сїю̀ не ѹ҆страша́тисѧ напа́стей, мнѣ́ти же мѹчє́їѧ сїѧ҄ не къ погѹбле́нїю, но къ наказа́нїю ро́да на́шегѡ бы́ти.


text:
И҆́бо на мно́го вре́мѧ не попѹска́ти ѕлоче́ствѹющымъ, но а҆́бїе впа́дати и҆̀мъ въ мѹчє́нїѧ, вели́кагѡ благодѣѧ́нїѧ є҆́сть зна́менїе.


text:
Не бо̀ ѩ҆́коже на и҆́ныхъ ѩ҆зы́цѣхъ жде́тъ долготерпѣли́вый влдка, до́ндеже дости́гшихъ ко и҆сполне́нїю грѣхѡ́въ мѹ́читъ, та́кѡ и҆ на на́съ сѹдѝ бы́ти:


text:
Сегѡ̀ ра́ди никогда́же ѿ на́съ мл҇рдїе своѐ ѿе́млетъ: наказѹ́ѧй же бѣ́дствами не ѡ҆ставлѧ́етъ люді́й свои́хъ.


text:
Е҆леаза́ръ нѣ́кїй ѿ пе́рвенствѹющихъ кни́жникѡвъ, мѹ́жъ ѹ҆жѐ соста́рѣвсѧ лѣ́тами и҆ зра́комъ лица̀ благолѣ́пенъ сы́й, ѿве́рстыми ѹ҆сты҄ принѹжда́емь бѧ́ше ѩ҆́сти свина҄ѧ мѧса̀.


text:
Ѻ҆́нъ же со сла́вою сме́рть па́че, не́жели ненави́стный живо́тъ пред̾избра́въ, во́лею и҆дѧ́ше на мѹ́кѹ:


text:
плю́нѹвъ же <n>(на та҄ѧ)</n>, и҆́мже ѡ҆́бразомъ подоба́ше приходи́ти хотѧ́щымъ терпѣ́ти мѹче́нїе, ѩ҆̀же не лѣ́ть бѣ̀ ѩ҆́сти ра́ди любле́нїѧ живота̀.


text:
Ко беззако́ннѣй же приста́вленнїи же́ртвѣ, дре́внѧгѡ ра́ди къ мѹ́жѹ зна́нїѧ, взе́мше є҆го̀ на є҆ди́нѣ молѧ́хѹ, да принесє́наѧ мѧса̀, ѩ҆̀же ѩ҆́сти є҆мѹ̀ лѣ́ть бѧ́ше, є҆гѡ̀ ра́ди ѹ҆готѡ́вана, притвори́тъ себѐ а҆́ки ѩ҆дѹ́ща повелѣ҄ннаѧ ѿ царѧ̀ же́ртвєннаѧ мѧса̀:


text:
да сїѐ содѣ́лавъ и҆зба́витсѧ ѿ сме́рти и҆ дре́внїѧ ра́ди къ ни҄мъ дрѹ́жбы полѹ́читъ человѣколю́бїе.


text:
Ѻ҆́нъ же мы́сль бла́гѹ воспрїе́мь и҆ досто́йнѹ во́зраста и҆ ста́рости преимѹ́щества, и҆ пристѧжа́ныѧ лѣ́потныѧ сѣди́ны и҆ и҆здѣ́тска предо́брагѡ воспита́нїѧ, па́че же ст҃а́гѡ и҆ бг҃ода́ннагѡ зако́на, послѣ́довнѡ ѿвѣща̀, ско́рѡ глаго́лѧ: и҆зволѧ́ю по́сланъ бы́ти во а҆́дъ,


text:
не бо̀ во́зрастѹ на́шемѹ досто́йно є҆́сть лицемѣ́рити, да мно́зи ѿ ю҆́ныхъ непщѹ́юще є҆леаза́ра девѧтидесѧтилѣ́тна прейтѝ къ жи́телствѹ и҆ноплеме́нныхъ,


text:
и҆ ѻ҆нѝ моегѡ̀ ра́ди лицемѣ́рїѧ и҆ маловре́меннагѡ живота̀ прельстѧ́тсѧ менє̀ ра́ди, и҆ не́нависть и҆ поро́къ ста́ростимое́й сотворю̀:


text:
а҆́ще бо ны́нѣшнїѧ мѹ́ки человѣ́ческїѧ и҆ и҆зба́влюсѧ, но рѹкѝ всемогѹ́щагѡ ни жи́въ, ни ѹ҆ме́рый и҆збѣгѹ̀:


text:
ю҆́нымъ же ѡ҆́бразъ до́блїй ѡ҆ста́влю, є҆́же ѹ҆се́рднѡ и҆ до́бльственнѡ за чєстны́ѧ и҆ свѧты҄ѧ зако́ны ѹ҆мира́ти. И҆ сїѧ҄ ре́къ, со тща́нїемъ на мѹ́кѹ по́йде.


text:
Ведѹ́щїи же є҆го̀, бы́вшѹю ма́лѡ пре́жде благопрїѧ́тность къ немѹ̀ въ свирѣ́пость премѣни́ша предрѣче́нныхъ ра́ди слове́съ, ѩ҆̀же сі́и мнѧ́хѹ безѹ́мство бы́ти.


text:
Хотѧ́ же ра́нами сконча́тисѧ, возстена́въ речѐ: гд҇еви ст҃ы́й ра́зѹмъ и҆мѹ́щемѹ ѩ҆́вно є҆́сть, ѩ҆́кѡ ѿ сме́рти могѹ́щь и҆зба́витисѧ, же́стѡкїѧ терплю̀ на тѣ́лѣ бѡлѣ́зни ѹ҆ѧзвлѧ́емь, на дѹши́ же сла́дцѣ стра́ха ра́ди є҆гѡ̀ сїѧ҄ стра́ждѹ.


text:
И҆ се́й ѹ҆̀бо си́мъ ѡ҆́бразомъ живо́тъ сконча̀, не то́кмѡ ю҆́ношамъ, но и҆ премнѡ́гимъ ѩ҆зы́ка свою̀ сме́рть во ѡ҆́бразъ до́блести и҆ въ памѧть добродѣ́тели ѡ҆ста́вивъ.


text:
Слѹчи́сѧ же и҆ седми́мъ бра́тїѧмъ вкѹ́пѣ съ ма́терїю ѩ҆́тымъ, понѹжда́ємымъ бы́ти ѿ царѧ̀ ѩ҆́сти проти́вѹ пра́вилъ мѧса̀ свина҄ѧ, бичмѝ и҆ жи́лами волѹ́ѧми мѹ҄чимымъ.


text:
Е҆ди́нъ же ѿ ни́хъ, и҆́же бѣ̀ пе́рвый, та́кѡ речѐ: что̀ хо́щеши вопроша́ти и҆ наѹчи́тисѧ ѿ на́съ; гото́ви бо є҆смы̀ ѹ҆мре́ти, не́жели престѹпи́ти ѻ҆те́чєскїѧ зако́ны.


text:
И҆̀мже ско́рѡ разжжє́ннымъ бы́вшымъ, повелѣ̀ сѹ́щемѹ ѿ ни́хъ предводи́телю сло́ва ѿрѣ́зати ѧ҆зы́къ, и҆ со всегѡ̀ ко́жѹ содра́вше, краи҄ ѹ҆дѡ́въ тѣле́сныхъ ѿсѣщѝ, прѡ́чїимъ бра́тїѧмъ и҆ ма́тери смотрѧ́щымъ.


text:
И҆ є҆гда̀ ѹ҆жѐ неключи́мь сотворе́нъ бы́сть всѣ́ми <n>(ѹ҆десы̀)</n>, повелѣ̀ ѻ҆гню̀ преда́ти є҆щѐ ды́шѹща и҆ пещѝ на сковрадѣ̀: па́рѹ же ѹ҆множа́ющѹсѧ ѿ сковрады̀, <n>(про́чїи кѹ́пнѡ)</n> съ ма́терию дрѹ́гъ дрѹ́га поѡщрѧ́хѹ ѹ҆мре́ти мѹ́жественнѡ, глаго́люще си́це:


text:
гд҇ь бг҃ъ зри́тъ и҆ ѡ҆ и҆́стинѣ на́шей ѹ҆тѣша́етсѧ, ѩ҆́коже пред̾ лице́мъ свидѣ́телствѹющею пѣ́снїю и҆з̾ѧвѝ мѡѷсе́й глаго́лѧ: и҆ ѡ҆ рабѣ́хъ свои́хъ ѹ҆тѣ́шитсѧ.


text:
Ѹ҆ме́ршѹ же пе́рвомѹ си́мъ ѡ҆́бразомъ, втора́го и҆зводѧ́хѹ на порѹга́нїе: и҆ ко́жѹ со главы̀ є҆гѡ̀ со власы҄ содра́вше, и҆ вопроша́хѹ: бѹ́деши ли ѩ҆́сти пре́жде не́же ѹ҆мѹ́чено бѹ́детъ всѐ тѣ́ло по ѹ҆́дамъ.


text:
Ѻ҆́нъ же ѿвѣща́въ ѻ҆те́ческимъ гла́сомъ, речѐ: нѝ. Тѣ́мже и҆ се́й по рѧ́дѹ прїѧ́тъ мѹче́нїе, ѩ҆́коже и҆ пе́рвый.


text:
Въ послѣ́днемъ же и҆здыха́нїи бы́въ, речѐ: ты̀ ѹ҆̀бо, ѡ҆каѧ́ннѣйшїй, ѿ настоѧ́щагѡ живота̀ на́съ погѹблѧ́еши, цр҃ь же мі́ра ѹ҆ме́ршихъ на́съ свои́хъ ра́ди зако́нѡвъ воскр҃си́тъ на́съ въ воскр҇нїе живота̀ вѣ́чнагѡ.


text:
По се́мъ же тре́тїй порѹга́емь бѣ̀, и҆ ѧ҆зы́ка и҆спроше́нъ, а҆́бїе и҆здадѐ и҆ рѹ́цѣ де́рзостнѣ прострѐ и́ мѹ́жественнѣ речѐ:


text:
ѿ нб҃сѐ сїѧ҄ притѧжа́хъ, и҆ є҆гѡ̀ ра́ди зако́нѡвъ презира́ю сїѧ҄, и҆ ѿ негѡ̀ сїѧ҄ па́ки ѹ҆пова́ю воспрїѧ́ти.


text:
ѩ҆́кѡ и҆ са́мъ ца́рь и҆ сѹ́щїи съ нимъ ѹ҆дивлѧ́хѹсѧ ю҆́нагѡ великодѹ́шїю, ѩ҆́кѡ ни во что́же полага́ше мѹ҄ки.


text:
И҆ є҆гда̀ ѹ҆жѐ бы́сть къ сме́рти та́кѡ речѐ: лѹ́чше ѹ҆бива́емымъ ѿ человѣ҄къ ѹ҆пова́нїѧ ча́ѧти ѿ бг҃а, па́ки и҆мѹ́щымъ воскрешє́нымъ бы́ти ѿ негѡ̀, тебѣ́ же воскресе́нїе въ живо́тъ не бѹ́детъ.


text:
вла́сть въ человѣ́цѣхъ и҆мѣ́ѧ тлѣ́ненъ сы́й, є҆́же хо́щеши, твори́ши: не мни́ же ро́дѹ на́шемѹ ѿ бг҃а ѡ҆ста́вленѹ бы́ти:


text:
По се́мъ приведоша щеста́го. И҆ то́й ѹ҆мре́ти начина́ющь речѐ: не прельща́йсѧ сѹ́етиѡ, мы́ бо себє̀ ра́ди сїѧ҄ стра́ждемъ согрѣша́юще къ бг҃ѹ на́шемѹ, сегѡ̀ ра́ди достѡ́йнаѧ ѹ҆дивле́нїѧ бы́ша:


text:
безмѣ́рно же ма́ти ди́внаѧ и҆ благі́ѧ па́мѧти досто́йнаѧ, ѩ҆́же погиба́ющихъ седмѝ сынѡ́въ є҆ди́нагѡ днѐ и҆ вре́мене ви́дѧщи, благодѹ́шнѡ терпѧ́ше ра́ди ѹ҆пова́нїѧ на гд҇а,


text:
и҆ коего́ждо и҆́хъ ѹ҆вѣщава́ше ѻ҆те́ческимъ гла́сомъ, до́блїѧ и҆спо́лнена мѹ́дрости и҆ же́нское помышле́нїе мѹ́жескою дѹше́ю воздвиза́ющи, глаго́лаше къ ни҄мъ:


text:
не вѣ́мъ, ѩ҆́кѡ во чре́вѣ мое́мъ ѩ҆ви́стесѧ, ниже́ бо а҆́зъ дѹ́хъ и҆ живо́тъ да́хъ ва́мъ, и҆ коегѡ́ждо ѹ҆́ды не а҆́зъ соста́вихъ,


text:
но мі́ра творе́цъ, созда́вый ро́дъ человѣ́чь и҆ всѣ́хъ и҆з̾ѡбрѣты́й рожде́нїе, и҆ дѹ́хъ и҆ жи́знь ва́мъ па́ки возда́стъ съ мл҇тїю, ѩ҆́кѡ нн҃ѣ са́ми себѐ презира́ете ра́ди зако́нѡвъ є҆гѡ̀.


text:
А҆нтїо́хъ же непщѹ́ѧй ѹ҆ничиже́нъ бы́ти и҆ поноща́ющь гла́съ презрѣ́въ, є҆щѐ ю҆нѣ́йшемѹ жи́вѹ сѹ́щѹ, не то́кмѡ словесы̀ творѧ́ше ѹ҆вѣща́нїе, но и҆ клѧ́твою подкрѣплѧ́ше, бога́та кѹ́пнѡ и҆ блаже́на сотвори́ти, преведе́ннаго ѿ ѻ҆те́ческихъ зако́нѡвъ, и҆ дрѹ́га воз̾имѣ́ти, и҆ дѣла̀ ввѣ́рити є҆мѹ̀.


text:
Си҄мъ же ю҆́ношѣ ни ка́коже вне́млющѹ, призва́въ ца́рь ма́терь ѹ҆вѣщава́ше, да бѹ́детъ ю҆́ношѣ совѣ́тница на спасе́нїе.


text:
Приклони́вшисѧ же къ немѹ̀, посмѣѧ́сѧ же́стокомѹ мѹчи́телю и҆ си́це речѐ ѻ҆те́ческимъ гла́сомъ: сы́не, поми́лѹй мѧ̀ носи́вшѹю тѧ̀ во чре́вѣ де́вѧть мц҇ей и҆ млеко́мъ пита́вшѹю тѧ̀ лѣ҄та трѝ, и҆ воскорми́вшѹю тѧ̀ и҆ приве́дшѹю въ во́зрастъ се́й, и҆ болѣ҄зни воспита́нїѧ поне́сшѹю:


text:
молю́ тѧ, ча́до, да воззри́ши на не́бо и҆ зе́млю, и҆ всѧ҄, ѩ҆̀же въ ни́хъ, ви́дѧщь ѹ҆разѹмѣ́еши, ѩ҆́кѡ ѿ не сѹ́щихъ сотворѝ сїѧ҄ бг҃ъ, и҆ человѣ́чь ро́дъ та́кѡ бы́сть:


text:
не ѹ҆бо́йсѧ плоторастерза́телѧ сегѡ̀, но досто́инъ бы́въ бра́тїи твоеѧ̀, воспрїимѝ сме́рть, да въ ми́лости съ бра́тїею твое́ю воспрїимѹ̀ тѧ̀.


text:
Е҆ще́ же сїѧ҄ є҆́й глаго́лющей, ю҆́ноша речѐ: когѡ̀ ѡ҆жида́ете; не слѹ́шаю повелѣ́нїѧ царе́ва, но повелѣ́нїѧ зако́на слѹ́шаю да́ннагѡ ѻ҆тцє́мъ на́шымъ чрез̾ мѡѷсе́а:


text:
а҆́ще же ра́ди ѹ҆страше́нїѧ и҆ наказа́нїѧ живы́й гд҇ь на́шъ ма́лѡ прогнѣ́васѧ, но па́ки примири́тсѧ рабѡ́мъ свои҄мъ:


text:
ты́ же, ѽ, беззако́нниче и҆ всѣ́хъ человѣ҄къ скверна́вѣйше, не возноси́сѧ сѹ́етнѡ кича́сѧ тще́тнымъ ѹ҆пова́нїемъ, на нб҇ныѧ рабы҄ є҆гѡ̀ возносѧ́щь рѹ́кѹ:


text:
бра́тїѧ бо на҄ша ма́лѡ нн҃ѣ болѣ́зни потерпѣ́вше по завѣ́тѹ бж҃їю вѣ́чный живо́тъ полѹчи́ша: ты́ же сѹдо́мъ бж҃їимъ пра́веднѹю ка́знь горды́ни <n>(твоеѧ̀)</n> воспрїи́меши:


text:
а҆́зъ же, ѩ҆́коже бра́тїѧ моѧ҄, дѹ́шѹ и҆ тѣ́ло моѐ предаю̀ за ѻ҆те́чєскїѧ зако́ны, призыва́ѧ бг҃а мл҇тива вско́рѣ бы́ти ї҆и҃лю: ты́ же съ мѹче́нїемъ и҆ бїе́нїемъ и҆сповѣ́си, ѩ҆́кѡ є҆ди́нъ то́кмѡ бг҃ъ є҆́сть:


text:
на мнѣ̀ и҆ на бра́тїи мое́й преста́нетъ вседержи́телѧ гнѣ́въ нанесе́нный првднѡ всемѹ̀ ро́дѹ на́шемѹ.


text:
Ї҆ѹ́да же маккаве́й и҆ и҆̀же съ ни́мъ, входѧ́ще та́йнѡ въ се́ла, созыва́хѹ сро́дники и҆ пребыва́юшихъ во ї҆ѹде́йствѣ прїе́млюще собра́ша до шестѝ ты́сѧщъ мѹже́й.


text:
И҆ призыва́хѹ гд҇а призрѣ́ти на лю́ди ѿ всѣ́хъ попира́ємыхъ, ѹ҆ще́дрити же и҆ хра́мъ ѿ нечести́выхъ человѣ҄къ ѡ҆скверне́нъ


text:
поми́ловати же и҆ разореный гра́дъ и҆ и҆мѣ́ющь ра́внѡ со земле́ю бы́ти, и҆ гла́съ крове́й вопїю́щихъ къ немѹ̀ ѹ҆слы́шати,


text:
помѧнѹ́ти же и҆ безгрѣ́шныхъ младе́нцєвъ беззако́нное погѹбле́нїе и҆ бы҄вшаѧ хѹлє́нїѧ на и҆́мѧ є҆гѡ̀, и҆ возненави́дѣти лѹка҄вства.


text:
Собра́въ же мно́жество, маккаве́й нестерпи́мь ѩ҆́жѐ ѩ҆зы́кѡмъ бы́сть, гнѣ́вѹ гд҇ню въ мл҇ть ѡ҆брати́вшѹсѧ.


text:
И҆ напа́даѧ на вє́си и҆ гра́ды неча́ѧннѡ сожига́ше, и҆ благовре́мєнна мѣста̀ взима́ющь, не ма́лѡ сѹпоста҄тъ побѣжда́ше ѹ҆бива́ѧ,


text:
наипа́че же но́щы на такѡва́ѧ нападє́нїѧ въ по́мощь прїе́млѧше: и҆ сла́ва нѣ́каѧ мѹ́жества є҆гѡ̀ прохожда́ше всю́дѹ.


text:
Ви́дѣ же фїлі́ппъ по ма́лѹ въ пред̾ѹспѣѧ́нїе грѧдѹ́ща мѹ́жа, ча́стѣе же во благоде́нствїихъ ѹ҆спѣва́юща, ко птоломе́ю воево́дѣ кїлисѷрі́и и҆ фїнїкі́и писа̀, дабы̀ помога́лъ въ ца́рскихъ дѣ́лѣхъ.


text:
ѻ҆́нъ же ско́рѡ и҆збра́въ нїкано́ра, сы́на патро́клова ѿ пе́рвѣйшихъ дрѹгѡ́въ посла̀, подчини́въ є҆мѹ̀ ѿ всѧ́кихъ ѩ҆зы́кѡвъ воѡрѹже́нныхъ ви́євъ не ме́нше два́десѧти ты́сѧщъ, да ве́сь ї҆ѹде́йскїй ро́дъ и҆збїе́тъ: придаде́ же є҆мѹ̀ и҆ горгі́ю мѹ́жа страти́га и҆ въ ра́тныхъ дѣ́лѣхъ и҆скѹ́сство и҆мѹ́ща.


text:
Ѹ҆ста́ви же нїкано́ръ да́нь царю̀, ѩ҆́же ри́млѧнѡмъ даѧ́шесѧ, двѣ̀ ты́сѧщы тала́нтѡвъ ѿ плѣне́нїѧ ї҆ѹде́йскагѡ напо́лнити.


text:
А҆́бїе же въ помѡ́рскїхъ гра́ды посла̀, созыва́ѧ на кѹ́плю і́ѹде́йскихъ плѣ́нникѡвъ, ѡ҆бѣща́ѧсѧ де́вѧтьдесѧтъ плѣ́нникѡвъ за тала́нтъ да́ти, не ча́ѧ мще́нїѧ хотѧ́щаго послѣ́довати є҆мѹ̀ ѿ вседержи́телѧ.


text:
Ї҆ѹ́дѣ же возвѣще́но бѣ̀ ѡ҆ прище́ствїи нїкано́ровѣ: и҆ є҆гда̀ ѻ҆́нъ возвѣстѝ сѹ́щымъ съ собо́ю ѡ҆ прише́ствїи во́инства,


text:
и҆ні́и же ѡ҆ста҄вшаѧ всѧ҄ продаѧ́хѹ, кѹ́пнѡ же гд҇а молѧ́хѹ, да и҆зба́витъ ѿ нечести́вагѡ нїкано́ра про́даныхъ, пре́жде да́же сни́тисѧ,


text:
и҆ а҆́ще не и҆́хъ ра́ди, то̀ ра́ди завѣ́та, и҆́же бы́сть ко ѻ҆тцє́мъ и҆́хъ, и҆ призыва́нїѧ ра́ди честна́гѡ и҆ великолѣ́пагѡ и҆́мене своегѡ̀ на ни́хъ.


text:
Собра́въ же маккаве́й сѹ́щихъ ѡ҆́крестъ є҆гѡ̀ число́мъ ше́сть ты́сѧщъ, молѧ́ше, да не ѹ҆жа́снѹтсѧ ѿ сѹпроти́вникѡвъ, нижѐ да ѹ҆страша́тсѧ непра́веднѡ грѧдѹ́щихъ на нѧ̀ ѩ҆зы́кѡвъ мно́жества, но мѹ́жественнѡ да подвиза́ютсѧ,


text:
пред̾ ѻ҆чи́ма имѣ́юще беззако́ннѡ на мѣ́сто ст҃о́е содѣ́ланнѹю ѿ ни́хъ ѹ҆кори́знѹ и҆ посмѣѧ́ннагѡ гра́да ѡ҆би́дѹ, є҆ще́ же и҆ прароди́телнагѡ жи́телства разрѹше́нїе.


text:
Ѻ҆ни́ бо на ѻ҆рѹ́жїе надѣ́ютсѧ кѹ́пнѡ и҆ на де́рзость, речѐ: мы́ же на вседержи́телѧ бг҃а могѹ́щаго и҆ грѧдѹ́щихъ мгнове́нїемъ низложи́ти надѣ́емсѧ.


text:
Воспомѧнѹ́въ же и҆̀мъ и҆ бы҄вшаѧ застѹплє́нїѧ при прароди́телехъ, и҆ ѩ҆́кѡ под̾ сеннахирі́момъ сто ѻ҆́смьдесѧтъ пѧ́ть ты́сѧщь погибо́ща,


text:
и҆ въ вавѷлѡ́нѣ на гала́тѡвъ бы́вшее ѡ҆полче́нїе, ка́кѡ всѝ, є҆гда̀ на бра́нь прїидо́ша, ѻ҆́смь ты́сѧщъ съ четы́рїю тысѧщами македѡ́нѧнъ, македѡ́нѧнѡмъ ѿча́ѧвшымсѧ, є҆ди́ни ѻ҆́смь ты́сѧщъ поби́ша сто̀ два́десѧть ты́сѧщъ по́мощїю да́нною и҆̀мъ ѿ нб҃сѐ, и҆ по́льзѹ мно́гѹ взѧ́ша.


text:
Си́ми <n>(воспомѧновє́нїи)</n> де́рзѡстны ѡ҆́ныѧ поста́вивъ и҆ готѡ́вы ѹ҆мре́ти за зако́ны и҆ ѻ҆те́чество, четвероча́стно во́инство поста́ви:


text:
ѹ҆чини́въ и҆ бра́тїю свою̀ воево́дами ѻ҆боегѡ̀ ѡ҆полче́нїѧ, сі́мѡна и҆ ї҆ѡ́сифа и҆ ї҆ѡнаѳа́на, подда́въ коемѹ́ждо ты́сѧщѹ и҆ пѧ́ть сѡ́тъ,


text:
є҆ще́ же и҆ є҆леаза́рѹ <n>(повелѣ́въ)</n> честѝ ст҃ѹ́ю кни́гѹ и҆ да́въ зна́менїе по́мощи бж҃їю, пе́рвомѹ полкѹ̀ са́мъ предводи́телствѹѧ сразі́сѧ съ нїканоромъ.


text:
Бы́вшѹ же и҆̀мъ вседержи́телю спобо́рникѹ, ѹ҆би́ша сѹпоста́тѡвъ бо́лѣе девѧтѝ ты́сѧщъ, ѩ҆́звеныхъ же и҆ безчленныхъ бо́лшѹю ча́сть сотворища во́євъ нїкано́ровыхъ, всѣ́хъ же въ бѣ́гство понѹ́диша.


text:
Гони́вше же и҆́хъ ѕѣ́лнѣ, возврати́шасѧ ѿ вре́мене заключе́ни: бѣ̀ бо <n>(де́нь)</n> пред̾ сѹббѡ́тою, сеѧ̀ ра́ди вины̀ не продолжи́ша гонѧ́ще и҆̀хъ.


text:
ѻ҆рѹ҄жїѧ же и҆́хъ собира́юще и҆ коры҄сти ѿ сѹпоста҄тъ ѿе́млюще, сѹббѡ́тѹ пра́здновахѹ попремно́гѹ благословѧ́ще и҆ и҆сповѣ́даюшесѧ гд҇еви сп҇шемѹ и҆̀хъ въ де́нь се́й, нача́ло мл҇ти ѹ҆чини́вшемѹ и҆̀мъ.


text:
По сѹббѡ́тѣ же немѡщны́мъ и҆ сирота́мъ, и҆ вдова́мъ <n>(и҆ ѡ҆би҄димымъ)</n> раздѣли́вше ѿ коры́стѣй, прѡ́чаѧ са́ми и҆ ѻ҆́троцы раздѣли́ша.


text:
Сїѧ҄ же содѣ́ѧвше и҆ ѻ҆́бщѹю моли́твѹ сотво́рше, мл҇рдаго гд҇а молѧ́хѹ, въ коне́цъ примири́тисѧ рабѡ́мъ свои҄мъ.


text:
И҆ ѿ сѹ́щихъ съ тїмоѳе́емъ и҆ вакхі́домъ проти́вныхъ мно́жае два́десѧти ты́сѧщъ ѹ҆би́ша и҆ тверды҄ни ѕѣлѡ̀ высѡ́кїѧ ѡ҆держа́ша, и҆ мнѡ́гїѧ коры҄сти раздѣли́ша, равноча́стнѣ себѣ̀ и҆ немощны҄мъ, и҆ сирота́мъ и҆ вдова́мъ, є҆ще́ же и҆ старѣ́йшинамъ сотво́рше.


text:
Собра́вше же ѻ҆рѹ́жїѧ и҆́хъ, прилѣ́жнѣ всѧ҄ положи́ша въ мѣ́стѣхъ благовре́менныхъ, про́чыѧ же коры҄сти во ї҆ер҇ли́мъ принесо́ша.


text:
иобѣди́тєлнаѧ же пра́зднѹюще во ѻ҆те́чествѣ, заже́гшихъ свѧшє́ннаѧ врата̀, калїсѳе́на и҆ нѣ́кїихъ и҆ны́хъ сожго́ша ѹ҆бѣ́гшихъ во є҆ди́нѹ хра́минѹ, и҆̀же досто́йнѹю мздѹ̀ нече́стїѧ воспрїѧ́ша.


text:
смире́нъ по́мощїю гд҇нею ѿ тѣ́хъ, и҆̀хже проти́вѹ себє̀ за ничто́же вмѣнѧ́ше, сла́внѹю ѿложи́въ ри́зѹ, чрез̾ средиземное <n>(мо́ре)</n> бѣглеца̀ ѡ҆́бразомъ ѹ҆единена себѐ сотво́рь, прїи́де во а҆нтїохі́ю преѕѣ́лнѣ неблагополѹ́ченъ ѡ҆ погѹблѣ́нїи во́инства.


text:
И҆ и҆́же ѡ҆бѣща̀ ри́млѧнѡмъ да́нь возда́ти ѿ плѣне́нїѧ ї҆ер҇ли́мскагѡ, проповѣ́даше, ѩ҆̀кѡ защи́тителѧ бг҃а и҆мѣ́ютъ ї҆ѹде́и, и҆ сегѡ̀ ра́ди не ѹ҆ѧзвлѧ́еми сѹ́ть ї҆ѹде́є, занѐ послѣ́дѹютъ зако́нѡмъ ѿ тогѡ̀ ѹ҆ста́влєнымъ.


text:
Вни́де бо во гра́дъ глаго́лемый персе́поль и҆ покѹси́сѧ расхи́тити хра́мъ и҆ гра́дъ ѡ҆бдержа́ти: тогѡ̀ ра́ди мно́жествѹ ѹ҆стреми́вшѹсѧ, къ по́мощи ѻ҆рѹ́жїй ѡ҆брати́шасѧ: и́ та́кѡ слѹчи́сѧ прогна́номѹ а҆нтїо́хѹ ѿ градожи́телей со сра́момъ возврати́тисѧ.


text:
Возне́ссѧ же ѩ҆́ростїю, мнѧ́ше и҆ прогна́вшихъ є҆го̀ ѕло́бѹ нанестѝ на ї҆ѹдє́и: сегѡ̀ ра́ди повелѣ̀ возни́цѣ непреста́ннѡ гонѧ́щемѹ соверша́ти ше́ствїе, нб҇номѹ сѹдѹ̀ понѹжда́ющѹ є҆го̀, си́це бо гордели́вѣ речѐ: гро́бищное мѣ́сто ї҆ѹде́ємъ ї҆ер҇ли́мъ, прише́дъ та́мѡ, сотворю̀.


text:
Всеви́децъ же гд҇ь бг҃ъ ї҆и҃левъ поразѝ є҆го̀ неизцѣ́льною и҆ неви́димою ѩ҆́звою: и҆зре́кшѹсѧ бо є҆гѡ̀ сло́вѹ, а҆́бїе ѡ҆б̾ѧ́тъ є҆го̀ ѹ҆тро́бнаѧ неизѣ́льнаѧ болѣ́бзнь и҆ гѡ́рькїѧ внѹ́трєннїѧ мѹ҄ки,


text:
ѕѣлѡ̀ пра́веднѣ, ѩ҆́кѡ мно́гими и҆ стра́нными напа́стьми и҆ны́хъ ѹ҆трѡ́бы мѹ́чи. Ѻ҆́нъ же ника́коже ѿ киче́нїѧ <n>(своегѡ̀)</n> преста̀:


text:
є҆ще́ же и҆ горды́ни и҆сполнѧ́шесѧ, ѻ҆гне́мъ ды́шѹщь ѩ҆́рости на ї҆ѹдє́и и҆ заповѣ́давъ ѹ҆скори́ти ше́ствїе: слѹчи́сѧ же и҆ па́сти є҆мѹ̀ ѿ колесни́цы со ѹ҆стремле́нїемъ и҆дѹ́щїѧ, и҆ лю́тымъ паде́нїемъ па́дшемѹ всѧ҄ ѹ҆ды пло́ти сокрѹши́ти.


text:
Ѻ҆́нъ же, и҆́же ма́лѡ пре́жде мнѧ́й волна́мъ мѡрски́мъ повелѣва́ти, ѿ го́рдости па́че человѣ́чи, и҆ мѣ́риломъ высотѹ̀ го́ръ мнѧ́сѧ и҆змѣ́рити, до землѝ смире́нъ на носи́лѣ носѧ́шесѧ, ѩ҆́внѹю бж҃ию си́лѹ всѣ҄мъ показѹ́ѧ:


text:
ѩ҆́кѡ и҆ ѿ тѣлесѐ нечести́вагѡ че́рвїю кипѣ́ти, и҆ живѹ́щѹ въ болѣ́знехъ и҆ въ мѹче́нїихъ, пло́ти є҆гѡ̀ и҆злїѧ́тисѧ ѿ смра́да же є҆гѡ̀ и҆ гно́ѧ всѝ во́ини гнѹша́хѹсѧ.


text:
И҆ ма́лѡ пре́жде небе́сныхъ ѕвѣ́здъ каса́тисѧ мнѧ́щаго никто́же можа́ше носи́ти, смра́да ра́ди лю́тагѡ.


text:
Ѿсю́дѹ ѹ҆̀бо нача̀ ѿ многїѧ горды́ни своеѧ̀ престава́ти ѹ҆ѧ́звленъ и҆ въ позна́нїе приходи́ти <n>(наѹче́нъ)</n> бж҃їею ѩ҆́звою повсеча́стнѡ ѹ҆множее болѣ́зни своеѧ̀ прїемлѧ.


text:
И҆ є҆гда̀ нижѐ са́мъ смра́да своегѡ̀ терпѣ́ти можа́ше, та́кѡ речѐ: пра́ведно є҆́сть повинѹ́тисѧ бг҃ови, и҆ сме́ртнѹ сѹ́щѹ ра҄внаѧ бг҃ови не мѹ́дрствовати го́рдѣ.


text:
сты́й ѹ҆́бѡ гра́дъ, є҆го́же тща́хсѧ пришедъ во пра́хъ ѡ҆брати́ти и҆ мѣ́сто гро́бищное созда́ти, свобо́денъ ѡ҆ста́влю,


text:
ї҆ѹде́євъ же, и҆̀хже хотѣ́хъ нижѐ погребе́нїе сподо́бите, но пти́цємъ ѕвѣрє́мъ на растерза́нїе преда́ти со младє́нцы, всѣ́хъ и҆̀хъ ра́вныхъ а҆ѳине́ѡмъ сотворю̀:


text:
хра́мъ же ст҃ы́й, є҆го́же пре́жде ѡ҆гра́бихъ, предо́брыми да҄ры ѹ҆крашѹ̀, и҆ свѧщє́нныѧ сосѹ́ды мно́гѡ бо́лше всѧ҄ возда́мъ, и҆ подоба́ющаѧ къ же́ртвамъ и҆ждивє́нїю ѿ свои́хъ дохо́дѡвъ пода́мъ:


text:
къ си҄мъ же и҆ ї҆ѹде́аниномъ бы́ти, и҆ всѧ́кое мѣ́сто ѡ҆бита́емо проходи́ти, и҆ проповѣ́дати бж҃їю держа́вѹ и҆́мамъ.


text:
Но ника́коже престаю́щымъ болѣ́знемъ, на́йде бо на́нь првдный бж҃їй сѹ́дъ, ѡ҆ себѣ̀ ѿча́ѧвсѧ, писа̀ ко ї҆ѹде́ѡмъ ниженапи́санное посла́нїе, моле́нїѧ чи́нъ и҆мѹ́щее, содержа́щее же сїѧ҄:


text:
предѡ́брымъ гра́жданѡмъ ї҆ѹде́ѡмъ ѕѣлѡ̀ ра́доватисѧ и҆ здра́вствовати и҆ благоде́нствовати, ца́рь а҆нтїо́хъ и҆ страти́гъ:


text:
а҆́ще здра́вствѹете и҆ ча҄да, и҆ <n>(и҆мѣ҄нїѧ)</n> ва҄шѧ но мы́сли ва́мъ сѹ́ть, благодарю̀ ѹ҆́бѡ бг҃ѹ вели́кимъ благодаре́нїемъ, на нб҃о ѹ҆пова́нїе и҆мѣ́ѧ:


text:
а҆́зъ же въ не́мощи лежа́щь, ва́шѹ че́сть и҆ благопрїѧ́тство воспомина́хъ любе́знѡ: возвраща́ѧсѧ ѿ персі́дскихъ мѣ́стъ и҆ впа́дъ въ болы́знь тѧ́жкѹ, нѹ́жно возмнѣ́хъ попече́нїе воз̾имѣ́ти ѡ҆ ѻ҆́бщемъ всѣ́хъ ѹ҆твержде́нїи:


text:
зрѧ́ же, ѩ҆́кѡ и҆ ѻ҆те́цъ мо́й, въ нѧ́же времена̀ въ вы́шнихъ мѣ́стѣхъ воева̀, показа̀ и҆мѹ́щаго прїѧ́ти по не́мъ нача́лство,


text:
да а҆́ще что̀ проти́вно слѹчи́тсѧ и҆лѝ возвѣсти́тсѧ что̀ бѣ́дственно, вѣ́дѹще сѹ́щїи по страна́мъ, комѹ̀ вла́сть ввѣ́рена, не смѹтѧ́тсѧ:


text:
къ си҄мъ же помышлѧ́ю прїлежа́щихъ могѹ́тникѡвъ и҆ сосѣ́дей ца́рствїю вре́мене ѹ҆смотрѧ́ющихъ и҆ слѹ́чаѧ ѡ҆жидающихъ, ѡ҆ѣ́ѧви́хъ сы́на моего̀ а҆нтїо́ха царе́мъ, є҆го́же мно́гаши ѡ҆бходѧ́щь вы҄шнїй сатра҄пїи мнѡ́гимъ ѿ ва́съ препорѹча́хъ и҆ представлѧ́хъ, писа́хъ же къ немѹ̀, ѩ҆̀же нижа́е пи҄сана сѹ́ть:


text:
молю̀ ѹ҆̀бо ва́съ и҆ прошѹ̀, да по́мнѧще благодѣѧ҄нїѧ во ѻ҆́бще и҆ ѡ҆со́бнѡ, кі́йждо содержитѐ сѹ́щее благопрїѧ́тство ко мнѣ̀ и҆ сы́нѹ моемѹ̀:


text:
ѹ҆пова́ю бо, ѩ҆́кѡ ѻ҆́нъ кро́тцѣ и҆ человѣколю́бнѣ, послѣ́дѹющь моемѹ̀ произволе́нїю, соѡбща́тисѧ ва́мъ бѹ́детъ.


text:
Мѹжеѹбі́йца ѹ҆̀бо и҆ хѹ́льникъ ѕлѣ҄йшаѧѣ пострада́въ, ѩ҆́коже и҆ны҄мъ сотворѝ, въ стра́нствѣ̀, на гора́хъ бѣ́дною сме́ртїю и҆зчезѐ.


text:
Пренесе́ же тѣ́ло є҆гѡ̀ фїлі́ппъ све́рстникъ є҆гѡ̀: и҆́же и҆ ѹ҆боѧ́всѧ сы́на а҆нтїо́хова ко птоломе́ю фїломи́торѹ во є҆гѵ́петъ ѿи́де.


text:
и҆ ѡ҆чи́стивше хра́мъ, и҆́нъ ѻ҆лта́рь сотвори́ша, и҆ разже́гше ка́менїе и́ взе́мше ѻ҆́гнь ѿ ни́хъ, принесо́ша же́ртвѹ по двою̀ лѣ́тѹ и ше́сти мц҇ѣхъ, и҆ ѳѷмїа́мъ и҆ свѣ́щники, и҆ хлѣ́бѡвъ предложе́нїе сотвори́ша.


text:
Сїѧ҄ же сотво́рше, молѧ́хѹ гд҇а па́дше ни́цъ, да не ктомѹ̀ въ сицєва́ѧ ѕла҄ѧ впадѹ́тъ, но а҆́ще когда̀ и҆ согрѣ́шатъ, ѿ негѡ̀ съ кро́тостїю да наказѹ́ютсѧ, а҆ не ва́рварѡмъ и҆ хѹ́льнымъ ѩ҆зы́кѡмъ предадѧ́тсѧ.


text:
И҆ въ ѻ҆́ньже де́нь хра́мъ ѿ и҆ноплемє́нникъ ѡ҆скверни́сѧ, слѹчи́сѧ въ то́й же де́нь ѡ҆чище́нїю бы́ти хра́ма, два́десѧть пѧ́тагѡ днѐ мц҇а, и҆́же є҆́сть хасле́ѵъ.


text:
И҆ съ весе́лїемъ пра́здновахѹ дні́й ѻ҆́смь по ѡ҆́бразѹ сѣ́ней, помина́юще, ѩ҆́кѡ пре́жде ма́лагѡ вре́мене пра́здникъ сѣ́нницъ въ гора́хъ и҆ въ пеще́рахъ ѕвюри́нымъ ѡ҆́бразомъ бѧ́хѹ провожда́юще.


text:
Сегѡ̀ ра́ди ѳѵ́рси и҆ вѣ҄тви зелє́ныѧ, є҆ще́ же и҆ фі́нїки и҆мѣ́юще, пѣ҄сни приношахѹ бл҃гопоспѣши́вшемѹ ѡ҆чт҇ити мѣ́сто своѐ.


text:
И҆ ѹ҆зако́ниша ѻ҆́бщимъ повелѣ́нїемъ и҆ ѹ҆ставленїемъ всемѹ̀ ѩ҆зы́кѹ ї҆ѹде́йскѹ по всѧ҄ лѣ҄та пра́здновати дни҄ сїѧ҄.


text:
Нн҃ѣ же ѩ҆̀же ѡ҆ є҆ѵпа́торѣ а҆нтїо́хѣ, сы́нѣ нечести́вагѡ бы́вшемъ, рече́мъ, сокраща́юще ѕлаа҄ѧ, ѩ҆̀же во бра́нехъ сотворє́на сѹ́ть.


text:
Се́й бо воспрїѧ́въ ца́рствїе, поста́ви над̾ дѣла́ми ца́рскими лѷсі́ю нѣ́коего, кїлисѷрі́и же и҆ фїнїкі́и воево́дѹ первонача́лнаго.


text:
Птоломе́й бо нарица́емый ма́крѡнъ пра́вдѹ соблюда́ти произво́ливъ ко ї҆ѹде́ѡмъ бы́вшаѧ ра́ди къ ни҄мъ ѡ҆би́ды, покѹша́шесѧ ѩ҆̀же къ ни҄мъ ми́рнѡ препроводи́ти.


text:
Тѣ́мже ѡ҆клевета́нъ ѿ дрѹгѡ́въ ко є҆ѵпа́торѹ и҆ ча́стѡ нарица́емь а҆́кибы преда́тель, поне́же кѵ́пръ ввѣ́рениый ѿ фїломи́тора ѡ҆ста́ви и҆ ко а҆нтїо́хѹ є҆пїфа́нѹ ѿи́де, нижѐ честны́ѧ вла́сти и҆мѹ́щь, ѿ печа́ли ѡ҆трави́въ себѐ живо́тъ сконча̀.


text:
Горгі́а же бы́въ воево́да над̾ мѣста́ми, собира́ше чѹжди́хъ во́євъ и҆ непреста́ннѡ на ї҆ѹдє́и ра́товаше.


text:
Съ ни́мъ же кѹ́пиѡ и҆ ї҆дѹме́ане ѡ҆бдержа́ще крѣ҄пкїѧ тверды҄ни ѡ҆бѹча́хѹ ї҆ѹде́ѡвъ, и҆ и҆згонѧ́емыхъ и҆з̾ ї҆ер҇ли́ма прїе́млюще, ра́товати начина́хѹ.


text:
Сѹ́щїи же со маккаве́омъ сотво́рше моли́твѹ и҆ моли́вше бг҃а спобо́рника и҆̀мъ бы́ти, на ї҆дѹмє́йскїѧ тверды҄ни ѹ҆стреми́шасѧ.


text:
Къ ни҄мъ же и҆ пристѹпи́вше мѹ́жественнѡ ѡ҆держа́ша мѣста̀, всѣ҄мъ же на стѣнѣ̀ ра́тѹющымъ ѿмсти́ша и҆ срѣта́ющихсѧ закала́хѹ, ѹ҆би́ша же не ме́нше два́десѧти ты́сѧщъ.


text:
И҆збѣ́гшымъ же иѣ҄кїимъ не ме́нши девѧтѝ ты́сѧщъ въ двѣ̀ пѵ҄рги крѣ҄пки ѕѣлѡ̀ и҆ всѧ҄, ѩ҆̀же проти́вѹ ѡ҆блеже́нїѧ, и҆мѹ́щыѧ,


text:
маккаве́й ѡ҆ста́вивъ сі́мѡна и҆ ї҆ѡ́сифа, є҆ще́ же и҆ закхе́а и҆ и҆̀же съ ни́мъ доволиыхъ ко ѡ҆блеже́нїю и҆́хъ, на нѹ́жднаѧ мѣста̀ са́мъ ѿи́де.


text:
Сѹ́щїи же съ сі́мѡномъ сребролюби́вїи ѿ нѣ́кїихъ, и҆́же въ пѵ҄ргахъ, сребро́мъ прельще́ни, и҆ се́дмьдесѧтъ ты́сѧщъ дра́хмъ взе́мше, ѡ҆ста́виша нѣ́кїихъ и҆збѣжа́ти.


text:
Е҆гда́ же возвѣсти́сѧ маккаве́ю ѡ҆ бы́вшемъ, собра́въ нача́лники люді́й, порица́ше, ѩ҆́кѡ за сребро̀ прода́ша бра́тїю, сѹпоста́тѡвъ на ни́хъ ѿпѹсти́вше.


text:
Ѻ҆рѹ́жїемъ же во всѣ́хъ и҆ рѹка́ми благоѹспѣва́ѧ, погѹбѝ въ двѹ̀ тверды́нехъ бо́лѣе два́десѧти ты́сѧщъ.


text:
Тїмоѳе́й же, и҆́же пре́жде ѿ ї҆ѹдє́й бы́сть пораже́нъ, собра́въ во́євъ стра́нныхъ мно́жество, и҆ во а҆сі́и бы́вщихъ ко́нникѡвъ собра́въ не ма́лѡ, приі́де а҆́ки ѻ҆рѹ́жїемъ ї҆ѹде́ю хотѧ́щь взѧ́ти.


text:
Маккаве́й же и҆ сѹ́щїи съ ни́мъ, приближа́ющѹсѧ томѹ̀, ко моли́твѣ бж҃їй ѡ҆братишасѧ, главы҄ земле́ю посы́павше и҆ чрє́сла вре́тищами препоѧ́савше,


text:
пред ѻ҆лта́рнымъ пра́гомъ ни́цъ па́дше, молѧ́хѹ мл҇тива и҆̀мъ бы́ти, враждова́ти же враждѹ́ющымъ на ни́хъ и҆ сѹпоста́тѡмъ проти́витсѧ ѩ҆́кѡ зако́нъ глаго́летъ.


text:
Бы́вше же по моли́твѣ, воспрїе́мше ѻ҆рѹ҄жїѧ дале́че и҆з̾ гра́да и҆зыдо́ша: прибли́жшежесѧ къ сѹпоста́тѡмъ, ѡ҆ себѣ̀ ста́ша.


text:
Со́лнцѹ же возсїѧвающѹ, ѻ҆боѝ сразишасѧ: сі́и ѹ҆́бѡ спорѹ́чника и҆мѹ́ще благополѹ́чїѧ и҆ побѣ́ды съ добродѣ́телїю ко гд҇ѹ прибѣ́жище, ѻ҆ни́ же воево́дѹ бра́ней ѹ҆чини́ща ѩ҆́рость.


text:
Пребыва́ющей же крѣ́пцейй бра́ни, ѩ҆ви́шасѧ сѹпоста́тѡмъ ѿ нб҃сѐ мѹ́жїе пѧ́ть на ко́нехъ зла҄ты ѹ҆зды҄ и҆мѹ́щихъ, благолѣ́пни, и҆ пра́вѧще ї҆ѹде́ѡвъ два̀:


text:
и҆ маккаве́а средѣ̀ себє̀ вземше и҆ защища́юще свои́мъ всеорѹ́жїемъ невреди́ма сохранѧ́хѹ, на сѹпоста́ты же стрѣ́лы и҆ мѡ́лнїи мета́хѹ: тѣ́мже смѣси́вшесѧ невидѣ́нїемъ сѣча́хѹсѧ мѧте́жа и҆спо́лнени.


text:
Са́мъ же тїмоѳе́й побѣбжѐ въ газа́рѹ глаго́лемѹю тверды́ню, ѕѣлѡ̀ крѣ́пкѹю, воево́дствѹющѹ та́мѡ хере́ю.


text:
сѹ́щїи же внѹ́трь на тве́рдость мѣ́ста ѹ҆пова́юще, па́че мѣ́ры хѹ́лѧхѹ и҆ словеса̀ беззакѡ́ннаѧ и҆зноша́хѹ.


text:
ѩ҆́вльшѹжесѧ пѧ́томѹ дню̀ два́десѧть ю҆́ношей, и҆̀же съ маккаве́емъ бѣ́хѹ, разже́гшесѧ ѩ҆́ростїю хѹле́нїѧ ра́ди, прибли́жившесѧ ко стѣнѣ̀, мѹ́жественнѡ и҆ ѕвѣроѡбра́зною ѩ҆̀ростїю прилѹчи́вшихсѧ разсѣца́хѹ.


text:
И҆ні́и же подо́бнѣ возше́дше съ нѹ́ждею къ сѹ́щымъ внѹ́трь, зажига́хѹ пѵ҄рги, и҆ возже́гше ѻ҆гни҄ща, живы́хъ хѹ́льникѡвъ сожго́ша.


text:
И҆ні́и же врата̀ разсѣко́ша, и҆ впѹсти́вше про́чїй по́лкъ, взѧ́ша гра́дъ, и҆ тїмоѳе́а скры́вшагосѧ въ нѣ́коемъ рвѣ̀ закла́ша, и҆ бра́та є҆гѡ̀ хере́а и҆ а҆поллѡфа́на.


text:
Сїѧ҄ же сотво́рше съ пѣ́сньми и҆ и҆сиовѣ́даньми благословлѧ́хѹ гд҇а бл҃годѣ́телѧ вели́каго ї҆и҃лю и҆ побѣ́дѹ и҆̀мъ да́вшаго.


text:
По ма́лѣ же весьма̀ вре́мени лѷсі́а, намѣ́стннкъцаре́въ и҆ сро́дникъ и҆ къ дѣлѡ́мъ приста́вникъ, ѕѣлѡ̀ тѧ́жцѣ сносѧ̀ бы҄вшаѧ,


text:
собра́въ а҆́ки ѻ҆́смьдесѧтъ ты́сѧщъ и҆ конники всѧ҄, прїи́де на ї҆ѹде́євъ, помышлѧ́ѧ ѹ҆́бѡ гра́дъ є҆́ллинѡмъ ѡ҆бита́лище,


text:
хра́мъ же среброда́ненъ сотвори́ти, ѩ҆́коже и҆ про́чїихъ ѩ҆зы҄къ ка҄пища, и҆ по всѧ҄ лѣ҄та продава́ти а҆рхїере́йство,


text:
ника́коже помышлѧю бж҃їю держа́вѹ безѹ́мнѡ ѹ҆пова́ѧ на тмы҄ пѣбшцє́въ и҆ на ты́сѧщы ко́нникѡвъ и҆ на ѻ҆́смьдесѧтъ слонѡ́въ.


text:
Вше́дъ же во ї҆ѹде́ю и҆ прибли́живсѧ ко веѳсѹ́рѣ, къ мѣ́стѹ ѹ҆́бѡ крѣ́пкомѹ сѹ́щѹ, ѿ ї҆ер҇ли́ма же ѿстоѧщемѹ ѩ҆́кѡ сті́дїй пѧ́ть, сїѐ ѹ҆тѣснѧ́ше.


text:
Е҆гда́ же позна̀ маккаве́й и҆ и҆̀же съ ни́мъ ра́тѹюща є҆го̀ тверды҄ни, съ пла́чемъ и҆ слеза́ми молѧ́хѹ гд҇а со всѣ́мъ наро́домъ, бл҃га́го а҆́гг҃ла посла́ти ко сп҃се́нїю ї҆и҃лѧ.


text:
Са́мъ же маккаве́й пе́рвый взѧ́въ ѻ҆рѹ́жїе ѹ҆вѣщава́ше про́чихъ вкпѣ съ ни́мъ бѣ́дство под̾ѧ́ти, є҆́же помога́ти бра́тїи свое́й: вкѹ́пѣ же и҆ со ѹ҆́се́рдмъ ѹ҆стреми́шасѧ.


text:
Та́мѡ же, и҆ бли́з̾ ї҆ер҇ли́ма сѹ́щымъ, ѩ҆ви́сѧ предводѧ́й и҆́хъ ко́нникъ во ѻ҆де́жди бѣ́лѣ всеѻрѹ́жїе злато́е потрѧса́ющь.


text:
Вкѹ́пѣ же всѝ благослови́ша мл҇рдаго бг҃а и҆ ѹ҆крѣпи́шасѧ дѹша́ми, не то́чїю человѣ́кѡвъ, но и҆ ѕвѣре́й лютѣ́йшихъ и҆ стѣ́ны жєлѣ́зны сокрѹша́ти сѹ́ще гото́ви,


text:
львоѡбра́знѡ же ѹ҆стрѣми́вшесѧ на сѹпоста́ты, положи́ша ѿ ни́хъ є҆ди́нона́десѧть ты́сѧщъ пѣшцє́въ, ко́нникѡвъ же ты́сщѹ и҆ ше́сть сѡ́тъ,


text:
всѣ́хе же понѹ́диша бѣжа́ти: мно́зи же ѿ ни́хъ ѩ҆́звени на́зи ѹ҆цѣлѣ́ша, и҆ са́мъ лѷсі́а стѹ́днѡ бѣжа́въ спасе́сѧ.


text:
Не без̾ ѹ҆ма́ же сы́й, размышлѧ́ѧ въ себѣ̀ бы́вшее на себѐ пораже́нїе и́ ѹ҆разѹмѣ́въ непобѣди́мыхъ бы́ти є҆вре́ѡвъ, всемогѹ́щемѹ бг҃ѹ спобо́рствѹющемѹ и҆̀мъ, посла́въ


text:
ѹ҆вѣщава́ше, ѩ҆́кѡ и҆́мать примири́тисѧ во всѣ́хъ пра́ведныхъ и҆ ѩ҆́кѡ совѣ́тѹѧ прекли҆ царѧ̀, да бѹ́детъ и҆̀мъ дрѹ́гъ.


text:
Соизво́ли же маккаве́й ѡ҆ всѣ́хъ, ѡ҆ ни́хже лѷсі́а молѧ́ше, ѡ҆ полезныхъ радѧ́щь: є҆ли҄ка бо маккаве́й дадѐ лѷсі́а на писмѣ̀ ѡ҆ ї҆ѹде́ехъ, соизво́ли ца́рь.


text:
Бѣ́ша бо писа҄нїѧ ї҆ѹдеємъ пѡ́сланаѧ ѿ лѷсі́и, и҆мѹ́щаѧ ѡ҆́бразъ сице́въ, лѷсі́а мно́жествѹ ї҆ѹде́йскѹ ра́доватисѧ:


text:
ї҆ѡа́ннъ и҆ а҆вессалѡ́мъ, и҆̀же по́слани сѹ́ть ѿ ва́съ, даю҄ща напи́санный ѿвѣ́тъ, проша́ста ѡ҆ назна́менанныхъ въ не́мъ:


text:
а҆́ще ѹ҆̀бо въ дѣ́лѣхъ вѣ́рность соблюдетѐ, то̀ и҆ въ про́чее покѹшѹ́сѧ вино́венъ ва́мъ бы́ти благи́хъ:


text:
здра́вствѹйте. Лѣ́та сто̀ четы́редесѧть ѻ҆сма́гѡ, <n>(мц҇а)</n> дїоскорі́нѳїа, днѐ два́десѧть четве́ртагѡ.


text:
ѻ҆тцѹ̀ на́шемѹ въ бо́ги премѣ́ншѹсѧ, мы̀ хотѧ́ще во ца́рствїи сѹ́щихъ безмѧте́жныхъ бы́ти и҆ ѡ҆ свои́хъ прилѣжа́ти,


text:
слы́шахомъ ї҆ѹдє́й не соблаговолѧ́ющихъ ѻ҆тца̀ моегѡ̀ повелѣ́нїю, є҆́же премѣни́тисѧ и҆̀мъ на є҆́ллинскїѧ зако́ны, но и҆зволѧ́ющихъ держа́ти своѧ҄ за́пѡвѣди и тогѡ̀ ра́ди молѧ́щихъ, да да́рѹютсѧ и҆̀мъ закѡ́ннаѧ и҆́хъ:


text:
хотѧ́ще ѹ҆́бѡ и҆ семѹ̀ ѩ҆зы́кѹ без̾ мѧте́жа бы́ти, сѹди́хомъомъ и҆ хра́мъ и҆̀мъ возврати́ти и҆ жи́ти по прароди́тєлскимъ и҆́хъ ѡ҆бы́чаємъ:


text:
бла́гѡ ѹ҆̀бо сотвори́ши, а҆́ще по́слеши къ ни҄мъ и҆ десни́цѹ да́си, ѩ҆́кѡ да познавше на́ше произволе́нїе, благодѹ́шни бѹ́дѹтъ и҆ безпеча́льнѡ пребѹ́дѹтъ ко своемѹ̀ ѡ҆хране́нїю.


text:
Ко ї҆ѹде́ѡмъ же ца́рское посла́нїе сицево̀ бѣ̀: ца́рь а҆нтїо́хъ старѣ́йшинамъ ї҆ѹдє́йскимъ и҆ прочымъ ї҆ѹде́ѡмъ ра́доватисѧ:


text:
є҆́же ѹ҆потреблѧ́ти ї҆ѹде́ѡмъ свои́хъ бра́шенъ и҆ зако́нѡвъ, ѩ҆́коже и҆ пре́жде, и҆ ни є҆ди́нъ и҆̀мъ ни по є҆ди́номѹ ѡ҆́бразѹ стѹжи́ти и҆́мать ѡ҆ содѣ́ѧнныхъ въ невѣ́дѣнїи:


text:
Посла́ша же и҆ ри́млѧне къ ни҄мъ посла́нїе и҆мѣ́ющее сїѧ҄: кві́нтъ ме́ммїй и҆ ті́тъ ма́нлїй, старѣ҄йшины ри́мстїи, лю́демъ ї҆ѹдє́йскимъ ра́доватисѧ:


text:
а҆ ѩ҆̀же сѹдѝ предложи́ти царю̀, скорѣ́е посли́те кого̀ созира́юще ѡ҆ си́хъ, да ѹ҆ста́витъ, ѩ҆́коже подоба́етъ ва́мъ, мы бо и҆́демъ ко а҆нтїохі́и:


text:
Содѣ҄ѧннымъ же бы́вшымъ завѣ́тѡмъ си҄мъ, лѷсі́а ѹ҆́бѡ ѿи́де ко царю̀, ї҆ѹде́є же въ земледѣ́лїи ѹ҆пражнѧ́хѹсѧ.


text:
Ѿ сѹ́щихъ же по мѣстѡ́мъ воево́дъ, тїмоѳе́й и҆ а҆поллѡ́нїй сы́нъ гене́овъ, є҆ще́ же ї҆ерѡиѵ́мъ и҆ димофѡ́нъ, къ си҄мъ же и҆ нїкано́ръ кѷпрїа́рхъ, не ѡ҆ставлѧ́хѹ и҆̀хъ благостоѧ́ти и҆ въ поко́и бы́ти.


text:
Ї҆ѻппі́ане же толи́ко сотвори́ша нече́стїе, ѹ҆моли́вше ї҆ѹдє́й съ ни́ми живѹ́щихъ вни́ти во предста́влєныѧ ѿ ни́хъ ладїи҄ съ жена́ми и҆ ча́ды, а҆́кибы ни є҆ди́нѣй враждѣ̀ междѹ̀ и҆́ми настоѧ́щей:


text:
на ѻ҆́бщее же ѹ҆ставле́нїе гра́дское и҆ си҄мъ соизво́лившымъ, ѩ҆́кѡ ми́ръ и҆мѣ́ти хотѧ́щымъ и҆ ничто́же подозрѣ́нїѧ и҆мѹ́щымъ, ѿве́зше и҆̀хъ погрѹзи́ша, сѹ́щхъ не мнѣ́е двѹ̀ сѡ́тъ.


text:
Позна́въ же ї҆ѹ́да бы́вшѹю на сро́дники своѧ҄ же́стокость, возвѣсти́въ мѹжє́мъ и҆̀же съ ни́мъ и҆ призва́въ првднаго сѹдїю̀ бг҃а,


text:
прїи́де на скверноѹбі́йцъ бра́тїй є҆гѡ̀, и҆ приста҄нища но́щїю сожжѐ, и҆ ладїи҄ попалѝ, избѣ́гшихъ же ѿ ѻ҆гнѧ̀ закла̀.


text:
Странѣ́ же заключе́нѣ бы́вшей ѿи́де, ѩ҆́кѡ па́ки прїитѝ и҆мѹ́щь и҆ всѐ ї҆ѻппі́анъ и҆скорени́ти гражда́нство.


text:
Ѹ҆разѹмѣ́въ же, ѩ҆́кѡ и҆ во а҆мні́и живѹ́щїй хотѧ́тъ ѡ҆бита́ющымъ ї҆ѹде́ѡмъ тѣ́мже ѡ҆́бразомъ сотвори́ти,


text:
и҆ на ї҆амні́тѧнъ но́щїю напа́дъ, зажжѐ приста́нище съ кораблѧ́ми ѩ҆́кѡ ѩ҆ви́тисѧ зарѧ́мъ ѻ҆гнѧ̀ во ї҆ер҇ли́мѣ, ста́дїѧмъ сѹ́щымъ двѹ́мъ ста́мъ четы́редесѧти.


text:
Ѿтѹ́дѹ же ѿше́дшымъ де́вѧть ста́дїй, творѧ́щымъ пѹ́ть на тїмоѳе́а, срази́шасѧ съ ни́мъ а҆ра́влѧнъ мно́жае пѧтѝ ты́сѧщъ мѹже́й и҆ кѡ́нникъ пѧ́ть сѡ́тъ.


text:
Бы́вшей же крѣ́пцѣй бра́ни, и҆ сѹ́щымъ при ї҆ѹ́дѣ по́мощїю бж҃їею преѹспѣва́ющымъ, напо́льнїи а҆ра́влѧне ѡ҆долѣ́ни, проша́хѹ ѿ ї҆ѹ́ды десни́цы себѣ̀, ѡ҆бѣща́юще и҆ па́жить да́ти и҆ во про́чїихъ по́льзовати и҆̀хъ.


text:
Ї҆ѹ́да же ѹ҆разѹмѣ́въ, ѩ҆́кѡ и҆́стиннѡ во мно́гихъ ѻ҆нѝ потре́бни, ѡ҆бѣща̀ ми́ръ содержа́ти съ ни́ми: взѧ́вше же десни́цѹ, ѿидо́ша въ кѹ́щы своѧ҄.


text:
Нападе́ же и҆ на нѣ́кїй гра́дъ моста́ми тве́рдъ и҆ стѣна́ми ѡ́гражде́нъ, и҆́же ѿ всѧ́кихъ смѣ́шеныхъ ѩ҆зы́кѡвъ ѡ҆бита́емый, є҆мѹ́же и҆́мѧ ка́спїнъ.


text:
Сѹ́щїи же внѹтрѝ надѣ́ющесѧ на крѣ́пость стѣ́нъ и҆ на ѹ҆готовле́нїе бра́шенъ, неради́вѡ пребыва́хѹ, проклина́юще сѹ́щихъ при ї҆ѹ́дѣ, и҆ ктомѹ̀ хѹлѧ́ще, и҆ глаго́люще, ѩ҆̀же не подоба́етъ.


text:
Сѹ́щїи же со ї҆ѹ́дою призва́вше вели́каго ѡ҆блада́телѧ мі́ра, и҆́же без̾ ѻ҆внѡ́въ и҆ меха́нїческихъ ѻ҆рѹ́дїй во времена̀ ї҆исѹ́са разрѹшѝ ї҆ерїхѡ́нъ, нападо́ша ѕвѣроѡбра́знѡ на стѣ́нѹ.


text:
И҆ взе́мше гра́дъ бж҃їею во́лею, безчи́слєнна закла҄нїѧ сотвори́ша, ѩ҆́кѡ прилежа́щемѹ є҆́зерѹ, въ широтѹ̀ и҆мѹ́щемѹ ста҄дїи двѣ̀, текѹ́щею <n>(ѹ҆бїенныхъ)</n> кро́вїю и҆сполненѹ ѩ҆ви́тисѧ.


text:
Ѿтѹ́дѹ же ѿше́дше ста́дїй се́дмь сѡ́тъ пѧтьдесѧ́тъ, прїидо́ша въ хара́къ, ко глаго́лємымъ тѹві́инѡмъ ї҆ѹде́ѡмъ.


text:
И҆ тїмоѳе́а ѹ҆́бѡ на мѣ́стѣхъ не достиго́ша, ни є҆ди́но дѣ́ло соверши́вша ѿ мѣ́стъ ѿше́дша, ѡ҆ста́вльша же стра́жѹ въ нѣ́коемъ мѣ́стѣ ѕѣлѡ̀ тве́рдѹ:


text:
досїѳе́й же и҆ сѡсїпа́тръ сѹ́щїи ѿ воево́дъ, и҆̀же со маккаве́омъ, и҆зше́дше погѹби́ша ѿ тїмоѳе́а ѡ҆ста́вшихъ въ тверды́ни бо́лѣе десѧтѝ ты́сѧщъ мѹже́й.


text:
Маккаве́й же ѹ҆стро́ивъ вѡ́ѧ своѧ҄ по полкѡ́мъ, поста́ви и҆́хъ над̾ полка́ми, и҆ на тїмоѳе́а по́йде и҆мѹ́щаго съ собо́ю сто два́десѧть ты́сѧщъ пѣшє́цъ, кѡ́нникъ же двѣ̀ ты́сѧщы и҆ пѧ́ть сѡ́тъ.


text:
Позна́въ же тїмоѳе́й прише́ствїе ї҆ѹ́дино, посла̀ жєны̀ и҆ дѣ́ти и҆ прѡ́чаѧ ѹ҆готѡ́ванїѧ въ тверды́ню нарица́емѹю карні́ю: бѣ̀ бо непребори́ма и҆ ко всхо́дѹ неѹдобна ра́ди тѣсноты̀ всѣ́хъ мѣ́стъ.


text:
Е҆гда́ же по́лкъ ї҆ѹ́динъ пе́рвый ѩ҆ви́сѧ, и҆ бы́сть ѹ҆́жасъ на сѹпоста́ты и҆ стра́хъ ѿ ѩ҆вле́нїѧ всеви́дѧщагѡ бы́вшагѡ на ни́хъ, въ бѣ́гство ѹ҆стреми́шасѧ є҆ди́нъ ѿ дрѹга́гѡ бѣжа́щь, ѩ҆́кѡ мно́жицею ѿ свои́хъ повреди́шасѧ и҆ ѻ҆рѹ́жїи свои́ми пробода́хѹсѧ.


text:
Творѧ́ше же ї҆ѹ́да гоне́нїе прилѣ́жнѡ, ѹ҆бива́ѧ и҆ноплеме́нникѡвъ, и҆ и҆збѝ ѿ ни́хъ три́десѧть ты́сѧщъ мѹже́й.


text:
Са́мъ же тїмоѳе́й впа́дъ междѹ̀ сѹ́щихъ со досїѳе́емъ и҆ сѡсїпа́тромъ, со мно́гимъ ѹ҆хищре́нїемъ молѧ́ше, да жи́въ ѿпѹ́сти́тсѧ: занѐ мно́гихъ ѹ҆́бѡ <n>(ѿ ї҆ѹдє́й)</n> роди́телей и҆ нѣ́кїихъ бра́тїю и҆мѣ́ѧше <n>(ѹ҆ себє̀)</n>, и҆ си҄мъ ѕло̀ слѹчи́тсѧ, а҆́ще ѹ҆́мретъ.


text:
Е҆гда́ же мно́гими словесы̀ вѣроѧ́тенъ сотворѝ ѡ҆бѣ́тъ, є҆́же возврати́ти ѻ҆́ныхъ невре́дныхъ, пѹсти́ша є҆го̀ ра́ди спасе́нїѧ бра́тїи.


text:
По побѣ́дѣ же си́хъ и҆ погѹбле́нїи ѡ҆братѝ ї҆ѹ́да во́инство и҆ на є҆фрѡ́нъ, гра́дъ тве́рдый, въ не́мже живѧ́ше лѷсі́а и҆ мно́жество ра́зныхъ ѩ҆зы҄къ: ю҆́нѡши же си́льнїи стоѧ́ще пред̾ стѣна́ми крѣ́пкѡ противѹра́товахѹ, въ не́мже бѣ́хѹ ѻ҆рѹ҄дїѧ и҆ стрѣ́лъ мно́гое ѹ҆готовле́нїе.


text:
Призва́вше же всеси́льнаго съ держа́вою сокрѹша́ющаго ра́тныхъ си҄лы, взѧ́ша гра́дъ под̾ рѹ́кѹ и҆ ѹ҆би́ша сѹ́щихъ внѹ́трь два́десѧть пѧ́ть ты́сѧщъ:


text:
Ѡ҆свидѣ́телствовавшымъ же живѹ́щымъ та́мѡ ї҆ѹде́ѡмъ ѡ҆ скѵ́ѳскихъ гра́жданѣхъ, ѩ҆́кѡ и҆мѣ́ютъ къ ни҄мъ благопрїѧ́тство и҆ во времена̀ ѕлополѹ́чнаѧ кро́тцы пребыва́хѹ,


text:
благодари́вше и҆̀мъ и҆ ѹ҆моли́вше, дабы̀ и҆ въ про́чее къ ро́дѹ и҆́хъ благопрїѧ́тни бы́ли, прїидо́ша во ї҆ер҇ли́мъ, дню̀ вели́кагѡ пра́здника седми́цъ настоѧ́щѹ.


text:
Досїѳе́й же нѣ́кто ѿ вакино́ра, ко́нный мѹ́жъ и҆ крѣ́покъ, ѩ҆́тъ горгі́ю, и҆ взе́мъ є҆го̀ за хламѵ́дѹ, ведѧ́ше є҆го̀ крѣ́пкѡ, и҆ хотѧ́щь проклѧ҄таго взѧ́ти жи́ва, нѣ́кто ѿ ѳракі́йскихъ кѡ́нникъ нападѐ на́нь и҆ ра́мо ѿсѣчѐ, горгі́а же и҆збѣжѐ во марїсѹ̀.


text:
Во́инѡмъ же горгі́євымъ на мно́зѣ борю́щымсѧ и҆ ѹ҆трѹждє́ннымъ бы́вшымъ, призва́въ ї҆ѹ́да гд҇а спомо́щника, да бѹ́детъ и҆ воево́да бра́ни,


text:
нача́тъ гла́сомъ ѻ҆те́ческимъ съ пѣ́сньми во́пль, возопи́въ и҆ неча́ѧннѣ на вѡ́ѧ горгі́євы напа́дъ, въ бѣ́гство и҆́хъ ѡ҆братѝ.


text:
Ї҆ѹ́да же собра́въ вѡ́ѧ прїи́де во гра́дъ ѻ҆долла́мъ: и҆ є҆гда̀ седмы́й де́нь прмїи́де, по ѡ҆бы́чаю ѡ҆чи́стившесѧ въ то́мъ мѣ́стѣ сѹббѡ́тѹ пра́здноваша.


text:
На ѹ҆́трїе же прїи́де со свои́ми ї҆ѹ́да, да, ѩ҆́коже подоба́ше, тѣлеса̀ па́дшихъ во́зметъ и҆ со сро́дниками положи́тъ во гробѣ́хъ ѻ҆те́ческихъ.


text:
Ѡ҆брѣто́ша же ѹ҆ коегѡ́ждо ѿ ѹ҆ме́ршихъ под̾ ри́зами ѹ҆бїе́нныхъ ѿ дарѡ́въ їдѡлскихъ, ѩ҆̀же во ї҆амні́и, ѡ҆ ни́хже зако́нъ запреща́ше ї҆ѹде́ѡмъ, всѣ҄мъ же ѩ҆́ве бы́сть, ѩ҆́кѡ сеѧ̀ ра́ди вины̀ ті́и падо́ша.


text:
къ моле́нїю ѡ҆брати́шасѧ моли́вше, да сотворе́ный грѣ́хъ весьма̀ и҆згла́дитсѧ: до́бльственный же ї҆ѹ́да молѧ́ше люді́й, да сохранѧ́тъ себѐ ѿ грѣха̀, ѻ҆чи́ма ви́дѧще бы҄вшаѧ па́дшихъ за грѣ́хъ.


text:
И҆ сотвори́въ ѿ мѹже́й собра́нїе ѹ҆́тварей, ѩ҆́кѡ двѣ̀ ты́сѧщы дра́хмъ сребра̀, посла̀ во ї҆ер҇ли́мъ принестѝ за грѣ́хъ <n>(ме́ртвыхъ)</n> же́ртвѹ, предо́брѣ и҆ благоче́стнѡ творѧ̀, ѡ҆ воскресе́нїи помышлѧ́ѧ.


text:
преподо́бное и҆ благочести́вое помышле́нїе: ѿонѹ́дѹ же за ѹ҆ме́ршихъ моле́нїе сотворѝ, ѩ҆́кѡ да ѿ грѣха̀ ѡ҆чи́стѧтсѧ.


text:
Лѣ́та сто̀ четы́редесѧть девѧ́тагѡ, позна̀ ї҆ѹ́да,ѩ҆́кѡ а҆нтїо́хъ є҆ѵпа́торъ грѧде́тъ со мно́жествомъ на ї҆ѹде́ю,


text:
и҆ съ ни́мъ лѷсі́а намѣ́стникъ є҆мѹ̀ и҆ над̾ дѣла́ми старѣ́йшїй, кі́йждо и҆мѹ҄ща <n>(съ собо́ю)</n> си́лѹ є҆́ллинскѹ пѣ́шцєвъ сто̀ де́сѧть ты́сѧщъ и҆ кѡ́нникъ пѧ́ть ты́сѧщъ и҆ три́ста, и҆ слонѡ́въ два́десѧть два̀ и҆ колесни́цъ съ коса́ми три́ста.


text:
Примѣси́сѧ же къ ни҄мъ и҆ менела́й, и҆ съ вели́кою ле́стмю молѧ́ше а҆нтїо́ха, не ра́ди ѻ҆те́чествѹ спасе́нїѧ но надѣ́ѧсѧ въ нача́лство поста́вленъ бы́ти.


text:
Цр҃ь же царе́й воздви́же ѩ҆̀рость а҆нтїо́ховѹ на нечести́ваго, и҆ лѷсі́и показа́вшѹ сего̀ бы́ти вино́вна всѣ́хъ ѕлы́хъ, повелѣ̀, ѩ҆́коже ѡ҆бы́чай є҆́сть, на мѣ́стѣ ѹ҆би́ти, приве́дшымъ є҆го̀ въ вирсаві́ю.


text:
Бѣ́ же на то́мъ мѣ́стѣ сто́лпъ пѧти́десѧти лакѡ́тъ по́лнъ пе́пела, се́й же и҆мѣ́ѧше ѻ҆рѹ́дїе ѡ҆́крестъ враща́ющеесѧ ѹ҆стреми́телное въ пе́пелъ.


text:
Та́мѡ свѧщеннота́тствѹ пови́нна сѹ́ща, и҆лѝ и҆ и҆ны́хъ нѣ́кїихъ ѕло́бъ превосхо́дство сотво́ршаго, всѝ врѣѧ́ютъ въ поги́бель.


text:
ѕѣлѡ̀ пра́веднѣ: поне́же бо мнѡ́га согрѣшє́нїѧ на ѻ҆лта́рь бж҃їй совершѝ, є҆гѡ́же ѻ҆́гнь и҆ пе́пелъ бѣ̀ свѧ́тъ, <n>(и҆ ѻ҆́нъ)</n> въ пе́пелѣ сме́рть воспрїѧ̀.


text:
Но ца́рь ѹ҆мо́мъ неѡбѹзда́нъ грѧдѧ́ше, гѡ́ршаѧ при ѻ҆тцѣ̀ є҆гѡ̀ бы́вшихъ показа́ти хотѧ́щь ї҆ѹде́ѡмъ.


text:
Ѹ҆вѣ́давъ же ї҆ѹ́да ѡ҆ си́хъ, повелѣ̀ лю́демъ де́нь и҆ но́щь моли́ти гд҇а, не́гли, ѩ҆́коже и҆ногда̀, и҆ нн҃ѣ помо́жетъ


text:
и҆мѹ́щымъ зако́на и҆ ѻ҆те́чества и́ ст҃а́гѡ хра́ма лиши́тисѧ, и҆ ма́лѡ пре́жде почи́вшихъ люді́й не ѡ҆ста́витъ ѕлохѹ́льнымъ ѩ҆зы́кѡмъ подрѹ́чныхъ бы́ти.


text:
Всѣ҄мъ же то́жде вкѹ́пѣ сотво́ршымъ и҆ проси́вшымъ ѿ гд҇а млр҇дїѧ съ пла́чемъ и҆ поста́ми и҆ просте́ртїемъ <n>(на зе́млю)</n> по трѝ дни҄ непреста́ннѡ, ѹ҆крѣпи́въ и҆̀хъ ї҆ѹ́да повелѣ̀ и҆тѝ.


text:
Ѡ҆со́бь же бы́въ ї҆ѹ́да со старѣ҄йшины, совѣ́това, пре́жде не́жели вни́дѹтъ вѡ́и ца́рстїи во ї҆ѹде́ю и҆ ѡ҆держа́тъ гра́дъ, и҆зше́дше срази́тисѧ <n>(за ве́щы ст҃ы҄ѧ)</n> гд҇нею по́мощїю.


text:
Вда́въ же попече́нїе созда́телю мі́ра и҆ ѹ҆моли́въ свои́хъ мѹ́жественнѣ подвиза́тисѧ да́же до сме́рти за зако́ны, за свѧти́лище, за гра́дъ, за ѻ҆те́чество, за гражда́нство, ѡ҆́крестъ мѡді́на во́инство поста́ви.


text:
Да́въ же сѹ́щымъ съ ни́мъ зна́менїе бж҃їѧ побѣ́ды, съ ю҆́ношами крѣпча́йшими и҆збра́нными напа́дъ но́щїю на ца́рскїй дворъ, во станѹ̀ ѹ҆бѝ четы́ре ты́сѧщы мѹже́й и҆ болша́го слона̀ съ сѹ́щими на не́мъ поразѝ:


text:
Возвѣсти́ же та҄йнаѧ сѹпоста́тѡмъ ро́докъ ѿ ї҆ѹде́йскихъ во́инѡвъ: взы́сканъ же бы́сть и҆ ѩ҆́тъ и҆ заключе́нъ.


text:
соста́ви бра́нь со ї҆ѹ́дою и҆ премо́женъ бы́сть: є҆гда́ же позна̀ ѿме́щѹщасѧ фїлі́ппа во а҆нтїохі́и поста́вленнаго над̾ дѣ҄лами, смѧтесѧ и҆ молѝ ї҆ѹде́ѡвъ, повинѹ́сѧ и҆ клѧ́сѧ ѡ҆ всѣ́хъ пра́ведныхъ, примири́сѧ и҆ же́ртвѹ принесѐ, почтѐ хра́мъ и҆ ѹ҆ще́дри мѣ́сто.


text:
прїи́де во птолемаі́дѹ: скорбѧ́хѹ птолемаі́дѧне ѡ҆ завѣ́тѣхъ, негодова́хѹ бо ѡ҆ примире́нїихъ, ѩ҆̀же хотѣ́ша ѿри́нѹти.


text:
Взы́де на сѹди́ще лѷсі́а, ѿвѣща̀ по возмо́жности, ѹ҆вѣща̀, <n>(лю́ди)</n> ѹ҆ти́ши, благопрїѧ҄тны сотворѝ, возврати́сѧ во а҆нтїохі́ю. Си́це бы́сть ца́рско и҆схожде́нїе и҆ возвраще́нїе.


text:
По трїе́хъ же лѣ́тѣхъ ѹ҆вѣ́бда ї҆ѹ́да, ѩ҆́кѡ дими́трїй селе́ѵковъ сы́нъ вплывѐ сквозѣ̀ приста́нище, є҆́же при трі́поли, со мно́жествомъ крѣ́пкимъ и҆ кораблѧ́ми,


text:
А҆лкі́мъ же нѣ́кто бы́вый пре́жде а҆рхїере́й, во́лею же ѡ҆скверни́выйсѧ во времена̀ смѣше́нїѧ, помы́сливъ, ѩ҆́кѡ ни кі́имъ ѡ҆́бразомънѣ́бсть є҆мѹ̀ спасе́нїѧ, нижѐ прихожде́нїѧ ко ст҃о́мѹ ѻ҆лтарю̀,


text:
прїи́де ко царю̀ дими́трїю сто̀ пѧтьдесѧ́тъ пе́рвагѡ лѣ́та, приносѧ̀ є҆мѹ̀ вѣне́цъ зла́тъ и҆ фі́нїкъ, къ си҄мъ же и҆ цвѣты̀, и҆̀же мнѧ́хѹсѧ церко́внїи бы́ти: и въ де́нь ѻ҆́ный молча́ше.


text:
Полѹчи́въ же вре́мѧ безѹ́мїю своемѹ̀ содѣ́йствѹющее, при́званъ бы́сть дими́трїемъ на собо́ръ и҆ вопроше́нъ, въ ко́емъ состоѧ́нїи и҆ совѣ́тѣ стоѧ́тъ ї҆ѹде́є;


text:
Къ си҄мъ речѐ: глаго́лемїи ѿ ї҆ѹдє́й а҆сїде́є, и҆́хже во́ждь ї҆ѹ́да маккаве́й, бра҄ни стро́ѧтъ и҆ ра҄спри воздвиза́ютъ, не допѹска́юще ца́рствѹ благостоѧ́нїѧ полѹчи́ти:


text:
пе́рвое ѹ҆́бѡ ѡ҆ надлежа́щихъ царю̀ вѣ́рность содержа́щь, второ́е же и҆ ѡ҆ свои́хъ гра́жданѣ́хъ промышлѧ́ѧ: предрѣче́ниыхъ бо безслове́сїемъ весьма̀ ро́дъ на́шъ не ма́лѡ стра́ждетъ:


text:
ка҄ѧждо же си́хъ позна́въ, ты̀, царю̀, ѡ҆ странѣ̀ и҆ ѡ҆ ѡ҆бстоѧ́нїи ро́да на́шегѡ проѹразѹмѣ́й по человѣколю́бїю, є҆́же и҆́маши ко всѣ҄мъ благопрекло́нное:


text:
Сицєвымъ же рѣчє́ннымъ бы́вшымъ ѿ негѡ̀, а҆́бїе про́чїи дрѹ́зи, враждѹ̀ и҆мѹ́щїи на ї҆ѹ́дѹ, разжего́ша дими́трїа.


text:
да́въ за́повѣдь, самаго̀ ѹ҆́бѡ ї҆ѹ́дѹ ѹ҆би́ти, сѹ́щихъ же съ ни́мъ расточи́ти, поста́вити же а҆лкі́ма а҆рхїере́емъ превели́кагѡ хра́ма.


text:
Тогда̀ ѩ҆зы́цы ѹ҆бѣ́гшїи и҆з̾ ї҆ѹде́и ѿ ї҆ѹ́ды, стада́ми прихожда́хѹ къ нїкано́рѹ, ї҆ѹдє́йскаѧ ѕлополѹ҄чїѧ и҆ бѣ҄дства себѣ̀ благополѹ҄чїѧ мнѧ́ще бы́ти.


text:
Слы́шавще же <n>(ї҆ѹде́є)</n> нїкано́рово прише́ствїе и҆ нападе́нїе ѩ҆зы́кѡвъ, посы́павшесѧ земле́ю, молѧ́хѹ поста́вившаго да́же до вѣ́ка лю́ди своѧ҄ и҆ пр҇нѡ съ ѩ҆вленїемъ защища́ющаго свою̀ ча́сть.


text:
Сі́мѡнъ же бра́тъ ї҆ѹ́динъ срази́всѧ съ нїкано́ромъ, ма́лѡ же ѹ҆страши́всѧ внеза́пнагѡ ра́ди нахожде́нїѧ сѹпоста́тѡвъ.


text:
Ѻ҆ба́че же слы́шавъ нїкано́ръ мѹ́жесто при ї҆ѹ́дѣ сѹ́щихъ и҆ благодѹ́шїе, и҆́мже подвиза́ютсѧ за ѻ҆те́чество, ѹ҆боѧ́сѧ сѹ́дъ кро́вїю сотвори́ти:


text:
Мно́гѹ же ѡ҆ се́мъ бы́вшѹ совѣ́тѹ и҆ воево́дѣ лю́демъ возвѣсти́вшѹ и҆ бы́вшѹ є҆диногла́сномѹ всѣ́хъ и҆зволе́нїю, соизво́лиша на ми҄рнаѧ


text:
и҆ нареко́ша де́нь, въ ѻ҆́ньже ѡ҆со́бнѡ сни́дѹтсѧ кѹ́пнѡ. И҆ прїи́де. И҆ поста́виша разли҄чнаѧ сѣда҄лища.


text:
Повелѣ́ же ї҆ѹ́да воѡрѹжє́ннымъ бы́ти готѡ́вымъ въ мѣ́стѣхъ прили́чныхъ, да не когда̀ ѿ сѹпоста҄тъ внеза́пѹ ѕлодѣѧ́нїе бѹ́детъ, и҆ подоба́ющѹю бесѣ́дѹ ѻ҆́бще сотвори́ша.


text:
Пребыва́ше же нїкано́ръ во ї҆ер҇ли́мѣ и҆ ни ко́егѡже ѕла̀ сотворѝ, стада́ же наро́дѡвъ со́бранныхъ ѿпѹстѝ.


text:
А҆лкі́мъ же ви́дѧ междѹ̀ и҆́ми благопрїѧ́тство и҆ бы҄вшаѧ совѣща҄нїѧ позна́въ, и҆́де къ дими́трїю и҆ глаго́лаше, ѩ҆́кѡ нїкано́ръ ѡ҆ ве́щехъ чѹ҄ждаѧ мѹ́дрствѹетъ: ї҆ѹ́дѹ бо, навѣ́тника ца́рствѹ, прее́мника воспрїѧ̀ себѣ̀.


text:
Ца́рь же воз̾ѧри́всѧ и҆ прелѹка́выми ѡ҆клевєта́нїи є҆гѡ̀ разсверѣ́пѣвъ, писа̀ нїкано́рѹ глаго́лѧ: ѡ҆ совѣща́нїихъ си́хъ тѧ́жко <n>(мѝ є҆́сть)</n> носи́ти: повелѣва́ю тѝ маккаве́а свѧ́зана посла́ти ско́рѡ во а҆нтїохі́ю.


text:
Ѹ҆вѣ́давъ же ѡ҆ си́хъ нїкано́ръ, смѧте́сѧ и҆ тѧ́жкѡ терпѧ́ше завѣща҄ннаѧ ѿри́нѹти, ни чи́мже є҆го̀ мѹ́жѹ ѡ҆би́дѣвшѹ.


text:
Но поне́же царю̀ сопроти́витисѧ не бѣ̀ возмо́жно, благовре́менства наблюда́ше хи́тростїю военною сїѐ соверши́ти.


text:
Маккаве́й же ви́дѧ над̾ собо́ю гро́знѣе дѣ́юща нїкано́ра и҆ ѡ҆быкнове́нное срѣ́тенїе свирѣ́пѣе и҆мѹ́ща, ѹ҆разѹмѣ́въ не ѿ бла́га бы́ти сѹровствѹ̀ семѹ̀, собра́въ не ма́лѡ сѹ́щихъ ѡ҆́крестъ себє̀, скры́сѧ ѿ нїкано́ра.


text:
Позна́въ же дрѹгі́й, ѩ҆́кѡ до́бльственнѡ ѿ мѹ́жа хи́тростїю предваре́нъ, прише́дъ къ вели́комѹ и свѧто́мѹ хра́мѹ, свѧще́нникѡмъ подоба́ющыѧ жє́ртвы приносѧ́щымъ повелѣ̀ преда́ти мѹ́жа.


text:
Си҄мъ же съ клѧ́твою ре́кшымъ, ѩ҆́кѡ не вѣ́дѧтъ, гдѣ̀ є҆́сть и҆ско́мый, просте́ръ десни́цѹ на це́рковь, си́ми клѧ́тсѧ:


text:
а҆́ще не предадите́ ми свѧ́зана ї҆ѹ́дѹ, то̀ бж҃їй хра́мъ ра́венъ со земле́ю сотворю̀, и҆ ѻ҆лта́рь раскопа́ю, и҆ ка́пище дїонѵ́сѹ сла́вное возста́влю здѣ̀.


text:
И҆ сїѧ҄ ре́къ ѿи́де. Жерцы̀ же воздѣ́юще рѹ́цѣ на не́бо, прнзыва́хѹ сѹ́щаго всегда̀ спобо́рника ѩ҆зы́кѹ своемѹ̀, сїѧ҄ рекѹ́ще:


text:
ты̀, гд҇и всѣ́хъ, не тре́бѹѧй ничто́же, благоволи́лъ є҆сѝ хра́мѹ ѡ҆бита́нїѧ твоегѡ̀ бы́ти въ на́съ:


text:
и҆ нн҃ѣ, ѽ, ст҃е, всѧ́кагѡ ѡ҆сщ҃е́нїѧ гд҇и, сохранѝ во вѣ́къ нескве́рненъ се́й хра́мъ неда́внѡ ѡ҆чище́нный, загради́ же всѧ҄ка ѹ҆ста̀ непра́вєдна.


text:
Разі́й же нѣ́кто ѿ старѣ́йшинъ ї҆ер҇ли́мскихъ ѡ҆клевета́нъ бы́сть нїкано́рѹ, мѹ́жъ люби́тель гра́жданъ и҆ ѕѣлѡ̀ до́брѣ словѹ́щь и҆ по благопрмѧ́тствѹ ѻ҆те́цъ ї҆ѹде́ѡмъ и҆менѹ́емый:


text:
бѧ́ше бо внесы́й въ пре́жнихъ временѣ́хъ несмѣше́нїѧ сѹ́дъ во ї҆ѹде́йствѣ, и҆ тѣ́ло и҆ дѹ́шѹ за ї҆ѹде́йство предаѧ́ше со всѧ́кимъ ѹ҆се́рдїемъ.


text:
Хотѧ́щь же нїкано́ръ ѩ҆́внѹ сотвори́ти не́нависть, ю҆́же и҆мѣ̀ на ї҆ѹдє́и, посла̀ во́инѡвъ бо́лѣе пѧтѝ сѡ́тъ ѩ҆́ти є҆го̀.


text:
Мно́жествѹ же наро́да хотѧ́щѹ сто́лпъ ѡ҆бдержа́ти и҆ дворѡ́выѧ двє́ри разрѹша́ющѹ, и҆ повелѣ́вшѹ ѻ҆́гнь принестѝ и҆ двє́ри зажещѝ, ѡ҆б̾ѧ́тъ ѿвсю́дѹ бы́въ, мече́мъ порази́сѧ,


text:
лѹ́чше добльственнѡ хотѧ́щь ѹ҆мре́ти, не́жели беззако́нникѡмъ подрѹ́чникъ бы́ти и҆ своѐ благоро́дство недосто́йнѣ ѡ҆безче́стити.


text:
Ско́рости же ра́ди по́двига несме́ртна ѩ҆́зва бы́сть, и҆ наро́дѡмъ внѹ́трь две́рїй врѣ́ѧвшымсѧ, восте́къ де́рзостнѡ на стѣ́нѹ, све́рже са́мъ себѐ мѹ́жественнѡ на наро́ды.


text:
є҆ще́ же ды́шѹщь и҆ разжже́нъ дѹше́ю, воста́въ, кро́ви є҆гѡ̀ пото́комъ текѹ́щей и҆ тѧжча́йшымъ ра́намъ сѹ́щымъ, бѣжа́щь сквозѣ̀ наро́ды про́йде,


text:
и҆ ста́въ на нѣ́коемъ ка́мени стремни́ннѣмъ, весьма̀ ѹ҆жѐ без̾ кро́ви бы́въ, и҆сто́ргнѹвъ внѹ́трєннѧѧ <n>(своѧ҄)</n> и҆ взе́мъ ѻ҆бѣ́ма рѹка́ма ве́рже на наро́ды: и҆ призва́въ владѣ́ющаго живото́мъ и҆ дѹ́хомъ, да сїѧ҄ є҆мѹ̀ па́ки возда́стъ, и҆ си́мъ ѡ҆́бразомъ живо́тъ сконча̀.


text:
Нїкано́ръ же ѹ҆вѣ́давъ, ѩ҆́кѡ ї҆ѹ́да въ мѣ́стѣхъсамарі́йскихъ, ѹ҆мы́сли со всѣ́мъ ѹ҆стремле́нїемъ въ де́нь сѹббѡ́тный на ни́хъ напа́сти.


text:
По нѹ́жди же послѣ́дѹющїи є҆мѹ̀ ї҆ѹде́є глаго́лахѹ: ника́коже си́це ѕвѣ́рски и҆ ва́рварски да погѹблѧ́еши, но сла́вѹ возда́ждь предпочте́нномѹ ѿ всеви́дѧщагѡ со ст҃ы́нею дне́ви.


text:
Нечести́выи́ же вопросѝ: є҆да̀ є҆́сть си́льный на нб҃сѝ, и҆́же повелѣ̀ пра́здновати де́нь сѹббѡ́тный;


text:
Ѻ҆́нѣмъ же ѿвѣща́вшымъ: є҆́сть гд҇ь живы́й се́й на нб҃сѝ си́ленъ, и҆́же повелѣ̀ пра́здновати се́дмый де́нь.


text:
Ѻ҆́нъ же речѐ: и҆ а҆́зъ си́ленъ є҆́смь на землѝ, повелѣва́ѧй взима́ти ѻ҆рѹ҄жїѧ и҆ ца҄рскїѧ потрє́бы и҆сполнѧ́ти. Ѻ҆ба́че не ѡ҆держа̀ и҆ соверши́ти ѡ҆каѧ́ннагѡ своегѡ̀ совѣ́та.


text:
и҆ ѹ҆тѣша́ше свои́хъ, да не ѹ҆боѧ́тсѧ прише́ствїѧ ѩ҆зы́кѡвъ, да и҆мѣ̀ютъ же во ѹ҆мѣ̀ преждебы́вшѹю и҆̀мъ ѿ нб҃сѐ по́мошь, и҆ нн҃ѣ да ча́ютъ ѿ вседержи́телѧ бы́ти себѣ̀ побѣ́дѣ и҆ по́мощи:


text:
и҆ наказа́въ и҆̀хъ ѿ зако́на и҆ про҇ро́кѡвъ, воспомѧнѹ́въ же и҆̀мъ преждебы́вшыѧ по́двиги, ѹ҆се́рднѣйшихъ и҆̀хъ сотворѝ:


text:
и҆ дѹша́ми воздви́гнѹвъ и҆̀хъ, ѹ҆вѣщава́ше, вкѹ́пѣ показа́въ и҆̀мъ ѩ҆зы́чєскаѧ льщє́нїѧ и҆ клѧтвопрестѹпле́нїе:


text:
и҆ коего́ждо и҆́хъ воѡрѹжи́въ не та́кѡ щитѡ́въ и҆ ко́пїй ѹ҆твержде́нїемъ, ѩ҆́кѡ слове́съ благи́хъ ѹ҆тѣше́нїемъ, и҆ сказа́въ со́нъ достовѣ́ренъ, ѹ҆трѡ́бы всѣ́хъ возвеселѝ.


text:
Бы́сть же є҆гѡ̀ сицево̀ видѣ́нїе: ѻ҆ні́ю бы́вшаго а҆рхїере́а, мѹ́жа до́браго и҆ блага́го, благоговѣ́йна видѣ́нїемъ, кро́тка же нра́вомъ и҆ бесѣ́дою благолѣ́пна, и҆ ѿ дѣ́тства ѡ҆бѹчи́вшагосѧ всѣ҄мъ добродѣ́телемъ, сего̀ рѹ́цѣ воздѣ́юща и҆ молѧ́щасѧ за всѧ҄ лю́ди ї҆ѹдє́йскїѧ <n>(ви́дѣ)</n>.


text:
И҆ ѩ҆́кѡ посе́мъ ѩ҆ви́сѧ и҆́нъ мѹ́жъ сѣди́нами и҆ сла́вою ди́венъ, чѹ́дно же нѣ́кое и҆ великолѣ́пнѣйшее ѡ҆́крестъ є҆гѡ̀ преизѧ́щество.


text:
Ѿвѣща́въ же ѻ҆ні́а речѐ: се́й є҆́сть братолю́бецъ, и҆́же мно́гѡ мо́литсѧ ѡ҆ лю́дехъ и҆ ѡ҆ ст҃ѣ́мъ гра́дѣ, ї҆еремі́а бж҃їй про҇ро́къ.


text:
Ѹ҆крѣпи́вшежесѧ ї҆ѹ́диными словесы̀ преблаги́ми и҆ могѹ́щими къ мѹ́жествѹ ѹ҆стреми́ти и҆ дѹ́щы ю҆́ношъ и҆спра́вити, ѹ҆мы́слиша не ѡ҆полча́тисѧ, но хра́брѡ напа́сти и҆ со всѧ́кою до́блестїю сше́дшымсѧ срази́тисѧ за ве́щы ст҃ы҄ѧ, поне́же и҆ гра́дъ и҆ ст҃а҄ѧ и҆ свѧти́лище бѣ́дствѹютъ.


text:
Бѣ́ бо ѡ҆ жена́хъ и҆ ча́дѣхъ є҆ще́ же и҆ ѡ҆ бра́тїи и҆ ѹ҆́жикахъ ме́ншїй и҆̀мъ по́двигъ, велича́йшїй же и҆ пе́рвый стра́хъ ѡ҆ ѡ҆свѧще́ннѣмъ хра́мѣ.


text:
Та́кожде и҆ во гра́дѣ ѡ҆ста́влєннымъ не ма́лаѧ печа́ль, мѧтѹ́щымсѧ ѡ҆ сраже́нїи на по́ли хотѧ́щемъ бы́ти.


text:
И҆ всѣ҄мъ ѹ҆жѐ ча́ющымъ и҆мѹ́щагѡ бы́ти сраже́нїѧ и҆ сѹпоста́тѡмъ ѹ҆жѐ смѣси́вшымсѧ, и҆ во́инствѹ чи́ннѡ расположе́ннѹ сѹ́щѹ и҆ ѕвѣрє́мъ въ прили́чнѣй странѣ̀ поста́влєнымъ и҆ ко́нницѣ по ѹ҆́гламъ ѹ҆чине́ннѣй,


text:
разсѹжда́ѧ маккаве́й мно́жества прише́ствїе и҆ ѻ҆рѹ́жїѧ разли́чное ѹ҆готовле́нїе и҆ свирѣ́пство ѕвѣре́й, просте́ръ рѹ́цѣ на не́бо, призыва́ше чѹдотворѧ́щаго и҆ призира́ющаго гд҇а, вѣ́даѧ, ѩ҆́кѡ не ѻ҆рѹ́жїемъ побѣ́да, но ѩ҆́коже ѹ҆го́дно є҆мѹ̀, достѡ́йнымъ дае́тъ ѡ҆долѣ́нїе.


text:
Рече́ же призыва́ѧ си́мъ ѡ҆́бразомъ: ты̀, влдко, посла́лъ є҆сѝ а҆́гг҃ла твоего̀ при є҆зекі́и царѝ ї҆ѹ́динѣ и҆ ѹ҆би́лъ є҆сѝ ѿ во́євъ сеннахирі́мовыхъ сто̀ ѻ҆́смьдесѧтъ пѧ́ть ты́сѧщъ:


text:
и҆ нн҃ѣ, вл҃дко си́льный на нб҃сѣ́хъ, послѝ а҆́гг҃ла твоего̀ блага́го пред̾ на́ми въ стра́хъ и҆ тре́петъ и҆̀мъ:


text:
вели́чествомъ мы́шцы твоеѧ̀ да ѹ҆боѧ́тсѧ и҆̀же съ хѹле́нїемъ прише́дшїи на ст҃ы҄ѧ лю́ди твоѧ҄. И҆ се́й ѹ҆́бѡ си́це помоли́сѧ.


text:
и҆ рѹка́ми ѹ҆́бѡ борю́щесѧ, сердца́ми же къ бг҃ѹ молѧ́щесѧ, постла́ша не ме́нши три́десѧти пѧтѝ ты́сѧщъ, ѩ҆вле́нїемъ бж҃їимъ ѕѣлѡ̀ возра́довавшесѧ.


text:
Преста́вше же ѿ би́твы и҆ съ ра́достїю возвраща́ющесѧ, позна́ша нїкано́ра па́дша со всеѻрѹ҄жїи <n>(свои́ми)</n>.


text:
И҆ повелѣ̀, и҆́же весьма̀ тѣ́ломъ и҆ дѹше́ю первоподви́жникъ за гра́жданъ, и҆́же во́зраста благопрїѧ́тство къ своемѹ̀ наро́дѹ сохрани́вый ї҆ѹ́да, нїкано́ровѹ главѹ̀ и҆ рѹ́кѹ со ра́момъ ѿсѣщѝ и҆ принестѝ во ї҆ер҇ли́мъ.


text:
Прише́дъ же та́мѡ и҆ созва́въ є҆диноѧзы́чныхъ свои́хъ и҆ свѧще́нникѡвъ, пред̾ ѻ҆лтаре́мъ ста́въ, призва̀ сѹ́щихъ ѿ краегра́дїѧ


text:
и҆ показа̀ и҆̀мъ скве́рнагѡ нїкано́ра главѹ̀ и҆ рѹ́кѹ хѹ́льниковѹ, ю҆́же прострѐ на хра́мъ ст҃ы́й вседержи́телевъ возносѧ́сѧ:


text:
и҆ ѧ҆зы́къ нечести́вагѡ нїкано́ра ѿрѣ̀завъ, речѐ, ѩ҆́кѡ на раздробле́нїе пти́цамъ и҆́мать да́ти, и҆ сїѧ҄ въ возме́здїе безѹ́мїѧ проти́вѹ хра́ма повѣ́си.


text:
Вси́ же на нб҃о благослови́ша гд҇а ѩ҆вле́наго, рекѹ́ще: блг҇ве́нъ сохрани́вый мѣ́сто своѐ не ѡ҆скверне́но.


text:
Повѣ́си же нїкано́ровѹ главѹ̀ на краегра́дїи во и҆звѣ́стное всѣ҄мъ и҆ ѩ҆́вное гд҇ни по́мощи зна́менїе.


text:
и҆мѣ́ти же пра́здникъ се́й въ третїйна́десѧть де́нь вторагѡна́десѧть мц҇а, и҆́же глаго́летсѧ сѷрі́йскимъ гла́сомъ а҆да́ръ, пред̾ є҆ди́нымъ дне́мъ мардохе́ева днѐ.


text:
И҆ сїѧ҄ ѹ҆̀бо, ѩ҆̀же ѡ҆ нїкано́рѣ, и҆мѣ́ютсѧ си́це: и҆ ѿ тѣ́хъ време́нъ ѡ҆держа́нъ бы́сть гра́дъ ѿ є҆врє́й, и҆ а҆́зъ здѣ̀ ѡ҆ставлѧ́ю сло́во.


text:
И҆ а҆́ще ѹ҆́бѡ бла́го и҆ прили́чно сочине́нїю, сегѡ̀ и҆ са́мъ хотѣ́хъ: а҆́ще же малоцѣ́нно и҆ мѣ́рно, сїѐ по возмо́жности мое́й бѣ̀.


text:
ѩ҆́коже бо вїно̀ ѡ҆со́бнѡ пи́ти, та́кожде и҆ во́дѹ па́ки, сопроти́вно є҆́сть: но и҆мже ѡ҆́бразомъ вїно̀ съ водо́ю смѣ́шенное сла́дко и҆ весе́лѹю благода́ть соверша́етъ, та́кожде и҆ сочине́нїе <n>(и҆ ѹ҆краше́нїе)</n> сло́ва весели́тъ слѹ́хи чтѹ́щихъ ї҆сто́рїю. Здѣ́ же да бѹ́детъ и҆ коне́цъ.


text:
Є҆гда̀ фїлопа́тѡръ ѹ҆вѣ́да ѿ возвѣсти́вшихъ бы́вшее держи́мыхъ ѿ себє̀ мѣ́стъ ѿнѧ́тїе а҆нтїо́хомъ, заповѣ́да всѣ҄мъ во́ємъ свои҄мъ пѣшцє́мъ и҆ ко́нникѡмъ <n>(собра́тисѧ)</n>: взѧ́въ же и҆ сестрѹ̀ свою̀ а҆рсїно́ю, и҆зы́де вско́рѣ да́же до рафі́йскихъ мѣ́стъ, и҆дѣ́же ѡ҆полчи́шасѧ вѡ́и и҆̀же при а҆нтїо́хѣ.


text:
Ѳеодо́тъ же нѣ́кто и҆спо́лнити навѣ́тъ ѹ҆мы́сливъ, поѧ́тъ предврѹчє́нныѧ є҆мѹ̀ крѣпча́йшыѧ ѻ҆рѹ́жники птоломе́євы, прїи́де но́щїю на птоломе́евъ наме́тъ, ѩ҆́кѡ да са́мъ ѹ҆бїе́тъ є҆го̀ и҆ си́мъ разрѹши́тъ бра́нь.


text:
Сего́ же проведѐ досїѳе́й сы́нъ дрїмѵ́ловъ нарица́емый, ро́домъ ї҆ѹде́анинъ, послѣди́ же и҆змѣни́въ зако́ны и҆ ѿ ѻ҆те́ческихъ догма́тѡвъ ѿчѹжди́всѧ, незнамени́та нѣ́коего заключѝ въ наме́тѣ то́мъ, є҆мѹ́же слѹчи́сѧ под̾ѧ́ти ѻ҆́нагѡ мѹче́нїе.


text:
Соста́вленнѣй же бы́вшей тѧ́жцѣй бра́ни и҆ во́ємъ а҆нтїо́хѡвымъ па́че мѹжа́ющымсѧ, а҆рсїно́а безпреста́ни проходѧ́щи вѡ́и, со ѹ҆миле́нїемъ и҆ слеза́ми плетєни́цы вла҄съ разрѣши́вши, молѧ́ше, да помо́гѹтъ сами҄мъ себѣ̀ и҆ ча́дѡмъ и҆ жена́мъ мѹ́жественнѡ, ѡ҆бѣщава́ющи да́ти побѣди́вшымъ комѹ́ждо два̀ мна҄са зла́та.


text:
И҆ та́кѡ сѹпоста́тѡмъ слѹчи́сѧ рѹкосѣче́нїемъ побѣждє́нымъ бы́ти и҆ мнѡ́гимъ плѣнє́ннымъ ѩ҆́тымъ бы́ти.


text:
Є҆гда́ же ї҆ѹде́є посла́ша ѿ пресвѵ́тєръ и҆ старѣ́йшинъ къ фїлопа́тѡрѹ поздравлѧ́ющихъ є҆го̀ и҆ да́ры приносѧ́щихъ и҆ ѡ҆ слѹчи́вшихсѧ благополѹ́чїихъ сра́дѹющихсѧ, слѹчи́сѧ є҆мѹ̀ па́че вожделѣ́ти, да скорѣ́е къ ни҄мъ прїи́детъ.


text:
Прише́дъ же во ї҆ер҇ли́мъ, и҆ вели́комѹ бг҃ѹ пожрѐ, и҆ благодаре́нїе возда́въ, и҆ прѡ́чаѧ, ѩ҆̀же лѣ́ть бѣ̀ мѣ́стѹ, сотворѝ.


text:
И҆ вше́дъ на мѣ́сто, и҆ хѹдо́жествѹ и҆ благолѣ́пїю є҆гѡ̀ ѹ҆диви́всѧ, та́кожде и҆ благочи́нїю хра́ма почѹди́всѧ, съ вожделѣ́нїемъ ѕѣ́лнымъ восхотѣ̀ вни́ти во свѧти́лище.


text:
Ѡ҆́нымъ же ре́кшымъ, ника́коже подоба́етъ бы́ти семѹ̀, занѐ нижѐ сѹ́щымъ ѿ ро́да на́шегѡ лѣ́ть є҆́сть входи́ти <n>(та́мѡ)</n>, нижѐ всѣ҄мъ ї҆ере́ѡмъ, но то́кмѡ є҆ди́номѹ пе́рвѣйшемѹ всѣ́хъ а҆рхїере́ови, и҆ семѹ̀ є҆ди́ножды въ лѣ́то, ѻ҆́нъ же ника́коже восхотѣ̀ послѹ́шати.


text:
Зако́нъ же презрѣ́въ, не ѡ҆ста́сѧ похотѣ́нїѧ своегѡ̀, глаго́лѧ: подоба́етъ вни́ти мѝ: а҆́ще же ѻ҆нѝ и҆ лиша́ютсѧ сицевы́ѧ че́сти, но мнѣ̀ не подоба́етъ. И҆ вопроша́ше, чесѡ̀ ра́ди приходѧ́щѹ є҆мѹ̀ во всѧ́кое ка́пище ни є҆ди́нъ возбранѝ ѿ присѹ́щихъ;


text:
Нѣ́кто же неразсѹди́телиѡ речѐ: ѕлѣ̀ са́мо сїѐ чѹ́до смы́слисѧ. Бы́вшѹ же, речѐ, семѹ̀, ко́еѧ ра́ди вины̀ не всѧ́кѡ вни́ти мѝ подоба́етъ, и҆ хотѧ́щымъ и҆̀мъ, и҆лѝ нѝ;


text:
Ї҆ере́ѡмъ же во свѧты́хъ ѻ҆де́ждахъ припа́дшымъ и҆ молѧ́щымъ вели́каго бг҃а помощѝ и҆̀мъ въ настоѧ́щей и҆́хъ нѹ́жди и҆ ѹ҆стремле́нїе ѕлѣ̀ наше́дшагѡ премѣни́ти: и҆ внегда̀ во́плѧ со слеза́ми хра́мъ напо́лниша, тогда̀, и҆̀же во гра́дѣ ѡ҆ста́вшїисѧ возмѹти́вшесѧ, и҆зскочи́ша, безвѣ́стно мнѧ́ще бы́ти твори́мое.


text:
Та́кожде и҆ заключє́нныѧ дѣ҄вы въ черто́зѣхъ съ ро́ждшими и҆збѣго́ша, и҆ пе́пеломъ и҆ пра́хомъ главы҄ посы́павшѧ, рыда́нїѧ и҆ стена́нїѧ стѡ́гны и҆спо́лниша:


text:
и҆ны҄ѧ же всецѣ́лѡ ѹ҆кра́шєнныѧ, на срѣ́тенїе ѹ҆готѡ́ванныѧ черто́ги и҆ подоба́ющїй сты́дъ ѡ҆ста́вльшѧ, тече́нїе нечи́нное во гра́дѣ творѧ́хѹ.


text:
И҆ новорождє́нныѧ младе́нцы, ма́тєри же кѹ́пнѡ и҆ дои҄лицы ѡ҆ставлѧ́ющѧ сѣ́мѡ и҆ ѻ҆ва́мѡ, є҆ди҄ны по домѣ́хъ, дрѹгї҄ѧ же по пѹте́хъ, неѹде́ржнѡ въ превы́шнее свѧти́лище собира́хѹсѧ.


text:
Съ си́ми же гра́ждане дерзнѹ́вше не попѹска́хѹ є҆мѹ̀ коне́чнѡ належа́щѹ и҆ намѣ́ренїе своѐ и҆спо́лнити ѹ҆мы́слившѹ: и҆ возгласи́вше воѡрѹжи́тисѧ комѹ́ждо и҆ мѹ́жественнѣ за ѻ҆те́ческїй зако́нъ ѹ҆мре́ти, ве́лїе смѧте́нїе сотвори́ша на мѣ́стѣ.


text:
И҆ мно́жество ѹ҆́бѡ люді́й, ѩ҆́кѡ и҆ пре́жде, въ си́хъ пребыва́ше молѧ́щеесѧ: а҆ и҆̀же при царѝ старѣ҄йшины мно́гажды покѹша́хѹсѧ прего́рдый є҆гѡ̀ ѹ҆́мъ премѣни́ти ѿ намѣ́реннагѡ совѣ́та:


text:
ѻ҆́нъ же де́рзостенъ бы́въ и҆ всѧ҄ ѿри́нѹвъ, ѹ҆жѐ и҆ вхо́дъ творѧ́ше, соверши́ти непщѹ́ѧ предрѣче́нное.


text:
Сїѧ҄ ѹ҆̀бо и҆ сѹ́щїи при не́мъ зрѧ́ще, ѡ҆брати́шасѧ є҆́же съ на́шими призыва́ти всѧ҄ содержа́щаго, дабы̀ присѹ́тствѹющымъ помо́глъ, не попѹска́ѧ беззако́ннагѡ и҆ прего́рдагѡ дѣ́ла.


text:
Мнѧ́шесѧ бо, ѩ҆́кѡ не то́кмѡ человѣ́цы, но и҆ стѣ́ны и҆ ве́сь помо́стъ вопїе́тъ, а҆́ки бы ѹ҆жѐ тогда̀ всѝ сме́рть прїима́ли за ѡ҆скверне́нїе мѣ́ста.


text:
А҆рхїере́й ѹ҆̀бо сі́мѡнъ проти́вѹ хра́ма преклони́въ колѣ҄на и҆ рѹ́цѣ просте́ръ благочи́ннѡ, творѧ́ше моли́твѹ сїю̀:


text:
гд҇и, гд҇и, цр҃ю̀ нб҇ный и҆ влдко всѧ́кагѡ созда́нїѧ, ст҃ы́й во ст҃ы́хъ, є҆динонача́лниче, вседержи́телю, вонмѝ на́мъ ѡ҆ѕло́блєннымъ ѿ непреподо́бнагѡ и҆ скве́рнагѡ, проде́рзостїю и҆ си́лою напыще́ннагѡ:


text:
ты́ бо, созда́вый всѧ҄ и҆ всѧ҄ содержа́щь, си́ленъ и҆ првднъ є҆сѝ, и҆ со ѹ҆кори́зною и҆ го́рдостїю что́ либо творѧ́щымъ сѹ́диши:


text:
ты̀ пре́жде беззако́нїе сотво́ршихъ, въ ни́хже и҆ и҆споли́ни бы́ша, на си́лѹ и҆ де́рзость ѹ҆пова́вшїи, погѹби́лъ є҆сѝ, наве́дъ на ни́хъ безмѣ́рнѹю во́дѹ:


text:
ты̀ прегѡ́рдаѧ творѧ́щихъ содо́млѧнъ, въ ѩ҆́вныхъ ѕло́бахъ бы́вшихъ, ѻ҆гне́мъ и҆ жѹ́пеломъ попали́лъ є҆сѝ, ѡ҆́бразъ по ни́хъ бѹ́дѹщымъ соста́вль:


text:
ты̀ свирѣ́паго фараѡ́на поработи́вшаго лю́ди твоѧ҄ ст҃ы҄ѧ ї҆и҃лѧ, разли́чными и҆ мно́гими и҆скѹси́лъ є҆сѝ мѹ́ками, показа́въ си́лѹ твою̀,


text:
и҆ во ѻ҆́нѣхъ ве́лїю держа́вѹ твою̀ ѩ҆ви́лъ є҆сѝ, и҆ гонѧ́щаго є҆го̀ съ колесни́цами и҆ наро́дѡвъ мно́жествомъ погрѹзи́лъ є҆сѝ во глѹбинѣ̀ морстѣ́й, вѣ́рѹющихъ же тебѣ̀, всѧ́кимъ созда́нїемъ ѡ҆блада́ющемѹ, неврє́дны преве́лъ є҆сѝ: и҆̀же и҆ ви́дѣвше дѣла̀ твоеѧ̀ рѹкѝ, восхвали́ша тебѐ вседержи́телѧ:


text:
ты̀, цр҃ю̀, созда́вый безконе́чнѹю и҆ безмѣ́рнѹю зе́млю, и҆збра́лъ є҆сѝ гра́дъ се́й и҆ ѡ҆ст҃и́лъ є҆сѝ мѣ́сто сїѐ во и҆́мѧ тебѣ̀ ничто́же тре́бѹющемѹ, и҆ просла́вилъ є҆сѝ во ѩ҆вле́нїи великолѣ́пнѣмъ, составле́нїе сотвори́вый є҆гѡ̀ ко сла́вѣ вели́кагѡ и҆ честна́гѡ и҆́мене твоегѡ̀:


text:
и҆ лю́бѧщь до́мъ ї҆и҃левъ, ѡ҆бѣща́лъ є҆сѝ, ѩ҆́кѡ а҆́ще бѹ́детъ на́мъ ѕлоключе́нїе и҆ ѡ҆б̾и́метъ на́съ тѣснота̀, и҆ прише́дше на мѣ́сто сїѐ помо́лимсѧ, ѹ҆слы́шиши моли́твѹ на́шѹ:


text:
и҆ ѹ҆́бѡ вѣ́ренъ є҆сѝ и҆ и҆́стиненъ, а҆ поне́же мно́гащи ѡ҆скорблє́ннымъ бы́вшымъ ѻ҆тцє́мъ на́шымъ, помо́глъ є҆сѝ и҆̀мъ ты̀ во смире́нїи и҆ и҆зба́вилъ є҆сѝ ѧ҆̀ ѿ вели́кихъ бѣ́дъ:


text:
сѐ ѹ҆̀бо нн҃ѣ, ст҃ы́й цр҃ю̀, мно́гихъ ра́ди и҆ вели́кихъ на́шихъ грѣхѡ́въ стра́ждемъ, и҆ повинѹ́емсѧ врагѡ́мъ на́шымъ, и҆ є҆смы̀ въ не́мощехъ:


text:
въ на́шемъ же низпаде́нїи де́рзостивый и҆ скве́рный се́й начина́етъ ѡ҆би́дѣти на землѝ возвы́шенное и҆́мени сла́вы твоеѧ̀ ст҃о́е мѣ́сто:


text:
а҆́ще бо и҆ жили́ще твоѐ нб҃о нб҃сѐ непости́жно человѣ́кѡмъ є҆́сть, но поне́же бл҃говоли́лъ є҆сѝ сла́вѹ твою̀ въ лю́дехъ твои́хъ ї҆и҃ли, ѡ҆ст҃и́лъ є҆сѝ мѣ́сто сїѐ:


text:
да не ѿмсти́ши на́мъ нечистото́ю си́хъ, нижѐ да нака́жеши на́съ скве́рною си́хъ: да не похва́лѧтсѧ пребеззако́ннїи въ ѩ҆́рости свое́й, нижѐ да возра́дѹютсѧ въ го́рдости ѧ҆зы́ка своегѡ̀, глаго́люще: мы̀ попра́хомъ хра́мъ ст҃ы́ни, ѩ҆́коже попира́ютсѧ хра́мы ме́рзостей:


text:
ѡ҆ста́ви грѣхѝ на́шѧ и҆ разрѹшѝ непра́вѡсти на́шѧ и҆ ѩ҆вѝ мл҇ть твою̀ въ ча́съ се́й, ско́рѡ да предварѧ́тъ ны̀ щедрѡ́ты твоѧ҄, и҆ да́ждь хвалє́нїѧ во ѹ҆ста̀ низпа́дшихъ и҆ сокрѹше́нныхъ дѹша́ми, сотвори́вый на́мъ ми́ръ.


text:
Здѣ̀ всеви́децъ бг҃ъ и҆ пре́жде всѣ́хъ ст҃ы́й во ст҃ы́хъ, ѹ҆слы́шавъ моли́твѹ смире́нїѧ, хѹло́ю и҆ де́рзостїю вельмѝ вознесе́ннаго ѹ҆ѧзвѝ, ѿсю́дѹ и҆ ѿѻнѹ́дѹ сотрѧ́съ є҆го̀, ѩ҆́коже тро́сть вѣ́тромъ, ѩ҆́кѡ и҆ на помо́стѣ недѣйстви́телнѹ ктомѹ̀ лежа́ти и҆ ѹ҆́дами разсла́бленнѹ, нижѐ прогласи́ти возмощѝ є҆мѹ̀, пра́веднымъ ѹ҆ѧ́звленнѹ сѹдо́мъ.


text:
Ѿню́дѹже дрѹ́зи и҆ тѣ́ла є҆гѡ̀ ѡ҆храни́телє внеза́пнѹю и҆ ѻ҆́стрѹю ви́дѣвше ѡ҆б̾е́мшѹю є҆го̀ ка́знь, ѹ҆боѧ́вшесѧ, да и҆ живота̀ не лиши́тсѧ, вско́рѣ є҆го̀ и҆звлеко́ша во́нъ, превели́кимъ ѹ҆ѧ́звленни стра́хомъ.


text:
По вре́мени же прише́дъ въ себѐ, ника́коже въ покаѧ́нїе прїи́де нака́занный и҆ съ преще́нїемъ го́рькимъ ѿи́де.


text:
Прише́дъ же во є҆гѵ́петъ и҆ ѕло́бѹ ѹ҆множа́ющь чрез̾ предрѣче́нныхъ притрапе́зникѡвъ и҆ дрѹгѡ́въ ѿ всѧ́кїѧ пра́вды ѿлѹче́нныхъ, не то́кмѡ безчи́сленными стѹдодѣѧ҄нїи дово́лствовасѧ, но и҆ на толи́кѹю де́рзость произы́де, ѩ҆́кѡ хѹлє́нїѧ на мѣ́стѣхъ соста́ви, и҆ мно́зи дрѹ́зи взира́юще на ца́рское хотѣ́нїе, и҆ ті́и послѣ́доваша ѻ҆́нагѡ во́ли.


text:
И҆ предложѝ ца́рь наро́днѣ на ѩ҆зы́къ ї҆ѹде́йскїй и҆зда́ти хѹлѹ̀: и҆ повелѣ́въ на столпѣ̀ сѹ́щемъ при дворѣ̀ поста́вити їдѡла, и҆зваѧ̀ писа́нїе: є҆́же ни є҆ди́номѹ ѿ нежрѹ́щихъ во свѧта҄ѧ и҆́хъ входи́ти, всѣ́хъ же ї҆ѹде́євъ вписа́ти въ лю́ди прѡсты́ѧ и҆ въ слѹже́бный чи́нъ поста́вити, сопроти́въ же глаго́лющихъ нѹ́ждею ѩ҆́тыхъ живота̀ лиши́ти.


text:
Тѣ́хже запи́санныхъ назна́меновати и҆ ѻ҆гне́мъ на тѣ́лѣ знамени́тымъ дїонѵ́са кі́ссовымъ листо́мъ, и҆ тѣ́хъ ѿлѹчи́ти въ преждесокраще́ннѹю свобо́дѹ.


text:
Но да не всѣ҄мъ ненави́димь ѩ҆ви́тсѧ, подписа̀: а҆́ще же нѣ́цыи ѿ ни́хъ произво́лѧтъ жи́телствовати во ѡ҆брѧ́дѣхъ ѩ҆зы́ческихъ, сі́и ра́вни гра́жданѡмъ а҆леѯандрї҄йскимъ бѹ́дѹтъ.


text:
Тѣ́мже ѹ҆̀бо нѣ́цыи во гра́дѣ, благочє́стїѧ своѧ҄ ни во что́же вмѣнѧ́юще, съ ра́достїю себѐ вда́ша, мнѧ́ще себѐ а҆́ки ве́лїей нѣ́коей и҆мѹ́щїи приѡбщи́тисѧ сла́вѣ ѿ бѹ́дѹщагѡ со царе́мъ сожи́телства.


text:
Мно́жайшїи же хра́брою дѹше́ю ѹ҆крѣпи́шасѧ и҆ не ѿстѹпи́ша ѿ благоче́стїѧ: и҆ сре́бреники за живо́тъ ѡ҆бѣща́вше во и҆змѣне́нїе да́ти, безбоѧ́зненнѡ тща́хѹсѧ свободи́ти себѐ ѿ вписа́нїй: благонаде́жни бы́ша по́мощь полѹчи́ти,


text:
а҆ ѿлѹчи́вшихсѧ ѿ ни́хъ гнѹша́хѹсѧ, и҆ а҆́ки сѹпоста́тѡвъ ро́дѹ своемѹ̀ сѹди́ша, и҆ ѻ҆́бщагѡ сожи́телства и҆ благодѣѧ́нїѧ лиша́хѹ.


text:
Сїѧ҄ ѹ҆вѣ́давъ нечести́вый въ толи́ко разгнѣ́ванїе прїи́де, ѩ҆́кѡ не то́кмѡ на сѹ́щихъ во а҆леѯандрі́и разгнѣ́васѧ, но и҆ сѹ́щымъ во странѣ̀ тѧ́жцѣ сопроти́висѧ и҆ повелѣ̀ тща́телнѣ всѣ́хъ собра́ти въ кѹ́пѹ и҆ лютѣ́йшею сме́ртїю живота̀ лиши́ти.


text:
Си҄мъ же ѹ҆стро́єнымъ бы́вшымъ, вѣ́сть ѕла́ѧ происхожда́ше на ро́дъ <n>(ї҆ѹде́йскїй)</n>, человѣ́кѡмъ согласѹ́ющымъ на ѕлотворе́нїе, є҆гда̀ вина̀ даде́сѧ ко ѹ҆ставле́нїю, а҆́ки бы и҆̀мъ возбранѧ́ли ѿ зако́нѡвъ.


text:
Но ї҆ѹде́є бѣ́хѹ сохранѧ́юще ко царє́мъ ѹ҆́бѡ неразвра́тное послѹша́нїе и҆ вѣ́рность, чествѹ́юще же бг҃а и҆ зако́на є҆гѡ̀ держа́шесѧ, ѿлѹче́нїе творѧ́хѹ въ нѣ́кїихъ и҆ ѿмѣ҄ны: є҆ѧ́же ра́ди вины̀ нѣ҄кїимъ ненави́дими ѩ҆влѧ́хѹсѧ: пра́ведныхъ же благотворе́нїемъ ѹ҆краша́юще сожи́телство, всѣ҄мъ человѣ́кѡмъ благопрїѧ́тни сотвори́шасѧ.


text:
Тѣ́мже ѹ҆̀бо ѡ҆ ро́дѣ во всѣ́хъ сла́вимое благотворе́нїе и҆ноплемє́нницы ни во что̀ вмѣнѧ́хѹ, разли́чїе же въ поклоне́нїихъ и҆ бра́шнахъ разглаша́хѹ, глаго́люще, ѩ҆́кѡ сі́и человѣ́цы нижѐ царю̀, нижѐ во́ємъ согла́сни сѹ́ть, но вражде́бни сѹ́ть и҆ вельмѝ нѣ́какѡ дѣлѡ́мъ проти́вни: и҆ нестерпи́мымъ ѡ҆гласи́ша и҆̀хъ хѹле́нїемъ.


text:
Є҆́ллини же сѹ́щїи во гра́дѣ ни чи́мъ ѡ҆би́дими ѿ ни́хъ, ви́дѧще смѧте́нїе неча́ѧнное на ни́хъ и҆ собра҄нїѧ внеза́пнѡ быва҄ющаѧ, помощѝ ѹ҆́бѡ не мого́ша: мѹчи́телское бо бѧ́ше повелѣ́нїе.


text:
Ѹ҆тѣша́хѹ же и҆ негодова́хѹ и҆ минѹ́ти си҄мъ вско́рѣ непщева́хѹ, и҆́бо не бѹ́детъ та́кѡ презрѣ́но толи́кое мно́жество ничто́же согрѣши́вшее.


text:
И҆ ѹ҆жѐ нѣ́цыи сосѣ́ди и҆ дрѹ́зи и҆ сокѹпе́чствѹющїи, та́йнѡ нѣ́кїихъ призва́вше, вѣ́рность даѧ́хѹ помога́ти и҆ всѧ́кое ѹ҆се́рдїе твори́ти къ защище́нїю.


text:
Ѻ҆́нъ же ѹ҆̀бо по настоѧ́щемѹ благоде́нствїю разгордѣва́ѧсѧ и҆ не зрѧ̀ вели́кагѡ бг҃а держа́вы, непщѹ́ѧ же вы́нѹ въ сицево́мъ пребыва́ти ѕлосовѣ́тїи, написа̀ на нѧ̀ посла́нїе сицево́е:


text:
ца́рь птоломе́й фїлопа́тѡръ сѹ́щымъ во є҆гѵ́птѣ и҆ по мѣстѡ́мъ страти́гѡмъ и҆ во́инѡмъ ра́доватисѧ и҆ здра́вствовати: здра́встѹю же и҆ а҆́зъ са́мъ, и҆ ве́щы на́шѧ:


text:
по бы́вшей на́мъ ра́ти во а҆сі́и, ю҆́же вѣ́сте и҆ вы̀, ѩ҆́же богѡ́въ неча́ѧннымъ споборе́нїемъ и҆ на́шею си́лою разѹ́мнѡ въ до́брый коне́цъ приведе́сѧ, сѹди́хомъ не нѹ́ждею ѻ҆рѹ́жїѧ, но кро́тостїю и҆ мно́гимъ человѣ́колюбїемъ благоѹстро́ити живѹ́щыѧ въ кїлисѷрі́и и҆ фїнїкі́и ѩ҆зы́ки и҆ благотвори́ти ра́достнѣ:


text:
и҆ сѹ́щымъ во градѣ́хъ ка́пищємъ да́вше дохо́ды премнѡ́ги, прїидо́хомъ и҆ во ї҆ер҇ли́мъ, возше́дше почти́ти хра́мъ сѹемѹ́дренныхъ и҆ никогда́же престаю́щихъ ѿ безѹ́мїѧ:


text:
ѻ҆ни́ же сло́вомъ ѹ҆́бѡ прїѧ́ша на́ше прише́ствїе, дѣ́ломъ же ле́стнѣ, возжелѣ́вшымъ на́мъ вни́ти во хра́мъ и҆́хъ и҆ лѣ́потными и҆ добрѣ́йшими да҄ры почти́ти, ті́и по дре́вней <n>(свое́й)</n> го́рдости возбрани́ша на́мъ вни́ти, немощнѣ́йшїи <n>(сѹ́ще)</n> на́шеѧ си́лы, за человѣколю́бїе, є҆́же и҆́мамы ко всѣ҄мъ человѣ́кѡмъ,


text:
свое́ же ѕломы́слїе къ на́мъ ѩ҆вле́нно показа́вше, а҆́ки є҆ди́ни то́чїю ѿ ѩ҆зы҄къ царє́мъ и҆ и҆́хъ благодѣ́телємъ вы҄и не покарѧ́юще, ничто́же пра́ведно хо́щѹтъ носи́ти:


text:
мы́ же си́хъ безѹ́мїе ѹ҆смотри́вше, и҆ съ побѣ́дою возврати́вшесѧ, и҆ во є҆гѵ́птѣ со всѣ́ми ѩ҆зы҄ки любочеловѣ́чнѣ срѣ́тившесѧ, ѩ҆́коже подоба́ше, сотвори́хомъ:


text:
и҆ въ тѣ́хъ ко є҆диноплеме́нникѡмъ и҆́хъ непамѧтоѕло́бїе всѣ҄мъ сказѹ́юще, и҆ ра́ди споборе́нїѧ, и҆ ввѣ́рєнныѧ съ простото́ю и҆̀мъ и҆здре́вле безчи́слєнныѧ ве́щы дерзнѹ́вше премѣни́ти, восхотѣ́хомъ и҆ гражда́нства а҆леѯандрі́йскагѡ сподо́бити и҆̀хъ и҆ прича́стники всегда̀ жерцє́мъ поста́вити:


text:
ѻ҆ни́ же въ проти́вность прїе́млюще, и҆ приро́днымъ ѕлонра́вїемъ до́брое ѿри́нѹвше, и҆ пр҇нѡ въ ѕло́е ѹ҆клонѧ́ющесѧ, не то́кмѡ ѿри́нѹша честно́е гражда́нство, но и҆ гнѹша́ютсѧ сло́вомъ и҆ дѣ́ломъ, молча́нїемъ тѣ́хъ, и҆̀же немно́гїи ѿ ни́хъ къ на́мъ неле́стнѣ доброжела́тельни сѹ́ть, по всѧ́къ ча́съ ча́юще, ѩ҆́кѡ мы̀ вско́рѣ нестро́йнымъ житїе́мъ низврати́мъ и҆справлє́нїѧ.


text:
Тѣ́мже и҆ показа́ньми до́брѣ ѹ҆вѣща́вшесѧ, ѩ҆́кѡ сі́и по всѧ́комѹ ѡ҆́бразѹ ѕломы́слѧтъ на́мъ, и҆ мы̀ проразѹмѣва́юще, да не когда̀ внеза́пнѹ пото́мъ мѧте́жѹ наше́дшѹ на ны̀, си́хъ нечести́выхъ созадѝ преда́телей и҆ ва́рварѡвъ воз̾имѣ́емъ сѹпоста́тѡвъ,


text:
повелѣ́хомъ ѹ҆̀бо, є҆гда̀ прїи́детъ къ ва́мъ посла́нїе сїѐ, вско́рѣ во є҆ди́нъ ча́съ вышепи́санныхъ собра́вше съ жена́ми и҆ ча҄ды, съ доса́дою и҆ ѡ҆ѕлобле́нїемъ посла́ти къ на́мъ ѹ҆́зами желѣ́зными ѿвсю́дѹ ѡ҆кова́нныхъ, на лю́тое и҆ ѕлосла́вное подоба́ющее ѕломы́слѧщымъ ѹ҆бїе́нїе:


text:
по ѹ҆мѹче́нїи бо си́хъ ѹ҆пова́емъ, ѩ҆́кѡ въ про́чее вре́мѧ соверше́ннѡ на́мъ ве́щы во благостоѧ́нїи и҆ въ предо́брѣмъ состоѧ́нїи ѹ҆стро́ѧтсѧ.


text:
А҆́ще же кто̀ скры́етъ коего́ либо ї҆ѹде́анина, ѿ ста́ра да́же до младе́нца и҆ да́же до ссѹ́щихъ, прелютѣ́йшими мѹ́ками ѹ҆мѹ́ченъ бѹ́детъ со всѣ́мъ до́момъ:


text:
а҆́ще же кто̀ возвѣсти́тъ, се́й прїи́метъ и҆мѣ́нїе подпа́дшагѡ ка́зни, є҆ще́ же и҆ ѿ ца́рскагѡ сребра̀ дра́хмъ двѣ̀ ты́сѧщы, и҆ свобо́дѹ полѹчи́тъ, и҆ ѹ҆вѣнча́етсѧ:


text:
всѧ́ко же мѣ́сто, и҆дѣ́же а҆́ще ѩ҆́тъ бѹ́детъ весьма̀ кры́ющьсѧ ї҆ѹде́анинъ, пѹ́сто и҆ ѻ҆гне́мъ сожже́но да бѹ́детъ, и҆ всѧ́комѹ сме́ртномѹ є҆стествѹ̀ по всемѹ̀ неключи́мо да бѹ́детъ въ вѣ́чное вре́мѧ. И҆ ѹ҆́бѡ посла́нїѧ ѡ҆́бразъ си́це напи́санъ бы́сть.


text:
И҆ вездѣ̀, и҆дѣ́же прїи́де сїѐ повелѣ́нїе, наро́днѣ составлѧ́шесѧ ѩ҆зы́кѡмъ ѹ҆́бѡ пи́ръ съ восклица́ньми и҆ ра́достїю, а҆́ки бы заматерѣ́лаѧ и҆здре́вле въ мы́сли и҆́хъ, нн҃ѣ съ де́рзостїю ѩ҆влѧ́ласѧ вражда̀:


text:
ї҆ѹде́ѡмъ же бѧ́ше непрестаю́щь пла́чь и҆ ѕѣлѡ̀ рыда́теленъ со слеза́ми во́пль, стена́ньми сожже́ннѹ сѹ́щѹ се́рдцѹ и҆́хъ ѿвсю́дѹ, рыда́ющихъ ѡ҆ неча́ѧннѣй внеза́пѹ ѹ҆ста́вленнѣй на ни́хъ поги́бели.


text:
Ка́ѧ страна̀ и҆лѝ гра́дъ, и҆лѝ ко́е весьма̀ ѡ҆бита́емое мѣ́сто, и҆лѝ кї҄ѧ стѡ́гны пла́ча и҆ рыда́нїѧ ѡ҆ ни́хъ не наполнѧ́хѹсѧ;


text:
Си́це бо съ го́рькою и҆ немилосе́рдою дѹше́ю ѿ страти́гѡвъ сѹ́щихъ по градѡ́мъ є҆динодѹ́шнѡ и҆зсыла́еми бѧ́хѹ <n>(ко царю̀)</n>, ѩ҆́кѡ ѡ҆ неѡбы́чныхъ мѹче́нїихъ, и҆ нѣ́цыи ѿ врагѡ́въ взе́млюще пред̾ ѻ҆чеса̀ ѻ҆́бщѹю бѣ́дность и҆ помышлѧ́юще неизвѣ́стнѹю житїѧ̀ и҆змѣ́нѹ, <n>(да не когда̀ и҆ и҆̀мъ слѹчи́тсѧ сїѐ,)</n> пла́кахѹ ѡ҆ пребѣ́дственнѣмъ и҆́хъ и҆зсла́нїи.


text:
Ведо́мо бо бѧ́ше престарѣ́лыхъ мно́жество сѣди́нами ѹ҆кра́шенныхъ, ра́ди бы́вшагѡ ѿ ста́рости косне́нїѧ но́гъ слѧ́ченыхъ, за наси́льное и҆згна́нїе стремле́нїѧ, без̾ всѧ́кагѡ стѹда̀ ѕлоѹпотреблѧ́ющихъ ко ско́ромѹ ше́ствїю.


text:
Та́кожде и҆ неда́внѡ сочета́вшыѧсѧ къ житїѧ̀ соѡбще́нїю, въ бра́чный вше́дшыѧ черто́гъ ѻ҆трокови҄цы, вмѣ́стѡ весе́лїѧ взе́мшѧ пла́чь, и҆ пра́хомъ мѷроѹха҄нныѧ власы̀ посы́павшѧ, непокровє́ны же ведѡ́мы, рыда́нїе вмѣ́стѡ пѣ́сней бра́чныхъ є҆динодѹ́шнѡ начина́хѹ, а҆́ки растє́рзаны и҆ноѩзы́чныхъ мѹче́нїемъ, и҆ свѧ҄заны наро́днѣ влекѡ́мы бы́ша съ нѹ́ждею да́же до вверже́нїѧ въ кора́бль.


text:
Сѹпрѹ́зи же си́хъ въ цвѣтѹ́щемъ ю҆́ношестѣмъ во́зрастѣ, ѹ҆́жами вмѣ́стѡ вѣнцє́въ на ші́ѧхъ ѡ҆плете́ни, вмѣ́стѡ пи́ршества и҆ ю҆́ношескагѡ ѹ҆покое́нїѧ про́чыѧ дни҄ бра́ка въ рыда́нїихъ провожда́хѹ, при нога́хъ ѹ҆жѐ ви́дѧще а҆́дъ лежа́щь.


text:
Веде́ни же бы́ша ѕвѣри́нымъ ѡ҆́бразомъ, влеко́ми во ѹ҆́захъ желѣ́зныхъ нѹ́ждныхъ: и҆ ѻ҆́ви ѹ҆́бѡ къ сѣда́лищємъ кора́блєнымъ пригвожде́ни бы́ша ші́ѧми, и҆ні́и же за но́ги нерасте́рзными пѹ́тами ѹ҆крѣпле́ни, є҆ще́ же и҆ све́рхѹ ча́стыми дщи́цами ѡ҆бложе́нными ѿ свѣ́та заключе́ни, ѩ҆́кѡ да ѿвсю́дѹ помраче́ни ѻ҆чесы̀, поведе́нїе а҆́ки навѣ҄тницы во все́мъ пла́ванїи и҆мѣ́ютъ.


text:
Си҄мъ же на глаго́лемѹю ладїю̀ приведє́нымъ бы́вшымъ, и҆ пла́ванїю соверши́вшѹсѧ, ѩ҆́коже бѣ̀ повелѣ́но ѿ царѧ̀, повелѣ̀ и҆̀хъ пред̾ гра́домъ на конориста́телнѣмъ мѣ́стѣ поста́вити, на вели́цѣмъ простра́нствѣ, и҆ на порѹга́нїе вельмѝ ѹ҆го́днѣмъ всѣ҄мъ входѧ́щымъ во гра́дъ, та́кожде и҆ ѿтѹ́дѹ во странѹ̀ посыла́ємымъ ко и҆зше́ствїю: да нижѐ съ во́ѧми є҆гѡ̀ соѡбща́ютсѧ, нижѐ ѿню́дъ сподо́бѧтсѧ ко́егѡ покро́ва.


text:
Є҆гда́ же бы́сть сїѐ, ѹ҆слы́шавъ <n>(ца́рь)</n>, ѩ҆́кѡ нѣ́цыи ѿ ро́да и҆́хъ и҆з̾ гра́да та́йнѡ и҆схожда́хѹ ча́стѡ ѡ҆пла́кивати безче́стнѹю бра́тїи бѣ́дность, разгнѣ́вавсѧ ѕѣ́лѡ, повелѣ̀ со прилѣжа́нїемъ и҆ си҄мъ та́кожде ѩ҆́коже и҆ ѻ҆́нѣмъ сотвори́ти, да ника́коже ме́ншѹю ѻ҆́нѣхъ воз̾имѣ́ютъ мѹ́кѹ, и҆ написа́ти всѧ́ко колѣ́но по и҆́мени:


text:
не къ ма́лѡ преждеѡб̾ѧ́вленнѣй многотрѹ́днѣй рабо́тѣ, но ѹ҆мѹ́ченныхъ повелѣ́нными ка́зньми, въ коне́цъ и҆стреби́ти во вре́мѧ є҆ди́нагѡ днѐ.


text:
Бы́сть же ѹ҆̀бо си́хъ написа́нїе съ го́рькимъ тща́нїемъ и҆ любоче́стнымъ присѣдѣ́нїемъ ѿ восхо́да со́лнечнагѡ да́же до захожде́нїѧ, и҆ не возмого́ша конца̀ сотвори́ти во дне́хъ четы́редесѧтихъ.


text:
Ца́рь же непреста́ннѡ ра́достїю вельмѝ и҆сполнѧ́ѧсѧ, пи́ршєства ѹ҆ всѣ́хъ їдѡлѡвъ составлѧ́ѧ, заблѹжде́нымъ дале́че ѿ и҆́стины ра́зѹмомъ и҆ скве́рными ѹ҆сты҄, нѣма҄ѧ ѹ҆́бѡ и҆ не могѹ҄щаѧ глаго́лати и҆̀мъ и҆лѝ помощѝ похвалѧ́ѧ, на превели́каго же бг҃а неподоба҄ющаѧ глаго́лѧ.


text:
По предрѣче́ннѣмъ же вре́мене разстоѧ́нїи, возвѣсти́ша кни́жницы царю̀, ѩ҆́кѡ ника́коже ктомѹ̀ мо́гѹтъ ѡ҆писа́нїе ї҆ѹдє́й сотвори́ти, безчи́сленнагѡ ра́ди и҆́хъ мно́жества, и҆ поне́же сѹ́ть є҆щѐ премно́зи по страна́мъ, и҆ні́и же по домѡ́мъ ѡ҆брѣта́ютсѧ, а҆ и҆ні́и по мѣстѡ́мъ, ѩ҆́кѡ не возмощѝ ѿню́дъ всѣ҄мъ, и҆̀же во є҆гѵ́птѣ, страти́гѡмъ сотвори́ти сегѡ̀.


text:
Є҆гда́ же ца́рь запретѝ и҆̀мъ жесточа́е, а҆́ки дара́ми подкѹ́плєнымъ на кова́рство и҆збѣжа́нїѧ, слѹчи́сѧ и҆̀мъ и҆звѣ́стнѣ є҆го̀ ѡ҆ се́мъ ѹ҆вѣ́рити, глаго́лющымъ съ показа́нїемъ, ѩ҆́кѡ и҆ хартїи҄ ѹ҆жѐ и҆ писа́тєлныѧ трѡ́сти, и҆̀хже ѹ҆потреблѧ́хѹ, ѡ҆скѹдѣ́ша.


text:
Тогда̀ <n>(ца́рь)</n> тѧ́жцѣ и҆спо́лненъ гнѣ́ва и҆ ѩ҆́рости, весьма̀ непремѣ́ненъ, призва́въ є҆́рмѡна слонѡ́мъ нача́лника, повелѣ̀ во грѧдѹ́щїй де́нь и҆з̾ѻби́лнѣ накорми́ти слоны̀ рѹкоѧ́тьми лїва́нскими и҆ вїно́мъ мно́гимъ несмѣ́шенымъ всѣ́хъ напои́ти, и҆́хже бѣ̀ число́мъ пѧ́ть сѡ́тъ, и҆ разсверѣ́пѣвшихъ ѿ вїна̀ неща́днѡ да́ннагѡ повестѝ во срѣ́тенїе сме́рти ї҆ѹде́йскїѧ.


text:
Сїѧ҄ же повелѣ́въ возврати́сѧ на пи́ршество, собра́въ наипа́че тѣ́хъ дрѹгѡ́въ и҆ во́инѡвъ, и҆̀же ненави́дѧхѹ ї҆ѹде́ѡвъ: а҆ слононача́лникъ є҆́рмѡнъ повелѣ́нное прили́чнѡ соверша́ше.


text:
Къ си҄мъ же слѹзѝ въ ве́черъ и҆сходѧ́ще вѧза́хѹ рѹ́цѣ бѣ́дныхъ и҆ про́чѹю ѹ҆хищрѧ́хѹ ѡ҆ ни́хъ стра́жѹ, мнѧ́ще, ѩ҆́кѡ въ нощѝ прїи́мѹтъ ї҆ѹде́є вкѹ́пѣ коне́чнѹю поги́бель.


text:
Ї҆ѹде́є же всѧ́кагѡ покро́ва лише́ни бы́ти непщѹ́еми ѩ҆зы́кѡмъ, ра́ди ѡ҆б̾е́мшїѧ и҆̀хъ ѿвсю́дѹ во ѹ҆́захъ нѹ́жды, вседержи́телѧ гд҇а и҆ всѧ́кою си́лою ѡ҆блада́ющаго мл҇тиваго бг҃а своего̀ и҆ ѻ҆ц҃а̀ непреста́ннымъ во́племъ всѝ со слеза́ми призыва́хѹ молѧ́щесѧ, да совѣ́тъ непра́ведный, и҆́же на ни́хъ, премѣни́тъ и҆ и҆зба́витъ и҆̀хъ ѿ сѹ́щїѧ пред̾ нога́ма ѹ҆гото́ванныѧ сме́рти съ великолѣ́пнымъ ѩ҆вле́нїемъ.


text:
Си́хъ ѹ҆́бѡ прилѣ́жнаѧ моли́тва взы́де на нб҃о: є҆́рмѡнъ же неѹкроти́мыхъ слонѡ́въ напои́въ и҆спо́лненныхъ подаѧ́нїемъ мно́гагѡ вїна̀ и҆ лїва́номъ напита́въ, ра́нѡ во дво́ръ прїи́де ѡ҆ си́хъ возвѣсти́ти царю̀.


text:
Ѿ вѣ́чнагѡ же вре́мене благо́е созда́нїе въ нощѝ и҆ во днѝ подава́емое ѿ бл҃годѣ́телствѹющагѡ всѣ҄мъ, и҆̀мже а҆́ще са́мъ хо́щетъ, сна̀ ча́сть посла̀ царю̀.


text:
Сладча́йшимъ же и҆ глѹбо́кимъ ѡ҆держи́мь бѣ̀ дѣ́йствїемъ влдки, ѡ҆ беззако́ннѣмъ ѹ҆́бѡ предложе́нїи мно́гѡ прельсти́сѧ, въ непрело́жнѣмъ же совѣ́тѣ ѕѣ́лнѣ ѡ҆больще́нъ бы́сть.


text:
Ї҆ѹде́є же предназна́менованнагѡ часа̀ и҆збѣжа́вше, ст҃а́го бг҃а своего̀ восхвалѧ́хѹ, и҆ па́ки молѧ́хѹ бл҃гопримири́телнаго, да пока́жетъ великомо́щныѧ своеѧ̀ рѹкѝ держа́вѹ ѩ҆зы́кѡмъ прегѡ́рдымъ.


text:
Преполовлѧ́ющѹсѧ же ѹ҆жѐ а҆́ки десѧ́томѹ часѹ̀, и҆́же ко зва́нїю ѹ҆чине́нный, ви́дѧ зва́нныхъ собра́вшихсѧ, прише́дъ ко царю̀ толкнѹ̀, и҆ є҆два̀ возбѹди́въ є҆го̀, показа̀ пи́ра вре́мѧ преходѧ́щее ѹ҆жѐ, ѡ҆ си́хъ сло́во предложи́въ: є҆́же ца́рь <n>(въ себѣ̀)</n> размы́сливъ и҆ ѡ҆бра́щьсѧ на пи́ръ, повелѣ̀ прише́дшымъ на пи́ръ комѹ́ждо проти́вѹ себє̀ возлещѝ.


text:
Є҆гда́ же бы́сть сїѐ, поѡщрѧ́ше въ пирова́нїе вда́вшихсѧ, дабы̀ настоѧ́щѹю пи́ршества ча́сть попремно́гѹ пра́зднѹюще въ весе́лїи препроводи́ли.


text:
Мно́зѣй же бесѣ́дѣ бы́вшей, ца́рь є҆́рмѡна призва́въ, съ го́рькимъ преще́нїемъ вопроша́ше, ко́еѧ ра́ди вины̀ ѡ҆ста́влени ї҆ѹде́є въ се́й де́нь жи́ви бы́ти;


text:
Ѻ҆́номѹ же показа́вшѹ, ѩ҆́кѡ но́щїю повелѣ́нное въ коне́цъ приведѐ, ксемѹ́ же и҆ дрѹгѡ́мъ спослѹ́шествовавшымъ семѹ̀ бы́ти та́кѡ, свирѣ́пство лютѣ́йшо па́че фаларі́да и҆мѣ́ѧ, речѐ: дне́шнемѹ снѹ̀ благода́рство да и҆́мѹтъ:


text:
ты́ же непрело́жнѣ во грѧдѹ́щїй де́нь по пре́жнемѹ ѹ҆гото́ви слоны̀ въ погѹбле́нїе беззако́нныхъ ї҆ѹде́євъ.


text:
Сїѧ҄ же ре́кшѹ царю̀, любе́знѣ всѝ съ ра́достїю присѹ́тствѹющїи кѹ́пнѡ восхвали́вше, кі́йждо въ до́мъ сво́й ѿидо́ша: и҆ не та́кѡ на со́нъ и҆знѹри́ша вре́мѧ нощно́е, ѩ҆́кѡ на ѹ҆хищре́нїе всѧ́кихъ порѹга́нїй мни҄мымъ ѡ҆каѧ҄ннымъ.


text:
Є҆гда́ же а҆ле́ктѡръ возгласѝ ѹ҆́треннїй, и҆ ѕвѣ҄ри воѡрѹжи́въ є҆́рмѡнъ на вели́цѣмъ дворѣ̀ поѡщрѧ́ше: во гра́дѣ же мно́жество наро́да собра́шасѧ на жа́лостное позо́рище, ѡ҆жида́юще ѹ҆́тра со тща́нїемъ.


text:
Ї҆ѹде́є же безпреста́ннѡ ѿ дѹшѝ стенѧ́ще, многосле́знѹю моли́твѹ съ плаче́вными пѣ́сньми <n>(творѧ́хѹ)</n> простира́юще рѹ́цѣ на не́бо, молѧ́хѹ вели́каго бг҃а па́ки и҆̀мъ помощѝ вско́рѣ.


text:
Є҆ще́ же со́лнечнїи лѹчи҄ не разсѣ́ѧшасѧ, и҆ царю̀ дрѹгѡ́въ прїе́млющѹ, є҆́рмѡнъ предста́въ зва́ше ко и҆схожде́нїю, показѹ́ѧ превозжелѣ́нное царе́мъ гото́во бы́ти.


text:
Ѻ҆́нъ же ѹ҆слы́шавъ и҆ ѹ҆жаснѹ́всѧ ѡ҆ пребеззако́ннѣмъ и҆зше́ствїи, по всемѹ̀ невѣ́дѣнїемъ ѡ҆держи́мь бы́въ вопроша́ше: что̀ дѣ́ло сїѐ, є҆́же вско́рѣ є҆мѹ̀ совершѝ; Сїе́ же бѣ̀ дѣ́йствїе всѣ́ми влдчествѹющагѡ бг҃а, и҆́же пред̾ѹготѡ́ваннаѧ на ї҆ѹдє́и <n>(мѹчє́нїѧ)</n> въ забве́нїе є҆мѹ̀ вложѝ.


text:
Є҆́рмѡнъ же пока́зоваше и҆ всѝ дрѹ́зи, ѩ҆́кѡ ѕвѣ́рїе и҆ вѡ́и ѹ҆гото́вани сѹ́ть, ѽ, царю̀! по твоемѹ̀ понѹжда́ющемѹ повелѣ́нїю.


text:
Ѻ҆́нъ же ѡ҆ рѣче́нныхъ и҆спо́лнисѧ тѧ́жкїѧ ѩ҆́рости, ѩ҆́кѡ ѡ҆ си́хъ про́мысломъ бж҃їимъ разори́сѧ всѐ є҆гѡ̀ ѹ҆мышле́нїе, воззрѣ́въ речѐ съ преще́нїемъ:


text:
а҆́ще тебѣ̀ роди́телє бы́ли бы, и҆лѝ ча҄дъ роди́тєлницы, свирѣ҄пымъ и҆ ди҄вїимъ ѕвѣрє́мъ ѹ҆гото́вали бы и҆з̾ѻби́лнѹю пи́щѹ вмѣ́стѡ непови́нныхъ, мнѣ̀ и҆ прароди́телємъ мои҄мъ показа́вшихъ всецѣ́лѹю тве́рдѹю вѣ́рность и҆зрѧ́днѡ ї҆ѹде́євъ: то̀ а҆́ще не любвѐ ра́ди совоспита́телныѧ и҆ потре́бы, живота̀ вмѣ́стѡ си́хъ лише́нъ бы́лъ бы є҆сѝ.


text:
Си́це є҆́рмѡнъ неча́ѧнное и҆ пребѣ́дственное под̾ѧ̀ преще́нїе и҆ зра́комъ и҆ лице́мъ и҆змѣни́сѧ. И҆ кі́йждо ѿ дрѹ́гѡвъ сѣ́тованїемъ ѡ҆держи́ми бы́вше, со́бранныхъ ѿпѹсти́ша коего́ждо на своѐ дѣ́ло.


text:
Ї҆ѹде́є же ѩ҆̀же ѿ царѧ̀ ѹ҆слы́шавше, ѩ҆вле́ннаго бг҃а <n>(и҆ гд҇а)</n> и҆ цр҃ѧ̀ царе́й хвалѧ́хѹ, полѹчи́вше сїю̀ по́мощь є҆гѡ̀.


text:
По си҄мъ же ѡ҆бы́чаємъ ца́рь па́ки соста́вивъ пи́ръ, молѧ́ше <n>(дрѹгѡ́въ)</n> на весе́лїе премѣни́тисѧ. Є҆́рмѡна же призва́въ съ преще́нїемъ речѐ: ко́ль кра́ты потре́бно тебѣ̀ ѡ҆ то́мже повелѣва́ти, преѡкаѧ́нне! є҆щѐ и҆ нн҃ѣ воѡрѹжѝ слоны̀ во ѹ҆́трїе на погѹбле́нїе ї҆ѹде́йское.


text:
Совозлежа́щїи же срѡ́дницы непостоѧ́нномѹ є҆гѡ̀ смы́слѹ дивѧ́щесѧ, произнесо́ша сїѧ҄: доко́лѣ, ѽ, царю̀, а҆́ки безслове́сныхъ на́съ и҆скѹша́еши, повелѣва́ѧ ѹ҆жѐ тре́тїе си́хъ погѹби́ти и҆ па́ки ѡ҆ ве́щехъ премѣ́ннѡ разрѣша́ѧ, ѩ҆̀же тобо́ю повелѣ҄ннаѧ;


text:
и҆́хже ра́ди гра́дъ ѡ҆ ѡ҆жида́нїи стѹжа́етъ, и҆ и҆спо́лнисѧ ѹ҆жѐ смѧте́нїѧ, и҆ бѣ́дствѹетъ мно́жицею расхище́нъ бы́ти.


text:
Ѿѻнѹ́дѹже ца́рь и҆спо́лнивсѧ безслове́сїѧ по всемѹ̀, а҆́ки фаларі́дъ, и҆ бы҄вшаѧ ко призрѣ́нїю ї҆ѹде́йскѹ въ себѣ̀ премѣнє́нїѧ дѹшѝ ни во что̀ вмѣни́въ,


text:
нечести́вѣйшею подтвердѝ клѧ́твою, ѡ҆предѣли́въ си́хъ ѹ҆́бѡ неѿло́жнѡ посла́ти во а҆́дъ нога́ми и҆ копы́ты ѕвѣ́рскими сокрѹше́нныхъ, на ї҆ѹде́ю же поше́дъ съ во́инствомъ, ѻ҆гне́мъ и҆ копїе́мъ со земле́ю соравни́ти вско́рѣ, и҆ невхо́дный на́ми хра́мъ и҆́хъ ѻ҆гне́мъ сожещѝ а҆́бїе, и҆ соверша́ющихъ та́мѡ жє́ртвы пѹ́стъ въ вѣ́чное вре́мѧ поста́вити.


text:
Тогда̀ съ ра́достїю дрѹ́зи и҆ срѡ́дницы ѿше́дше, съ вѣ́рою повелѣ́ша во́инѡмъ стрещѝ ѹ҆гѡ́днаѧ мѣста̀ гра́да.


text:
Слононача́лникъ же ѕвѣ҄ри, а҆́ки бы рещѝ, въ состоѧ́нїе неи́стовое приве́дъ благово́нными питїѧ́ми вїна̀ съ лїва́номъ смѣ́шенагѡ, стра́шными ѻ҆рѹ́дїѧми ѹ҆стро́єнныѧ, ѹ҆́трѡ ра́нѡ, гра́дѹ ѹ҆жѐ мно́жествы безчи́сленными на мѣ́стѣ ко́нскагѡ риста́нїѧ напо́лненѹ бы́вшѹ, вше́дъ во дво́ръ на предлежа́шее поѡщрѧ́ше царѧ̀.


text:
Ца́рь же гнѣ́вомъ тѧ́жкимъ напо́лнивъ ѕлочести́вое се́рдце, все́ю си́лою со ѕвѣрьмѝ свирѣ́пыми и҆зы́де, хотѧ́щь неѹкроти́мымъ се́рдцемъ и҆ зѣ́ницами ѻ҆че́съ ви́дѣти болѣ́зненнѹю и҆ бѣ́дственнѹю проназна́менованыхъ па́гѹбѹ.


text:
Є҆гда́ же слоны̀ и҆схожда́хѹ врата́ми, и҆ спослѣ́доваша и҆̀мъ во́ини воѡрѹже́ннїи, и҆ ѿ мно́гихъ ше́ствїѧ пра́хъ ѹ҆ви́дѣвше и҆ тѧ́жка гла́са кли́чь ѹ҆слы́шавше ї҆ѹде́є, возмнѣ́вше себѣ̀ бы́ти послѣ́днїй коне́цъ живота̀ своегѡ̀ во мгнове́нїи,


text:
ѿ бѣ́днагѡ ча́ѧнїѧ во ѹ҆миле́нїе и҆ стена́нїе премѣни́вшесѧ, ѡ҆блобыза́хѹ дрѹ́гъ дрѹ́га сплета́ющесѧ со срѡ́дники и҆ на вы҄и напа́дающе роди́телє ча́дѡмъ и҆ ма́тєри ю҆́нотамъ,


text:
ѻ҆ба́че воспомѧнѹ́вше и҆ преждебы҄вшаѧ и҆̀мъ съ нб҃се защищє́нїѧ, є҆динодѹ́шнѣ ни́цъ пове́ргше себѐ и҆ младе́нцы ѿлѹчи́вше ѿ сосє́цъ, возопи́ша гла́сомъ ве́лїимъ ѕѣлѡ̀,


text:
всѧ́кїѧ си́лы ѡ҆блада́телѧ молѧ́ще, да ѹ҆ще́дритъ и҆̀хъ съ ѩ҆вле́нїемъ, при вратѣ́хъ а҆́да ѹ҆жѐ стоѧ́щихъ.


text:
Є҆леаза́ръ же нѣ́кто мѹ́жъ знамени́тый ѿ ї҆ерє́й страны̀ тоѧ̀, въ ста́рости лѣ́тъ ѹ҆жѐ дости́гъ и҆ всѧ́кою добродѣ́телїю въ житїѝ ѹ҆кра́шенъ, ѡ҆́крестъ себє̀ ѹ҆стро́ивъ пресвѵ́теры призыва́ти ст҃а́го бг҃а, молѧ́шесѧ си́це:


text:
цр҃ю̀ великодержа́вный, вы́шнїй, вседержи́телю бж҃е, и҆́же созда́нїе всѐ стро́ѧй въ щедро́тахъ, воззрѝ нн҃ѣ на сѣ́мѧ а҆враа́мле, на ѡ҆свѧще́ннагѡ ї҆а́кѡва ча҄да, ча́сти свѧще́нныѧ люді́й твои́хъ, въ землѝ чѹжде́й стра́нствѹющихъ, непра́веднѡ погиба́ющихъ, ѻ҆́ч҃е!


text:
ты̀ фараѡ́на пе́рвѣе є҆гѵ́птомъ си́мъ ѡ҆блада́ющаго, ѹ҆мно́женаго въ колесни́цахъ, возне́сшагосѧ беззако́нною де́рзостїю и҆ ѧ҆зы́комъ велерѣ́чивымъ, съ го́рдымъ во́инствомъ въ по́нтѣ погрѹже́нныхъ погѹби́лъ є҆сѝ, ро́дѹ же ї҆и҃левѹ свѣ́тъ проѧви́лъ є҆сѝ мл҇ти:


text:
ты̀ безчи́сленными си́лами возвели́чившагосѧ сеннахирі́ма тѧ́жкаго царѧ̀ а҆ссѷрі́йскаго, копїе́мъ подрѹ́чнѹ ѹ҆жѐ сотвори́вшаго всю̀ зе́млю и҆ возне́сшагосѧ на ст҃ы́й тво́й гра́дъ, хѹ҄льнаѧ глаго́лющаго съ киче́нїемъ и҆ де́рзостїю, влдко, сокрѹши́лъ є҆сѝ, и҆звѣ́стнѹ показа́въ ѩ҆зы́кѡмъ мнѡ́гимъ твою̀ держа́вѹ:


text:
ты̀ въ вавѷлѡ́нѣ трїе́хъ ѻ҆трокѡ́въ ѻ҆гню̀ дѹ́шы самово́льнѣ преда́вшихъ, за є҆́же не слѹжи́ти сквє́рнымъ, разжже́ннѹю ѡ҆роси́въ пе́щь, и҆зба́вилъ є҆сѝ да́же до вла́са невреди́мыхъ, пла́мень на всѧ҄ посла́въ сопроти҄вныѧ:


text:
ты̀ данїи́ла ѡ҆болга́ньми зави́стными вве́ржена въ ро́въ на снѣде́нїе львѡ́мъ ѕвѣрє́мъ свирѣ҄пымъ, на свѣ́тъ и҆зве́лъ є҆сѝ здра́ва: и҆ ї҆ѡ́нѹ во чре́вѣ ки́та морска́гѡ та́ющаго неща́днѣ, всѣ҄мъ свои҄мъ невреди́ма показа́лъ є҆сѝ, ѻ҆́ч҃е!


text:
и҆ нн҃ѣ, ѡ҆би́дъ ненави́стниче, многомл҇тиве, всѣ́хъ покрови́телю, вско́рѣ ѩ҆ви́сѧ сѹ́щымъ ѿ ро́да ї҆и҃лева, ѿ ѩ҆зы҄къ же беззако́нныхъ ме́рзкихъ ѡ҆би҄димымъ:


text:
а҆́ще же нече́стїемъ ѡ҆б̾ѧ́то є҆́сть въ преселе́нїи житїѐ на́ше, ты и҆зба́вивъ на́съ ѿ рѹкѹ̀ вра҄гъ си́хъ, ѩ҆́коже произво́лиши, влдко, погѹбѝ на́съ сме́ртїю,


text:
да не сѹ́етными сѹемѹ́дреннїи похва́лѧтсѧ ѡ҆ погѹбле́нїи возлю́бленныхъ твои́хъ, глаго́люще: нижѐ бг҃ъ и҆́хъ и҆зба́ви и҆̀хъ:


text:
да ѹ҆дивѧ́тсѧ нн҃ѣ ѩ҆зы́цы непобѣди́мѣй крѣ́пости твое́й, преч҇тне, и҆мѣ́ѧй си́лѹ ѡ҆ сп҇нїи ро́да ї҆а́кѡвлѧ:


text:
мо́литъ тѧ̀ всѐ мно́жество младе́нцєвъ и҆ роди́телє и҆́хъ со слеза́ми: да пока́жетсѧ всѣ҄мъ ѩ҆зы́кѡмъ, ѩ҆́кѡ съ на́ми є҆сѝ, гд҇и, и҆ не ѿврати́лъ є҆сѝ лица̀ твоегѡ̀ ѿ на́съ:


text:
но ѩ҆́коже ре́клъ є҆сѝ, ѩ҆́кѡ нижѐ въ землѝ врагѡ́въ свои́хъ сѹ́щихъ презрѣ́лъ є҆сѝ и҆̀хъ, си́це совершѝ, гд҇и.


text:
Є҆леаза́рѹ же конча́ющѹ ѹ҆жѐ моли́твѹ сїю̀, ца́рь со ѕвѣрьмѝ и҆ все́ю си́лы го́рдостїю прибли́жисѧ ко ї҆пподро́мѹ.


text:
Ѹ҆ви́дѣвше же ї҆ѹде́є, вельмѝ возопи́ша на нб҃о, ѩ҆́кѡ и҆ прилежа҄щаѧ ѹ҆дѡ́лїѧ кѹ́пнѡ съ ни́ми вопїю҄щаѧ неѹдержи́мь пла́чь сотвори́ша всемѹ̀ во́инствѹ.


text:
Тогда̀ великосла́вный вседержи́тель и҆ и҆́стинный бг҃ъ, ѩ҆ви́въ ст҃о́е своѐ лицѐ, ѿве́рзе двє́ри нб҇ныѧ, и҆з̾ ни́хже снидо́ста два̀ сла҄вна, стра҄шна ви́домъ а҆́гг҃ла ѩ҆вле́ннѣ всѣ҄мъ кромѣ̀ ї҆ѹде́ѡвъ,


text:
и҆ сопротивоста́ста, и҆ си́лѹ сѹпоста҄тъ и҆спо́лниста смѧте́нїѧ и҆ ѹ҆́жаса, и҆ неподви́жными пѹ҄ты свѧза́ста: та́кожде и҆ тѣ́ло ца́рское тре́петно бы́сть, и҆ забве́нїе де́рзость є҆гѡ̀ тѧ́жкѹю ѡ҆б̾ѧ̀.


text:
Ѹ҆слы́шавъ бо во́пль и҆ ви́дѣвъ преклоне́нныхъ всѣ́хъ въ погѹбле́нїе, прослези́всѧ со гнѣ́вомъ дрѹгѡ́мъ преща́ше, глаго́лѧ:


text:
вы ѕлѣ̀ ца́рство ѹ҆правлѧ́ете и҆ мѹчи́телей превосхо́дите лю́тостїю, и҆ менѐ сама́го ва́шего благодѣ́телѧ тщите́сѧ ѿ вла́сти ѹ҆жѐ и҆ дѹ́ха низложи́ти, та́йнѡ ѹ҆хищрѧ́юще неполє́знаѧ ца́рствѹ:


text:
кто̀ держа́вшихъ на́шѧ въ вѣ́рности страны̀ твєрды́ни, ѿ до́мѹ ѿлѹчи́въ, коего́ждо безслове́снѣ собра̀ сѣ́мѡ;


text:
кто̀ си́хъ, и҆̀же и҆з̾ нача́ла благопрїѧ́тствомъ къ на́мъ по всемѹ̀ превосхо́дѧтъ всѣ́хъ ѩ҆зы́кѡвъ и҆ ѕлѣ́йшыѧ мно́жицею ѿ человѣ҄къ под̾ѧ́ша бѣды҄, си́це беззако́нными ѡ҆бложѝ ѹ҆́зами;


text:
рѣши́те, разрѣши́те непра́вєдныѧ ѹ҆́зы и҆ во своѧ҄ и҆̀хъ съ ми́ромъ посли́те, ѡ҆ преждесодѣ́ланныхъ примири́вшесѧ: разрѣши́те сы́ны вседержи́телѧ нб҇нагѡ бг҃а жива́гѡ, и҆́же ѿ на́шихъ прароди́телей да́же донн҃ѣ непреткнове́нно во сла́вѣ благостоѧ́нїе подае́тъ ве́щемъ на́шымъ.


text:
Ре́кшѹ же ѹ҆́бѡ є҆мѹ̀ сїѧ҄, ї҆ѹде́є вско́рѣ разрѣше́ни бы́вше благословлѧ́хѹ, ѹ҆жѐ и҆збѣжа́вше сме́рти, ст҃а́го сп҃си́телѧ бг҃а своего̀.


text:
Посе́мъ ца́рь во гра́дъ возврати́всѧ и҆ призва́въ над̾ росхѡ́ды старѣ́йшаго, повелѣ̀ даѧ́ти вїно̀ и҆ прѡ́чаѧ къ пирова́нїю потрє́бнаѧ ї҆ѹде́ѡмъ на дні́й се́дмь, сѹди́въ и҆̀мъ та́можде во всѧ́цѣмъ весе́лїи де́нь спасе́нїѧ провожда́ти, въ не́мже мѣ́стѣ мнѣ́ша поги́бель прїѧ́ти.


text:
Тогда̀ сі́и, и҆̀же пре́жде въ поноше́нїи и҆ бли́з̾ а҆́да бы́ша, па́че же въ него̀ соше́дшїи, вмѣ́стѡ го́рькїѧ и҆ плаче́вныѧ сме́рти, пи́ршество спасе́нїѧ соста́вивше, мѣ́сто ѹ҆гото́ванное и҆̀мъ ко паде́нїю и҆ гро́бѹ, на возлєжа́нїѧ раздѣли́ша, и҆спо́лнени ра́дости.


text:
И҆ ѡ҆ста́вивше рыда́нїѧ всеплаче́внѹю пѣ́снь, воспрїѧ́ша пѣ́снь ѻ҆те́ческѹю, хва́лѧще сп҃си́телѧ и҆ чѹдодѣ́телѧ бг҃а: и҆ всѧ́кїй пла́чь и҆ стена́нїе ѿри́нѹвше, ли́ки соста́виша во зна́менїе весе́лїѧ ми́рнагѡ.


text:
Та́кожде и҆ ца́рь ѡ҆ си́хъ соста́вивъ пирова́нїе ве́лїе, безпреста́ннѡ на нб҃о и҆сповѣ́дашесѧ великолѣ́пнѣ ѡ҆ пресла́внѣмъ бы́вшемъ себѣ̀ спасе́нїи.


text:
Полага́вшїи же ї҆ѹде́євъ пре́жде въ поги́бель и҆ въ снѣ́дь пти́цамъ и҆ съ ра́достїю ѡ҆писа́вшїи, срамото́ю ѡ҆б̾ѧ́ти бы́вше стенѧ́хѹ, ѻ҆гнедыха́телнѣй и҆́хъ де́рзости безче́стнѡ ѹ҆га́сшей.


text:
Ї҆ѹде́є же, ѩ҆́коже предреко́хомъ, соста́вивше предрѣче́нный ли́къ, со ѹ҆чрежде́нїемъ во и҆сповѣ́данїихъ весе́лыхъ и҆ ѱалмѣ́хъ провожда́хѹ,


text:
и҆ ѻ҆́бщїй ѡ҆предѣли́вше ѡ҆ си́хъ ѹ҆ста́въ, во всѧ́цѣмъ преселе́нїи свое́мъ въ ро́ды, є҆́же бы предречє́нныѧ дни҄ пра́здновати въ весе́лїи, не питїѧ̀ ра́ди и҆ ѩ҆де́нїѧ, но сп҃се́нїѧ ра́ди бы́вшагѡ и҆̀мъ ѿ бг҃а.


text:
Ѡ҆пи́сани же бы́ша ѿ два́десѧть пѧ́тагѡ днѐ мц҇а пахѡ́на да́же до четве́ртагѡ днѐ мц҇а є҆пїфа̀, во дне́хъ четы́редесѧтихъ: соста́виша же и҆̀мъ поги́бель ѿ пѧ́тагѡ днѐ мц҇а є҆пїфа̀ да́же до седма́гѡ, въ въ трїе́хъ дне́хъ: въ ни́хже и҆ пресла́внѡ ѩ҆ви́въ мл҇ть свою̀ всеси́льный, и҆зба́ви и҆̀хъ безвре́дныхъ кѹ́пнѡ.


text:
Пи́ршествоваша же всѣ́ми ѿ царѧ̀ снабдѣва́еми да́же до четвертагѡна́десѧть днѐ, въ ѻ҆́ньже и҆ проше́нїе сотвори́ша ѡ҆ ѿпѹще́нїи свое́мъ.


text:
Похвали́въ же и҆̀хъ ца́рь, написа̀ и҆̀мъ нижепи́санное посла́нїе ко страти́гѡмъ сѹ́щымъ по градѡ́мъ, великодѹ́шнѣ ѹ҆се́рдїе и҆мѹ́щее.


text:
Ца́рь птоломе́й фїлопа́тѡръ, сѹ́щымъ во є҆гѵ́птѣ страти́гѡмъ и҆ всѣ҄мъ вчинє́ннымъ над̾ дѣла́ми, ра́доватисѧ и҆ здра́вствовати: здра́вствѹемъ же и҆ мы̀ и҆ ча҄да на҄ша, ѹ҆правлѧ́ющѹ на́мъ вели́комѹ бг҃ѹ ве́щы, ѩ҆́коже жела́емъ:


text:
нѣ́цыи дрѹ́зи на́ши ѕлонра́вїемъ свои́мъ ча́стѣе на́мъ прилѣжа́ще, поѹсти́ша на́съ на сїѐ, є҆́же бы во ца́рствїи на́шемъ собра́ти всѣ́хъ ї҆ѹде́ѡвъ во є҆ди́но мѣ́сто а҆́ки ѿстѹ́пникѡвъ и҆ ѹ҆мѹ́чити стра́нными мѹ́ками,


text:
сказѹ́юще, ѩ҆́кѡ никогда́же во благостоѧ́нїи ца́рства на́шегѡ ве́щы бѹ́дѹтъ, вражды̀ ра́ди, ю҆́же и҆́мѹтъ сі́и ко всѣ҄мъ ѩ҆зы́кѡмъ, доне́лѣже не соверши́тсѧ сїѐ:


text:
и҆̀же и҆ свѧ́заныхъ и҆̀хъ приведо́ша къ на́мъ со ѡ҆ѕлобле́нїемъ ѩ҆́кѡ плѣ́нникѡвъ, па́че же ѩ҆́кѡ преда́телей, без̾ всѧ́кагѡ разсѹжде́нїѧ и҆ и҆спыта́нїѧ хотѣ́ша и҆̀хъ погѹби́ти, свирѣ́пѣйшею лю́тостїю па́че зако́на скѵ́ѳска воѡрѹже́ни:


text:
мы́ же ѡ҆ си́хъ жесточа́е запрети́вше по смиренномѹ́дрїю, є҆́же и҆́мамы ко всѣ҄мъ человѣ́кѡмъ, є҆два̀ живо́тъ и҆̀мъ дарова́вше, и҆ нб҇наго бг҃а позна́вше крѣ́пкѡ застѹпа́ющаго ї҆ѹде́євъ и҆ ѩ҆́кѡ ѻ҆ц҃а̀ за сы́ны вы́нѹ спобо́рствѹюща, ксемѹ́ же и҆ любо́вь, ю҆́же и҆́мѹтъ къ на́мъ и҆звѣ́стнѹ, и҆ ко прароди́телємъ на́шымъ благопрїѧ́тство разсѹди́вше, пра́веднѡ ѿпѹсти́хомъ, по всѧ́комѹ коеѧ́ либо вины̀ ѡ҆́бразѹ:


text:
и҆ повелѣ́хомъ комѹ́ждо всѣ҄мъ во своѧ҄ и҆̀мъ возврати́тисѧ, дабы̀ на всѧ́цѣмъ мѣ́стѣ никто̀ и҆́хъ ѿню́дъ ѡ҆ѕлоблѧ́лъ, нижѐ ѹ҆карѧ́лъ ѡ҆ содѣ́ѧнныхъ и҆̀мъ без̾ вины̀:


text:
вѣ́домо бо да бѹ́детъ ва́мъ, ѩ҆́кѡ а҆́ще что̀ ѕлоѹхи́тримъ на ни́хъ лѹка́вое, и҆лѝ въ че́мъ ѡ҆скорби́мъ и҆̀хъ весьма̀, то̀ не человѣ́ка, но всѣ́хъ си́лъ влдкѹ и҆ бг҃а вы́шнѧго проти́вѧщасѧ на́мъ во ѿмще́нїе веще́й по всемѹ̀ неизбѣ́жнѣ всегда̀ и҆мѣ́ти бѹ́демъ. Здра́вствѹйте.


text:
Прїи́мше же <n>(ї҆ѹде́є ѿ царѧ̀)</n> посла́нїе сїѐ, не потща́шасѧ вско́рѣ ѿитѝ, но моли́ша царѧ̀, дабы̀ сѹ́щїи ѿ ро́да ї҆ѹде́йска, ѿ ст҃а́гѡ бг҃а и҆ ѿ зако́на бж҃їѧ самово́льнѣ ѿстѹпи́вшїи полѹчи́ли и҆́ми до́лжное мѹче́нїе,


text:
приглаго́лавше, ѩ҆́кѡ чре́ва ра́ди своегѡ̀ бж҇твєннаѧ повєлѣ́нїѧ престѹпи́вшїи нижѐ ца҄рскимъ повелѣ́нїємъ благопослѹ́шни бѹ́дѹтъ.


text:
Ѻ҆́нъ же пои́стиннѣ сїѧ҄ глаго́ла та́кѡ бы́ти, и҆ похвали́въ дадѐ и҆̀мъ вла́сть над̾ всѣ́ми, є҆́же бы престѹ́пникѡвъ зако́на бж҃їѧ во всѣ́хъ мѣ́стѣхъ ца́рствїѧ є҆гѡ̀ со дерзнове́нїемъ, без̾ всѧ́кїѧ ца́рскїѧ вла́сти и҆лѝ разсмотре́нїѧ, ѹ҆бива́ти и҆ и҆скоренѧ́ти.


text:
Тогда̀ <n>(ї҆ѹде́є)</n> возблагодари́вше <n>(царѧ̀)</n> ѩ҆́коже подоба́ше, ї҆ере́є же и҆́хъ и҆ всѐ мно́жество вкѹ́пѣ возгласи́вше а҆ллилѹ́їа, съ ра́достїю ѿидо́ша.


text:
Тогда̀ приклю́чшагосѧ на пѹтѝ престѹ́пника, и҆́же бѧ́ше ѿ ро́да и҆́хъ, мѹ́чахѹ и҆ во ѡ҆́бразъ и҆ны҄мъ ѹ҆бива́хѹ.


text:
И҆ въ де́нь то́й ѹ҆би́ша бо́лѣе трїе́хъ сѡ́тъ мѹже́й, ѹ҆бива́юще же скве́рныхъ съ ра́достїю веселѧ́хѹсѧ.


text:
Са́ми же и҆̀же да́же до сме́рти со гд҇емъ бг҃омъ пребы́ша, полѹчи́вше соверше́нное сп҃се́нїе, ѹ҆вѣнча́вше себѐ разли́чными благово́ннѣйшими цвѣта́ми, ѿидо́ша ѿ гра́да со весе́лїемъ и҆ восклица́нїемъ, во хвале́нїихъ и҆ всеблагогла́сныхъ пѣ́нїихъ благодарѧ́ще бг҃ѹ ѻ҆тцє́въ и҆́хъ вѣ́чномѹ, сп҃сѹ ї҆и҃левѹ.


text:
Прише́дше же во птолемаі́дѹ, нарица́емѹю за сво́йство мѣ́ста [родофо́ръ], и҆дѣ́же ѡ҆жида́хѹ и҆̀хъ корабли҄ мно́зи, по ѻ҆́бщемѹ и҆́хъ совѣ́тѹ дні́й се́дмь,


text:
та́мѡ сотвори́ша пи́ръ сп҃сенїѧ: ца́рь бо дарова̀ благодѹ́шнѡ коемѹ́ждо и҆́хъ всѧ҄ потрє́бнаѧ на пѹ́ть да́же до жили́ща и҆́хъ.


text:
Дости́гше же ми́рнѡ въ подоба́ющихъ и҆сповѣ́данїихъ, та́кожде и҆ та́мѡ ѹ҆ста́виша сїѧ҄ дни҄ пра́здновати со весе́лїемъ во вре́мѧ прише́лствїѧ и҆́хъ.


text:
И҆̀хже и҆ ѡ҆свѧти́вше на столпѣ̀ при мѣ́стѣ пи́ршества ѡ҆бѣ́томъ ѹ҆тверди́вше, ѿидо́ша невре́дни, свобо́дни, прера́достни, земле́ю и҆ мо́ремъ и҆ рѣко́ю, ѡ҆хранѧ́еми ца́рскимъ повелѣ́нїемъ, кі́йждо во своѧ҄ си, и҆ ѡ҆держа́вше вла́сть над̾ враги҄ бо́лшѹю не́же пре́жде, со сла́вою и҆ стра́хомъ, весьма̀ ни ѿ когѡ̀ лиша́еми и҆мѣ́нїѧ.


text:
И҆ всѧ҄ своѧ҄ всѝ воспрїѧ́ша ѿ ѡ҆писа́нїѧ, ѩ҆́кѡ и҆мѹ́щїи что̀ со стра́хомъ ве́лїимъ ѿдаѧ́хѹ и҆̀мъ, вели҄чїѧ превели́комѹ бг҃ѹ сотво́ршѹ соверше́ннѡ во сп҇нїе и҆хъ.


text:
Кни́га є҆́здры про҇ро́ка втора́ѧ, сы́на сараі́ева, сы́на а҆зарі́ева, сы́на є҆лкі́ева, сы́на садані́ева, сы́на садѡ́кова, сы́на а҆хі́тѡва,


text:
сы́на а҆хі́ева, сы́на фїнее́сова, сы́на є҆лі́ева, сы́на а҆мері́ева, сы́на а҆сїе́лева, сы́на марїмѡ́ѳова, сы́на а҆рна́ева, сы́на ѻ҆зі́ева, сы́на ворі́ѳова, сы́на а҆вїсе́ева, сы́на фїнее́сова, сы́на є҆леаза́рова,


text:
сы́на а҆арѡ́нова ѿ колѣ́на леѵі́ина, и҆́же бы́сть ю҆́зникомъ въ землѝ ми́дстѣй, въ ца́рство а҆ртаѯе́рѯа царѧ̀ пе́рсскагѡ.


text:
и҆дѝ и҆ возвѣстѝ лю́демъ мои҄мъ ѕла҄ѧ дѣла̀ и҆́хъ и҆ сынѡ́мъ и҆́хъ лѹка҄вствїѧ, ѩ҆̀же проти́вѹ менє̀ сотвори́ша, да возвѣстѧ́тъ сынѡ́мъ сынѡ́въ свои́хъ,


text:
є҆да̀ не а҆́зъ и҆зведо́хъ и҆̀хъ и҆з̾ землѝ є҆гѵ́петскїѧ и҆з̾ до́мѹ рабо́ты; ті́и же прогнѣ́ваша мѧ̀ и҆ совѣ́ты моѧ҄ ѹ҆ничижи́ша:


text:
ты́ же ѡ҆стризѝ власы̀ главы̀ твоеѧ̀ и҆ ве́рзи на ни́хъ всѧ҄ ѕла҄ѧ, поне́же не послѹ́шаша зако́на моегѡ̀, лю́дїе сѹ́ть ненака́занни:


text:
низложи́хъ ра́ди и҆́хъ мно́жество царе́й и҆ порази́хъ фараѡ́на съ людьмѝ є҆гѡ̀ и҆ со всѣ́ми вѡ́и є҆гѡ̀:


text:
всѧ҄ ѩ҆зы́ки ѿ лица̀ и҆́хъ погѹби́хъ, и҆ на восто́цѣ двѹ́хъ стра́нъ люді́й, тѵ́рскихъ и҆ сїдѡ́нскихъ, разсы́пахъ, и҆ поби́хъ всѣ́хъ врагѡ́въ и҆́хъ.


text:
а҆́зъ вы̀ преведо́хъ сквозѣ̀ мо́ре и҆ ѹ҆гото́вахъ ва́мъ пѹ́ть бла́гъ и҆з̾ нача́ла, да́хъ ва́мъ мѡѷсе́а вожда̀ и҆ а҆арѡ́на во ї҆ере́а,


text:
да́хъ ва́мъ свѣ́тъ во столпѣ̀ ѻ҆́гненѣ и҆ сотвори́хъ въ ва́съ чѹдеса̀ вє́лїѧ: вы́ же менѐ забы́сте, речѐ гд҇ь.


text:
Та́кѡ гл҃етъ гд҇ь вседержи́тель: кра́стелє бы́ша ва́мъ во зна́менїе, да́хъ ва́мъ полкѝ въ защище́нїе, вы́ же и҆ та́мѡ ропта́сте


text:
гдѣ̀ сѹ́ть благодѣѧ҄нїѧ, ѩ҆̀же сотвори́хъ ва́мъ; не въ пѹсты́ни ли, є҆гда̀ воз̾алка́сте, возопи́сте ко мнѣ̀


text:
глаго́люще: чесѡ̀ ра́ди на́съ въ пѹсты́ню сїю̀ приве́лъ є҆сѝ погѹби́ти на́съ; лѹ́чше на́мъ бѣ̀ рабо́тати є҆гѵ́птѧнѡмъ, не́жели ѹ҆мре́ти въ пѹсты́ни се́й:


text:
є҆гда̀ возжажда́сте, не разсѣко́хъ ли ка́мене, и҆ потеко́ша во́ды въ сы́тости, зно́ѧ ра́ди ли́ствїемъ древе́съ ва́съ покрыва́хъ:


text:
раздѣли́хъ ва́мъ зе́мли ѻ҆би҄лны, ханане́ѡвъ и҆ ферезе́ѡвъ и҆ фѷлїсті́млѧнъ ѿ лица̀ ва́шегѡ и҆зверго́хъ: что̀ сотворю̀ ва́мъ ктомѹ̀, гл҃етъ гд҇ь;


text:
Сїѧ҄ гл҃етъ гд҇ь вседержи́тель: є҆гда̀ въ пѹсты́ни бѣ́сте на рѣцѣ̀ а҆морре́йстѣ жа́ждѹще и҆ хѹ́лѧще и҆́мѧ мое,


text:
что̀ тебѣ̀ сотворю̀, ї҆а́кѡве; не восхотѣ́лъ є҆сѝ послѹ́шати, ї҆ѹ́до: преселю́сѧ ко и҆ны҄мъ ѩ҆зы́кѡмъ и҆ да́мъ и҆̀мъ и҆́мѧ моѐ, да соблюда́ютъ зако́ны моѧ҄:


text:
є҆гда̀ призове́те мѧ̀, а҆́зъ не ѹ҆слы́шѹ вы̀, ѡ҆скверни́сте бо рѹ́цѣ ва́ши кро́вїю, и҆ но́зѣ ва́ши скѡ́ры сѹ́ть во є҆́же сотвори́ти человѣкоѹбї҄йства:


text:
Сїѧ҄ гл҃етъ гд҇ь вседержи́тель: є҆да̀ а҆́зъ ва́съ не моли́хъ, ѩ҆́кѡ ѻ҆те́цъ сы́ны и҆ ѩ҆́кѡ ма́ти дще́рей и҆ ѩ҆́кѡ дои́лица ѻ҆троча́тъ свои́хъ,


text:
та́мѡ ва́съ собира́хъ, ѩ҆́коже ко́кошъ птенцы̀ своѧ҄ под̾ крилѣ҄ своѝ: нн҃ѣ же что̀ сотворю̀ ва́мъ; ѿве́ргѹ вы̀ ѿ лица̀ моегѡ̀:


text:
приноше́нїе є҆гда̀ мнѣ̀ принесе́те, ѿвращѹ̀ лицѐ моѐ ѿ ва́съ: дни҄ бо пра҄здничныѧ ва́шѧ и҆ новом҇чїѧ и҆ ѡ҆брѣ҄занїѧ ѿверго́хъ:


text:
а҆́зъ посла́хъ ѻ҆́троки моѧ҄ про҇ро́ки къ ва́мъ, и҆̀хже є҆́мше ѹ҆би́сте, и҆ растни́сте тѣлеса̀ и҆́хъ, и҆́хже кро́ве взыщѹ̀, гл҃етъ гд҇ь.


text:
и҆ сы́нове порожде́нїѧ не сотворѧ́тъ, поне́же за́повѣдь мою̀ презрѣ́ша, и҆ є҆́же ѕло̀ є҆́сть предо мно́ю, сотвори́ша:


text:
преда́мъ до́мы ва́шѧ лю́демъ грѧдѹ́щымъ, и҆̀же мѧ̀ не слы́шавше ѹ҆вѣ́рѹютъ: и҆̀мже зна́менїй не ѩ҆ви́хъ, сотворѧ́тъ, ѩ҆́же повелѣ́хъ,


text:
засвидѣ́телствѹю люді́й грѧдѹ́щихъ блгдть, и҆́хже ѻ҆́троцы веселѧ́тсѧ съ ра́достїю, менѐ не ви́дѧще ѻ҆чесы̀ плотски́ми, но дѹ́хомъ вѣ́рѹюще, ѩ҆̀же реко́хъ:


text:
и҆̀мже да́мъ нача́лство а҆враа́мле, ї҆саа́ково и҆ ї҆а́кѡвле, и҆ ѡ҆сі́ино и҆ а҆мѡ́сово, и҆ мїхе́ино и҆ ї҆ѡи́лево, и҆ а҆вді́ино и҆ ї҆ѡ́нино,


text:
и҆ наѹ́мово и҆ а҆ввакѹ́мово, софо́нїино, а҆гге́ево, заха́рїино и҆ малахі́ино, и҆́же и҆ а҆́гг҃лъ гд҇ень нарече́сѧ.


text:
Сїѧ҄ гл҃етъ гд҇ь: а҆́зъ и҆зведо́хъ лю́ди сїѧ҄ и҆з̾ рабо́ты, и҆̀мже повелѣ҄нїѧ да́хъ рабы҄ мои́ми про҇рѡ́ки, и҆̀хже слѹ́шати не восхотѣ́ша, но ѿверго́ша моѧ҄ совѣ́ты.


text:
Ма́ти, ѩ҆́же и҆̀хъ родѝ, глаго́летъ и҆̀мъ: и҆ди́те, сы́нове, поне́же а҆́зъ вдови́ца є҆́смь и҆ ѡ҆ста́влена,


text:
воспита́хъ вы̀ съ ра́достїю и҆ лиши́хсѧ ва́съ со пла́чемъ и҆ ско́рбїю, ѩ҆́кѡ согрѣши́сте пред̾ гд҇емъ бг҃омъ ва́шимъ, и҆ є҆́же лѹка́вое є҆́сть пред̾ ни́мъ, сотвори́сте:


text:
нн҃ѣ же что̀ сотворю̀ ва́мъ; а҆́зъ вдова̀ є҆́смь и҆ ѡ҆ста́влена: и҆ди́те, сы́нове, и҆ проси́те ѿ гд҇а мл҇ти.


text:
А҆́зъ же тебѐ, ѻ҆́ч҃е, свидѣ́телѧ призыва́ю на ма́терь сынѡ́въ, и҆̀же не восхотѣ́ша завѣ́та моегѡ̀ храни́ти:


text:
Го́ре тебѣ̀, а҆ссѹ́ръ, и҆́же сокрыва́еши непра́вєдныѧ ѹ҆ себє̀. Ро́де лѹка́вый, воспомѧнѝ, что̀ сотвори́хъ содо́мѹ и҆ гомо́ррѣ,


text:
и҆́хже землѧ̀ лежи́тъ въ жѹ́пелнѣй грѹ́дѣ и҆ въ хо́лмѣхъ пе́пелныхъ: та́кѡ да́мъ тѣ́хъ, и҆̀же мѧ̀ не слѹ́шаша, гл҃етъ гд҇ь вседержи́тель.


text:
Сїѧ҄ гл҃етъ гд҇ь ко є҆́здрѣ: возвѣстѝ лю́демъ мои҄мъ, ѩ҆́кѡ да́мъ и҆̀мъ ца́рство ї҆ер҇ли́мское, є҆́же да́ти и҆мѣ́хъ ї҆и҃лю,


text:
И҆ди́те и҆ прїими́те, проси́те себѣ̀ дні́й ма́лыхъ, да закоснѧ́тъ: ѹ҆жѐ гото́во є҆́сть ва́мъ ца́рство, бди́те.


text:
Засвидѣ́телствѹй нб҃омъ и҆ земле́ю: сотро́хъ бо ѕло́е и҆ сотвори́хъ бл҃го́е, ѩ҆́кѡ живѹ̀ а҆́зъ, гл҃етъ гд҇ь.


text:
Ма́ти, ѡ҆б̾имѝ сы́ны твоѧ҄, воспита́й и҆̀хъ со весе́лїемъ, ѩ҆́кѡ голѹби́ца ѹ҆твердѝ но́зѣ и҆́хъ, занѐ тебѐ и҆збра́хъ, гл҃етъ гд҇ь.


text:
И҆ воскр҃шѹ̀ мє́ртвыѧ ѿ мѣ́стъ свои́хъ и҆ и҆з̾ гробѡ́въ и҆зведѹ̀ и҆̀хъ: позна́хъ бо и҆́мѧ моѐ во ї҆и҃ли.


text:
Послю̀ тебѣ̀ по́мощь ѻ҆́троки моѧ҄, и҆са́їю и҆ ї҆еремі́ю, по и҆́хже совѣ́тѹ ѡ҆ст҃и́хъ и҆ ѹ҆гото́вахъ тебѣ̀ древе́съ двана́десѧть ѡ҆тѧгче́ныхъ разли́чными плѡ́ды,


text:
и҆ толи́кожде и҆сто́чникѡвъ текѹ́щихъ млеко́мъ и҆ ме́домъ, и҆ го́ръ превысо́кихъ се́дмь и҆мѣ́ющихъ ши́покъ и҆ крі́нъ, на ни́хже весе́лїемъ и҆спо́лню сы́ны твоѧ҄.


text:
ѡ҆ сокрѹше́ннѣмъ и҆ немощнѣ́мъ попецы́сѧ, хромо́мѹ не посмѣ́йсѧ, защитѝ безрѹ́каго, а҆ слѣпа́го къ видѣ́нїю свѣ́та моегѡ̀ припѹстѝ:


text:
мє́ртвыѧ и҆дѣ́же ѡ҆брѧ́щеши, назна́менавъ ѿда́й гро́бѹ, и҆ да́мъ тебѣ̀ пе́рвое сѣдѣ́нїе въ воскр҇нїе моѐ.


text:
Не и҆знемога́й: є҆гда́ бо прїи́детъ де́нь печа́ли и҆ тѣсноты̀, и҆ні́и воспла́чѹтсѧ и҆ печа́льни бѹ́дѹтъ, ты́ же ра́достна и҆ ѻ҆би́лна бѹ́деши.


text:
Воспомѧнѝ ча҄да твоѧ҄ спѧ́щыѧ, поне́же а҆́зъ и҆зведѹ̀ и҆̀хъ и҆з̾ бокѡ́въ землѝ и҆ мл҇ть съ ни́ми сотворю̀: мл҇тивъ бо є҆́смь, гл҃етъ гд҇ь вседержи́тель.


text:
Ѡ҆б̾имѝ ча҄да твоѧ҄, до́ндеже а҆́зъ прїидѹ̀ и҆ сотворю̀ и҆̀мъ мл҇рдїе: и҆сто́чницы бо моѝ и҆з̾ѡби́лѹютъ и҆ блгдть моѧ̀ не ѡ҆скѹдѣ́етъ.


text:
А҆́зъ є҆́здра взѧ́хъ повелѣ́нїе ѿ гд҇а на горѣ̀ ѡ҆ри́въ, да и҆дѹ̀ ко ї҆и҃лю, къ ни҄мже є҆гда̀ прїидо́хъ, ѿри́нѹша мѧ̀ и҆ ѹ҆ничижи́ша за́повѣдь гд҇ню.


text:
И҆ сегѡ̀ ра́ди ва́мъ глаго́лю, ѩ҆зы́цы, и҆̀же слы́шите и҆ разѹмѣ́ете: жди́те па́стырѧ ва́шего, и҆́же да́стъ ва́мъ поко́й вѣ́чный: поне́же ѻ҆́нъ ѹ҆жѐ бли́з̾ є҆́сть и҆ и҆́мать прїитѝ во сконча́нїи вѣка.


text:
бѣжи́те сѣ́ни вѣ́ка сегѡ̀, прїими́те наслажде́нїе сла́вы ва́шеѧ, а҆́зъ ѩ҆́вѣ свидѣ́телствѹю сп҃си́телемъ мои́мъ.


text:
Воспрїимѝ число̀ твоѐ, сїѡ́не, и҆ заключѝ ѡ҆дѣ́ѧнныхъ твои́хъ въ бѣ҄лаѧ, и҆̀же и҆спо́лниша зако́нъ гд҇ень.


text:
И҆спо́лнено є҆́сть число̀ ча҄дъ твои́хъ, и҆̀хже жела́лъ є҆сѝ: молѝ цр҇тва гд҇нѧ, да бѹ́дѹтъ ѡ҆свѧще́ни лю́дїе твоѝ, призва́ннїи и҆з̾ нача́ла.


text:
А҆́зъ є҆́здра ви́дѣхъ на горѣ̀ сїѡ́нстѣй наро́дъ мно́гъ, и҆̀хже и҆счи́слити не мого́хъ, и҆ всѝ пѣ́сньми хвалѧ́хѹ гд҇а:


text:
посредѣ́ же и҆́хъ бѣ̀ ю҆́ноша высоча́е во́зрастомъ па́че всѣ́хъ ѻ҆́ныхъ, и҆́же полага́ше вѣнцы̀ на главѹ̀ коегѡ́ждо и҆ па́че возвыша́шесѧ, а҆́зъ же диви́хсѧ ѕѣлѡ̀.


text:
Ѻ҆́нъ же ѿвѣща̀: сі́и сѹ́ть, и҆̀же совлеко́шасѧ ѡ҆дѣѧ́нїѧ сме́ртнагѡ и҆ ѡ҆блеко́шасѧ въ безсме́ртное и҆ и҆сповѣ́даша и҆́мѧ бж҃їе: нн҃ѣ вѣнча́ютсѧ и҆ прїе́млютъ фі́нїки.


text:
И҆ вопроси́хъ а҆́гг҃ла ѡ҆ ю҆́ноши: кто̀ є҆́сть ѻ҆́ный ю҆́ноша, и҆́же возлага́етъ на ни́хъ вѣнцы̀ и҆ фі́нїки въ рѹ́цѣ дае́тъ;


text:
Ѻ҆́нъ же ѿвѣща̀ мѝ: се́й є҆́сть сн҃ъ бж҃їй, є҆го́же и҆сповѣ́даша въ вѣ́цѣ се́мъ. А҆́зъ же нача́хъ велича́ти и҆̀хъ, и҆̀же крѣ́пкѡ за и҆́мѧ гд҇не воѡрѹжа́шасѧ.


text:
Тогда̀ речѐ мѝ а҆гг҃лъ: и҆дѝ и҆ возвѣ́сти лю́демъ мои҄мъ, какѡва́ѧ и҆ кѡли́каѧ чѹдеса̀ гд҇а бг҃а ви́дѣлъ є҆сѝ.


text:
Лѣ́та тридесѧ́тагѡ ѿ разоре́нїѧ гра́да, бѣ́хъ въ вавѷлѡ́нѣ и҆ смѧто́хсѧ на ѻ҆дрѣ̀ мое́мъ лежа́щь, и҆ помышлє́нїѧ моѧ҄ восхожда́хѹ на се́рдце моѐ,


text:
<n>(Тогѡ̀ ра́ди)</n> смѹти́сѧ дѹ́хъ мо́й ѕѣлѡ̀, и҆ нача́хъ ѹ҆миле́нными словесы̀ глаго́лати къ вы́шнемѹ


text:
и҆ реко́хъ: ѽ, влдко гд҇и! ты̀ <n>(са́мъ)</n> ре́клъ є҆сѝ ѿ нача́ла, є҆гда̀ созда́лъ є҆сѝ зе́млю, и҆ сїѐ є҆ди́нъ, и҆ повелѣ́лъ є҆сѝ лю́демъ,


text:
и҆ да́лъ є҆сѝ а҆да́мѹ пло́ть ме́ртвенѹ, но и҆ сїѧ̀ бѧ́ше дѣ́ло рѹ́къ твои́хъ, и҆ вдохнѹ́лъ є҆сѝ въ него̀ дѹ́хъ жи́зни, и҆ бы́сть жи́въ пред̾ тобо́ю:


text:
и҆ завѣща́лъ є҆сѝ є҆мѹ̀ сохрани́ти за́повѣдь твою̀, и҆ престѹпѝ ю҆̀, и҆ а҆́бїе пре́далъ є҆сѝ є҆го̀ сме́рти и҆ ро́дъ є҆гѡ̀, и҆ роди́шасѧ ѩ҆зы́цы и҆ племена̀, и҆ лю́дїе и҆ наро́ди, и҆̀мже нѣ́сть числа̀:


text:
и҆ хожда́ше кі́йждо наро́дъ по по́хотемъ свои҄мъ, и҆ ди҄внаѧ дѣ́лаша пред̾ тобо́ю, и҆ презира́ша за́пѡвѣди твоѧ҄:


text:
ѡ҆ста́вилъ же є҆сѝ є҆ди́наго ѿ ни́хъ нѡ́ѧ съ до́момъ є҆гѡ̀, и҆з̾ негѡ́же <n>(роди́шасѧ)</n> всѝ пра́веднїи:


text:
и҆ бы́сть, є҆гда̀ нача́ша мно́житисѧ живѹ́щїи на землѝ, и҆ ѹ҆мно́жиша сы́ны и҆ лю́ди и҆ ѩ҆зы́ки мнѡ́ги, и҆ нача́ша па́ки нече́стїе твори́ти мно́жае пре́жнихъ:


text:
и҆ бы́сть, є҆гда̀ беззако́нїе творѧ́хѹ пред̾ тобо́ю, и҆збра́лъ є҆сѝ себѣ̀ мѹ́жа ѿ си́хъ, є҆мѹ́же и҆́мѧ бѣ̀ а҆враа́мъ,


text:
и҆ положи́лъ є҆сѝ є҆мѹ̀ завѣ́тъ вѣ́чный, и҆ ре́клъ є҆сѝ є҆мѹ̀, ѩ҆́кѡ никогда̀ ѡ҆ста́виши сѣ́мене є҆гѡ̀, и҆ да́лъ є҆сѝ є҆мѹ̀ ї҆саа́ка, ї҆саа́кѹ же да́лъ є҆сѝ ї҆а́кѡва и҆ и҆са́ѵа:


text:
и҆ и҆збра́лъ є҆сѝ себѣ̀ ї҆а́кѡва, и҆са́ѵа же ѿри́нѹлъ є҆сѝ, и҆ размно́жисѧ ї҆а́кѡвъ во мно́жество ве́лїе:


text:
и҆ преклони́лъ є҆сѝ нб҃са̀, и҆ ѹ҆ста́вилъ є҆сѝ зе́млю, и҆ поколеба́лъ є҆сѝ вселе́ннѹю, и҆ трепета́ти сотвори́лъ є҆сѝ бє́здны, и҆ возмѹти́лъ є҆сѝ мі́ръ,


text:
и҆ про́йде сла́ва твоѧ̀ враты̀ четы́рьми, ѻ҆гне́мъ и҆ земны́мъ трѧсе́нїемъ, и҆ вѣ́тромъ и҆ мра́зомъ, да да́си зако́нъ сѣ́мени ї҆а́кѡвлю и҆ ро́дѹ ї҆и҃левѹ прилѣжа́нїе:


text:
се́рдце бо лѹка́во носѧ̀ пе́рвый а҆да́мъ, престѹпѝ и҆ побѣжде́нъ бы́сть, и҆ та́кѡ всѝ, и҆̀же ѿ негѡ̀ роди́шасѧ:


text:
и҆ пребыва́ше не́мощь и҆ зако́нъ съ се́рдцемъ человѣ́ческимъ, съ лѹка́встомъ ко́рене, и҆ преста̀ благо́е, и҆ наста̀ ѕло́е:


text:
и҆ повелѣ́лъ є҆сѝ є҆мѹ̀ созда́ти гра́дъ и҆́мени твоемѹ̀ и҆ приноси́ти въ не́мъ тебѣ̀ ѳѷмїа́мъ и҆ жє́ртвы:


text:
во всѣ́хъ творѧ́ще, ѩ҆́коже сотворѝ а҆да́мъ и҆ всѝ ро́дове є҆гѡ̀, поне́же и҆ са́ми бы́ша се́рдцемъ лѹка́ви,


text:
и҆ бы́сть є҆гда̀ прїидо́хъ сѣ́мѡ и҆ ви́дѣхъ нечє́стїѧ, и҆̀мже нѣ́сть числа̀, и҆ мно́гихъ согрѣша́ющихъ ви́дѣ дѹша̀ моѧ̀ въ сїѐ тридесѧ́тое лѣ́то, и҆ ѹ҆жасе́сѧ се́рдце моѐ,


text:
поне́же ви́дѣхъ, ка́кѡ терпи́ши согрѣша́ющымъ и҆ пощади́лъ є҆сѝ нече́ствѹющихъ и҆ погѹби́лъ є҆сѝ лю́ди твоѧ҄, сохрани́лъ же є҆сѝ врагѝ твоѧ҄ и҆ не возвѣсти́лъ є҆сѝ <n>(ни комѹ́же)</n>:


text:
вои́стиннѹ не вѣ́мъ, ка́кѡ сїѧ҄ ѹ҆разѹмѣ́ти и҆́мамъ; є҆да̀ сѹ́ть дѣла̀ лѹ҄чшаѧ вавѷлѡ҄нскаѧ, не́жели сїѡ҄нскаѧ;


text:
є҆да̀ позна́ша тебѐ и҆́нїи ѩ҆зы́цы кромѣ̀ ї҆и҃лѧ; и҆лѝ ка҄ѧ племена̀ вѣ́роваша свидѣ́нїємъ твои҄мъ, ѩ҆́коже ї҆а́кѡвъ;


text:
и҆́хже мзда̀ не ѩ҆ви́сѧ, нижѐ трѹ́дъ и҆́хъ твори́тъ плода̀, поне́же прохожда́ѧ проидо́хъ посредѣ̀ ѩ҆зы҄къ и҆ ви́дѣхъ ѧ҆̀ процвѣта́ющѧ и҆ не по́мнѧщыѧ повелѣ́нїй твои́хъ:


text:
нн҃ѣ ѹ҆́бѡ и҆змѣ́ри на мѣ́рилѣхъ непра҄вды на́шѧ и҆ живѹ́щихъ на землѝ, и҆ нигдѣ̀ ѡ҆брѧ́щетсѧ и҆́мѧ твоѐ, то́кмѡ во ї҆и҃ли:


text:
и҆ когда̀ не согрѣши́ша пред̾ тобо́ю живѹ́щїи на землѝ; и҆лѝ кі́й ѩ҆зы́къ та́кѡ сохрани́лъ за́пѡвѣди твоѧ҄;


text:
и҆ речѐ мѝ: во ѹ҆́жасѣ и҆зстѹпѝ се́рдце твоѐ въ вѣ́цѣ се́мъ, поне́же хо́щеши пости́гнѹти пѹти҄ вы́шнѧгѡ. А҆́зъ же ѿвѣша́хъ:


text:
та́кѡ є҆́сть, го́споди мо́й. Ѻ҆́нъ же ко мнѣ̀ речѐ си́це: трѝ пѹти҄ по́сланъ є҆́смь показа́ти тебѣ̀ и҆ трѝ подѡ́бїѧ предложи́ти пред̾ тобо́ю:


text:
ѿ ни́хже є҆гда̀ мѝ є҆ди́но и҆з̾ѧви́ши, и҆ а҆́зъ тѝ покажѹ̀ пѹ́ть, є҆го́же жела́еши ви́дѣти, и҆ наѹчѹ̀ тѧ̀, ѿкѹ́дѹ є҆́сть се́рдце лѹка́во.


text:
И҆ реко́хъ: возвѣстѝ, го́споди мо́й. И҆ речѐ ко мнѣ̀: и҆дѝ и҆ и҆звѣ́си мѝ ѻ҆гнѧ̀ тѧ́гость, и҆лѝ и҆змѣ́ри дыха́нїе вѣ́тра, и҆лѝ возвратѝ вспѧ́ть де́нь, и҆́же мимои́де.


text:
Ѻ҆́нъ же речѐ ко мнѣ̀: а҆́ще бы́хъ вопроси́лъ тѧ̀, глаго́лѧ: ко́ль мно́гѡ жили́щъ є҆́сть въ се́рдцы морстѣ́мъ, и҆лѝ ко́ль мно́гѡ и҆сто́чникѡвъ въ нача́лѣ бе́здны, и҆лѝ ко́ль мно́гѡ жи҄лъ є҆́сть над̾ тве́рдїю небе́сною, и҆лѝ кі́и сѹ́ть предѣ́лы ра́йстїи;


text:
не́гли ѿвѣща́лъ бы мѝ є҆сѝ: въ бе́зднѹ не снидо́хъ, ни во а҆́дъ є҆щѐ, нижѐ на небеса̀ когда̀ взыдо́хъ:


text:
нн҃ѣ же ѡ҆ се́мъ не вопроси́хъ тѧ̀, то́чїю ѡ҆ ѻ҆гнѝ и҆ ѡ҆ вѣ́трѣ и҆ ѡ҆ днѝ, въ ѻ҆́ньже є҆сѝ пребыва́лъ, и҆ без̾ си́хъ веще́й бы́ти не мо́жеши: и҆ ты̀ ѡ҆ си́хъ ничто́же мѝ ѿвѣща́лъ є҆сѝ.


text:
и҆ ка́кѡ сосѹ́дъ тво́й возмо́жетъ вмѣсти́ти пѹти҄ вы́шнѧгѡ, и҆ ѹ҆жѐ мі́рѹ ѿвнѣ̀ растлѣ́ннѹ сѹ́щѹ, ѹ҆разѹмѣ́ти раслѣ́нїе ѩ҆́вное пред̾ лице́мъ мои́мъ;


text:
И҆ реко́хъ къ немѹ̀: лѹ́чше на́мъ дабы̀ є҆смы̀ не бы́ли, не́жели є҆щѐ живѹ́щымъ жи́ти въ нече́стїихъ и҆ претерпѣва́ти и҆ не вѣ́дати, ко́еѧ ра́ди ве́щи.


text:
Ѻ҆́нъ же ѿвѣща̀ мѝ и҆ речѐ: ше́дъ и҆до́хъ въ дѹбра́вѹ древе́съ по́льныхъ, и҆дѣ́же древа̀ совѣ́тъ сотвори́ша


text:
глаго́люще: прїиди́те и҆ и҆́демъ и҆ дви́гнемъ бра́нь на мо́ре, да ѹ҆стѹ́питъ на́мъ, и҆ да сотвори́мъ себѣ̀ и҆ны҄ѧ дѹбра҄вы:


text:
та́кожде и҆ вѡ́лны мѡрскі́ѧ совѣ́тъ сотвори́ша глаго́лющѧ: по́йдемъ и҆ дви́гнемъ бра́нь на лѣ́сы пѡ́льныѧ, да побѣди́вшѧ и҆̀хъ воспрїи́мемъ себѣ̀ та́мѡ и҆но́е мѣ́сто:


text:
и҆ є҆гда́ бы є҆сѝ бы́лъ сѹдїѧ̀ и҆́хъ, ко́его бы є҆сѝ ѿ си́хъ ѡ҆правда́лъ, и҆лѝ ко́его ви́нна сотвори́лъ;


text:
Ѿвѣща́хъ а҆́зъ и҆ рѣ́хъ: вои́стиннѹ въ совѣ́тъ сѹ́етенъ вда́шасѧ, поне́же землѧ̀ дана̀ є҆́сть лѣсѡ́мъ, и҆ мо́рю мѣ́сто, є҆́же носи́ти вѡ́лны своѧ҄.


text:
поне́же ѩ҆́коже землѧ̀ дѹбра́вамъ дана̀ є҆́сть и҆ мо́ре волна́мъ свои҄мъ <n>(дано̀ є҆́сть)</n>: та́кѡ и҆̀же ѡ҆бита́ютъ на землѝ, то́кмѡ ве́щы назє́мныѧ разѹмѣ́ти мо́гѹтъ, а҆ сѹ́щїи на нб҃сѣ́хъ, ѩ҆̀же на высотѣ̀ нб҃съ.


text:
не бо̀ хотѣ́хъ вопроси́ти ѡ҆ вы́шнихъ твои́хъ, но ѡ҆ си́хъ, ѩ҆̀же всегда̀ въ на́съ быва́ютъ, чесѡ̀ ра́ди ї҆и҃ль да́нъ въ порѹга́нїе ѩ҆зы́кѡмъ; и҆ чесѡ̀ ра́ди лю́дїе твоѝ возлю́бленнїи даны̀ ѩ҆зы́кѡмъ нечєсти́вымъ; и҆ чесѡ̀ ра́ди зако́нъ ѻ҆тє́цъ на́шихъ въ па́гѹбѹ низведе́нъ бы́сть, и҆ ѹ҆строє́нїѧ пи҄саннаѧ нигдѣ̀ сѹ́ть;


text:
и҆ преидо́хомъ ѡ҆ вѣ́ка а҆́ки прѹ́зи и҆ живе́мъ въ вели́цѣмъ стра́сѣ и҆ ѹ҆́жасѣ, и҆ недосто́йни є҆смы̀ ми́лости твоеѧ̀ наслѣ́дити:


text:
Ѻ҆́нъ же ѿвѣща̀ ко мнѣ̀ и҆ речѐ: коли́кѡ бо́лѣе и҆спыта́ти бѹ́деши, толи́кѡ бо́лѣе и҆ ѹ҆диви́шисѧ, поне́же ско́рѡ спѣши́тъ вѣ́къ преитѝ


text:
поне́же непра́вды и҆спо́лнь вѣ́къ се́й и҆ не́мощей: а҆ ѡ҆ ни́хже вопроша́еши, возвѣщѹ̀ тебѣ̀: насѣ́ѧно бо є҆́сть ѕло̀, и҆ не ѹ҆̀ прїи́де погѹбле́нїе є҆гѡ̀:


text:
а҆́ще ѹ҆́бѡ не преврати́тсѧ, є҆́же насѣ́ѧно є҆́сть, и҆ не ѹ҆стѹ́питъ мѣ́сто, и҆дѣ́же насѣ́ѧно лѹка́вство, не прїи́детъ, и҆дѣ́же насѣ́ѧно є҆́сть бла́го:


text:
поне́же ѕла́къ сѣ́мене ѕла́гѡ всѣ́ѧнъ є҆́сть въ се́рдце а҆да́мово и҆з̾ нача́ла, и҆ ко́ль мно́гѡ ѕла̀ родѝ и҆ донн҃ѣ и҆ ражда́етъ, до́ндеже прїи́детъ млаче́нїе;


text:
И҆ ѿвѣща́хъ и҆ рѣ́хъ: ка́кѡ и҆ когда̀ сїѧ҄ <n>(бѹ́дѹтъ)</n>; и҆ чесѡ̀ ра́ди кра҄тка и҆ ѕла҄ лѣ҄та на҄ша;


text:
И҆ ѿвѣща̀ ко мнѣ̀ и҆ речѐ мѝ: не спѣшѝ ты̀ вы́ше вы́шнѧгѡ, ты́ бо тщи́шисѧ всѹ́е бы́ти вы́ше є҆гѡ̀, и҆́бо и҆зстѹпле́нїе твоѐ мно́го:


text:
є҆да̀ не вопроша́ша дѹ́ши пра́ведныхъ ѡ҆ си́хъ въ затво́рѣхъ свои́хъ, глаго́люще: доко́лѣ та́кѡ надѣ́ющесѧ бѹ́демъ; и҆ когда̀ прїи́детъ пло́дъ жа́твы мзды̀ на́шеѧ;


text:
и҆ ѿвѣща̀ на сїѧ҄ ї҆еремїи́лъ а҆рха́гг҃лъ и҆ речѐ: є҆гда̀ и҆спо́лнитсѧ число̀ сѣ́менъ въ ва́съ, поне́же на мѣ́рилѣ и҆звѣ́силъ вѣ́къ


text:
и҆ мѣ́рою и҆змѣ́рилъ времена̀ и҆ число́мъ сочтѐ часы̀, и҆ не восколеба̀, ни возбѹдѝ, до́ндеже и҆спо́лнитсѧ предрѣче́ннаѧ мѣ́ра.


text:
И҆ ѿвѣща̀ ко мнѣ̀ и҆ речѐ: и҆дѝ и҆ вопросѝ и҆мѹ́щѹю во чре́вѣ, є҆да̀ и҆спо́лнивши де́вѧть мц҇ей свои́хъ, є҆щѐ возмо́гѹтъ ложесна̀ є҆ѧ̀ въ себѣ̀ ѹ҆держа́ти пло́дъ;


text:
И҆ а҆́зъ ѿвѣща́хъ: вои́стиннѹ не мо́гѹтъ, го́споди. Ѻ҆́нъ же ѿвѣща̀: во а҆́дѣ ѡ҆би́тєли дѹ́шъ подѡ́бныѧ сѹ́ть ложесна́мъ:


text:
поне́же ѩ҆́коже родѧ́щаѧ хо́щетъ вско́рѣ роди́ти, да и҆збѣжи́тъ нѹ́жды рожде́нїѧ, та́кѡ и҆ сїѧ҄ тща́тсѧ и҆зда́ти ѡ҆́наѧ, ѩ҆̀же вдана҄ и҆̀мъ сѹ́ть:


text:
И҆ ѿвѣща́хъ и҆ реко́хъ: а҆́ще ѡ҆брѣто́хъ благода́ть пред̾ тобо́ю, и҆ а҆́ще возмо́жно є҆́сть, и҆ а҆́ще досто́инъ є҆́смь,


text:
покажѝ мѝ, є҆да́ ли мно́жайшее є҆́сть вре́мѧ преше́дшее, не́жели и҆мѹ́щее прїитѝ; и҆лѝ мнѡ́жайшаѧ преидо́ша, не́же бѹ҄дѹщаѧ сѹ́ть;


text:
И҆ ста́хъ и҆ ви́дѣхъ, и҆ сѐ, пе́щь горѧ́щаѧ про́йде предо мно́ю: и҆ бы́сть є҆гда̀ пре́йде пла́мень, ви́дѣхъ, и҆ сѐ, превзы́де ды́мъ.


text:
По си́хъ про́йде предо мно́ю ѡ҆́блакъ и҆спо́лненъ воды̀, и҆з̾ негѡ́же и҆спѹсти́сѧ до́ждь ве́лїй со ѹ҆стремле́нїемъ: и҆ є҆гда̀ про́йде стремле́нїе дождѧ̀, преѹмно́жишасѧ въ не́мъ ка҄пли.


text:
И҆ речѐ ко мнѣ̀: внима́й себѣ̀: ѩ҆́коже расте́тъ до́ждь па́че не́же ка҄пли, и҆ ѻ҆́гнь, не́же ды́мъ, та́кѡ превзы́де преше́дшаѧ мѣ́ра: преѹмно́жишасѧ же ка҄пли и҆ ды́мъ.


text:
И҆ моли́хсѧ и҆ рѣко́хъ: мни́ши ли, ѩ҆́кѡ жи́ти и҆́мамъ да́же до дні́й ѻ҆́ныхъ; и҆лѝ что̀ бѹ́детъ во дне́хъ ѻ҆́нѣхъ;


text:
И҆ ѿвѣща́ ми глаго́лѧ: ѡ҆ зна́менїихъ, ѡ҆ ни́хже мѧ̀ вопроша́еши, ѿ ча́сти могѹ́ ти глаго́лати, ѡ҆ животѣ́ же твое́мъ нѣ́смь по́сланъ повѣ́дати тебѣ̀, но не свѣ́мъ.


text:
Ѡ҆ зна́менїихъ же: сѐ, дні́е прїи́дѹтъ, въ ни́хже живѹ́щїи на землѝ ѡ҆бремене́ни бѹ́дѹтъ да́ньми мно́гими, и҆ скры́етсѧ пѹ́ть пра́вды, и҆ бѹ́детъ вселе́ннаѧ непло́дна ѿ вѣ́ры,


text:
и҆ ѹ҆мно́житсѧ непра́вда па́че сеѧ̀, ю҆́же ты̀ ви́диши, и҆ па́че тоѧ̀, ѡ҆ не́йже є҆сѝ слы́шалъ и҆здре́вле:


text:
а҆́ще же тебѣ̀ да́стъ вы́шнїй жи́вѹ бы́ти, ѹ҆́зриши по тре́тїей трѹбѣ̀, и҆ возсїѧ́етъ внеза́пѹ со́лнце въ нощѝ, и҆ лѹна̀ три́жды въ де́нь,


text:
и҆ то́й бѹ́детъ ца́рствовати, є҆гѡ́же не надѣ́ютсѧ живѹ́щїи на землѝ, и҆ пти҄цы пре́йдѹтъ ѿ мѣ́ста своегѡ̀,


text:
и҆ мо́ре содо́мское ры҄бы и҆зри́нетъ и҆ да́стъ гла́съ но́щїю, є҆гѡ́же мно́зи не зна́ша, и҆ всѝ ѹ҆слы́шатъ гла́съ є҆гѡ̀:


text:
и҆ смѧте́нїе бѹ́детъ на мѣ́стѣхъ мно́зѣхъ, и҆ ѻ҆́гнь ча́стѡ низпѹ́ститсѧ, и҆ ѕвѣ́рїе по́льстїи преселѧ́тсѧ, и҆ жєны̀ бѡлѣ́знивыѧ породѧ́тъ щѹ҄да,


text:
и҆ въ сла́дкихъ вода́хъ сла҄ны ѡ҆брѧ́щѹтсѧ, и҆ дрѹ́зи всѝ са́ми на сѧ̀ ѡ҆полча́тсѧ: и҆ скры́етсѧ тогда̀ ѹ҆́мъ, и҆ ра́зѹмъ ѿлѹчи́тсѧ въ храни́лище своѐ,


text:
и҆ вопро́ситъ страна̀ бли́жнюю свою̀ и҆ рече́тъ: не пре́йде ли по тебѣ̀ пра́вда пра́веднаго творѧ́щаѧ; и҆ сегѡ̀ ѿрече́тсѧ:


text:
и҆ бѹ́детъ въ то̀ вре́мѧ, и҆ ѹ҆пова́ти бѹ́дѹтъ человѣ́цы и҆ не воспрїи́мѹтъ: трѹди́тисѧ бѹ́дѹтъ, и҆ не ѹ҆пра́вѧтсѧ пѹтїѐ и҆́хъ.


text:
Сїѧ҄ зна́мєнїѧ попѹще́но є҆́сть мнѣ̀ глаго́лати къ тебѣ̀: и҆ а҆́ще помо́лишисѧ па́ки, и҆ воспла́чешисѧ, ѩ҆́коже и҆ нн҃ѣ, и҆ попости́шисѧ се́дмь дні́й, є҆щѐ бѡ́лшаѧ си́хъ ѹ҆слы́шиши.


text:
И҆ ѹ҆держа́ мѧ, и҆́же приі́де а҆́гг҃лъ, и҆́же глаго́лаше ко мнѣ̀, и҆ ѹ҆крѣпи́ мѧ и҆ поста́ви мѧ̀ на нога́хъ.


text:
И҆ бы́сть въ но́щь вторѹ́ю, и҆ прїи́де ко мнѣ̀ салаѳі́илъ во́ждь лю́демъ и҆ речѐ мнѣ̀: гдѣ̀ бы́лъ є҆сѝ, и҆ вскѹ́ю лицѐ твоѐ ско́рбно;


text:
воста́ни ѹ҆́бѡ и҆ вкѹсѝ хлѣ́ба, и҆ не ѡ҆ста́ви на́съ, ѩ҆́коже па́стырь ста́до своѐ въ рѹка́хъ волкѡ́въ лѹка́выхъ.


text:
И҆ реко́хъ є҆мѹ̀: и҆дѝ ѿ менє̀ и҆ не приближа́йсѧ ко мнѣ̀. И҆ ѹ҆слы́ша, ѩ҆́коже реко́хъ, и҆ ѿи́де ѿ менє̀.


text:
и҆ рѣ́хъ: ѽ, влдко гд҇и! ѿ всѣ́хъ дѹбра́въ землѝ и҆ ѿ всѣ́хъ древе́съ є҆ѧ̀ и҆збра́лъ є҆сѝ вїногра́дъ є҆ди́нъ,


text:
и҆ ѿ всегѡ̀ крѹ́га земна́гѡ и҆збра́лъ є҆сѝ себѣ̀ ю҆до́ль є҆ди́нѹ, и҆ ѿ всѣ́хъ цвѣтѡ́въ вселе́нныѧ и҆збра́лъ є҆сѝ себѣ̀ крі́нъ є҆ди́нъ,


text:
и҆ ѿ всѣ́хъ бе́зднъ морски́хъ и҆спо́лнилъ є҆сѝ себѣ̀ и҆сто́чникъ є҆ди́нъ, и҆ ѿ всѣ́хъ созда́нныхъ градѡ́въ ѡ҆ст҃и́лъ є҆сѝ себѣ̀ сїѡ́нъ,


text:
и҆ ѿ всѣ́хъ сотворе́нїй лета́ющихъ и҆менова́лъ є҆сѝ себѣ̀ голѹби́цѹ є҆ди́нѹ, и҆ ѿ всѣ́хъ сотворе́нныхъ скотѡ́въ промы́слилъ є҆сѝ себѣ̀ ѻ҆́вцѹ є҆ди́нѹ,


text:
и҆ ѿ всѣ́хъ ѹ҆мно́женныхъ люді́й взыска́лъ є҆сѝ себѣ̀ наро́дъ є҆ди́нъ, и҆ ѿ всѣ́хъ и҆скѹше́нъ зако́нъ да́лъ є҆сѝ си҄мъ, и҆̀хже возлюби́лъ є҆сѝ, лю́демъ:


text:
и҆ нн҃ѣ, гд҇и, вскѹ́ю преда́лъ є҆сѝ є҆ди́наго мнѡ́гимъ и҆ ѹ҆гото́валъ є҆сѝ на є҆ди́нъ ко́рень мнѡ́ги и҆ны҄ѧ и҆ расточи́лъ є҆сѝ є҆ди́нъ тво́й во мнѡ́ги;


text:
и҆ потопта́ша є҆го̀, и҆̀же проти́вѹ глаго́лаша ѡ҆бѣтова́нїємъ твои҄мъ и҆ и҆̀же твои҄мъ завѣ́тѡмъ не вѣ́ровахѹ:


text:
И҆ бы́сть є҆гда̀ глаго́лахъ словеса̀, и҆ по́сланъ є҆́сть а҆́гг҃лъ ко мнѣ̀, и҆́же пре́жде прїи́де ко мнѣ̀ въ преше́дшѹю но́щь,


text:
И҆ реко́хъ: глаго́ли, го́споди мо́й. И҆ речѐ ко мнѣ̀: ѕѣлѡ̀ ты̀ во ѹ҆́жасѣ ѹ҆ма̀ сотвори́лсѧ є҆сѝ ра́ди ї҆и҃лѧ: и҆лѝ па́че возлюби́лъ є҆сѝ є҆го̀, не́же сотвори́вый є҆го̀;


text:
И҆ рѣ́хъ къ немѹ̀: нѝ, го́споди, но болѧ́щь глаго́лалъ є҆́смь: мѹ́чатъ бо мѧ̀ лѧ҄двїѧ моѧ҄ по всѧ҄ часы̀ и҆́щѹщаго пости́гнѹти стезю̀ вы́шнѧгѡ, и҆зслѣ́довати ча́сть сѹда̀ є҆гѡ̀.


text:
И҆ речѐ ко мнѣ̀: не мо́жеши. И҆ реко́хъ: чесѡ̀ ра́ди, го́споди; почто̀ роди́хсѧ; и҆лѝ вскѹ́ю не сотвори́сѧ ѹ҆тро́ба ма́тере моеѧ̀ мнѣ̀ гро́бъ, да не ви́дѣлъ бы́хъ трѹда̀ ї҆а́кѡвлѧ и҆ и҆знеможе́нїѧ ро́да ї҆и҃лева;


text:
И҆ речѐ ко мнѣ̀: сочтѝ мѝ сїѧ҄, ѩ҆̀же є҆щѐ не прїидо́ша, и҆ собери́ ми разсѣ҄ѧнныѧ ка҄пли, и҆ ѡ҆зелени́ ми сѹхї҄ѧ цвѣты̀,


text:
и҆ ѿве́рзи мѝ запє́ртаѧ храни́лища, и҆ и҆зведи́ ми заключє́нныѧ въ ни́хъ вѣ́тры: покажи́ ми гла́са ѡ҆́бразъ, и҆ тогда̀ покажѹ́ ти трѹ́дъ, є҆гѡ́же жада́еши ви́дѣти.


text:
И҆ рѣ́хъ: ѽ, влдко гд҇и! кто́ бо є҆́сть, и҆́же мо́жетъ сїѧ҄ вѣ́дѣти, ра́звѣ то́й, и҆́же съ челѡвѣ́ки ѡ҆бита́нїѧ не и҆́мать;


text:
И҆ речѐ ко мнѣ̀: ѩ҆́коже не мо́жеши сотвори́ти є҆ди́но ѿ си́хъ, ѩ҆̀же глагѡ́лана сѹ́ть, та́кѡ не мо́жеши ѡ҆брѣстѝ сѹда̀ моегѡ̀, и҆лѝ въ коне́цъ любвѐ, ю҆́же лю́демъ ѡ҆бѣща́хъ.


text:
И҆ рѣ́хъ: но сѐ, гд҇и, ты̀ бли́з̾ є҆сѝ си́хъ, и҆̀же при концы̀ сѹ́ть, и҆ что̀ сотворѧ́тъ, и҆̀же пре́жде менє̀ бы́ша, и҆лѝ мы̀, и҆лѝ и҆̀же послѣдѝ на́съ;


text:
И҆ гл҃а ко мнѣ̀: вѣнцѹ̀ ѹ҆подо́блю сѹ́дъ мо́й: ѩ҆́коже не послѣ́днихъ ѹ҆медле́нїе, та́кѡ нижѐ пе́рвыхъ ѹ҆скоре́нїе.


text:
И҆ ѿвѣща́хъ и҆ реко́хъ: не мо́глъ ли є҆сѝ сотвори́ти си́хъ, и҆̀же сотворе́ни бы́ша, и҆ и҆̀же сѹ́ть, и҆ и҆̀же бѹ́дѹтъ вкѹ́пѣ, дабы̀ сеорѣ́е сѹ́дъ тво́й показа́лъ є҆сѝ;


text:
И҆ ѿвѣща̀ ко мнѣ̀ и҆ речѐ: не мо́жетъ ѹ҆скори́ти творе́нїе над̾ творца̀, нижѐ снестѝ вѣ́къ си́хъ, и҆̀же въ не́мъ твори́ми сѹ́ть вкѹ́пѣ.


text:
И҆ рѣ́хъ: ка́кѡ ре́клъ є҆сѝ рабѹ̀ твоемѹ̀, поне́же ѡ҆живлѧ́ѧ ѡ҆живи́лъ є҆сѝ ѿ тебє̀ сотворе́ное творе́нїе во є҆ди́но, и҆ сноси́ло творе́нїе: мо́жетъ и҆ нн҃ѣ носи́ти настоѧ́щихъ во є҆ди́но.


text:
И҆ речѐ ко мнѣ̀: вопросѝ ложе́снъ же́нскихъ и҆ рече́ши къ не́й: и҆ а҆́ще роди́ши, вскѹ́ю по вре́мени; молѝ ѹ҆̀бо ю҆̀, да роди́тъ де́сѧть во є҆ди́но.


text:
и҆́мже бо ѡ҆́бразомъ младе́нецъ не роди́тъ тѣ́хъ, ѩ҆̀же ста́рыхъ сѹ́ть, та́кѡ а҆́зъ ѹ҆стро́ихъ ѿ менє̀ сотворе́ный вѣ́къ.


text:
И҆ вопроси́хъ и҆ реко́хъ: поне́же ѹ҆жѐ дае́ши мѝ пѹ́ть, возглаго́лю пред̾ тобо́ю: и҆́бо ма́ти на́ша, ѡ҆ не́йже гл҃алъ є҆сѝ мнѣ̀, є҆щѐ млада̀ є҆́сть, а҆ ѹ҆жѐ къ ста́рости приближа́етсѧ.


text:
Рече́ши бо є҆́й: вскѹ́ю, ко́ихъ родила̀ є҆сѝ, нн҃ѣ не сѹ́ть подо́бни тѣ҄мъ, и҆̀же пре́жде тебє̀, но ме́нши во́зрастомъ;


text:
И҆ рече́тъ тебѣ̀ и҆ та̀: и҆ні́и сѹ́ть, и҆̀же въ ю҆́ности си́лы рожде́ни сѹ́ть, и҆ и҆ні́и и҆̀же под̾ вре́мѧ ста́рости ѡ҆скѹдѣва́ющымъ ложесна́мъ роди́шасѧ.


text:
и҆ и҆̀же послѣдѝ ва́съ, ме́нши не́же вы̀, а҆́ки ѹ҆жѐ старѣ҄ющаѧсѧ творє́нїѧ, и҆ крѣ́пость ю҆́ности преминѹ́ющаѧ.


text:
И҆ реко́хъ: молю̀, гд҇и, а҆́ще ѡ҆брѣто́хъ благода́ть пред̾ ѻ҆чи́ма твои́ма, покажѝ рабѹ̀ твоемѹ̀, и҆́мже посѣти́ши творе́нїе твоѐ.


text:
И҆ речѐ ко мнѣ̀: ѿ нача́ла крѹ́га земна́гѡ и҆ пре́жде ѡ҆снова́нїѧ и҆схо́дѡвъ вѣ́ка, и҆ пре́жде не́же бы́ша ды́шѹще собра҄нїѧ вѣ́трѡвъ


text:
и҆ пре́жде не́же возшѹмѣ́ша гла́си гро́мнїи, и҆ пре́жде не́же возсїѧ́ша свѣ́тлѡсти блиста́нїй и҆ пре́жде не́же ѹ҆тверди́шасѧ ѡ҆снова҄нїѧ ра҄йскаѧ,


text:
и҆ пре́жде не́же ви́дѣни бы́ша кра́снїи цвѣ́ти и҆ пре́жде не́же ѹ҆крѣпи́шасѧ си҄лы подви́жєныѧ, и҆ пре́жде не́же собра́шасѧ безчи́слєннаѧ вѡ́инства а҆́гг҃лскаѧ


text:
и҆ пре́жде не́же вознесо́шасѧ высѡты̀ воздѹ҄шныѧ, и҆ пре́жде не́жели наименова́хѹсѧ мѣ҄ры тве́рдей и҆ пре́жде не́жели возгорѣ́шасѧ пє́щи въ сїѡ́нѣ,


text:
и҆ пре́жде не́же и҆зслѣ҄дована бы́ша настоѧ҄щаѧ лѣ҄та и҆ пре́жде не́же ѿчѹжди́шасѧ си́хъ, и҆̀же нн҃ѣ согрѣша́ютъ, начина҄нїѧ, и҆ пре́жде не́же назна́менани бы́ша ті́и, и҆̀же вѣ́рѹ сокро́виществоваша:


text:
тогда̀ а҆́зъ помы́слихъ, и҆ сотворє́на сѹ́ть чрез̾ менѐ є҆ди́наго, а҆ не чрез̾ и҆но́го, и҆ коне́цъ бѹ́детъ мно́ю, а҆ не и҆ны́мъ.


text:
И҆ ѿвѣща́хъ и҆ реко́хъ: ко́е бѹ́детъ раздѣле́нїе време́нъ; и҆лѝ когда̀ пе́рвомѹ коне́цъ, а҆ дрѹго́мѹ нача́ло;


text:
И҆ речѐ ко мнѣ̀: ѿ а҆враа́ма да́же до ї҆саа́ка, є҆гда̀ рожде́ни сѹ́ть ѿ негѡ̀ ї҆а́кѡвъ и҆ и҆са́ѵъ, рѹка̀ ї҆а́кѡвлѧ держа́ше ѿ нача́ла пѧ́тѹ и҆са́ѵовѹ:


text:
молю́ тѧ, да пока́жеши рабѹ̀ твоемѹ̀ коне́цъ зна́менїй твои́хъ, и҆́хже ча́сть показа́лъ є҆сѝ мнѣ̀ но́щи преше́дшїѧ.


text:
сегѡ̀ ра́ди, є҆гда̀ гл҃етъ, ты̀ не ѹ҆жаса́йсѧ, и҆́бо ѡ҆ концы̀ сло́во и҆ ѡ҆снова́нїе землѝ разѹмѣ́етсѧ:


text:
поне́же ѡ҆ си́хъ ве́щехъ сло́во, трѧсе́тсѧ и҆ коле́блетсѧ: вѣ́сть бо, ѩ҆́кѡ коне́цъ и҆́хъ и҆́мать и҆змѣни́тисѧ.


text:
И҆ бы́сть є҆гда̀ слы́шахъ, воста́хъ на но́зѣ моѝ и҆ слы́шахъ: и҆ сѐ, гла́съ глаго́лющь, и҆ шѹ́мъ є҆гѡ̀ ѩ҆́кѡ шѹ́мъ во́дъ мно́гихъ.


text:
И҆ речѐ: сѐ, дні́е грѧдѹ́тъ, и҆ бѹ́детъ, внегда̀ приближа́тисѧ начнѹ̀, да посѣщѹ̀ ѡ҆бита́ющихъ на землѝ,


text:
и҆ є҆гда̀ и҆ска́ти начнѹ̀ ѿ си́хъ, и҆̀же непра́веднѡ повреди́ша непра́вдою свое́ю, и҆ є҆гда̀ и҆спо́лнитсѧ смире́нїе сїѡ́не,


text:
и҆ є҆гда̀ назна́менаетсѧ вѣ́къ, и҆́же начина́етъ преходи́ти, сїѧ҄ зна́мєнїѧ сотворю̀: кни҄ги разгнѹ́тсѧ пред̾ лице́мъ тве́рди, и҆ всѝ ѹ҆́зрѧтъ вкѹ́пѣ,


text:
и҆ є҆динолѣ́тнїи младе́нцы возглаго́лютъ гла҄сы свои́ми, и҆ чрева҄тыѧ недозрѣ́лыхъ родѧ́тъ младе́нцевъ, трїе́хъ и҆ четы́рехъ мц҇ей, и҆ поживѹ́тъ и҆ воздви́жѹтсѧ:


text:
и҆ а҆́бїе ѩ҆вѧ́тсѧ мѣста̀ насѣ҄ѧннаѧ ненасѣ҄ѧна, и҆ пѡ́лнаѧ храни҄лища внеза́пѹ ѡ҆брѧ́щѹтсѧ пра҄здна:


text:
и҆ бѹ́детъ въ то̀ вре́ м, воѡрѹжа́тсѧ прїѧ́телє на прїѧ́телей а҆́ки вразѝ, и҆ ѹ҆жа́снетсѧ землѧ̀ съ ни́ми, и҆ жи҄лы и҆сто́чникѡвъ ста́нѹтъ и҆ не стекѹ́тъ въ часѣ́хъ трїе́хъ:


text:
и҆ бѹ́детъ, всѧ́къ, и҆́же ѡ҆ста́вленъ бѹ́детъ ѿ всѣ́хъ си́хъ, и҆́миже предреко́хъ тебѣ̀, то́й спасе́тсѧ и҆ ѹ҆́зритъ сп҇нїе моѐ и҆ коне́цъ вѣ́ка ва́шегѡ:


text:
и҆ ѹ҆́зрѧтъ, и҆̀же прїѧ́ти сѹ́ть лю́дїе, и҆̀же сме́рти не вкѹси́ша ѿ рожде́нїѧ своегѡ̀, и҆ премѣни́тсѧ се́рдце ѡ҆бита́ющихъ и҆ ѡ҆брати́тсѧ въ чѹ́вство и҆но́е:


text:
процвѣте́тъ же вѣ́ра, и҆ побѣди́тсѧ растлѣ́нїе, и҆ ѩ҆ви́тсѧ и҆́стина, ѩ҆́же без̾ плода̀ бѧ́ше дни҄ толи҄ки.


text:
а҆́ще ѹ҆́бѡ па́ки помо́лишисѧ и҆ па́ки попости́шисѧ се́дмь дні́й, па́ки тебѣ̀ возвѣщѹ̀ ѿ си́хъ бо́лшыѧ ве́щы, въ де́нь въ ѻ҆́ньже слы́шахъ:


text:
слы́шанъ бо є҆́сть гла́съ тво́й пред̾ вы́шнимъ: ви́дѣ бо крѣ́пкїй и҆справле́нїе твоѐ и҆ прови́дѣ чистотѹ̀, ю҆́же ѿ ю҆́ности твоеѧ̀ и҆мѣ́лъ є҆сѝ,


text:
И҆ бы́сть по си́хъ, и҆ пла́кахсѧ па́ки и҆ та́кожде постѧ́хсѧ се́дмь дні́й, да и҆спо́лню трѝ седми҄цы, ѩ҆̀же речє́ны сѹ́ть мнѣ̀.


text:
И҆ бы́сть во ѻ҆смѹ́ю но́щь, и҆ се́рдце моѐ смѹща́шесѧ па́ки во мнѣ̀, и҆ нача́хъ глаго́лати пред̾ вы́шнимъ:


text:
И҆ реко́хъ: ѽ, гд҇и! гл҃ѧ гл҃алъ є҆сѝ ѿ нача́ла сотворе́нїѧ въ пе́рвый де́нь <n>(гл҃ющь)</n>: да бѹ́детъ не́бо и҆ землѧ̀, и҆ твоѐ сло́во дѣ́ло соверше́нно:


text:
и҆ бы́сть тогда̀ дх҃ъ, и҆ тма̀ ѡ҆́крестъ ноша́шесѧ и҆ молча́нїе: шѹ́мъ гла́са человѣ́ча є҆щѐ не бѣ̀ <n>(сотворе́нъ)</n> ѿ тебє̀:


text:
тогда̀ гл҃алъ є҆сѝ, да ѿ сокро́вищъ твои́хъ произнесе́тсѧ свѣ́тъ свѣ́тлый, и҆́мже бы ѩ҆ви́лосѧ дѣ́ло твоѐ.


text:
И҆ въ де́нь вторы́й созда́лъ є҆сѝ дѹ́хъ тве́рди и҆ повелѣ́лъ є҆сѝ є҆́й, да раздѣли́тъ и҆ раздѣле́нїе сотвори́тъ междѹ̀ вода́ми, да ча́сть нѣ́каѧ вы́ше ѹ҆стѹ́питъ и҆ ча́сть втора́ѧ ни́зѹ пребыва́етъ.


text:
И҆ въ тре́тїй де́нь повелѣ́лъ є҆сѝ вода́мъ собра́тисѧ въ седмѹ́ю ча́сть землѝ, ше́сть же часте́й ѡ҆сѹши́лъ и҆ сохрани́лъ є҆сѝ, є҆́же бы пред̾ тобо́ю слѹжи́ли насѣ҄ѧны ѿ бг҃а и҆ ѹ҆стро́єны:


text:
и҆зы́де бо а҆́бїе пло́дъ мно́жества безмѣ́рнагѡ, и҆ жела҄нїѧ вкѹше́нїѧ разли҄чнаѧ, и҆ цвѣ́ти ви́домъ непремѣ́ннымъ, и҆ благово́нїе ѡ҆бонѧ́нїѧ неизслѣ́дованнагѡ, и҆ въ де́нь тре́тїй сїѧ҄ сотворє́на сѹ́ть.


text:
Въ четве́ртый же де́нь повелѣ́лъ є҆сѝ со́лнечнѣй бы́ти свѣ́тлости, лѹ́нномѹ свѣ́тѹ и҆ ѕвѣ́здъ расположе́нїю:


text:
Въ пѧ́тый же де́нь ре́клъ є҆сѝ седмѣ́й ча́сти, и҆дѣ́же бѧ́ше вода̀ собрана̀, да произведе́тъ живѡ́тнаѧ и҆ лета҄ющаѧ и҆ ры҄бы, и҆ та́кѡ творѧ́шесѧ:


text:
вода̀ нѣма̀ и҆ бездѹ́шна, ѩ҆̀же бж҃їимъ манове́нїемъ повелѣва́хѹсѧ, живѡ́тнаѧ творѧ́ше, да ѿ сегѡ̀ ди҄внаѧ твоѧ҄ ро́дове возвѣща́ютъ:


text:
и҆ тогда̀ сохрани́лъ є҆сѝ двѣ̀ дѹши҄: и҆́мѧ є҆ди́нѣй назва́лъ є҆сѝ є҆нѡ́хъ, и҆ и҆́мѧ вторѣ́й назва́лъ є҆сѝ леѵїаѳа́мъ,


text:
и҆ разлѹчи́лъ є҆сѝ ѧ҆̀ є҆ди́но ѿ дрѹга́гѡ: не бо̀ можа́ше седма́ѧ ча́сть, и҆дѣ́же бѧ́ше вода̀ собрана̀, вмѣсти́ти и҆̀хъ:


text:
и҆ да́лъ є҆сѝ є҆нѡ́хѹ є҆ди́нѹ ча́сть, ѩ҆́же ѡ҆сѹшена̀ є҆́сть въ тре́тїй де́нь, да ѡ҆бита́етъ на не́й, и҆дѣ́же сѹ́ть го́ръ ты́сѧща:


text:
леѵїаѳа́мѹ же да́лъ є҆сѝ седмѹ́ю ча́сть мо́крѹю и҆ сохрани́лъ є҆сѝ ю҆̀, да бѹ́детъ въ снѣ́дь, и҆̀мже хо́щеши и҆ когда̀ хо́щеши.


text:
и҆ свы́ше си́хъ <n>(сотвори́лъ є҆сѝ)</n> а҆да́ма, є҆го́же поста́вилъ є҆сѝ вожда̀ и҆ кнѧ́зѧ над̾ всѣ́ми сотворе́нными, ѩ҆̀же сотвори́лъ є҆сѝ, и҆ ѿ негѡ̀ роди́мсѧ мы̀ всѝ, и҆̀хже и҆збра́лъ є҆сѝ лю́ди.


text:
про́чыѧ же ѩ҆зы́ки ѿ а҆да́ма рождє́ны, ре́клъ є҆сѝ ѡ҆́ныѧ ничто́же бы́ти: ѩ҆́кѡ сли́нѣ ѹ҆подо́блени сѹ́ть, и҆ ѩ҆́кѡ ка́пленїе ѿ сосѹ́да ѹ҆подо́билъ є҆сѝ мно́жество и҆́хъ:


text:
и҆ нн҃ѣ, гд҇и, сѐ, ті́и ѩ҆зы́цы, и҆̀же ни во что́же вмѣне́ни сѹ́ть, нача́ша владѣ́ти на́ми и҆ пожира́ти на́съ:


text:
мы́ же лю́дїе твоѝ, и҆̀хже наре́клъ є҆сѝ пе́рвенцемъ є҆диноро́днымъ возлю́бленнымъ твои́мъ, пре́дани є҆смы̀ въ рѹ́ки и҆́хъ:


text:
и҆ а҆́ще ра́ди на́съ сотворе́нъ бы́сть вѣ́къ, вскѹ́ю достоѧ́нїѧ не ѡ҆держи́мъ съ вѣ́комъ; доко́лѣ сїѧ҄ <n>(бѹ́дѹтъ)</n>;


text:
И҆ бы́сть є҆гда̀ сконча́хъ глаго́лати словеса̀ сїѧ҄, по́сланъ є҆́сть ко мнѣ̀ а҆́гг҃лъ, и҆́же по́сланъ бѣ̀ ко мнѣ̀ въ прє́жнїѧ но́щы,


text:
И҆ реко́хъ: глаго́ли, го́споди мо́й. И҆ речѐ ко мнѣ̀: мо́ре поста́влено є҆́сть въ простра́ннѣ мѣ́стѣ, дабы̀ бы́ло глѹбо́ко и҆ безмѣ́рно,


text:
кто́ бо хотѧ́й восхо́щетъ вни́ти въ мо́ре и҆ ви́дѣти є҆̀, и҆лѝ госпо́дствовати и҆́мъ, а҆́ще не про́йдетъ тѣсноты̀, въ широтѹ̀ ка́кѡ прїитѝ мо́жетъ;


text:
и҆ па́ки и҆́но: гра́дъ со́зданъ є҆́сть и҆ поста́вленъ на мѣ́стѣ полево́мъ, є҆́сть же и҆спо́лненъ всѣ́ми благи́ми:


text:
вхо́дъ є҆гѡ̀ тѣ́сенъ и҆ въ стремни́нѣ поста́вленъ, дабы̀ ѡ҆деснѹ́ю ѻ҆́гнь бы́лъ, ѡ҆шѹ́юю же вода̀ глѹбока̀:


text:
стезѧ́ же є҆́сть є҆ди́на то́кмѡ междѹ̀ и҆́ма проложена̀, си́рѣчь междѹ̀ ѻ҆гне́мъ и҆ водо́ю, є҆ди́нѹ то́кмѡ стѹпе́нь человѣ́чѹ могѹ́щаѧ вмѣсти́ти:


text:
є҆гда̀ ѹ҆́бѡ да́стсѧ гра́дъ се́й человѣ́кѹ въ достоѧ́нїе, а҆́ще не про́йдетъ когда̀ предположе́ннагѡ бѣ́дства, ка́кѡ прїи́метъ достоѧ́нїе своѐ;


text:
и҆́хъ бо ра́ди сотвори́хъ вѣ́къ, и҆ є҆гда̀ престѹпи́лъ є҆́сть а҆да́мъ законоположє́нїѧ моѧ҄, сѹжде́но бы́сть є҆́же сотворе́но є҆́сть:


text:
и҆ сотвори́шасѧ вхо́ди сегѡ̀ вѣ́ка тѣ́сни и҆ болѣ́зненни и҆ трѹ́дни, ма́ли же и҆ лѹка́ви, и҆ бѣ́дствъ по́лни и҆ трѹдо́мъ вели́кимъ ѹ҆твержде́нни,


text:
а҆́ще ѹ҆́бѡ входѧ́щїи не вни́дѹтъ, и҆̀же живѹ́тъ, въ тѣ҄снаѧ и҆ сѹ́єтнаѧ сїѧ҄, не возмо́гѹтъ прїѧ́ти, ѩ҆̀же сѹ́ть ѹ҆готѡ́вана:


text:
нн҃ѣ ѹ҆́бѡ вскѹ́ю ты̀ смѹща́ешисѧ, є҆гда̀ є҆сѝ тлѣ́ненъ, и҆ что̀ мѧте́шисѧ ты̀, є҆гда̀ є҆сѝ сме́ртенъ;


text:
Ѿвѣща́хъ и҆ рѣ́хъ: влдко гд҇и! сѐ, ѹ҆стро́илъ є҆сѝ зако́номъ твои́мъ, ѩ҆́кѡ пра́веднїи наслѣ́дѧтъ сїѧ҄, нечести́вїи же поги́бнѹтъ:


text:
пра́веднїи же понесѹ́тъ тѣснотѹ̀ надѣ́ющесѧ простра́нныхъ: и҆̀же бо нечести́вѡ сотвори́ша, и҆ тѣснотѹ̀ пострада́вше простра́нныхъ не ѹ҆́зрѧтъ.


text:
повелѣва́ѧ бо повелѣ̀ бг҃ъ приходѧ́щымъ, є҆гда̀ прїидо́ша, что̀ творѧ́ще жи́ви бѹ́дѹтъ, и҆ что̀ хранѧ́ще казни́ми не бѹ́дѹтъ:


text:
и҆ предста́виша себѣ̀ ѡ҆бхожде́нїе грѣхѡ́въ, и҆ глаго́лаша вы́шнемѹ не бы́ти, и҆ пѹті́й є҆гѡ̀ не позна́ша,


text:
и҆ зако́нъ є҆гѡ̀ ѹ҆ничижи́ша, и҆ ѡ҆бѣтѡва́нїѧ є҆гѡ̀ ѿверго́ша, и҆ въ зако́нѣхъ є҆гѡ̀ вѣ́ры не и҆мѣ́ша, и҆ дѣ́лъ є҆гѡ̀ не соверши́ша:


text:
сѐ, вре́мѧ прїи́детъ, и҆ бѹ́детъ, є҆гда̀ прїи́дѹтъ зна́мєнїѧ, ѩ҆̀же предреко́хъ тебѣ̀, и҆ ѩ҆ви́тсѧ невѣ́ста, и҆ ѩ҆влѧ́ющисѧ пока́жетсѧ, ѩ҆́же нн҃ѣ кры́етсѧ ѿ землѝ,


text:
ѿкры́етбосѧ сн҃ъ мо́й ї҆и҃съ съ тѣ́ми, и҆̀же съ ни́мъ сѹ́ть, и҆ насладѧ́тсѧ, и҆̀же ѡ҆ста́влени сѹ́ть, въ лѣ́тѣхъ четы́рехъ стѣ́хъ:


text:
и҆ бѹ́детъ по лѣ́тѣхъ си́хъ, и҆ ѹ҆́мретъ сн҃ъ мо́й хр҇то́съ, и҆ всѝ и҆̀же дыха́нїе и҆́мѹтъ человѣ́цы,


text:
и҆ ѡ҆брати́тсѧ вѣ́къ въ дре́внее молча́нїе дні́й се́дмь, ѩ҆́коже въ пре́жнихъ сѹдѣ́хъ, та́кѡ ѩ҆́кѡ да никто̀ ѡ҆ста́нетсѧ:


text:
и҆ землѧ̀ и҆зда́стъ тѣ́хъ, и҆̀же въ не́й спѧ́тъ, и҆ пра́хъ, и҆̀же въ не́мъ молча́нїемъ ѡ҆бита́ютъ, и҆ храни҄лища и҆здадѹ́тъ вда҄нныѧ и҆̀мъ дѹ́шы:


text:
и҆ дѣ́ло послѣ́довати бѹ́детъ, и҆ мзда̀ пока́жетсѧ, и҆ пра҄вды воспрѧ́нѹтъ, и҆ непра҄вды не воз̾ѡблада́ютъ.


text:
И҆ реко́хъ: пе́рвый а҆враа́мъ ѡ҆ содо́млѧнѣхъ моли́лсѧ, и҆ мѡѷсе́й за ѻ҆тцы̀ согрѣ́шшыѧ въ пѹсты́ни,


text:
а҆́ще ѹ҆̀бо нн҃ѣ, є҆гда̀ тлѣ́нное возрастѐ, и҆ непра́вда ѹ҆мно́жена є҆́сть, и҆ моли́шасѧ пра́веднїи за нечести́выхъ, вскѹ́ю и҆ нн҃ѣ та́кѡ не бѹ́детъ;


text:
И҆ ѿвѣща̀ ко мнѣ̀ и҆ речѐ: настоѧ́щїй вѣ́къ не є҆́сть коне́цъ, сла́ва въ не́мъ ча́стаѧ пребыва́етъ: тогѡ̀ ра́ди моли́шасѧ за немощны́хъ:


text:
де́нь бо сѹ́дный бѹ́детъ коне́цъ вре́мене сегѡ̀ и҆ нача́ло вре́мене бѹ́дѹщагѡ безсме́ртїѧ, въ не́мже мимои́де тлѣ́нїе,


text:
И҆ ѿвѣща́хъ и҆ реко́хъ: сїѐ є҆́сть сло́во моѐ пе́рвое и҆ послѣ́днее, ѩ҆́кѡ лѹ́чше бѣ̀ не да́ти землѝ а҆да́мѹ, и҆лѝ <br/>є҆гда̀ ѹ҆жѐ дана̀ бы́сть, ѹ҆держа́ти є҆го̀, да не согрѣши́тъ:


text:
ѽ, что̀ сотвори́лъ є҆сѝ, а҆да́ме; а҆́ще бо ты̀ согрѣши́лъ є҆сѝ, не є҆ди́нагѡ тебє̀ сотвори́сѧ паде́нїе, но и҆ на́ше, и҆̀же ѿ тебє̀ произыдо́хомъ:


text:
что́ бо по́льзѹетъ на́мъ, а҆́ще ѡ҆бѣща́но є҆́сть на́мъ безсме́ртное вре́мѧ, мы́ же смє́ртнаѧ дѣла̀ содѣ́лахомъ;


text:
и҆ ѩ҆́кѡ пред̾ѹгото́вана є҆́сть сла́ва вы́шнѧгѡ защити́ти тѣ́хъ, и҆̀же по́здѣ пожи́ша, мы́ же по стро́пѡтнымъ пѹтє́мъ ходи́хомъ;


text:
и҆ ѩ҆́кѡ пока́занъ бѹ́детъ ра́й, є҆гѡ́же пло́дъ нерастлѣ́нъ пребыва́етъ, въ не́мже є҆́сть поко́й и҆ врачба̀,


text:
и҆ ѩ҆́кѡ па́че ѕвѣ́здъ возблиста́ютъ ли́ца тѣ́хъ, и҆̀же воздержа́нїе и҆мѣ́ѧхѹ, на҄ша же ли́ца па́че тмы̀ чє́рна;


text:
И҆ ѿвѣща̀ и҆ речѐ: сїѐ є҆́сть помышле́нїе по́двига, и҆́мже подвиза́тисѧ бѹ́детъ на землѝ рожде́нный человѣ́къ,


text:
да а҆́ще побѣжде́нъ бѹ́детъ, претерпи́тъ є҆́же ре́клъ є҆сѝ, а҆́ще же побѣди́тъ, воспрїи́метъ є҆́же гл҃ю:


text:
поне́же се́й є҆́сть живо́тъ, ѡ҆ не́мже мѡѷсе́й речѐ, є҆гда̀ живѧ́ше, къ лю́демъ, глаго́лѧ: и҆зберѝ себѣ̀ живо́тъ, да живе́ши:


text:
ѩ҆́кѡ не была́ бы ско́рбь въ погѹбле́нїе и҆́хъ, ѩ҆́коже бѹ́детъ ра́дость тѣ҄мъ, и҆̀мже ѹ҆совѣ́товано є҆́сть сп҇нїе.


text:
И҆ ѿвѣша́хъ и҆ реко́хъ: вѣ́мъ, гд҇и, ѩ҆́кѡ назва́нъ є҆́сть вы́шнїй мл҇рдъ, поне́же поми́лѹетъ тѣ́хъ, и҆̀же не ѹ҆̀ въ вѣ́къ прїидо́ша,


text:
и҆ многомл҇рдъ, поне́же ѹ҆множа́етъ мл҇рдїе тѣ҄мъ, и҆̀же и҆ настоѧ́щїи сѹ́ть, и҆ и҆̀же минѹ́ша, и҆ и҆̀же бѹ́дѹтъ:


text:
а҆́ще бо не ѹ҆мно́житъ мл҇рдїѧ своегѡ̀, не ѡ҆живе́тъ вѣ́къ съ тѣ́ми, и҆̀же наслѣ́дѧтъ въ не́мъ, и҆ да́рствѹетъ:


text:
поне́же а҆́ще бы не да́рствовалъ ѿ бл҃гости своеѧ̀, да ѡ҆блегча́тсѧ сі́и, и҆̀же беззако́нїе сотвори́ша ѿ свои́хъ беззако́нїй, то не возмогла́ бы десѧтоты́сѧщнаѧ ча́сть жива̀ бы́ти человѣ́кѡвъ:


text:
и҆ сѹдїѧ̀, а҆́ще бы не прости́лъ ѡ҆́нымъ, и҆̀же и҆зцѣле́ни сѹ́ть сло́вомъ є҆гѡ̀, и҆ потреби́лъ бы мно́жество ра́спрей,


text:
И҆ ѿвѣща̀ ко мнѣ̀ и҆ речѐ: се́й вѣ́къ сотвори́лъ вы́шнїй мно́гихъ ра́ди, бѹ́дѹщїй же ра́ди ма́лыхъ:


text:
рекѹ́ же тебѣ̀ ѹ҆подобле́нїе, є҆́здро: ка́кѡ же вопроси́ши землѝ, и҆ рече́тъ тѝ, ѩ҆́кѡ да́стъ землѝ мно́гѡ бо́лши, ѿ неѧ́же бѹ́детъ скѹде́льное, ма́лѡ же пра́ха, ѿѻнѹ́дѹже зла́то быва́етъ: та́кѡ и҆ дѣѧ́нїе настоѧ́щагѡ вѣ́ка:


text:
поне́же ѡ҆бѣща́ла є҆сѝ слѹ́шати, и҆ про҇ро́чествовати хотѧ́щи, не бо̀ дано̀ є҆́сть тебѣ̀ вре́мѧ, ра́звѣ то́кмѡ жи́ти:


text:
ѽ, гд҇и! а҆́ще не попѹ́стиши рабѹ̀ твоемѹ̀, да помо́лимсѧ пред̾ тобо́ю, и҆ да́си на́мъ сѣ́мѧ въ се́рдце и҆ чѹ́вствѹ ѡ҆чище́нїе, ѿѻнѹ́дѹже пло́дъ бы́лъ бы, гдѣ̀ жи́ти возмо́жетъ всѧ́къ растлѣ́нный, и҆́же носи́ти бѹ́детъ мѣ́сто человѣ́ка;


text:
и҆ ка́кѡ нн҃ѣ въ ложесна́хъ создано̀ є҆́сть тѣ́ло, и҆ подае́ши соста́вы; содержи́тсѧ во ѻ҆гнѝ и҆ въ водѣ̀ твоѐ творе́нїе, и҆ де́вѧть мц҇ъ терпи́тъ твоѐ созда́нїе твою̀ тва́рь, ѩ҆́же въ не́мъ создана̀ є҆́сть:


text:
са́мое же є҆́же храни́тъ, и҆ є҆́же храни́тсѧ, ѻ҆боѧ̀ сохранѧ́тсѧ: сохранє́наѧ же нѣ́когда па́ки и҆здаю́тъ ложесна̀, ѩ҆̀же въ ни́хъ расто́ша:


text:
да пита́етсѧ то̀, є҆́же создано̀ є҆́сть, да́же до вре́мене нѣ́коегѡ, и҆ пото́мъ ѹ҆пра́виши є҆го̀ твоемѹ̀ мл҇рдїю:


text:
воспита́лъ є҆сѝ є҆го̀ твое́ю пра́вдою и҆ наѹчи́лъ є҆сѝ є҆го̀ зако́нѹ твоемѹ̀ и҆ наказа́лъ є҆сѝ є҆го̀ твои́мъ ра́зѹмомъ,


text:
а҆́ще ѹ҆̀бо погѹби́ши є҆го̀, и҆́же толи́кими трѹды҄ созда́нъ є҆́сть, твои́мъ повелѣ́нїемъ ѹ҆до́бно є҆́сть ѹ҆стро́ити, да и҆ то̀, є҆́же творѧ́шесѧ, сохрани́тсѧ:


text:
и҆ нн҃ѣ, гд҇и, возглаго́лю: ѡ҆ всѧ́цѣмъ человѣ́цѣ ты̀ па́че вѣ́си, и҆ ѡ҆ лю́дехъ твои́хъ, ѡ҆ ни́хже болѣ́знѹю,


text:
и҆ ѡ҆ наслѣ́дїи твое́мъ, є҆гѡ́же ра́ди а҆́зъ рыда́ю, и҆ ра́ди ї҆и҃лѧ, ѡ҆ не́мже ско́рбенъ є҆́смь, и҆ ї҆а́кѡва ра́ди, ѡ҆ не́мже а҆́зъ болѣ́знѹю:


text:
сегѡ̀ ра́ди начнѹ̀ моли́тисѧ пред̾ тобо́ю за мѧ̀ и҆ за ни́хъ, ѩ҆́кѡ ви́ждѹ паде́нїе на́ше, и҆̀же ѡ҆бита́емъ на землѝ:


text:
сегѡ̀ ра́ди ѹ҆слы́ши гла́съ мо́й и҆ разѹмѣ́й сло́во моѐ, и҆ возглаго́лю пред̾ тобо́ю. Нача́ло слове́съ є҆́здриныхъ, пре́жде не́же взѧ́тъ бы́сть.


text:
и҆ є҆гѡ́же пр҇то́лъ безцѣ́нный є҆́сть и҆ сла́ва непостижи́ма, є҆мѹ́же предстоѧ́тъ вѡ́и а҆́гг҃лстїи съ тре́петомъ, и҆́хже сохране́нїе въ вѣ́трѣ и҆ ѻ҆гнѝ ѡ҆браща́етсѧ, є҆гѡ́же сло́во и҆́стинно и҆ гл҃го́лы вѣ́чнїи,


text:
є҆гѡ́же повелѣ́нїе крѣ́пко и҆ разсмотре́нїе стра́шно, є҆гѡ́же зра́къ и҆зсѹша́етъ бє́здны и҆ гнѣ́въ растаѧва́ти твори́тъ го́ры и҆ и҆́стина свидѣ́телствѹетъ:


text:
є҆гда́ бо живѹ̀, глаго́лати бѹ́дѹ, и҆ є҆гда̀ разѹмѣ́ю, ѿвѣща́ти бѹ́дѹ: не смотрѝ на люді́й твои́хъ грѣхѝ, но и҆̀же тебѣ̀ во и҆́стинѣ слѹ́жатъ,


text:
ни помы́сли и҆̀же пред̾ тобо́ю лжи́вѡ пожи́ша, но помѧнѝ си́хъ, и҆̀же по во́ли твое́й стра́хъ позна́ша,


text:
нижѐ хощѝ погѹби́ти, и҆̀же скѡ́тскїѧ ѡ҆бы҄чаи и҆мѣ́ша, но воззрѝ на тѣ́хъ, и҆̀же зако́нѹ твоемѹ̀ ѩ҆́снѡ ѹ҆чи́ша,


text:
а҆́ще бо пожела́еши, да на́съ поми́лѹеши, тогда̀ мл҇рдъ нарече́шисѧ, не и҆мѣ́ющымъ на́мъ дѣ́лъ пра́вды:


text:
что́ бо є҆́сть человѣ́къ, да на него̀ прогнѣ́ваешисѧ; и҆лѝ ро́дъ растлѣ́нъ, да та́кѡ ѡ҆горче́нъ бѹ́деши на него̀;


text:
вои́стиннѹ бо никто́же ѿ рожде́нныхъ є҆́сть, и҆́же бы нечести́вѡ не сотвори́лъ, и҆ ѿ и҆сповѣ́дающихсѧ, и҆́же бы не согрѣши́лъ:


text:
въ то́мъ бо возвѣсти́тсѧ пра́вда твоѧ̀ и҆ бл҃гость твоѧ̀, гд҇и, є҆гда̀ мл҇рдъ бѹ́деши и҆̀мъ, и҆̀же не и҆мѣ́ютъ сѹщества̀ благи́хъ дѣ́лъ.


text:
И҆ ѿвѣща̀ ко мнѣ̀ и҆ речѐ: пра́вѡ глаго́лалъ є҆сѝ нѣ҄каѧ, и҆ по словесє́мъ твои҄мъ та́кѡ и҆ бѹ́детъ:


text:
поне́же не и҆́стиннѡ помы́шлю на зда́нїе си́хъ, и҆̀же согрѣши́ша пре́жде сме́рти, пре́жде сѹда̀, пре́жде погѹбле́нїѧ,


text:
но ѹ҆слаждѹ́сѧ над̾ пра́ведныхъ творе́нїемъ и҆ помѧнѹ̀ прише́лствїе и҆ спасе́нїе и҆ мзды̀ воспрїѧ́тїе:


text:
ѩ҆́коже бо земледѣ́лецъ сѣ́етъ на землѝ сѣ́мена мнѡ́га и҆ сажде́нїѧ мно́жество сади́тъ, но не во вре́мѧ всѧ҄, ѩ҆̀же сѣ҄ѧна сѹ́ть, спасѹ́тсѧ, но ни всѧ҄, ѩ҆̀же сажєна̀ сѹ́ть, вкоренѧ́тсѧ: та́кѡ и҆ и҆̀же въ вѣ́цѣ насѣ́ѧни сѹ́ть, не всѝ спасѹ́тсѧ.


text:
ѩ҆́коже сѣ́мѧ земледѣ́лца а҆́ще не взы́детъ, и҆лѝ не прїи́метъ дождѧ̀ твоегѡ̀ во вре́мѧ, и҆лѝ а҆́ще растлѣ́но бѹ́детъ ѹ҆множе́нїемъ дождѧ̀:


text:
та́кѡ погиба́етъ подо́бнѣ и҆ человѣ́къ, и҆́же рѹка́ма твои́ма созда́нъ бы́сть, и҆ ты̀ є҆мѹ̀ ѡ҆́бразъ и҆менова́лсѧ є҆сѝ: поне́же подо́бенъ є҆сѝ є҆мѹ̀, є҆гѡ́же ра́ди всѧ҄ созда́лъ є҆сѝ и҆ ѹ҆подо́билъ є҆сѝ сѣ́мени земледѣ́лцевѹ:


text:
не прогнѣ́вайсѧ на на́съ, но простѝ лю́демъ твои҄мъ и҆ поми́лѹй наслѣ́дїе твоѐ, ты́ же творе́нїе твоѐ ми́лѹеши.


text:
мно́гѡ бо тебѣ̀ ѡ҆ста́нетъ, да мо́жеши возлюби́ти моѐ сотворе́нїе па́че менє̀, тебѣ́ же ча́стѡ и҆ самомѹ̀ приближа́хсѧ, къ непра́вєднымъ же никогда̀:


text:
ѩ҆́кѡ смири́лсѧ є҆сѝ ѩ҆́коже подоба́етъ тебѣ̀, и҆ не сѹди́лъ є҆сѝ тебѐ, да междѹ̀ пра́ведными мно́гѡ сла́вишисѧ:


text:
тогѡ̀ ра́ди бѣды҄ мнѡ́ги и҆ нищєты̀ сотворѧ́тсѧ тѣ҄мъ, и҆̀же ѡ҆бита́ютъ вѣ́къ на послѣ́докъ, поне́же во мно́зѣй горды́ни ходи́ша:


text:
ва́мъ бо ѿве́рстъ є҆́сть ра́й, насажде́но є҆́сть дре́во жи́зни, пред̾ѹгото́вано є҆́сть бѹ́дѹшее вре́мѧ, гото́во є҆́сть и҆з̾ѻби́лїе, созда́нъ є҆́сть гра́дъ, и҆скѹше́нъ є҆́сть поко́й, соверше́нна є҆́сть благосты́нѧ и҆ соверше́нна премѹ́дрость:


text:
ко́рень ѕла̀ зна́менанъ є҆́сть ѿ ва́съ, не́мощь и҆ мо́лїе ѿ ва́съ скры́то є҆́сть, и҆ во а҆́дъ бѣжи́тъ растлѣ́нїе въ забве́нїи:


text:
и҆́бо и҆ ті́и, прїе́млюще свобо́дѹ, ѹ҆ничижи́ша вы́шнѧго, и҆ зако́нъ є҆гѡ̀ презрѣ́ша, и҆ пѹти҄ є҆гѡ̀ ѡ҆ста́виша,


text:
ѩ҆́коже бо ва́съ прїи́мѹтъ ѩ҆̀же предрѣчє́нна сѹ́ть, та́кѡ тѣ́хъ жа́жда и҆ мѹчє́нїѧ, ѩ҆̀же ѹ҆готѡ́вана сѹ́ть: и҆́бо не хотѧ́ше человѣ́ка погѹби́ти,


text:
но и҆ ті́и, и҆̀же сотворе́ни сѹ́ть, ѡ҆скверни́ша и҆́мѧ тогѡ̀, и҆́же сотворѝ и҆̀хъ, и҆ неблагода́рни бы́ша томѹ̀, и҆́же ѹ҆гото́валъ и҆̀мъ живо́тъ:


text:
се, нн҃ѣ, гд҇и, показа́лъ є҆сѝ мнѣ̀ мно́жество зна́менїй, ѩ҆̀же начне́ши твори́ти въ послѣ́днїй ча́съ, но не показа́лъ є҆сѝ мнѣ̀, въ ко́е вре́мѧ.


text:
И҆ ѿвѣща ко̀ мнѣ̀ и҆ речѐ: мѣ́рѧщь мѣ́ри вре́мѧ въ себѣ̀ самѣ́мъ: и҆ бѹ́детъ, повнегда̀ ѹ҆ви́диши, є҆гда̀ пре́йдетъ ча́сть нѣ́котораѧ зна́менїй, ѩ҆̀же предрѣчє́на сѹ́ть,


text:
тогда̀ ѹ҆разѹмѣ́еши, ѩ҆́кѡ то̀ са́мое є҆́сть вре́мѧ, въ не́же начне́тъ вы́шнїй посѣща́ти вѣ́къ, и҆́же ѿ негѡ̀ сотворе́нъ бы́сть:


text:
ѩ҆́коже бо всѐ, є҆́же сотворе́но є҆́сть въ вѣ́цѣ, нача́ло и҆́мать, та́кѡ и҆ сконча́нїе, и҆ сконча́нїе є҆́сть ѩ҆вле́но:


text:
та́кѡ и҆ вы́шнѧгѡ времена̀ нача҄ла и҆мѣ́ютъ ѩ҆влє́нна въ чѹдесѣ́хъ и҆ си́лахъ, и҆ сконча҄нїѧ въ дѣѧ́нїи и҆ зна́менїихъ:


text:
и҆ бѹ́детъ, всѧ́къ и҆́же спасе́тсѧ и҆ и҆́же возмо́жетъ и҆збѣжа́ти дѣла́ми свои́ми и҆ вѣ́рою, є҆́юже вѣ́ровасте,


text:
ѡ҆ста́нетсѧ ѿ предрѣче́нныхъ бѣ́дъ и҆ ѹ҆́зритъ сп҇нїе моѐ на землѝ мое́й и҆ въ предѣ́лѣхъ мои́хъ, ѩ҆́кѡ ѡ҆ст҃и́хъ менѐ ѿ вѣ́ка:


text:
и҆ тогда̀ ѹ҆милѧ́тсѧ, и҆̀же нн҃ѣ ѿстѹпи́ша ѿ пѹті́й мои́хъ, и҆ въ мѹче́нїихъ пребѹ́дѹтъ ті́и, и҆̀же ѿверго́ша ѧ҆̀ въ презо́рствѣ:


text:
и҆ и҆̀же возненави́дѣша зако́нъ мо́й, є҆гда̀ є҆щѐ бѧ́хѹ и҆мѣ́юще свобо́дѹ и҆ є҆гда̀ є҆щѐ бѧ́ше и҆̀мъ ѿве́рсто покаѧ́нїѧ мѣ́сто, не ѹ҆разѹмѣ́ша, но ѹ҆ничижи́ша,


text:
ты̀ ѹ҆̀бо ктомѹ̀ не бѹ́ди любопы́тливъ, ка́кѡ нечести́вїи мѹ́читисѧ бѹ́дѹтъ, но и҆спытѹ́й, ка́кѡ пра́веднїи спасѹ́тсѧ, и҆ и҆́хже вѣ́къ, и҆ ра́ди кото́рыхъ вѣ́къ, и҆ когда̀.


text:
дре́вле глаго́лахъ и҆ нн҃ѣ глаго́лю и҆ по́слѣ возглаго́лю, ѩ҆́кѡ мно́жае сѹ́ть, и҆̀же поги́бнѹтъ, не́жели и҆̀же спасѹ́тсѧ, ѩ҆́коже ѹ҆множа́ютсѧ вѡ́лны над̾ ка́плю.


text:
какова̀ ни́ва, такѡва̀ и҆ сѣ́мена, и҆ какѡвы̀ цвѣ́ти, такѡвы̀ и҆ пестрѡты̀, и҆ како́въ дѣ́латель, таково̀ и҆ дѣ́ло, како́въ земледѣ́лецъ, таково̀ и҆ земледѣ́лство, поне́же вре́мѧ бѧ́ше вѣ́ка:


text:
и҆ нн҃ѣ є҆гда̀ бы́хъ ѹ҆готовлѧ́ющь тѣ҄мъ, и҆̀же нн҃ѣ сѹ́ть, пре́жде не́же бы́сть вѣ́къ, въ не́мже бы ѡ҆бита́ли: и҆ никто́же проти́вѹ речѐ мнѣ̀:


text:
тогда́ бо всѧ́къ, и҆ нн҃ѣ творе́цъ въ мі́рѣ се́мъ ѹ҆гото́ваннѣмъ, и҆ въ жа́твѣ неѡскѹдѣва́ющей, и҆ въ зако́нѣ неизслѣ́димѣмъ растлѣ́ни сѹ́ть нра҄вы свои́ми:


text:
и҆ ви́дѣхъ, и҆ прости́хъ є҆мѹ̀ ѕѣлѡ̀, и҆ сохрани́хъ мнѣ̀ ѩ҆́годѹ ѿ гро́зда и҆ сажде́нїе ѿ колѣ́на мно́га:


text:
да поги́бнетъ ѹ҆̀бо мно́жество, є҆́же без̾ вины̀ рожде́но є҆́сть, и҆ да сохрани́тсѧ ѩ҆́годица моѧ̀ и҆ насажде́нїе моѐ, є҆́же вели́кимъ трѹдо́мъ соверши́хъ:


text:
по́йдеши на по́ле цвѣ́тное, и҆дѣ́же до́мъ нѣ́сть созда́нъ, и҆ снѣ́си то́кмѡ ѿ цвѣтѡ́въ полевы́хъ, и҆ мѧ́са да не вкѹ́сиши, и҆ вїна̀ не пїе́ши, но то́кмѡ цвѣ́ты:


text:
И҆ и҆до́хъ, ѩ҆́коже речѐ мнѣ̀, на по́ле, є҆́же зове́тсѧ а҆рда́ѳъ, и҆ сѣдо́хъ та́мѡ въ цвѣ́тѣхъ, и҆ ѿ тра́въ се́лныхъ ѩ҆до́хъ, и҆ бы́сть мѝ пи́ща и҆́хъ въ сы́тость.


text:
И҆ бы́сть по седми́хъ дне́хъ, и҆ а҆́зъ лежа́хъ на сѣ́нѣ, и҆ се́рдце моѐ па́ки смѹща́шесѧ, ѩ҆́коже пре́жде.


text:
ѽ, гд҇и! тѧ̀ на́мъ показѹ́ѧй показа́лсѧ є҆сѝ ѻ҆тцє́мъ на́шымъ въ пѹсты́ни непрохо́днѣй и҆ непло́днѣй, є҆гда̀ бѧ́хѹ и҆сходѧ́ще ѿ є҆гѵ́пта,


text:
и҆́бо ѻ҆тцы̀ ва́ши прїе́млюще зако́нъ не сохрани́ша и҆ закѡ́ннаѧ моѧ҄ не соблюдо́ша, и҆ бы́сть пло́дъ зако́на неродѧ́щь: ниже́ бо можа́ше, поне́же тво́й бѣ̀:


text:
и҆ сѐ, ѡ҆бы́чай є҆́сть, да є҆гда̀ прїи́метъ землѧ̀ сѣ́мѧ, и҆лѝ кора́бль мо́ре, и҆лѝ сосѹ́дъ нѣ́кїй пи́щѹ и҆лѝ питїѐ: є҆гда̀ бѹ́детъ поврежде́но то̀, въ не́мже сѣ́ѧно є҆́сть, и҆лѝ то̀, въ не́мже поста́влено є҆́сть,


text:
кѹ́пнѡ и҆ то̀, є҆́же насѣ́ѧно и҆лѝ поста́влено є҆́сть, и҆лѝ ѩ҆̀же прїѧ҄та сѹ́ть, и҆стреблѧ́ютсѧ, и҆ воспрїѧ҄таѧ ѹ҆жѐ не пребыва́ютъ пред̾ на́ми: на́мъ же не та́кѡ сотворе́но бы́сть:


text:
мы́ бо, и҆̀же зако́нъ прїѧ́ли є҆смы̀, согрѣша́юще погибо́хомъ, и҆ се́рдце на́ше, є҆́же воспрїѧ̀ є҆го̀:


text:
И҆ є҆гда̀ глаго́лахъ сїѧ҄ въ се́рдцы мое́мъ, воззрѣ́хъ ѻ҆чи́ма мои́ма и҆ ви́дѣхъ женѹ̀ въ деснѣ́й странѣ̀, и҆ сѐ, сїѧ̀ рыда́ше и҆ пла́каше со гла́сомъ вели́кимъ и҆ дѹше́ю болѧ́ше ѕѣлѡ̀, и҆ ѡ҆дѣѧ́нїе є҆ѧ̀ раздра́но, и҆ пе́пелъ на главѣ̀ є҆ѧ̀.


text:
И҆ речѐ ко мнѣ̀: ѡ҆ста́ви мѧ̀, го́споди мо́й, да воспла́чѹ себѐ и҆ приложѹ̀ бѡлѣ́зни, ѩ҆́кѡ ѕѣлѡ̀ ѡ҆горчи́хсѧ дѹше́ю и҆ смире́на є҆́смь ѕѣлѡ̀.


text:
а҆́зъ бо на всѧ́къ ча́съ и҆ на всѧ́къ де́нь, и҆ лѣ́тъ си́хъ три́десѧть молю́сѧ вы́шнемѹ де́нь и҆ но́щь:


text:
и҆ бы́сть, по три́десѧтихъ лѣ́тѣхъ ѹ҆слы́ша мѧ̀ бг҃ъ рабѹ̀ твою̀, и҆ ви́дѣ смире́нїе моѐ, и҆ внѧ́тъ скорбѣ́нїю моемѹ̀, и҆ дадѐ мнѣ̀ сы́на: и҆ ѹ҆блажи́хсѧ ѡ҆ не́мъ ѕѣлѡ̀ а҆́зъ и҆ мѹ́жъ мо́й и҆ всѝ гра́ждане моѝ, и҆ почти́хомъ ѕѣлѡ̀ всеси́льнаго:


text:
и҆ преврати́хомъ всѧ҄ свѣ҄тлаѧ, и҆ воста́ша всѝ гра́ждане моѝ во ѹ҆тѣше́нїе моѐ, и҆ почи́хъ да́же до дрѹга́гѡ днѐ до но́щи:


text:
и҆ бы́сть, є҆гда̀ всѝ почива́хѹ, да мѧ̀ ѹ҆тѣ́шатъ, да поко́юсѧ: и҆ воста́хъ но́щїю, и҆ бѣжа́хъ, и҆ прїидо́хъ, ѩ҆́коже ви́диши, на сїѐ по́ле,


text:
и҆ помышлѧ́ю ѹ҆жѐ не возврати́тисѧ во гра́дъ, но здѣ̀ пребыва́ти, и҆ не ѩ҆́сти, нижѐ пи́ти, но безпреста́ни рыда́ти и҆ пости́тисѧ до́ндеже ѹ҆мрѹ̀.


text:
ѩ҆́кѡ сїѡ́нъ ма́ти на́ша всѧ́кою ско́рбїю скорби́тъ и҆ смире́нїемъ смире́на є҆́сть и҆ пла́четъ вельмѝ:


text:
и҆ нн҃ѣ поне́же всѝ рыда́емъ и҆ ско́рбни є҆смы̀, ѩ҆́кѡ всѝ приско́рбни є҆смы̀, ты́ же скорби́ши ѡ҆ є҆ди́нѣмъ сы́нѣ:


text:
вопроси́ бо землѝ, и҆ рече́тъ тебѣ̀, ѩ҆́кѡ сїѧ̀ є҆́сть, є҆́йже подоба́етъ рыда́ти паде́нїѧ толи́кихъ на не́й ражда́ющихсѧ:


text:
и҆ ѿ неѧ̀ ѿ нача́ла всѝ рожде́ни, и҆ні́и же прїи́дѹтъ, и҆ сѐ, є҆два̀ не всѝ въ поги́бель ѿхо́дѧтъ, и҆ и҆стребле́нїе быва́етъ мно́жествѹ и҆́хъ:


text:
и҆ кто̀ ѹ҆̀бо и҆́мать рыда́ти па́че сеѧ̀, ѩ҆́же то́ль ве́лїе мно́жество погѹби́ла, не́жели ты̀, ѩ҆́же ѡ҆ є҆ди́нѣмъ болѣ́знѹеши;


text:
а҆́ще же рече́ши мнѣ̀: ѩ҆́кѡ нѣ́сть пла́чь мо́й подо́бенъ земли, поне́же пло́дъ чре́ва моегѡ̀ погѹби́хъ, є҆го́же въ печа́лехъ породи́хъ и҆ съ болѣ́знїю роди́хъ,


text:
и҆ а҆́зъ тебѣ̀ рекѹ̀: ѩ҆́коже ты̀ съ трѹдо́мъ родила̀ є҆сѝ, та́кѡ и҆ землѧ̀ дае́тъ пло́дъ сво́й человѣ́кѹ ѿ нача́ла є҆мѹ̀, и҆́же сотвори́лъ ю҆̀:


text:
нн҃ѣ ѹ҆̀бо воздержѝ сама̀ ѹ҆ себє̀ болѣ́знь твою̀ и҆ крѣ́пкѡ носѝ ѩ҆̀же тебѣ̀ слѹчи́шасѧ падє́нїѧ:


text:
а҆́ще бо ѡ҆правди́ши предѣ́лъ бж҃їй и҆ совѣ́тъ є҆гѡ̀, прїи́меши во вре́мѧ и҆ въ таковы́хъ похва́лишисѧ:


text:
не творѝ сегѡ̀ словесѐ, но соизво́ли совѣ́тѹ моемѹ̀: коли́ко бо паде́нїе сїѡ́нѹ; ѹ҆тѣ́шисѧ ра́ди болѣ́зни ї҆ер҇ли́ма:


text:
ви́диши бо, ѩ҆́кѡ ѡ҆свѧще́нїе на́ше ѡ҆пѹстѣ̀, и҆ ѻ҆лта́рь на́шъ сотре́нъ є҆́сть, и҆ це́рковь на́ша разоре́на є҆́сть,


text:
и҆ ѱалти́ръ на́шъ смире́нъ є҆́сть, и҆ пѣ́снь ѹ҆молчѐ, и҆ ра́дость на́ша разрѹше́на є҆́сть, и҆ свѣ́тъ свѣти́лника на́шегѡ ѹ҆гаше́нъ є҆́сть, и҆ кївѡ́тъ завѣ́та на́шегѡ расхище́нъ є҆́сть, и҆ ст҃а҄ѧ на҄ша ѡ҆сквернє́на сѹ́ть, и҆ и҆́мѧ, є҆́же воззва́но є҆́сть над̾ на́ми, є҆два̀ не ѡ҆скверне́но є҆́сть, и҆ ча҄да на҄ша ѹ҆коре́нїе претерпѣ́ша, и҆ свѧще́нницы на́ши сожже́ни сѹ́ть, и҆ леѵі́ти на́ши въ плѣне́нїе ѿидо́ша, и҆ дѣви҄цы на́шѧ ѡ҆сквернє́ны сѹ́ть, и҆ жєны̀ на́шѧ наси́лїе пострада́ша, и҆ пра́веднїи на́ши восхище́ни сѹ́ть, и҆ ѻ҆́троцы на́ши и҆зги́бнѹша, и҆ ю҆́нѡши на́ши слѹжи́ша, и҆ крѣ́пцыи на́ши и҆знемого́ша:


text:
а҆ сїѐ всѣ́хъ па́че зна́менїе сїѡ́нѹ, ѩ҆́кѡ и҆спадѐ ѿ сла́вы своеѧ̀, и҆́бо и҆ пре́данъ є҆́сть въ рѹ́ки ненави́дѧщихъ ны̀:


text:
ты̀ ѹ҆̀бо ѿтрѧсѝ твою̀ печа́ль мно́гѹю и҆ ѿложѝ ѿ себє̀ мно́жество болѣ́зней, да тѧ̀ поми́лѹетъ крѣ́пкїй, и҆ поко́й сотвори́тъ тебѣ̀ вы́шнїй, ѹ҆покое́нїе трѹдѡ́въ.


text:
И҆ бы́сть є҆гда̀ глаго́лахъ къ не́й, лицѐ є҆ѧ̀ возсїѧ̀ внеза́пѹ и҆ зра́къ, блиста́ше видѣ́нїе є҆ѧ̀, ѩ҆́кѡ бы́хъ ѹ҆жа́сенъ ѕѣлѡ̀ ѿ неѧ̀ и҆ помышлѧ́хъ, что́ є҆сть сїѐ.


text:
И҆ сѐ, внеза́пѹ и҆спѹстѝ шѹ́мъ гла́са вели́кїй, стра́ха по́лный, ѩ҆́кѡ поколеба́тисѧ землѝ ѿ шѹ́ма жены̀.


text:
И҆ ви́дѣхъ, и҆ сѐ, ктомѹ̀ жена̀ не ѩ҆влѧ́шесѧ мнѣ̀, но гра́дъ созида́шесѧ, и҆ мѣ́сто пока́зовашесѧ ѿ ѡ҆снова́нїй вели́кихъ: и҆ ѹ҆страши́хсѧ и҆ возопи́хъ гла́сомъ вели́кимъ


text:
и҆ реко́хъ: гдѣ̀ є҆́сть ѹ҆рїи́лъ а҆́гг҃лъ, и҆́же ѿ нача́ла прїи́де ко мнѣ̀; поне́же то́й мѧ̀ сотворѝ прїитѝ во мно́жествѣ ѹ҆́жаса ѹ҆ма̀ сегѡ̀, и҆ бы́сть коне́цъ мо́й въ растлѣ́нїе, и҆ моли́тва моѧ̀ въ поноше́нїе.


text:
и҆ сѐ, бы́хъ лежа́щь ѩ҆́кѡ ме́ртвъ, и҆ ра́зѹмъ мо́й ѿчѹжде́нъ бы́сть: и҆ ѹ҆держа̀ десни́цѹ мою̀, и҆ ѹ҆крѣпѝ мѧ̀, и҆ поста́ви мѧ̀ на но́зѣ моѝ, и҆ рече́ ми:


text:
что̀ тебѣ̀ є҆́сть; и҆ вскѹ́ю смѹще́нъ є҆́сть ра́зѹмъ тво́й и҆ чѹ҄вства се́рдца твоегѡ̀; и҆ вскѹ́ю смѹща́ешисѧ; И҆ реко́хъ: ѩ҆́кѡ ѡ҆ста́вилъ мѧ̀ є҆сѝ,


text:
и҆ а҆́зъ ѹ҆́бѡ сотвори́хъ по словесє́мъ твои҄мъ, и҆ и҆зыдо́хъ на по́ле, и҆ сѐ, ви́дѣхъ и҆ ви́ждѹ, ѩ҆́кѡ не могѹ̀ провѣща́ти.


text:
ѩ҆́кѡ ви́дѣхъ, ѩ҆̀же не вѣ́дѧхъ, и҆ слы́шѹ, ѩ҆̀же не вѣ́мъ: и҆лѝ чѹ́вство моѐ лже́тъ, и҆ дѹша̀ моѧ̀ мечта́нїе ви́дитъ;


text:
слы́ши мѧ̀, и҆ наѹчѹ́ тѧ, и҆ рекѹ̀ тебѣ̀ ѡ҆ ко́ихъ бои́шисѧ, ѩ҆́кѡ вы́шнїй ѿкры̀ тебѣ̀ та҄йны мнѡ́ги,


text:
ви́дѣ пра́въ пѹ́ть тво́й, ѩ҆́кѡ безпреста́ни скорби́ши ѡ҆ лю́дехъ твои́хъ и҆ ѕѣлѡ̀ рыда́еши сїѡ́на ра́ди.


text:
сїѧ̀ жена̀, ю҆́же ви́дѣлъ є҆сѝ, сїѧ̀ є҆́сть сїѡ́нъ: и҆ поне́же речѐ тебѣ̀, ю҆́же и҆ нн҃ѣ ѹ҆́зриши ѩ҆́кѡ гра́дъ созда́нъ,


text:
и҆ ѩ҆́кѡ речѐ тебѣ̀, ѩ҆́кѡ безпло́дна бѧ́ше лѣ́тъ три́десѧть: си́рѣчь, за є҆́же бѧ́хѹ лѣ́тъ три́десѧть, є҆гда̀ не бы́сть въ не́мъ є҆щѐ же́ртва приноше́на:


text:
и҆ бы́сть по лѣ́тѣхъ три́десѧтихъ, созда̀ соломѡ́нъ гра́дъ и҆ принесѐ приношє́нїѧ тогда̀, є҆гда̀ родѝ непло́ды сы́на.


text:
А҆ є҆́же речѐ тебѣ̀, ѩ҆́кѡ сы́нъ мо́й грѧды́й въ сво́й черто́гъ ме́ртвъ бы́сть, и҆ слѹчи́сѧ є҆мѹ̀ паде́нїе, то̀ бѧ́ше, є҆́же сотворе́но є҆́сть паде́нїе ї҆ер҇ли́мѹ.


text:
И҆ сѐ, ви́дѣлъ є҆сѝ подо́бїе є҆ѧ̀, и҆ ѩ҆́кѡ сы́на рыда́ше, нача́лъ є҆сѝ ѹ҆тѣша́ти ю҆̀. И҆ ѡ҆ си́хъ, ѩ҆̀же слѹчи́шасѧ, сїѧ҄ подоба́ше тебѣ̀ ѿкры́ти.


text:
И҆ нн҃ѣ ви́дитъ вы́шнїй, ѩ҆́кѡ дѹше́ю приско́рбенъ є҆сѝ и҆ ѩ҆́кѡ всѣ́мъ се́рдцемъ терпи́ши ѡ҆ не́мъ, ѩ҆вѝ тебѣ̀ свѣ́тлость сла́вы є҆гѡ̀ и҆ красотѹ̀ лѣ́поты є҆гѡ̀.


text:
ниже́ бо можа́ше дѣ́ло зда́нїѧ человѣ́ческагѡ содержа́тисѧ на мѣ́стѣ, и҆дѣ́же начина́ше вы́шнѧгѡ гра́дъ пока́зоватисѧ.


text:
Ты̀ ѹ҆̀бо не бо́йсѧ, нижѐ да ѹ҆страши́тсѧ се́рдце твоѐ, но вни́ди и҆ ви́ждь свѣ́тлость и҆ вели́чество созида́нїѧ, коли́кѡ возмо́жно є҆́сть тебѣ̀ видѣ́нїемъ ѻ҆че́съ <n>(ви́дѣти)</n>.


text:
и҆ пока́жетъ тебѣ̀ вы́шнїй ѡ҆́наѧ видѣ҄нїѧ вы́шшихъ, ѩ҆̀же сотвори́тъ вы́шнїй ѡ҆бита́ющымъ на землѝ въ послѣ҄днїѧ дни҄.


text:
И҆ ви́дѣхъ со́нъ, и҆ сѐ, восхожда́ше ѿ мо́рѧ ѻ҆ре́лъ, є҆мѹ́же бѧ́хѹ двана́десѧть кри́лъ перна́тыхъ и҆ главы҄ трѝ.


text:
И҆ ви́дѣхъ, и҆ сѐ, простира́ше крилѣ҄ своѝ по все́й землѝ, и҆ всѝ вѣ́три небе́снїи надыха́хѹ въ него̀ и҆ собира́хѹсѧ.


text:
И҆ ви́дѣхъ, и҆ ѿ пе́рїѧ є҆гѡ̀ ражда́хѹсѧ сопроти҄внаѧ пє́рїѧ, и҆ та҄ѧ творѧ́хѹсѧ въ пе́рїйцахъ дро́бныхъ и҆ ма́лыхъ:


text:
и҆́бо главы҄ є҆гѡ̀ бѧ́хѹ покѡ́йны, и҆ сре́днѧѧ глава̀ бѣ̀ бо́лши и҆нѣ́хъ гла́въ, но та̀ поко́ѧшесѧ съ ни́ми.


text:
И҆ ви́дѣхъ, и҆ сѐ, ѻ҆ре́лъ летѧ́ще кри́лами свои́ми и҆ воцари́сѧ на землѝ и҆ над̾ живѹ́щими на не́й.


text:
И҆ ви́дѣхъ, ѩ҆́кѡ повиновє́на бѧ́хѹ є҆мѹ̀ всѧ҄ поднебє́снаѧ, и҆ никто́же є҆мѹ̀ противлѧ́шесѧ ни є҆ди́нъ ѿ тва́ри, ѩ҆́же є҆́сть на землѝ.


text:
И҆ бы́сть, є҆гда̀ ца́рствоваше, прїи́де є҆мѹ̀ коне́цъ, и҆ не ѩ҆ви́сѧ мѣ́сто є҆гѡ̀, и҆ и҆́но воста̀ и҆ ца́рствоваше: то́е мно́го держа̀ вре́мѧ.


text:
слы́ши ты̀, є҆́же толи́ко вре́мѧ держа́ло є҆сѝ зе́млю, сїѧ҄ возвѣща́ю тебѣ̀, пре́жде не́же начне́ши не ѩ҆влѧ́тисѧ:


text:
И҆ та́кѡ слѹча́шесѧ всѣ҄мъ и҆ны҄мъ, коемѹ́ждо ѡ҆со́бно нача́лство содержа́ти и҆ па́ки никогда̀ ѩ҆ви́тисѧ.


text:
И҆ ви́дѣхъ, и҆ сѐ, во вре́мѧ послѣ́дствѹющее пе́рїе воздвиза́хѹсѧ ѡ҆ деснѹ́ю странѹ̀, да ѡ҆держа́тъ и҆ ті́и нача́лство, и҆ ѿ тѣ́хъ бы́ша, и҆̀же содержа́хѹ, но ѻ҆ба́че а҆́бїе не ѩ҆влѧ́хѹсѧ:


text:
И҆ ви́дѣхъ, и҆ сѐ, шести́мъ пе́рїйцамъ раздѣлє́на сѹ́ть два̀ и҆ пребы́ста под̾ главо́ю, ѩ҆́же є҆́сть на деснѣ́й странѣ̀, и҆́бо четы́ри пребы́ша въ мѣ́стѣ свое́мъ.


text:
И҆ въ то́мъ є҆гда̀ помышлѧ́ста, и҆ сѐ, є҆ди́на ѿ поко́ѧщихсѧ гла́въ, ѩ҆́же бѧ́ше сре́днѧѧ, возбѹжда́шесѧ: сїѧ́ бо бѧ́ше ѿ двѹ̀ главѹ҄ бо́лшаѧ.


text:
и҆ сѐ, ѡ҆браще́на є҆́сть глава̀ съ тѣ́ми, ѩ҆̀же съ не́ю бѧ́хѹ, и҆ снѣдѐ два̀ подкрылѧ҄та, ѩ҆̀же помышлѧ́ста ца́рствовати.


text:
Сїѧ́ же глава̀ ѹ҆страшѝ всю̀ зе́млю и҆ ѡ҆блада́ше на не́й тѣ́ми, и҆̀же ѡ҆бита́ютъ на землѝ, съ трѹ́дностїю мно́гою, и҆ вла́сть ѡ҆бдержа̀ над̾ крѹ́гомъ земны́мъ па́че всѣ́хъ кри́лъ, ѩ҆̀же бы́ша.


text:
Ѡ҆ста́стѣсѧ же двѣ̀ главы҄, ѩ҆̀же и҆ тѣ̀ та́кожде ца́рствовастѣ на землѝ и҆ над̾ ѡ҆бита́ющими на не́й.


text:
И҆ ви́дѣхъ, и҆ сѐ, ѩ҆́коже ле́въ разгнѣ́ванъ ѿ лѣ́са рыка́ющь, и҆ ви́дѣхъ, ѩ҆́кѡ и҆спѹска́ше гла́съ человѣ́ческїи ко ѻ҆рлѹ̀, и҆ речѐ глаго́лѧ:


text:
не ты́ ли є҆сѝ, и҆́же ѡ҆ста́лсѧ ѿ четы́рехъ живо́тныхъ, ѩ҆̀же сотвори́хъ ца́рствовати въ вѣ́цѣ мое́мъ, и҆ да чрез̾ ни́хъ прїи́детъ коне́цъ вѣ́ка и҆́хъ;


text:
и҆ четве́ртый грѧды́й побѣдѝ всѧ҄ живѡ́тнаѧ, ѩ҆̀же преидо́ша, и҆ вла́стїю ѡ҆держа̀ вѣ́къ со тре́петомъ мно́гимъ и҆ всю̀ вселеннѹю съ трѹ́дностїю лю́тою, и҆ ѡ҆бита́ше толи́кѡ време́нъ на крѹ́зѣ земнѣ́мъ съ ле́стїю:


text:
сокрѹши́лъ бо є҆сѝ кро́ткихъ и҆ повреди́лъ є҆сѝ миролюби́выхъ, и҆ возлюби́лъ ло́жныхъ, и҆ разори́лъ є҆сѝ жили҄ща и҆́хъ, и҆̀же пло́дъ творѧ́хѹ, и҆ смири́лъ є҆сѝ стѣ́ны и҆́хъ, и҆̀же тебѐ не повреди́ша:


text:
сегѡ̀ ра́ди не ѩ҆влѧ́йсѧ ты̀, ѻ҆́рле, и҆ крилѣ҄ твоѝ грѡ́зныѧ и҆ пє́рїйца твоѧ҄ стропти҄ваѧ, и҆ главы҄ твоѧ҄ лѹка҄выѧ, и҆ нѡ́гти твоѝ ѕлѣ́йшїи, и҆ всѐ тѣ́ло твоѐ сѹ́етное,


text:
ѩ҆́кѡ да прохлади́тсѧ всѧ̀ землѧ̀ и҆ ѡ҆брати́тсѧ свобо́дна ѿ твоеѧ̀ си́лы, и҆ ѹ҆пова́етъ на сѹ́дъ и҆ мл҇рдїе тогѡ̀, и҆́же сотворѝ ю҆̀.


text:
и҆ сѐ, ѩ҆́же ѡ҆ста̀ глава̀, и҆ не ѩ҆ви́шасѧ четы́ри кри́ла ѡ҆́наѧ, ѩ҆̀же къ немѹ̀ преидо́ша и҆ воздвиго́шасѧ да ца́рствѹютъ, и҆ бѧ́ше ца́рство и҆́хъ скѹ́дно и҆ молвы̀ по́лно.


text:
И҆ ви́дѣхъ, и҆ сѐ, та҄ не ѩ҆влѧ́хѹсѧ, и҆ всѐ тѣ́ло ѻ҆́рлее возжига́шесѧ, и҆ ѹ҆страши́сѧ землѧ̀ ѕѣлѡ̀, и҆ а҆́зъ ѿ молвы̀ и҆ ѹ҆́жаса ѹ҆ма̀ и҆ ѿ вели́ка стра́ха воспрѧнѹ́хъ и҆ рѣ́хъ дѹ́хѹ моемѹ̀:


text:
сѐ, є҆щѐ ѹ҆трѹжде́нъ є҆́смь дѹше́ю и҆ дѹ́хомъ мои́мъ и҆знемого́хъ ѕѣлѡ̀, и҆ нижѐ ма́лаѧ є҆́сть во мнѣ̀ си́ла ѿ мно́жества боѧ́зни, є҆́юже ѹ҆страши́хсѧ но́щи сеѧ̀:


text:
И҆ реко́хъ: влдко гд҇и, а҆́ще ѡ҆брѣто́хъ благода́ть пред̾ ѻ҆чи́ма твои́ма, и҆ а҆́ще ѡ҆правда́нъ є҆́смь пред̾ тобо́ю па́че мно́гихъ, и҆ а҆́ще и҆́стиннѡ взы́де моле́нїе моѐ пред̾ лице́мъ твои́мъ,


text:
ѹ҆крѣпи́ мѧ и҆ ѩ҆вѝ мнѣ̀ рабѹ̀ твоемѹ̀ толкова́нїе и҆ раздѣле́нїе видѣ́нїѧ гро́знагѡ сегѡ̀, да соверше́ннѣе ѹ҆тѣ́шиши дѹ́шѹ мою̀:


text:
ѻ҆рла̀ є҆го́же ви́дѣлъ є҆сѝ восходѧ́ща ѿ мо́рѧ, то̀ є҆́сть ца́рство, є҆́же ви́дѣно бы́сть въ видѣ́нїи данїи́ла бра́та твоегѡ̀,


text:
Сѐ, дні́е грѧдѹ́тъ, и҆ воста́нетъ ца́рство на землѝ, и҆ бѹ́детъ боѧ́знь вѧ́щшаѧ всѣ҄мъ ца́рствѡмъ, ѩ҆̀же бы́ша пре́жде є҆гѡ̀:


text:
И҆ є҆гѡ́же слы́шалъ є҆сѝ гла́съ, и҆́же глаго́лаше, не ѿ гла́въ є҆гѡ̀ и҆сходѧ́щь, но ѿ среди́ны тѣ́ла є҆гѡ̀,


text:
сїѐ є҆́сть толкова́нїе: ѩ҆́кѡ по́слѣ вре́мене ца́рства тогѡ̀ родѧ́тсѧ рвє́нїѧ не ма҄ла, и҆ бѣ́дствовати и҆́мать, ѩ҆́кѡ да паде́тъ, и҆ не паде́тъ тогда̀, но па́ки возста́витсѧ въ своѐ нача́ло:


text:
сїѐ є҆́сть толкова́нїе: воста́нѹтъ въ то́мъ ѻ҆́смь царе́й, и҆́хже бѹ́дѹтъ времена̀ лє́гка и҆ лѣ҄та скѡ́раѧ, и҆ два̀ ѹ҆́бѡ ѿ ни́хъ поги́бнѹтъ:


text:
приближа́ющѹсѧ же вре́мени сре́днемѹ, четы́ри сохранѧ́тсѧ во вре́мѧ, є҆гда̀ начне́тъ приближа́тисѧ вре́мѧ є҆гѡ̀ да сконча́етсѧ, дво́е же на коне́цъ сохранѧ́тсѧ.


text:
сїѐ є҆́сть толкова́нїе: въ послѣ҄днѧѧ є҆гѡ̀ воздви́гнетъ вы́шнїй трѝ ца҄рства и҆ призове́тъ въ нѧ̀ мно́гихъ, и҆ поѡблада́ютъ земле́ю:


text:
и҆ и҆̀же ѡ҆бита́ютъ на не́й, съ трѹдо́мъ мно́гимъ на всѣ́хъ, и҆̀же бы́ша пре́жде си́хъ, сегѡ̀ ра́ди ті́и назва́ни сѹ́ть главы҄ ѡ҆́рли:


text:
А҆ ѩ҆́кѡ ви́дѣлъ є҆сѝ главѹ̀ болшѹ́ю неѧвлѧ́ющѹюсѧ, сїѐ є҆́сть толкова́нїе є҆ѧ̀: ѩ҆́кѡ є҆ди́нъ ѿ ни́хъ на ѻ҆дрѣ̀ свое́мъ ѹ҆́мретъ, но ѻ҆ба́че съ мѹче́нїемъ,


text:
сїѐ є҆́сть толкова́нїе: сі́и сѹ́ть, и҆̀хже соблюдѐ вы́шнїй въ коне́цъ сво́й, то̀ є҆́сть ца́рство скѹ́дное и҆ скорбе́й по́лно.


text:
ѩ҆́коже ви́дѣлъ є҆сѝ и҆ льва̀, є҆го́же ви́дѣлъ є҆сѝ ѿ лѣ́са возбѹди́вшасѧ, рыка́юща и҆ глаго́люща ко ѻ҆рлѹ̀, и҆ ѡ҆блича́юща є҆го̀ и҆ непра҄вды є҆гѡ̀ всѣ́ми словесы̀ є҆гѡ̀, ѩ҆́коже слы́шалъ є҆сѝ:


text:
се́й є҆́сть вѣ́тръ, є҆го́же сохрани́лъ вы́шнїй на коне́цъ на ни́хъ и҆ на нечє́стїѧ и҆́хъ, и҆ ѡ҆бличи́тъ тѣ́хъ и҆ ѡ҆б̾ѧви́тъ пред̾ тѣ́ми пре́лєсти и҆́хъ,


text:
и҆́бо ѡ҆ста́нокъ люді́й мои́хъ и҆зба́витъ съ бѣ́дностїю, и҆̀же сохране́ни сѹ́ть на конца́хъ мои́хъ, и҆ ѹ҆блажи́тъ и҆̀хъ, до́ндеже прїи́детъ коне́цъ де́нь сѹда̀, ѡ҆ не́мже гл҃ахъ тебѣ̀ ѿ нача́ла.


text:
и҆ наѹчи́ши си҄мъ мѹ҄дрыѧ ѿ люді́й твои́хъ, и҆́хже сердца̀ вѣ́си, ѩ҆́кѡ мо́гѹтъ прїѧ́ти и҆ храни́ти та҄йны сїѧ҄:


text:
ты́ же є҆щѐ потерпѝ здѣ̀ и҆ны́хъ дні́й се́дмь, да тебѣ̀ пока́зано бѹ́детъ всѐ, є҆́же и҆зво́литсѧ вы́шнемѹ показа́ти тебѣ̀. И҆ ѿи́де ѿ менє̀.


text:
И҆ бы́сть, є҆гда̀ ѹ҆слы́ша ве́сь наро́дъ, ѩ҆́кѡ проидо́ша се́дмь дні́й, и҆ а҆́зъ не возврати́хсѧ во гра́дъ, и҆ собра́шасѧ всѝ ѿ ме́ншагѡ да́же до бо́лшагѡ, и҆ прїидо́ша ко мнѣ̀ и҆ реко́ша мѝ, глаго́люще:


